
      Falam Chin 2009 Edition

      

      

   
      
         
            	MAHTE
                  	1

                  	2

                  	3

                  	4

                  	5

                  	6

                  	7

                  	8

                  	9

                  	10

                  	11

                  	12

                  	13

                  	14

                  	15

                  	16

                  	17

                  	18

                  	19

                  	20

                  	21

                  	22

                  	23

                  	24

                  	25

                  	26

                  	27

                  	28

               

            

            	MARK
                  	1

                  	2

                  	3

                  	4

                  	5

                  	6

                  	7

                  	8

                  	9

                  	10

                  	11

                  	12

                  	13

                  	14

                  	15

                  	16

               

            

            	LUKA
                  	1

                  	2

                  	3

                  	4

                  	5

                  	6

                  	7

                  	8

                  	9

                  	10

                  	11

                  	12

                  	13

                  	14

                  	15

                  	16

                  	17

                  	18

                  	19

                  	20

                  	21

                  	22

                  	23

                  	24

               

            

            	JOHAN
                  	1

                  	2

                  	3

                  	4

                  	5

                  	6

                  	7

                  	8

                  	9

                  	10

                  	11

                  	12

                  	13

                  	14

                  	15

                  	16

                  	17

                  	18

                  	19

                  	20

                  	21

               

            

            	LEHNAK TE
                  	1

                  	2

                  	3

                  	4

                  	5

                  	6

                  	7

                  	8

                  	9

                  	10

                  	11

                  	12

                  	13

                  	14

                  	15

                  	16

                  	17

                  	18

                  	19

                  	20

                  	21

                  	22

                  	23

                  	24

                  	25

                  	26

                  	27

                  	28

               

            

            	ROM
                  	1

                  	2

                  	3

                  	4

                  	5

                  	6

                  	7

                  	8

                  	9

                  	10

                  	11

                  	12

                  	13

                  	14

                  	15

                  	16

               

            

            	1 KORIN
                  	1

                  	2

                  	3

                  	4

                  	5

                  	6

                  	7

                  	8

                  	9

                  	10

                  	11

                  	12

                  	13

                  	14

                  	15

                  	16

               

            

            	2 KORIN
                  	1

                  	2

                  	3

                  	4

                  	5

                  	6

                  	7

                  	8

                  	9

                  	10

                  	11

                  	12

                  	13

               

            

            	GALATI
                  	1

                  	2

                  	3

                  	4

                  	5

                  	6

               

            

            	EFESA
                  	1

                  	2

                  	3

                  	4

                  	5

                  	6

               

            

            	FILIPI
                  	1

                  	2

                  	3

                  	4

               

            

            	KOLOSE
                  	1

                  	2

                  	3

                  	4

               

            

            	1 THESALON
                  	1

                  	2

                  	3

                  	4

                  	5

               

            

            	2 THESALON
                  	1

                  	2

                  	3

               

            

            	1 TIMOTE
                  	1

                  	2

                  	3

                  	4

                  	5

                  	6

               

            

            	2 TIMOTE
                  	1

                  	2

                  	3

                  	4

               

            

            	TITAS
                  	1

                  	2

                  	3

               

            

            	FILEMON
                  	1

               

            

            	HEBRU
                  	1

                  	2

                  	3

                  	4

                  	5

                  	6

                  	7

                  	8

                  	9

                  	10

                  	11

                  	12

                  	13

               

            

            	JEIM
                  	1

                  	2

                  	3

                  	4

                  	5

               

            

            	1 PITER
                  	1

                  	2

                  	3

                  	4

                  	5

               

            

            	2 PITER
                  	1

                  	2

                  	3

               

            

            	1 JOHAN
                  	1

                  	2

                  	3

                  	4

                  	5

               

            

            	2 JOHAN
                  	1

               

            

            	3 JOHAN
                  	1

               

            

            	JUDA
                  	1

               

            

            	THUPHUAN
                  	1

                  	2

                  	3

                  	4

                  	5

                  	6

                  	7

                  	8

                  	9

                  	10

                  	11

                  	12

                  	13

                  	14

                  	15

                  	16

                  	17

                  	18

                  	19

                  	20

                  	21

                  	22

               

            

         

      
   
      
         MAHTE
12345678910111213141516171819202122232425262728
   
      
         1
1 Himi hi Abraham-ih fapa, David-ih fapa, Jesu Khrih sungkua thlahawkdan cazual a si.
         2 Abraham cu Isak-ih pa a si. Isak cu Jakob-ih pa a si. Jakob cu Judah le a unaupawl
         ih pa a si.
         3 Judah cu Perez le Zerah ih pa a si. An nu cu Tamar a si. Perez cu Hezron-ih pa a
         si ih, Hezron cu Ram-ih pa a si.
         4 Ram cu Amminadab-ih pa a si. Amminadab cu Nahson-ih pa a si. Nahson cu Salmon-ih
         pa a si.
         5 Salmon cu Boaz-ih pa a si. Boaz-ih nu cu Rahab a si. Boaz cu Obed-ih pa a si. Obed-ih
         nu cu Ruth a si. Obed cu Jesse-ih pa a si.
         6 Jesse cu Siangpahrang David-ih pa a si. Siangpahrang David cu Solomon-ih pa a si.
         Solomon-ih nu cu Uriah-ih nupi a rak si dah.
         7 Solomon cu Rehoboam-ih pa a si. Rehoboam cu Abijah-ih pa a si. Abijah cu Asa-ih pa
         a si.
         8 Asa cu Jehoshafat-ih pa a si ih, Jehoshafat cu Joram-ih pa a si. Joram cu Uzziah-ih
         pa a si.
         9 Uzziah cu Jotham-ih pa a si ih, Jotham cu Ahaz-ih pa a si. Ahaz cu Hezekiah-ih pa
         a si.
         10 Hezekiah cu Manasseh-ih pa a si ih, Manasseh cu Amon-ih pa a si. Amon cu Josiah-ih
         pa a si.
         11 Babilon mipawl in, Jew-pawl Babilon ih an hruai lai hrawngah Josiah cu Jekoniah le
         a unaupawl ih pa a si.
         12 Babilon ih an hruai hnuah, Jekoniah cu Shealtiel-ih pa a si. Shealtiel cu Zerubbabel-ih
         pa a si.
         13 Zerubbabel cu Abiud-ih pa a si. Abiud cu Eliakim-ih pa a si ih, Eliakim cu Azor-ih
         pa a si.
         14 Azor cu Zadok-ih pa a si. Zadok cu Akhim-ih pa a si ih, Akhim cu Eliud-ih pa a si.
         15 Eliud cu Eleazar-ih pa a si. Eleazar cu Mathan-ih pa a si ih, Mathan cu Jakob-ih
         pa a si.
         16 Jakob cu Joseph-ih pa a si. Joseph cu Khrih an ti mi Jesu hringtu Mary-ih pasal a
         si.
         17 Curuangah, san hmuahhmuah cu Abraham ihsin David tiang san hleili, David ihsin Babilon
         sal ih an tan tiang san hleili, sal an tan ihsin Khrih tiang san hleili a si.
         18 Jesu Khrih suahnak cu hitin a si. A nu Mary cu Joseph thawn an hamaw. An ṭhitawk
         hlanah Mary cu Thlarau Thianghlim in fa a vunter ti Joseph in a theisuak.
         19 Cule, a pasal Joseph cu midingfel a si. Mipi theihih Mary mualphoter a duh lo ruangah
         athupten Mary cu tansan a tum.
         20 Ngai hnik, cui thupawl a ruah rero laiah a mang ah Bawipai vancungmi cu a hnenah
         a lang ih, “David fapa Joseph, Mary na nupiih ṭhit ding ṭih hlah. Ziangahtile, a vun
         mi fa cu Thlarau Thianghlim hnen ihsin a si.
         21 Anih in fapa a hring ding ih, Jesu tiah hmin na sak ding. Ziangahtile, anih in a
         mipawl kha an sualnakpawl ihsin a rundam ding a si,” tiah a ti.
         22 Cumi cun profet hmang in Bawipa in a cang lai ding mi a rak sim mi cu a thlengkimter
         a si.
         23 Profet cun, “Ngai hnik, fala him in fa a vun ding ih, fapa a hring ding. A hmin ah
         ‘Immanuel,’ tiah an ko ding,” tiah a ti. Immanuel tiih a tican cu, “Pathian kan hnenah
         a um,” tinak a si.
         24 Joseph cu a ihthahnak ihsin a hung ṭhang tikah Bawipai vancungmi in thu a pek vekin
         Mary cu a nupi ah a ṭhi.
         25 A fapa hmaisabik a hrin hlan tiang Joseph in a ihpi lo. Cule Joseph in a fapa cu
         Jesu tiah hmin a sak.

1 Herod, Siangpahrang a ṭuan laiah Judia peng Bethlehem khua ah Jesu a suak. Ngai hnik,
         cu mi hnuah mifimpawl cu ni suahnak lam ihsin Jerusalem khua ah an ra thleng.
         2 “Jew-pawlih Siangpahrang a suak mi cu khuiah a um? Kan ratnak san cu ni suahnak lamih
         kan um laiah a arsi kan hmu ih, amah be dingah kan ra a si,” tiah an ti.
         3 Cui thu cu Siangpahrang Herod in a theih tikah amah le Jerusalem khua ih um mipawl
         hmuahhmuah an thin a buai.
         4 Cule Herod in puithiam sangpawl hmuahhmuah le mipi Danzirhtupawl hmuahhmuah cu a
         kokhawm ih, Khrih suahnak ding hmun a sut hai.
         5 Annih in a hnenah, “Judia peng Bethlehem khua ah a si ding. Ziangahtile, cumi cu
         profet in,
         6 ‘Judia ram sungih um nang Bethlehem, Judia uktupawl lakah a tenaubik na si hrimhrim
         lo. Ziangruangah tile na sung ihsin Uktu a suak ding. Ka mi Israel-pawl a kilkhawi
         ding,’ tin a ngan,” tiah an ti.
         7 Cule Herod in mifimpawl cu athupten a ko hai ih, fimkhur zetin arsi lang tikcu cu
         a sut hai.
         8 Cule Bethlehem ah a thlah hai ih an hnenah, “Va feh uh la, fimkhurten nauhak thuhla
         cu va sut uh. Nan hmuh hnuah in rak simsal uh la kei khal amah be dingah ka feh ve
         ding,” tiah a ti hai.
         9 Siangpahrangih thusim mi an theih tikah an fehsuak. Ngai hnik, ni suahnak lamih arsi
         an rak hmuh mi kha an hmaiah a feh. Nauhak umnak hmun zawn tlun a thlen tikah a cawl.
         10 Cui arsi an hmuh tikah an lung a awi ngaingai.
         11 Cule, inn sungih an luh tikah nauhak cu a nu Mary thawn an vung hmu. An bawkkhup
         ih, nauhak cu an bia. An hlawnthilpawl cu an awng ih, a hnenah an thilpek ken mi Sui,
         Frankinsense rimhmui le Mura tla an pe.
         12 Herod hnenih kirsal lo dingin Pathian in an mang ah a sim. Curuangah anmai ram ah
         lamzin dangin an tlung.
         13 Cui mifimpawl an fehsuak hnuah, ngai hnik, Bawipai vancungmi cu Joseph hnenah a mang
         ah a runglang ih, “Tho aw la, nauhak le a nu cu hruai in Izip ram ah tlanpi hai aw.
         Ziangahtile, nauhak that dingah Herod in a hawl ding. Curuangah, thu ka lo simsal
         hlanlo Izip ah va um ringring aw,” tiah a ti.
         14 Cule Joseph cu a tho ih, nauhak le a nu cu a hruai hai ih, a zanzanin Izip ram ah
         an tlan.
         15 “Ka fapa cu Izip ihsin ka kosuak zo,” tiih Bawipa in profet hmang ih a rak sim mi
         a thlenkim theinak dingah Herod a thih hlanlo cu tawkah an va um.
         16 Herod in mifimpawl in in bum ti a theih tikah a thin a heng tuk lawmmam. Mifimpawl
         hnenih fimkhur zetih arsi suah can a suh mi thawn dengaw in a tuak ih, Bethlehem le
         a khaw kiangkapah mi a thlah ih, kum hnih hnuai lam mipa nauhak zaten a that thluh.
         17 Cuti cun profet Jeremiah ih a rak ngan cia mi cu a kim a si.
         18 “Rama khaw sung ihsin aw a thang, mithi ṭah le ṭahnak le riahsiat ṭah aw a si. Rachel
         in a falepawl a ṭah. An thih ruangah, zo ih hnem khal a duh lo,” tiah profet in a
         ngan.
         19 Herod a thih tikah, ngai hnik, Bawipai vancungmi cu Izip ram ah Joseph hnenah a mang
         ah a runglang ih,
         20 “Tho aw la, nauhak le a nu kha hruai aw la, Israel ram ah feh aw. Ziangahtile, nauhak
         that dingih hawltupawl an thi zo,” tiah a ti.
         21 Joseph cu a tho ih nauhak le a nu cu a hruai ih, Israel ram ah a feh.
         22 Asinan Arkhelaus in a pa Herod aiawh in Judia a uk ti Joseph in a theih tikah, cu
         tawk hmun feh cu a ṭih. Pathian in a mang ih a sim hnuah Galili peng ah a feh.
         23 Cule Joseph cu Nazareth khua ti mi a thleng ih, cu tawkah a um. Cuti cun profetpawl
         in an rak sim cia mi, “Amah cu mi in Nazareth mi tiah an ti ding,” ti mi cu a kim
         a si.

1 Tawkfang a rei hnuah, baptisma petu John cu a feh ih, Judia peng ramṭhing ah thu
         a sim.
         2 “Vancung uknak cu a nai zo. Curuangah nan sual sir uh,” tiah a ti.
         3 Ziangahtile, profet Isaiah in a thuhla a rak ngan mi kha amah hi a si. “Ramṭhing
         ih mi pakhat auaw cun, ‘ BAWIPAI hrangah lamzin sial uh; a zinpawl kha dingter uh,’
         a ti,” tiah a ti.
         4 Cui John thotho cu kalauk hmulih tah mi hnipuan a hruh, a tai ah savun taikhap a
         khap. A rawl cu kharbawk le hramlak khuaitizu a si.
         5 Jerusalem khaw sung in si seh, Judia peng hmuahhmuah le Jordan Tiva kiangkap hmuahhmuah
         in si seh a hnenah mi an ra.
         6 An sualnakpawl tla an phuang ih, John in Jordan tiva ah baptisma a pe hai.
         7 Farasi mi tampipawl le Sadusi mi tampipawl a baptisma zoh dingih a hnenih an rat
         kha John in a hmuh tikah, “Nannih cu tur nei rul cithlah nan si! A ra thleng lai ding
         mi thinhengnak ihsin tlansuak dingah zo in so ralrinnak a rak lo pe?
         8 Curuangah, nan sual nan sir taktakzia cu nan rah in langter uh.
         9 ‘Abraham cu kan pa a si,’ tiin, nan thinlung sung in ruat hlah uh. Nan hnenah ka
         lo sim a si. Pathian cun hi lungtopawl sung ihsin Abraham hrangah tesinfa tla a tuah
         thei a si.
         10 Thingkungpawl hramah hreitlung ret a si zo. Curuangah, rah ṭha a rah lo mi thingkung
         cu hau thluk an si ding ih, meisa sungah paih an si ding.
         11 Nan sual nan sir ruangah kei cun ti ah baptisma ka lo pe. Asinan ka hnuih a ratupa
         cu keimah hnakin a nasasawn. Kei cu a kedampawl kengtu ding hmanah ka tlak lo. Anih
         cun Thlarau Thianghlim ah le meisa ah baptisma a lo pe ding.
         12 A kut ah sangvut zapnak ṭangṭa a um ih, sangvut cilnak hruih cu a thianfai ṭheh ding.
         Amai sangvut cu cuam sungah a thun ding. Asinan a hi cu zohman ih mih thei lo mi meisa
         sungah a urkang thluh ding,” tiah a ti hai.
         13 Cun, Jesu cu Galili peng ihsin Jordan tiva ah John-ih baptisma co dingah a feh.
         14 Asinan John in a hnenah, “Keimah sawn hi nangmah ih baptisma pek ka ṭul. Ziangah
         saw nangmah sawn riangri ka hnenih na rat?” tiah a el.
         15 Jesu in a hnenah, “Cuvek cun atu ah rem ti ko aw. Ziangahtile, dingfelnak hmuahhmuah
         cu cutivekin kan famkimter thluh a ṭul a si,” tiah a sawn. Cule John in rem a rak
         ti ve.
         16 John in Jesu baptisma a pek hnuah, Jesu cu ti sung ihsin a hung suak lohli. Ngai
         hnik, vanpawl tla khi a hrangah an awngaw. Cule John in thuro bangin Pathian Thlarau
         a rung ṭum lai le Jesui parih a rung fut kha a hmu.
         17 Cule, ngai hnik, van ihsin aw pakhat in, “Hihi ka duhdawt zet mi ka Fapa a si, a
         parah ka lung a awi zet,” tiah a ti.

1 Cule Jesu cu Diabol-ih sualfawrh dingah Thlarau Thianghlim in ramṭhing ah a hruai.
         2 Ni sawmli le zan sawmli rawl a ulh hnuah Jesu cu a ril a rawng.
         3 Cule a hnenah sualfawrhtu cu a ra ih, “Nangmah cu Pathian Fapa na sile hi lungtopawl
         hi rawl ah cang dingin thu pe aw,” tiah a ti.
         4 Jesu in, “Cathianghlim in, ‘Milai cu rawl lawngin a nung lo ding. Pathian kamsuak
         thu tinin a nung sawn ding a si,’ tiah ngan a si,” tiah a let.
         5 Cule Diabol in Jesu cu khawpi thianghlim ah a hruai ih, temple kulh a sannakbik ah
         a ret.
         6 Cule Jesu hnenah, “Pathian Fapa na sile dawpthla hnik aw. Ziangahtile Cathianghlim
         in, ‘Nangmai thuhla ah cun a vancungmipawl thu a pe ding ih, na ke in lungto khawng
         lo dingin an kut in an lo dawm ding,’ a ti,” tiah a ti.
         7 Jesu in a hnenah, “Cathianghlim lala in, ‘ BAWIPA na Pathian na hniksak lo pei,’
         a ti,” tiah a ti.
         8 Cule Jesu cu Diabol in tlang sang zetah a hruaisal ih, milai umnak leitlun ram hmuahhmuah
         le a ropitnak hmuahhmuah tla a hnenah a hmuh.
         9 Cule Diabol in a hnenah, “Bawkkhup tahratin i biak asile hi thil hmuahhmuah tla hi
         na hnenah ka lo pe ding,” tiah a ti.
         10 Cule Jesu in a hnenah, “Setan, fehhlo aw. Ziangahtile, Cathianghlim in, ‘ BAWIPA
         na Pathian na be ding ih, amah lawng na rian ding,’ a ti,” tiah a ti.
         11 Cule Diabol cun a tlansan. Ngai hnik, vancungmipawl cu an ra ih, amah cu an tuamhlawm.
         12 Cui hnuah Jesu in John kha thawng ah an thlak zo ti a theih tikah Galili peng lamah
         a pawksuak.
         13 Nazareth khua a suahsan hnuah Jesu cu a feh ih, Zebulun le Naphtali ramri tili kapih
         um Kapernaum khua ah a va um.
         14 Hitiih a umnak cu profet Isaiah ih a rak sim cia mi a kimnak dingah a si.
         15 Isaiah in, “Zebulun ram le Naphtali ram, Jordan Tiva khatlam ralih a um mi Zentelmipawl
         umnak Galili,
         16 khawthim sungih a rak um mipawl in tleunak nasazet an rak hmu zo. Thihnak ram le
         thihnak phenthlam sungih a um mipawl hnenah tleu a rak thleng zo,” tiah a ti.
         17 Cui can ihsin Jesu in, “Nan sual sir uh, ziangahtile vancung uknak cu a nai zo a
         si,” ti thu sim le rel a thawk.
         18 Cule Jesu cu Galili Tili kapih a feh rero laiah unau pahnih Peter tiih an kawh mi
         Simon le a naupa Andru tla cu tili sungih sur an vawrh rero lai kha a hmu. Ziangahtile,
         annih cu ngakaitu an si.
         19 Cule Jesu in an hnenah, “I thlun uh la minung kaitu ah ka lo tuah ding,” tiah a ti
         hai.
         20 Cule an surpawl cu hmakhatteah an tanta ih, amah cu an thlun.
         21 Cu tawk ihsin Jesu cu a feh vivo ih, Zebedi-ih fapa pahnih James le a naupa John
         tla cu a hmu. Anmah cu an pa Zebedi thawn an lawng sungah an um ih, an surpawl an
         thawlh rero. Cule Jesu cun a ko hai.
         22 Cule annih in an lawng le an pa an tanta lohli ih, amah cu an thlun.
         23 Jesu cu Galili peng hmun zakip a fangkual ih, an sinakokpawl ah Pathian uknak thuthangṭha
         a zirh ih, a sim. Cule mipi lakah nathrik phun zakip le natnak phun zakippawl tla
         cu a damter.
         24 A thuhla cu Siria ram hmuahhmuah ah a thang thluh. Cule mina hmuahhmuah a hnenah
         an rak hruai. Minapawl hmuahhmuah, cupawl tla cu: nathrik phun tampi le tuarnak phun
         tampi ih a natter mi, khawsia ih pawlh mipawl, merainat neipawl le mizengpawl khal
         an um. Cupawl cu Jesu in a damter hai.
         25 Cule Galili le Dekapolis peng, Jerusalem khua le Judia peng le Jordan tiva khatlam
         ral ihsin mi tampi an ra ih, Jesu cu an thlun.
         
            

         
      
   
      
         5
1 Cule mi burpi a hmuh tikah tlang parah a hung kai. Cule a to ih, a dungthluntupawl
         a hnenah an ra.
         2 Cule a kaa a ang ih, an hnenah thuzirh a thawk. Hitin a ti,
         3 “Thinlung tangdawr mipawl cu mihualvanṭha an si. Ziangahtile, vancung uknak cu anmai
         ta a si.
         4 Ninghanglungsiapawl cu mihualvanṭha an si. Ziangahtile, annih cu hnem an si leh ding.
         5 Lungnem mipawl cu mihualvanṭha an si. Ziangahtile, leilung hi ro ah an co ding.
         6 Dingfelnak duhih rilrawng le tihalpawl cu mihualvanṭha an si. Ziangahtile, annih
         cu an tlai leh ding.
         7 Midang parih zahngainak neitupawl cu mihualvanṭha an si. Ziangahtile, an parah zahngainak
         an co leh ding.
         8 Thinlung thiang mipawl cu mihualvanṭha an si. Ziangahtile, Pathian an hmu ding.
         9 Remnak tuahtupawl cu mihualvanṭha an si. Ziangahtile, Pathian fate tiih kawh an si
         leh ding.
         10 Dingfelnak ruangih tiduhdahnak a tuartupawl cu mihualvanṭha an si. Ziangahtile, vancung
         uknak cu anmai ta a si.
         11 “Keimai ruangah mi in an lo zawkzet ding ih, an lo tiduhdah ding. Ṭawngkam ṭha lo
         phun zakipin nanmah dokalh in thuphan an lo puh ding. Cu tikah nannih cu mihualvanṭha
         nan si.
         12 Curuangah aipuang uh la, nasazetin lungawi uh. Ziangahtile, vancung ram ih nan lawmman
         cu a ropi ih, nan hlanih profetpawl khal cuvekin an rak tiduhdah a si.
         13 “Nannih cu leitlun cite nan si. Asinan cite in a alnak hlohta hnik sehla ziangtin
         al ko nan tuahsal thei ding? Ziang hrang hmanah a ṭhahnem nawn lo ding. Mi in an hlawn
         ding ih, an ke in an pal men ding.
         14 “Nannih cu leitlun tleu nan si. Tlang parih an sak mi khua cu phen theih a si lo.
         15 Mi zohman in meito vang tahratin kho hnuaiah an ret dah lo. Meito vannak parah an
         ret ih, inn sungih minung um mi hmuahhmuah a tlet thluh.
         16 Cuvekin nan tleu cu mi hmaiah tle seh. Cule mi in nan thil ṭha tuah mipawl an hmu
         ding ih, van ih nan Pa an thangṭhat ding.
         17 “Dan thupawl si seh, profetpawlih ngan mipawl si seh hloralter dingih ra ah in ruat
         hlah uh. Cupawl hloralter dingah ka ra lo. Cupawl famkimter dingah ka ra sawn.
         18 Thungai thu ka lo sim, lei le van a hlohral hlanlo cu Dan sungih cafang tebik si
         seh, thai khatte si seh a zaten a thlenkim hlanlo a hloral hrimhrim lo ding.
         19 Curuangah, mi zokhal hivek thupekpawl lakih a fatebik pakhat a pahbal ih, midang
         a va zirh ih, cuvekin an tuah ve asile cu pa cu vancung uknak sungah mitenaubik tiah
         kawh a si ding. Asinan zokhal cui thupekpawl tuah ih a zirhtu cu vancung uknak sungah
         miropi tiah kawh a si ding.
         20 Nan dingfelnak in Danzirhtupawl le Farasipawl ih dingfelnak a hleih tengteng ding
         tiah ka lo sim. Ziangahtile, a hleih lo asile vancung uknak sungah nan lut hrimhrim
         lo ding.
         21 “ ‘Tual that hlah, zokhal tual a thattu cu thuṭhennak a tawng ding,’ tiin hlan lai
         mipawl ih an sim mi cu nan rak thei zo.
         22 Asinan kei cun zokhal san um loin amai unau parih a thin a hengtu cu thuṭhennak a
         tawng ding. Cun zokhal in amai unau hnenah, ‘Misantlailopa!’ titu cu Sanhedrin thuṭhennak
         a tawng ding. Cun mi zokhal in, ‘Nang miaa!’ tiah mi a ti asile Gehenna meisa a tawng
         ding, tiah ka lo sim.
         23 Curuangah biakṭheng ih na thilpek na ken tikah na unau in na parah lungkimlonak a
         nei ti na theihsuahsal asile,
         24 biakṭheng hmaiah na thilpek cu tanta in hmaisabikah na unau hnenah va feh tahratin
         remawknak tuah aw. Cu ṭheh in kirsal aw la, na thilpek cu hlan aw.
         25 Thuṭhennak hmun ih a lo hruaitu na ralpa thawn lamzin ih nan fehtlang laiah amah
         thawn remawknak tuah lohli aw. Cu lo asile na ralpa in thuṭhentu hnenah a lo thlen
         ding ih, thuṭhentu in a kut hnuai bawi hnenah a lo thlen ding. Cule anih in thawng
         a lo thla ding.
         26 Thungai thu ka lo sim, kuadron tiangin na pek ṭheh thluh lai hlanlo ziangti lam khalin
         na suak lo ding.
         27 “ ‘Na uire lo ding,’ tiin hlan lai mipawlih an sim mi cu nan rak thei zo.
         28 Asinan kei cun mi zokhal in cakhiarnak thawi nunau a zoh asile a thinlung in a uire
         zo a si tiah ka lo sim.
         29 Curuangah, na vawrh lam mit in a lo tlukter asile phawrhsuak aw la, hlawn aw. Ziangahtile,
         Pathian in na pumhlumih Gehenna meisa sungih a lo paih ding hnakin na taksa hrekkhat
         a hlohral ding cu na hrangah a ṭhasawn.
         30 Na vawrh lam kut in a lo tlukter asile tan aw la, hlawn aw. Pathian in na pumhlumih
         Gehenna meisa sungih a lo paih ding hnakin na taksa hrekkhat a hlohral ding cu na
         hrangah a ṭhasawn.
         31 “ ‘Zokhal in a nupi a mak asile nemhngeh mi maknak ca ken seh,’ tiah an ti mi thu
         cu nan rak thei zo.
         32 Asinan kei cun nan hnenah, ‘Nu le pa sualnak siarlo ah zokhal a nupi a mak asile
         a nupi a uireter a si. A mak mi nu a rak ṭhitu khal a uire ve a si,’ ka lo ti.
         33 “Cuitlunah, ‘Na sesamthukam pelhter hlah, na sesamthukam mi cu Bawipai hnenah pe
         aw,’ tiin hlan lai mipawlih an sim mi cu nan rak thei zo.
         34 Asinan kei cun nan hnenah, sesamthukam tuah hrimhrim hlah. Vancung sal in sesamthukam
         tuah hlah uh, ziangahtile cumi cu Pathian tohkham a si.
         35 Leilung sal khalin sesamthukam tuah hlah, ziangahtile cumi cu Pathian kepal a si.
         Siangpahrang ropi-ih khua a si ruangah Jerusalem sal khalin sesamthukam tuah hlah.
         36 Samphang pakhat khal na varter in na dumter thei lo ruangah na lu sal khalin sesamthukam
         tuah hlah.
         37 Asinan na ṭawngkam cu, ‘a si’ cu ‘a si,’ ‘a si lo’ cu ‘a si lo,’ tin si seh. Ziangahtile,
         cui tlun lam cu miṭhalopa hnen ihsin a si.
         38 “ ‘Mit aiah mit, ha aiah ha,’ tiih an sim mi cu nan rak thei zo.
         39 Asinan, kei cun nan hnenah, miṭhalo cu va dodal hlah uh. Mi zo in simaw na vawrh
         lam biang a lo beng asile khatlam biang khal tun lawlaw aw.
         40 Cule mi pakhat in na angki lak duh ah taza a lo cuai asile na kawrfual khal lakter
         lawlaw aw.
         41 Mi zokhal in amah thawn loh theih loin peng khat feh a lo fial asile peng hnih feh
         aw.
         42 Na hnen ihsin thil pakhatkhat a duhtu cu pe aw la, na hnen ihsin thil lo cawi a duhtu
         cu dungtun hlah.
         43 “ ‘Na inhnen na duhdaw pei ih, na ral na hua pei,’ an ti mi cu nan rak thei zo.
         44 Asinan kei cun nan hnenah, nan ral duhdaw uh la, a lo camsiattu thlawsuah va pe uh.
         A lo huatupawl hnenah thil ṭha tuah uh la, a lo hmuhsuamtupawl le a lo hremtupawl
         hrangah thla camsak uh.
         45 Vancung nan Pai faletla nan si theinak dingah cucu tuah uh. Ziangahtile, anih cun
         amai ni cu miṭha par le miṭhalo par khalah a tlangter ih, ruah cu miṭha par le miṭhalo
         par khalah a surter. Cun, midingfel par le midingfello parah ruah a surter.
         46 Ziangahtile, nanmah a lo duhdawtupawl lawng nan duhdaw asile ziang lawmman saw nan
         neih ding? Siahkhawngtupawl khalin cuvekin an tuah ve a si lo maw?
         47 Cule nan sungkhat unaupawl lawng nan biak ṭhat asile a hleiih nan tuah mi ziang saw
         a um cuang? Siahkhawngtupawl khalin cuvekin an tuah ve a si lo maw?
         48 Curuangah, van ih nan Pa a famkim vekin famkim ve uh.

1 “Bawmnak thilpek nan pek mi hi mi in in hmu hai seh tiin mi zapi hmaiih tuah lo dingin
         ralring uh. Cutiih nan tuah asile vancung ih a um mi nan Pa hnen ihsin lawmman zianghman
         nan ngah lo ding.
         2 “Curuangah bawmnak thilpek na pek tikah midepdepawl in mipi ih lawm dingah sinakokpawl
         ah le lamzinpawl ih tuah an duh vekin na hmaiah tawtawrawt phaw hlah. Thungai thu
         ka lo sim, an lawmman cu an ngah zo.
         3 Curuangah, bawmnak thilpekpawl na pek tikah na vawrh lam kut ih a tuah mi cu na keh
         lam kut in thei hlah seh.
         4 Bawmnak thilpek na pek mi cu athuptein si seh. Cule, minung ih hmuh lo mi hmutu na
         Pa in langhnganin lawmman a lo pe ding.
         5 “Cule thla na cam tikah midepdepawl vekin cam hlah. Ziangahtile, annih cun mi in
         in hmu hai seh tiah sinakokpawl ah le zalamzin tawnawknak hmunpawl ah ding in thla
         cam an duh. Thungai thu ka lo sim, an lawmman cu an ngah zo.
         6 Asinan nang cun thla na cam tikah na inn pindan sungah lut aw la, sangka na khar
         hnuah zohman ih hmuhlonak ih um na Pai hnenah thla cam aw. Cule zohman ih hmuh lo
         mi hmutu na Pa in langhnganin lawmman a lo pe ding.
         7 Cule thla nan cam tikah Zentelpawl vekin sullam nei lo ṭawng nawlhsal rero hlah uh.
         Ziangahtile, annih cun ṭawngkam tampi an sal nawn rero asile an pathian in theihsak
         dingah an ruat.
         8 Nannih cu anmah vek si hlah uh. Ziangahtile, a hnenih nan dil hlanah nan ṭul mipawl
         cu nan Pa in a thei.
         9 Thla nan camdan ding cu hitin a si, ‘Vancung ih a um mi kan Pa, na hmin thianghlim
         seh.
         10 Na uknak thleng hram seh. Vancung ih na duhnak tuah a si bangin leitlun khalah na
         duhnak tuah si hram seh.
         11 Tuisun ih kan ṭul mi rawl tuisun ah in pe aw.
         12 Kan parih leibatupawl kan ngaidam vekin kan leibapawl in ngaidam ve aw.
         13 Cule hniksaknak sungah in hruai loin, miṭhalopai hnen ihsin in run sawn aw. Ziangahtile,
         uknak le huham le ropitnak cu a kumkhuain nangmai ta a si. Amen.’
         14 “Ziangahtile, nan parih mi thil tisual nan ngaidam asile vancung ih a um mi nan Pa
         khalin a lo ngaidam ve ding.
         15 Asinan mi thil tisual nan ngaidam lo asile nan Pa khalin nan thil tisual a lo ngaidam
         ve lo ding.
         16 “Cule rawl nan ulh tikah midepdepawl vekin riahsia mithmai in um hlah uh. Ziangahtile,
         annih cun rawl an ul ti mi in an hmuh theinak dingah an hmel an seawter. Thungai thu
         ka lo sim, annih cun an lawmman an ngah zo a si.
         17 Asinan nang cun rawl na ulh tikah na lu hriak thih aw la, na hmai phiah aw.
         18 Mi in rawl na ul ti hmu loin, zohman ih hmuhlonak ih um na Pa lawngin a hmuh theinak
         dingah cutin tuah aw. Cule zohman ih hmuh lo mi hmutu na Pa in langhnganin lawmman
         a lo pe ding.
         19 “Tlap le sunhrul ih a siatsuah theinak le rukrupawl in an bauh ih, an ruk theinak
         hi leitlun ah nanmai hrangah hlawnthil khawl hlah uh.
         20 Asinan tlap le sunhrul ih siatsuah theilonak le rukrupawl tlain an bauh ih, an ruk
         theilonak hmun vancung ah nanmai hrangah hlawnthil cu khawl sawn uh.
         21 Ziangahtile, nan hlawnthil umnak hmun ah nan thinlung khal a um ve ding.
         22 “Mit cu taksaruangpumih meito a si. Curuangah na mit a harhdam asile tleu in na taksaruangpum
         a luahkhat ding.
         23 Asinan na mit a ṭhat lo asile thim in na taksaruangpi a luahkhat ding. Curuangah,
         na sungih um tleu cu a thim asile cui thim cu ziang tlukin so a natsat!
         24 “Zokhal in bawi pahnih a riankawp thei lo. Ziangahtile, pakhat a hua ding ih, pakhat
         a duhdaw ding. Cu lo asile pakhat parah rinum tahratin pakhat a hmuhsuam ding. Pathian
         le sumpai nan riankawp thei lo.
         25 “Cuti a si ruangah nan hnenah ka lo sim, nunnak thu ah ziang ka ei ding ih, ziang
         ka in ding tiah dawnhar hlah uh. Nan taksapum thu ah ziang kan hruh ding ti khalin
         dawnhar hlah uh. Rawl hnakin nunnak a thupisawn ih, hnipuan hnakin taksapum a thupisawn
         a si lo maw?
         26 Tlunzuang vatepawl tla khi zoh hnik uh. Thlaici an tuh lo, an at lo, cuam sung khalah
         rawl an khawl lo. Asinan vancung ih a um mi nan Pa in a cawm hai a si. Nannih cu annihpawl
         hnakin nan man nasazetin a khungsawn a si lo maw?
         27 Nanmah lakah dawnharnak ruangin zo in amai san lam dawng khat a bet thei?
         28 “Cun ziangah saw hnipuan thu ah nan dawn a har? Ramlak lily par tla khi ziangtin
         an ṭhang ti zohhliah hnik uh. Hna an ṭuan lo, pat khal an hnuk lo.
         29 Asinan, ka lo sim a si. Solomon rori hman a ropitnak hmuahhmuah ih a thawmawk lai
         hmanah hi lily parpawl lakih pakhatte vek hman a tluk lo.
         30 Nannih, zumnak malpawl, tuisun ah lo sungah a um ih, thaisun ah mi in thuk sungih
         an paih mi hrampi hman Pathian in cu tlukin a thawm asile nannih tla cu nasa sinsinin
         a lo thuam lo ding maw?
         31 Curuangah dawnhar hlah uh la, ‘Ziang kan ei ding?’ asilole ‘Ziang kan in ding?’ asilole
         ‘Ziang kan hruh ding?’ tiah ti hlah uh.
         32 Zentelpawl in cui thilpawl hmuahhmuah cu an hawl. Vancung ih a um mi nan Pa in cui
         thilpawl hmuahhmuah nan ṭul ti a thei.
         33 Asinan Pathian uknak le a dingfelnak cu hawl hmaisa uh. Cule cui thilpawl hmuahhmuah
         tla cu a lo pebet ding.
         34 Curuangah, thaisun hrangah dawnhar hlah uh. Ziangahtile, thaisun cun amahte in a
         dawn a har leh ding. Ni khat hrangih ni khat harsat cu a tawk a si,” tiah a ti.

1 “Mi in thu an lo ṭhenlonak dingah, thu ṭhen hlah.
         2 Ziangahtile, mi thu na ṭhensaknak in mi in thu an lo ṭhen ve ding. Cule na mi tahnak
         khan tah na si ve ding.
         3 “Nangmai mit sungih thingtluan hman ruat loin ziangah saw na unaupai mit sungih mithnawmte
         cu na zoh?
         4 Cule, zoh hnik, nangmai mit sungah thingtluan a um laiah ziangtin na unaupai hnenah,
         ‘Na mithnawm ka lo cawihsak ding na ti ngam?’
         5 Midepdepa! Na mit sungih thingtluan cu hlawn hmaisata aw. Cule na unaupai mit sungih
         mithnawm cawih ding cu fiangten na hmu thei ding.
         6 “A thianghlim mi thil cu uicopawl pe hlah uh. Cun nan keplungpawl cu vawk hmaiah
         thlak hlah uh. Cu lole an ke hnuaiah an pal ding ih, nan lam her in an lo taithlek
         thluh ding.
         7 “Dil uh la pek nan si ding. Hawl uh la nan hmu ding. King uh la awnsak nan si ding.
         8 Ziangahtile, a diltu zokhal a ngah ding. A hawltu cun a hmu ding. Cule a kingtu cu
         sangka awnsak a si ding.
         9 “Nan lakih mi pakhat cu a fapa in sang dil sehla lungto a pe pei maw?
         10 Asilole a fapa in nga dil sehla rul tur nei a pe pei maw?
         11 Nannih miṭhalopawl hmanin nan fale hnenah a ṭha mi thilpekpawl tla pek nan thiam
         asile vancung ih um nan Pa cun amah diltupawl hnenah thilpek tamsin a pe lo ding maw?
         12 Curuangah mi in nan parah tuah hai seh ti nan duh mi hmuahhmuah kha midang parah
         va tuah uh. Ziangahtile, cumi cun Dan thu le profetpawlih ngan mi thupawl a khaikhawm
         thluh a si.
         13 “A fiak mi kawtka ihsin lut uh. Ziangahtile, kawtka kau le lamzin kau cun siatnak
         ah mi a hruai. Mi tampi cu cui lamzin ihsin an feh rero.
         14 Ziangahtile, nunnak ih hruaitu kawtka cu a fiak ih, a lamzin khal a har. Cule mi
         malte lawngin cumi cu an hmungah.
         15 “Profet deupawl kha ralring uh! Tuu phaw sin in nan hnenih an rat kha. Asinan an
         sung lam cu cinghnia koham an si.
         16 Anmah cu an rah ihsin nan thei famkim ding. Milai in hling kung ihsin sabit rah le
         lenhling ihsin theipi an khawm dah kel maw?
         17 Cuvekin thingkung ṭha kipin rah ṭha a rah ih, thingkung sia cun rah sia a rah.
         18 Thingkung ṭha in rah sia a rah thei lo ih, thingkung sia in rah ṭha a rah thei lo.
         19 Rah ṭha a rah lo mi thingkung kipin hauthluk an si ding ih, meisa sungah paih an
         si ding.
         20 Curuangah an rah ihsin nan rak theithiam ding.
         21 “ ‘Bawipa, Bawipa,’ tiih i kotu hmuahhmuah in vancung uknak sungah an lut thluh lo
         ding. Asinan, vancung ih a um mi ka Pai duhnak a tuahtu lawng an lut ding.
         22 Cui thuṭhennak ni ah mi tampi in, ‘Bawipa, Bawipa, na hmin in thu kan sim, na hmin
         in khawsepawl tla kan dawisuak ih, huham ih tuah mi mangbangza tampi na hmin in kan
         rak tuah a si lo maw?’ tiah in ti ding.
         23 Cule kei in an hnenah, ‘Ka lo thei dah lo. Nannih dan lo ih nungpawl ka hnen ihsin
         tlansuak uh,’ tiah fiangten ka ti hai ding.
         24 “Cuiruangah, zokhal ka hnen ihsin hi ka sim mi thupawl a thei ih, a tuahtu cu mifimpa
         vek a si. Cui mifimpa cun lungpi parah a inn a sak.
         25 Cule ruahpi a sur, ti a lian ih, thli a hrang. Thlipi in cui inn cu a nuai ciamco
         nan, a tlu lo. Ziangahtile, a hrampi cu lungpi parah a bun.
         26 Zokhal ka hnen ihsin hi ka sim mi thupawl thei ko na ih, a tuahlotu cu miaapa vek
         a si. Cui miaapa cun vunnel parah a inn a sak.
         27 Ruahpi a sur, ti a lian ih, thli a hrang. Thlipi in cui inn cu a nuai ih, a tlu.
         Nasazetin a cim,” tiah a ti.
         28 Cule hiti hi a rak si, Jesu in cui thupawl a sim ṭheh tikah, a thuzirh mi in mi tampi
         a mangbangter nasa.
         29 Ziangahtile, Danzirhtupawl vekin zirh loin, thuneihnak nei vekih a zirh ruangah a
         si.
         
            

         
      
   
      
         8
1 Tlang par ihsin Jesu a rung ṭum tikah mipi tam zetin an thlun.
         2 Ngai hnik, miphar pakhat a hnenah ra in a bia ih, “Bawipa, na duh ah cun i thiangter
         thei,” tiah a ti.
         3 Cule Jesu cun a kut a suah ih a tham, “Ka duh a si, thiang aw,” tiah a ti. Cule hmakhatteah
         Jesu in cu pai pharnat cu a thiangter.
         4 Cule Jesu in a hnenah, “Zohman sim lo dingin fimkhur aw. Asinan va feh aw la, puithiam
         hnenah na taksa va hmuh aw. Cule mi in an lo theihpinak dingah Mawsi thupek mi thilpek
         va hlan aw,” tiah a ti.
         5 Cun Jesu cu Kapernaum khua ih a luh tikah, ralkap za hotu a hnenah a ra ih bawmnak
         a dil.
         6 “Bawipa, ka hnenumpa cu zengnat bese zet tuar in inn ah a it,” tiah a ti.
         7 Jesu in a hnenah, “Ka ra ding ih ka damter ding,” tiah a ti.
         8 Asinan ralkap za hotu in, “Bawipa, ka luangpi hnuaiih nang ra dingah kei ka tlak
         lo. Ṭawng men aw la, ka hnenumpa cu a dam ko ding.
         9 Ziangahtile, keimah khal mi thuneihnak hnuaiih um ka si ve ih, ka kut hnuaiah ralkap
         tla ka nei. Hi ralkappa hnenah, ‘Feh aw,’ ka ti le a feh. A dang pakhat hnenah, ‘Ra
         aw,’ ka ti le a ra. Ka hnenum hnenah, ‘Himi tuah aw,’ ka ti ih a tuah,” tiah a sawn.
         10 Jesu in cui thu a theih tikah a mang a bang ih, amah thluntupawl hnenah, “Thungai
         thu ka lo sim, Israel-mi lakah hivek zumnak nasa ka hmu hrih lo!
         11 Nan hnenah ka lo sim a si, ni suahnak le ni tlaknak lam ihsin mi tampi an ra ding
         ih, Abraham le Isak le Jakob tla thawn vancung uknak ah an totlang ding.
         12 Asinan lalram fatepawl cu Pathian in leng lam thim lakah a hlawn hai ding. Cui hmun
         ah ṭap le hacang rial in an um ding,” tiah a ti.
         13 Cule Jesu in ralkap za hotu hnenah, “Va tlung aw la, na zum vek khan na hrangah ka
         tuah ding,” tiah a ti. Cui tikcu cekci ah a hnenumpa cu a dam.
         14 Peter-ih inn sungih Jesu a va luh tikah Peter nupi-ih nu kha khawsik nat tuar in
         a ih kha a hmu.
         15 Jesu in a kut a tham ih a khawsik nat cu a reh. Cule a tho ih, anmahpawl cu a rian.
         16 Cule zan lam a thlen tikah khawsepawlih pawlh mi, mi tampi Jesu hnenah an ratpi.
         Cule anih in khawse ṭhalopawl cu a ṭawngkam khat in a dawisuak ih, mina hmuahhmuah
         a damter.
         17 Cumi cun profet Isaiah ih thil cang ding mi a sim mi cu a kimter. Isaiah in, “Kan
         cahlonakpawl tla cu a la ih, kan natnakpawl tla a phur,” tiah a ti.
         18 Jesu in a kiangkapah mipi tam zet a hmuh tikah a dungthluntupawl kha tili khatlam
         ralih feh dingin thu a pe hai.
         19 Cu tikah Danzirhtu pakhat a hnenah a ra ih, “Zirhtupa, na fehnak kipah ka lo thlun
         ding,” tiah a ti.
         20 Cule Jesu in a hnenah, “Sihalpawl in kua an nei ih, tlunzuang vatepawl in bu an nei.
         Asinan, Minung Fapa cun lu retnak ding hmun hman a nei lo,” tiah a ti.
         21 Cun, a dungthluntu tampi lakih pakhat in Jesu hnenah, “Bawipa, va feh ih ka pa va
         phum hmaisakta i siang hram aw,” tiah a ti.
         22 Asinan Jesu in a hnenah, “I thlun aw, mithipawl in an mithipawl cu phum hai seh,”
         tiah a ti.
         23 Cutin lawng sungih Jesu a luh tikah a dungthluntu mi tampi tlain an thlun.
         24 Ngai hnik, thlisia nasazet cu tili parah a ra ih, tisuar tlain an lawng cu a khuh.
         Asinan Jesu cu a itthat.
         25 Cule a dungthluntu mi hrekkhatpawl cu a hnenah an ra ih an ra ṭhang, “Bawipa, in
         run aw! Kan pil cuahco a si!” tiah an ti.
         26 Cule anih in an hnenah, “Nannih zumnak malpawl, ziangah saw nan ṭih?” tiah a ti hai.
         Cun a hung tho ih thlipi le tili cu a kawk hai. Cule tili cu a dai khepkhep.
         27 Cule, annihpawl cu an mang a bang ih, “Hi pa hi ziangvek minung a si pei, thlipi
         le tili khalin a thu an ngai hi?” tiah an ti.
         28 Jesu cu tili khatlam ral Gadara mipawlih ram sungah a thleng. Cu tawkah khawsepawlih
         pawlh mi, mi pahnih thlan hmun ihsin an ra ih, Jesu cu an tawng. Cute pahnih cu an
         hrohran tuk ruangah zohman in cui zin an zawh ngam lo.
         29 Cule, ngai hnik, “Pathian Fapa, Jesu, nang thawn ziang tiawk ding kan neih? A tikcu
         a thlen hlanah in hrem dingin na ra maw si?” tiah au in an ti.
         30 An hnen ihsin tawkfang a hlatnak hmun ah vawk rual tampi rawl an ei rero.
         31 Cule khawsepawl in, “In dawisuak asile vawk rual sungih luh in siang hram aw,” tiah
         Jesu an dil.
         32 Cule Jesu in an hnenah, “Feh uh,” tiah a ti. Cule cui mi pahnih sung ihsin an suak
         ih, vawk rual sungah an lut. Ngai hnik, vawk rual zate cu khamhrap ihsin tili sungah
         an tlanthla ih, ti sungah an thi ṭheh.
         33 Vawk kiltupawl cu an tlan ih, khaw sungah an feh. Vawkpawl parih thil cang mi hmuahhmuah
         le khawse pawlh mite parih thil cang mi cu an than.
         34 Cule ngai hnik, khaw sung mi hmuahhmuah cu Jesu tawng dingah an ra ih, an hmuh tikah
         an ram sung ihsin suak dingin an dil.
         
            

         
      
   
      
         9
1 Jesu cu lawng sungah a lut ih, khatlam ralah a kai ih amai khua a thleng.
         2 Cule, ngai hnik, mizeng pakhat cu a ihphah thawn Jesu hnenah an rak zawn. Jesu in
         an zumnak a hmuh tikah mizengpai hnenah cun, “Ka fa, hnangamten um aw, na sualpawl
         tla ngaidam ṭheh a si zo,” tiah a ti.
         3 Cule, ngai hnik, Danzirhtu mi hrekkhatpawl in an thinlung sungin, “Hi pa hin Pathian
         a thangsiat a si!” tiah an ti.
         4 Jesu in an ruahnakpawl cu a thei ih, “Ziangah nan thinlung in thil ṭha lo tla nan
         ruat?
         5 Ziangahtile, ‘Na sualpawl tla ngaidam ṭheh a si zo,’ ti maw, ‘Tho aw la, feh aw ti
         a awldeuh?’ tiah a ti.
         6 Sikhalsehla Minung Fapa in leitlun ah sualpawl ngaidam theinak thuneihnak a nei a
         si ti nan theihnak dingah hihi tuah a si,” tiah a ti ih, mizengpai hnenah, “Tho aw,
         na ihphah la aw la, na inn ah tlung aw,” tiah a ti.
         7 Cule mizengpa cu a tho ih, a inn lamah a tlung.
         8 Mipi in cumi cu an hmuh tikah an mang a bang ih, cuvek thuneihnak minung hnenih petu
         Pathian cu an thangṭhat.
         9 Cui hmun ihsin Jesu cu a feh ih, siahkhawnnak buk ih Mathai an ti mi a to lai kha
         a hei hmu. Cule Jesu in a hnenah, “I thlun aw,” tiah a ti. Cule Mathai cu a tho ih,
         Jesu a thlun.
         10 Cule hiti hin thil a cang, Jesu cu rawl ei dingin inn sungih a to laiah, ngai hnik,
         siahkhawngtu tampi le misualpawl an ra ih, Jesu le a dungthluntupawl thawi rawl eitlang
         in cabuai kil in an to.
         11 Cumi cu Farasipawl in an hmuh tikah a dungthluntupawl hnenah, “Ziangruangah nan zirhtupa
         cu siahkhawngtupawl le misualpawl thawi rawl an eitlang?” tiah an ti.
         12 Asinan Jesu in cui thu a theih tikah, “Miharhdampawl in sibawi an ṭul lo. Minapawl
         lawngin an ṭul.
         13 Asinan va feh uh la, ‘Thawinak si loin zahngainak ka duh ti miih tican zir uh.’ Ziangahtile,
         midingfelpawl ko dingah ka ra lo. Misualpawl an sual sir dingih ko dingah ka ra sawn,”
         tiah a ti.
         14 Cule John-ih dungthluntupawl cu Jesui hnenah an ra ih, “Kannih le Farasipawl cu rawl
         kan ul ṭheu nan ziangah saw na dungthluntupawl hmuah rawl an ulh ve lo?” tiah an ti.
         15 Cule Jesu in an hnenah, “Mo neitupa an hnenih a um sungah cun mo lawmtupawl an riah
         a se thei lo a si lo maw? An hnen ihsin mo neitupa lakhloh ni a thleng leh ding. Cui
         canah rawl an ul leh ding.
         16 “Zohman in a cawm thei mi puanthan thar belcawng cu hnipuan hlun parah an belh kel
         lo. Ziangahtile, an belh mi in a dir ding ih, a tlek cu a kausin ding.
         17 Sabitti thar kha savun thawl hlun sungah an thun kel lo. An thun asile sabitti in
         savun thawl hlun cu a kekter ding, cule sabitti cu a dawk ding ih, savun thawl hlun
         khal cu a siat ding. Asinan, sabitti thar cu savun thawl thar sungah an thun tengteng
         ding a si. Cumi cun an pahnih in a kilhim ding,” tiah a ti.
         18 Cui thupawl an hnenih a sim hai rero laiah, ngai hnik, sinakok uktu pakhat a ra ih,
         Jesui hmaiah a bawkkhup. Cule, “Atu teah ka fanu a thi. Asinan ra aw la, a parih na
         kut na suan ah cun a nung ding,” tiah a ti.
         19 Cule Jesu cu a tho ih, cu pa cu a thlun. A dungthluntupawl khalin an thlun ve.
         20 Cule, ngai hnik, cu tawkah kum hleihnih sung thiput nat tuar nunau pakhat a rak um.
         Cu nu cu Jesui dungin a thlun ih, a kawrfual zim kha a tham.
         21 Ziangruangah tile, “A kawrfual tal ka tham asile ka dam ding,” tiah a thinlung sungin
         amah le amah a tiaw.
         22 Cule Jesu cu a her ih, nunaunu a hmuh tikah, “Ka fanu, hnangamten um aw. Na zumnak
         in a lo damter zo,” tiah a ti. Cule cui tikcucan teah nunaunu cu a dam.
         23 Jesu cu uktupai inn sungih a luh tikah phirivau tumtupawl le mipi hnawkbuai culci
         ih an um kha a hmu.
         24 Cule anih in, “Tlan uh, ziangahtile hi nauhaknu hi a thi lo, a itthat a si,” tiah
         a ti. Cu tikah Jesu cu an rak hnihsan.
         25 Mipi suahter thluh an si hnuah, Jesu cu a lut ih nauhaknui kut a vun kai ih, nauhaknu
         cu a hung tho.
         26 Cui thuthang cu cui ram hmuahhmuah ah a thang.
         27 Cu tawk hmun ihsin Jesu a fehsuak tikah mitcaw pahnih in Jesu cu an thlun. An au
         ih, “David Fapa, kan parah zahngainak nei hram aw!” tiah an ti.
         28 Cule Jesu inn sungih a luh tikah mitcaw pahnih cu a hnenah an ra ih, Jesu in an hnenah,
         “Hihi ka tuah thei ti nan zum maw?” tiah a ti hai. Annih in a hnenah, “Zum e, Bawipa,”
         tiah an ti.
         29 Cule Jesu in an mit a tham ih, “Nan zumnak vekin ka lo tuahsak ding,” tiah a ti.
         30 Cule an mit cu a vangter ih, an hnenah, “Zohman in hi thu hi thei hlah hai seh,”
         tiah khoh zetin a tiam hai.
         31 Asinan, an fehsuak ih Jesui thu cu cui ram hmuahhmuah ah an than.
         32 Cule an fehsuak laiah, ngai hnik, khawse pawlh mi, ṭawng thei lo pa pakhat kha Jesui
         hnenah an rak hruai.
         33 Jesu in khawsia a dawisuak hnuah ṭawng thei lo pa cu a ṭawng. Cule mipi cu an mang
         a bang ih, “Israel ram ah hi hlanah hivek thil a rak lang dah lo!” tiah an ti.
         34 Asinan Farasipawl cun, “Khawsepawlih hotu thawngin khawsepawl a dawi a si,” tiah
         an ti.
         35 Cule Jesu cu khawpipawl le khawtepawl hmuahhmuah tla a fangsuak ih, an sinakokpawl
         ah a zirh ih, Pathian uknak thuthangṭha a phuang. Cule mipi lakih nathrik phun zakip
         le natnak phun zakip a damter.
         36 Cun, Jesu in mipi kha a hmuh tikah a lainat hai. Ziangahtile, khaltu nei lo tuu bangin
         harsat tuar le vakdarh ih an um ruangah a si.
         37 Cule Jesu in a dungthluntupawl hnenah, “Fang ah ding a tam zet nan hnaṭuantu an mal.
         38 Curuangah fang ah ding neitu Bawipai hnenah a lo sungah hnaṭuantupawl a thlah theinak
         dingah thla cam uh,” tiah a ti.

1 Cule Jesu in a dungthluntu hleihnihpawl a hnenah a kokhawm ih, thlarau bawrhhlawhpawl
         parih thuneihnak a pek hai. Cule annih in khawse bawrhhlawhpawl dawisuah theinak le
         nathrik phun zakip le natnak phun zakip damter theinak thuneihnak an nei.
         2 Apostol hleihnihpawlih hmin tla cu: Peter tiih an kawh mi, an hotupa Simon le a naupa
         Andru, Zebedi-ih fapa James le a naupa John,
         3 Filip le Bartholomeo, Thomas le siahkhawngtu Mathai, Alfias-ih fapa James le Tadias
         tiih an kawh mi Lebbias,
         4 Kanaan mi Simon le Jesu phiarsawmtu Judas Iskariot tla an si.
         5 Cui hleihnihpawl cu Jesu in a thlah hai ih, an hnenah hitin thu a cah, “Zentelpawl
         lakah va feh hlah uh la, Samaria-mipawlih khuapawl ah va lut hlah uh.
         6 Cu hnakin a hlo mi tuu run Israel sungkuapawl hnenah va feh sawn uh.
         7 Nan va feh tikah, ‘Vancung uknak cu a nai zo a si,’ ti thucah hi sim uh.
         8 Mina damter uh. Mithi thoter uh. Miphar thiangter uh. Khawsia dawisuak uh. Alakin
         nan rak ngah zo ih alakin pe uh.
         9 Nan taiṭawn paisa bawm sungah sui si seh, ngun si seh, dar si seh keng hlah uh.
         10 Cun, khualtlawnnak hrangah zal si seh, angki zun hnih si seh, kedam hlei si seh,
         kianghrawl si seh keng hlah uh. Ziangahtile, hnaṭuantu cu ei tlak a si.
         11 “Cule khawpi si seh, khawte si seh nan va luh tikah mitlingtlak zo a si ti sut uh.
         Cule cui khua nan suahsan hlan sung acui inn ah cun cam uh.
         12 Cule cui inn sungih nan va luh tikah cibai buk uh.
         13 Cui inn cu a tlingtlak mi asile daihnak hrangih thlawsuah nan pek mi cu cui inn ah
         um seh. Asinan, cui inn cu a tlak lo asile thlawsuah nan pek mi cu nan parah kirsal
         seh.
         14 Mi zokhal in an lo cohlang lo ih, nan thu tla an ngaithla duh lo asile cui inn asilole
         cui khua nan suahsan tikah nan ke ih leivut cu thingthlata uh.
         15 Thungai thu ka lo sim, Pathian in thu a ṭhen ni ah acui khua hnakin Sodom khua le
         Gomorrah khua cu an tuar a dem sawn ding.
         16 “Ngai hnik uh, cinghnia rual lakih tuu thlah vekin ka lo thlah a si. Curuangah rul
         vekin fim uh la thuro vekin pawikhawih loin um uh.
         17 Asinan minungpawl kha va ralring uh. Ziangahtile, Sanhedrin hnenah an lo thlen ding
         ih, an sinakokpawl ah an lo vaw ding.
         18 Keimai ruangah uktupawl le siangpahrangpawl hmaiah an lo hruai ding ih, anmah le
         Zentelpawl hnenah thutheihpitu nan si ding.
         19 Asinan, anmahpawl hnenih an lo thlen tikah ziang ka ṭawng ding tiin le ziangtin ka
         ṭawng ding tiin nan dawnhar hlah uh. Ziangahtile, Thlarau Thianghlim in nan ṭawng
         ding mi cu cui tikcu teah a lo pe ding.
         20 Ziangahtile, a ṭawngtu ding cu nanmah nan si lo. Nan Pai Thlarau in nanmah hmang
         in a ṭawng ding a si.
         21 “A unau in a unau lala kha thihnak ah a thlen ding ih, pa in a fate a thlen ding.
         Falepawl khalin an nu le pa an dodal ding ih, mi an thatter ding.
         22 Keimai hmin ruangah mi hmuahhmuah in an lo hua ding. Asinan, a cemnet tiangih a tuarsuaktu
         cu runsuah a si ding.
         23 Asinan khaw pakhat ih an lo tiduhdah asile khaw dangah tlan uh. Ziangahtile, thungai
         thu ka lo sim, Israel ram ih khuapawl nan pal thluh hlanah Minung Fapa cu a ra ding.
         24 “Dungthluntu cu a zirhtupa hnakin a cungnungsawn lo ih siahhlawh khal a bawipa hnakin
         a cungnungsawn lo.
         25 Dungthluntu cu a zirhtupa tluk a si ih, siahhlawh khal a bawipa tluk asile a tawk
         a si. Intekpabik kha Beelzabub tiih an rak kawh asile a insungsangpawl cu ziang tluk
         nasa sinsinin an ko pei?
         26 Curuangah annihpawl kha ṭih hlah uh. Ziangahtile, phuanlang leh lo dingih khuh mi
         zianghman a um lo, theih leh lo dingih thuh mi khal zianghman a um lo.
         27 “Khawthim ih ka lo sim mi kha tleu ah va rel uh, cun nan hna kiang teih ka lo sim
         thektho mi kha mipi hnenah langhnganin phuang uh.
         28 Cule taksapum that thei naih, thlarau that theilotu minungpawl kha ṭih hlah uh. Cu
         hnakin taksapum le thlarau a pahnih ih Gehenna meisa sungih a siatsuah theitupa kha
         ṭih sawn uh.
         29 Mi in sunṭam pahnih kha assarion pakhat ah an zuar a si lo maw? Sihmansehla, nan
         Pa in a sian lo asile cui sunṭam pakhatte khal lei ah a tla lo ding.
         30 Cun, nan lu parih samphangpawl a zaten a siar thluh a si.
         31 Curuangah, ṭih hlah uh sunṭam tampi hnakin nan man a khung sawn.
         32 “Curuangah, zokhal milai hmaiih i ṭantu cu kei khalin vancung ih a um mi ka Pai hmaiah
         ka ṭan ve ding.
         33 Asinan, zokhal milai hmaiih i hnawngtu cu vancung ih a um mi ka Pai hmaiah ka hnawng
         ve ding.
         34 “Hi leitlun ah remnak run keng ih ra ah in ruat hlah uh. Remnak thlen dingah ka ra
         lo ih, ralnam thlengter dingah ka ra sawn a si.
         35 “Mi pakhat in a pa doter dingah, fanu in a nu doter dingah le mo in a ni doter dingah
         ka ratnak san a si.
         36 Mi pakhatih ralpawl tla cu amai insungsang mi lala an si ding.
         37 “Zokhal a pa simaw, a nu simaw keimah i duhdawt hnakih a duhdaw sawntu cu ka hrangah
         a tlak lo. Cun zokhal a fapa simaw, a fanu simaw a duhdaw sawntu cu ka hrangah a tlak
         lo.
         38 Cule zokhal amai khraws la tahratih i thlunlotu cu ka hrangah a tlak lo.
         39 A nunnak a hmutu cun, a nunnak a hloh ding. Keimai ruangih a nunnak a hlohtu cun
         a nunnak a hmu ding.
         40 “A lo cohlangtu cun keimah i cohlang a si. Cule keimah i cohlangtu cun i thlahtu
         khal a cohlang a si.
         41 Profet pakhat kha profet hmin ih a cohlangtu cun profetih lawmman a ngah ding. Cun,
         midingfel pakhat kha midingfel hmin ih a cohlangtu cun midingfelpaih lawmman a ngah
         ding.
         42 Cule zokhal dungthluntu hmin in in dingah tidai no khat hi nauhaktepawl lakih pakhat
         a petu cun, thungai thu ka lo sim, a lawmman a hloh hrimhrim lo ding,” tiah a ti.

1 Cule hiti hi a si, Jesu in a dungthluntu hleihnihpawl thu a cah ṭheh hnuah cu tawk
         hmun ihsin cui kiangkap khuapawl ah thuzirh le thusim dingin a pawksuak.
         2 Cui canah thawnginn sungih um John in Khrih ih hnaṭuan mipawl tla a theih tikah a
         dungthluntupawl lak ihsin mi pahnih a hei thlah ih,
         3 “Nangmah hi a ra ding mi pa cu na si maw? Asilole a dang kan rak thlir hrih ding
         saw? tiah John in a lo sut,” tiah a hnenah an ti.
         4 Cule Jesu in a let hai ih an hnenah, “Va feh uh la John hnenah nan hmuh mi le nan
         theih mi tla va sim uh.
         5 Mitcawpawl khua an hmu. Kebaipawl tla an feh. Cule mipharpawl an thiang. Hnasetpawl
         in an thei ih, mithipawl tla an tho. Cun, miretheipawl hnenah thuthangṭha phuan a
         si.
         6 Mi zokhal keimah ruangih a tlubahlotu cu mihualvanṭha a si,” tiah a ti.
         7 John-ih dungthluntupawl an tlun hnuah Jesu in John-ih thuhla mipi hnenih sim a thawk.
         “Ramṭhing ah ziang zoh dingah nan va feh? Thli ih a sem ruangih a hnin rero mi phai
         kung zoh dingah maw?
         8 Ziang zoh dingah saw nan va feh? Hnipuan nem a hruhtupa zoh dingah maw nan feh? Ngai
         hnik, hnipuan nem hruhtupawl cu siangpahrang innpawl ah an um.
         9 Ziang zoh ding bikah saw nan feh? Profet zoh dingah maw? Nan hnenah ka lo sim, a
         dik a si, John cu profet hnakin a ropisawn.
         10 Ziangahtile, ‘Ngai hnik, na hmaiah ka palai ka thlah. Amah in na lamzin cu na hmaiah
         a sial ding,’ tiih a thuhla an ngan mi pa cu hi pa hi a si.
         11 “Thungai thu ka lo sim, nunau hrin mi lakah baptisma petu John hnakih ropi an um
         lo. Asinan, vancung uknak ih mitenaubik cu John hnakin a ropisawn a si.
         12 Asinan baptisma petu John rawng a bawl thawk ihsin tuisun tiangah mi in vancung uknak
         cu thahrum suah in an lut ih, mihrohrangpawl in cumi cu an la.
         13 Ziangahtile, John a lang hlan tiang cu profetpawl hmuahhmuah le Dan in an rak simsung
         cia a si.
         14 Cumi cu, nan pawm duh asile amah hi a ra ding mi pa Elijah cu a si.
         15 Theih theinak hna a neitu cun thei seh!
         16 “Tui san minungpawl hi ziang thawn ka khaikhin hai pei? Anmah cu dawrhmun ih a to
         mi nauhakpawl tla an bang. An rualpipawl tla ko in,
         17 ‘Phirivau kan rak lo tumsak nan, nan lam lo. Mithi ṭahnak hlapawl tla kan lo saksak
         nan nan rak ṭap lo ti mi vek a si,’ tiah a ti.
         18 Ziangahtile, John cu mi lakah rawl ei lo le sabitti in loin a ra. Cule annih in,
         ‘Anih cu khawsia a nei,’ tiah an ti.
         19 Minung Fapa cu mi lakah ei le in in a ra. Cule annih in, ‘Zoh hnik uh, hi pa cu rawl
         pham le sabitti pham pa a si ih, siahkhawngtupawl le misualpawlih rualpi a si,’ tiah
         an ti. Cule mifimpawlih ṭawngkam cu mifimpawl in an theithiam,” tiah a ti.
         20 Cui canah Jesu in huham ih thil tampi a rak tuahnak khuapawl an sual an sir lo ruangah
         kawk a thawk.
         21 “Maw Khorazin! Na hmakhua a pit. Maw Bethsaida! Na hmakhua a pit. Ziangahtile, huham
         in nan sungih thil tampi tuah mipawl hi Taiar khua le Sidon khua ah tuah rak si sehla
         an sual an sirnak a rei zo ding ih, buri sin in le vutcam lakah an um ding.
         22 Asinan ka lo sim a si, thuṭhen ni ah cun nannih hnakin Taiar khua le Sidon khua tla
         an tuar a dem sawn ding.
         23 Nang Kapernaum khua, van tiang khaisan na si nan Mithikhua ah dirhthlak na si ding.
         Ziangahtile, huham in na sungih tuah mi thil tampi tla hi Sodom khua ah tuah rak si
         sehla cu tuini tiangin a tang lai ding.
         24 Asinan, nan hnenah ka lo sim a si, nanmah hnakin Sodom ram in thuṭhen ni ah cun a
         tuar dem sawn ding,” tiah a ti.
         25 Cui canah cun Jesu in, “Maw ka Pa, lei le van ih Lal, ka lo thangṭhat a si. Ziangahtile,
         nang cun hi thilpawl tla hi mifim le mithiampawl hnen ihsin na thup ih, mi menmen
         hnen tla ah na rak phuanglang.
         26 A si, ka Pa, cutivekih na tuah mi cun na lung a lo awiter zet a si.
         27 “Ka Pa in thil ziang hmuahhmuah ka hnenah i pe zo. Pa siarlo zohman in Fapa hi an
         thei lo. Cule Fapa siarlo zohman in le Fapa in an hnenih phuanlang a duh mipawl siarlo
         in Pa an thei lo.
         28 “Nannih hnaṭuan har zet a ṭuantupawl le thilrit a phur mipawl hmuahhmuah ka hnenah
         ra uh la ka lo cawlhahdamter ding.
         29 Nan parah ka kawn bat uh la ka hnen ihsin zir uh. Ziangahtile, kei cu nunnem mi le
         thinlung tangdawr mi ka si ih, nan thlarau hrangah cawlhhahdamnak nan hmu ding.
         30 Ziangahtile, keiih kawn cu hman a nuam ih, ka phur khal a zang,” tiah a ti.

1 Cui canah Jesu cu Sabbath Ni ah sangvut lo lak ihsin a feh. Cule a dungthluntupawl
         cu an ril a rawng ih, sangvut vui an sik ih ei an thawk.
         2 Farasipawl in cumi cu an hmuh tikah Jesui hnenah, “Zoh hnik, na dungthluntupawl cun
         Dan in Sabbath Ni ih tuah a sian lo mi an tuah hi,” tiah an ti.
         3 Asinan anih in an hnenah, “David le a rualpipawl an ril a rawn laiah ziang an tuah
         ti kha nan rak siar lo maw si?
         4 David cu Pathian inn sungah a lut ih, Dan ih a sian lo mi sangserh cu a rualpipawl
         thawn an ei. Cui sangpawl tla cu puithiampawl lawngih ei thei mi a si.
         5 Cu lole puithiampawl in ziang an tuah ti Dan sungah nan siar dah maw? Puithiampawl
         in Sabbath Ni ah temple sungah Sabbath danpawl tla an pahbal a si khalle annih cu
         mawhsualnak nei loin an um a si lo maw?
         6 Ka lo sim a si, temple hnakih ropisawn mi hi tawkah a um a si.
         7 ‘Thawinak hnakin zahngainak ka duh sawn a si,’ ti ngan miih tican thei uhla cu mawh
         nei lo mi cu thiamlo nan rak coter lo ding nan.
         8 Ziangahtile, Minung Fapa cu Sabbath tlun khalah Lal a si,” tiah a ti.
         9 Cule, cui hmun ihsin Jesu cu a feh ih, an pumkhawmnak sinakok sungah a lut.
         10 Cule, ngai hnik, cu tawkah kutropa pakhat a rak um, cule Jesu sual an puh theinak
         dingah, “Sabbath Ni ah Dan in mi damter a siang maw?” tiah Jesui hnenah hi thusuhnak
         hi an sut.
         11 Cule, Jesu in, “Thuṭhimnakah nanmah lakah mi pakhat cu Sabbath Ni ah a neihsun tuu
         kha khur sungah tla sehla lasuak loin a um ding maw?
         12 Minung cu tuu hnakin nasazetin a man a khung a si. Curuangah Sabbath Nipawl ih thil
         ṭha tuah cu Dan in a thiang a si,” tiah a ti.
         13 Cule, cu pai hnenah Jesu in, “Na kut hawi hnik,” tiah a ti. Cule a kut cu a hun hawi
         ih, a khatlam vekin a dam.
         14 Cule Farasipawl cu an suak ih, Jesu thah theinak ding thu an rawnawkhawm.
         15 Asinan Jesu in cumi cu a theih tikah cu tawk hmun ihsin a fehsuak. Cule mi burpi
         in an thlun ih, an zaten a damter hai.
         16 Cun, an hnenah a thuhla midang tla theihter lo dingin khoh zetin thu a pe hai.
         17 Cuti zawng cun profet Isaiah ih thil cang ding mi a sim mi cu a thlengkimter.
         18 Isaiah in, “Ngai hnik, hihi ka rak hril mi ka siahhlawh cu a si. Ka duhdawt zet mi
         a si ih, ka thinlung cu a parah a lung a awi zet. A parah ka Thlarau ka ret ding ih,
         anih in Zentelpawl hnenah diknak thu a phuang ding.
         19 Anih cun mi a to lo ding ih, a au fawn lo ding. Zohman in lamzinpawl ah a aw an thei
         lo ding.
         20 Diknak cu nehnak ih a hruai lai hlanlo mi ih an rak palbet zo mi phai kung khal a
         khiak lo ding ih, a khu rero mi patpar hman a timit lo ding.
         21 Cule Zentelpawl in a hmin ah ruahsannak an nei ding,” tiah a ti.
         22 Cule khawse pawlh mi, mitcaw le ṭawng thei lo pa pakhat Jesui hnenah an rak hruai.
         Cui mitcaw le ṭawng thei lo pa cu Jesu in a damter ih, cu pa cu a ṭawng thei ih, khua
         a hmu.
         23 Cule mipi hmuahhmuah an mang a bang zet ih, “Hi pa hi David-ih Fapa a si ko lo maw?”
         tiah an ti.
         24 Asinan, Farasipawl in cui thu an theih tikah, “Hi pa in khawsepawl a dawisuak theinak
         cu khawsepawlih lal Beelzabub thawngin a si,” tiah an ti.
         25 Cule Jesu in an ruahnakpawl tla a thei ih an hnenah, “Ziang ram khal ṭhenaw ih amah
         le amah a doaw mi cu a siatral ding. Cun ziang khua khal si seh, ziang insang khal
         si seh ṭhenaw ih amah le amah a doaw mi cu a dingsuak thei lo ding.
         26 Setan in Setan lala a dawisuak asile amah le amah a doaw ih a ṭhenaw. Ziangtin saw
         a uknak cu a dinsuak thei ding?
         27 Beelzabub thawngin khawsepawl ka dawisuak asile nan fapalepawl in teh zo thawngin
         an dawisuak? Cu mi ruangah anmah cu nan thuṭhentu an si ding.
         28 Asinan Pathian Thlarau thawngin khawsepawl ka dawisuak asile Pathian uknak cu nan
         hnenah a rung thleng zo taktak a si.
         29 “Mi pakhat in micakpa cu a ṭembet hmaisakta lo ah cun ziangtin saw micakpai inn ah
         lut in a thilri a laksak thei ding? A ṭembet hnu lawngah a inn sung ihsin a thilripawl
         a laksak thei ding.
         30 Ka lamih a ṭanglotu cu i dodaltu a si ih, i finkhawmpilotu cun a ṭhekdarh a si.
         31 “Curuangah ka lo sim a si, mi ih an tuah mi sual phun zakip le Pathian an thangsiatnak
         ṭawngkampawl cu ngaidam a si ding. Asinan zokhal Thlarau Thianghlim a thangsiattu
         cu ngaidam a si lo ding.
         32 Cule zokhal Minung Fapa a thangsiattu cu ngaidam a si ding. Asinan zokhal Thlarau
         Thianghlim thangsiattu cu tui sanah si seh, a ra lai ding mi sanah si seh ngaidam
         a si lo ding.
         33 “Thingkung cu ṭha ko tuah aw la, a rah khal a ṭha ding. Cu lole thingkung cu se ko
         tuah aw la, a rah khal a se ding. Ziangahtile, mi in thingkung cu a rah in an thei.
         34 Nannih cu rul tur nei cithlahpawl nan si. Miṭhalo nan si laiah ziangtin a ṭha mi
         nan ṭawng thei ding? Ziangahtile, kaa cun thinlung sungih a khat mi a ṭawng a si.
         35 Miṭha cun a thinlung sungih hlawnthil ṭha a khawl mi a suah ih, miṭhalo cun a thinlung
         sungih hlawnthil ṭha lo a khawlkhawm mi a suah.
         36 Asinan ka lo sim a si, minungpawl in ralring lo ih an ṭawng mi kip kha thuṭhen ni
         ah ziangruangah an ṭawng ti an relsuak leh ding.
         37 Ziangahtile, na ṭawngkam ruangah Pathian in thiam a lo coter ding ih, na ṭawngkampawl
         lala ruangah thiamlo a lo coter ding,” tiah a ti.
         38 Cui canah Danzirhtu hrekkhatpawl le Farasi mi hrekkhatpawl in, “Zirhtupa, na hnen
         ihsin hminsinnak hmuh kan duh,” tiah an sawn.
         39 Asinan anih in an hnenah, “Nannih tui san minungpawl hi miṭhalo nan si ih, nan uire
         a si. Nannih cun hminsinnak nan duh zet, asinan profet Jonah-ih hminsinnak siarlo,
         hminsinnak dang Pathian in a lo pe lo ding.
         40 Ziangahtile, Jonah cu ngapi pum sungih ni thum le zan thum sung a um bangin, Minung
         Fapa khal leilung sungah ni thum le zan thum sung a um ve ding.
         41 Nineveh khaw mipawl cu thuṭhen ni ah an ding ding ih, tui san minungpawl tla dokalh
         in thiamlo an coh ding. Ziangahtile, Jonah in thu a sim tikah an sual an sir. Cule,
         ngai hnik, Jonah hnakih ropisawn hi tawkah hin a um a si.
         42 Thlang lam siangpahrangnu khal thuṭhen ni ah cun tui san minungpawl dokalh in a tho
         ding ih, thiamlo a coh hai ding. Ziangahtile, Solomon-ih fimnak ngaithla dingah leilung
         deng ihsin a ra. Ngai hnik, Solomon hnakih ropisawn hi tawkah hin a um a si, tiah
         a sang hai.
         43 “Mi pakhat sung ihsin thlarau bawrhhlawh a suah tikah cui khawsia cu cawlhnak hawl
         in ramcar hmunpawl tla ah a vak rero nan a hmu lo.
         44 Cule, ‘Ka suahsan mi inn ah ka kirsal ding,’ tiah a ti. Cutin, a va feh ih acui inn
         cu kawlawng le phiahfai le ceimawi in a hmu.
         45 Cule a feh ih, amah hnakih sualralsawn mi a dang khawsia pasarih tla a va hruai ih,
         cui hmun ah cun an lut ih an um. Cu pai cemnetnak cu a thawk hnakin a sesawn. Cuvekin
         tui san minung sualralpawl hnen khalah a si ve ding,” tiah a ti.
         46 Mipi hnenih Jesu a ṭawng rero laiah, ngai hnik, a nu le a naupalepawl cu leng ah
         an ding. Jesu kha biak an duh.
         47 Cule mi pakhat in Jesui hnenah, “Zoh hnik, na nu le na naupalepawl cu nangmah lo
         biak duh in inn leng ah an ding,” tiah a sim.
         48 Cule Jesu in, “Ka nu cu zo a si ih, ka naupalepawl cu zo an si?” tiah a hnenih thusimtupa
         hnenah cun a let.
         49 Cun, Jesu cun a dungthluntupawl lam kha a kut in a khih ih, “Ngai hnik, hipawl hi
         ka nu le ka naupalepawl cu an si.
         50 Ziangahtile, vancung ih a um mi ka Pai duhnak a tuahtu zokhal ka naupa le ka farnu
         le ka nu an si,” tiah a ti.

1 Cui ni thothoah Jesu cu cui inn ihsin a suak ih, tili kapah a to.
         2 Mipi tampi in an kulh ruangah Jesu cu lawng sungah a lut. Ti kapih mipi hmuahhmuah
         an din laiah Jesu cu lawng sungah a to.
         3 Cule tahṭhimnakpawl hmang in an hnenah thu tampi a sim, “Ngai hnik, thlaici vawrhtu
         cu thlaici vawrh dingin a fehsuak.
         4 Cule thlaici cu a vawrh ih, a hrekkhat cu lamzin kap tluanah an tla ih, vatepawl
         tla an ra ih, an cuk thluh.
         5 Cun, a hrekkhat cu lung tampi umnak hmun lei se dap ah an tla. Lei a sah lo ruangah
         thlaici cu an keuh lohli.
         6 Ni a hung sat tikah thlai ṭopawl cu nisa in a em hai ih, hram an neih lo ruangah
         an ro ṭheh.
         7 Cule, thlaici dangpawl tla cu hlingrul lakah an tla ih, hlingrul an ṭhan tikah thlai
         kungpawl kha an zap.
         8 Asinan, thlaici dangpawl cu leiram ṭha ah an tla ih, rah an suah. A hrekkhat cu a
         let zakhat, hrekkhat cu a let sawmruk, hrekkhat cu a let sawmthum rah an suah.
         9 Theih theinak hna a neitu cun thei seh!” tiah a ti.
         10 Cule dungthluntupawl cu a hnenah an ra ih, “Ziangruangah mipi hnenah tahṭhimnak hmang
         ih thu na sim?” tiah an sut.
         11 Cule anih in an hnenah, “Ziangahtile, vancung uknak thu thawn pehparawin thuthuppawl
         theihnak Pathian in nan hnenah a lo pe zo. Cumi cu midang hnenah a rak pe lo.
         12 Ziangahtile, a neitu zokhal pek a si ding ih, tam sinsinin a nei ding. Asinan a neilotu
         zokhal cu a neihsun hman laksak a si ding.
         13 Himi ruangah an hnenah tahṭhimnak in thu ka sim a si. Ziangahtile, an hmu nan theihthiamnak
         thawn an hmu lo. An hna in an thei nan an thei taktak lo ih a theih khal an theithiam
         lo.
         14 Profet Isaiah in, ‘Hna cun nan thei ding nan, nan theithiam hrimhrim lo ding. A hmuh
         cu nan hmu ding nan theihthiamnak thawn nan hmu hrimhrim lo ding.
         15 Ziangahtile, hi minungpawlih thinlung cu a cawlawl ih hnaset vekin an um ih, an mit
         khal an rak sing. Cu lo asile, an mit in an hmu ding, an hna in an thei ding ih, an
         thinlung in an theithiam ding. Cule an thinlung an hawikir ding ih ka damter hai ding,’
         tiih a rak ngan mi cu anmah ah a thlengkim a si.
         16 “Nan mit in a hmuh ruangah nan mit cu mit hualvanṭha an si. Nan hna in a theih ruangah
         nan hna cu hna hualvanṭha an si.
         17 Thungai thu ka lo sim, profet tampi le midingfelpawl in nan hmuh mipawl hi hmuh an
         rak hiar zet nan an rak hmu lo. Nan hna ih nan rak theih mi thilpawl hi theih an rak
         hiar zet nan an rak thei lo.
         18 “Curuangah thlaici vawrh tahṭhimnak ih tican hi ngaithla hnik uh.
         19 Mi pakhatkhat in Pathian uknak thawn pehparawin Pathian thu a thei ih, cumi cu a
         theithiam lo. Cule miṭhalopa a ra ih, thlaici vawrhtu in a thinlung sungih a vawrh
         mi Pathian thu cu a lakhlosak. Cumi cu thlaici vawrhtu in lamzin kap tluanih a vawrh
         mi thlaici tla an si.
         20 Lung tampi umnak ih a vawrh mi thlaici cu Pathian thu a thei ih lungawi zetin a cohlang
         lohlitu vek a si.
         21 Asinan, amah ah hram a nei lo ih, can reilote sung lawng a daih. Pathian thu ruangah
         harsatnak a ra thleng ih, tiduhdahnak a tuar tikah a tlu lohli.
         22 Cule thlaici vawrhtu in hlingrul lakih a vawrh mi thlaicipawl tla cu Pathian thu
         a thei ko naih tui san dawnharnak le lennak ih bumnak in cui thu cu a zap ih, rah
         nei lo ih a cang mi vek a si.
         23 Cule thlaici vawrhtu in leiram ṭhatnak ih a vawrh mi thlaicipawl cu Pathian thu a
         thei ih cumi cu a theithiam. Rah a suah ih, hrekkhat cu a let zakhat, hrekkhat cu
         a let sawmruk, hrekkhat cu a let sawmthum ih rah suahtu vek a si,” tiah a sang hai.
         24 Jesu in an hnenah tahṭhimnak dang a sim, “Vancung uknak cu mi pakhat a lo sungih
         thlaici ṭha vawrhtupa vek a si.
         25 Minungpawl an ihthah laiah, a ralpa cu a ra ih sangvut lakah sangvut ci lem a vawrh
         ih, a fehhlo.
         26 Asinan, sangvut a hung ṭhang ih a vuih tikah sangvut lempawl khal cu an lang ve.
         27 Cule intekpai siahhlawhpawl cu a hnenah an feh ih, ‘Ka pu, na lo sungah thlaici ṭha
         na vawrh a si lo maw? Khui lam ihsin saw sangvut lem an rat?’ tiah an ti.
         28 Cule anih in an hnenah, ‘Cumi cu ralpa in a rak tuah a si,’ tiah a ti. Cun, a siahhlawhpawl
         in a hnenah, ‘Kan feh pei ih, kan phawi hai ding na duh maw?’ tiah an ti.
         29 Asinan anih in, ‘Phawi hlah uh. Ziangahtile, sangvut lem nan phawi tikah sangvut
         kung tla nan phawicih pang ding.
         30 Sangvut ah a cut hlanlo sangvut kung le sangvut lem cu ṭhangtlang ko hai seh. Cule
         sangvut ah a cut tikah sangvut attupawl hnenah, “A hmaisabikah sangvut lem kha khawm
         uh la urkang dingah tawm uh. Cui hnuah ka cuam sungah rawl cu khawm uh,” tiah ka ti
         hai ding,’ ” tiah a ti.
         31 Cun Jesu in an hnenah tahṭhimnak dang a sim, “Vancung uknak cu mi pakhat in anṭam
         ci a lak ih a lo sungih a vawrh mi vek a si.
         32 Anṭam ci cu ci hmuahhmuah lakih a fatebik mi asinan a hung ṭhan tikah cun hanghnah
         hangrah dang hmuahhmuah hnakin a tumsawn. Kung bukpi ah a cang ih, tlunzuang vatepawl
         tla an ra ih, a hngeṭekpawl ah bu an sak,” tiah a ti.
         33 Cule an hnenah a dang tahṭhimnak a simsal, “Vancung uknak cu nunau pakhat in thilnu
         keng tahratin sangphut saton thum sungah phum ih, sangphut hmuahhmuah thotertu thilnu
         vek a si,” tiah a ti.
         34 Jesu in cui thupawl hmuahhmuah cu mipi hnenah tahṭhimnakpawl tlain a sim. An hnenah
         tahṭhimnak tel loin zianghman a sim lo.
         35 Cutivek cun profet in thil cang ding mi a sim mi cu a thlengkimter. Profet in, “Tahṭhimnak
         in ka kaa ka ang ding. Leitlun hramthawk ihsin Pathian in a rak thuh mipawl cu ka
         ṭawngsuak ding,” tiah a ti.
         36 Cui hnuah Jesu in mipipawl kha a tlunter hai ih, inn sungah a lut. Cule a dungthluntupawl
         kha a hnenah an ra ih, “Lo sungih sangvut lem tahṭhimnak kha in simfiang aw,” tiah
         an ti.
         37 Cule anih in, “Minung Fapa hi thlaici ṭha vawrhtu cu a si.
         38 Lo cu hi leitlun hi a si. Cule thlaici ṭha ti mi cu lalram mipawl an si. Cule sangvut
         lem cu misualralpai mipawl tla an si.
         39 Sangvut lem rak vawrhtu ralpa cu Diabol a si. Sangvut ah ti mi cu san cemnak a si
         ih, sangvut attupawl cu vancungmi an si.
         40 Milaipawl in sangvut lem cu an khawm ih, meisa ih an ur bangin san cemnak ah cun
         a si ve ding.
         41 Minung Fapa in a vancungmipawl a thlah ding ih, a uknak sung ihsin mi a tlutertupawl
         hmuahhmuah le dan lo i nungpawl hmuahhmuah an hlawnsuak ding.
         42 Cule cuipawl cu meipi sungah an paih ding. Cui hmun ah cun an ṭap ding ih, an hacang
         an rial ding.
         43 Midingfelpawl cu an Pai uknak sungah ni bangin an tlang ding. Theih theinak hna a
         neitu cun thei seh!
         44 “Cun, vancung uknak cu lo sungih thuh mi hlawnthil vek a si fawn. Mi pakhat in cumi
         cu a hmuh tikah a thup ih, a lungawi tuk ruangah a feh ih, a neih mi hmuahhmuah tla
         a zuar ih cui lo cu a lei.
         45 “Vancung uknak cu keplung ṭhabik hawltu sumtuahtupa thawn a bangaw fawn.
         46 Cu Pa in cui keplung mankhung a hmuh tikah a feh ih, a neih mi hmuahhmuah a zuar
         ih, cumi cu a lei.
         47 “Vancung uknak cu mi in tifinriat sungih an vawrh mi sur vek a si fawn. Cumi cun
         nga phun zakip a khawm.
         48 Cui sur a khah tikah ngakaitupawl in sur cu ti kapah an dirsuak. Cule an to ih, nga
         ṭhapawl cu an bawm sungpawl ah an retkhawm ih, nga ṭhalopawl cu an hlawnhlo.
         49 Cuvekin san cemnak ah cun a si ding. Vancungmipawl cu an fehsuak ding ih, midingfelpawl
         hnen ihsin miṭhalopawl cu an ṭhen ding.
         50 Cule miṭhalopawl cu meipi sungah an paih ding. Cui hmun ah cun an ṭap ding ih, an
         hacang an rial ding,” tiah a sang hai.
         51 Jesu in, “Hi bang thilpawl hmuahhmuah tla hi nan rak theithiam maw?” tiah a ti. Cule
         annih in a hnenah, “Kan theithiam a si, Bawipa,” tiah an ti.
         52 Cule anih in an hnenah, “Cu mi ruangah Danzirhtu zokhal vancung uknak dungthluntu
         ih a cangtu cu a thil retnak sung ihsin thil hlunpawl le thil tharpawl tla a suahtu
         inn neitupa vek a si,” tiah a ti.
         53 Cule hiti hi a si, Jesu in cui tahṭhimnakpawl a sim ṭheh tikah cui hmun ihsin a ṭhawn.
         54 Amai khua a va thlen tikah an sinakok sungah thuzirh a thawk. A thuzirhdan cun an
         mang a bangter ngaingai ih, “Hi pa hin khuitawk ihsin hi fimnak le hi huham ih tuah
         mi thilpawl tla hi a ngah a si pei?
         55 Hi pa cu lettamapai fapa a si ih, a nu cu Mary le a naupalepawl cu James, Joses,
         Simon le Judas an ti mi pa kha a si lo maw?
         56 Cun, a farnulepawl hmuahhmuah tla kan hnenah an um a si lo maw? Khui lam ihsin hi
         pa hin hi thilpawl hmuahhmuah hi a ngah a si pei?” tiah an ti.
         57 Cule amai ruangah an zum thei lo. Asinan, Jesu in an hnenah, “Profet cu amai khaw
         mi, amai insang siarlo cun an upat,” tiah a ti.
         58 Cu tawkah huham ih tuah mi thil tampi a tuah lo. Ziangahtile, an rak zum lo.

1 Cui canah Herod Tetrak in Jesui hminthanzia a rak thei.
         2 Cule a siahhlawhpawl hnenah, “Hi pa cu baptisma petu John a si. Mithi lak ihsin a
         tho a si. Curuangah huham ih tuah mi thilpawl cu amah ah an lang a si,” tiah a ti.
         3 Ziangahtile, hi hlanah Herod in a unaupa Filip nupi Herodias ruangah John cu a kaihter.
         An ṭawn ih thawng ah a thlakter hai.
         4 Ziangahtile, John in a hnenah, “Dan in anih na neih ding a lo sen lo,” tiah a ti.
         5 Cule Herod in John thah ding a duh zet nan mipi a ṭih. Ziangahtile, John cu profet
         ah an ruat.
         6 Asinan Herod-ih suahcam a thlen tikah Herodias-ih fanu cu Herod le a mipipawl hmaiah
         a lam ih, Herod a lungawiter zet.
         7 Cule Herod in a hnenah a dil mi pohpoh pe dingah sesam in thu a kam.
         8 A nu ih a rak fawrh cia vekin, “Kheng in baptisma petu John-ih lu kha atu ah hi tawkah
         i rak pe aw,” tiah a ti.
         9 Cumi cun siangpahrang a riah a seter ngaingai. Asinan, sesam in thu a rak kam zo
         ruangah le a rawl kilpipawl ruangah pe dingin thu a pe.
         10 Cule thawnginn sungah John-ih lu va tan dingin mi a thlah.
         11 Cule John-ih lu cu kheng in an keng ih, cui nunaunute cu an pe. Cule anih in a nu
         a pesin.
         12 Cule John-ih dungthluntupawl an feh ih, a ruak cu an la ih an phum. Cui hnuah an
         ra ih, Jesu an sim.
         13 Cui thu cu Jesu in a theih tikah cui hmun ihsin a sip ih, lawng in amahte lawngin
         ramṭhing ah a feh. Cui thu cu mipi in an theih tikah an khua cio ihsin ke in an pawksuak
         ih, Jesu an thlun.
         14 Jesu cu a fehsuak ih, mi burpi a hmuh tikah an parah lainatnak a nei. Cule an minapawl
         a damter.
         15 Zan lam a thlen tikah a dungthluntupawl a hnenah an ra ih, “Hi hmun hi ramṭhing a
         si ih, khua khal a sim zo. Khaw sungpawl ah feh in anmai hrangih rawl an lei theinak
         dingah mipipawl kha thlah hai aw,” tiah an ti.
         16 Asinan Jesu in an hnenah, “Annih feh a ṭul lo. An ei ding rawl pe uh,” tiah a ti.
         17 Asinan annih in a hnenah, “Hi tawkah sang hlawm nga le nga pahnih lawng kan nei,”
         tiah an ti.
         18 Cule anih in, “Cupawl cu hi tawkah ka hnenah rak keng uh,” tiah a ti.
         19 Cule mipipawl cu hrampi parih to dingin thu a pe hai. Cule sang hlawm nga le nga
         pahnih cu a lak ih, van lam hawi in lungawithu a sim. Cun, a phel hnuah sang cu a
         dungthluntupawl a pek. Cule a dungthluntupawl in mipi an pe.
         20 Cun, an zaten an ei ih an khawp zet. Dungthluntupawl in an hlah mi nepnawi an sar
         ih, bawmte hleihnih a khat.
         21 A eitu patling hlirah thawngnga hrawng an si. Cuitlunah nunaupawl le nauhakpawl an
         um lai.
         22 Cule Jesu in mipipawl a tlunter hai laiah amai hlanah tili khatlam ralah rak fehsung
         dingin a dungthluntupawl cu lawng sungah a luhter lohli.
         23 Mipipawl a tlunter ṭheh hnuah thla cam dingin amah lawng tlang parah a kai. Zan a
         thlen tikah cu tawkah cun amahte lawng a um.
         24 Lawng cu tili laifangah a um ih, thlipi kha anmah lamih a rak hran ruangah tisuar
         in an lawng cu suk le so ah a then ciamco.
         25 Cun, zan sentari kil a ṭum litnak ah Jesu cu anmah lam panin tili parah a feh.
         26 Ti parih a feh kha a dungthluntupawl in an hmuh tikah an ṭih zet. “Thla a si,” tiah
         an ti. Cule ṭih in an au ciamco.
         27 Asinan hmakhatteah Jesu in an hnenah, “Hnangamten um uh. Keimah sokhaw ka si. Ṭih
         hlah uh,” tiah a ti hai.
         28 Cule Peter in a hnenah, “Bawipa, nangmah na si le ti parin na hnenih feh dingah thu
         i pe aw,” tiah a ti.
         29 Cule Jesu in, “Ra aw,” tiah a ti ih, Peter cu lawng sung ihsin a suak ih, ti parin
         Jesu lam panin a feh.
         30 Asinan, thli a cak tuk ti kha a hmuh tikah Peter in a ṭih. Cule pil a thawk ih, “Bawipa,
         i run aw,” tiah a au.
         31 Hmakhatteah Jesu in a kut a hei dawh ih, Peter cu a kai. Cule a hnenah, “Maw nang
         zumnak malpa, ziangah saw na rak rinhlelh?” tiah a ti.
         32 Cule lawng sungih an luh tikah thlipi cu a reh.
         33 Cule lawng sungih um mipawl in Jesu cu an bia ih, “Nangmah cu Pathian Fapa rori na
         si,” tiah an ti.
         34 Tili an hei kan hnuah Genesareth ram an va thleng.
         35 Cu tawkih minungpawl in Jesu a si ti an theihthiam tikah acui ram kiangkappawl hmuahhmuah
         ah mi an thlah ih, a hnenah mina hmuahhmuah an rak keng.
         36 Cule, a hnipuan zimte tal thamter siang dingin Jesu cu an dil. Cule a thamngahtu
         hmuahhmuah in an dam.

1 Cule Danzirhtupawl le Farasipawl kha Jerusalem ihsin Jesui hnenah an ra.
         2 “Ziangruangah na dungthluntupawl in kan pupapawlih thurosiah an thlun lo? Ziangah
         cu mi kan lo sut tile rawl an ei tikah an kut an khawlh lo,” tiah an ti.
         3 Cule Jesu in an hnenah, “Nannih teh ziangah saw nan pupapawlih thurosiah ruangah
         Pathian thupek nan thlun lo?
         4 Ziangahtile, Pathian in, ‘Na nu le na pa upat aw,’ tiin le ‘Zokhal a pa si seh, a
         nu si seh a camsetu cu thah a si ding,’ a ti.
         5 Asinan, nannih Farasipawl cun, ‘Mi zokhal in a pa asilole a nui hnenah, “Ka hnen
         ihsin na rak ngah ding mi ziangkhal Pathian hnenih thilpek a si,” tiah nan ti ih,
         cule cu pa cu a nu le a pai hnenah mawhphurhnak a nei nawn lo,’ tiah nan ti.
         6 Cuti cun nan thurosiah ruangah Pathian thupek cu zianghmanlo ah nan canter.
         7 Nannih cu midepde nan si. Isaiah in nan thuhla a sim tikah, a tiṭha riai a si.
         8 ‘Hi minungpawl cun an kaa thawn in ra naih ih, an hmur thawn in upat. Asinan an thinlung
         cu ka hnen ihsin a hlat zet ding.
         9 In biaknak cu alak a si. An thurin zirh mipawl tla cu minungih thupek men an si a
         ti,’” tiah a let hai.
         10 Cule Jesu in mipipawl a hnenah a ko hai ih, “I ngai uh la theithiam hnik uh.
         11 Milai cu a kaa sungih a lut mi in a bawrhhlawhter lo. A kaa sung ihsin a hung suak
         mi in a bawrhhlawhter sawn a si,” tiah a ti.
         12 Cule a dungthluntupawl a hnenah an ra ih, “Hi thu an theih tikah Farasipawl an lung
         a si lo ti hi na thei maw?” tiah an ti.
         13 Cule Jesu in, “Vancung ih a um mi ka Pa in a phun lo mi kung hmuahhmuah cu a phawi
         ding.
         14 Anmah ten um ko hai seh. Annih cu mitcawpawl hruaitu mitcaw an si. Mitcaw in a dang
         mitcaw a hruai a si ah cun an pahnih in khur sungah an tla ding,” tiah a sang hai.
         15 Cule Peter in Jesu hnenah, “Himi tahṭhimnak thu hi in simfiang aw,” tiah a sawn.
         16 Cule Jesu in, “Ziangtin saw nang khal theithiam lo ih na um hrih?
         17 Kaa sungih a lut mi ziangkhal pum sungah a feh ih, dailennak hmun ah hlawnsuahsal
         a si lo maw?
         18 Kaa sung ihsin a suak mi thilpawl cu thinlung ihsin an suak ih, cumi cun milai a
         bawrhhlawhter sawn a si.
         19 Ziangahtile, thinlung sung ihsin ruahnak ṭha lopawl, laithahnak, uiretnak, nu le
         pa sualnak, rukruknak, theihpinak diklo le ṭawngkam ṭha lo hmang ih mi thangsiatnakpawl
         tla an ra suak.
         20 Milai a bawrhhlawhtertu cu cui thilpawl hi an si. Kut khawlh lo ih rawl ei cun milai
         a bawrhhlawhter lo,” tiah a ti.
         21 Cui hmun a suahsan hnuah Jesu cu Taiar ram le Sidon ram lamah a feh.
         22 Cule, ngai hnik, Kanaan nunau pakhat cu cui khaw kiangkap ram ihsin a ra suak ih,
         “David-ih Fapa, Bawipa ka parah zahngai hram aw. Ka fanu cu siava zetin khawsia in
         a pawlh,” tiah a au.
         23 Asinan Jesu in cu nu cu kam khat hman a rak sawn lo. Cule a dungthluntupawl cu a
         hnenah an ra ih, “Hi nu hi dawihlo aw. Ziangahtile, kan dung lamah a au rero,” tiah
         Jesu cu an dil.
         24 Cule Jesu in, “Pathian in Israel sungkua tuu hlopawl hnen lawngah i thlah,” tiah
         a sang.
         25 Asinan cu nu cu Jesui hnenah feh in a bia ih, “Bawipa, i bawm hram aw,” tiah a sawn.
         26 Asinan Jesu in, “Falepawlih rawl laksak tahratih uicopawl pek cu a ṭha lo,” tiah
         a let.
         27 Cule nunaunu in, “A si, Bawipa, uicopawl khalin an pulepawlih cabuai ihsin rawl ṭilfuan
         cu an ei ve a si kha,” tiah a ti.
         28 Cule Jesu in a hnenah, “Maw nunau, zumnak ropi na nei a si! Na duh mi vekin na hnenah
         ka lo pe a si,” tiah a sang. Acui tikcucan roriah a fanu cu a dam.
         29 Cui hmun ihsin Jesu cu a suak ih, Galili Tili kapin a feh. Tlang parah a hung kai
         ih, cui hmun ah cun a to.
         30 Mipi tam zet a hnenah an ra ih, kebai, mitcaw, ṭawngsuak thei lo, taksa kimlopawl
         le midang tampi tla an rak hruai ih, Jesui ke hramah an ret. Jesu in an zaten a damter
         hai.
         31 Ṭawngsuak thei lo an ṭawng thei, taksa kimlopawl an ṭhasal, kebaipawl an feh ih,
         mitcawpawl in khua an hmuhziapawl tla an hmuh tikah mipi an mang a bang. Cule Israel-pawlih
         Pathian cu an thangṭhat.
         32 Cule Jesu in a dungthluntupawl cu a hnenah a kokhawm ih, “Hi mipipawl hi ka lainat
         tuk hai. Ni thum sung ka hnenah an um zo ih, ei ding zianghman an nei lo. Zianghman
         ei lo ih tlunter ding cu ka duh lo. Lam lakah an va ṭamsawl pang ding,” tiah a ti.
         33 Cule a dungthluntupawl cun a hnenah, “Mi hi zat khawp ding rawl cu hi ramṭhing ah
         khuiah kan hmu thei ding?” tiah an ti.
         34 Cule Jesu in an hnenah, “Sang hlawm paziat nan nei?” tiah a ti. Annih in, “Pasarih
         le nga fate te malte kan nei,” tiah an ti.
         35 Cule Jesu in mipipawl cu lei parah to dingin thu a pe.
         36 Cun, sang hlawm pasarih le nga malte cu a lak ih, Pathian hnenah lungawithu a sim
         hnuah a phel ih, a dungthluntupawl hnenah a pek. Dungthluntupawl in mipi an zem.
         37 Mipi zaten an ei ih, an khawp zet. Cui hnuah dungthluntupawl in a phel mi nepnawi
         tang mi bawmpi sarih khat an sar.
         38 Nunau le nauhak siar tel loin a eitu patling hlir thawngli an si.
         39 Mipipawl a tlunter hai hnuah Jesu cu lawng sungah a lut ih, Makdala ram lamah a feh.

1 Farasipawl le Sadusipawl cu Jesui hnenah an ra ih, Jesu cu an hniksak. Van ihsin
         hminsinnak an hnenah hmuh dingin an dil.
         2 Asinan Jesu in an hnenah, “‘Zan lam a thlen tikah van a sen ruangah nikhua a ṭha
         ding,’ tiah nan ti.
         3 Cun zing lamah, ‘Van cu a sen ih, khua a dur ruangah nikhua a se ding,’ nan ti. Nannih
         cu midepde nan si. Nannih in van langdan in nikhua nan theithiam. Asinan can hminsinnakpawl
         thuhla cu nan theithiam thei lo.
         4 Misualral le a uire mi tui san minungpawl hin hminsinnak an duh zet. Profet Jonah-ih
         hminsinnak siarlo Pathian in hminsinnak dang a pe hai lo ding,” tiah a sang hai. Cule,
         Jesu cun a suahsan hai ih a fehhlo.
         5 Tili ralkhat lam an thlen tikah dungthluntupawl in sang hlawm tla ken an rak hngilh.
         6 Cule Jesu in an hnenah, “Farasipawl le Sadusipawl ih thilnu khi ralring uh la, fimkhur
         uh,” tiah a ti.
         7 Annih in cui thu cu an relkhawm ih, “Hitiih a tinak san cu sang zianghman kan rak
         ken lo ruangah a si ding,” tiah an ti.
         8 Asinan Jesu in annih in ziang an relkhawm rero ti a rak thei ih, “Nannih zumnak malpawl,
         ziangruangah sang zianghman nan neih lo thu nanmah lakah nan relkhawm rero?
         9 Nan theithiam hrih lo a si lo maw? Patling thawngnga hrangih sang hlawm panga le
         bawmte paziat khat nan sar ti nan cing lo maw?
         10 Patling thawngli hrangih sang hlawm pasarih le bawmpi paziat khat nan sar ti kha
         nan cing lo maw?
         11 Ziangtin saw sang hlawm thuhla ka rel mi a si lo ti nan theihthiam lo? Asinan Farasipawl
         le Sadusipawl ih thilnu khi va ralring uh,” tiah a ti.
         12 Cule a dungthluntupawl in sang tuahnakih an hman mi thilnu lakah ralring uh a ti
         hai mi si loin Farasipawl le Sadusipawl ih zirhnak lakih an ralrin ding thu a sim
         ti an rak theithiam.
         13 Jesu cu Sisaria Filipi khawpi kiangkap ram ah a thleng ih, a dungthluntupawl kha,
         “Minung Fapa, Kei hi mi in zo a si in ti?” tiah a sut hai.
         14 Cule annih in, “Mi hrekkhat in baptisma petu John a si an lo ti. Midangpawl in Elijah
         a si an lo ti. Cule midangpawl in Jeremiah asilole a dang profet pakhatkhat a si an
         lo ti,” tiah an ti.
         15 Anih in an hnenah, “Nannih in teh kei hi zo a si in ti?” tiah a ti hai.
         16 Cule Simon Peter in, “Nangmah cu a nung mi Pathian Fapa, Khrih na si,” tiah a sawn.
         17 Cule Jesu in, “Jonah-ih fapa Simon, nang cu mihualvanṭha na si. Ziangahtile, milai
         titsa le thisen in hi thu hi na hnenah a phuanglang lo. Vancung ih a um mi ka Pa in
         cui thu cu na hnenah a phuanglang.
         18 Na hnenah hihi ka lo sim, ‘Nangmah cu Peter na si ih, hi lungpi parah ka kawhhran
         ka din ding. Cumi cu Mithikhua kawtkapawl in an neh lo ding.
         19 Vancung uknak tawhfungpawl na hnenah ka lo pe ding. Cule zokhal leitlun ih na ṭawn
         mi cu van ah ka ṭawn ding. Zokhal leitlun ih na phelh mi cu van ah ka phelh ding,’”
         tiah a sang.
         20 Cule Jesu in a dungthluntupawl kha amah cu Jesu Khrih a si ti zohman sim lo dingin
         khoh zetin thu a pe hai.
         21 Cui can thawk ihsin Jerusalem ah a feh tengteng ding thu le miupapawl le puithiam
         sangpawl le Danzirhtupawl hnen ihsin tuarnak tampi a tuardan ding le an that ding
         ih a ni thumnak ih a thawhsal ding thu tla a dungthluntupawl hnenah theihter a thawk.
         22 Cule Peter in a dang deuhah a hruai ih, Jesu kawk a thawk. “Bawipa, cuvek cu si hram
         hlah seh, na hnenah cuvek a thleng hrimhrim lo ding,” tiah a ti.
         23 Asinan Jesu cu a her ih Peter hnenah, “Setan, ka dungah feh aw. Nang cu ka hrangah
         tluknak na si. Ziangahtile, nang cun Pathian thilpawl thupi ah ruat loin minung thilpawl
         thupi ah na ruat sawn a si,” tiah a ti.
         24 Cun Jesu in a dungthluntupawl hnenah, “Zokhal i thlun a duhtu cun amah le amah elaw
         seh la, amai khraws la in i thlun seh.
         25 Ziangahtile, zokhal a nunnak humhim a duhtu cun a nunnak a hloh ding. Asinan, zokhal
         keimai ruangih a nunnak a hlohtu cun a nunnak a hmu ding.
         26 Ziangahtile, mi pakhat in leitlun pumpi hi nei in amai nunnak a hloh asile a hrangah
         ziang hlawknak a um? A nunnak thlengnak ding hrangah minung in ziang a pe thei ding?
         27 Ziangahtile, Minung Fapa hi a Pai ropitnak le a vancungmipawl thawn a rasal ding.
         Cule mi kip anmai ṭuan mi vekin lawmman a pe ding.
         28 “Thungai thu ka lo sim, hi tawkih a ding mi mi hrekkhat cu Minung Fapa hi a uknak
         thawn a rat an hmuh lai hlanlo thihnak an tep hrimhrim lo ding,” tiah a ti.

1 Ni ruk hnuah Jesu in Peter, James le a naupa John cu a hnenah a hruai hai ih, tlang
         sang parah a kaisohpi ih, anmah lawng an um.
         2 Cu tawkah an hmaiah Jesu cu a hmuihmel a thleng. A hmai cu ni vekin a tleu ih, a
         hnipuan cu tleu vekin a var.
         3 Cule, ngai hnik, an hnenah Mawsi le Elijah an runglang ih, Jesu thawn an beaw rero.
         4 Cule, Peter in Jesui hnenah, “Bawipa, hi tawkih kan um hi a ṭha. Na duh asile, thlam
         pathum in kan sak ding. Na hrangah pakhat, Mawsi hrangah pakhat le Elijah hrangah
         pakhat,” tiah a sang.
         5 A ṭawng rero laiah, ngai hnik, mero tleu zet a ra zam ih, a run hliap hai. Cule,
         ngai hnik, mero lak ihsin aw pakhat in, “Hihi ka duhdawt zet mi ka Fapa a si, a parah
         ka lung a awi zet. A thu ngaithla uh,” tiah a ti.
         6 Dungthluntupawl in cui aw an theih tikah lei ah an bawkkhup ih, an ṭih zet.
         7 Cule Jesu cu a feh ih, a tham hai. “Tho uh, ṭih hlah uh,” tiah a ti.
         8 An kiangkap an zoh tikah Jesu lawng an hmu, zo dang hman an hmu lo.
         9 Cule tlang par ihsin an rung ṭum laiah Jesu in an hnenah, “Minung Fapa hi mithi lak
         ihsin a thawhsal lai hlanlo nan hmuh mi larnak hi zohman sim hlah uh,” tiah thu a
         pe hai.
         10 Cule a dungthluntupawl in a hnenah, “Ziangruangah Danzirhtupawl in Elijah a ra hmaisa
         tengteng ding an ti?” tiah an sut.
         11 Cule Jesu in, “Elijah cu a ra hmaisa taktak ding ih, ziang hmuahhmuah amah in a rem
         ṭhasal thluh ding.
         12 Asinan nan hnenah ka lo sim. Elijah cu a ra zo nan an rak theithiam lo. An tuah duh
         mi hmuah in a parah an rak tuah. Cuvek thothoin, Minung Fapa khal an kut a tuar ve
         ding,” tiah a sang hai.
         13 Cu tikah dungthluntupawl in an hnenah baptisma petu John-ih thuhla a rel a si ti
         an rak theithiam.
         14 Cun, Jesu le a dungthluntu pathum tla mipi hnen an thlen tikah mi pakhat in Jesu
         a ra pan ih, a hmaiah khukbil in,
         15 “Bawipa, ka fapa parah zahngai hram aw. Ziangahtile, merai nat a nei ih, siava zetin
         a tuar. Meisa sungah asilole ti sungah a tla leuhleuh.
         16 Na dungthluntupawl hnenah ka rak hruai nan amah damter theinak huham an nei lo,”
         tiah a ti.
         17 Cule Jesu in a dungthluntupawl hnenah, “Maw nannih zumnak nei lo le zinpeng zawh
         tui san minungpawl, ziangtik tiang saw nan hnenah ka um ding ih? Ziangtik tiang saw
         ka lo zawi ding? Nauhakpa cu ka hnenah rak hruai hnik uh,” tiah a sang hai.
         18 Cule Jesu in khawsia cu a kawk ih, nauhakpai hnen ihsin a suak. Nauhakpa cu cui tikcucan
         roriah a dam.
         19 Cun, dungthluntupawl cu Jesu amahte lawng a um laiah a hnenah an ra ih, “Ziangruangah
         kannih hmuah in kan dawisuak thei lo?” tiah an sut.
         20 Cule Jesu in an hnenah, “Nan zumlonak ruangah a si. Thungai thu ka lo sim, anṭam
         ci vek zumnak nan neih asile hi tlang hnenah, ‘Hi tawk ihsin ṭhawn aw,’ nan ti ding
         ih a ṭhawn mai ding. Cule nan hrangah thil cang thei lo mi a um lo ding.
         21 Asinan thla nan cam le rawl nan ulh tik lawngah khavek khawsia cu an suak ding,”
         tiah a ti.
         22 Cule dungthluntupawl cu Jesu thawn Galili peng ih an umkhawm laiah, Jesu in an hnenah,
         “Minung Fapa hi mi kut ah phiarsawm a si zikte thlang.
         23 Cule an that ding ih a ni thumnak ah thawhter a si ding,” tiah a ti. Cule nasazetin
         dungthluntupawl cu an riah a sia.
         24 Kapernaum khua an va thlen tikah temple siah khawngtupawl in Peter an ra pan ih,
         “Nan zirhtupa hin temple siah a pe kim maw?” tiah an ti.
         25 Peter in, “Pe e,” tiah a ti. Cun inn sungih a luh tikah Peter a ṭawng hlanah Jesu
         in a hnenah, “Simon ziangtin na ruat? Leitlun siangpahrangpawl in siah simaw, ngunkhuai
         simaw zo hnenah an dil? An falepawl hnenah maw, midangpawl hnenah saw an dil?” tiah
         a ti.
         26 Cule Peter in, “Midangpawl hnenah,” tiah a ti. Cule Jesu in a hnenah, “Falepawl cun
         an pek a ṭul lo.
         27 Asinan, kan tlukterlonak dingah tili ah va feh aw la, ti sungah sio va thla aw. Cule
         na kaih hmaisabik nga kha la aw la, a kaa na kau ding ih, tangka shekel khat na hmu
         ding. Cumi cu la aw la, an hnenah na hrang le ka hrangah siah va pe aw,” tiah a ti.

1 Cui canah dungthluntupawl cu Jesui hnenah an feh ih, “Vancung uknak sungah zo hi
         mithupibik a si?” tiah an sut.
         2 Cule Jesu in nauhakte pakhat a hnenah a ko ih, an laiah a ret.
         3 Cule, anih in, “Thungai thu ka lo sim, nan thlengawk ih, nauhaktepawl vek nan si
         lo ah cun vancung uknak ah nan lut hrimhrim lo ding.
         4 Curuangah, zokhal hi nauhakte vekih a hnuaidawrtu cu vancung uknak sungah mithupibik
         a si.
         5 Cule Ka hmin in hi nauhakte vek nauhak pakhat a cohlangtu cu keimah i cohlang a si.
         6 “Cun, zokhal keimah i zumtu hi nauhaktepawl lakih pakhat a tlutertu cu a hngawng
         ah rial lung thlaih tahratin tifinriat thuk zet sungah pilter sehla a hrangah thil
         ṭhasawn a si.
         7 “Mi an tlukter ding ruangah leitlun mipawl cu an hmakhua a pit a si. Ziangahtile,
         cuvek thil cu a thleng ding. Asinan, mi a tlutertu cu a hmakhua a pit tiah ka phuang
         a si.
         8 Na kut in simaw, na ke in simaw a lo tlukter asile tan aw la, na hnen ihsin hlawn
         aw. Na kut pahnih le na ke pahnih thawi kumkhaw meisa sungih Pathian in a lo hlawnthlak
         hnakin, kebai le taksa kim loin nunnak sungih na luh cu na hrangah a ṭhasawn.
         9 Cule na mit in a lo tlukter asile phawrhsuak aw la, na hnen ihsin hlawn aw. Pathian
         in na mit pahnih thawi Gehenna meisa sungih a lo hlawnthlak ding hnakin nunnak sungih
         mit pakhat thawi na luh ding cu na hrangah a ṭhasawn a si.
         10 “Hi nauhakpawl lakih pakhat hmuhsuam lo dingin ralring uh. Ziangahtile, vanram ih
         an vancungmipawl in, ngai hnik, vancung ih a um mi ka Pai mithmai an hmu ringring
         a si.
         11 Ziangahtile, Minung Fapa cu a hlo mipawl rundam dingah a ra.
         12 “Ziangtin nan ruat? Mi pakhat in tuu zakhat a nei ih, pakhat cu lamzin a pialhlo.
         A tuu sawmkua le pakua pawl cu a tanta ding ih, a rak pialhlo mi tuu hawl dingah tlangpawl
         ah a feh ding a si lo maw?
         13 Cule, a va hmuh asile, thungai thu ka lo sim, anih cu a lung a awi. A pialhlo lo
         mi sawmkua le pakua pawl hnakin a hmuhsal mi tuu hlo pakhat parah a lung a awi sawn
         a si.
         14 Cuvek thothoin hi nauhakpawl lakih pakhat khal an siatral ding cu vancung ih a um
         mi nan Pai duhzawng a si lo.
         15 “Cule na unaupa in na parah thil a tisual asile va feh aw la, nanmah pahnih theih
         lawngah a mawhsualnak cu va sim aw. Na thu a lo ngaithlak asile na unaupa cu na ngahsal
         a si.
         16 Asinan, na unaupa in na thu a lo ngaithlak lo asile midang pakhat simaw, pahnih simaw
         amah hnenah hruai aw. Cutin Dan vekin, ‘Theihpitu pahnih maw, pathum simaw ih thu
         theihter mi in ṭawngsuak mi hmuahhmuah cu a dik a si ti a langter ding.’
         17 Asinan, an thu ngaithlak a el asile cui thu cu kawhhran hnenah sim aw. Cule kawhhran
         thu ngaithlak khal a el thotho asile cu pa cu Zentel le siahkhawngtu vekin ruat uh.
         18 “Thungai thu ka lo sim, ziangkhal leitlun ih nan ṭawn mi cu van ah ka ṭawn ding.
         Ziangkhal lei parih nan phawih mi cu van ah ka phawih ding.
         19 “Nan hnenah ka lo simsal, nan lakih mi pahnih in leitlun ah lungrual in ziang thil
         khal an dil asile vancung ih a um mi ka Pa in cumi cu an hrangah a tuahsak ding.
         20 Ziangahtile, mi pahnih maw, pathum simaw ka hmin ih an pumkhawmawknak hmun ah kei
         cu an lakah ka um a si,” tiah a ti.
         21 Cun Peter cu Jesui hnenah a ra ih, “Bawipa, ka unaupa in keimah dokalh in thil sual
         a tuah mi vei ziangzat tiang so ka ngaidam ding? Vei sarih tiang ka ngaidam ding maw?”
         tiah a ti.
         22 Jesu in a hnenah, “Vei sarih lawng ka ti lo. Vei sarihih let sawmsarih na ngaidam
         ding a si.
         23 “Ziangahtile, vancung uknak cu siangpahrang pakhat a siahhlawhpawl thawi sum tiaw
         fel thluh dingih cazin zohfel a duhtu thawn an bangaw.
         24 Sum cazin zohfel a thawk tikah tangka talent thawnghra a baktupa pakhat a hnenah
         an rak hruai.
         25 Asinan a sam thei lo ruangah amah le a nupi le a fatepawl le a neih mi hmuahhmuah
         tla zuar ṭheh ih a leiba sam dingin an pu in thu a pe hai.
         26 “Cule siangpahrang hmaiah cui siahhlawh cu a khuk a bil ih a bia. Cule, ‘Ka pu, i
         rak hngak hrih hram aw la, a zaten ka lo sam ṭheh ding,’ tiah a ti.
         27 Cun, cui siahhlawhpai pu cun a lainat ih, a suah ih a leiba cu a rak ngaidam.
         28 “Asinan acui salpa cu a fehsuak ih, amah dinari zakhat a rak baktu a hnaṭuanpi siahhlawh
         pakhat a tawng. Cule cu pa cu a kaih ih, a hngawng a rek. Cule, ‘I bak mi i pe aw,’
         tiah a ti.
         29 “Cui a hnaṭuanpi siahhlawhpa cun a ke hramah bawk tahratin, ‘I rak hngak hrih hram
         aw la, a zaten ka lo sam ṭheh ding,’ tiah a dil.
         30 “Asinan a duh cuang lo. A feh ih, a bak mi zaten a sam thluh lai hlanlo thawng ah
         a thlak.
         31 A hnaṭuanpi siahhlawh dangpawl in cutiih a tuah cu an hmuh tikah an thin a na tuk.
         Cule an feh ih, thil cang mi hmuahhmuah kha an pupa hnenah an sim.
         32 “Cule cui siahhlawhpa cu a pu in a ko ih, ‘Nang siahhlawh ṭhalo, i rak dil tikah
         khan na leiba hmuahhmuah ka lo ngaidam thluh.
         33 Na parih zah ka ngai vekin na hnaṭuanpi siahhlawhpa parah zah na ngai ve a mawi lo
         maw?’ tiah a ti.
         34 Cun, a pu cu a parah a thin a heng tuk ih, a leiba hmuahhmuah a sam thluh lai hlanlo
         amah hremtu dingpawl kut ah a pek.
         35 “Curuangah nan thinlung sung ihsin nan unaupawlih thil tisual mipawl nan ngaidam
         lo asile van ih ka Pa in nan hnenah cuvekin a ti ve ding,” tiah a ti.

1 Cule hitin thil a cang, cui thupawl Jesu in a sim ṭheh tikah Galili peng a suahsan
         ih, Jordan tiva khatlam ral Judia ramri ah a thleng.
         2 Cule mi burpi in an thlun ih cu tawkah a damter hai.
         3 Amah hniksak dingah Farasipawl a hnenah an ra ih, “Ziangvek thu ruang khalah pasal
         in a nupi mak hi Dan vek a si maw?” tiah an ti.
         4 Cule Jesu in an hnenah, “Atirah Pathian in mipa le nunau a tuah.
         5 Cule, ‘Cuti a si ruangah mipa in a nu le a pa a tanta ding ih a nupi a kawp ding.
         Cule pahnih cu taksa pumkhat ah an cang ding,’ tiah Pathian ih a ti mi hi nan rak
         siar dah zo a si lo maw?
         6 Cuiruangah annih cu mi pahnih an si nawn lo ih, taksa pumkhat an si sawn a si. Cu
         mi ruangah cun Pathian ih a rak kawmawkter zo mi cu zohman in ṭhen hlah seh,” tiah
         a sang hai.
         7 Cule, annih in Jesui hnenah, “Cuti asile ziangruangah saw Mawsi in mi in a nupi cu
         maknak ca a pe ding ih, a tlungter thei tiah thu a rak pe?” tiah an ti.
         8 Jesu in an hnenah, “Nan lung a ruh tuk ruangah nan nupipawl nan mak ding Mawsi in
         a lo sen a si. Asinan a hramthawk ihsin cutivek a si lo.
         9 Asinan nan hnenah ka lo sim, nu le pa sualnak a tuah lo a si ah cun zokhal a nupi
         a ṭhen ih, nunau dang a ṭhitu cu a uire a si. A pasal ih a ṭhen mi nu a ṭhitu khal
         a uire a si,” tiah a ti.
         10 A dungthluntupawl in Jesui hnenah, “Nupi thu ah pasal cu, cutivek a si ah cun nupi
         neih lo hi a ṭhasawn,” tiah an ti.
         11 Cule Jesu in an hnenah, “Cui nan ti mi thu cu mi hmuahhmuah in an cohlang thei lo.
         Pathian in cui nan ti mi thu cu a pek mipawl lawngin an cohlang thei.
         12 Ziangahtile, mi hrekkhat cu an nui pum sung ihsin tilper cia mi an um. Mi hrekkhat
         cu minung ih persak mi an si. Cule mi hrekkhatpawl cu vancung uknak ruangah anmah
         le anmah tilper mi vekin an um. Cui thu a cohlang theitu cun cohlang seh,” tiah a
         ti.
         13 Cui canah, an parah a kut suang ding le thla camsak dingah Jesui hnenah, nauhakpawl
         tla an rak hruai. Asinan dungthluntupawl in an rak kawk.
         14 Asinan Jesu in, “Nauhakpawl kha ka hnenah ratter uh, kham hlah uh. Ziangahtile, vancung
         uknak cu hivek mipawl ta a si,” tiah a ti.
         15 An lu parih a kut a suan hnuah, cu tawk ihsin a fehsuak.
         16 Cule, ngai hnik, pakhat pa a hnenah a ra ih, “Zirhtu ṭha, kumkhawnunnak ka co theinak
         dingah ziang thil ṭha ka tuah pei?” tiah a ti.
         17 Cule Jesu in a hnenah, “Ziangah kei cu miṭha i ti? Pathian siarlo zohman miṭha an
         um lo. Asinan, nunnak sungih luh na duh asile thupekpawl kha thlun aw,” tiah a ti.
         18 Cu pa cun Jesui hnenah, “Ziang thupek bik saw?” tiah a ti. Cule Jesu in, “Lai that
         hlah, uire hlah, rukru hlah, a diklo mi theihpinak pe hlah.
         19 Na nu le na pa upat aw. Nangmah le nangmah na duhdawtawk vekin na inhnen duhdaw aw,”
         tiah a ti.
         20 Cule tlangvalpa in a hnenah, “Ka no lai ihsin cui thupekpawl hmuahhmuah cu ka rak
         thlun zo. Ziang ka sam hrih?” tiah a ti.
         21 Jesu in a hnenah, “Famkim na duh asile va feh aw la, na neih mi zuar in na ngah mi
         tangka cu miretheipawl pe aw. Van ah hlawnthil na nei ding. Cule ra aw la, i thlun
         aw,” tiah a ti.
         22 Asinan, cui thu cu tlangvalpa in a theih tikah riahse zetin a fehhlo. Ziangahtile,
         thil tampi a neih ruangah a si.
         23 Cule Jesu in a dungthluntupawl hnenah, “Thungai thu ka lo sim, milian vancung uknak
         sungih luh cu a har zet a si.
         24 Cun, ka lo simsal, Pathian uknak sungih milian luh hnakin ṭhim hnakua sungih kalauk
         luh a awlsawn,” tiah a ti.
         25 Cui thu cu a dungthluntupawl in an theih tikah an khawruah a har ngaingai ih, “Cuti
         asile zo so rundam si thei ding?” tiah an ti.
         26 Jesu in anmah cu a zoh hai ih, “Cumi cu minung hrangah a cang thei lo. Asinan Pathian
         hrangah cun ziang hmuahhmuah a cang thei a si,” tiah a ti.
         27 Cule Peter in a hnenah, “Ngai hnik, ziang hmuahhmuah tanta in nangmah kan lo thlun.
         Ziang so kan ngah ding?” tiah a let.
         28 Cule Jesu in an hnenah, “Thungai thu ka lo sim, Pathian in thil hmuahhmuah a tharter
         tikah Minung Fapa cu laltohkham ropi parah a to ding. Cule keimah i thluntu nannih
         khal laltohkham hleihnih parah nan to ve ding ih, Israel miphun hleihnihpawl thu nan
         ṭhensak ding.
         29 Cule, keimah ruangih inn si seh, unau si seh, farnu si seh, pa si seh, nu si seh,
         nupi si seh, fale si seh, leiram si seh a tlansantu pohpoh cun a let zakhat le kumkhawnunnak
         a co ding.
         30 Sikhalsehla, mi tampi a hmaisabikpawl kha a netabikah an cang ding ih, mi tampi a
         netabikpawl cu a hmaisabikah an cang ding,” tiah a ti.

1 Cule Jesu in a dungthluntupawl hnenah hitin thusim a peh, “Ziangahtile, vancung uknak
         cu a sabit hmuan sungih hnaṭuantu dingpawl hlawhphalh dingih zingpit teih a fehsuaktu
         intekpa thawn a bangaw.
         2 Cule a hnaṭuantupawl ni khat hlawhman ah dinari paisa pakhat pe dingin a lungkim
         ih, a sabit hmuan ah cun a hei thlah hai.
         3 “Cule zing lam nazi pakua hrawngah a va fehsuak ih, dawr hmun ah zianghman tuah lo
         ih ding lak menpawl a va hmu.
         4 An hnenah, ‘Nannih khal ka sabit hmuan ah hnaṭuan dingin feh uh. Cule ziangkhal a
         mawi tawkin ka lo pe ding,’ tiah a ti hai. Cule annih khal cu an feh.
         5 Cun, sun nazi hleihnih le zan lam nazi pathum hrawngah a ti kel vekin a tisal.
         6 Zan lam nazi panga hrawngah a fehsuak ih, zianghman tuah lo ih dingpawl a va hmu.
         Cule an hnenah, ‘Ziangruangah hi tawkah zianghman tuah loin sunnihlawhih nan din?’
         tiah a ti hai.
         7 “Annih in a hnenah, ‘Ziangahtile, zohman in hlawh in phalh ve lo,’ tiah an ti. Cule
         anih in an hnenah, ‘Nannih khal sabit hmuan ah va feh uh la ziangkhal a mawi tawkin
         nan ngah ding,’ tiah a ti.
         8 “Cule zan lam a rung thleng ih sabit hmuan neitu cu a sum cazin kaitu hnenah, ‘Hnaṭuantupawl
         kha ko aw la, an hlawhman pe aw. A netabikih ka phalh mipawl ihsin thawk aw la, a
         hmaisabik lamah feh vivo aw,’ tiah a ti.
         9 “Zan lam nazi panga hrawngih a phalh mi hnaṭuantupawl an ra ih, an zaten dinari paisa
         pakhat cio an ngah.
         10 A hmaisabikih a phalh mipawl an rat tikah tamdeuh ngah dingah an ruataw. Annih khal
         cun dinari paisa pakhat cio an ngah ve.
         11 Cu mi an ngah tikah, intekpa dokalh in an vuivai.
         12 ‘Netabikih na phalh mipawl cun nazi pakhat sung lawng an ṭuan. Asinan kannih sunnihlawhih
         phurrit a phurtu le nisa tuartupawl thawn bangrep in in ngahtlangter,’ tiah an ti.
         13 “Asinan anih in an lakih mi pakhat hnenah cun a sang ih, ‘Rualpa, a diklo mi na parah
         ka tuah lo. Dinari paisa pakhat hlawh dingin na lungkim a si lo maw?
         14 Na ta cu la aw la, feh aw. Netabikih ka phalh mi pa khal nan hnenih ka lo pek mi
         zat thotho pek ka duh a si.
         15 Keimai ta a si mi parah cun ka duhdan ih tuah theinak thu ka nei a si lo maw? Nan
         iksiknak san cu ka ṭhat ruangah a si lo maw?’
         16 “Cuvekin, a netabikpawl cu an hmaisabik ding ih, a hmaisabikpawl cu an netabik ding.
         Ziangahtile, mi tampi kawh an si nan mi malte lawng hril an si,” tiah a ti.
         17 Cule, Jesu cu Jerusalem lam panin a hung so ih, lamzin ih an feh laiah a dungthluntu
         hleihnihpawl kha a dang teah a hruai ih, an hnenah thu a sim hai.
         18 “Ngai hnik uh, Jerusalem ah kan hung so ding ih Minung Fapa hi puithiam sangpawl
         le Danzirhtupawl hnenah phiarsawm a si ding. Annih in thi dingin thu an ṭhensak ding.
         19 Cule annih in Zentelpawl kut ah an thlen ding. Cule annih in hnihsuahsainak ah an
         hmang ding, an vaw ding ih, an khengbet ding. A ni thumnak ah a thosal ding,” tiah
         a ti hai.
         20 Cule, Zebedi-ih fapalepawlih nu cu Jesui hnenah a fapale thawn a feh ih, Jesui hmaiah
         a bawkkhup ih, a hnen ihsin thil pakhat a dil.
         21 Cun Jesu in a hnenah, “Ziang na duh?” tiah a ti. Cule anih in Jesui hnenah, “Hi ka
         fapale pahnih tla hi na uknak sungah pakhat na vawrh lamah, pakhat na keh lamah to
         dingin thu pe aw,” tiah a ti.
         22 Cule Jesu in, “Nan dil mi hi nan theithiam lo. Ka in ding mi no hi nan in thei pei
         maw? Ka co ding mi baptisma hi nan co thei pei maw?” tiah a let hai. Cule annih in,
         “Kan ti thei ding,” tiah an sang.
         23 Jesu cun an hnenah, “Thungaiin ka in ding mi no cu nan in ko ding ih, ka co ding
         mi baptisma khal nan co ko ding. Asinan ka vawrh lam le ka keh lam ih nannih lo toter
         theinak ka nei lo. Ka Pa in a rak timtuah cia mipawl hnenah a pe hai ding,” tiah a
         ti.
         24 A dang dungthluntu pahrapawl in cui thu an theih tikah cute unau hnih parah an thin
         a heng zet.
         25 Asinan, Jesu in a hnenah a kokhawm hai ih, “Zentel uktupawl cu an uk mipawl parah
         an lal zet ti nan thei. Cule an mithupipawl khalin an mipi parah thuneihnak nasazet
         an nei.
         26 Asinan nannih lakah cun cuvekin si hlah seh. Zokhal nan lakih mithupi si a duhtu
         cu nanmah lo riantu si seh.
         27 Cule zokhal nan lakah mithupibik si a duhtu cu nan sal a si tengteng ding a si.
         28 Cuvekin, Minung Fapa cu midang ih ren dingah a ra lo. Mi rian dingin le mi tampi
         tlen dingah a nunnak pe dingin a ra sawn a si,” tiah a ti.
         29 Jeriko khua ihsin Jesu le a dungthluntupawl an pawhsuak laiah mi burpi in an thlun.
         30 Cule, ngai hnik, lamzin kapih to mitcaw pahnih in Jesu a ra ti an theih tikah an
         au ih, “David Fapa, Bawipa, kan parah zahngai hram aw,” tiah an ti.
         31 Mipipawl in daitei um dingin an rak kawk nan an au ring deuhdeuh. “David Fapa, Bawipa,
         kan parah zahngai hram aw,” tiah an ti.
         32 Cule Jesu cu a ding ih an pahnih in a hnenah a ko hai ih, “Ziang ka lo tuahsak ding
         nan duh?” tiah a ti.
         33 Annih in, “Bawipa, kan mit khua in hmuter aw la, kan duh,” tiah an let.
         34 Jesu in a lainat hai ih an mit cu a thamsak. Hmakhatteah khua an hmu ih, amah cu
         an thlun.

1 Cule, Jesu le a dungthluntupawl cu Jerusalem khaw kiang le Olif Tlang ih um Betfat
         khua an thlen tikah Jesu in a dungthluntu pahnih a hei thlah.
         2 Cule an hnenah hitin thu a cah, “Nan hmaiih khua ah khin va feh uh la cu tawkah an
         rak hren mi laakpi, a note thawn nan hmu lohli ding. Va phawih uh la ka hnenah rak
         hruai hai uh.
         3 Cule mi pakhatkhat in ziang thu khal a lo suh asile a hnenah, ‘Bawipa in a hai a
         si,’ tiah ti uh. Cule a lo pe lohli ko ding,” tiah a ti.
         4 Profet ih a rak ṭawng mi Jesu in a kimter theinak dingah hi thil hi a cang a si.
         5 Profet in, “Zion fanu hnenah, ‘Ngai hnik, na Siangpahrang cu na hnenah a ra. Amah
         cu minunnem a si ih laak parah a to. Cumi cu laak note a si,’ tiah sim uh,” tiah a
         ti.
         6 Cule a dungthluntupawl cu an feh ih, Jesu ih a rak sim hai vekin an tuah.
         7 Cule laakpi le laak note cu an rak hruai ih, laak note parah an puanpawl an phah
         ih, a parah Jesu an toter.
         8 Cun, mipi tam zetin lamzin parah an puanpawl tla an rak phah. Midangpawl in hnahsawl
         an sat ih, lamzin parah an rak phah.
         9 Jesui hmaiih a fehtu mipi le a dung lam ihsin a thluntu mipi an zaten an au ih, “David-ih
         Fapa hnenah Hosana! BAWIPAI hmin ih a ratu cu thangṭhat in um seh. Cungnungbikah,
         Hosana,” tiah an ti.
         10 Jerusalem khaw sungih Jesu a luh tikah an khawpawh in an sa hiamhiam ih, “Hi pa hi
         zo a si?” tiah an ti.
         11 Cule mipipawl cun, “Hi pa cu Galili peng, Nazareth khaw mi profet Jesu a si,” tiah
         an ti.
         12 Cule Jesu cu Pathian temple kulh sungah a lut ih, thil zuarpawl le leitupawl hmuahhmuah
         tla a dawisuak ṭheh. Paisa thlengtupawlih cabuaipawl le thuro zuartupawlih tonakpawl
         khal a linglet ṭheh.
         13 Cule an hnenah, “Cathianghlim in, ‘Ka inn cu thlacamnak inn tiah an ko ding,’ a ti.
         Asinan suamhmangpawl umnak puk ah nan can a si,” tiah a ti.
         14 Mitcawpawl le kebaipawl cu temple kulh sungih Jesui hnenah an ra ih, anih in a damter
         hai.
         15 Cule puithiam sangpawl le Danzirhtupawl in mangbangza thilpawl a tuah mi le temple
         kulh sungih nauhakpawl in “David-ih Fapa hnenah Hosana” tiih an au mi an hmuh tikah
         an thin a heng nasa.
         16 Cule, Jesui hnenah, “Hi nauhakpawlih an ṭawng rero mi hi na thei maw?” tiah an ti.
         Cule Jesu in an hnenah, “Thei e! Cathianghlim in, ‘Nauhak le nausen hnawi fawp laipawl
         kaa sung ihsin nangmai hrangah thangṭhatnak famkim cu na rak tuah zo,’ a ti mi cu
         nan rak siar dah lo maw si?” tiah a ti.
         17 Cule, Jesu cun a fehsan hai ih Jerusalem khaw sung ihsin Bethany khua ah a feh. Cu
         tawkah a va riakta.
         18 Jerusalem khaw lam panin zingpit teih a kir laiah Jesu cu a ril a rawng.
         19 Cule lamzin kapah theipi kung a hmu ih, a va pan. A parah a hnah siarlo zianghman
         a hmu lo. Cule Jesu in theipi kung hnenah, “Tui si thawkin na parah kumkhua in rah
         um nawn hlah seh,” tiah a ti. Hmakhatteah cui theipi kung cu a ro.
         20 A dungthluntupawl in cu mi an hmuh tikah an mang a bang ih, “Ziangtin saw cui theipi
         kung cu a ro lohli?” tiah an ti.
         21 Cule Jesu in an hnenah, “Thungai thu ka lo sim, zumnak nan neih ih, nan rinhlelh
         lo asile hi theipi kung parih thil cang mi vek hi nan tuah thei ding. Cu lawng si
         loin, hi tlang hnen khalah, ‘Ṭhawn aw la, tipithuanthum sungah va tla aw,’ nan ti
         asile, nan ti vekin a cang ding.
         22 Thla nan cam tikah nan zum asile nan dil mi hmuahhmuah in nan ngah ding,” tiah a
         let hai.
         23 Cule Jesu cu temple kulh sungah a lut ih, thu a zirh rero laiah puithiam sangpawl
         le miupapawl cu a hnenah an ra ih, “Ziang thuneihnak in hipawl hi na tuah? Zo in hi
         thuneihnak hi a lo pe?” tiah an ti.
         24 Cule Jesu in an hnenah, “Kei khal thu pakhat ka lo sut ve ding. In let asile ziang
         thuneihnak in hi thilpawl ka tuah ti ka lo sim ve ding.
         25 John-ih baptisma pek mi hi van lam ihsin maw, milai hnen ihsin a si?” tiah a sawn
         hai. Cule cumi cu anmah ten an relkhawm ih, “‘Van ihsin a si,’ kan ti asile ‘Ziangah
         amah cu nan zum lo?’ tiah in ti ding.
         26 Asinan, ‘Milai hnenin a si,’ tiah kan ti asile mipi kan ṭih fawn. Ziangahtile, mipi
         zaten John cu profet a si tiah an rak zum si,” tiah an ti.
         27 Cule annih in, “Kan thei lo,” tiah Jesu cu an sang. Cule anih in an hnenah, “Kei
         khalin ziang thuneihnak in hipawl hi ka tuah ti ka lo sim ve lo ding,” tiah a ti hai.
         28 “Asinan, ziangtin nan ruat? Mi pakhat in fapa pahnih a nei. A pakhatnak hnenah cun
         a feh ih, ‘Fapa, tuisun cu ka sabit hmuan sungah va feh aw la, hna va ṭuan aw,’ tiah
         a ti.
         29 “A fapa cun, ‘Ka feh paih lo,’ tiah a let. Asinan netaah a thinlung a thleng ih a
         fehsal.
         30 “Cule a fapa a pahnihnak hnenah a va feh ih, cutivek thothoin a sim ve. Cule a fapa
         cun, ‘Bawipa, ka feh ding,’ tiah a sawn. Asinan a feh lo.
         31 “Cui fapa pahnih lakah zo in a pai duhzawng a tuah?” tiah a sut hai. Annih in a hnenah,
         “A pakhatnak pa in,” tiah an ti. Jesu in an hnenah, “Thungai thu ka lo sim, siahkhawngtupawl
         le hlawhhlangpawl cu nan hlanah Pathian uknak sungah an lut ding.
         32 Ziangahtile, John cu dingfelnak lamzin in nan hnenah a ra nan, amah cu nan rak zum
         lo. Asinan, siahkhawngtupawl le hlawhhlangpawl cun amah cu an zum a si. Amah cu nan
         rak hmu ko nan nan sual nan sir lo ih nan zum lo.
         33 “A dang tahṭhimnak thu hi ngaithla hrih uh. Intekpa pakhat in sabit hmuan a tuah.
         Cui a hmuan cu hruang in a kulh. Cule sabit sawrnak ding hrangah khur a lai ih, khaw
         cawnnak thlam sangpi a sak. Cule hmuan ṭuanhlawh a duhtu hnenah a pekta ih, ram hlapi
         ah khualtlawng in a feh.
         34 Sabit rah lawh can a cut zik tikah a hmuan ṭuanhlawhtupawl hnenah a siahhlawhpawl
         cu a rah va la dingin a thlah hai.
         35 “A hmuan ṭuanhlawhtupawl in a siahlawhpawl cu an kai ih, pakhat an vua, pakhat an
         that ih, a dang pakhat cu lungto in an deng.
         36 A hmaisa hnakih tamdeuh a siahhlawh rual dang a hei thlahsal. Cule a hmuan ṭuanhlawhtupawl
         cun a hmaisa vek thothoin an rak tuah.
         37 Asinan a netabikah a hmuan ṭuanhlawhtupawl hnenah cun a fapa a hei thlah. ‘Ka fapa
         cu an ṭihzah ko ding,’ tiah a ti.
         38 “Asinan, lo ṭuantupawl in a fapa an hmuh tikah anmah le anmah lakah, ‘Hi pa hi ro
         cotupa a si. Ra uh, kan that ding ih a ro co ding mi tla laksak uhsi,’ tiah an tiaw.
         39 Cule an kai ih, sabit hmuan sung ihsin an hlawnsuak ih an that.
         40 “Cuti asile sabit hmuan neitupa a rat tikah cui a hmuan ṭuanhlawhtupawl parah ziang
         a tuah pei?” tiah a sut hai.
         41 Annih in a hnenah, “Cui miṭhalopawl cu siava zetin a that ṭheh hai ding ih, a sabit
         hmuan cu sabit a rah can kipih a covo rah a petu ding hmuan ṭuanhlawhtu midangpawl
         hnenah a pe ding,” tiah an ti.
         42 Jesu in an hnenah, “Cathianghlim in, ‘Inn saktupawl ih an hnawn mi lung cu a kilih
         lung pawimawhbik ah a cang. Hihi BAWIPAI tuah mi a si ih, kan mithmuh ah mangbangza
         a si,’ a ti. Cucu nan rak siar dah lo maw?
         43 “Cuiruangah nan hnenah ka lo sim a si. Pathian uknak cu nan hnen ihsin Pathian in
         a la ding ih, Pathian uknak rah a suahtu ding miphun hnenah a pe ding.
         44 Cule mi zokhal cui lung parih a tlutu cu a kekkuai ding ih, asinan cui lung ih a
         tlakngah mi cu leivut vekin an cip neknek thluh ding,” tiah a ti.
         45 Cun, puithiam sangpawl le Farasipawl in a tahṭhimnak thupawl an theih tikah anmai
         thuhla a rel a si ti an rak thei.
         46 Cule amah kaihdan ding lamzin an hawl nan mipipawl in Jesu cu profet a si tin an
         pawm ruangah mipi an ṭih.

1 Cule, Jesu in an hnenah tahṭhimnak thupawl in a let ih a simsal hai.
         2 “Vancung uknak cu a fapa hrangih mo puai a timtuahsaktu siangpahrangpa thawn a bangaw.
         3 Cui mo puai ih ra tel dingih a rak sawm cia zo mipawl ko dingah a siahhlawhpawl a
         thlah. Asinan an ra tel duh lo.
         4 “A siahhlawh dangpawl a thlahsal ih, ‘Ka sawm mipawl hnenah, “Ngai hnik, zanriah
         ka timtuah ṭheh zo. Ka cawcangpawl le ka ṭilva thau zetzetpawl ka that zo ih, ziangkim
         timtuah cia a si. Mo puai ah cun ra thlang uh, tiah va sim uh,” ’ tiah a ti.
         5 “Asinan, annih in an rak pawisa lo. Anmai duhnak ah an fehsan men. Pakhat cu a lo
         ah a rak feh. A dang pakhat cu a thil zuarnak hmun ah a feh.
         6 Cule a tang lai mipawl in a siahhlawhpawl cu an kai, ningzak mualpho in an tuah ih
         an that.
         7 Siangpahrangpa in cui thu a theih tikah a thin a heng zet. A ralkappawl a thlah ih,
         cui mithattupawl cu an that ih an khua tla an ur.
         8 “Cui hnuah, a siahhlawhpawl hnenah, ‘Mo puai cu tiar cia a si zo. Asinan ka sawm
         mipawl kha an rak tlak lo.
         9 Curuangah lamzin kawtthlerpawl ah va feh uh la nan hmuh mi zokhal mo puai ah va sawm
         uh,’ tiah a ti.
         10 Cule cui siahhlawhpawl cu lamzinpawl ah an va feh ih, an tawn mi hmuahhmuah misia
         si seh, miṭha si seh an rak hruaikhawm ih, puai tuahnak hmun cu an khat.
         11 “Asinan, rawl ei dingih a to mipawl zoh dingin siangpahrangpa a ra luh tikah cu tawkah
         mo puai zawhtupawlih hruk ding mi hnipuan hruhlotupa pakhat a hmu.
         12 Cule a hnenah, ‘Rualpa, ziangtin mo puai hnipuan hruh loin hi tawkah na lut?’ tiah
         a ti. Cu pa cun ṭawng ding a thei lo.
         13 “Cule siangpahrang in a siahhlawhpawl hnenah, ‘A kut le a ke ṭawn uh. Cule hruaisuak
         uh la khaw leng a thimnak sungah hlawn uh. Cui hmun ah ṭap le hacang rial in a um
         ding,’ tiah a ti.
         14 “Ziangahtile, mi tampi kawh an si nan mi malte lawng hril an si,” tiah a ti.
         15 Cule Farasipawl cu an fehsuak ih, Jesu cu amai ṭawng mi ih awk thei dingin an rawnawkhawm.
         16 Cule, Jesui hnenah Farasipawl in an dungthluntupawl le Herod-ih milaipawl an hei
         thlah ih, “Zirhtupa, nang cu midik na si ih Pathian lamzin cu thutak a sinak vekin
         na zirh. Hmaisawng mi zokhal na nei lo. Ziangahtile, nang cun mi thleidan na nei lo.
         17 Curuangah in sim hnik. Ziangtin na ruat? Kaisar hnenih ngunkhuai hi Dan in a siang
         maw, siang lo?” tiah an sut.
         18 Asinan Jesu in an sualralzia a rak thei ih, “Midepdepawl, ziangruangah sual in fawrh
         rero?
         19 Ngunkhuai hrangih an hman mi paisa cu in rak hmuh hnik uh,” tiah a ti. Cule a hnenah
         dinari paisa pakhat cu an rak keng.
         20 Cule Jesu in an hnenah, “Hihi zo-ih zuk a si ih, ziang a nganaw?” tiah a ti.
         21 Cule annih in, “Kaisar-ih zuk le hmin,” tiah an sawn. Cun anih in an hnenah, “Kaisar-ih
         tapawl cu Kaisar hnenah pe uh la, Pathian-ih tapawl cu Pathian hnenah pe uh,” tiah
         a ti.
         22 Cui thu an theih tikah an khawruah a har zet. Cule Jesu cu an tanta ih, an fehhlo.
         23 Cui ni thothoah thawhsalnak a um lo titu Sadusipawl cu Jesui hnenah an ra ih, thu
         an sut.
         24 “Zirhtupa, Mawsi in, ‘Mi pakhat cu fate nei loin a thih asile cu pa in cithlah mi
         a neihnak ding hrangah a naupa in cui a nupi cu a ṭhi ding,’ tiah a ti.
         25 Kan lakah unau pasarih an um. Upabik in nupi a ṭhi ih a thi. Cithlah mi a neih lo
         ruangah a naupa hnenah a nupi cu a tanta.
         26 A pahnihnak le a pathumnak pai hnen khalah cuvek thothoin a cang. A pasarihnak tiangin
         cuvekin a cang vivo.
         27 Cule netabikah cu nu khal a thi ve.
         28 Curuangah thawhsalnak canah cu nu cu an pasarih lakah zo bikih nupi a si ding? Ziangahtile,
         an unau pasarih in cu nu cu nupi ah an rak nei ciar,” tiah an ti.
         29 Cule Jesu in an hnenah, “Nan fehpeng a si. Cathianghlim ih ngan mi le Pathian huham
         nan thei lo.
         30 Ziangahtile, thawhsalnak canah an ṭhiaw nawn lo ding. Ṭhitumnak khal a um nawn lo
         ding ih, vanram ih Pathian vancungmipawl vek an si ding.
         31 Asinan, mithi thawhsalnak thu ah cun Cathianghlim sungah Pathian in nan hnenih a
         sim mi nan rak siar dah lo maw?
         32 Pathian in, ‘Keimah cu Abraham-ih Pathian, Isak-ih Pathian, Jakob-ih Pathian ka si
         a ti.’ Anih cu mithipawlih Pathian a si lo, a nung mipawlih Pathian a si,” tiah a
         sang hai.
         33 Mipi in cui thu an theih tikah a zirhnak cun an mang a bangter zet.
         34 Asinan Farasipawl in Jesu in Sadusipawl ṭawng ding thei lo ko a rak tuah hai ti an
         theih tikah an tawngawkhawm.
         35 Anmai lakih Danthiam zet pakhat in Jesu kha hniksak phahin thu a sut,
         36 “Zirhtupa, Dan thu lakah thupek pawimawhbik ziang a si?” tiah a ti.
         37 Jesu in a hnenah, “BAWIPA na Pathian cu na thinlung zate, na nunnak zate le na ruahnak
         zate thawn na duhdaw pei.
         38 Cumi cu a pakhatnak le a pawimawhbik mi thupek a si.
         39 A pahnihnak cu a pakhatnak vek thotho a si. Nangmah na duhdawtawk vekin na inhnen
         na duhdaw pei.
         40 Hi thupek pahnih parah Dan thupawl hmuahhmuah le profetpawlih ngan mi thupawl hmuahhmuah
         cu a ṭhumaw ṭheh,” tiah a ti.
         41 Farasipawl an rak tawnkhawmawk tikah Jesu in thu a rak sut hai,
         42 “Khrih thuhla cu ziangtin nan ruat? Zo-ih Fapa a si?” tiah a ti. Cule annih in a
         hnenah, “Anih cu David-ih Fapa a si,” tiah an ti.
         43 Anih in an hnenah, “Cuti asile ziangah saw Thlarau huham ih a ṭawngtu David in amah
         cu, ‘Bawipa,’ tiah a kawh?
         44 “ ‘David in, “BAWIPA in ka Bawipai hnenah na ralpawl na kepal ih ka retngah hlanlo
         ka vawrh lamah to aw,” ’ tiah a ti.
         45 “Curuangah, David in anih cu Bawipa tiah a kawh asile ziangtin David-ih Fapa a si
         thei ding?” tiah a ti.
         46 Zohman in Jesu cu kam khat hman an sawn thei lo. Cule cui ni thawk ihsin zohman in
         thu dang an sut ngam nawn lo.

1 Cule Jesu in mipi le a dungthluntupawl hnenah thu a sim.
         2 “Danzirhtupawl le Farasipawl cu Mawsi-ih tonak ah an to.
         3 Curuangah, thlun dingih an lo fial mi hmuah cu thlun uh la tuah uh. Asinan, an sim
         mi anmah in an tuah lo ruangah an tuah vekin tuah hlah uh.
         4 Ziangahtile, annih cun phurh har zet mi thilrit zetzet an ṭawn ih, mi liang parah
         an suang. Asinan anmah cun cui phurrit ṭhawn dingah an kutzung khatte hman an suah
         duh lo.
         5 “Mi ih hmuh dingah an hnaṭuan mi hmuahhmuah hi an tuah. Curuangah, an fulakṭeri tla
         an tumter ih, an puan zim fem an fualter.
         6 Cule puai hmun ah a sangbik hmunpawl an duh ih, sinakokpawl ah tohkham pawimawh bikbik
         an duh.
         7 Cun, dawrhmunpawl ah mi ih upatnak pek le, ‘Rabbi, Rabbi,’ tiih kawh an duh.
         8 “Asinan nannih cun mi in Rabbi tiih an lo kawh ding duh hlah uh. Ziangahtile, Zirhtu
         pakhat lawng nan nei ih, amah cu Khrih a si. Cule nannih cu nan zaten unau rual nan
         si.
         9 Cule mi pakhat hman leitlun ah ka pa tiah ko hlah uh. Ziangahtile, Pa pakhat lawng
         nan nei ih, anih cu vancungram ah a um.
         10 Mi in zirhtupa ti khalin lo ko hlah hai seh. Ziangahtile, Zirhtu pakhat lawng nan
         nei ih, amah cu Khrih a si.
         11 Asinan, nan lakih a ropibik cu nan siahhlawh a si ding a si.
         12 Cule mi zokhal amah le amah a cawisangawtu cu niamter a si ding ih amahtei hnuai
         a dawrtu cu cawisan a si ding.
         13 “Asinan nannih Danzirhtupawl le nannih Farasipawl nan hmakhua a pit a si! Nannih
         cu midepde nan si. Ziangahtile, nannih cun midang hrangah vancung uknak sangka tla
         nan khar. Nanmah le nan lut fawn lo. A lut duhtupawl le nan siang fawn lo.
         14 Nannih Danzirhtupawl le Farasipawl nan hmakhua a pit a si! Nannih cu midepde nan
         si. Ziangahtile, nuhmeipawlih inn nan lawng ih, mi bumnak ah rei zetzet thla nan camawter.
         Curuangah a nasasin mi thuṭhennak nan co ding.
         15 “Nannih Danzirhtupawl le Farasipawl nan hmakhua a pit a si! Nannih cu midepde nan
         si. Ziangahtile, mi pakhat nan biaknak ih la lut dingah cun khawmual le tifinriat
         ah nan tlawng. Mi pakhat nan lakluhngah tikah nanmah hnakih Gehenna mi let hnih ah
         nan canter.
         16 “Nannih hruaitu mitcawpawl nan hmakhua a pit a si! ‘Mi zokhal in temple sal ih sia
         a sam asile zianghman a pawi lo. Asinan mi zokhal in temple sungih a um mi sui sal
         in sia a sam asile a sesam mi in amah le amah a kaihrengaw a si,’ tiah nan ti.
         17 Nannih miaa le mitcaw pawl! Khui mi so ropideuh? Sui maw, sui thianghlimtertu temple
         so ropideuh?
         18 Nannih cun, ‘Mi zokhal in biakṭheng sal in sia a sam asile zianghman a pawi lo. Asinan
         mi zokhal in biakṭheng parih thilhlan mi sal ih sia a sam asile a sesam mi in amah
         le amah a kaihrengaw,’ ti khalin nan ti.
         19 Nannih miaa le mitcaw pawl! Khui mi so ropideuh? Thilhlan maw, thilhlan thianghlimtertu
         biakṭheng so ropideuh?
         20 Curuangah mi pakhat in biakṭheng sal ih sia a sam tikah biakṭheng le a parih um mi
         zatein sia a sam a si.
         21 Cule mi pakhat in temple sal ih sia a sam tikah, acui temple le a sungih umtu pai
         hmin in sia a sam a si.
         22 Cule van sal ih sesamtu cun Pathian-ih laltohkham le a parih totupai hmin in sia
         a sam a si.
         23 “Nannih Danzirhtupawl le Farasipawl nan hmakhua a pit a si! Nannih cu midepde nan
         si. Ziangahtile, nannih cun kuṭinan, anethon le kumin pawl tiang ṭhenhra ṭhenkhat
         nan pe. Asinan, a thupisawn mi diknak, zahngainak le rinumnak danpawl cu nan tanta.
         Cupawl cu rak tuah zo ding nan mawi a si. A dangpawl khal kha nan tan men ding cu
         a si lo.
         24 Nannih lam hruaitu mitcawpawl! Fikte fa te zetzet cu nan thlefai nan kalauk cu nan
         dawlh.
         25 “Nannih Danzirhtupawl le Farasipawl nan hmakhua a pit a si! Nannih cu midepde nan
         si. Ziangahtile, no le kheng leng lam cu fai zetin nan khawlh nan a sung lam cu mi
         thil lawnnak le thlahdahawknak in a khat.
         26 Nannih Farasi mitcawpawl no le kheng a leng lam faiter dingah a sung lam khawlh hmaisa
         uh.
         27 “Nannih Danzirhtupawl le Farasipawl nan hmakhua a pit a si! Nannih cu midepde nan
         si. Ziangahtile, nannih cu si rang an hnih mi thlan vek nan si. A leng lam cun mi
         in mawi zetin an hmu nan a sung lamah cun milai ruhpawl le bawrhhlawh hlirin a khat.
         28 Cutivek thothoin nannih khal a leng lamah cun midingfel ah mi in an lo hmu ding.
         Asinan nan sung lam cu depdetnak le dan lo ih nunnak in a lo luahkhat a si.
         29 “Nannih Danzirhtupawl le Farasipawl nan hmakhua a pit a si! Nannih cu midepde nan
         si. Ziangahtile, profetpawlih thlanpawl cu nan sak. Midingfelpawlih lungphunpawl cu
         nan ceimawi.
         30 Nannih in, ‘Kan pupapawlih sanah hin rak nung veta nungla profetpawl thisen an suahnak
         ah kan tel ve lo ding,’ tiah nan ti.
         31 Cutiih nan ti ruangah nannih cu profetpawl a rak thattupawlih tesinfa nan si tin
         nanmah le nanmah dokalhaw in theihpitu nan si.
         32 Cule nan pupapawlih tahnak cu nannih in khatter lawlaw uh.
         33 “Nannih rulpawl! Tur nei rul cithlahpawl! Ziangtin Gehenna meisa thuṭhennak ihsin
         nan luat thei ding?
         34 Ngai hnik uh, ziangahtile nan hnenah profetpawl le mifimpawl le Danzirhtupawl ka
         thlah ding. Cule nannih in a hrekkhatpawl cu nan that ding ih, nan khengbet ding.
         A dangpawl cu nan sinakokpawl ah nan vaw ding ih, khaw khat hnu khaw khat nan dawi
         vivo ding.
         35 Cu mi ruangah leitlun ih midingfelpawl thisen nan rak suah mi hmuahhmuah, Abel-ih
         thisen ihsi thawkin temple le biakṭheng karlakih nan rak thah mi Berakhiah-ih fapa
         Zakhariah-ih thisen tiang mawhnak cu nanmai parah a tla ṭheh ding.
         36 Thungai thu ka lo sim a si, cui thilpawl hmuahhmuah cu tui san minungpawl parah a
         rung thleng leh ding.
         37 “Maw Jerusalem, Jerusalem! Profetpawl na that ih, na hnenih Pathian in a thlah mipawl
         cu lungto in na dengthat. Arpi in a fatepawl a thla hnuaiih a awp vekin na falepawl
         cu vei ziangzat meng so lo khawmsak ka tum. Asinan na rak duh lo.
         38 Ngai hnik uh, nan inn cu ṭhing reprepin tansan a si.
         39 Curuangah, nan hnenah ka lo sim a si, ‘ BAWIPAI hmin ih a ratu cu thangṭhat in um
         seh,’ tiih nan ti lai hlanlo tuisi thawkin in hmu nawn hrimhrim lo ding,” tiah a ti.
         
            

         
      
   
      
         24
1 Jesu cu temple kulh sung ihsin a suak ih, a feh laiah a dungthluntupawl a hnenah
         an ra ih, temple innpawl tla cu an hei khih.
         2 Cule Jesu in an hnenah, “Hi thilpawl hmuahhmuah hi nan hmu a si lo maw? Thungai thu
         ka lo sim, lungto pakhat parih lungto a suangaw mi pakhat hman tang loin hlawn ṭheh
         an si leh ding,” tiah a let hai.
         3 Olif Tlang parih Jesu a to laiah zohman ih theih loin a dungthluntupawl a hnenah
         an ra ih, “Cui thilpawl tla cu ziang tikah a thleng ding? Na ratsalnak ding le san
         cemnak ding hminsinnak cu ziangvek a si ding? in sim aw,” tiah an ti.
         4 Cule Jesu in an hnenah hitin a sawn hai, “Zohman ih an lo bumlonak dingah va ralring
         uh.
         5 Ziangahtile, ka hmin in mi tampi an ra ding ih, ‘Khrih cu keimah hi ka si,’ tiah
         an ti ding ih, mi tampi an bum ding.
         6 Ral doawknak thupawl si seh, ral doawk ding titi thupawl tla nan thei ding. Asinan
         thinphang lo dingin ralring uh. Ziangahtile, cui thilpawl hmuahhmuah cu an ra thleng
         ko ding, asinan a cemnetnak cu a si hrih lo ding.
         7 Ziangahtile, miphun pakhat le pakhat an doaw ding, ram khat le ram khat an doaw ding.
         Cule pam le hremnak le linghnin pawl tla hmun dangdang ah a um ding.
         8 Hi thilpawl hmuahhmuah tla cu harsat tuarnakih hramthawknak an si.
         9 “Cule harsatnak ah an lo thlen ding ih, an lo that ding. Ka hmin ruangah miphun hmuahhmuah
         in an lo hua ding.
         10 Cu tikah mi tampi cu an tlu ding. Pakhat le pakhat an phiarsawmaw ding ih, pakhat
         le pakhat an huaaw ding.
         11 Cule profet deu tampi an suak ding ih, mi tampi an bum ding.
         12 Dan lo ih nun a karh ding ruangah mi tampiih duhdawtnak cu a dai ding.
         13 Asinan a cemnet tiangih a tuarsuaktu cu runsuah a si ding.
         14 Cule vancung uknak thuthangṭha hi leilung tlun khua zakipah phuan a si ding. Cumi
         cu miphun hmuahhmuah hnenah theihpitu a si ding. Cui hnuah a cemnetnak a thleng ding.
         15 “Profet Daniel-ih sim mi fihnungza siatsuahtu cu hmun thianghlim ih a din nan hmuh
         tikah hi ca a siartu cun theithiam seh.
         16 Cu mi nan hmuh tikah Judia peng ih a um mipawl cu tlang parah tlan hai seh.
         17 Inn parih a um mi cun thil lasuak dingin a inn sungah rung ṭum hlah seh.
         18 Lo ih a umtu cun a hnipuan la dingin a inn ah tlungkir hlah seh.
         19 Cui canih favun mipawl le nausen hnawifawp neitupawl an hmakhua a pit ding.
         20 Asinan, nan tlan can cu thlatang can le Sabbath Ni a silonak dingin thla cam uh.
         21 Ziangahtile, leilung hramthawk ihsin tuini tiang a um dah kel lo mi le hmai lam khalih
         a umsal nawn lo ding mi harsatnak rapthlak a thleng ding.
         22 Cui can cu tawiter a si lo ah cun zohman a tang an um lo ding. Asinan hril mipawl
         ruangah cui can cu tawiter a si ding.
         23 “Cule zo in simaw, ‘Ngai hnik, Khrih cu hinah a um,’ asilole ‘Khinah a um,’ an lo
         ti asile va zum hlah uh.
         24 Ziangahtile, khrih deupawl le profet deupawl an suak ding ih, cang thei sehla hril
         mipawl hman an bum theinak dingah hminsinnak ropipawl le mangbangza thilpawl an hmuh
         ding.
         25 Ngai hnik uh, a hlankhanin ka lo sim cia a si.
         26 “Ngai hnik, ‘Anih cu ramṭhing ah a um,’ an lo ti asile va feh hlah uh. ‘Ngai hnik,
         anih cu inn sung deng pindan ah a um,’ an lo ti khalle va zum hlah uh.
         27 Ziangahtile, Minung Fapa cu ni suahnak lam ihsin ni tlaknak lam tiang nimthlakau
         a tletsuak vekin a runglang ding.
         28 Ziangahtile, mithi ruak umnak kipah mulukawlh an khawmaw ding.
         29 “Acui harsatnak a cem leveten ni a thim ding. Thlapi in a tleunak a suah nawn lo
         ding. Arsipawl tla van ihsin an tla ding. Cule van ih a um mi huhampawl tla an hnin
         ṭheh ding.
         30 “Cu tikah, Minung Fapa-ih hminsinnak cu van ah a runglang ding. Cule leilung tlunih
         miphun hmuahhmuah an ṭap ding. Minung Fapa cu huham le ropitnak nasazet thawn van
         mero parih a rat kha an hmu ding.
         31 Cule tawtawrawt awn ring zet thawn a vancungmipawl a thlah ding ih, lei kil li ih
         ta le van hram khatlam deng ihsin khatlam deng tiangih a um mi a hril mipawl kha an
         finkhawm ding.
         32 “Theipi kung tahṭhimnak ihsin zir hnik uh. A hngepawl tla an hung no ih, a hnah nopawl
         a cerh suah tikah ṭhal can a nai thlang a si ti nan thei.
         33 Cuvekin, cui thilpawl hmuahhmuah nan hmuh tikah Minung Fapa rat can cu a nai tuk
         thlang, a thleng lohli ding ti thei uh.
         34 Thungai thu ka lo sim a si, cui thilpawl hmuahhmuah a kim lai hlanlo tui san minungpawl
         hi an hloral hrimhrim lo ding.
         35 Lei le van cu an hloral ding, asinan, ka thupawl cu an hloral hrimhrim lo ding.
         36 “Cui ni le cui tikcucan cu zohman in an thei lo. Van ih um vancungmipawl khalin an
         thei ve lo. Asinan, ka pa lawngin a thei.
         37 Minung Fapa a rat tikah Noah san lai vek khan a si ding.
         38 Ziangahtile, ti a lik hlanah minungpawl cu an ei, an in, an ṭhi aw ih an hamaw. Noah
         lawng sungih a luh ni tiang cutin an um.
         39 Tilik a tlung ih an zaten a fenhlo thluh hlan tiang zianghman an thei lo. Minung
         Fapa, a runglang tik khalah hivekin a si thotho ding.
         40 Cule mi pahnih cu lo ah an um ding. Pakhat lak a si ding ih a dang pakhat cu tanta
         a si ding.
         41 Nunau pahnih cu riallung an rial laiah pakhat lak a si ding ih, a dang pakhat cu
         tanta a si ding.
         42 “Curuangah, ralring in um uh. Ziangahtile, ziang tikah nan Bawipa a ra ding ti nan
         thei lo.
         43 Cule hihi thei uh, intekpa in rukru rat ding can rak thei sehla cu a ralring ding
         ih, rukru cu a inn sungah a lutter lo ding.
         44 Curuangah nannih khal tiar ringring uh. Ziangahtile, nan rin lo canah Minung Fapa
         cu a ra ding.
         45 “A pu in a insang hotu dingih a ret mi, a tikcu teih anmah rawl petu ding siahhlawh
         rinsan tlak le fim cu zo so a si?
         46 A pu a rat tikih a ṭuan ding mi hna ṭuan rero ih a hmuh mi siahhlawh cu mihualvanṭha
         a si.
         47 Thungai thu ka lo sim, cui siahhlawhpa cu a pu in a thilri neih mi hmuahhmuah kilkhawitu
         ah a ret ding.
         48 Asinan, siahhlawh ṭha lo cun a thinlungtein, ‘Ka pu cu a ra cing lo ding,’ tiah a
         ti.
         49 Cule a rualpi siahhlawh dangpawl kha vuak a thawk ih, zuripawl thawn in le ei in
         an um.
         50 Cui siahhlawhpai pu cu a rin lo ni le a theih lo canah a ra ding.
         51 Cule a pupa cun a salpa cu tan hnih ah a sattan ding ih, midepdepawlih co vek a coter
         ding. Cui hmun ah ṭap le hacang rial in a um ding.

1 “Cule cui ni a thlen tikah vancung uknak cu mo neitupa hmuak dingin an meito la ih
         a fehsuaktu fala him pahra thawn an bangaw ding.
         2 Cule cui lakih panga cu an fim ih panga an aa.
         3 Ziangahtile, fala aapawl cun an meito an ken tikah meiti zianghman an keng lo.
         4 Asinan fala fimpawl cun meiti cu thawl in meito thawn an kengtlang.
         5 Mo neitupa a rat tlai ruangah an zaten an ih a hmu ih, an itthat ṭheh.
         6 “Asinan zanṭim ah mi pakhat a au ih, ‘Ngai hnik uh, mo neitupa a ra! Amah hmuak dingah
         va feh uh,’ tiah a ti.
         7 “Cu tikah cui fala himpawl cu an zaten an ṭhang ih an meito an timtuah.
         8 Cule a aapawl cun a fimpawl hnenah, ‘Kan meito an mit cuahco ruangah nan meiti hrekkhat
         in pe ve uh,’ tiah an dil.
         9 “A fimpawl in, ‘Kan lo pe lo ding! Nannih le kannih hrangah a daih lo ding. Meiti
         zuarpawl hnenah va feh uh la nanmai hrangah va lei sawn uh,’ tiah an let.
         10 “Asinan meiti lei dingin lamzin ih an feh laiah mo neitupa cu a ra thleng. A rak
         tiar mi fala himpawl cu amah thawn mo puai ah an lut. Cule sangka an khar.
         11 “Cui hnuah a dang falapawl khal cu an rakirsal ih, ‘Bawipa, Bawipa, sangka in rak
         awn aw,’ tiah an ti.
         12 Asinan anih in, ‘Thungai thu ka lo sim, ka lo thei hai lo,’ tiah a let.
         13 “Minung Fapa-ih rat ding ni le tikcucan nan theih lo ruangah ralringten um uh.
         14 “Cun, vancung uknak cu mi pakhat a siahhlawhpawl ko in a neih mi thilpawl an kilkhawi
         dingin an hnenah ap tahratih ram hlapi ih khualtlawngtupa vek a si ding.
         15 Sal pakhat hnenah, talent panga, a dang pakhat hnenah talent pahnih, a dang pakhat
         hnenah talent pakhat tiin anmai ti thei tawk ciarin a pe. Cule khual a tlawnsan lohli.
         16 Talent panga cotupa cu a feh ih, cumi cun sum a tuah. Cule a dang talent panga a
         ngahbet.
         17 Cuvek thothoin talent pahnih cotupa khalin a dang pahnih a ngahbet ve.
         18 Asinan talent pakhat cotupa cu a va feh ih, lei ah kua a lai ih, a pu-ih tangka cu
         a thup.
         19 “Can reipi hnuah cui siahhlawhpawlih pupa cu a ra tlung ih, anmah thawn sum cazin
         tifelawknak an nei.
         20 Talent panga cotupa cu a ra ih, a dang talent panga a rak keng ih, ‘Ka pu, nang in
         talent panga i rak pe. Zoh hnik, a dang talent panga ka rak ngah,’ tiah a ti.
         21 “Cule a pu in a hnenah, ‘Na tiṭha riai! Nang cu siahhlawh ṭha le siahhlawh rinum
         na si. Nang cu thil malte parah na rinum a si, thil tampi uktu ah ka lo tuah ding.
         Na pu-ih lungawinak sungah va lut aw,’ tiah a ti.
         22 “Talent pahnih cotupa khal a ra ih, ‘Ka pu, talent pahnih i rak pe. Zoh hnik, a dang
         talent pahnih ka rak ngah,’ tiah a ti.
         23 “Cule a pu in a hnenah, ‘Na tiṭha riai! Nang cu siahhlawh ṭha le siahhlawh rinum
         na si. Nang cu thil malte parah na rinum a si, thil tampi uktu ah ka lo tuah ding.
         Na pu-ih lungawinak ah lut aw la, co ve aw,’ tiah a ti.
         24 “Cule talent pakhat cotupa cu a ra ih, ‘Ka pu, nang cu mitikherkher na si ti ka lo
         thei. Na tuhlonak hmun ah na at ih, thlaici na vawrhlonak hmun ah na khawm.
         25 Curuangah ka ṭih ih, ka va feh ih na talent cu lei sungah ka thup. Zoh hnik, na ta
         cu hi tawkah a um ko,’ tiah a ti.
         26 “A pu cun, ‘Nang cu siahhlawh ṭha lo le mizangzel na si. Ka tuhlonak hmun ah ka at
         ih, thlaici ka vawrhlonak hmun ah ka khawm ti na thei maw si? tiah a let.
         27 Curuangah, ka tangka cu paisa cawihtupawl hnenah rak pe zo ding na si. Cule ka ra
         tlunkirsal tikah ka paisa cu a ṭhang thawn ka rak la ding nan.
         28 “Curuangah, a hnen ihsin talent cu la uh la talent tangka pahra neitu kha pe uh.
         29 Ziangahtile, thil a neitu kip hnenah pekbet an si ding ih, tampi in a nei hnenhnen
         ding. Thil le ri neilotu cu a neih mi ziangkhal a hnen ihsin laksak a si ding.
         30 Khai siahhlawh santlailopa kha a leng khawthim lakah hlawn uh. Cui hmun ah a ṭap
         ding ih a hacang a rial ding,’ tiah a ti.
         31 “Cule Minung Fapa cu a ropitnak ih thuamaw in a thianghlim vancungmipawl hmuahhmuah
         thawn a rat tikah a laltohkham parah ropitnak thawn a to ding.
         32 Cule miphun hmuahhmuah cu a hmaiah an finkhawmaw ding. Cule tuukhaltu in a tuupawl
         me lak ihsin a ṭhen bangin a ṭhen hai ding.
         33 Tuupawl cu a vawrh lamah a ret ding ih, mepawl cu a keh lamah a ret ding.
         34 “Cule Siangpahrang in a vawrh lamih umpawl hnenah, ‘Nannih ka Pai thlawsuah rak pek
         zo mipawl ra uh. Leilung sem tir ihsin nan hrangih a rak timtuah mi uknak cu nan ro
         ah co uh.
         35 Ziangahtile, ka ril a rawn laiah nannih in ka ei dingah rawl in pe. Ka ti a hal laiah
         nannih in ka in ding in pe. Mikhual ka si laiah nan inn ah in thlengter.
         36 Taklawng ih ka um laiah hruh ding in pe. Ka nat laiah in ra veh. Thawng ka tlak laiah
         ka hnenah nan ra,’ tiah a ti hai ding.
         37 “Cule midingfelpawl cun, ‘Bawipa, ziang tikah na rilrawn kan lo hmuh ih rawl kan
         lo pek? Ziang tikah na tihal kan lo hmuh ih in ding kan lo pek?
         38 Ziang tikah mikhual na si lai kan lo hmuh ih kan inn ah kan lo thlenter? Ziang tikah
         taklawng ih na um kan lo hmuh ih hnipuan kan lo pek?
         39 Cule ziang tikah na nat le thawng na tlak kan lo hmuh ih na hnenih kan ra feh dah?’
         tiah an sang ding.
         40 “Cule Siangpahrang in an hnenah, ‘Thungai thu ka lo sim, ziangkhal ka unaulepawl
         lakih a tenaubik mi pakhat parih nan rak tuah mi hmuahhmuah cu ka parah nan rak tuah
         a si,’ tiah a let hai ding.
         41 “Cun, a keh lamih um mipawl hnenah, ‘Nannih camsiat mipawl Diabol le a vancungmipawl
         hrangih rak timtuah mi kumkhaw meisa sungah ka hnen ihsin feh uh.
         42 Ziangahtile, ka rilrawn laiah ka ei dingah rawl in rak pe lo. Ka ti a hal laiah ka
         in ding in rak pe lo.
         43 Mikhual ka si laiah in thlengter lo. Taklawng ih ka um laiah hruh ding in rak pe
         lo. Ka nat lai le thawng ka tlak laiah in rak veh lo,’ tiah a sang hai ding.
         44 “Cule annih khalin, ‘Bawipa, ziang tikah rilrawng le tihal in si seh, mikhual le
         taklawng in si seh, na le thawngtla in kan lo hmu na cing in lo tuamhlawm lo ih kan
         um?’ tiah an let ding.
         45 “Cule anih in an hnenah, ‘Thungai thu ka lo sim, ziangkhal hi minungpawl lakih a
         tenaubik mi pakhat parih nan tuah lo mi hmuahhmuah cu ka parah nan tuah lo a si,’
         tiah a sang hai ding.
         46 “Cule annih cu kumkhaw dantatnak sungah an fehhlo ding ih, midingfelpawl cu kumkhawnunnak
         sungah an feh ding,” tiah a ti.

1 Cun, hiti hin thil a cang, Jesu in cui thupawl hmuahhmuah a sim ṭheh tikah a dungthluntupawl
         hnenah,
         2 “Tui hnu ni hnihnak ah Lantapuai a um ding ti nan thei. Cule Minung Fapa cu khenbet
         dingah phiarsawm a si ding,” tiah a ti hai.
         3 Cun, puithiam sangpawl le Danzirhtupawl le miupapawl tla cu Kaiafas an ti mi puithiam
         lubikih inn tual ah an tawngawkhawm ih,
         4 hrawkhrawl zetin Jesu kaihdan ding le thah theidan ding an ruatkhawm.
         5 Asinan, “Puai ni ah cun si hlah seh, mipi an buai pang ding,” tiah an ti.
         6 Cui canah, Jesu cu Bethany khua, a rak phar dah mi Simon-ih inn ah a um.
         7 Nunaunu pakhat cu cu tawkah hriak rimhmui mankhung zet mi cu alabasṭa lung ih tuah
         mi thawl in a rak keng ih, Jesu cu rawl ei dingin cabuai a kil laiah a lu ah acui
         hriak cu a burh.
         8 Cumi cu dungthluntupawl in an hmuh tikah an thin a heng zet ih, “Ziangruangah hi
         hriak rimhmui cu a riaralter men?
         9 Cui hriak cu man tampi ah zuar in a tangka cu miretheipawl pek theih a si,” tiah
         an ti.
         10 Asinan Jesu in cumi cu a thei ih an hnenah, “Ziangah nunaunu cu nan hnaihnawk rero?
         Anih in ka parah thil ṭha a tuah a si.
         11 Ziangahtile, miretheipawl cu nan hnenah an um ringring ko. Asinan kei cu nan hnenah
         ka um ringring lo ding.
         12 Anih in ka taksa parah hriak rimhmui a burh tikah keimah phumnak ding hrangih a rak
         timtuah mi a si.
         13 Thungai thu ka lo sim, hi thuthangṭha an simnak leitlun hmun kipah hi thu hi amah
         hngilhlonak ah an sim ringring ding,” tiah a ti.
         14 Cun, a dungthluntu hleihnih lakih pakhat Judas Iskariot cu puithiam sangpawl hnenah
         a va feh ih,
         15 “Nan hnenih Jesu ka lo pek asile ziang in pe ding?” tiah a ti hai. Cule annih in
         ngun paisa sawmthum pe dingin an lungkim.
         16 Cui can thawk ihsin Judas in Jesu phiarsawm theinak ding can remcang a hawl.
         17 Thilnu tel lo sang puai a ni khatnak ah a dungthluntupawl cu Jesu hnenah an feh ih,
         “Khuiah so na ei ding mi Lantarawl kan lo timtuahsak ding na duh?” tiah an ti.
         18 Cule anih in, “Khawpi sungih mi pakhat hnenah va feh uh la a hnenah cun, ‘Zirhtupa
         in, “Ka can a nai thlang. Ka dungthluntupawl thawn na inn ah Lantapuai ka hmang ding,”
         a ti,’ tin va sim uh,” tiah a ti.
         19 Cule a dungthluntupawl cun Jesu-ih a cah mi vekin an tuah ih, Lantarawl cu an timtuah.
         20 Zan lam a thlen tikah Jesu cu hleihnihpawl thawn cabuai a hil.
         21 Cule an ei laiah Jesu in, “Thungai thu ka lo sim, nan lakih pakhat in i phiarsawm
         ding,” tiah a ti hai.
         22 Cu tikah an riah a se zet. Cule pakhat hnu pakhat a hnenah, “Bawipa, keimah ka si
         maw?” ti an thawk.
         23 Cule anih in, “Keimah thawn kheng pakhat sungih sang a hnimtlangtu in i phiarsawm
         ding a si.
         24 Cathianghlim in Minung Fapa-ih thuhla a rak ngan cia vekin anih cu a feh ko ding.
         Asinan, Minung Fapa a phiarsawmtupa cu a hmakhua a pit a si. Suak lo lawlaw sehla
         a hrangah a ṭhasawn ding,” tiah a ti.
         25 Cule Jesu phiarsawmtu ding Judas in, “Rabbi, keimah hi ka si maw?” tiah a let. Jesu
         in a hnenah, “A si, nangmah roriih na sim vek hin a si ko,” tiah a ti.
         26 Rawl an ei laiah, Jesu in sang a la ih, lungawithu a sim hnuah a phel ih a dungthluntupawl
         a pek hai. “Cule, la uh la ei uh, hihi ka taksapum a si,” tiah a ti.
         27 Cun, no cu a la ih, lungawithu a sim hnuah a pe hai. Cule anih in, “Nan zaten rak
         in uh.
         28 Ziangahtile, himi cu sualpawl ngaidam a si theinak ding hrangih mi tampi hrangah
         ka thlet mi ka thisen ih nemhngeh mi thuthlung thar a si.
         29 Ka lo sim a si, ka Pai uknak sungah nanmah thawn a thar ka insal ni a thlen lai hlanlo
         hi sabitti cu ka in nawn lo ding,” tiah a ti.
         30 Cule thangṭhatnak hla an sak hnuah Olif Tlang ah an feh.
         31 Cun Jesu in an hnenah, “Tuizan ah keimai ruangah nan tlu ṭheh ding. Ziangahtile,
         Cathianghlim in, ‘Tuukhaltu ka vaw ding ih tuu runrual an tlandarh ṭheh ding,’ a ti.
         32 “Asinan ka thawhsal hnuah cun nan hmaiah Galili peng ah ka feh ding,” tiah a ti.
         33 Asinan Peter in a hnenah, “Nangmah ruangah mi hmuahhmuah an tluk ṭheh hmanah kei
         cu ka tlu dah lo ding,” tiah a let.
         34 Jesu in a hnenah, “Thungai thu ka lo sim, tuizan roriah ar a khuan hlanah vei thum
         i phatsan ding,” tiah a ti.
         35 Cule Peter in Jesui hnenah, “Nangmah thawi thihtlang a si khalle ka lo phatsan hrimhrim
         lo ding,” tiah a ti. Dungthluntu zaten cutin an ti ṭheh.
         36 Cule Jesu cu a dungthluntupawl thawn Gesmani an ti mi hmun ah an va thleng ih, a
         dungthluntupawl hnenah, “Thla cam dingah khi tawkih ka va fehsung hmuah hi tawkah
         rak to uh,” tiah a ti.
         37 Cule a hnenah Peter le Zebedi-ih fapa pahnih tla a hruai ih, Jesu cu riahsia le thinhar
         zetih um a thawk.
         38 Cun, anih in an hnenah, “Ka thinlung hi thihnak tlakkhawp le nasazetin a riah a sia.
         Hinah hin um uh la, ralringten rak um uh,” tiah a ti hai.
         39 Cule hmai deuhah malte a va feh ih a bawkkhup ih, “Maw ka Pa, a cang thei asile hi
         no hi ka hnenin lanter aw. Asinan, ka duh vekin si hlah sehla nangmai duh vekin si
         ko seh,” tiah thla a cam.
         40 Cule a dungthluntupawl hnenah a rakir ih an itthah ṭheh a hmuh tikah Peter hnenah,
         “Ziangruangah nazi pakhatte hman ralringten nan rak um thei lo?
         41 Sualfawrhnak sungih nan luhlonak dingah ralring uh la thla cam uh. Thlarau cun a
         duh ko nan, taksa cu a ṭawnṭai a si,” tiah a ti.
         42 A vei hnihnak a va fehsal ih thla a cam, “Maw ka Pa, hi no hi in loin ka hnen ihsin
         a lan thei lo ding asile nangmai duhnak vekin si ko seh,” tiah a ti.
         43 Cule a feh ih an itthah ṭheh kha a hmu lala. Ziangahtile, an mit a rit tuk.
         44 Cun a tanta hai ih a fehsal ih, a vei thumnak a cam kel mi vekin thla a cam.
         45 Cule a dungthluntupawl hnenah a kirsal ih an hnenah, “Itthat hrih uh la, cawl hrih
         ko uh. Ngai hnik uh, a tikcu a thleng zo. Minung Fapa cu misualpawl kut sungah phiarsawm
         a si thlang.
         46 Tho uh la, feh uhsi. Ngai hnik uh, i phiarsawmtupa nai teih a ra thlen zo khi!” tiah
         a ti.
         47 Cule a ṭawng rero laiah, ngai hnik, a dungthluntu hleihnih lakih mi pakhat Judas
         cu puithiam sangpawl le miupapawlih rak thlah mi, ralnam le talhtum keng mi tampipawl
         thawn a ra thleng.
         48 Jesu phiarsawmtupa cun puithiam sangpawl le miupapawl cu theihthiamnak a rak pek
         cia zo, “Ka hnam mi pa cu nan kaih duh mi pa a si, kai uh,” tiah a ti.
         49 A thlen veten Jesu cu a pan lohli ih, “Rabbi, cibai,” a ti ih a hnam.
         50 Cule Jesu in a hnenah, “Rualpa, ziangah saw na rat?” tiah a ti. Cule mipi an ra ih,
         Jesu cu an kai ih an hruai.
         51 Cule, ngai hnik, Jesu hnenih a um mipawl lakih mi pakhat in a kut a suah ih a ralnam
         a zuk ih, puithiam lubikih siahhlawhpa kha a sat ih a hna a sahthlakngah.
         52 Cule Jesu in a hnenah, “Na ralnam cu a umnak sungah retsal aw. Ziangahtile, ralnam
         lentu hmuahhmuah cu ralnam in an thi ding.
         53 Vancungmi lizon hleihnih hnakih tam run thlah lohli dingin ka Pai hnenah dil thei
         lo ah maw i ruah?
         54 Asinan cuvekin si hnik sehla Cathianghlim ih a sim mi cu ziangtin a kim thei ding?”
         tiah a ti.
         55 Cui canah, Jesu in mipipawl hnenah, “Suamhmang kai ding bangin ralnam le talhtum
         thawn keimah kai dingah maw nan rat? Ni tinten temple kulh sungah thu zirh in nan
         hnenah ka to ko nan in kai fawn lo.
         56 Profetpawlih ngan mipawl a kim theinak dingah hi thil hmuahhmuah tla hi a cang a
         si,” tiah a ti. Cu tikah, a dungthluntu zaten Jesu cu tanta in an tlan hlohsan ṭheh.
         57 Cule Jesu a rak kaitupawl in Danzirhtupawl le miupapawl an rak pumkhawmawknak hmun
         puithiam lubik Kaiafas hnenah an hei hruai.
         58 Asinan, Peter cun hla nawnin puithiam lubikih inn tual tiang a hei thlun ih a sungah
         a lut. Ziangvekin thil a cang pei ti hmuh duh ah temple kiltupawl hnenah a to.
         59 Cui canah, puithiam sangpawl, miupapawl le Sanhedrinpawl hmuahhmuah cun Jesu dokalh
         in amah thah theinak ding theihpitu diklo an rak hawl rero. Asinan zianghman an hmu
         lo.
         60 Theihpitu diklo tampi hmai lamah an ra suak ko nan zianghman an rak hmu lo. A netnakah
         mi pahnih an ra suak ih,
         61 “Hi pa hin, ‘Pathian temple cu ka siatbal thei ih ni thum sungah ka saksal thei,’
         a ti,” tiah an ti.
         62 Cule puithiam lubik a hung ding ih Jesui hnenah, “Ziang tal na sawn ve hai lo ding
         maw? Hipawl in nangmah dokalh ih thu an theihter mipawl hi ziangtin a si?” tiah a
         ti.
         63 Asinan Jesu cu daiten a um thotho. Cule puithiam lubik cun a hnenah, “Nangmah cu
         Pathian Fapa, Khrih na si le si lo in sim dingin a nung mi Pathian sal in ka lo ngen
         a si,” tiah a ti.
         64 Jesu in a hnenah, “Na sim mi vekin a si ko. Sikhalsehla hmai lam canah Minung Fapa
         hi huham neitupai vawrh lamih a to le van mero parih a rat khal na hmu leh ding,”
         tiah a ti.
         65 Cule puithiam lubik cun a hnipuan a thlek ih, “Hi Pa in Pathian a thangsiat zo. Thutheihpitu
         dang kan ṭul nawn maw si? Zoh hnik uh, Pathian a thangsiatzia cu atu ah khan nan thei
         a si.
         66 Ziangtin nan ruat?” tiah a ti. Cule, annih in, “Anih cu thi tlak hrimhrim a si,”
         tiah an sang.
         67 Cuisin a hmai ah cil an phui ih an kuttum in an thawng. Cule midangpawl in an kut
         zaphak in an beng.
         68 Cule annih in, “Nang Khrih, profet vekin kan hnenah thu phuang aw, a lo veltu hi
         zo a si?” tiah an ti.
         69 Cui canah, “Peter cu tual ah a rak to. Cule hnenumnu pakhat a hnenah a ra ih, “Nang
         khal Galili peng mi Jesu thawi umtlang mi na si,” tiah a ti.
         70 Asinan anih in, “Na ṭawng mi cu ka thei lo,” tiah an zate hmaiah a pha.
         71 Cule Peter cu inn hmai kawtka lamah a va feh ih, cu tawkah hnenum nunau dang pakhat
         in a rak hmu. Cule, cu nu cun cu tawkih um mipawl hnenah, “Hi pa khal hi Nazareth
         Jesu hnenih um mi a si,” tiah a sim hai.
         72 Cule Peter in, “Hi pa hi ka thei lo,” tiah sesam in a pha lala.
         73 Cui hnu malte rei deuhah cu tawkih a ding mipawl in Peter hnenah, “Nang khal hi an
         lakih mi pakhat na si rori. Ziangahtile, na aw cawi in a lang a si,” tiah an ti.
         74 Cule Peter cun siatcamawk le sesam a thawk ih, “Cu pa cu ka thei lo,” tiah a ti.
         Cu veten ar a khuang.
         75 Cu tikah Peter cun Jesu in a hnenih a sim mi, “Ar a khuan hlanah vei thum i phatsan
         ding,” a ti mi kha a vun mangsal. Cule, Peter cu lengah a suak ih nasazetin a ṭap.

1 Zingpit teah puithiam sangpawl hmuahhmuah le miupapawl cu Jesu dokalh in amah that
         dingah thu an ruatkhawm.
         2 Cule Jesu cu an ṭawn ih an hruai. Cule uktu Ponṭias Pilat kut ah an thlen.
         3 Jesu a rak phiarsawmtu Judas in Jesu thiamlo an coh ti a hmuh tikah a siraw ih, ngun
         paisa sawmthum rual tla cu puithiam sangpawl le miupapawl hnenah a va khirhsal ih,
         4 “Mawh nei lo thisen phiarsawm in, ka rak sual zo a si,” tiah a ti. Asinan, annih
         in, “Cucu kan hrangah a pawinak ziang a um? Nangmah na titi in va ti aw,” tiah an
         ti.
         5 Cule ngun paisapawl cu temple hmun thianghlim sungah a hlawn ih a suak. Cule a va
         feh ih amah le amah a awkaw.
         6 Cule puithiam sangpawl cun acui ngun paisapawl cu an la ih, “Himi cu thisen man a
         si ruangah temple sung hlawnthil bawm ih ret ding cu kan dan in a siang lo,” tiah
         an ti.
         7 Cun, an relkhawm ih, cui paisa in bel tuahtupai lo an lei. Cumi cu ram dang mipawl
         phumnak hmun ah an hmang.
         8 Curuangah, cui lo cu tuisunni tiangin ‘Thisen lo,’ tiah an ko.
         9 Cumi cun Profet Jeremiah in thil cang ding mi a rak sim cia mi cu a kimter. Profet
         Jeremiah in, “Israel minungpawl in a parih a man an rak khiah mi ngun paisa sawmthum
         cu an la ih;
         10 BAWIPA in thu i pek mi vekin bel tuahtui lo hrangah cui paisa cu an pe,” tiah a ngan.
         11 Cule Jesu cu uktu bawi hmaiah a ding ih, uktupa cun, “Jew-pawlih Siangpahrang na
         si maw?” tiah a sut. Cule Jesu in, “Na sim vek cu a si ko,” tiah a ti.
         12 Puithiam sangpawl le miupapawl in sual an puh rero nan a let hai lo.
         13 Cule Pilat in a hnenah, “Nangmah dokalh in thil tampi thutheihpinak an rak ken rero
         hi teh na thei lo maw?” tiah a ti.
         14 Asinan Jesu in kam khat hman a sawn lo ruangah uktu bawipa cu a mang a bang zet.
         15 Lantapuai tinten uktu bawipa in mipi ih an duh mi thawngtla pakhat an hnenah a suah
         ṭheu.
         16 Cui canah, mi hmuahhmuah ih an theih mi thawngtla misual hminthang pakhat, Barabbas
         an ti mi pa a um.
         17 An pumkhawmawk hnuah, Pilat in an hnenah, “Zo ka lo suahsak nan duh? Barabbas maw,
         Khrih an ti mi Jesu deuh?” tiah a ti hai.
         18 Ziangahtile, Jesu an iksik ruangah a kut ah an thlen ti a thei.
         19 Cule Pilat cu thuṭhennak tohkham parih a to laiah a nupi in, “Khai midingfelpa parah
         zianghman rak tuah hlah. Amai thuhla ka mang ih ka man ruangah tuisun ah tampi ka
         tuar a si,” tiin thu a cah.
         20 Asinan, puithiam sangpawl le miupapawl in Barabbas cu dil ih, Jesu cu that dingin
         mipi an rak hminngah cia.
         21 Asinan, uktu bawipa cun an hnenah, “Hi mi pahnih lakah zo deuh suah ningla nan duh?”
         tiah a let hai. Cule annih in, “Barabbas,” tiah an ti.
         22 Pilat in an hnenah, “Cuti asile, Khrih an ti mi pa Jesu hi ziangtin ka tuah ding?”
         tiah a ti. Cule an zaten, “Khengbet aw!” tiah an ti.
         23 Cun, uktu bawipa cun, “Ziang thil ṭha lo a tuah?” tiah a ti. Asinan annih in, “Khengbet
         aw!” tiah an au sinsin.
         24 Cule Pilat in zianghman tisuak thei mi a nei lo ih buainak a suak sawn ding ti a
         hmuh tikah ti a la ih, mipi hmaiah a kut a khawlh. Cule, “Kei cu hi midingfelpai thisen
         ah mawhnak ka nei lo. Nanmah nan titi in ti uh,” tiah a ti.
         25 Cule mipi an zaten, “A thisen cu kan parah le kan falepawl parah um ko seh,” tiah
         an sang.
         26 Cule Barabbas cu an hnenah uktu bawipa cun a suah ih, Jesu cu a ralkappawl a vuakter
         ih, khenbet dingin a ralkappawl kut ah a pe.
         27 Cun, uktu bawipai ralkappawl in Jesu cu Praetorium sung ah an luhpi ih, ralkap bur
         khat pumpin an kulh.
         28 Cule a hnipuan an hlihsak ih, puan sen an sinter.
         29 Hling ih an phiar mi lukhum a lu ah an khumter. Cule a vawrh lam kut ah nuangfung
         an kengter ih a hmaiah an khuk an bil. Cule nautat in an hmuhsuam ih, “Jew-pawlih
         Siangpahrang, salam kan lo pe!” tiah an ti.
         30 Cule a parah cil an phui, nuangfung an lak ih a lu ah an vuak.
         31 Nautat in an hmuhsuam hnuah a puan cu an hlihsak ih, amai hnipuan an hruhter. Cule
         khengbet dingah an hruaisuak.
         32 Cutiih an feh laiah Sairin ram ihsin mi pakhat Simon an ti mi pa an tawng ih, hranhramin
         Jesui khraws cu an putter.
         33 Cule Golgotha ti mi hmun an va thleng. A tican cu Luruh Hmun tinak a si.
         34 Cu tawkah, a in dingah Jesu cu thil kha thawi rawi mi sabitti thur an pek. A tep
         ih a in duh lo.
         35 “Annih in ka hnipuan cu camcawhfung zuk in an zem aw,” tiih profet in thil cang ding
         mi a sim mi a kim theinak dingah an khenbet hnuah camcawhfung zuk in a hnipuan cu
         an zem aw.
         36 Cui hmun ah cun an to ih, amah cu an kil.
         37 Jesui lu tlunah sual an puhnak, “HIHI JEW-PAWLIH SIANGPAHRANG JESU A SI,” tiih ngan
         mi cu an tar.
         38 Amah thawn suamhmang pahnih, a vawrh lamah pakhat, a keh lamah pakhat an khengbet.
         39 A kiangih a fehtupawl in an zawkzet, an lu an thinhnawh.
         40 Cule, “Nang temple ṭhiatbal ih, ni thum sungih a saksaltupa nangmah le nangmah runaw
         aw. Pathian Fapa na si ah cun khraws parin rung ṭum aw,” tiah an ti.
         41 Cuvek thothoin puithiam sangpawl, Danzirhtupawl le miupapawl cun hmuhsuam in,
         42 “Midang cu a runsuak thei nan amah le amah cu a runaw thei lo. Israel-pawlih Siangpahrang
         a si ah cun khraws par ihsin atu rori rung ṭum sehla amah cu kan zum ding.
         43 Anih cun Pathian a rinsan a si. Pathian in a duh asile atu roriah runsuak seh. Ziangahtile,
         ‘Keimah cu Pathian Fapa ka si,’ a ti,” tiah an ti.
         44 Cule amah thawi an khenbet mi suamhmang pahnih khalin cuvek thothoin an hmuhsuam
         ve.
         45 Cui canah, sun nazi hleihnih ihsin zan lam nazi pathum tiang cui ram pumpi ah thimkhawzing
         a tlung.
         46 Zan lam nazi pathum hrawngah Jesu cu ring zetin, “Eloi, Eloi, lama sabakthani?” tiah
         a au. A tican cu, “Ka Pathian, ka Pathian, ziangruangah i tlansan?” tinak a si.
         47 A kiangih a ding mi, mi hrekkhatpawl in cu mi an theih tikah, “Hi pa in Elijah a
         kawh hi,” tiah an ti.
         48 Cule an lakih mi pakhat a va tlan lohli ih, tihawp a lak ih, sabitti thur sungah
         a hnim ih, nuangfung zim ih a ṭem hnuah in dingah Jesu a pe.
         49 Asinan, a dangpawl in, “Um hrih hnik seh, amah runsuak dingah Elijah a ra maw, ra
         lo kan zoh hnik pei,” tiah an ti.
         50 Cule Jesu cu ring zetin a ausal ih a thlarau a thlah.
         51 Cule, ngai hnik, temple hmun thianghlim sungih puanzar cu a luzim ihsin a tawdeng
         tiang ṭhen hnih ah a tlek. Leilung a hnin ih, lungpi tla an kuai.
         52 Thlanpawl an awngaw ih a rak itthat zo mi mithianghlim taksaruang tampi tla an tho.
         53 Cule Jesu a thawhsal hnuah thlan sung ihsin an suak ih, khawpi thianghlim sungah
         an lut. Cule mi tampi hnenah an lang.
         54 Cui canah, ralkap za hotu le amah thawi um mi Jesui ruak kiltupawl in linghnin le
         thil cang mipawl an hmuh tikah an ṭih tuk lawmam ih, “Hi pa cu Pathian Fapa rori a
         rak si ko e!” tiah an ti.
         55 Cule cu tawkah nunau tampi an rak um. Cupawl cu Galili peng ihsin Jesu a rak thluntu
         le a rak tuamhlawmtupawl an si ih hla nawnin an hei cuan.
         56 Cupawl lakah cun Mary Magdalin, James le Joses-ih nu Mary le Zebedi-ih fapalepawlih
         nu tla an tel.
         57 Zan lam a hung si tikah Arimathia khua ihsin cu tawkah milianpa pakhat a ra thleng.
         A hmin cu Joseph a si ih, anih khal Jesui dungthluntu pakhat a rak si ve.
         58 Cu pa cu Pilat hnenah a feh ih, Jesui ruang cu a dil. Cule Pilat in a ruang cu pe
         dingin thu a pe hai.
         59 Cule Joseph in Jesui ruang cu a la ih a fai zet mi puan nem pate in a tuam.
         60 Cule lungpi a virh mi amai thlan thar sungah a vui. Cule lung tum zet thlanka ah
         a hril ih a fehsan.
         61 Cun, Mary Magdalin le a dang Mary cu thlanka zawn ah cun an to.
         62 Cule puai hrangih timlamawk ni a thaisun ah puithiam sangpawl le Farasipawl cu Pilat
         hmaiah an tawngkhawmaw.
         63 Cule annih in, “Ka pu, khai mibumtupa khan a nun laiah, ‘Ni thum hnuah ka thosal
         ding,’ tiah a ti mi kha kan cing lai.
         64 Curuangah atu ihsin ni thum a kim hlanlo thlan kha ṭhaten kil dingin thu pe aw. Cu
         lo asile a dungthluntupawl zan ah an ra ding ih, a ruak kha an ru ding. Cule mipipawl
         kha mithi lak ihsin a rak tho zo tiah an sim ding. Hi a netaih bumawknak cu a hmaisaih
         bumawknak hnakin pawi a khawih sawn ding,” tiah an ti.
         65 Cule Pilat in an hnenah, “Kiltupawl tla nan nei a si si. Va feh uh la thlan kha a
         cang thei patawpin him ko tuah uh,” tiah a ti.
         66 Cule an va feh ih, thlan kha a him thei patawpin an tuah. Cule cui lung kha hminsinnak
         tacik an khen ih a kiltu tla an va retta.

1 Sabbath can a liam ih, zarh khatih a hmaisabik ni, zingthlapit khawfingcah zawngah
         thlan zoh dingin Mary Magdalin le a dang Mary cu cu tawkah cun an va feh.
         2 Cule, ngai hnik, nasazetin ling a hnin. Ziangahtile, Bawipai vancungmi cu van ihsin
         a rung ṭum ih, cule a ra ih, lung cu thlanka ihsin a hril ih a parah a to.
         3 Cui vancungmi-ih langdan cu nimthlakau vek a si ih a hnipuan cu vur bangin a var.
         4 Thlan kiltupawl in an ṭih tuk ruangah an khur ih, mithi vekah an cang.
         5 Cule, vancungmi in nunaupawl hnenah, “Ṭih hlah uh. Ziangahtile, an khenbet mi Jesu
         nan hawl a si ti ka lo thei.
         6 Anih cu hi tawkah a um nawn lo. Ziangahtile, a rak sim cia vekin a thosal zo. Ra
         uh la, Bawipa an phumnak hmun khi zoh hnik uh.
         7 Cule zamrang zetin va feh uh la a dungthluntupawl kha mithi lak ihsin a thosal zo
         tiah va sim uh. Cule, zoh hnik uh, nan hmaiah Galili peng ah a feh cia. Cu tawkah
         nan va hmu ding. Ngai hnik uh, ka lo sim a si,” tiah a ti.
         8 Cule zamrangten thlan ihsin an fehsuak ih ṭih phah le lungawi zetin a dungthluntupawl
         hnenih va than dingah an tlan.
         9 Cun, a dungthluntupawl va sim dingih an feh laiah, ngai hnik, Jesu in a rak tawng
         hai ih, cibai a buk hai. Cule an va pan ih a ke an pawm ih amah cu an bia.
         10 Cule Jesu in an hnenah, “Ṭih hlah uh, va feh uh la ka unaulepawl kha Galili peng
         ih feh dingin sim uh. Cu tawkah in hmu ding,” tiah a ti hai.
         11 Cutin, cui nunau pahnihte cu an feh rero laiah, ngai hnik, thlan kiltu hrekkhatpawl
         cu khawpi sungah an feh ih, thil cang mipawl hmuahhmuah kha puithiam sangpawl an sim.
         12 Cule puithiam sangpawl le miupapawl an tawngaw ih, thu an ruatrelkhawm. Cule ralkappawl
         kha tangka tampi an pe.
         13 Cule an hnenah, “‘Kan rak ihthah sungah a dungthluntupawl kha zan ah an ra ih, kan
         hnen ihsin an ruk a si,’ tiah nan ti ding.
         14 Cui thu cu uktu bawipai hna a thlen asile kanmah in kan lem ding ih, harsatnak sung
         ihsin kan lo hum ding,” tiah an ti.
         15 Cule thlan kiltupawl in tangka cu an la ih, puithiam sangpawl ih an sim mi vekin
         an tuah. Cui thu cu Jew-pawl lakah tuisunni tiangin an rel rero mi a si.
         16 Cule dungthluntu hleikhatpawl cu Jesu-ih a rak tiam cianak Galili peng ih tlang parah
         an feh.
         17 Amah an hmuh tikah an bia. Asinan an lakih mi hrekkhatpawl cun an ringhlel.
         18 Cule Jesu cu an hnenah a feh ih, “Lei le van ih thuneihnak hmuahhmuah cu ka hnenah
         pek a si zo.
         19 Curuangah va feh uh la, miphun hmuahhmuah cu ka dungthluntu ah va tuah uh. Pa le
         Fapa le Thlarau Thianghlim hmin in baptisma va pe uh.
         20 Nan hnenih ka lo pek mi thupekpawl hmuahhmuah kha thlun dingin va zirh uh. Cule,
         ngai hnik uh, san cem tiangin nan hnenah ka um ringring ding,” tiah a ti. Amen.MARKMARKMARKMARKMARK

1 Hihi Pathian Fapa Jesu Khrih-ih thuthangṭha hramthawhnak a si.
         2 Profetpawlih cazual sungah, “Ngai hnik, na hmaiah ka palai ka thlah ding. Anih cun
         na hmaiah na lamzin a lo sialsak ding.
         3 “Ramṭhing ih mi pakhat au aw cun, ‘ BAWIPAI hrangah lamzin sial uh, a zinpawl kha
         dingter uh,’ ” tiin ngan a si.
         4 John cu a ra suak ih, ramṭhing ah baptisma a pe ih, sual ngaidamnak ding hrangah
         sualsirnak baptisma thu a sim.
         5 Judia peng ih um mipawl hmuahhmuah le Jerusalem khua ih um mipawl cu a hnenah ra
         in an sualnakpawl tla an phuang ih, John in an zaten Jordan tiva ah baptisma a pe
         hai.
         6 John cu kalauk hmulih tah mi hnipuan a hruh, a tai ah savun taikhap a khap ih, kharbawk
         sa le hramlak khuaitizu a ei.
         7 Cule, “Ka dungih a ra mi pa hi kei hnakin a nasasawn. Kei cu kun tahratih a kedam
         hri phawihsaktu ding hmanah ka tlak lo.
         8 Kei cun ti ah baptisma ka lo pe; asinan, anih cun Thlarau Thianghlim ah baptisma
         a lo pe ding,” tiah thu a sim.
         9 Cule hiti hi a si, cu laiah Galili peng Nazareth khua ihsin Jesu cu John umnak ah
         a feh ih, John in Jordan tiva ah baptisma a pe.
         10 Cule Jesu kha ti sung ihsin a hung suah veten John in vanpawl awngaw in le Thlarau
         cu thuro bangin Jesu parih a rung ṭum kha a hmu.
         11 Van ihsin aw pakhat in, “Nang cu ka duhdawt zet mi ka Fapa na si, na parah ka lung
         a awi zet,” tiah a ti.
         12 Cu veten Thlarau in Jesu cu ramṭhing ah a fehter ih,
         13 cu tawkah ni sawmli a um ih, Setan in sual a fawrh. Sahrangpawl lakah a um. Cui hnuah
         vancungmipawl in an rung tuamhlawm.
         14 John thawngthlak a si hnuah Jesu cu Galili ah a feh ih, Pathian uknak thuthangṭha
         a sim.
         15 “A tikcucan a kim zo a si. Pathian uknak cu a nai zo. Nan sual sir uh la thuthangṭha
         cu zum uh,” tiah a ti.
         16 Galili Tili kapih a feh laiah Simon le a naupa Andru cu tili sungih sur an vawrh
         rero lai kha a hmu, ziangahtile annih cu ngakaitu an si.
         17 Cule Jesu in an hnenah, “I thlun uh la, minung kaitu ah ka lo tuah ding,” tiah a
         ti.
         18 Cule an surpawl cu hmakhatteah an tanta ih, amah cu an thlun.
         19 Malte hladeuh an feh hnuah Zebedi-ih fapa James le a naupa John kha lawng sungah
         an surpawl an thawlh rero lai cu a hei hmu.
         20 Jesu in a hmuh veten a ko hai ih, an pa Zebedi cu lawng sungah an hlawhfapawl thawn
         an tanta ih, a dung an thlun cih.
         21 Cule Jesu le a dungthluntupawl cu Kapernaum khua ah an feh. Sabbath Ni ah sinakok
         ah Jesu cu a lut lohli ih, thu a zirh.
         22 A thu zirh mi in an mang a bangter zet, ziangahtile Danzirhtupawl vekin zirh loin,
         thuneitu pakhat vekih a zirh ruangah a si.
         23 An sinakok sungah cun thlarau bawrhhlawh nei pa a um ih, cu pa cun,
         24 “Ha! Nazareth Jesu, kanmah ten um nung, nang le kannih ziang so tiawk ding kan neih?
         Kanmah siatsuah dingah maw na rat? Zo na si ti ka lo thei, nang cu Pathian-ih Mi Thianghlim
         Pa na si,” tiah a ti.
         25 Cule Jesu in a kawk ih, “Daiten um, a sung ihsin suak aw,” tiah a ti.
         26 Thlarau bawrhhlawh in cu pa cu nasazetin a caihter ih, ring zetin a au ruangro hnuah
         a sung ihsin a suak.
         27 Cule an zaten an mang a bang ih, pakhat le pakhat thu an sutaw, “Hivek thil cu ziang
         a si? Ziangvek zirhnak thar so a si? Ziangahtile, thlarau bawrhhlawhpawl hman thuneihnak
         thawn thu a pe ih an lung,” tiah an ti.
         28 Hmakhatteah Jesui thuhla cu Galili peng khaw zakipah a thang.
         29 Sinakok ihsin an suah veten Simon le Andru tei inn ah James le John tla thawn an
         lut.
         30 Cule Simon nupi-ih nu kha khawsik nat tuar in a it. Cui thu cu Jesu an sim lohli.
         31 Jesu cu a hnen lam panin a feh ih, a kut in a kai ih a thawhter. Cule a khawsik nat
         cu a reh lohli ih, anmah a rian hai.
         32 Ni a tla ih, zan lam a thlen tikah mina hmuahhmuah le khawsia pawlh mipawl tla cu
         a hnenah an run hruai.
         33 An khawsen in cui inn sangka kiangah an ra pumkhawmaw.
         34 Cule Jesu in nat phunphun a tuartupawl a damter ih, khawsia tampi a dawisuak. Khawsepawl
         in amah kha zo a si ti an theih ruangah an ṭawng ding a siang hai lo.
         35 Jesu cu khawvang hlan zing zetah a tho ih, ramṭhing ah feh in thla a cam.
         36 Cule Simon le a umpipawl in Jesu cu an hawl.
         37 An va hmuh tikah, “Mi hmuahhmuah in an lo hawl sokhaw,” tiah an sim.
         38 Cule Jesu in, “An hnen khalih thu ka sim thei venak dingah, hi kiangkap khuapawl
         khalah feh uhsi. Ziangahtile, cucu ka ratsan mi a si,” tiah a ti.
         39 Galili peng hmuahhmuah ih an sinakokpawl ah thu a sim ih, khawsepawl a dawisuak.
         40 Miphar pakhat Jesui hnenah a ra ih a khukbil in, “Na duh ah cun i thiangter thei,”
         tiah bawmnak a dil.
         41 Jesu cun a lainat zet ih a kut suah in a hei tham. Cu pai hnenah, “Ka duh a si, thiang
         aw,” tiah a ti.
         42 A ṭawng ṭheh hnu hmakhatteah a phar nat cu a hlo ih, a thiang.
         43 Jesu in khoh zetin ralrinnak a pek hnuah a fehter lohli.
         44 Jesu in a hnenah, “Zo hnen hmanah hi thu hi va sim hlah. Curuangah, va feh vurvo
         aw la, puithiam hnenah na taksa va hmuhawaw. Na thian zo ruangah Mawsi-ih thupek vekin
         thilhlan va pe aw. Cucu na dam zo ti mipi ih an lo theihpinak a si ding,” tiah a ti.
         45 Asinan, cu pa cu a feh ih a damnak thu cu nasazetin a than vivo ruangah Jesu cu khaw
         sungah langhnganin a lut thei nawn lo. Khaw leng ramṭhing sawnah a um ih, cu tawkah
         hmun kip ihsin mi in an ra pan.

1 Ni tawkfang a rei hnuah Jesu cu Kapernaum khua ah a lutsal ih, inn ah a um ti thawm
         mi in an thei.
         2 Hmakhatteah mi tampi an pumkhawmaw ih, sangka kiang tiang hman an khat ṭheh. Cule
         Jesu in an hnenah thu a sim.
         3 Mi hrekkhat Jesu hnenah an feh ih, mi pali in mizengpa pakhat an run zawn.
         4 Mi burpi ruangah a hnen an va naih thei lo tikah Jesui umnak tlun zawn inn tlun khuh
         kha an ṭhawn ih an boh. An boh ṭheh in mizengpa cu a ihphah thawn an vun thlak.
         5 Jesu in an zumnak a hmuh tikah mizengpai hnenah, “Ka fapa, na sualpawl tla ngaidam
         ṭheh a si zo,” tiah a ti.
         6 Cu tawk hmun ih Danzirhtu hrekkhat tokhawmpawl in an thinlung sungten,
         7 “Ziangruangah hi pa hin hitivekin Pathian a thangsiat? Pathian lawng in sual a ngaidam
         thei a si lo maw?” tiah an ti.
         8 Cule hmakhatteah Jesu cun a thlarau in an thinlung sungten hivekin thusuhnak an nei
         rero ti a thei ih an hnenah, “Ziangah nan thinlung sungten hivekih thu nan suh rero?
         9 Hi mizengpai hnenah, ‘Na sualpawl tla ngaidam ṭheh a si zo,’ ti maw ‘Tho aw la, na
         ihphah la in feh aw,’ ti a awl sawn?
         10 Sikhalsehla Minung Fapa in leitlun ah sualpawl ngaidam theinak thuneihnak a nei a
         si ti nan theihnak dingah hihi tuah a si,” tiah a ti. Cu ṭheh in mizengpai hnenah,
         11 “Na hnenah ka lo sim a si, tho aw, na ihphah la aw la, na inn ah tlung aw,” a ti.
         12 Cu veten mizengpa cu a tho lohli. A ihphah cu a la ih, an zate hmaiah a fehsuak.
         Curuangah an zaten an mang a bang tuk. Pathian an thangṭhat ih, “Hivek thil cu kan
         hmu dah lo,” tiah an ti.
         13 Cule Jesu cu tili kapah a va fehsal. Mipi zaten a hnenah an ra ih, thu a zirh hai.
         14 A feh phahin Alfias-ih fapa Levi cu a siahkhawnnak buk ih a to lai kha a hei hmu.
         Cule Jesu in a hnenah, “I thlun aw,” tiah a ti. Levi cu a pawk ih, Jesu cu a thlun.
         15 Cule hiti hi a si, Jesu cu Levi inn ah rawl ei dingin a to. Cule siahkhawngtu tampi
         le misualpawl khal Jesu le a dungthluntupawl hnenah an to ve. Cui mi tampipawl cun
         Jesu an thlun cih.
         16 Danzirhtupawl le Farasipawl in Jesu cu siahkhawngtupawl le misualpawl thawi rawl
         an eikhawm lai cu an hmuh tikah a dungthluntupawl hnenah, “Ziangruangah Jesu cu siahkhawngtupawl
         le misualpawl thawn rawl an ei in an in tlang,” tiah an ti.
         17 Jesu in a theih hai tikah an hnenah, “Miharhdampawl in sibawi an ṭul lo, minapawl
         lawng in an ṭul. Midingfelpawl ko dingin ka ra lo, misualpawl an sual sir dingih ko
         dingah ka ra sawn,” tiah a ti.
         18 John-ih dungthluntupawl le Farasipawlih dungthluntupawl cu rawl an ul ṭheu. Mi hrekkhat
         Jesui hnenah an ra ih, “John-ih dungthluntupawl le Farasipawlih dungthluntupawl cu
         rawl an ul nan, ziangruangah nangih dungthluntupawl hmuah rawl an ulh ve lo?” tiah
         an ti.
         19 Jesu in an hnenah, “Mo neitupa an hnenih a um laiah mo lawmtupawl cun rawl an ul
         thei ding maw? Mo neitupa an hnenih a um sung hmuah cu rawl an ul thei lo ding.
         20 Asinan, an hnen ihsin mo neitupa lakhlohsak ni a thleng leh ding. Cu tikah rawl an
         ul leh ding.
         21 Zohman in a cawm thei mi puanthan thar belcawng cu hnipuan hlun parah an belh kel
         lo, an belh asile a thar in a hlun cu a dir ding ih a tlek mi cu a kau sinsin ding.
         22 Cun, zohman in sabitti thar kha savun thawl hlun sungah an thun kel lo, an thun asile
         sabitti thar in savun thawl hlun cu a kekter ding. Cule sabitti cu a dawk ding ih
         savun thawl hlun khal cu a siat ding. Sabitti thar cu savun thawl thar sungih thun
         tengteng ding a si,” tiah a ti.
         23 Cule hiti hi a si, cui hnuah Jesu cu Sabbath Ni ah sangvut lo lakin a feh. A dungthluntupawl
         in an feh phahin sangvut vui an zut phah.
         24 Cule Farasipawl in Jesui hnenah, “Zoh hnik, ziangruangah Dan in Sabbath Ni ih tuah
         a sian lo mi cu an tuah?” tiah an ti.
         25 Cule Jesu in an hnenah, “David in a mipawl thawn ei ding zianghman nei loin an ril
         a rawn laiah ziang a tuah ti teh nan siar dah lo maw si?
         26 Abiathar puithiam lubik a si laiah David cu Pathian inn sungah a lut ih, sangserh
         cu a ei. Cui sang cu Dan in puithiampawl lawng ei dingih a sian mi a si. David cun
         a thluntupawl khal cui sang hrekkhat cu a pe ve,” tiah a ti.
         27 Cu ṭheh in Jesu in an hnenah, “Pathian in minung hrangah Sabbath Ni cu a tuah ih,
         minung cu Sabbath Ni hrangah a tuah lo.
         28 Curuangah, Minung Fapa cu Sabbath tlun khalah Lal a si,” tiah a ti.

1 Jesu cu sinakok sungah a lutsal. Cu tawkah a kut a ro mi pa pakhat a rak um.
         2 Jesu kha sual an puh theinak dingah Sabbath Ni ah cu pa a damter maw, damter lo tiah
         ṭhaten mi hrekkhatpawl in an zoh.
         3 Kutropai hnenah Jesu in, “Ding aw la, mipi hmaiah hin ra suak hnik,” tiah a ti.
         4 Cule Jesu in an hnenah, “Dan in Sabbath Ni ah thil ṭha tuah maw, thil sia tuah in
         siang? Mi nunnak runsuah ding maw, thah ding in siang?” tiah a sut hai. Asinan dai
         ṭhepṭhepin an um.
         5 Cule, thinheng in a kiangkap mipipawl a zoh vivo hai. An lung a ruh tuk ruangah a
         riah khal a sia. Cu pai hnenah cun, “Na kut hawi hnik,” tiah a ti. A kut cu a hun
         hawi ih khatlam vekin a dam.
         6 Cule Farasipawl cu an suak lohli ih, Herod-ih milaipawl thawn Jesu thah theinak ding
         thu an rawnawkhawm.
         7 Cule Jesu cu a dungthluntupawl thawn tili lamah an va feh. Galili peng le Judia peng
         ihsin mipi tam zetin Jesu cu an thlun.
         8 Thil ropi a tuah mipawl an theih tikah Jerusalem le Idumia peng le Jordan tiva ralkhat
         lam ram le Taiar khua le Sidon khaw kiangkap rampawl ihsin mipi tam zet a hnenah an
         ra.
         9 Mipi an tam tuk lawmmam ruangah amah an pahlonak dingah a hrangah lawng fa te pakhat
         timtuah cia dingin a dungthluntupawl a fial.
         10 Mi tampi a damter ruangah natnak nei mi tampi cun amah thamngah dingin an engaw ciamco.
         11 Thlarau bawrhhlawhpawl in Jesu an hmuh tikah a hmaiah an kun ih, “Nang cu Pathian
         Fapa na si,” tin an au.
         12 Cupawl hnenah amah kha zo a si ti midang sim lo dingin khoh zetin thu a pe hai.
         13 Cule tlang parah a kai ih a hnenah a mi duh mi vial a ko ih a hnenah cun an ra.
         14 A hnenih um dingah le thusim dingih a thlah theinak dingah, mi hleihnih a ruat hai,
         15 natnakpawl damter theinak le khawsepawl dawisuak theinak thuneihnak nei ding khalah
         a si.
         16 Cupawl tla cu, Peter tiih hmin dang a pek mi pa Simon,
         17 Zebedi-ih fapa James le a naupa John, cute unau cu Buanekes tiin hmin dang a pek
         hai. A tican cu, “Khawri Fatetla,” tinak a si.
         18 Andru le Filip, Bartholomeo, Mathai, Thomas, Alfias-ih fapa James, Thaddias, Kanaan
         mi Simon,
         19 Jesu phiarsawmtu Judas Iskariot tla an si.
         20 Cule Jesu cu inn sungah a lut. Mipi tam zet an ra pumkhawmsal rero ruangah Jesu le
         a dungthluntupawl cu rawl hman an ei thiam lo.
         21 Cui thu cu a sungtepawl in an theih tikah, mi in, “Jesu cu a aa zo,” tiah an ti fawn
         ruangah amah hruai dingin a hnenah an ra.
         22 Jerusalem ihsin Danzirhtupawl an ra ih, “Hi pa hi Beelzabub ih pawlh mi a si ih,
         khawsepawlih lal thawngin khawsepawl a dawisuak a si hi!” tiah an ti.
         23 Jesu in a hnenah a ko hai ih, tahṭhimnak hmang in a zirh hai, “Ziangtin Setan in
         Setan lala a dawisuak thei ding?
         24 Ram pakhat cu ṭhenaw in amah le amah a doawk asile, cui ram cu a dingsuak thei lo
         ding.
         25 Insang pakhat cu ṭhenaw in anmah le anmah an doawk asile cui insang cu a dingsuak
         thei lo ding.
         26 Cun Setan cu amah le amah doaw in a ṭhenawk asile a dingsuak thei lo ding ih, a cemral
         ding.
         27 Thungaiten, micakpa cu ṭembet hmaisak a si lo ah cun zohman in a inn sungah lut in
         a thilri an laksak thei lo ding. An ṭembet hnu lawngah a inn sungih a thilri an laksak
         thei ding.
         28 Thungai thu ka lo sim, minungpawlih sualnak hmuah le ziangvek thangsiatnak an ṭawng
         mi khal ngaidam a si ding. Pathian an thangsiat tik khalah ngaidam an si ding.
         29 Asinan, Thlarau Thianghlim a thangsiattu cu ngaidam a si dah lo ding. Cu pa cu kumkhua
         hrem dingah a tlak a si,” tiah Jesu in a ti.
         30 Ziangah Jesu in cutin a ti tile, “Thlarau bawrhhlawh a sungah a lut an ti ruangah,”
         a si.
         31 Cule a naupalepawl le a nu cu an ra. Inn leng ah an ding ih, Jesu vung ko dingin
         mi an thlah.
         32 A kiangkapah cun mi tampi an to. Cule, “Zoh hnik, na nu le na naupalepawl leng ah
         nangmah lo hmuh duh in an um,” tiah an ti.
         33 Cule anih in an hnenah, “Ka nu cu zo a si ih, ka naupale cu zo an si?” tiah a sang
         hai.
         34 Cun, a kiangkapih a totu mipipawl kha a zoh hai ih, “Ngai hnik uh, hipawl hi ka nu
         le ka naupale tla an si.
         35 Ziangahtile, zokhal Pathian duhzawng a tuahtu cu ka naupa, ka farnu le ka nu an si,”
         tiah a ti.

1 Cule, Jesu cu tili kapah thuzirh a thawksal. A hnenih a ra suakkhawm mi minung an
         tam tuk ruangah lawng sungah a lut ih a to. Lawng cu ti parah a um ih, mipi zaten
         tili kapah an um.
         2 Cule, tahṭhimnakpawl hmang in thu tampi a zirh. A zirhnak ah cun an hnenah,
         3 “Ngai hnik uh, zoh hnik uh, thlaici vawrhtu cu thlaici vawrh dingin a fehsuak.
         4 Cule, hiti hin thil a cang, thlaici a vawrh tikah a hrekkhat cu lamzin kap tluanah
         an tla ih, van ih vatepawl in an ra cuk thluh.
         5 Cun, a hrekkhat cu lung tampi umnak hmun lei se dap ah an tla, lei a sah lo ruangah
         thlaici cu an keuh lohli.
         6 Asinan, ni a hung sat tikah thlai ṭopawl cu ni sa in a em hai ih, hram an neih lo
         ruangah an ro ṭheh.
         7 Cun a hrekkhat cu hlingrul lakah an tla. Hlingrul an ṭhan tikah thlai kung cu an
         dip ih rah an suah lo.
         8 Cun, a dang cu leiram ṭha ah an tla. An ṭhang ih, an karh ih rah an suah. A hrek
         cu a let sawmthum, a hrek cu a let sawmruk, a hrek cu a let zakhat tiangin rah an
         suah,” tiah a sim.
         9 Cule an hnenah, “Theih theinak hna a neitu cun thei seh!” tiah a ti.
         10 Cule Jesu amah lawng a um laiah a kiangih umtupawl le a dungthluntu hleihnihpawl
         in a tahṭhimnak thupawl cu an sut.
         11 Cule anih in an hnenah, “Pathian uknak thu thawn pehparawin thuthuppawl theih theinak
         Pathian in a lo pe zo. Asinan leng lam mipawl hrangah cun ziangkim tahṭhimnak in a
         tang lai a si.
         12 “An hmu nan an theithiam lo. Hna cun an thei rero ko nan an theithiam lo. Cuti si
         lo sehla an thinlung an thleng ding ih, an sualnakpawl ka ngaidam ding. Cuvekih cang
         dingin tahṭhimnak in ka sim a si,” tiah a ti.
         13 Cule anih in an hnenah, “Hi tahṭhimnak thu hi nan theithiam lo maw si? Hiti cun ziangtin
         tahṭhimnak hmuahhmuah cu nan theihthiam thei ding?
         14 Thlaici vawrhtu in Pathian thu a vawrh.
         15 Mi hrekkhat cu lamzin kap tluanih a tla mi thlaici vek an si. Pathian thu an theih
         tikah Setan a ra lohli ih an thinlung sungih vawrh mi Pathian thu cu a laksak.
         16 Cuvekin mi hrekkhat cu lei se dap lungto tamnak hmun ih a tla mi thlaici vek an si.
         Pathian thu an theih veten lungawi zetin an cohlang.
         17 Asinan anmah ah hram an neih lo ruangah can reilote sung lawng an daih. Pathian thu
         ruangih harsatnak le hremnak a um tikah an tlu lohli.
         18 Mi hrekkhat cu hlingrul lakih a tla mi thlaici vek an si. Pathian thu cu an ngaithla.
         19 Asinan tulai khawvel nuntukhawsaknak thuih dawnharnak, lennakih bumnak le tisa cakhiarnak
         ra lut mipawl tlain Pathian thu cu an zap ruangah rah nei lo ah a cang.
         20 Midang cu leiram ṭhatnak ih a tla mi thlaici vek an si. Pathian thu an ngaithla,
         an cohlang ih rah an rah. Mi hrekkhat cu a let sawmthum, mi hrekkhat cu a let sawmruk,
         mi hrekkhat cu a let zakhat rah an suah,” tiah a ti.
         21 Cule anih in an hnenah, “Meito cu kho hnuaiah simaw, ihkhun hnuaiah simaw ret dingin
         nan keng dah maw? Meito vannak parah nan ret a si lo maw?
         22 Ziangahtile, lang leh lo dingih thuh mi zianghman a um lo. A thupih thil cang mi
         hmuahhmuah khal phuan ṭheh a si ding.
         23 Theih theinak hna a neitu in thei hai seh,” tiah a ti.
         24 Cule an hnenah, “Nan hna ih nan theih mi thu kha va ralring uh. Mi na tahnak khan
         tah na si ve ding. A theitu nannih cu tamsin ih pek nan si ding.
         25 Ziangahtile, a neitu zokhal pek a si ding ih, tam sinsinin a nei ding. Asinan a neilotu
         cu a neihsun hman laksak a si ding,” tiah a ti hai.
         26 Cule anih in, “Pathian uknak cu hivek hi a si. Mi pakhat in lei ah thlaici a vawrh.
         27 Amah cu zan ah it in le sun ah tho in a um. Thlaici cu amah ten a keuh ih a ṭhang,
         ziangtin cuvekin a cang ti khal a thei lo.
         28 Ziangahtile, leilung in amahte rah a suah. A hmaisabikah hnah no a suah, cui hnuah
         a vui ih, cule fang a hun nei.
         29 A fang a cut tikah fang ah can a cu thlang ih fang ahnak favah thawn a at lohli,”
         tiah a ti.
         30 Cule anih in, “Pathian uknak cu ziang thawn kan khaikhin ding? Asilole khaikhinnak
         dingah ziang tahṭhimnak so kan lo sim ding?
         31 Leilung ih na vawrh mi anṭam ci vek a si. Cumi cu leilung ih na vawrh mi thlaici
         hmuahhmuah lakih a fatebik mi a si.
         32 Na vawrh hnuah a ṭo ih a ṭhang. Hanghnah hangrah dang hmuahhmuah hnakin a tumsawn.
         Hngeṭek tumpi pi tla a nei ih, cui zar hnem ah tlunzuang vate tla an riak thei,” tiah
         a ti.
         33 An theihthiam ding tawkte hivek tahṭhimnak tla hmang in Jesu in an hnenah thu a sim.
         34 Asinan, tahṭhimnak tel loin mipi hnenah thu zianghman a sim lo. Jesu le a dungthluntupawl
         cu anmahte lawng an um tikah thil ziangkim an hnenah a simfiang.
         35 Cui ni khua a thim tikah an hnenah, “Tili khatlam ralah feh uhsi,” tiah a ti hai.
         36 Mipi an tlunter hnuah zianghman tuah nawn loin Jesu cu lawng in an fehpi lohli. Cu
         tawkah lawng fa te dangpawl khal an um ve.
         37 Cule thlipi nasazetin a hrang ciamco ih, tisuar cun lawng sungah ti a theh lut ruangah
         lawng cu ti in a khat.
         38 Cun, Jesu cu lawng mei lamah lukham kham in a itthat. An va ṭhang ih, “Zirhtupa,
         kan pilhlo thluh ding, pawi na ti lo maw?” tiah an ti.
         39 An va ṭhang hnuah thli cu a kawk ih, tipi hnenah cun, “Daiten um, dai aw,” tiah a
         ti. Cule thlipi cu a reh ih, tipi khal a dai depdep.
         40 Cun, a dungthluntupawl cu, “Ziangah cu tluk lawmmamih nan ṭih? Ziangtin zumnak nan
         va nei lo ve?” tiah a ti.
         41 Cule an ṭih tuk lawmmam ih pakhat le pakhat, “Hi pa hi ziangvek minung so a si? Thlipi
         le tipi hmanin a thu an lun hi!” tiah an tiaw.

1 Cule tili ralkhat lam Gadara ram an va thleng.
         2 Jesu cu lawng sung ihsin a suah tikah thlarau bawrhhlawh ih pawlh mi pa pakhat thlan
         hmun ihsin a ra suak lohli ih, Jesu a ra tawng.
         3 Cu pa cu thlan ih um a si ih, zohman in an ṭembet thei lo. Cikcin khalin ṭembet theih
         a si lo.
         4 Vei tampi ke hrennak le thir cikcinpawl tlain an hreng ṭheu nan cikcin tla cu a catter
         ih, ke hrennakpawl khal a boh ṭheh. Zohman in ngawingam ko an tuah thei lo.
         5 A sun a zan in tlang lak le thlan ah a um ih, a aukio ih amah le amah lungto in a
         ataw.
         6 Asinan, hlaral ihsin Jesu a hmuh tikah a va tlan ih a hmaiah a bawkkhup.
         7 Cule ring zetin, “Nang cu cungnungbik Pathian Fapa, Jesu na si. Nang thawn ziang
         tiawk ding so kan neih? Pathian hmin in ka lo dil a si, i hrem hram hlah aw,” tiah
         a au.
         8 Cutiih a aunak cu Jesu in, “Nang thlarau bawrhhlawh, hi pai sung ihsin suak aw,”
         tiah a rak ti zo ruangah a si.
         9 Cule Jesu in, “Na hmin zo a si,” tiah a sut. Cu pa cun, “Ka hmin cu Lizon a si, ziangahtile,
         mi tampi kan si,” tiah a sawn.
         10 Cule khawse bawrhhlawhpawl cu cui ram ihsin dawisuak lo dingin cu pa cun nasazetin
         Jesu a dil.
         11 Culai fangah cu tawk kiang tlang parah vawk rual tampi cu rawl an ei rero.
         12 Cule khawsepawl hmuahhmuah in Jesui hnenah, “An sungih kan luh theinak ding hrangah
         vawk rual hnenah in kuat hram aw,” tiah an dil.
         13 Jesu in khawsepawl cu vawk sungih luh a sen lohli hai. Cule thlarau bawrhhlawhpawl
         cu cu pai sung ihsin an suak ih, vawk rual sungah an lut. Cui vawk rual tla cu khamhrap
         ihsin an tlanthla ih, tili sungah an pilhlo ṭheh. An zaten thawnghnih hrawng an si.
         14 Vawk kiltupawl cu an tlan ih, cui thuhla cu khawpi ah le khawte ah an than ciamco.
         Thil cang mi zoh dingah mipi an va feh.
         15 Jesu hnen an va thlen tikah khawsepawl ih an rak pawlh dah mi lizon neitupa cu lungfim
         le hnipuan hruh ih a to an hmuh tikah an ṭih.
         16 Cule khawse pawlh mi pa parih thil thleng mi a hmutupawl in cui thu cu an than ih,
         vawk rual thuhla khal an than cih.
         17 Mipipawl in Jesu cu an ram suahsan dingin an dil.
         18 Jesu cu lawng sungih a luh tikah khawsia ih pawlh dah mi pa cun a hnenih um dingin
         a dil.
         19 Asinan Jesu in a siang lo, “Na sungte hnen le na rualpipawl hnenah va feh aw la,
         Bawipa in na hrangah ziang tluk thil ropi a lo tuahsak tile ziang tlukin na parah
         lainatnak a nei ti kha va sim hai sawn aw,” tiah Jesu in a ti.
         20 Cule cu pa cu a feh ih, Jesu in a hrangih thil ropi a tuahsak mi thuhla cu Dekapolis
         ramah a than. Cu tikah mi hmuahhmuah cu an mang a bang ṭheh.
         21 Jesu cu tili khatlam ralah lawng in a fehsal. Tili kapih a umnak ah mi tampi in an
         ra pankhawm.
         22 Ngai hnik, sinakok uktupawl lakih pakhat Jairas ti mi pa cu a ra ih, Jesu a hmuh
         tikah a ke hramah a bawkkhup.
         23 Jairas cun nasazetin zangfah a dil, “Ka fanute cu a thi zikte thlang. A dam ih a
         nun theinak ding hrangah ra hramhram aw la, a parah na kut ra suang aw,” tiah a ti.
         24 Cule Jesu cu Jairas hnenah cun a feh. Mipi in Jesu cu an thlun ih an eng phah rero.
         25 Cu tawkah cun kum hleihnih sung thiput nat tuar nunau pakhat a rak um.
         26 A neih mi hmuahhmuah cem ko in sibawi tampi hnenah a tuamhlawmaw rero zo nan ṭhat
         lam pan loin a bese deuhdeuh sawn.
         27 Cu nu cun Jesu-ih thu a theih tikah mipi lakin Jesui dung ihsin a ra ih a kawrfual
         a tham.
         28 Ziangahtile, a thinlungten, “A kawrfual ka thamngah asile ka dam ding,” tiah a ruat.
         29 Cule a thiput cu a reh lohli ih, cui natsia ihsin a dam zo ti khal a taksa in a thei
         lohli.
         30 Cule Jesu in a sung ihsin huham a suak ti cu a theiaw lohli. Mipi lam a hawi ih,
         “Zo in ka kawrfual a tham?” tiah a ti.
         31 Cule a dungthluntupawl in, “Mipi hi zat in an lo nawr rerozia cu na hmu ko ih, ziangtin
         saw, ‘Zo in i tham?’ na ti,” tiah an ti.
         32 Cule Jesu cun a thamtunu hmuh tum in a kiangkap a zoh vivo.
         33 Nunaunu cun Jesu in a parah ziang a tuahsak ti a theih ruangah a ṭih ih a rak khur
         rero. A ra suak ih, Jesui hmaiah bawkkhup in a thuhla diktak cu a sim ṭheh.
         34 Cule Jesu in a hnenah, “Ka fanu na zumnak in a lo damter zo a si. Hnangamten va feh
         aw. Na natsia cu dam lanta seh,” tiah a ti.
         35 Cutiih Jesu a ṭawng rero laiah sinakok uktupai inn ihsin mi hrekkhat an ra ih, “Na
         fanu a thi zo. Ziangah Zirhtupa cu na hnaihnawk duh nawn rero?” tiah sinakok uktupa
         cu an ra ti.
         36 An ṭawng mi cu Jesu in a theih veten sinakok uktu hnenah, “Phang hrimhrim hlah, a
         zum lawng zum men aw,” tiah a ti.
         37 Cule Jesu in Peter, James le James-ih naupa John siarlo midang ih thlun a siang lo.
         38 Cun, sinakok uktupai inn a va thleng ih, hnawkbuai culci le mi ṭap le rak reroih
         an um kha a hmu.
         39 Inn sungah a vung lut ih an hnenah, “Ziangah hnawkbuai culci le ṭap ih nan um? Hi
         nauhaknute hi a thi lopi, a itthat a si,” tiah a ti.
         40 Cule hmuhsuam nawnin an rak hnihsan men. Asinan an zaten lengih a suahter hnuah nauhaknuih
         nu le pa le a hruai mipawl thawn nauhaknu an retnak hmun lamah cun an lut.
         41 Nauhaknuih kut cu a kai ih, “Talitha Kumi,” tiah a ti. A tican cu, “Nute tho aw ka
         lo ti,” tinak a si.
         42 Cule nauhaknu cu a tho lohli ih a feh. Cu nu cu kum hleihnih mi a si. Inn sungih
         umtupawl in cu mi an hmuh tikah an mang a bang zet.
         43 Cule Jesu in cui thu cu zohman theihter lo dingin thu a pe hai ih, a ei ding rawl
         pe dingin a fial hai.

1 Cule cui hmun ihsin Jesu cu a pawksuak ih amai khua a thleng. A dungthluntupawl in
         an thlun.
         2 Sabbath Ni a thlen tikah sinakok ah a feh ih, thuzirh a thawk. A thuzirh theitu lakih
         mi tampi cu an mang a bang zet. “Hi pa hin hivek thil tla hi khui tawkin a ngah a
         si pei? A hnenih pek mi fimnak hi ziangvek fimnak so a si? A huham ih a tuah mi mangbangzapawl
         hi ziangvek so maw an si?
         3 Amah cu Mary-ih fapa, lettamapa, James le Joses le Judas le Simon pawlih u kha a
         si lo sawm? A naunulepawl tla cu hi tawk kan hnenah an um a si lo maw?” tiah an ti.
         Amah ruangah cun an zum thei lo.
         4 Asinan Jesu in an hnenah, “Profet cu amai khaw mi, a sungkhat le amai insang siarlo
         cun an upat a si,” tiah a ti.
         5 Cule cu tawkah midamlo malte parah kut suang ih a damter mi siarlo huham ih tuah
         mi thil a tuah thei lo.
         6 An zumlonak ruangah a mang a bang. Cule a kiangkap khuapawl a tlawng ih thu a zirh
         vivo.
         7 Dungthluntu hleihnihpawl cu a hnenah a kokhawm hai ih, pahnih pahnih in a thlah thawk.
         Thlarau bawrhhlawhpawl neh theinak thuneihnak cu an hnenah a pe.
         8 Cun, an khualtlawnnak ah kianghrawl siarlo zianghman keng lo dingin, khualtlawnnak
         zal si seh, sang si seh, taiṭawn paisa bawm sungah paisa si seh keng lo dingin,
         9 asinan kedam cu hruh in, angki lawngte thuah hnih hruh lo dingin thu a pe.
         10 Cule anih in an hnenah, “Khui tawk hmun khalah mi inn ih nan va thlen tikah cuih
         khua nan suahsan hlanlo nan camnak kel inn ah cam ringring uh.
         11 Cun mi zokhal in thlen inn lo awnlotu le nan thu ngaithlalotu an um tikah an khua
         suahsan uh la nan ke hnuaiih leivut kha anmah dokalhnak theihternak ah thingthlata
         uh. Thungai thu ka lo sim, Pathian-ih thuṭhen ni ah cun cui khua hnakin Sodom le Gomorrah
         pawl an tuar a dem sawn ding,” tiah a ti.
         12 Cule dungthluntupawl cu an fehsuak ih, mi an sual sir dingin thu an sim.
         13 Khawsia tampi an dawisuak ih, mina tampi tla hriak an thih ih an damter.
         14 Jesui hmin a than tuk ruangah Siangpahrang Herod in a thuhla cu a thei ve ih, “Baptisma
         petu John kha mithi lak ihsin a thawhsal ruangah huham ih tuah mi thilpawl tla amah
         ah an lang a si hi,” tiah a ti.
         15 Midangpawl in, “Elijah a si,” an ti. Cun, a dangpawl cun, “Profet a si, asilole profetpawl
         lakih pakhatkhat a bang,” an ti.
         16 Asinan Herod in cui thu a theih ve tikah, “A lu ka tanter mi John a si tengteng ding.
         Mithi lak ihsin a thosal a si hi,” tiah a ti.
         17 Ziangruangah tile cui canah Herod in a unaupa Filip-ih nupi Herodias cu nupi ah a
         ṭhit. Herodias ruangah Herod in John kai dingin mi a thlah ih, John cu thawng an thlak
         ih, thir cikcin in an ṭem.
         18 Cutiih a tuahnak san cu John in Herod hnenah, “Na nau nupi na ṭhit cu Dan in a siang
         lo,” a rak ti dah zo ruangah a si.
         19 Curuangah Herodias in John cu a mitkem, a hua ih, thah a duh nan thah theinak thuneihnak
         a nei lo.
         20 Ziangahtile, John cu midingfel le mithianghlim a si ti Herod in a theih ruangah a
         ṭih ih a hum. John-ih thusim a theih tikah thil tampi a tuah ṭheu. John-ih thusim
         cu lungawi zetin a rak ngai.
         21 Herod-ih suahcam a hung kim tikah a mizahumpawl, a ralbawipawl le Galili peng mithupibik
         upapawl cu zanriah ei puai a tuahsak ih, Herodias hrangah tikcu remcang a si.
         22 Cule Herodias-ih fanu cu a rung lut ih an hmaiah cun a lam ih, Herod le rawl ei dingih
         a hnenih to mipawl cu an lung a awi tuk lawmmam. Curuangah, siangpahrang bawipa in
         falanute hnenah cun, “Na duh mi ziang khal i dil aw la, ka lo pe ding,” tiah a ti.
         23 Cun, a hnenah, “Ziang khal i dil mi poh cu ka lo pe ding. Ka uk mi ram a hrek tiang
         khal ka lo pe ding,” tiah sesam in thu a kam.
         24 Cule cu nu cu a feh ih a nui hnenah, “Ziang ka dil pei?” tiah a sut. A nu in, “Baptisma
         petu John-ih lu dil aw,” tiah a rak ti.
         25 Zamrang zetin siangpahrang umnak ah a lut lohli ih, “Baptisma petu John-ih lu kha
         kheng in i pe lohli aw la, ka duh,” tiah a dil.
         26 Cu cun siangpahrang a riah a siatter zet. Asinan sesam in thu a kam zo ruangah le
         a rawl kilpipawl ruangah a dil mi cu el a duh lo.
         27 Cu veten siangpahrang cun mithattu a thlah ih, John-ih lu rak keng dingin thu a pe.
         Cule cu pa cun thawnginn ah a va feh ih, John-ih lu cu a tan.
         28 Cule a lu cu kheng in a rak keng ih, falanute cu a pe. Falanu cun a nu a pesin.
         29 Cule, cui thu cu John-ih dungthluntupawl in an theih tikah an ra ih, a ruak cu an
         la ih, thlan ah an phum.
         30 Cule apostolpawl cu Jesu hnenah an panawkhawm ih, an tuah mi hmuahhmuah le an zirh
         mi hmuahhmuah cu an sim.
         31 Cule an hnenah, “Nanmah vial keimah thawn lawng in ramṭhing ah feh uhsi la malte
         sung tal cawlta uhsi,” tiah a ti. Ziangahtile, mi tampi ra le kir an um ruangah rawl
         einak can hman an nei lo.
         32 Cutin mi zohman umlonak ramṭhing lamah lawng in anmah lawng an feh.
         33 Cule mipi in an pawksuak lai cu an hmu ih, mi tampi in amah a si ti an theithiam.
         Curuangah khaw kipin an pawksuak ih, ke in an feh ih an tlan. Cule Jesu le a dungthluntupawl
         an cawlhnak ding hmun cu an thlen khelh. Cule amah an ra pankhawm.
         34 Jesu cu lawng sung ihsin a suah tikah mi burpi a hmu. Anmahpawl cu khaltu nei lo
         tuu rual vek an si ruangah a lainat hai ih, thu tampi zirh a thawk.
         35 Khua a hung sim tikah a dungthluntupawl cu Jesui hnenah an ra ih, “Hi hmun hi ramṭhing
         a si. Khua khal a sim zo.
         36 Mipi cu rawl ei ding zianghman an neih lo ruangah hi kiangkap khuapawl ah ei ding
         rawl an leingah theinak ding hrangah thlah hai aw,” tiah an ti.
         37 Asinan anih in, “An ei ding rawl pe uh,” tiah a sang hai. Cule annih in a hnenah,
         “Dinari zahnih man sang kan lei ding ih, an ei dingah kan pe ding maw?” tiah an ti.
         38 Cule anih in an hnenah, “Sang hlawm ziangzat saw nan neih? Feh uh la, va zoh hnik
         uh,” a ti. An theih tikah, “Sang hlawm nga le nga pahnih kan nei,” tiah an ti.
         39 Cule a dungthluntupawl hnenah mipi an zaten hram hring parah a bur a bur ih toter
         dingin thu a pe.
         40 Cun mipi cu zakhat bur, sawmnga bur tiin an to.
         41 Cule sang hlawm nga le nga pahnih cu a la ih, van lam a hun zoh ih, lungawithu a
         sim. Cun sang cu a phel ih, mipipawl hmaiih hung dingah dungthluntupawl cu a pe. Nga
         pahnih khal cu an zaten a zem.
         42 Cule an zaten an ei ih an khawp zet.
         43 Sang nepnawi le nga nepnawi pawl cu an sar ih, bawmte hleihnih a khat.
         44 Sang eitu cu patling hlirah thawngnga hrawng an si.
         45 Cule Jesu in mipipawl a tlunter laiah amai hlanah tili khatlam ral Bethsaida khua
         ah rak fehsung dingin a dungthluntupawl cu lawng sungah a luhter lohli.
         46 Cutin mipipawl a thlah hai hnuah tlang parah thla cam dingin a feh.
         47 Khua a thim tikah lawng cu tili laifangah a um ih, Jesu cu amahte lawngin khawmual
         ah a um lai.
         48 Thli kha anmah lamih a hran ruangah a dungthluntupawl in harsa zetin lawng an hlau
         buai ciamco cu a hei hmu. Zan sentari kil a ṭum litnak ah Jesu cu ti parin anmah lam
         panin a feh ih a hei lan zikte hai.
         49 Asinan ti parih a feh kha an hmuh tikah thla ah an ruat ih an au ciamco.
         50 An zaten an hei hmu ih an ṭih tuk lawmmam. Cu veten an hnenah, “Hnangamten um uh!
         Keimah sokhaw ka si, ṭih hlah uh,” tiah a ti hai.
         51 Cule an hnenah lawng parah cun a hung kai ih, thlipi cu a reh. Cumi cun an khawruah
         a harter zet ih, nasazetin an mang a bang.
         52 An lung a ruh ruangah sang thuhla khal kha an theithiam lo. Curuangah an mang a bang.
         53 Tili an tanngah tikah Genesareth ram an thleng ih tili kapah an lawng an hreng.
         54 Lawng sung ihsin an suah tikah mipi in Jesu cu an theithiam lohli.
         55 Cule acui ram kiangkappawl hmuahhmuah ah an tlan ih, Jesu a um ti an theihnak hmun
         poh ah minapawl cu an ihnak thawn an run zawn.
         56 Khawte ah si seh, khawpi ah si seh, lo ah si seh, Jesu a luhnak kipah minapawl cu
         dawr hmun ah an rak thlenpi ih a hnipuan zimte tal thamter siang dingin an dil ciamco.
         Amah a thamtu hmuahhmuah cu an dam ngaingai.

1 Cule Farasipawl le Danzirhtu hrekkhatpawl cu Jerusalem ihsin a hnenah an ra ih, Jesu
         cu an kulh vialvial.
         2 A dungthluntu hrekkhatpawl kut thiang lo piin rawl an ei kha an hmu. A sullam cu
         an kut ṭhaten an khawlh lo tinak a si. Curuangah Farasipawl cun an mawhthluk.
         3 Ziangahtile, Farasipawl le Jew-pawl zaten an pupapawlih thurosiah mi cu kaihnget
         in an kut an khawlhfai lo asile rawl an ei lo.
         4 Cun dawr ihsin an ra tlun tikah ṭhaten an hnimpilawkta lo ah cun rawl an ei lo. Cu
         lo a dang tampi thlun dingih an pawm mi nunphung a um. Cupawl tla cu ṭhatei no, bel
         le dar bel le ihphah pawl khawlhdan tla an si.
         5 Cule Farasipawl le Danzirhtupawl in Jesu cu, “Ziangruangah na dungthluntupawl in
         rawl an ei tikah kan pupapawlih thurosiah vekin an kut an khawlh lo?” tiah an sut.
         6 Jesu in a sang hai ih, “Nannih midepdepawl, profet Isaiah in nan thuhla a sim tikah
         a sim dik a si. Hitin a ngan, ‘Hi minungpawl in an hmurka cun in upat. Asinan an thinlung
         cu ka hnen ihsin a hla zet.
         7 In biaknak cu alak a si. An thurin zirh mipawl tla cu minungih thupek men an si.’
         8 “Ziangahtile, Pathian thupek cu nan tan ih, milai-ih thurosiah mi sawn bel le no
         khawlhdanpawl cu nan thlun. Cuvek a dang tampi khal nan tuah,” tiah a ti.
         9 Cule an hnenah, “Nan zirhawksin vivo mi nanmai thurosiah thlun dingah Pathian thupek
         cu nan hnawng. Cutiih nan tuah tikah thil tiṭha ah nan ruataw.
         10 Mawsi in, ‘Na nu le na pa upat aw,’ a ti. Cun, ‘Zokhal a nu le a pa dodal ih, ṭawngsia
         a ṭawngtu cu a thi tengteng ding,’ tiah a ti.
         11 Asinan nannih cun, ‘Mi pakhat in a pa asilole a nui hnenah, nan ṭhathnempi ding mi
         ka paisa hi Korban a si. Cucu, Pathian hnenih thilpek a si, a ti ding,’ nan ti.
         12 Cutin cu pa cu a nu le a pa hrangah ziang tuah hman nan siang nawn lo.
         13 Nan rohawksin vivo mi nan thurosiah hmang in Pathian thu cu zianghmanlo ah nan canter.
         Cuvekin thil tampi nan tuah,” tiah a ti.
         14 Cule mipi cu a hnenah a ko hai ih an hnenah, “Nan zaten i ngai hnik uh la ka sim
         ding mi thupawl hi theithiam hnik uh.
         15 Leng lam ihsin sung lamih a lut mi thil in minung hi a bawrhhlawhter thei lo. A sung
         lam ihsin a ra suak mi in a bawrhhlawhter sawn a si.
         16 Theih theinak hna a neitu cun thei seh,” tiah a ti.
         17 Cule mipi hnen ihsin inn sungah a lut ih, a dungthluntupawl in cui tahṭhimnak thu
         cu an ra sut.
         18 Cule an hnenah, “Ziangtin saw nannih khalih nan theihthiam lo? Leng lam ihsin ziang
         thil khal milai sungah lut sehla a bawrhhlawhter thei lo ti nan thei lo maw?
         19 Ziangahtile, rawl cu a thinlung sungah a lut lo ih a pum sungah a lut sawn, cutin
         dailennak hmun ah hlawnsuah a si. Curuangah rawl hmuahhmuah hi a thiang a si,” tiah
         a ti.
         20 Cule anih in, “Milai sung ihsin a suak mi in milai a bawrhhlawhter.
         21 Ziangahtile, hi thilpawl cu milai thinlung sung ihsin a suak mi an si, ruahnak ṭha
         lo, uiretnak, nu le pa sualnak, lai thahnak,
         22 rukruknak, duhhamnak, sualralnak, mi bumnak, tenumza hursual tuahnak, iksiknak, ṭawngkam
         ṭha lo hmang ih mi thangsiatnak, hngalnak le atthlak zetih umnak tla;
         23 hi thil siapawl hmuahhmuah hi milai sung ihsin an suak ih, mi a bawrhhlawhter,” tiah
         a ti.
         24 Cule Jesu cu cu tawk ihsin a pawk ih, Taiar ram le Sidon ram lamah a feh. Inn pakhat
         sungah a lut ih, zohman in an theih ding a duh lo. Asinan a thupaw thei lo.
         25 Nupinu pakhat a fanute thlarau bawrhhlawh nei mi nu in Jesu a um ti a theih ruangah
         a ra ih, Jesui ke hramah a bawk.
         26 Cu nu cu Grik miphun a si ih, a nu in Siria Fonisia ram ih a hrin mi a si. Cu nu
         cun a fanu sungih khawsia dawisuahsak dingin a dil.
         27 Asinan Jesu in a hnenah, “Falepawl in khawp ko ei hmaisa hai seh, ziangahtile falepawlih
         sang laksak tahrat ih uicopawl pek cu a ṭha lo,” tiah a ti.
         28 Asinan cu nu in a hnenah, “A si ko, Bawipa, asinan cabuai hnuaiih uicopawl khalin
         falepawlih rawl ṭilfuan cu an ei ve a si kha,” tiah a sawn.
         29 Cule Jesu in, “Hitiih na ṭawng ruangah, va tlung aw, na fanu sung ihsin khawsia cu
         a suakhlo zo,” tiah a ti.
         30 Cule cu nu cu a inn a va thlen tikah a fanu kha ihkhun parah a rak it ih, khawsia
         in a suahsan zo ti kha a hmu.
         31 Cule Jesu cu Taiar ram le Sidon ram cu a suahsansal ih, Dekapolis ram laifang fehtlang
         in Galili Tili a va thleng.
         32 Cule hnaset le ṭawng ṭhiṭha thei lo mi pa pakhat a hnenah an run hruai ih, a parih
         kut suang dingin an dil.
         33 Cule cu pa cu Jesu in mipi lak ihsin hmun dangah a hruai ih, cu pai hnakua sungah
         a kutzung hnih a hrawlh ih, a cil a phui ih, a lei a thamsak.
         34 Cuisin van lam a hun zoh ih a hrum. Cu pai hnenah cun, “Efata,” tiah a ti. A tican
         cu, “Vang thlang seh,” tinak a si.
         35 Cu veten a hna cu a vang ih, a lei tal dawntu a pawih ih, fiang zetin a ṭawngsuak.
         36 Cule zohman sim lo dingin a kham hai. Asinan a kham tam poh le an than tam sinsin.
         37 A thiltuah mi cun mipi a mangbangter ngaingai. Cule, “Thil ziangkim hi ṭha tukin
         a tuah. Hnasetpawl an hna a vangter ih, ṭawng thei lopawl ṭawng thei ko a tuah,” tiah
         an ti.

1 Cui canah mipi an tam zet ih, mipipawl in ei ding zianghman an neih lo ruangah Jesu
         in a dungthluntupawl cu a hnenah a kokhawm ih an hnenah,
         2 “Mipipawl hi ka hnenah ni thum an um zo. Ei ding zianghman an neih lo ruangah ka
         lainat tuk hai.
         3 Ziangahtile, mi hrekkhat cu hmun hlapi ihsin an ra. Zianghman ei lo ih an inn ih
         ka tlunter asile lam lakah an va ṭamsawl pang ding,” tiah a ti.
         4 Cule a dungthluntupawl in a hnenah, “Hivek ramṭhing ah zo in milai hi zat daih khuiah
         rawl a hawl thei ding,” tiah an sawn.
         5 Cule Jesu in an hnenah, “Sang hlawm ziangzat nan nei?” tin a sut hai. Cule annih
         in, “Hlawm sarih,” tiah an ti.
         6 Mipipawl cu lei parih to dingin thu a pe. Cule sang hlawm sarih cu a la ih, Pathian
         hnenah lungawithu a sim hnuah a phel ih, mipi hmaiih hung vivo dingah a dungthluntupawl
         a pe. Annih in mipi hmaiah an hung vivo.
         7 Nga fate te khal malte an nei. Lungawithu a sim hnuah zem vivo dingin thu a pe.
         8 Cule an ei ih an khawp zet. A phel mi nepnawi tang mi bawmpi sarih khat an sar.
         9 A eitu patling hlirah thawngli hrawng an si. Cule annih cu a tlunter hai.
         10 A dungthluntupawl thawn lawng sungah an lut lohli ih, Dalmanutha ram ah an feh.
         11 Cule Farasipawl an ra ih, Jesu thu an ra el. Amah hniksaknak ding hrangah van ah
         hminsinnak langter dingin an duh.
         12 Jesu cu nasazetin a lung sung in a hrum ih, “Ziangah tui san mi tla hin hminsinnak
         nan duh zet? Thungai thu ka lo sim, tui san mi hnenah Pathian in hminsinnak a pe hrimhrim
         lo ding,” tiah a ti.
         13 Cule anmah cu tanta in lawng sungah a lut ih, tili khatlam ralah a feh.
         14 Dungthluntupawl in sang tla ken an hngilh ih, lawng sungah sang hlawm khat lawng
         an nei.
         15 Cule Jesu in an hnenah, “Farasipawlih thilnu le Herod-ih milaipawlih thilnu kha va
         ralring uh,” tiah a ti.
         16 Cu tikah annih in, “Sang kan neih lo ruangah a si hi, hitiih in ti,” tiah pakhat
         le pakhat an tiaw rero.
         17 Jesu in an ṭawng mi a theih tikah an hnenah, “Sang zianghman kan neih lo ruangah
         a si hi tiah ziangah nan relkhawm rero? Ziangah theifiang lo le theithiam lo ih nan
         um? Nan thinlung a ruh hrih lai maw?
         18 Mit nei na cingin ziangah nan hmuh lo? Hna nei na cingin ziangah saw nan theih lo?
         Ziangah nan cing nawn lo?
         19 Sang hlawm nga minung thawngnga hrangih ka phel laiah khan an hlah mi a nepnawi bawmte
         ziangzat khat nan sar?” tiah a sut hai. Cule annih in, “Bawm hleihnih,” tiah an ti.
         20 Cule Jesu in, “Mi thawngli hrangih sang hlawm sarih ka phel laiah kha teh an hlah
         mi a nepnawi bawmpi ziangzat khat saw nan sar?” tiah a ti. Annih in, “Bawm sarih,”
         tiah an ti.
         21 Cule an hnenah, “Ziangtin theithiam loin nan um hrih lai?” tiah a ti.
         22 Cule Jesu cu Bethsaida khua ah a feh ih a hnenah mitcawpa pakhat an rak hruai ih
         tham dingin Jesu an dil.
         23 Anih in mitcawpai kut cu a kai ih, khaw leng ah a hruai. A mit ah cil a phui ih a
         parah a kut a suang. Cule, “Ziang tal na hmu maw?” tiah a sut.
         24 Mitcawpa cun vantau in khua a hun zoh ih, “Minung ka hmu. Asinan thingkung feh rero
         vek an si,” tiah a ti.
         25 Jesu in cu pai mit ah a kut a suangsal ih khua hmu dingin a tuah. A mit cu a vangter
         ih ziangkim fiang zetin a hmu.
         26 Cule Jesu in a inn ah a tlunter ih, “Khaw sungah va lut in khaw sung mi zohman sim
         hlah,” tiah a ti.
         27 Jesu le a dungthluntupawl cu cui hmun suahsan in Sisaria Filipi khawpi kiangkapih
         khawtepawl an tlawng. Lamzin an feh phahin Jesu in a dungthluntupawl hnenah, “Mi in
         kei hi zo a si tiah in ti?” tin a sut hai.
         28 Annih in, “Mi hrekkhat in baptisma petu John a si an lo ti. Mi hrek in Elijah an
         lo ti. A dangpawl in profet pakhatkhat a si an lo ti,” tiah an let.
         29 Jesu in an hnenah, “Nannih in teh zo in ti?” tiah a sut hai. Peter in, “Nangmah cu
         Khrih na si,” tiah a sawn.
         30 Curuangah Jesu in khoh zetin, “Ka thuhla hi zohman sim hlah uh,” tiah thu a pe hai.
         31 Cule anih in an hnenah hitin zirh a thawk, “Minung Fapa in thil tampi a tuar ding.
         Miupapawl le puithiam sangpawl le Danzirhtupawl in an hnawng ding ih an that ding.
         Ni thum hnuah a thosal ding,” tiah a ti.
         32 Cui thu cu langhnganin a sim lawlaw hai. Cule Peter in a dang deuhah a hruai ih,
         Jesu kawk a thawk.
         33 Jesu cu heraw tahratin a dungthluntupawl cu a zoh ih, Peter cu a kawk, “Setan ka
         dungah feh aw. Ziangahtile, nang cun Pathian thilpawl thupi ah ruat loin minung thilpawl
         thupi ah na ruat sawn a si,” tiah a ti.
         34 Cule Jesu in mipi le a dungthluntupawl a hnenah a kokhawm ih, “Zokhal keimah i thlun
         duhtu cun amah le amah elaw in, amai khraws la in i thlun seh.
         35 Ziangahtile, zokhal a nunnak humhim a duhtu cun a nunnak a hloh ding. Asinan mi zokhal
         keimai ruang le thuthangṭha ruangih a nunnak a hlohtu cun a nunnak a humhimngah ding.
         36 Mi pakhat in leitlun pumpi hi nei in amai nunnak hloh hnik sehla a hrangah ziang
         hlawknak a um?
         37 A nunnak thlengnak ding hrangah minung in ziang a pe thei ding?
         38 Tui san minungpawl hi an uire ih thilsual an tuah. Tui canah mi zokhal in keimah
         le ka thu a zahpi a si ah cun Minung Fapa a rat tikah a zahpitu cu a zahpi ve ding.
         A Pai ropitnak le a thianghlim vancungmipawl thawn a ra ding,” tiah a ti.

1 Cun, Jesu in an hnenah, “Thungai thu ka lo sim, hi tawkih a ding mi, mi hrekkhat
         cu huham thawn Pathian uknak a ra thlen an hmuh hlanlo thihnak an tep hrimhrim lo
         ding,” tiah a ti.
         2 Ni ruk hnuah Jesu in Peter, James le John cu tlang sang parah anmah lawng a hruai
         hai. An hmaiah a hmuihmel a thleng.
         3 A hnipuan tla cu an tleu ih, vur bangin an var, leitlun puan sawptu zohman in cu
         tluk var in an tuah thei lo ding.
         4 Cu tikah an hnenah Elijah le Mawsi an runglang ih, Jesu thawn an beaw rero.
         5 Cule, Peter in Jesui hnenah, “Rabbi, hi tawkih kan um hi a ṭha, thlam pathum in kan
         sak pei. Na hrangah pakhat, Mawsi hrangah pakhat, Elijah hrangah pakhat,” tiah a let.
         6 Ziangahtile, an ṭih tuk ih, Peter in ziang ṭawng ding dang a theih lo ruangah a si.
         7 Cu tikah, mero a rung zam ih a run hliap hai, cule mero lak ihsin aw pakhat in, “Hihi
         ka duhdawt zet mi ka Fapa a si, a thu ngaithla uh,” tiah a ti.
         8 Cu veten, an kiangkap an zoh tikah an hnenih um Jesu siarlo zohman an hmu nawn lo.
         9 Tlang par ihsin an rung ṭum laiah Jesu in, Minung Fapa mithi lak ihsin a thawhsal
         hlanlo an hmuh mi zohman sim lo dingin thu a pe hai.
         10 Cui a thusim mi cu cing in, “Mithi lak ihsin thawhsal a ti mi cu ziang a si pei,”
         tiah pakhat le pakhat an sutaw rero.
         11 Cule a hnenah, “Ziangruangah Danzirhtupawl in Elijah a ra hmaisa tengteng ding an
         ti?” tiah an sut.
         12 Jesu in an hnenah a sang hai ih, “Elijah cu a ra hmaisa taktak ding ih, ziang hmuahhmuah
         a rem ṭhasal thluh ding. Asinan ziangruangah, Cathianghlim sungah Minung Fapa cu thil
         tampi a tuar ding ih, hnawn a si ding tiah ngan a si?
         13 Hihi ka lo sim, Elijah cu a ra taktak zo. Profet in a thuhla a sim cia vekin milaipawl
         in an duhduhin an tuah zo,” tiah a ti.
         14 Dungthluntu dangpawl hnen an thlen tikah mipi tampi in an kulh ih, Danzirhtupawl
         le dungthluntupawl thu an elawk rero kha a hmu.
         15 Mipi zaten Jesu an hmuh veten an mang a bang zet. A hnenah an va tlan ih, cibai an
         buk.
         16 Jesu in Danzirhtupawl hnenah, “Anmah thawn ziang thu nan elaw rero?” tiah a sut.
         17 Mipi lak ihsin mi pakhat in a sang ih, “Zirhtupa, khawsia in ṭawng thei lo ih a pawlh
         mi ka fapa na hnenah ka rak hruai.
         18 Khawsia ih a kaih tinten leilung ah a hlawnaw, a cilbuanra a suak, a hacang a rial
         ih a ṭawl vivo. Cui khawsia dawisuak dingin na dungthluntupawl hnenah ka sim nan an
         dawisuak thei lo,” tiah a ti.
         19 Jesu in a sang ih a hnenah, “Maw zumnak nei lo tui san minungpawl, ziangtik tiang
         saw ka lo zawi ding? Nauhakpa cu ka hnenah rak hruai hnik uh,” tiah a ti.
         20 Cule Jesui hnenah an ratpi, khawsia in Jesu a hmuh veten nauhakpa cu a dirhcaih,
         leilung ah a ril ih a kaa ihsin buanra a suak ciamco.
         21 Jesu in, “Hitiih a cannak hi ziang tluk a rei zo?” tiah a pa cu a sut. A pa in, “A
         sentet lai ihsin a si zo.
         22 Vei tampi cu khawsia in amah that dingin meisa sungah le tidai sungah a paih ṭheu.
         Asinan, in bawm dingin thil ziang tal na tuah thei ah cun in lainat hram aw,” tiah
         a ti.
         23 Jesu in a hnenah, “Na zum thei asile zumtui hrangah cun thil ziangkim a cang thei
         a si,” tiah a ti.
         24 Nauhakpai pa cu a ausuak lohli ih, mitthli thawn, “Bawipa, ka zum a si, ka zumlonak
         in bawm aw,” tiah a ti.
         25 Jesu in mipi an ra tlankhawm kha a hei hmuh tikah thlarau bawrhhlawh cu hitin a kawk,
         “Nang, ṭawng thei lo le hnaset thlarau, a sung ihsin tlan aw la, ra lutsal nawn hlah,
         tiah thu ka lo pe,” tiah a ti.
         26 Cule thlarau cu a au ih, nauhakpa kha a dirhcaih ih a tlansuak. Nauhakpa cu mithi
         vek a si ih, mi tampi in, “A thi a si,” tiah an ti.
         27 Asinan Jesu in a kut in a vun kaitho ih, a hung ding.
         28 Jesu cu inn sungih a luh tikah a dungthluntupawl in athupten, “Ziangruangah kannih
         hmuah in kan dawisuak thei lo?” tiah an sut.
         29 Jesu in, “Thlacamnak le rawlulhnak lo cun hivek khawsia cu dawisuah theih a si lo,”
         tiah a ti hai.
         30 Cu tawk ihsin an pawk ih, Galili peng paltlang in an feh. Jesu in a dungthluntupawl
         thu a zirh phah ruangah an umnak zohman ih theih ding a duh lo.
         31 Anih in an hnenah, “Minung Fapa hi mi kut ah pek a si ding ih an that ding, an thah
         hnu ni thumnak ah a thosal ding,” tiah a ti.
         32 Ziang a sim ti an theithiam lo nan an sut ngam lo.
         33 Kapernaum khua a thleng ih inn sungih a um laiah Jesu in an hnenah, “Lamzin tluanah
         ziang thu nan elaw rero?” tiah a sut hai.
         34 Lamzin tluanah zo a thupibik ding ti an elawk ruangah daiten an um.
         35 Jesu cu a to ih, dungthluntu hleihnih a ko ih an hnenah, “Zokhal mithupibik si a
         duhtu cu mitenaubik si hmaisata seh la, mi hmuahhmuah riantu si seh,” tiah a ti.
         36 Cule nauhak pakhat a la ih an laifangah a ret. Nauhakpate cu a kut in a cawi ih an
         hnenah,
         37 “Mi zokhal himi nauhakpawl lakih pakhatkhat ka hmin ih a rak cohlangtu cu keimah
         i cohlangtu a si. Mi zokhal keimah i cohlangtu cu keimah si loin i thlahtu a cohlangtu
         a si,” tiah a ti.
         38 John in Jesui hnenah, “Zirhtupa, kanmah in thlunlotu mi pakhat na hmin in khawse
         dawisuaktu kan hmu ih, kanmah in thlun lo ruangah kan khamta,” tiah a sang.
         39 Asinan Jesu in, “Kham hlah uh, ziangahtile ka hmin ih thilmak a tuahtu cun i relse
         maimai lo ding.
         40 Ziangahtile, a lo dolotu cu nan lamṭang a si.
         41 Ziangahtile, mi zokhal in Khrih-ih ta nan si ruangih ka hmin in ti no khat a lo petu
         cu, thungai thu ka lo sim, a lawmman a sung hrimhrim lo ding.
         42 “Zokhal keimah i zumtu, hi nauhak pakhat a tlutertu cu a hngawng ah riallung thlaih
         tahratin tifinriat sungah hlawn sehla a hrangah a ṭhasawn.
         43 Na kut in a lo tlukter asile tan mai aw, kut pakhat lawng thawi nunnak sungih luh
         cu kut hnih thawi a mit dah lo mi Gehenna meisa sungih feh hnakin na hrangah a ṭhasawn.
         44 “ ‘Cu tawkih an tholung cu an thi dah lo, meisa khal a mit dah lo.’
         45 “Na ke in a lo tlukter asile tan mai aw. Ke hnih kim ih zohman ih mih thei lo mi
         Gehenna meisa sungih thlak hnak cun ke khat thawi nunnak sungih luh cu na hrangah
         a ṭhasawn.
         46 “ ‘Cu tawkih an tholung cu an thi dah lo, meisa khal a mit dah lo.
         47 “Na mit in a lo tlukter asile phawrh mai aw. Mit pahnih thawi Gehenna meisa sungih
         thlak hnak cun mit pakhat thawi Pathian uknak sungih luh cu na hrangah a ṭhasawn.
         48 “ ‘Cu tawkih an tholung cu an thi dah lo, meisa khal a mit dah lo.’
         49 “Ziangahtile, mi kip meisa ih alter an si ding ih, thawinak kip cu ci ih alter an
         si ding.
         50 Cite cu a ṭha. Asinan cite in a alnak a hloh asile ziangtin al ko nan tuahsal thei
         ding? Nanmah ah cite cu nei uh, pakhat le pakhat remawten um uh,” tiah a ti.

1 Cu tawk hmun ihsin Jesu cu a pawk ih, Jordan tiva ralkhat lam ihsin Judia peng ah
         a feh. Mi tampi in an ra pansal ih, a zirh kel vekin thu a zirhsal.
         2 Farasipawl a hnenah an ra ih, “Pasal in a nupi mak Dan in a siang maw?” tiah hniksak
         in an sut.
         3 Jesu in an hnenah, “Mawsi in ziangtin thu a lo pe?” tiah a sawn hai.
         4 Annih in, “Mawsi cun maknak ca nan ngan ding ih nan mak thei a si in ti,” tiah an
         ti.
         5 Jesu in an hnenah a sang hai ih, “Nan lung a ruh tuk ruangah cui thupek cu Mawsi
         in nan hrangah a ngan a si.
         6 Asinan, sersiam thawk ihsin Pathian in mipa le nunau a tuah.
         7 Cuti a si ruangah mipa in a nu le a pa a tanta ding ih a nupi a kawp ding.
         8 Cule pahnih cu taksa pumkhat ah an cang ding. Curuangah annih cu mi pahnih an si
         nawn lo ih, taksa pumkhat an si sawn a si.
         9 Curuangah Pathian ih a kawm zo mi cu zohman in ṭhen hlah seh,” tiah a ti.
         10 Inn sungih an um tikah a dungthluntupawl in cui thu cu an sutsal.
         11 Jesu in an hnenah, “Zokhal a nupi a mak ih, nupi dang a ṭhitu cu a nupi a uiretsan
         a si.
         12 Nunau khalin a pasal a ṭhen ih, pasal dang a neih ah cun uire a si,” tiah a ti.
         13 A tham dingah nauhakpawl kha a hnenah an rak hruai. Asinan a rak hruaitupawl cu a
         dungthluntupawl in an kawk.
         14 Jesu in cucu a hmuh tikah a thin a heng ih, “Nauhakpawl cu ka hnenah ra hai seh,
         kham hlah uh, ziangahtile, Pathian uknak cu hivek mipawl ta a si.
         15 Thungai thu ka lo sim, zokhal nauhak vekih Pathian uknak a cohlanglotu cu Pathian
         uknak sungah an lut thei hrimhrim lo ding,” tiah a ti.
         16 Cule nauhakpawl cu a cawi ih, an parah a kut suang in thlawsuah a pe.
         17 Lamzin lam panih Jesu a feh laiah mi pakhat a ra tlan ih a hmaiah khukbil in, “Zirhtu
         ṭha, kumkhawnunnak ka co theinak dingah ziang ka tuah pei?” tiah a sut.
         18 Jesu in, “Ziangah miṭha tiah i ti? Pathian siarlo zohman miṭha an um lo.
         19 Thupekpawl na thei ko a si lo maw, ‘Uire hlah, mi that hlah, ru hlah, a diklo mi
         thutheihpitu si hlah, mi bum hlah, na nu le pa upat aw,’ ” tiah a ti.
         20 Cule cu pa in, “Zirhtupa, cui thupekpawl hmuahhmuah cu ka no lai ihsin ka rak thlun
         zo,” tiah a sawn.
         21 Jesu in a zoh ih a duhdawt ruangah, “Thil pakhatte na sam lai, va feh aw la, na neih
         mi hmuahhmuah zuar in acui tangka kha miretheipawl va pe aw, cule van ah hlawnthil
         na nei ding. Cui hnuah ra aw la, khraws la in i thlun aw,” tiah a ti.
         22 Cui thu a theih tikah a riah a sia ih, thinna zetin a fehhlo. Ziangahtile, thil tampi
         a neih ruangah a si.
         23 Jesu cun a kiangkap a zohkual ih a dungthluntupawl hnenah, “Milianpawl ih Pathian
         uknak sung luh ding cu a har tuk!” tiah a ti.
         24 Cui a ṭawngkam an theih tikah a dungthluntupawl cu an khawruah a har. Asinan Jesu
         in a sangsal ih an hnenah, “Falenuh, lennak a rinsantupawl hrangah cun Pathian uknak
         sung luh cu ziang tlukin so a har.
         25 Milianpawl ih Pathian uknak sungih luh ding hnakin ṭhim hnakua sungih kalauk luh
         a awl sawn,” tiah a ti.
         26 Cui thu cu an mang a bang tukih, “Cuti asile zo so rundam si thei ding?” tiah an
         ti.
         27 Asinan Jesu in a zoh hai ih an hnenah, “Himi cu milai hrangah cun thil cang thei
         a si lo, asinan Pathian hrangah cun thil cang thei a si. Ziangahtile, Pathian hrangah
         cun thil ziangkim a cang thei lo a um lo,” tiah a ti.
         28 Cu tikah Peter in a thawk ih, “Ngai hnik, ziangkim tan in nangmah kan lo thlun,”
         tiah a ti.
         29 Jesu in a sang ih, “Thungai thu ka lo sim, zokhal keimah ruangah le thuthangṭha ruangah,
         a inn si seh, a unau si seh, a farnu si seh, a pa si seh, a nu si seh, a nupi si seh,
         a fate si seh, a leiram si seh, a tantatu cu,
         30 tui san sungah a let za thlawsuahnak a si mi inn, unau, farnu, nu, fate le leiram
         pawl tla cu tiduhdahnak thawn a ngah ding. Cule a ra lai ding mi sanah kumkhawnunnak
         a ngah ding.
         31 Sikhalsehla, mithupibikpawl a si mi mi tampi cu a netabik an si ding ih mitenaubik
         a si mi mi tampi cu hmaisabik an si ding,” tiah a ti.
         32 Jerusalem lam panih an feh laiah Jesu cu an hmaiah a feh ih a dungthluntupawl cu
         an mang a bang ih ṭih phahin an thlun. Dungthluntu hleihnihpawl cu hmun dang deuhah
         a hruaisal ih a parih thil thleng ding mipawl sim a thawk.
         33 Anih in, “Ngai hnik uh, Jerusalem ah kan hung feh ding ih, Minung Fapa cu puithiam
         sangpawl le Danzirhtupawl hnenah phiarsawm a si ding, thi dingin thu an ṭhensak ding
         ih, Zentelpawl kut ah thlen a si ding.
         34 Hnihsuahsainak ah an hmang ding, an vaw ding, a parah cil an phui ding ih an that
         ding, ni thumnak ah a thosal ding,” tiah a ti.
         35 Cule, Zebedi-ih fapa James le John cu a hnenah ra in, “Zirhtupa, kan lo dil mi ziangkim
         in tuahsak hram dingah kan duh,” tiah an ti.
         36 Anih in, “Ziang ka lo tuahsak ding nan duh?” tiah a ti.
         37 Annih in, “Na ropitnak ah na vawrh lamah pakhat, na keh lamah pakhat nangmah thawn
         in toter aw,” tiah an ti.
         38 Jesu in an hnenah, “Nan dil mi nan thei lo, ka in mi no nan in thei ding maw? Ka
         co ding mi baptisma teh nan co thei ding maw?” tiah a ti.
         39 Annih in, “Kan ti thei ding,” tiah an sawn. Jesu in, “Thungaiin, ka in ding mi no
         cu nan in ko ding, ka co ding mi baptisma khal nan co ko ding.
         40 Asinan ka vawrh lam le ka keh lamih lo toter theinak ka nei lo. Pathian in a rak
         timtuah cia mipawl hnenah a pe hai ding,” tiah a ti.
         41 Cui thu cu dungthluntu dang pahrapawl in an theih tikah James le John parah nasazetin
         an thin a heng thawk.
         42 Asinan Jesu in a hnenah a kokhawm hai ih, “Zentelmi lakih uktu ih ruah mipawl cu
         an mipipawl parah an lal zet, an mithupipawl in an parah thuneihnak an nei zet ti
         nan thei.
         43 Asinan nan lakah cun cuvekin si hlah seh. Zokhal nan lakih mithupi si a duhtu cu,
         nanmah lo riantu si seh.
         44 Mi zokhal nan lakih mithupibik si a duhtu cun mi hmuahhmuah ih sal sita seh.
         45 Ziangahtile, Minung Fapa hman mi ih ren mi si dingah a ra lo, mi rian dingin le mi
         tampi tlen dingah a nunnak pe dingin a ra sawn a si,” tiah a ti.
         46 Jeriko khua an va thleng. Cule Jesu le a dungthluntupawl le mi burpi cu Jeriko khua
         ihsin an fehsuak laiah, Ṭimias-ih fapa mitcaw pakhat zinpi kapah to in kut a dawh.
         A hmin cu Barṭimias a si ih, a tican cu, Ṭimias-ih fapa tinak a si.
         47 Nazareth Jesu a si ti a theih tikah, “David Fapa, Jesu, ka parah zahngai hram aw,”
         tin a au.
         48 Mi tampi in an kawk ih, daiten um dingin an sim. Asinan, “David Fapa, ka parah zahngai
         hram aw,” tiah napin a au sinsin.
         49 Jesu cu a ding ih, mitcawpa cu a hnenah hruai dingin a fial hai. Mitcawpa cu an rak
         ko ih, “Hnangamtein um aw, tho aw, a lo ko a si,” tiah an ti.
         50 A kawrfual cu a hlawn; a ding ih, Jesui hnenah a ra.
         51 Jesu in a hnenah a sang ih, “Ziang lo tuahsak ding na duh?” tiah a ti. Mitcawpa in,
         “Rabboni, khawhmuh thei ka duh,” tiah a ti.
         52 Jesu in, “Va feh aw, na zumnak in a lo damter zo,” tiah a ti. Cu veten khua a hmu
         ih, Jesu a thlun cih.

1 Jerusalem khaw kiang, Olif Tlang kiang, Betfat khaw kiang le Bethany khaw kiang an
         thlen tikah, Jesu in a dungthluntu pahnih a hei thlah ih,
         2 an hnenah, “Nan hmaiih khua ah va feh uh la, khaw sung nan luh veten, zohman ih to
         dah lo mi laak note an hren mi nan hmu ding. A hri phawih uh la rak hruai uh.
         3 Mi pakhatkhat in, ‘Ziangah hitin nan tuah?’ tiah a lo ti asile, ‘Bawipa in a hai,
         tiah va ti uh. Cule hi tawkah a rak thlah lohli ding,’ ” tiah a ti.
         4 Cuti cun an feh ih, khawlak lamzin pahnih tawnawknak kawtka lengih an hren mi laak
         note cu an hmu ih a hri an phawih.
         5 Cu tawkih a ding mi mi hrekkhat in, “Ziangah laak note cu nan phawih?” tiah an ti.
         6 Annih in Jesu ih thu a pek mi vekin an sim ih, an rak siang.
         7 Laak note cu Jesui hnenah an hruai ih a parah an puanpawl an phah hnuah Jesu a to.
         8 Minung tampi in an puanpawl cu lamzin ah an phah, mi hrekkhat cun hnahsawl an sat
         ih, lamzin ah an phah.
         9 A hmaiih a fehtupawl le a dungih a thluntupawl in, “Hosana! BAWIPAI hmin ih a ratu
         cu thangṭhat in um seh.
         10 Bawipai hmin ih a ra ding mi kan pa David-ih uknak cu thangṭhat in um seh. Cungnungbikah
         Hosana!” tin an au.
         11 Jesu cu Jerusalem khaw sungah le temple kulh sungah a lut. Thil ziangkim a zohkual
         ih khua a tlai thlang ruangah a dungthluntu hleihnih thawn Bethany ah an feh.
         12 A thaisun Bethany khua ihsin an kirsal tikah Jesu cu a ril a rawng.
         13 Lamhla nawnah a hnah nim ciaiciai mi theipi kung pakhat a hei hmu, a rah ka hmuh
         pangah tin a hei pan, a va thlen tikah a hnah lawng a hmu, ziangahtile theirah tikcu
         a si lo.
         14 Jesu in a sang ih, “A kumkhua in zohman in na rah lo ei nawn hlah hai seh,” tiah
         a ti. A ṭawng mi cu a dungthluntupawl in an thei.
         15 Jerusalem an thlen tikah Jesu cu temple kulh sungah a lut ih, temple kulh sungih
         thil zuarpawl le leitupawl dawisuah a thawk. Paisa thlengtupawlih cabuai le thuro
         zuartupawlih tonakpawl khal a linglet ṭheh.
         16 Cule temple kulh sung tual ih thil phur ih vah khal a kham ṭheh.
         17 Cule an hnenah hitin a zirh, “‘Ka inn cu miphun hmuahhmuah ih thlacamnak inn tiah
         an ko ding,’ tiin Cathianghlim sungah ngan a si lo maw? Asinan suamhmang umnak pukah
         nan can a si,” tiah a ti.
         18 Danzirhtupawl le puithiam sangpawl in cui thu an theih tikah thah theidan ding an
         hawl. Asinan a zirh mi thu in mipi zaten a mangbangter tuk ruangah Jesu cu an ṭih.
         19 Zan lam a si tikah khaw lengah a suak.
         20 A thaizing lamzin ih an feh laiah a hram ihsin a ro ṭheh mi theipi kung cu an hmu.
         21 Peter in a vun mangsal ih Jesui hnenah, “Rabbi, zoh hnik, na camsiat mi theipi kung
         cu a ro thluh zo,” tiah a ti.
         22 Jesu in a sang hai ih an hnenah, “Pathian rinsan uh.
         23 Thungai thu ka lo sim, zokhal in a thinlung sungah rinhlelhnak nei loin, a sim vekin
         a cang rori ding ti a zum ah cun, hi tlang hnenah, ‘Ṭhawn aw la, tipithuanthum sungah
         va tla aw,’ tiih a ti ah cun a ṭawng vekin a cang taktak ding a si.
         24 Curuangah hihi ka lo sim, thla nan cam tikah, ka ngah ding a si, tiah zum in nan
         dil ah cun nan duh mi ziangkim nan ngah ding a si.
         25 “Thla cam ih nan dil tikah midang parah lungkimlonak na neih asile ngaidam aw la,
         vancung ih a um mi nan Pa khalin nan thil tisual mi a lo ngaidam ve ding.
         26 Asinan midang thil tisual mi nan ngaidam lo ah cun vancung ih a um mi nan Pa khalin
         nan thil tisual mi a lo ngaidam ve lo ding,” tiah a ti.
         27 Jerusalem an thlengsal ih, temple kulh sungih a feh laiah puithiam sangpawl, Danzirhtupawl
         le miupapawl tla a hnenah an ra ih,
         28 a hnenah, “Ziang thuneihnak in hipawl hi na tuah? Hi thilpawl tuah dingin zo in hi
         thuneihnak a lo pe?” tiah an sut.
         29 Jesu in a sang ih an hnenah, “Kei khalin thu pakhat ka lo sut ve ding ih in let uh
         la ziang thuneihnak in hi thilpawl ka tuah ti ka lo sim ding.
         30 John-ih baptisma pek mi hi van lam ihsin maw, milai hnen ihsin a si? in sim hnik
         uh,” tiah a sawn hai.
         31 Cumi cu anmah ten an relkhawm ih, “ ‘Van ihsin a si,’ tiah kan ti asile, ‘Ziangah
         amah cu nan zum lo?’ tiah in ti ding.
         32 Asinan, ‘Milai hnenin a si,’ tiah kan ti asile,” tiah an ti. Mipi an ṭih, ziangahtile
         mi hmuahhmuah in John cu profet taktak a si tiah an pawm.
         33 Curuangah Jesui hnenah, “Kan thei lo,” tiah an sawn. Jesu in an hnenah, “Kei khalin
         ziang thuneihnak in hipawl hi ka tuah ti ka lo sim ve lo ding,” tiah a sawn hai.

1 Cule Jesu in an hnenah tahṭhimnakpawl thawn thusim a thawk, “Mi pakhat in sabit hmuan
         a tuah ih a kimvelin hruang in a kulh. Sabit sawrnak khur a lai ih khawcawnnak thlam
         sangpi a sak. Cule hmuan ṭuan hlawh a duhtupawl hnenah a peta ih, ram hlapi ah khualtlawng
         in a feh.
         2 A tikcucan a kim tikah lo ṭuantupawl hnen ihsin a covo sabit rah la dingin a siahhlawh
         pakhat a thlah.
         3 Asinan an kai ih an vuak hnuah a kut lawngin an thlah.
         4 Cun an hnenah siahhlawh dang pakhat a thlahsal. Lungto in an deng ih, a lu an tuahmawh
         hnuah mualpho ningzakza in an thlah.
         5 Sal dang a hei thlah lala ih an rak that. A dang tampi khal a thlah nan a hrek cu
         an rak vua ih a hrek cu an that.
         6 “Mi pakhat lawng thlah ding a tang. Cucu a duhdawt zet mi a fapa neihsun a si. Netabikah
         a duhdawt zet mi a fapa pakhat khal cu an hnenah a thlah ih, ‘Ka fapa cu an ṭihzah
         ko ding,’ tiah a ti.
         7 “Asinan lo ṭuantupawl cun, ‘Hi pa hi ro cotupa a si, ra uh, kan that ding ih a ro
         co ding hmuahhmuah kan ta a si ding,’ tiah an ti.
         8 Cule an kai ih an thah hnuah a ruak cu sabit hmuan lengah an hlawn.
         9 “Cuti asile sabit hmuan neitupa in ziangtin a tuah pei? A ra ding ih lo ṭuantupawl
         cu a that ṭheh ding ih a sabit hmuan cu lo ṭuantu dang hnenah a pe ding.
         10 Cule an hnenah, ‘Inn saktupawl ih an hnawn mi lung cu a kilih lung pawimawhbikah
         a cang.
         11 Hihi BAWIPAI tuah mi a si ih kan mithmuh ah mangbangza a si,’ tiih Cathianghlim sungih
         an ngan mi nan siar dah a si lo maw?”tiah a ti.
         12 Cui a tahṭhimnak cu anmah a ṭawngsan a si ti an theih ruangah a kaihdan ding an hawl
         nan mipi an ṭih ruangah an tlansan ih an tlung.
         13 A ṭawng mipawl in amah Jesu an awh theinak dingah Farasipawl le Herod-ih milaipawl
         cu a hnenah an hei thlah.
         14 A hnen an thlen tikah, “Zirhtupa, nang cu midik na si, hmaisawng mi zokhal na nei
         lo. Pathian thutak lawng na zirh sawn a si ti kan thei. Kaisar hnen ih ngunkhuai pek
         hi Dan in a siang maw, siang lo?
         15 Kan pe ding maw, pe lo ding?” tiah an sut. Asinan Jesu in an depdetzia kha a thei
         ih an hnenah, “Ziangruangah in hniksak? Ka zoh dingah dinari paisa cu rak keng hnik
         uh,” tiah a ti.
         16 An rak keng ih Jesu in an hnenah, “Hihi zo-ih zuk a si ih, ziang thu a nganaw?” tiah
         a ti. Annih in, “Kaisar-ih zuk le hmin,” tiah an sawn.
         17 Cule Jesu in an hnenah, “Kaisar-ih tapawl cu Kaisar hnenah pe uh la, Pathian-ih tapawl
         cu Pathian hnenah pe uh,” tiah a sawn hai ih an mang a bang.
         18 Cule thawhsalnak a um lo titu Sadusipawl cu Jesui hnenah an ra ih thu an sut.
         19 “Zirhtupa, Mawsi in hitin in ngansak, ‘Mi pakhat cu fate nei loin a nupi a thihsan
         asile cu pa in cithlah mi a neihnak dingah a naupa in cui a nupi cu a ṭhi ding tiin.’
         20 Atu ah unau pasarih an um, upabik in nupi a ṭhi ih, cithlah mi nei loin a thihsan.
         21 A pahnihnak pa in cu nu cu a nupi ah a run ṭhit ih cithlah tan loin a thi, a pathumnak
         khal cutivek thothoin a cang.
         22 An unau pasarih in cu nu cu nupi ah an ṭhi ih, cithlah tan loin an thi ṭheh. Netabikah
         cu nu khal cu a thi ve.
         23 Cuti asile thawhsal ni ih mithi an thawhsal tikah zo bikih nupi a si ding? An zaten
         nupi ah an nei cio zo fawn,” tiah an sut.
         24 Jesu in a sang hai ih an hnenah, “Cathianghlim le Pathian huham thiltitheinak nan
         theih lo ruangah nan fehpeng a si lo maw?
         25 Ziangahtile, Pathian in mithipawl a kaihthawh tikah an ṭhiaw nawn lo ding. Ṭhitumnak
         khal a um nawn lo ding ih, vanram ih a um mi vancungmi vek an si ding.
         26 Asinan mithi thawhsalnak thu ah cun, Pathian in thingbuk lak ihsin Mawsi hnenah,
         ‘Keimah cu Abraham-ih Pathian, Isak-ih Pathian, Jakob-ih Pathian ka si,’ a ti mi Mawsi
         cazual sungah nan siar dah lo maw?
         27 Pathian cu mithipawlih Pathian a si lo. A nung mipawlih Pathian a si, curuangah nan
         fehpeng nasa a si,” tiah a ti.
         28 Danzirhtu lakih mi pakhat a ra ih an thu relkhawm mi a ra ngai. Jesu in ṭha tukin
         a rak sawn thiam ti a hmuh tikah, “Thupek hmuahhmuah lakah ziang a pawimawhbik?” tiah
         a sut.
         29 Jesu in a hnenah, “Thupek hmuahhmuah lakih pawimawhbik mi cu, ‘Maw Israel-mipawl,
         ngai uh, BAWIPA kan Pathian amah lawng hi BAWIPA a si.
         30 BAWIPA na Pathian cu na thinlung zate, na nunnak zate, na ruahnak zate le na cahnak
         zate thawn na duhdaw pei.’ Hihi a pawimawhbik mi thupek cu a si.
         31 A pahnihnak cu, ‘Nangmah na duhdawtawk vekin na inhnen na duhdaw pei,’ hi thupekpawl
         hnakih pawimawhsawn thupek a um lo,” tiah a sang.
         32 Danzirhtupa in a hnenah, “Zirhtupa, na sim mi cu thutak a si, Pathian pakhat lawng
         a um. Amah siarlo Pathian dang an um lo.
         33 Cule thinlung zate, theihthiamnak zate, nunnak zate le cahnak zatei amah Pathian
         duhdawt le mah le mah duhdawtawk vekih mai inhnen duhdawt cu meiur thawinak hmuahhmuah
         le raithawinak dang hmuahhmuah hnakin a pawimawhsawn,” tiah a ti.
         34 Fimfel zetih a sawn kha Jesu in a hmuh tikah, a hnenah, “Pathian uknak thawn nan
         hlaaw lo,” tiah a ti. Cui hnuah zohman in thu an sut ngam nawn lo.
         35 Jesu cun temple kulh sungih thu a zirh laiah hitin thu a sut hai, “Ziangtin so Danzirhtupawl
         in Khrih cu David-ih Fapa a si an ti?
         36 Amah David roriin Thlarau Thianghlim huham in, ‘BAWIPA in ka Bawipai hnenah, “Na
         ralpawl na kepal ih ka retngah hlanlo ka vawrh lamah to aw,” ’ tiah a ti.
         37 David amah roriin ‘Bawipa,’ tiah a ko asile ziangtin David-ih Fapa a si thei ding?”
         tiah a ti. Mipi tam zet cun lungawi zetin an rak ngai.
         38 Cutin thu zirh phahin Jesu in Danzirhtupawl kha va ralring uh, annih cu an kawrfualpi
         thawi tawihvah le dawr tluanah mi ih upatnak pek ding an ngaina.
         39 Sinakok sungah tonak pawimawhbik ih to an duh ih, puai hmun ah hmun sangbik an duh.
         40 Nuhmeipawlih inn an lawng ih, mi bumnak ah rei zetzet thla an camawter. Hipawl hin
         thuṭhennak nasasawn an tuar ding,” tiah a ti.
         41 Jesu cu thawhhlawm bawm lam hawi in a to ih, mipi thawhhlawm bawm sungih an dar paisa
         an thlak rero kha a zohhliah. Milian tampi cu paisa tampi an thlak.
         42 Nuhmei rethei zet nu a ra ih, kuadron pakhat tluk lepton pahnih a thlak.
         43 Jesu in a dungthluntupawl a hnenah a ko ih, “Thungai thu ka lo sim, thawhhlawm bawm
         sungih a thlatu dangpawl hmuahhmuah hnakin hi nuhmei retheinu in a thla tamsawn a
         si.
         44 Ziangahtile, midangpawl hmuahhmuah cun an neih hleifuan mi sung ihsin an pe. Asinan
         anih cun rethei zet cingin a nunkhawsaknak dingih a neih mi zaten a pe thluh a si,”
         tiah a ti.

1 Jesu cu temple kulh sung ihsin a suah zawng ah a dungthluntu lakih mi pakhat in,
         “Zirhtupa, zoh hnik, hi lungtopawl le innpipawl hi an va mak ve,” tiah a ti.
         2 Jesu in a sang ih a hnenah, “Hi tluk inn ropipawl hi na hmu ko lo maw? Lungto pakhat
         parih lungto a suangaw mi pakhat hman tang loin hlawn ṭheh an si leh ding,” tiah a
         ti.
         3 Temple hmairal Olif Tlang parih a to laiah, Peter, James, John le Andru tlain anmahte
         lawngin a hnenah,
         4 “Cui thilpawl cu ziang tikah an thleng ding? Hi thilpawl an thlen famkim zik tikah
         ziangvek hminsinnak a um ding?” tiah an sut.
         5 Jesu in a sang hai ih an hnenah hitin sim a thawk, “Zohman ih an lo bumlonak dingah
         va ralring uh.
         6 Ziangahtile, mi tampi ka hmin in an ra ding ih, ‘Khrih cu keimah hi ka si,’ tiah
         an ti ding ih mi tampi an bum ding.
         7 Raldoawknak thupawl si seh, raldoawk ding thupawl tla nan theih tikah nan thinphang
         hlah uh, cui thilpawl cu an ra thleng ko ding. Asinan a cemnetnak cu a si hrih lo
         ding.
         8 Miphun pakhat le pakhat an doaw ding, ram khat le ram khat an doaw ding. Hmun dangdangah
         ling a hnin ding, pam le buainak tampi a thleng ding. Hi thilpawl cu harsat tuarnak
         ih hramthawknak an si.
         9 “Nanmah hrang hrimhrimah ralring uh, ziangahtile, Sanhedrin hnenah an lo hruai ding,
         sinakok sungah an lo vaw ding, keimah ruangah uktupawl le siangpahrangpawl hmaiah
         an lo thlen ding ih, cutin an hnenah ka thu theihpitu nan si ding.
         10 Thuthangṭha cu miphun hmuahhmuah hnenah sim hmaisak a si ding.
         11 An lo kaih ih mi kut ih an lo thlen tikah ziangtin ka ṭawng ding ti khawruahhar cia
         hlah uh, a sawndan ding khal ruat cia hlah uh. Cu mi tikcucan ih a lo pek mi kha ṭawng
         mai uh, ziangahtile nanmah ten nan ṭawng a si lo ih, Thlarau Thianghlim in a ṭawng
         a si.
         12 “Unau le unau thi dingin an phiarsawmaw ding, pa in fa a phiarsawm ding, falepawl
         in an nu le an pa pawl an dodal ding ih, thihnak tiang an thlen ding.
         13 Ka hmin ruangah mi hmuahhmuah in an lo hua ding. Asinan a cemnet tiangih a tuarsuaktu
         cu runsuah a si ding.
         14 “Profet Daniel-ih sim mi fihnungza siatsuahtu cu hmun thianghlim ih a din nan hmuh
         tikah, hi ca a siartu cun theithiam seh. Judia peng ih a um mipawl cu tlang parah
         tlan hai seh.
         15 Inn parih a um mi cu inn sungah rung ṭum hlah seh, thil la dingin a inn sung khalah
         lut hlah seh.
         16 Lo ih a umtu cun a hnipuan la dingin a inn ah tlungkir hlah seh.
         17 Cui canih favun mipawl le nausen hnawifawp neitupawl an hmakhua a pit ding!
         18 Nan tlan can cu thlatang can a silonak dingin thla cam uh.
         19 Ziangahtile, cui ni ih harsatnak cu Pathian in leilung a sersiam thawk ihsin tuini
         tiangih a um dah kel lo mi le hmai lam khalih a umsal nawn lo ding mi harsatnak a
         si ding.
         20 Bawipa in cui can cu a tawiter lo ah cun, zohman a tang an um lo ding. Asinan a hril
         hleice mipawl ruangah cui ni can cu a tawiter ding a si.
         21 Mi pakhatkhat in, ‘Zoh hnik, Khrih cu hinah a um,’ asilole, ‘Zoh hnik, khinah a um,’
         a lo ti asile va zum hlah uh.
         22 Ziangahtile, khrih deupawl le profet deupawl an suak ding ih, cang thei sehla hril
         mipawl hman an bum theinak dingah hminsinnakpawl le mangbangza thilpawl an hmuh ding.
         23 Ralring uh, ngai hnik uh, thil ziangkim ka lo sim cia a si.
         24 “Cui harsatnak can hnuah cun ni a thim ding ih, thlapi in tleunak a pe lo ding.
         25 Van ihsin arsipawl an tla ding ih, van ih a um mi huhampawl tla an hnin ṭheh ding.
         26 “Cu tikah Minung Fapa cu huham nasazet le ropitnak thawn mero parih a rat an hmu
         ding.
         27 Cule a vancungmipawl a thlah ding ih, lei kil li ihta a hril mipawl cu lei deng ihsin
         van deng tiang a finkhawm ding.
         28 “Theipi kung tahṭhimnak ihsin zir hnik uh. A hnge note te suak in, hnah note te an
         cerh suak tikah ṭhal can a nai thlang ti nan thei.
         29 Cuvek thothoin hi thilpawl a ra cang ti nan hmuh tikah Minung Fapa rat can cu a nai
         tuk thlang, a thleng lohli ding ti thei uh.
         30 Thungai thu ka lo sim, cui thilpawl hmuahhmuah a kim lai hlanlo hi miphun hi a hloral
         hrimhrim lo ding.
         31 Van le leilung a hloral ding, asinan ka thu cu a hloral dah lo ding.
         32 “Asinan, cui ni le cui tikcucan cu zohman in an thei lo, van ih um vancungmipawl
         khalin an thei ve lo, Fapa khalin a thei lo, Pa lawngin a thei.
         33 A tikcu ra thlen ding can nan theih lo ruangah ralringten thla cam in hngak uh.
         34 Ziang thawn a bangrep tile, ram hlapi ih khualtlawng ih a feh mi pa, a inn tanta
         in, a siahhlawhpawl hnenah thuneihnak le an ṭuanvo cio felten peta in, sangka kiltupa
         kha ṭhaten sangka kil dingin a cahtatupa vek a si.
         35 “Hotupa cu, zan lamah maw, zanṭim ah maw, zing arkhuan canah maw, zing lamah maw
         a rat ding can nan theih lo ruangah ralringten hngak uh.
         36 Rinlopiin a ra ding ih nan ihthah lai a lo tawng pang ding.
         37 Nan hnenih ka sim mi hi mi hmuahhmuah hnen khalah ka sim a si, ‘Ralringten um uh,’
         ” tiah a ti.

1 Lantapuai le thilnu tel lo puai tuahnak ding ni hnih lawng a duh. Puithiam sangpawl
         le Danzirhtupawl in Jesu kha hrawkhrawl zetin a kaihdan ding le thah theidan ding
         an hawl.
         2 Asinan, “Puai ni ah cun si hlah seh, mipi an buai pang ding,” tiah an ti.
         3 Bethany khua, a rak phar dah mi Simon-ih inn ah rawl ei in cabuai a kil laiah, nunaunu
         pakhat in hriak rimhmui spaiknard cu alabasṭa lung ih tuah mi thawl in a rak keng
         ih, a thawl cu a khuai hnuah a lu ah a tawih.
         4 Mi hrekkhat cun thinheng in, “Ziangruangah hi hriak rimhmui cu a riaralter men?
         5 Dinari zathum hnakih tamah zuar in a tangka cu miretheipawl pek theih a si tiah,”
         nunaunu cu an mawhthluk.
         6 Jesu in, “Um ko seh, ziangah nan hnaihnawk rero? Anih in ka parah thil ṭha a tuah
         a si.
         7 Ziangahtile, miretheipawl cu nan hnenah an um ringring ko, nan duh tikcan pohah an
         parah thil ṭha nan tuah thei. Asinan kei cu nan hnenah ka um ringring lo ding.
         8 A ti thei tawk a tuah zo. In phumnak ding hrangih ka taksa hriak rimhmui a rak culh
         cia mi a si.
         9 Thungai thu ka lo sim, hi thuthangṭha an simnak leitlun hmun kipah hi thu hi amah
         hngilhlonak ah an sim ringring ding,” tiah a ti.
         10 Cule a dungthluntu hleihnih lakih mi pakhat Judas Iskariot cu an hnenih Jesu pe dingah
         puithiam sangpawl hnenah a feh.
         11 Cui thu puithiam sangpawl in an theih tikah an lung a awi zet ih, paisa pe dingin
         thu an kam. Cule remcang zetih Jesu pek theidan ding a hawl.
         12 Thilnu tel lo sang puai ni khatnak, Lantapuai tuufa thah ni ah, a dungthluntupawl
         in Jesui hnenah, “Khuiah so na ei ding mi Lantarawl kan lo timtuahsak ding na duh?”
         tiah an sut.
         13 Cule a dungthluntu lakih mi pahnih a hei thlah ih an hnenah, “Khawpi sungah va feh
         uh la, tibel cawipa nan tawng ding ih amah kha thlun uh.
         14 A va luhnak intekpai hnenah, ‘Zirhtupa in, “Ka dungthluntupawl thawn Lantarawl ka
         einak ding mikhual pindan cu khui tawkah a si?” ’ tiah va ti uh.
         15 Anih in inn tlunta pindan tumpi, timtuah cia le kan ṭul mi ziangkim thawn a lo hmuh
         ding. Cu tawkah cun kan ei ding mi va timtuah cia uh,” tiah a ti.
         16 Dungthluntupawl cu an pawk ih khaw sung an thlen tikah Jesu ih a sim vekin an va
         hmu ih, Lantarawl an timtuah cia.
         17 Khua a thim tikah Jesu cu a dungthluntupawl thawn cu tawk hmun ah cun an va feh.
         18 Rawl hil ih an ei laiah Jesu in, “Thungai thu ka lo sim, nan lakih mi pakhat, keimah
         thawn rawl eitlangtu in i phiarsawm ding,” tiah a ti.
         19 Dungthluntupawl cu riahse zetin an um thawk. Pakhat hnu pakhat, “Keimah ka si maw?”
         an ti. A dang pakhat in, “Keimah ka si maw?” tiah a ti.
         20 Jesu in a sang hai ih an hnenah, “Nanmah hleihnih lakih mi pakhat keimah thawn kheng
         pakhat sungih sang a hnimtlangtu a si.
         21 Cathianghlim sungih ngan cia vekin Minung Fapa cu a feh ko ding. Asinan Minung Fapa
         a phiarsawmtu cu a hmakhua a pit a si. Suak lo lawlaw sehla a hrangah a ṭhasawn ding,”
         tiah a ti.
         22 Rawl an ei laiah Jesu in sang a la ih, lungawithu a sim hnuah a phel ih a pe hai,
         “La uh la, ei uh, hihi ka taksapum a si,” tiah a ti.
         23 Cule no a la ih, lungawithu a sim hnuah a pe hai ih an zaten an in.
         24 Jesu in an hnenah, “Himi cu mi tampi hrangih ka thlet mi ka thisen ih nemhngeh mi
         thuthlung thar a si.
         25 Thungai thu ka lo sim, ‘Pathian uknak sungih a thar ka insal lai hlanlo hi sabitti
         cu ka in nawn lo ding,” tiah a ti.
         26 Cule thangṭhatnak hla an sak hnuah Olif Tlang ah an feh.
         27 Jesu in an hnenah, “Tuizan ah keimai ruangah nan tlu ṭheh ding. Ziangahtile, Cathianghlim
         in, ‘Tuukhaltu ka vaw ding ih tuupawl an tlandarh ṭheh ding,’ tiah a ti.
         28 “Asinan mithi lak ihsin ka thawhsal hnuah cun nan hmaiah Galili peng ah ka feh ding,”
         tiah a ti.
         29 Asinan Peter in a hnenah, “Midang an tluk ṭheh hmanah kei cu ka tlu lo ding,” tiah
         a ti.
         30 Jesu in a hnenah, “Thungai thu ka lo sim, tuini, tuizan ar vei hnih a khuan hlanah
         vei thum i phatsan ding,” tiah a ti.
         31 Asinan Peter cun nasasinin, “Nangmah thawi thihtlang a si khalle, ka lo phatsan hrimhrim
         lo ding,” tiah a ti. A dangpawl khalin cutin an ti ṭheh.
         32 Gesmani ti mi hmun ah an va thleng ih, Jesu in a dungthluntupawl hnenah, “Thla ka
         cam sung hmuah, hinah rak to uh,” tiah a ti.
         33 A hnenah Peter, James le John a hruai ih khawruahhar le thinhar zetih um a thawk
         ih,
         34 an hnenah, “Ka thinlung hi nasazet le thihnak tlak khawpin a riah a sia. Hinah hin
         rak um uh la, ralringten rak um uh,” tiah a ti.
         35 Hmai deuhah malte a va feh ih, leilung ah a bawkkhup ih, “A cang thei asile cui can
         cu ka hnenin lanter aw,” tiah thla a cam.
         36 “Abba, ka Pa, na hrangah ziangkim a cang thei ṭheh a si, hi no hi ka hnen ihsin la
         hram aw, asinan ka duhnak vekin si hlah seh la nangmai duh vekin si ko seh,” tiah
         a ti.
         37 A rakir ih an ihthat ṭheh a hmuh tikah, Peter hnenah, “Simon, na itthat maw si? Nazi
         pakhatte hman in hngak thei lo maw?
         38 Sualfawrhnak sungih nan luhlonak dingah ralring uh la thla cam uh. Thlarau cun a
         duh ko nan, taksa cu a ṭawnṭai a si,” tiah a ti.
         39 A va fehsal ih, a ṭawng cia vekin thla a camsal.
         40 A rakirsal tikah an ihthah ṭheh kha a hmu lala, ziangahtile an ihhmuh a suak tuk.
         Ziangtiih sawn ding khal an thei lo.
         41 A vei thumnak a rakirsal ih an hnenah, “Itthat hrih uh la, cawl hrih uh. A tawk thlang,
         a tikcu a thleng zo, ngai hnik uh, Minung Fapa cu misualpawl kut sungah phiarsawm
         a si thlang.
         42 Tho uh la, feh uhsi. I phiarsawmtupa a rat khi,” tiah a ti.
         43 Cutiih a ṭawng rero lai hmakhatteah a dungthluntu hleihnih lakih mi pakhat Judas
         cu, puithiam sangpawl, Danzirhtupawl le miupapawlih rak thlah mi, mi tampi ralnam
         le talhtum keng mipawl thawn an ra thleng lohli.
         44 Jesu phiarsawmtupa cun puithiam sangpawl le miupapawl cu theihthiamnak a rak pe cia
         zo, “Ka hnam mi pa cu nan kaih duh mi pa a si, kai uh la kil phahin hruai uh,” tiah
         a ti.
         45 A thlen veten Jesu cu a pan ih, “Rabbi, Rabbi,” tiah a tiih nasazetin a hnam.
         46 Cule an kut an suah ih, Jesu cu an kai.
         47 Cule an lakih a ding mi mi pakhat in a ralnam a zuk ih, puithiam lubikih siahhlawhpa
         kha a sat ih a hna a sahthlakngah.
         48 Jesu in a sang hai ih an hnenah, “Suamhmang kai ding bangin ralnam le talhtum thawn
         keimah kai dingah maw nan rat?
         49 Ni tinten temple kulh sungah thuzirh in nan hnenah ka um ko nan in kai fawn lo. Asinan
         Cathianghlim sung thu cu a kim a ṭul a si,” tiah a ti.
         50 Cu tikah a dungthluntu zaten Jesu cu tanta in an tlan hlohsan ṭheh.
         51 A taklawng khuhnak puan nem pate lawng a sin mi, tlangval pakhat in Jesu cu a thlun.
         Cu pa cu tlangvalpawl in an kai.
         52 A puan cu tanta in a taklawng in a tlansuak.
         53 Jesu cu puithiam lubik hnenah an hruai ih, puithiam sangpawl zate, miupapawl le Danzirhtupawl
         an tawngkhawmaw.
         54 Peter cun hla nawnin puithiam lubik inn tual tiang a hei thlun ih, temple kiltupawl
         hnenah to in meisa a ai.
         55 Puithiam sangpawl le Sanhedrinpawl cun Jesu thah theinak ding thutheihpitu an hawl
         nan an hmu lo.
         56 Ziangahtile, mi tampi in diklo zetin an hek nan an thu a rualaw thei lo.
         57 Cun, mi hrekkhat an ding ih diklo zetin thutheitu ah an tuahaw.
         58 Annih cun, “Hi milai kut ih sak mi temple hi ka siatbal ding ih, ni thum sungah kut
         ih sak lo mi a dang pakhat ka sak ding, ti a ṭawng lai kan thei a si,” tiah an ti.
         59 Asinan cui an thutheihternak khal cu a rualaw thei cuang lo.
         60 Cule puithiam lubik cu an laifangah a hung ding ih, Jesui hnenah, “Ziang tal na sawn
         ve hai lo ding maw? Hipawl in nangmah dokalhih thu an theihter mipawl hi ziangtin
         a si?” tiah a sut.
         61 Asinan zianghman sawn loin daiten a um. Puithiam lubik cun a hnenah, “Nangmah cu
         kan thangṭhat miih Fapa, Khrih cu na si maw?” tiah a sut lala.
         62 Jesu in, “Ka si ko. Minung Fapa cu huham neitupai vawrh lamih a to le van mero thawi
         a rat khal na hmu leh ding,” tiah a ti.
         63 Puithiam lubik cun a hnipuan a thlek ih, “Thutheihpitu dang kan ṭul nawn maw si?
         64 Pathian a nautatzia cu nan thei ko, ziangtin nan ruat?” tiah a ti. Cule an zaten
         Jesu cu thi tlak hrimhrim a si tiah thiamlo an coter.
         65 Cui si thawkin mi hrek in a parah cil an phui, a hmai an hup ih an kuttum in an thawng.
         Cun a hnenah, “Profet vekin thu phuang aw,” an ti ih, temple kiltupawl in an zaphak
         in an beng.
         66 Peter cu inn hmai lam tual ih a um laiah, puithiam lubikih siahhlawhnu pakhat a hnenah
         a ra.
         67 Peter meisa a ai lai a hmuh tikah a zohhliah ih, “Nang khal Nazareth Jesu thawi umtlang
         mi na si,” tiah a ti.
         68 Asinan Peter in, “Ka thei lo, ziang na ṭawng ti ka theithiam lo,” tiah a el ih, inn
         hmai kawtka lamah a va feh, cu veten ar a khuang.
         69 Siahhlawhnu in a va hmu lala ih a kiangih a dingpawl hnenah, “Hi pa hi an lakih mi
         pakhat a si,” tiah a sim.
         70 Asinan, “Ka si lo,” tiah a el lala. Cui hnu malte rei deuhah a kiangih ding mipawl
         in Peter cu, “Nang khal hi an lakih mi pakhat na si rori. Ziangahtile, na ṭawngdan
         in Galili peng mi na sizia a langter,” tiah an ti.
         71 Asinan Peter cun siatcamawk le sesam a thawk ih, “Nan sim mi pa cu ka thei lo,” tiah
         a ti.
         72 Cu veten ar vei hnihnak a khuang. Cu tikah Peter cun Jesu in a hnenih a sim mi, “Ar
         vei hnih a khuan hlanah vei thum i phatsan ding,” a ti mi kha a vun mangsal. Cui thu
         ruat in a ṭap.

1 Zingpit teah puithiam sangpawl cu miupapawl, Danzirhtupawl le Sanhedrinpawl thawn
         thurelcatnak an tuah. Jesu cu an ṭawn ih an hruai, cule Pilat kut ah an thlen.
         2 Pilat in a hnenah, “Jew-pawlih Siangpahrang na si maw?” tiah a sut. Jesu in a hnenah,
         “Na sim vek cu a si ko,” tiah a sawn.
         3 Puithiam sangpawl cun sual tampi an puh nan zianghman a sawn hai lo.
         4 Pilat in a hnenah, “Ziang tal na sawn hai lo ding maw? Ngai hnik, nangmah dokalh
         in theihpinak thu tampi an rel,” tiah a sutsal.
         5 Jesu in zianghman a sawn lo ruangah Pilat cu a mang a bang ngaingai.
         6 Cui puai tinten Pilat in mipi ih an dil mi thawngtla pakhat a suah ṭheu.
         7 Cu laiah Barabbas an ti mi pa, ralthawh laiih laithatpa cu, ralthotu dangpawl thawn
         thawng an rak tla.
         8 Mipipawl cun Pilat ih a tuah ṭheu vekih a tuah ding duh in ringpin an au ih, dil
         an thawk.
         9 Asinan Pilat in an hnenah, “Jew-pawlih Siangpahrang nan hnenah ka suah ding nan duh
         maw?” tiah a sawn hai.
         10 Ziangahtile, puithiam sangpawl in iksiknak ruangah a kut ah an thlen ti a thei.
         11 Asinan Barabbas suah sawn dingin puithiam sangpawl in mipipawl an rak tawkphirh cia.
         12 Pilat in a sang hai ih an hnenah, “Cuti asile Jew-pawlih Siangpahrang tiih nan kawh
         mi pa hi ziangtiih ka tuah ding nan duh?” tiah a tisal.
         13 Annih cun, “Khengbet aw,” tiah an ausal.
         14 Pilat cun, “Ziangruangah, ziang thil ṭha lo a tuah?” tiah a sut. Asinan annih cun,
         “Khengbet aw,” tiah an au sinsin.
         15 Pilat in mipi lungawiter a duh ruangah Barabbas cu a suahsak hai. Jesu cu a ralkappawl
         a vuakter ih khengbet dingin a ralkappawl kut ah a pe.
         16 Ralkappawl in Jesu cu praetorium sungah an luhpi ih, ralkap bur khat pumpin an kokhawm.
         17 Puan sendup an sinter ih, hling ih an phiar mi lukhum a lu ah an khumter.
         18 Cule salam pek an thawk ih, “Jew-pawlih Siangpahrang, salam kan lo pe,” tiah an ti.
         19 A lu ah nuangfung in an vua, a parah cil an phui, an khukbil in an upatawter.
         20 Nautat in an hmuhsuam hnuah puan sendup cu an hlihsak ih, amai hnipuan an hruhter,
         cule khengbet dingin an hruaisuak.
         21 Sairin ram mi, Alexander le Rufus-ih pa Simon cu khawte ihsin an kiangnaiah a ra
         ih hranhramin Jesui khraws cu an putter.
         22 Jesu cu Luruh Hmun an ti mi Golgotha ah an hei hruai.
         23 In dingah mura thawn an rawi mi sabitti an pe nan a in duh lo.
         24 An khenbet hnuah a hnipuanpawl cu an ṭhen ih, pakhat ciarih an co ding mi thei dingin
         camcawhfung an zuk.
         25 An khenbet can cu zing lam nazi pakua a si.
         26 Pilat in Jesu sual an puhnak catar cu, “JEW-PAWLIH SIANGPAHRANG,” tiah a ngan.
         27 Amah thawn suamhmang pahnih, a vawrh lamah pakhat, a keh lamah pakhat an khengbet.
         28 Cumi cun Cathianghlim sungih ngan mi, “Amah cu dan thlunlotupawl thawn siar telcih
         a si,” ti mi cu a famkimter a si.
         29 A kiangih a fehtupawl in amah an thangsiat ih direm zetin an lu an thing ih, “Hei!
         Nangmah cu temple siatbal in ni thum sungih a saktupa na si.
         30 Nangmah le nangmah runsuakawaw la, khraws parin rung ṭum aw,” tiah an ti.
         31 Cuvek thothoin puithiam sangpawl le Danzirhtupawl cun hmuhsuam in, “Midang cu a runsuak
         thei nan, amah le amah cu a runaw thei lo,
         32 Israel Siangpahrang Khrih cu khraws par ihsin atu rori rung ṭum seh la kan hmu ding
         ih kan zum ding,” tiah an ti. Amah thawn an khenbet mipawl khalin an zawkzet ve.
         33 Sun nazi hleihnih a kim in zan lam nazi pathum tiang cui ram pumpi ah thimkhawzing
         a tlung.
         34 Zan lam nazi pathum ah Jesu cu, “Eloi, Eloi, lama sabakthani?” tiah ring zetin a
         au. A tican cu, “Ka Pathian, ka Pathian, ziangruangah i tlansan?” tinak a si.
         35 A kiangih a ding mi, mi hrekkhatpawl in cu mi an theih tikah, “Zoh hnik uh, Elijah
         a kawh hi,” tiah an ti.
         36 Mi pakhat a va tlan ih, tihawp kha sabitti thur sungah a hnim ih, nuangfung zim ih
         a ṭem hnuah in dingah a pe ih, “Um hrih hnik seh, amah lathla dingah Elijah a ra maw,
         ra lo kan zoh hnik pei,” tiah an ti.
         37 Jesu cu ring zetin a au ih a thlarau a thlah.
         38 Temple hmun thianghlim puanzar cu a luzim ihsin a tawdeng tiang ṭhen hnih ah a tlek.
         39 Jesui hmaiih a dingtu ralkap za hotu in a au le a thlarau ih a suahsanzia a hmuh
         tikah, “Hi pa cu Pathian Fapa rori a rak si ko e!” tiah a ti.
         40 Hla nawnih a rak cuan vetu nunau hrekkhat an um. Cupawl lakah Mary Magdalin, James
         nautasawn le Joses-ih nu Mary le Salomi tla an tel.
         41 Cupawl cu Galili ram a um laiih a thluntu le amah tuamhlawmtupawl le Jesu thawi Jerusalem
         ih a ra mi nunau dang tampi tla an si.
         42 Cui ni cu Sabbath Ni hlanih timlamawk ni a si. Zan lam a thlen tikah,
         43 tlangsuak upa lakih mithupi le Pathian uknak hngaktu Arimathia khaw mi Joseph cu
         ralṭha zetin Pilat hnenah a feh ih, Jesui ruang cu a dil.
         44 Jesu a thih zo cu Pilat a mang a bang ngaingai. A ralkap za hotu cu a ko ih, a thihnak
         a rei zo maw? tiah a sut.
         45 A thi zo ti ralkap za hotu hnenin Pilat in a theih tikah a ruang cu Joseph a lakter.
         46 Joseph cun puan nem pate a lei ih, a ruang cu a lathla, cule puan nem paten a tuam
         hnuah lungpi virh mi thlan sungah a vui ih, a thlanka ah lung a hrilhta.
         47 Mary Magdalin le Joses-ih nu Mary cun a ruak an vuinak hmun cu an hmu.

1 Sabbath Ni a cem tikah Mary Magdalin, James-ih nu Mary le Salomi in a ruang va culh
         dingah rimhmui hriak an lei.
         2 Zarh khatih a hmaisabik ni zingpitte ni suah zawngah thlan ah an va feh.
         3 “Thlan khar lungto cu zo in in hrilhsak ding?” tiah an rel rero.
         4 Cule an hun zoh tikah lungpi cu hrilh a rak si zo ti kha an hmu. Cui lung cu lungto
         tum zet a si.
         5 Thlan sung an vung luh tikah puan var a sin mi tlangval pakhat, vawrh lam kapih a
         to kha an hmu ih an lau zet.
         6 Anih cun an hnenah, “Mangbang in um hlah uh, an khenbet mi Nazareth Jesu nan hawl,
         anih cu a tho zo, hinah a um nawn lo, an retnak hmun hi zoh hman uh.
         7 Va feh uh la, a dungthluntupawl le Peter hnenah nan hmaiah Galili ram ah a feh cia,
         cui hmun ah a lo sim cia vekin nan hmu ding,” tiah a ti.
         8 Zamrangten an fehsuak ih, khur le mangbang in thlan ihsin an tlansuak. An ṭih tuk
         ruangah zo hnen hmanah zianghman an sim lo.
         9 Zarh khatih ni hmaisabiknak zingpit teah Jesu a thosal. Cui hnuah, khawsia pasarih
         a dawisuahsak mi Mary Magdalin hnenah a lang hmaisabik.
         10 Anih cu a va feh ih, Jesu thawi umtlang dah mi, riahsia ih a ṭap rero mipawl kha
         a va sim hai.
         11 Jesu a nung tile cu nu in a hmu ti an theih tikah an zum lo.
         12 Cui hnuah anmah lakih mi pahnih khawte lamih an feh laiah phun dangin an hnenah Jesu
         a lang.
         13 Cute pahnih cu an va feh ih, Jesui dungthluntu dangpawl hnenah an sim nan an rak
         zum cuang lo.
         14 Cui hnuah rawl ei ih an to laiah a thluntu hleikhat hnenah a lang. A thawhsal hnuah
         mi hrek in an hmuh thu a thluntu hleikhatpawl in an zum lo ruangah, an zumlonak le
         an lungruhnak kha a kawk hai.
         15 Cule, anih in an hnenah, “Leitlun khaw zakipah va feh uh la sersiam mi tinkim hnenah
         thuthangṭha va sim uh.
         16 A zum ih baptisma a cotu cu rundam a si ding. Asinan a zumlotu cu thiamlo coter a
         si ding.
         17 A zumtupawl cu hi hminsinnakpawl in a thlun ding, ka hmin in khawsia an dawi ding,
         ṭawng thar in an ṭawng ding.
         18 Rul tla an kai ding, thih theinak ziang thil khal an in le an zianghman a pawi lo
         ding. Mina parah an kut an suang ding ih an dam ding,” tiah a ti.
         19 Bawipa cu an hnenih thu a sim ṭheh hnuah vancung ah laksoh in a um ih, Pathian vawrh
         lamah a to.
         20 Cule an fehsuak ih hmun kipah thuthangṭha an sim. Bawipa cu an hnenah hna a ṭuan
         ih, an thusim mi cu hminsinnakpawl hmang in a nemhngehsak vivo. Amen.LUKALUKALUKALUKALUKA

1 Kan lakih thil cang mipawl thuhla hi mi tampi in a sangsangtei ngankhum an rak thawk
         zo. Cui thilpawl tla cu kan zum rori mi an si.
         2 Athawk ihsin mit roriih a hmutupawl le thuthangṭha rawngbawltupawl in cui thil cang
         mipawl cu kan hnenah in rak simsawng. Curuangah, kan hnenih in rak sim mi vekin ka
         ngan a si.
         3 Curuangah upat tlakbik Theofilas, a hmaisabik ihsin cui thuhlapawl a zatein ka theihfiang
         hnuah, a sangsangten na hnenah ngan ningla a ṭha ding tiah kei khalin ka ruat.
         4 Cucu, midangpawl ih an rak lo zirh rero zo mi thupawl kha a dik a si ti na theih
         famkim theinak dingah a si.
         5 Judia peng Siangpahrang Herod-ih san laiah, Abijah-ih ho a si mi puithiam Zakhariah
         a rak um. A nupi cu Aaron-ih tesinfa a si ih, a hmin cu Elizabeth a si.
         6 An pahnih in Pathian hmaiah midingfel an si. Sawihnawm ding um loin, Bawipai thupek
         hmuahhmuah le dan le dun an thlun.
         7 Elizabeth cu micing a si ruangah le an pahnih in an upat zet thlang ruangah fa an
         nei lo.
         8 Cule hiti hin a si, Zakhariah cu amai can a thlen tikah puithiam a si vekin Pathian
         hmaiih a hopawl thawn puithiam hna a ṭuan laiah,
         9 puithiampawl ih tidan kel bangin camcawhfung an zuk ih, Zakhariah-ih ṭuanvo cu Bawipai
         temple hmun thianghlim sungih rimhmui ur ding a si.
         10 Cutiih rimhmui a ur laiah cun mipi zate cu temple lengah thla an rak cam rero.
         11 Cule Bawipai vancungmi pakhat cu a hnenah a runglang ih, rimhmui urnak biakṭheng
         vawrh lamah a ding.
         12 Cule Zakhariah in cui vancungmi cu a hmuh tikah nasazetin a thinlung a buai ih, ṭihnak
         in a khat.
         13 Asinan cui vancungmi cun a hnenah, “Ṭih hlah, Zakhariah, ziangahtile na Pathian in
         na thlacam cu a thei zo ih, na nupi Elizabeth in fapa a lo hrin ding. A hmin ah John
         na sak pei.
         14 Cule aipuannak le lungawinak na nei ding. Cui na fapa a suah tikah mi tampi tla an
         lung a awi ding.
         15 Ziangahtile, anih cu Bawipai mithmuh ah a ropi ding. Sabitzu si seh, zu si seh a
         in hrimhrim lo ding. A nui pum sungih a um lai ihsin Thlarau Thianghlim in a khat
         ding.
         16 Cule anih in Israel mi tampi Bawipa an Pathian lamah a hawikirsalter ding.
         17 Cule anih cu Bawipai hmaiah Elijah-ih thlarau le huham in a feh ding. Bawipai hrangah
         minungpawl timlam dingin, palepawl in an fale an kaihhruaidan a thleng ding ih, thulunglopawl
         cu midingfelpawlih ruahnak lamah a hruai ding. Cule mipipawl cu Bawipai hrangah tiar
         cia le timtuah cia si dingin a tuah ding,” tiah a ti.
         18 Cule Zakhariah in vancungmi hnenah, “Na sim vekin a cang ngaingai ding ti cu ziangtin
         ka thei thei ding? Kei cu patar ka si zo. Ka nupi khal a kum a upa tuk zo,” tiah a
         ti.
         19 Vancungmi in a sang ih a hnenah, “Keimah cu Pathian hmaiih dingtu Gabriel ka si.
         Nangmah thu lo sim ding le cui lungawiumza thuthang na hnenih phuang dingah i thlah
         a si.
         20 Cule, ngai hnik, ka ṭawng mi na zum lo ruangah hi thuhla tlamtlinter ni a si hlanlo
         daiten na um ding ih, na ṭawng thei lo ding. Ka ṭawng mi cu a tikcu a kim tikah a
         tlamtling leh ding,” tiah a ti.
         21 Mipi in Zakhariah cu an rak hngak. Temple hmun thianghlim sungih rei tuk a um ruangah
         an mang a rak bang.
         22 A ra suah tikah a ra be thei hai lo. Cule annih in temple hmun thianghlim sungah
         larnak a hmu ti an rak theithiam. Ziangahtile, anih in an hnenah theihthiamnak tla
         a pe ih, ṭawng thei loin a rak um ringring.
         23 Cule hiti hin a si, Zakhariah cu a rawngbawl can a cem tikah amai inn ah a tin.
         24 Cui hnuah a nupi Elizabeth cu fa a vun ih thla nga sung inn sungah a khumawaw.
         25 Cule Elizabeth in, “Bawipa in ka hrangah hihi a rak tuah a si. Tui canah cun i duhsaknak
         a langter zo ih, misenpi lakih ka ningzahnak cu i laksak zo,” tiah a ti.
         26 A thla ruknak ah Pathian in vancungmi Gabriel cu Galili peng, Nazareth an ti mi khua
         ih um,
         27 fala him hnenah a run thlah. Cui fala him cu David-ih tesinfa a si mi Joseph thawn
         ṭhiaw dingih ham cia mi a si ih, a hmin cu Mary a si.
         28 Vancungmi cu a hnenah a ra ih, “Cibai! Nang cu duhsaknak sang zet cotu na si. Bawipa
         cu na hnenah a um a si. Nang cu nunau lakah thlawsuah mi na si,” tiah a ti.
         29 Cule Mary in vancungmi cu a hmuh tikah, a ṭawng mi in nasazetin a thinlung a buaiter.
         Cule a thinlung in, “Hi cibai buknak ih sullam cu ziang a si pei?” tiah a ruat.
         30 Cule vancungmi in a hnenah, “Mary, ṭih hlah, ziangahtile nang cun Pathian duhsaknak
         na hmu zo a si.
         31 Ngai hnik, na pum sungah fa na vun ding ih, fapa na hring ding. Cule a hmin ah Jesu
         na sak ding.
         32 Anih cu miropi a si ding ih, cungnungbikih Fapa tiah kawh a si ding. Cule Bawipa
         Pathian in a hnenah a pupa David-ih laltohkham a pe ding.
         33 Cule Jakob tefa tlunah kumkhua in a uk ding ih, a uknak cu cem ni a nei lo ding,”
         tiah a sim.
         34 Mary in vancungmi hnenah, “Hi thu cu ziangtin a cang thei ding, kei cu mipa thawn
         kan pawlaw lo?” tiah a ti.
         35 Cule vancungmi in a sang ih a hnenah, “Thlarau Thianghlim cu na parah a rung thleng
         ding ih, cungnungbikih huham cun a lo tuam him ding. Curuangah na hrin ding mi Mi
         Thianghlim Pa khal Pathian Fapa tiah kawh a si ding.
         36 Cule, ngai hnik, na sungkhatnu Elizabeth khalin a tar zet hnuah fa a vun. Fa a nei
         thei nawn lo tiah an ti mi cu atu ah fa a vunnak thla ruk a si zo.
         37 Ziangahtile, Pathian hrangah cun thil cang thei lo a um lo,” tiah a ti.
         38 Cule Mary in, “Ngai hnik, kei cu Bawipai salnu ka si. Na sim mi vekin ka hnenah thleng
         ko seh,” tiah a ti. Cule Vancungmi cun Mary cu a fehsan.
         39 Cui canah Mary cu a tho ih, Judia peng tlang par khua pakhat ah zamrangten a hung
         feh.
         40 Cule Zakhariah tei inn sungah a lut ih, Elizabeth cu cibai a buk.
         41 Cun hiti hin a si, Elizabeth in Mary-ih cibai buknak a theih tikah a pum sungih nausente
         cu a khir. Cule Elizabeth cu Thlarau Thianghlim in a khat.
         42 Cun aw ring zetin, “Nang cu nunau lakah mihualvanṭha na si. Na pum sungih naute khal
         mihualvanṭha a si.
         43 Ka Bawipai nu ka hnenih ra tlawn ding duhsaknak cu kei in ka co?
         44 Ngai hnik, cibai i buknak aw ka hnenih a thlen leveten ka pum sungih nausente cu
         aipuang in a khir a si.
         45 A zumtunu cu mihualvanṭha a si. Ziangahtile, Bawipai a sim mi thupawl cu a cangsuak
         ding a si,” tiah Elizabeth cu a au.
         46 Cule Mary in, “Ka nunnak cun nasazetin Bawipa a thangṭhat.
         47 Ka thlarau cu i rundamtu Pathian ah a aipuang zet.
         48 Ziangahtile, kei a salnu dinhmun niam zet cu i ngaihsak. Ngai hnik, atu thawk ihsin
         ṭhangthar hmuahhmuah in mihualvanṭha tiah in ti ding.
         49 Ziangahtile, huham ih a khat mi pa in ka hrangah thil ropi a tuah zo. A hmin cu a
         thianghlim a si.
         50 Cule a zahngainak cu san khat hnu san khat amah ṭihzahtupawl parah a um vivo.
         51 A ban in cahnak cu a langter zo. An thinlung khawruahnak ih mihngalpawl cu a ṭekdarhter
         zo.
         52 Mithiltithei cu an laltohkham ihsin a hnukthla ih, mihnuaitapawl cu a cawisang zo.
         53 Rilrawng mipawl cu thil ṭha thawn a tlaiter hai ih, milianpawl cu kut lawngin a fehhloter
         hai.
         54 Zahngainak neih ding a hngilh lo ruangah a siahhlawh Israel cu a rak bawm.
         55 Kan pupapawl hnenih a rak sim cia bangin Israel cu a bawm. Cumi cu Abraham hnenah
         le a tesinfa hnenah kumkhua in a rak sim,” tiah a ti.
         56 Cule Mary cu Elizabeth hnenah thla thum hrawng a um hnuah amai inn ah a tlung.
         57 Elizabeth cu fa a hrinnak ding nithla a kim ih, fapa a hring.
         58 Cule a inhnenpawl le a sungkhatpawl in Bawipa in zahngainak nasazet Elizabeth parih
         a neihzia an thei. Cule amah thawn lungawi aipuang in an um.
         59 Cule, hiti hin a rak si, a ni riatnak ah naute serh tan dingin an ra pan ih, a hmin
         ah a pai hmin Zakhariah thotho an sak.
         60 Asinan, a nu in, “Cutin si hlah seh, John ti si sawn seh,” tiah a sang hai.
         61 Asinan annih in a hnenah, “Nan sungkhat lakah cuvek hmin nei zohman an um lo,” tiah
         an ti.
         62 A pa Zakhariah in naute cu hmin ziangvek sak a duh ti theih an duh ih, theihthiamnak
         an hmuh.
         63 Cule anih in cangannak calung a dil hai ih, “A hmin cu John a si,” tiah a ngan. Cule
         an zaten an mang a bang.
         64 Culeveten Zakhariah-ih kaa cu awnsak a si ih, a lei cu a phawihaw. Cule a ṭawng ih,
         Pathian a thangṭhat.
         65 An kiangkapih umpawl hmuahhmuah in an ṭih ih, cui thu hmuahhmuah cu Judia peng, tlangpar
         ram hmuahhmuah ah a thang ṭheh.
         66 Cui thu a theitu hmuahhmuah in an thinlung ah acui thu cu an ret cio. Cule, “Hi naute
         cu ziangvek mi ah hung cang leh tak pei maw?” tiah an ti. Bawipai kut cu cui naute
         hnenah a um.
         67 A pa Zakhariah cu Thlarau Thianghlim in a khat ih, profet vekin thu a sim.
         68 Anih cun, “Bawipa cun a mipawl a rak vehvai ih a tlen hai zo ruangah Israel Pathian
         cu thangṭhat in um seh.
         69 A siahhlawh David tesinfa ihsin kan hrangah rundamnak ki a suakter zo.
         70 Leilung thawhtirte ihsin a profet thianghlimpawlih kaa ihsin a tiamkam cia vekin
         a cangsuak a si.
         71 Kan ralpawl hnen ihsin le in huatupawl hmuahhmuah ih kut ihsin rundam kan si ding
         in rak tiamkam.
         72 Cumi cu kan pupapawl parih zahngainak neih ding le a thuthlung thianghlim hngilh
         lo dingin thu a rak tiamkam.
         73 Kan pa Abraham hnenah sesam in thu a rak tiamkam.
         74 Kan ralpawl kut sung ihsin in runsuah hnuah ṭihnak um loin amah kan rian ding tiah
         sia a sam.
         75 Kan nun sung hmuahhmuah thianhlimnak le dingfelnak in a hmaiah kan rian ding.
         76 Cule, nang, ka fa, Cungnungbikih profet tiah kawh na si ding. Ziangahtile, nang cu
         a hrangah a lamzin rak sialtu dingah Bawipai hmaiah na feh ding.
         77 A mipawl in an sual ngaidam an sinak thawngin rundam an si ti an theihnak dingah
         Bawipai hmaiah na feh ding.
         78 Kan Pathian-ih zahngainak muril ruangin tlun lam ihsin kan hnenah ni a rung tlang
         zo.
         79 Thim lakih to mi le thihnak phenthlam hnuaiih to mipawl parih tle dingah le hnangamdaihnak
         lamzin sungih kan ke hruai dingah in rak vehvai zo,” tiah a ti.
         80 Naute cu a ṭhang ih, thlarau lamah a cak. Cule langhnganin Israel-pawl hnenih a lang
         hlan sung hmuah cu ramṭhing ah a um.

1 Cu laiah cun hiti hin a rak si, Kaisar Augasṭas in leitlun mi hmuahhmuah hmin khum
         thluh dingin thu a pe.
         2 Cucu Siria ram ah Kurinia cu ram uktu a si laiih hmin khum hmaisabik a si.
         3 Mi kip hmin pe dingin anmai khua cio ah an feh.
         4 Cule Joseph khal cu Galili peng, Nazareth khua ihsin Judia ram David-ih khua Bethlehem
         ah a feh. Ziangahtile, amah cu David-ih tesinfa le sungkua a si.
         5 Joseph cu a nupi si dingih hamnak an rak tuah zo mi fa hring zikte Mary thawn cui
         hmun ah cun an feh.
         6 Cule, hiti hin a si, cu tawkih an um laiah Mary-ih nau hrin tikcu a kim.
         7 A fatir fapa a hring ih, puan in a vel. Riahbuk ah an hrang hmun a um lo ruangah
         naute cu rankheng sungah a hlum.
         8 Cui ram ah cun tuukhalpawl cu zan ah an tuupawl kil in ram lakah an um.
         9 Cule, ngai hnik, Bawipai vancungmi pakhat cu an hnenah a runglang ih, Bawipai ropitnak
         in an kimvel cu a run tlet. Cule an ṭih ngaingai.
         10 Asinan, vancungmi cun an hnenah, “Ngai hnik uh, nan hnenah lungawinak maksak thuthangṭha
         ka run phuan ruangah ṭih hlah uh. Cui thuthangṭha cu mi hmuahhmuah hrangah a si ding.
         11 Ziangahtile, tuini ah David khua ah nan hrangah Rundamtu a suak. Amah cu Bawi Khrih
         a si.
         12 Hihi nan hrangah theihthiamnak a si ding. Puan ih vel mi nausente cu rankheng sungah
         an hlum kha nan hmu ding,” tiah a ti.
         13 Cule, hmakhatteah cui vancungmi thawn vancungmi burpi an runglang ih hitin Pathian
         an thangṭhat,
         14 “Cungnungbik hmun ah Pathian cu thangṭhat si ko seh. Leitlun ah daihnak um ko seh.
         Minung hnenah a duhsaknak um ko seh,” tiah an ti.
         15 Cule, hiti hin a rak si, vancungmipawl cu an hnen ihsin van ih an feh thluh tikah
         tuukhalpawl cun, “Atu ah Bethlehem khua tiang va feh uhsi la, Bawipai in rak sim mi
         thil cang mi cu va zoh hnik uhsi,” tiah pakhat le pakhat an tiaw.
         16 Cuti cun, zamrang zetin an feh ih, Mary, Joseph le rankheng sungih hlum mi nausente
         cu an va hmu.
         17 Naute an hmuh hnuah cui naute thuhla vancungmi ih an rak sim mi cu an than.
         18 Cule tuukhalpawl ih sim mi thu a theitu hmuahhmuah cu an theih mi parah an mang a
         bang thluh.
         19 Asinan, Mary in cui thil hmuahhmuah cu ruat phah reroin a thinlung ah a ret.
         20 Tuukhalpawl cu an theih mi le an hmuh mi thil hmuahhmuah ruangah Pathian sunlawih
         le thangṭhat in an kirsal. Vancungmi ih a rak sim cia vekin cui thil hmuahhmuah cu
         a kim a si.
         21 Naute serhtannak ding ni ni riat a kim tikah Jesu tiah hmin an sak. Mary in a pum
         sungih a vun hlanah vancungmi in a rak sak cia mi hmin a si.
         22 Cule, Mawsi Dan vekin Mary-ih thianfaiawk ni a kim tikah Joseph le Mary in naute
         cu Bawipa hnenih hlan dingin Jerusalem ah an fehpi.
         23 Cumi cu Bawipai Dan sungah, “Fatir mipa pohpoh cu BAWIPAI hrangih ruat mi an si an
         ti ding,” tiih ngan mi vek khan a si.
         24 Bawipai Dan sungih a sim mi vekin, “Thuro khuah khat asilole laileng note pahnih,”
         thawinak hlan ding a si.
         25 Ngai hnik, Simeon an ti mi pa pakhat cu Jerusalem ah a rak um. Amah cu midingfel
         le Pathian ngaihsak mi, Israel hnemtu ding a rak hngak ringringtupa a si. Cule Thlarau
         Thianghlim cu a parah a um.
         26 Thlarau Thianghlim in a hnenah Bawipai Khrih a hmuh hlanlo amah cu a thi lo ding
         tiah a rak phuangsuak cia.
         27 Amah cu Thlarau in a hruai ih temple kulh sungah a lut. Cule a nu le a pa in naute
         Jesu cu Dan ih a tidan kel in temple sungah an ratpi.
         28 Cu tikah, Simeon in naute cu a kut in a cawi ih, Bawipa a thangṭhat,
         29 “Cungnungbik Bawipa, atu ah na thu vekin na siahhlawh kei cu hnangamten i fehter
         thlang aw.
         30 Ziangahtile, na rundamnak cu ka mit roriin ka rak hmu zo.
         31 Cumi cu mi hmuahhmuah mithmuh ah na rak timtuah.
         32 Anih cu Zentelpawl tlettu ding tleu le na mi Israel-pawlih ropitnak a si ding,” tiah
         a ti.
         33 Simeon in naute-ih cungcangthu a sim mi ah Joseph le a nu cu an mang a bang.
         34 Cule Simeon in thlawsuah a pe hai ih, naute nu Mary hnenah, “Ngai hnik, hi naute
         cu Israelmi lakah mi tampi tluter ding le tungdingsaltu dingih ruat a si. Cule anih
         cu an simsiat ding mi hminsinnak a si ding.
         35 Cutin, mi tampi thinlung ih khawruah mi tla langter a si ding ih, ralnam in na thinlung
         khal a suntlang ding,” tiah a ti.
         36 Cu tawkah cun Asher hrin, Fanuel-ih fanu, Anna an ti mi profet nunau pakhat khal
         a rak um. Cu nu cu a tar zet. Pasal a neih hnuah a pasal thawn kum sarih an rak umtlang.
         37 Amah cu nuhmei a si ih, kum sawmriat le kum li hrawng a si. Cu nu cu temple kulh
         sung ihsin suak loin sun le zan, rawlul le thlacam in Pathian a bia.
         38 Cui can laifangah cun cu nu khal cu a ra lut ih, Pathian hnenah thangṭhatnak a hlan.
         Jerusalem khua ih tlensalnak a rak hngakhlaptupawl hmuahhmuah hnenah cui naute-ih
         thuhla a sim hai.
         39 Cule Bawipai Dan vekin Joseph le Mary in thil hmuahhmuah an tuah ṭheh hnuah Galili
         peng, anmai khua Nazareth ah an tlungsal.
         40 Nauhak cu a ṭhang ih, thlarau lamah a cak, fimnak in a khat ih, Pathian zangfahnak
         cu a parah a um.
         41 Kum tinten a nu le a pa cu Jerusalem khua ah Lantapuai ah an feh ṭheu.
         42 Cule, anih cu kum hleihnih a kim tikah an nunphung vekin Jerusalem khua ih Lantapuai
         ah cun an feh.
         43 Lantapuai nipawl tla a cem tikah an tlungsal. Nauhak Jesu cu Jerusalem khua ah a
         tangta. Cucu Joseph le Jesui nu in an rak thei lo.
         44 Asinan, an tlunpi mipawl lakih um ve ah an rak ruat ih, ni khat sung an feh. Cule
         an sungkhatpawl le an rualpipawl lakah Jesu cu an hawl.
         45 An hmuh lo tikah Jerusalem khua ah an kirsal ih, Jesu cu an hawl.
         46 Cule hiti hi a rak si, ni thum hnuah, Jesu cu temple kulh sungah zirhtupawl lakah
         to in an thu ngaithla le anmah thu sut ih a um lai kha an va hmu.
         47 A ṭawng mi a rak theitu hmuahhmuah cun a thu theihzia le a thu sandan pawl ah an
         mang a bang zet.
         48 A nu le a pa in amah an hmuh tikah an khawruah a har zet. Cule a nu in a hnenah,
         “Fapa, ziangah kan hnenah hihi na tuah? Zoh hnik, na pa le kei cun thinhar in kan
         lo hawl rero,” tiah a ti.
         49 Cule anih in an hnenah, “Ziangah saw in hawl? Ka Pai hna ka buaipi a ṭul a si ti
         nan rak thei lo maw si?” tiah a ti.
         50 Asinan an hnenah ziang a ṭawng ti an rak theithiam lo.
         51 Cui hnuah Jesu cu a nu le a pa thawn Nazareth khua ah a feh ih an thu lung in a um.
         Asinan, a nu cun cui thil hmuahhmuah tla cu a thinlung ah a ret.
         52 Cule, Jesu cu fimnak ah le ruangrai ah le Pathian le minung duhsaknak ah a ṭhang
         vivo.
         
            

         
      
   
      
         3
1 Kaisar Tiberius ih ram a uknak a kum hleingatnak ah, Ponṭias Pilat cu Judia peng
         uktu a si. Herod in ramṭhen pali lakih pakhat Galili peng a uk. A unaupa Filip in
         ramṭhen pali lakih pakhat Ituria le Trakhoniṭis peng a uk. Cule, Lisanias in ramṭhen
         pali lakih pakhat Abilin peng a uk.
         2 Anas le Kaiafas cu puithiam lubik an si. Cui canah ramṭhing ah Zakhariah-ih fapa
         John hnenah Pathian thu a rak thleng.
         3 John cu Jordan tiva kiangkap ram hmuahhmuah ah a feh ih, sual ngaidamnak ding hrangah
         sualsirnak baptisma thu a sim.
         4 Cumi cun profet Isaiah in a cazual sungih a rak ngan mi, “Ramṭhing ih mi pakhat au
         aw cun, ‘Bawipai hrangah lamzin sial uh. A zinpawl kha dingter uh.
         5 A kuarnak kip kha silh khat uh, tlang le mual kipin rawnter uh. Lamzin kawi cu dingter
         uh la, lamzin bingbopawl tla cu rualter uh.
         6 Cule mi hmuahhmuah in Pathian rundamnak an hmu ding,’ ” tiah a ti mi cu a tlamtlingter.
         7 John cun amai baptisma co dingih a ra suak mi mi burpi hnenah, “Nannih cu tur nei
         rul cithlah nan si. A ra thleng lai ding mi thinhengnak ihsin tlansuak dingah zo in
         so ralrinnak a rak lo pe?
         8 Curuangah nan sual nan sir taktakzia cu nan rah in langter uh. ‘Abraham cu kan pa
         a si,’ tiin nan thinlung sung in ruat thawk hlah uh. Nan hnenah ka lo sim a si, Pathian
         cun hi lungtopawl ihsin Abraham hrangah tesinfa tla a tuah thei a si.
         9 Thingkungpawl hramah hreitlung ret a si zo. Curuangah rah ṭha a rah lo mi thingkung
         kipin hau thluk an si ding ih, meisa sungah paih an si ding,” tiah a ti.
         10 Cule, mi burpi in, “Cuti asile ziang kan tuah ding?” tiah an sut.
         11 Cu tikah John in an hnenah, “Angki zun hnih neitu cun a neilotu kha ṭhen seh. Rawl
         a neitu khalin cutivek thothoin tuah seh,” tiah a sang hai.
         12 Siahkhawngtupawl khal John-ih baptisma co dingin a hnenah an ra ih, “Zirhtupa, ziang
         kan tuah ding?” tiah an ti.
         13 Cule anih in an hnenah, “An lo fial mi hnakih tam in va khawng hlah uh,” tiah a ti
         hai.
         14 Ralkappawl khalin, “Ziang kan tuah ding?” tiah an sut. Cule anih in an hnenah, “Zo
         hnen hmanin hranhramin paisa la hlah uh. Diklo zetin sual mi puh hlah uh la, nan hlawh
         tawkah nan lungkim tawk uh,” tiah a ti.
         15 Mipi cun Khrih ruahsannak thawn John hi Khrih a si maw si lo tiah an zaten an thinlung
         khawruahhar in an um.
         16 Cu laiah John in an zate hnenah a sang hai ih, “Kei cun ti ah baptisma ka lo pe.
         Asinan kei hnakih a nasasawn Mi a ra lai ding. Kei cu a kedam hri phawihsaktu ding
         hmanah ka tlak lo. Anih cun Thlarau Thianghlim ah le meisa ah baptisma a lo pe ding.
         17 A kut ah sangvut zapnak ṭangṭa a um ih, sangvut cilnak hruih cu a thianfai ṭheh ding.
         Amai sangvut cu cuam sungah a thun ding. Asinan a hi cu zohman ih mih thei lo mi meisa
         in a urkang thluh ding,” tiah a ti.
         18 Cun, John cun a dang thazang peknak thu tampi thawn mipi hnenah a phuang.
         19 Asinan, John in Herod tetrak kha a unau Filip-ih nupi Herodias a ṭhit ruangah le
         thil ṭha lo dangdang a tuah mipawl hmuahhmuah ruangah a kawk.
         20 Herod cun a thil tisual mi hmuahhmuah tlunah John cu thawng sungah a thlakbet.
         21 Mi hmuahhmuah baptisma an co tikah, hitin a rak si, Jesu khal baptisma a co ve. Thla
         a cam laifangah van cu a rak awngaw.
         22 Cule Thlarau Thianghlim cu Jesu parah taksa pianhmang nei in thuro vekin a rung ṭum.
         Cule van ihsin aw pakhat in, “Nang cu ka duhdawt zet mi ka Fapa na si. Na parah ka
         lung a awi zet,” tiah a ti.
         23 Jesu rawngbawl a thawh tikah kum sawmthum hrawng a si. Mi in Jesu cu Joseph-ih fapa
         ah an ruat. Joseph cu Heli-ih fapa a si.
         24 Heli cu Matthat-ih fapa a si, Matthat cu Levi-ih fapa a si, Levi cu Melkhi-ih fapa
         a si, Melkhi cu Janna-ih fapa a si, Janna cu a dang Joseph-ih fapa a si.
         25 Joseph cu Mattathias-ih fapa a si. Mattathias cu Amos-ih fapa a si, Amos cu Nahum-ih
         fapa a si, Nahum cu Esli-ih fapa a si, Esli cu Naggai-ih fapa a si.
         26 Naggai cu Maath-ih fapa a si, Maath cu Mattathias-ih fapa a si, Mattathias cu Semei-ih
         fapa a si, Semei cu a dang Joseph-ih fapa a si, Joseph cu Judah-ih fapa a si.
         27 Judah cu Joanan-ih fapa a si, Joanan cu Rhesa-ih fapa a si. Rhesa cu Zerubbabel-ih
         fapa a si, Zerubbabel cu Shealtiel-ih fapa a si. Shealtiel cu Neri-ih fapa a si.
         28 Neri cu Melkhi-ih fapa a si, Melkhi cu Addi-ih fapa a si, Addi cu Kosam-ih fapa a
         si, Kosam cu Elmodam-ih fapa a si, Elmodam cu Er-ih fapa a si.
         29 Er cu Joshua-ih fapa a si, Joshua cu Eliezar-ih fapa a si, Eliezar cu Jorim-ih fapa
         a si, Jorim cu Matthat-ih fapa a si, Matthat cu Levi-ih fapa a si.
         30 Levi cu Simeon-ih fapa a si, Simeon cu Judah-ih fapa a si, Judah cu Joseph-ih fapa
         a si, Joseph cu Jonan-ih fapa a si, Jonan cu Eliakim-ih fapa a si.
         31 Eliakim cu Melea-ih fapa a si, Melea cu Menan-ih fapa a si, Menan cu Mattatha-ih
         fapa a si, Mattatha cu Nathan-ih fapa a si, Nathan cu David-ih fapa a si.
         32 David cu Jesse-ih fapa a si, Jesse cu Obed-ih fapa a si, Obed cu Boaz-ih fapa a si,
         Boaz cu Salmon-ih fapa a si, Salmon cu Nahshon-ih fapa a si.
         33 Nahshon cu Amminadab-ih fapa a si, Amminadab cu Ram-ih fapa a si, Ram cu Hezron-ih
         fapa a si, Hezron cu Perez-ih fapa a si, Perez cu Judah-ih fapa a si.
         34 Judah cu Jakob-ih fapa a si, Jakob cu Isak-ih fapa a si, Isak cu Abraham-ih fapa
         a si, Abraham cu Terah-ih fapa a si, Terah cu Nahor-ih fapa a si,
         35 Nahor cu Seruk-ih fapa a si, Seruk cu Reu-ih fapa a si, Reu cu Peleg-ih fapa a si,
         Peleg cu Eber-ih fapa a si, Eber cu Shelah-ih fapa a si.
         36 Shelah cu Kainan-ih fapa a si, Kainan cu Arphasad-ih fapa a si, Arphasad cu Shem-ih
         fapa a si, Shem cu Noah-ih fapa a si, Noah cu Lamek-ih fapa a si.
         37 Lamek cu Methuselah-ih fapa a si, Methuselah cu Enok-ih fapa a si, Enok cu Jared-ih
         fapa a si, Jared cu Mahalalel-ih fapa a si, Mahalalel cu Kenan-ih fapa a si.
         38 Kenan cu Enosh-ih fapa a si, Enosh cu Seth-ih fapa a si, Seth cu Adam-ih fapa a si
         ih, Adam cu Pathian fapa a si.

1 Jesu cu Thlarau Thianghlim ih khat in Jordan tiva ihsin a kir ih, Thlarau in ramṭhing
         ah a hruai.
         2 Cu tawkah Diabol in ni sawmli sung sual a fawrh. Cui sung hmuahhmuah cu zianghman
         a ei lo. Cui can a cem tikah Jesu cu a ril a rawng.
         3 Cule Diabol cun a hnenah, “Nangmah cu Pathian Fapa na sile hi lungto hi rawl ih cang
         dingin thu pe aw,” tiah a ti.
         4 Cule Jesu in a hnenah, “Cathianghlim sungah, ‘Milai cu rawl lawngin a nung lo ding.
         Pathian ṭawngkam tinin a nung sawn ding,’ tiah ngan a si,” tiah a let.
         5 Cule Diabol in Jesu cu tlang sangpi parah a hruai so ih, leitlun ram hmuahhmuah cu
         can malte sungah Jesu cu a hmuh.
         6 Cule Diabol cun a hnenah, “Hi thuneihnak hmuahhmuah le an ropitnak hmuahhmuah tla
         hi ka lo pe ding. Ziangahtile, hipawl cu ka hnenih pek ṭheh zo an si ih, ka duhduh
         hnenah pe thei ka si.
         7 Curuangah, keimah i biak asile hipawl hmuahhmuah hi na ta an si thluh ding,” tiah
         a ti.
         8 Cu tikah, Jesu in a sang ih a hnenah, “Setan ka dungah feh aw. Ziangahtile, Cathianghlim
         in, ‘BAWIPA na Pathian na be ding ih, amah lawng na rian ding,’ a ti,” tiah a ti.
         9 Cule Diabol cun Jesu cu Jerusalem ah a hruai. Cule temple kulh a sannakbik ah a ret
         ih, “Pathian Fapa na sile hi tawk ihsin dawpthla aw.
         10 Ziangahtile, Cathianghlim in, ‘Nangmah lo kilkhawitu dingah Pathian in a vancungmipawl
         thu a pe ding.
         11 Cule na ke in lungto khawng lo dingin an kut in an lo dawm ding,’ a ti,” tiah a ti.
         12 Cu tikah, Jesu in a sang ih a hnenah, “Cathianghlim in, ‘BAWIPA na Pathian na hniksak
         lo pei,’ a ti,” tiah a let.
         13 Diabol cun sual a fawrhnak hmuahhmuah a ṭheh tikah Jesu cu can tawkfang sung a fehsanta.
         14 Cule, Jesu cu Thlarau huham thawn Galili ah a tlung. Cui ram kiangkap hmuahhmuah
         ah Jesui hmin cu a thang ṭheh.
         15 An sinakokpawl ah thu a zirh hai ih, mi hmuahhmuah in Jesu cu an thangṭhat.
         16 Cule Jesu cu a ṭhanlennak Nazareth khua ah a thleng, a ti ṭheu dan vekin Sabbath
         Ni ah sinakok sungah a lut ih ca siar dingin a ding.
         17 Cu tawkah profet Isaiah-ih cazual kha an pe. Cui cazualpi cu a pharh ih,
         18 “ BAWIPAI Thlarau cu ka parah a um. Ziangahtile, miretheipawl hnenih thuthangṭha
         sim dingah hriak i thih zo. Thinlung kekkuai mipawl damter dingah, saltang mipawl
         hnenah suahnak thu sim dingah le mitcawpawl in khua an hmuh theisalnak dingah, nehsawh
         tuarpawl zalenter dingah le
         19 BAWIPAI duhsak kum thu phuang dingah i rak thlah a si,” tiih ngan mi kha a siar.
         20 Cule cui cazual cu a zualsal ih, siahhlawhpai hnenah a pesal. Cule Jesu cu a to.
         Sinakok sungih a um mi hmuahhmuah ih mit cun ṭha zetin Jesu cu an zoh.
         21 Cule Jesu in an hnenah, “Tuisun ah hi Cathianghlim sungih ngan mi cu nan hna theih
         ah a tlamtling a si,” tiah sim a thawk.
         22 Cule mi hmuahhmuah in Jesu cu an theihpi ih, a kaa sung ihsin a suak mi zangfahnak
         ṭawngkampawl ah an mang a bang. Annih in, “Hi pa hi Joseph-ih fapa kha a si lo maw?”
         tiah an ti.
         23 Jesu in an hnenah, “Hi thufim hi ka hnenah nan ṭawng tengteng ding, ‘Sibawipa, nangmah
         le nangmah damawter aw. Kapernaum khua ih na tuah ti kan theih mipawl kha hih na khua
         ah hin tuah aw,’ tiah in ti ding,” tiah a ti hai.
         24 Cule anih in, “Thungai thu ka lo sim, Profet zokhal amai khaw mipawl in an cohlang
         lo.
         25 “Asinan thungai thu ka lo sim. Elijah san laiah kum thum le thla ruk sung van kharpit
         a si ih, ram hmuahhmuah ih pam a tlun laiah Israel ram ah nuhmei tampi an rak um.
         26 Sihmansehla, acui nuhmeipawl pakhat hnen hmanah Elijah cu thlah a si lo. Sidon ram
         Zarefath khua ih nuhmeinui hnen lawngah thlah a si.
         27 Profet Elisha san laiah Israel ram ah miphar tampi an rak um. Siriami Naaman siarlo
         zohman thianter mi an rak um lo,” tiah a ti.
         28 Cui thu an theih tikah sinakok sungih a um mi hmuahhmuah cu an thin a heng zet.
         29 An ding ih Jesu cu khaw pawnah an tulsuak ih an khaw umnak tlang zim kham ihsin hlawnthla
         dingin an hruai.
         30 Asinan, Jesu cu mi burpi lak ihsin a fehhlo.
         31 Cule, Jesu cu Galili peng Kapernaum khua ah a vung feh ih, Sabbath Ni ah thu a zirh
         hai.
         32 Thuneihnak thawn a ṭawng ruangah a thuzirh mi ah an mang a bang zet.
         33 Cui Sinakok sungah khawse bawrhhlawh thlarau nei pa pakhat a rak um. Cule ring zetin
         a au ih,
         34 “Ha! Nazareth Jesu, kanmah ten um nung, nang le kannih ziang so tiawk ding kan neih?
         Kanmah siatsuah dingah maw na rat? Zo na si ti ka lo thei, nang cu Pathian-ih Mi Thianghlim
         Pa na si,” tiah a ti.
         35 Cule, Jesu in a kawk ih, “Daiten um! A sung ihsin suak aw,” tiah a ti. Khawsia in
         cu pa cu mipi hmaiih a hlawnthluk hnuah a parah zianghman tuahmawh loin a suahsan.
         36 An zaten an mang a bang ih, “Ziang ṭawngkam a si? Anih cun thlarau bawrhhlawhpawl
         cu thuneihnak le huham thawn thu a pe ih an suak,” tiah pakhat le pakhat an tiaw rero.
         37 Cule Jesui hmin cu acui ram kiangkap hmun zakipah a thang ṭheh.
         38 Jesu cu sinakok sung ihsin a suak ih, Simon-ih inn sungah a lut. Culai fangah Simon
         nupi-ih nu cu bese zetin khawsik nat tuar in a um. Cule Jesui hnenah amah cu bawm
         dingin an dil.
         39 Cule Jesu cu cu nui kiangah a ding ih a khawsik nat cu a kawk. Cule a khawsik nat
         cu a reh. A tho lohli ih anmah cu a rian.
         40 Ni a tlak zawngah nathrik phunphun thawi natnak a tuartu hmuahhmuah a hnenah an rak
         hruai. An par ciarah a kut a rak suang ih a damter hai.
         41 Mi tampi sung ihsin khawsepawl khal cun, “Nang cu Pathian Fapa Khrih na si,” tiah
         au phahin an suak. Cule Jesu in a rak kawk hai. Khawsepawl in amah cu Khrih a si ti
         an theih ruangah an ṭawng ding a siang hai lo.
         42 Khua a van tikah Jesu in cui hmun cu a suahsan ih, ramṭhing ah a feh. Mi burpi in
         amah cu an hawl. A umnak hmun an va thlen tikah anmah fehsan lo dingin an kham.
         43 Asinan Jesu in, “Khaw dang khalah Pathian uknak thuthangṭha cu ka phuang ding a si.
         Ziangahtile, cu mi hrangih thlah mi ka si,” tiah a ti.
         44 Cule, Galili peng ih sinakokpawl ah thu a sim.
         
            

         
      
   
      
         5
1 Cule hiti hin a rak si, ni khat cu Genesareth tili kapih Jesu a din laiah mi burpi
         cun Pathian thu ngai dingin amah an ra pan luihlo.
         2 Cu laiah Jesu in tili kapih lawng cawl pahnih a hei hmu. Ngakaitupawl cu lawng sung
         ihsin an suak ih an surpawl an khawlh rero.
         3 Jesu cu lawng pakhat deuh sungah a lut. Cui lawng cu Simon-ih ta a si. Cule tili
         kap ihsin lawng cu malte hladeuh ih ṭhawn dingin Jesu in Simon cu a dil. Cule a to
         ih lawng sung ihsin mi burpi cu thu a zirh hai.
         4 Thusim a ṭheh tikah, Simon hnenah, “Ti thuknak lamah na lawng ṭhawn aw la, nga kai
         dingin nan surpawl cu thlak uh,” tiah a ti.
         5 Cule Simon in a hnenah, “Hotupa, zanvar taima zetin kan zuam mengmang nan zianghman
         kan kai lo. Asinan, na thu vekin sur cu ka thlak hnik ding,” tiah a sang.
         6 Cutiih an tuah tikah nga tampi an awk ih an sur tlek a thawk.
         7 Cu tikah, lawng dangih a um mi an nga kaihpipawl kha anmah bawm dingin an kut an
         hei zap. Cule an ra ih an lawng pahnih pil zik tiangin nga an khatter.
         8 Cumi cu Simon Peter in a hmuh tikah Jesui khuk hramah a bawk ih, “Bawipa, i fehsan
         aw. Ziangahtile, kei cu misual ka si,” tiah a ti.
         9 Ziangahtile, amah le a nga kaihpipawl hmuahhmuah cu an awh mi ngapawl kha an rak
         la ih, cu mipawl ruangah an mang a bang zet.
         10 An awh mi cun Simon-ih nga kaihpi Zebedi-ih fapa James le John khal an mang a bangter.
         Cule Jesu in Simon hnenah, “Ṭih hlah, tuini thawkin milai na kai thlang ding,” tiah
         a ti.
         11 An lawngpawl tili kapih an dinter hnuah cupawl cun ziang hmuahhmuah an tlansan ih,
         Jesu cu an thlun.
         12 Cule hiti hi a rak si, khaw pakhat ih Jesu a um laiah, ngai hnik, a taksa pumpuluk
         ih a phar mi pa pakhat cu Jesu a hmuh tikah a hmaiah a bawk ih, “Bawipa na duh ah
         cun i thiangter thei a si,” tiah a dil.
         13 Jesu cun a kut a suah ih a tham, “Ka duh a si, thiang aw,” tiah a ti. Hmakhatteah
         a phar nat cu a hlo.
         14 Cule, Jesu in cu pai hnenah, “Zohman sim hlah. Asinan va feh aw la, puithiam hnenah
         na taksa va hmuh aw. Na thian zo ruangah mi in an lo theihpinak dingah Mawsi-ih thupek
         vekin thawinak va pe aw,” tiah a fial.
         15 Cule, Jesui hmin cu a thang sinsin. Cun, Jesui thu ngaithla dingin le an natnak tla
         damter dingah mipi tampi cun amah an ra pankhawm.
         16 Jesu cu ramṭhing ah feh in thla a cam ṭheu.
         17 Cun, ni khat cu thu a zirh rero laiah hitin a cang. Farasipawl le Danzirhtupawl cu
         cu tawkah an to. Cuipawl cu Galili peng khaw tin kipin le Judia peng le Jerusalem
         khua tla ihsin a ra mi an si. Anmah damter dingah Bawipai huham cu cu tawkah a um.
         18 Cule, ngai hnik, mi hrekkhat in a zeng mi pa pakhat cu a ihphah thawn an run zawn.
         Jesu hmaiih hlum dingin luhpidan ding lamzin an rak hawl.
         19 Mi burpi ruangah luhpi theinak ding lamzin an hmu lo. Cule inn tlunah an kai ih mizengpa
         cu a ihphah thawn inn tlun ihsin mi burpi laifang Jesui hmaiah an run thlak.
         20 Jesu in an zumnak a rak hmuh tikah anih in mizengpai hnenah, “Mi pa, na sualpawl
         tla ngaidam ṭheh a si zo,” tiah a ti.
         21 Danzirhtupawl le Farasipawl in an thinlung sungin, “Hi Pathian thangsiattupa hi zo
         a si? Pathian siarlo midang zo in so sual ngaidam thei?” tiah an ruat thawk.
         22 Jesu in an ruahnak a theih tikah a sang hai ih an hnenah, “Nan thinlung sungin ziang
         nan ruat?
         23 ‘Na sualpawl tla ngaidam ṭheh a si zo,’ ti maw, ‘Tho aw la, feh aw,’ ti a awl sawn?”
         24 Sikhalsehla Minung Fapa in leitlun ah sualpawl ngaidam theinak thuneihnak a nei a
         si ti nan theihnak dingah hihi tuah a si,” tiah a ti. Cule Jesu in mizengpai hnenah,
         “Na hnenah ka lo sim, tho aw, na ihphah la aw la, na inn ah tlung aw,” tiah a ti.
         25 Hmakhatteah mizengpa cu mipi hmaiah a tho ih a ihnak cu a la ih, Pathian thangṭhat
         phahin a inn ah a tlung.
         26 An zaten an mang a bang ih, Pathian an thangṭhat. Ṭihnak in an khat ih, “Tuisun ah
         hminsin tlak thil tla kan rak hmu a si hi,” tiah an ti.
         27 Cui hnuah Jesu cu a feh ih, Levi an ti mi siahkhawngtupa cu siahkhawnnak buk ih a
         to lai kha a hei hmu. Cule Jesu in a hnenah, “I thlun aw,” tiah a ti.
         28 Levi cu a ding ih, ziang hmuahhmuah tanta in Jesu cu a thlun.
         29 Cule Levi in Jesui hrangah amai inn ah puai ropi a tuah. Cu tawkah siahkhawngtu burpi
         le midangpawl tla Jesu le a thluntupawl hnenah rawl an ei ve.
         30 Asinan Farasipawl le Danzirhtupawl cu a dungthluntupawl dokalh in an phunzai. “Ziangruangah
         siahkhawngtupawl le misualpawl thawi ei le in ih nan um?” tiah an ti.
         31 Jesu in, “Miharhdampawl in sibawi an ṭul lo. Minapawl lawngin an ṭul a si.
         32 Midingfelpawl ko dingin ka ra lo, misualpawl an sual sir dingih ko dingah ka ra sawn,”
         tiah a ti hai.
         33 Cule annih in a hnenah, “John-ih dungthluntupawl cu rawl an ul ṭheu ih thla tla an
         cam ṭheu. Farasipawlih dungthluntupawl khal cutivekin an tuah. Asinan, ziangruangah
         nangih dungthluntupawl cu an ei ih an in?” tiah an ti.
         34 Cule anih in an hnenah, “Mo neitupa an hnenih a um laiah mo lawmtupawl cu rawl nan
         ulter thei ding maw?
         35 Asinan, an hnen ihsin mo neitupa lakhlohsak ni a thleng leh ding. Cu tikah rawl an
         ul leh ding,” tiah a ti.
         36 An hnenah hi thuṭhimnak hi a sim, “Zohman in hnipuan hlun cu hnipuan thar belcawng
         in an belh kel lo. An belh asile hnipuan thar in a dirtlek ding ih, a thar le a hlun
         khal cu an milaw lo ding.
         37 Cun, zohman in sabitti thar kha savun thawl hlun sungah an thun kel lo. An thun asile
         sabitti thar in savun thawl hlun cu a kekter ding. Cule sabitti cu a dawk ding ih,
         savun thawl hlun khal cu a siat ding.
         38 Asinan sabitti thar cu savun thawl thar sungih thun tengteng ding a si. Cutiih thun
         asile an pahnih in an siat lo ding.
         39 Zokhal sabitti hlun in zotu in a thar a hiar lohli lo. Ziangahtile, ‘Sabitti hlun
         cu a ṭhasawn,’ a ti,” tiah a sim.

1 Cule hiti hi a rak si, Sabbath Ni hmaisa a cem hnu, a neta Sabbath Ni ah Jesu cu
         sangvut lo lakin a feh. A dungthluntupawl in sangvut vui an sik, an kut in an nuai
         ih a fang cu an ei.
         2 Cu tikah Farasi mi hrekkhatpawl in an hnenah, “Ziangruangah Dan in Sabbath Ni ih
         tuah a sian lo mi nan tuah?” tiah an ti.
         3 Jesu in an hnenah, “David le a hnenih um mipawl an ril a rawn tikah David in ziang
         a tuah ti nan rak siar lo maw?
         4 Pathian inn sungah David cu a lut ih, sangserh cu a la ih a ei. Cui sang cu Dan in
         puithiampawl lawng ei dingih a sian mi a si. David cun a thluntupawl khal cui sang
         hrekkhat cu a pe ve,” tiah a ti.
         5 Cule Jesu in an hnenah, “Minung Fapa cu Sabbath tlun khalah Lal a si,” tiah a ti.
         6 Cun, hiti hi a rak si, a dang Sabbath Ni ah Jesu cu sinakok sungah a lut ih thu a
         zirh. Cu tawkah a vawrh lam kut a ro mi pa pakhat a rak um.
         7 Danzirhtupawl le Farasipawl in Jesu kha sual an puh theinak dingah Sabbath Ni ah
         a damter pei maw, damter lo tiah ṭhaten an zohhliah.
         8 Asinan Jesu in an thinlung ih an ruah mi a thei ih a kut a ro mi pai hnenah, “Tho
         aw la, a laifangah hin ra ding aw,” tiah a ti. Curuangah cu pa cu a tho ih cu tawkah
         cun a ra ding.
         9 Cule Jesu in an hnenah, “Dan in Sabbath Ni ah thil ṭha tuah maw, thil ṭha lo tuah
         in siang? Mi nunnak runsuah ding maw, thah ding in siang? tiah ka lo sut,” tiah a
         ti hai.
         10 A kiangkapih mi hmuahhmuah cu a zohkual hai ih, cu pai hnenah cun, “Na kut hawi hnik,”
         tiah a ti. A kut cu a hun hawi ih, khatlam vekin a dam.
         11 Danzirhtupawl le Farasipawl cu an thin a heng tuk lawmmam ih, Jesui parah ziang an
         tuah ding ti pakhat le pakhat an relkhawm.
         12 Cun, hiti hi a rak si, cu laiah Jesu cu thla cam dingin tlang parah a feh ih, Pathian
         hnenah zanvar in thla a cam.
         13 Khua a van tikah a hnenah a dungthluntupawl a kokhawm ih, mi hleihnih a hril. Cupawl
         cu apostolpawl ti khalin a ko hai.
         14 Peter ti khalih hmin a pek mi Simon le a naupa Andru, James le John, Filip le Bartholomeo,
         15 Mathai le Thomas, Alfias-ih fapa James, Zilot an ti mi pa Simon,
         16 James-ih fapa Judas le Jesu phiarsawmtu ih a cangtu Judas Iskariot tla an si.
         17 Jesu cu anmah thawn a rung suk ih, hmun rawn ah a ding. A thusim mi ngai dingah le
         an natnakpawl damter dingah Judia peng hmuahhmuah ihsin si seh, Jerusalem khua ihsin
         si seh, tipi kapih a um mi Taiar khawpi le Sidon khawpi tla ihsin a rakhawm mi mipi
         tampi le a dang dungthluntu mibur cu an um.
         18 Thlarau bawrhhlawhpawl ih zawnzaihter mipawl tla damter an si.
         19 Jesu sung ihsin huham a suak ih an zaten a damter hai ruangah mi burpi in amah tham
         dingin an hawl.
         20 Cule a dungthluntupawl a zoh hai ih, “Nannih mitangdawrpawl mihualvanṭha nan si.
         Ziangahtile, Pathian uknak cu nanmai ta a si.
         21 Nannih atu ih rilrawngpawl mihualvanṭha nan si. Ziangahtile, nan tlai leh ding. Nannih
         atu ih a ṭap mipawl mihualvanṭha nan si. Ziangahtile, nan hni leh ding.
         22 Minung Fapa ruangah mi in an lo hua ih, an pawlkawmnak sung ihsin an lo suah, an
         lo hmuhsuam ih, nan hmin an simsiat tikah mihualvanṭha nan si.
         23 Cui ni ah cun lungawi uh la, aipuang in khir uh. Ziangahtile, ngai hnik, vancungram
         ih nan lawmman cu a ropi a si. Cutivekin an pupapawl in profetpawl an rak tuah a si.
         24 “Asinan, nannih milianpawl nan hmakhua a pit a si. Ziangahtile, nannih cun nunnawmnak
         nan rak ngah zo.
         25 Nannih atu ih mikhawpkhampawl nan hmakhua a pit a si. Ziangahtile, nan ril a rawng
         leh ding. Nannih atu ih hni reropawl nan hmakhua a pit a si. Ziangahtile, nan ṭap
         in nan aihram leh ding.
         26 Mi hmuahhmuah in an lo lawm tikah nan hmakhua a pit a si. Ziangahtile, nan pupapawl
         in cutivekin profet deupawl parah an rak tuah.
         27 “Asinan, nannih ka thu a ngaithlatupawl ka lo sim a si, nan ralpawl duhdaw uh la,
         a lo huatupawl parah thil ṭha tuah uh.
         28 A lo camsetupawl thlawsuah pe uh la, siava zetih a lo tuahsetupawl hrangah thla cam
         uh.
         29 Na biang khatlam a lo bengtu hnenah na biang khatlam khal tun aw. Na kawrfual latu
         hnenah, na angki sunghruh khal a lak ding el hlah.
         30 A lo diltu pohpoh cu pe aw. Mi in na thil neih mi a lo laksak asile dilsal nawn hlah.
         31 Mi in nan parah tuah hai seh ti nan duh vekin nanmah khalin an parah tuah ve uh.
         32 “Nanmah a lo duhdawtupawl lawng nan duhdawt asile ziang lawmnak na ruahsan thei ding?
         Ziangahtile, misualpawl khalin anmah duhdawtupawl cu an duhdawt ve a si.
         33 Nan parih thil ṭha a tuahtu par lawngih thil ṭha nan tuah asile ziang lawmnak nan
         ruahsan thei ding? Ziangahtile, misualpawl khalin cuvekin an tuah ve a si.
         34 Ka ngahsal leh ding tiah na beisei mi hnen lawngih na cawih asile ziang lawmnak na
         beisei thei ding? Ziangahtile, misualpawl khalin ngah kim lehsal dingin cuvekin an
         tuah ve a si.
         35 Asinan, nan ralpawl duhdaw uh la an hrangah thil ṭha tuah uh. Ngah lehsal ding beisei
         loin cawih uh. Cule nan lawmman cu a ropi ding ih, cungnungbikih fate tla nan si ding.
         Ziangahtile, Pathian amah rori cu lungawi hna a thiam lo mi le miṭhalopawl par khalah
         a ṭha a si.
         36 Curuangah nan Pa zah a ngai vekin zah ngai ve uh.
         37 “Thuṭhen hlah uh, cule nanmah khal thuṭhen nan si lo ding. Thiamlo mi coh hlah uh,
         cule nannih khal thiamlo an lo coh hrimhrim lo ding. Mi ngaidam uh, cule ngaihdam
         nan si ve ding.
         38 Pe uh la pek nan si ve ding. Tahnak dik, nem le sawihnget in, liam thluahthlo in
         nan ṭang sungah mi in an lo pe ding. Ziangahtile, mi na tahnak khan tah na si ve ding,”
         tiah Jesu in a ti.
         39 An hnenah hi thuṭhimnak khal a sim, “Mitcaw in mitcaw a hruai thei ding maw? An pahnih
         in khur sungah an tla lo ding maw?
         40 Dungthluntu cu a zirhtupa hnakin a cungnung sawn lo. Asinan, zokhal famkim ko zirhngah
         mi cu a zirhtupa tluk a si ding.
         41 “Nangmai mit sungih thingtluan hman ruat loin ziangah saw na unaupai mit sungih mithnawm
         fa te cu na zoh?
         42 Ziangtin na unaupai hnenah, ‘Unaupa, na mit sung ihsin na mithnawm fa te kha lo cawihsak
         i siang hram aw,’ tiah na ti thei? Nangmai mit sungih thingtluan cu na hmu hrimhrim
         lo. Nang cu midepde na si. Nangmai mit sungih thingtluan kha la hmaisata aw la, cule
         na unaupai mit sungih mithnawm fa te na cawih ding mi cu fiangten na hmu thei ding.
         43 “Ziangahtile, thingkung ṭha in rah sia a rah dah lo ih, thingkung sia khalin rah
         ṭha a rah dah ve lo.
         44 Thingkung hmuahhmuah cu a rah in theih thei a si. Ziangahtile, hling kung ihsin thei
         rah an lo dah lo. Hling bur ihsi khalin sabit rah an lo dah lo.
         45 Miṭha in a thinlung sungih hlawnthil ṭha a khawl mi a suah ih, miṭhalo in a thinlung
         sungih hlawnthil ṭha lo a khawl mi a suah. Ziangahtile, a thinlung sungih a luangliam
         mi cu kaa in a ṭawngsuak a si.
         46 “Ka lo sim mipawl tuah si loin ziangah so, ‘Bawipa, Bawipa,’ tiah in kawh?
         47 Zokhal ka hnenah ra in ka sim mi thupawl a thei ih a tuahtu cu ziangvek mi a si ti
         ka lo hmuh ding.
         48 Cu pa cu thuk zet lai tahratin lungpi parih ṭohram buntu inn saktupa thawn an bangaw.
         Ti a lik tikah cui inn cu tilian nasazetin a sawh. Asinan lungpi parah ṭohram a bun
         ruangah cui inn cu a hnin thei lo.
         49 Asinan, ka sim mi thu a thei ih a tuahlotu cu mi pakhat ṭohram bun mi um lo ih leilung
         parih inn a saktu thawn an bangaw. Cui inn cu tilian in a sawh tikah hmakhatteah a
         tlu. Tilian in acui inn cu a siatter thluh,” tiah a ti.

1 Jesu cu a thu ngaitu mipi hnenih a ṭawng hmuahhmuah a ṭheh tikah Kapernaum khawpi
         sungah a lut.
         2 Cu tawkah ralkap za hotupai a duh zet mi siahhlawhpa cu a na ih a thi zikte.
         3 Cui ralbawipa in Jesui thuhla a theih tikah, a hnenah a siahhlawh ra damter dingin
         va dil dingah, Jew miupapawl a hei thlah.
         4 Jesui hnen an thlen tikah nasazetin an dil. “Na tuahsak dingah hi pa cu a tlak a
         si.
         5 Ziangahtile, anih cun kan miphun a duhdaw ih kan hrangah sinakok a sak,” tiah an
         ti.
         6 Cule Jesu cu an hnenah a feh. Ralbawipai inn ihsin a hlat nawn lonak hmun an thlen
         tikah ralkap za hotupa cun a rualpipawl a thlah ih, “Bawipa, nangmah le nangmah harsaawter
         hlah. Ziangahtile, ka luangpi hnuaiih nang ra lut dingah kei ka tlak lo.
         7 Curuangah a si, keimah khal na hnenih ra ding tlak ah ka ruataw lo. Asinan, kam khatte
         ṭawngsuak aw la, ka siahhlawh cu a dam mai ding.
         8 Ziangahtile, keimah khal mi thuneihnak hnuaiih um ka si ve. Ka kut hnuaiah ralkap
         tla ka nei. Pakhat hnenah, ‘Feh aw,’ ka ti le a feh. A dang pakhat hnenah, ‘Ra aw,’
         ka ti le a ra. Ka siahhlawh hnenah, ‘Hihi tuah aw,’ ka ti le a tuah,” tiah a ti.
         9 Jesu in cui ṭawngkampawl a theih tikah cui ralbawipai parah a mang a bang ih a dungih
         a thluntu mipi lamah a hawi ih, “Ka lo sim a si, Israel-mi lakah hivek zumnak nasa
         ka hmu hrih lo,” tiah a ti.
         10 Ralbawipai thlah mipawl inn ih an kirsal tikah, a na mi siahhlawhpa cu harhdam in
         an va hmu.
         11 Cule a thaisun ah hiti hi a rak si, Jesu cu Nain an ti mi khua ah a feh. A dungthluntu
         mi tampi le mi burpi cu a hnenah an feh ve.
         12 Khaw sung luhnak kawtka kiang a thlen tikah, ngai hnik, mithi pakhat an rak zawn.
         A thi mi cu nuhmeinui fapa neihsun a si. Nuhmeinui hnenah cun khaw sung mi mi tam
         zet an um.
         13 Bawipa in cu nu cu a hmuh tikah, a parah lainatnak a nei. Cule a hnenah, “Ṭap hlah
         aw,” tiah a ti.
         14 Cule Jesu cun a va naih ih, ruak kuang cu a tham. Cule a ruak kuang zawntupawl cu
         an ding. Jesu in, “Tlangval, tho aw ka lo ti,” tiah a ti.
         15 Cule a thi mi pa cu a hung to ih, ṭawng a thawk. Cule Jesu in cu pa cu a nui hnenah
         a pe.
         16 Cule mi hmuahhmuah in an ṭih ih, Pathian an thangṭhat. Mi hrekkhat in, “Kan lakah
         profet ropi a suak zo, an ti.” A dangpawl in, “Pathian in a mipawl a rung vehvai zo
         a si,” tiah an ti.
         17 Cui Jesui thuhla cu Judia peng hmuahhmuah le a kiangkap ram hmuahhmuah ah a thang
         thluh.
         18 John-ih dungthluntupawl in cui thu hmuahhmuah cu John an sim.
         19 Cule John in a dungthluntupawl lak ihsin mi pahnih a hnenah a ko ih, Jesui hnenah,
         “Nangmah hi a ra ding mi pa cu na si maw? Asilole a dang kan rak thlir hrih ding saw?”
         tiah va sut dingah a hei thlah hai.
         20 Cupawl cu Jesui hnen an thlen tikah, “ ‘Nangmah hi a ra ding mi pa cu na si maw?
         Asilole a dang kan rak thlir hrih ding saw?’ tiih ra lo sut dingin baptisma petu John
         in na hnenah in rak thlah a si hi,” tiah an ti.
         21 Cui can fangah cun Jesu in mi tampi-ih nathrik si seh, natsia si seh, khawse ṭha
         lo neipawl si seh a rak damter. Mitcaw tampi tla khua a hmuter hai.
         22 Cu tikah Jesu in a let hai ih an hnenah, “Va feh uh la nan hmuh mi thil le nan rak
         theih mi thilpawl hi John hnenah va sim uh. Mitcawpawl in khua an hmu, kebaipawl an
         feh, mipharpawl tla an thiang, hnasetpawl in an thei thei ih, mithipawl tla an tho,
         miretheipawl hnenah thuthangṭha phuan a si.
         23 Keimah ruangih a tlubahlotu cu mihualvanṭha a si,” tiah a ti.
         24 John ih a thlah mipawl an tlun hnuah Jesu in John-ih thuhla mipi hnenih sim a thawk.
         “Ramṭhing ah ziang zoh dingah nan va feh? Thli ih a sem hnin rero mi phai kung zoh
         dingah maw?
         25 Ziang zoh dingah saw nan va feh? Hnipuan nem a hruhtupa zoh dingah maw nan feh? Ngai
         hnik, hnipuan ropi hruhtupawl le nunnuam zetih a nungtupawl cu siangpahrang innpawl
         ah an um.
         26 Ziang zoh ding bikah saw nan feh? Profet zoh ding ah maw? Nan hnenah ka lo sim, a
         dik a si. John cu profet hnakin a ropisawn.
         27 ‘Ngai hnik, na hmaiah ka palai ka thlah. Amah in na lamzin cu na hmaiah a sial ding,’
         tiih a thuhla an ngan mi pa cu hi pa hi a si.
         28 “Ziangahtile, nan hnenah ka lo sim, nunau hrin lakah baptisma petu John hnakih profet
         ropi an um lo. Asinan, Pathian uknak ih mitenaubik cu John hnakin a ropisawn a si,”
         tiah a ti.
         29 Cule mipi zate le siahkhawngtupawl in cumi cu an thei ih, Pathian cu a dik a si tiah
         an rak phuang. Annihpawl cu John-ih baptisma cotupawl an si.
         30 Asinan Farasipawl le Danthiampawl in anmah hrangih Pathian thiltum mi cu an rak hnawng.
         Annihpawl cu John-ih baptisma pek mi an si lo.
         31 Cule Bawipa in, “Tui san minungpawl hi ziang thawn ka khaikhin hai pei? Ziang thawn
         an bangaw?
         32 Anmah cu dawrhmun ih a to mi nauhakpawl tla an bang. Pakhat le pakhat auhaw in, ‘Phirivau
         kan rak lo tumsak nan, nan lam lo. Mithi ṭahnak hlapawl tla kan lo saksak nan nan
         rak ṭap lo tiin an ti mi vek a si.’
         33 “Ziangahtile, baptisma petu John cu rawl ei lo le sabitzu in loin a rat tikah, ‘Khawsia
         a nei,’ tiah nan ti.
         34 Minung Fapa cu ei le in in a ra. Cule nannih in, ‘Ngai hnik uh, hi pa cu rawl pham
         le sabitzu phampa a si ih, siahkhawngtupawl le misualpawl ih rualpi a si,’ tiah nan
         ti.
         35 Asinan, mifimpawlih ṭawngkam cu mifim hmuahhmuah in an theithiam,” tiah a ti.
         36 Farasi pakhat in Jesu kha a hnenih rawl ei dingin a sawm. Curuangah Jesu cu Farasipai
         inn ah a feh ih rawl ei dingin a hil.
         37 Cule, ngai hnik, khaw sungih misual nunau pakhat in Farasipai inn ah Jesu cu rawl
         a hil ti a theih tikah alabasṭa lung ih tuah mi thawl in hriak rimhmui a rak keng.
         38 Jesui dung lam a ke hramah ding in a ṭap ih a mitthli thawn Jesui ke cu khawlh a
         thawk. Cule a lu-ih sam in a mitthli cu a hnul, a ke cu a hnam ih hriak rimhmui a
         culh.
         39 Cumi cu rawl ei sawmtu Farasipa in a hmuh tikah a thinlung sungtein, “Hi pa hi profet
         ngaingai asile a ra thamtu nunaunu hi zo a si ti le ziangvek nunau a si ti a thei
         ding. Ziangahtile, hi nu cu misual a si,” tiah a ruat.
         40 Cule Jesu in a sang ih a hnenah, “Simon, na hnenah thu lo sim ding mi ka nei,” tiah
         a ti. Cu tikah anih in, “Zirhtupa, i sim aw,” tiah a ti.
         41 Cule Jesu in, “Paisa cawihtu pakhat hnenah mi pahnih in leiba an nei. Pakhat in dinari
         paisa zanga a bak ih, a dang pakhat in dinari paisa sawmnga a bak.
         42 A rulhsalnak ding zianghman an neih lo tikah an pahnih in a ngaidam hai. Cuti asile,
         i sim hnik, zo sawnin cu pa cu a duhdaw deuh ding?” tiah a ti.
         43 Simon in a sang ih, “A ngaidam tamdeuh mi a si ding tiah ka ruat,” tiah a ti. Cu
         tikah Jesu in a hnenah, “Na thuṭhen mi cu a dik a si,” tiah a ti.
         44 Jesu cu nunaunui lamah a her ih, Simon hnenah cun, “Hi nu hi na hmu maw? Na inn sungah
         ka rung lut ih, nang in ka ke khawlhnak ding hrang ti i rak pe lo. Asinan hi nu cun
         a mitthli thawn ka ke a rak khawlh ih a lu-ih sam in a hnul.
         45 Nang cun hnamnak thawn cibai i buk lo. Asinan hi nu cun ka rung luh ihsin ka ke hnam
         a cawl hrih lo.
         46 Nang cun ka lu hriak i thih lo. Asinan anih cun ka ke ah hriak rimhmui i culh.
         47 Hipawl hmuahhmuah ruangah, na hnenah ka lo sim, a sual tam zet tla ngaidam a si ruangah
         anih cun nasazetin a duhdaw a si. Malte lawng ngaihdam mi cun a duhdaw dem ve,” tiah
         a ti.
         48 Cule Jesu in cu nui hnenah cun, “Na sualpawl cu ngaidam a si zo,” tiah a ti.
         49 Amah thawi rawl hiltlangtupawl in, “Sualpawl khal ngaidamtu hi pa hi zo a si?” tiah
         an thinlung sungtein ti an thawk.
         50 Cule Jesu in nunaunui hnenah, “Na zumnak in a lo rundam zo. Hnangamten va feh aw,”
         tiah a ti.
         
            

         
      
   
      
         8
1 Cui hnuah hiti hin a rak si, Jesu cu Pathian uknak lungawinak thuthangṭha sim le
         phuang in khawpi le khawte ah a tlawng vivo. A dungthluntu hleihnih khal a hnenah
         an um.
         2 Cule hrekkhat thlarau sual ih luhhnawh damter mipawl le an nat damter mipawl tla
         cu Jesui hnenah an um. A sung ihsin khawsia pasarih a dawisuahsak mi Magdalin tiih
         kawh mi Mary,
         3 Herod-ih thilri kilkhawitu Khuza-ih nupi Joana le Susanna le midang tampi tla cu
         tawkah cun an rak um. Cupawl tla cun an neih mi thilri in Jesu rawng an rak bawlsak.
         4 Khaw tin ihsin mipi tam zet Jesui hnenah an ra ih, an pumkhawmawk tikah an hnenah
         hi tahṭhimnak hi a sim.
         5 “Thlaici vawrhtu cu a thlaici vawrh dingin a fehsuak. Thlaici a vawrh tikah a hrekkhat
         cu lamzin kap tluanah an tla, mi in an pal ih tlunzuang vatepawl in an rak ei ṭheh.
         6 A hrekkhat cu lung parah an tla. A hnawng mi a tlaksam ruangah a keuh veten a ro.
         7 Cule thlaici hrekkhatpawl cu hlingrul lakah an tla ih, hlingrul thawn an ṭhangtlang
         ih hling kungpawl tla in an dip ṭheh.
         8 Cun, a dang cu leiram ṭhatnak ah an tla ih an ṭhang. Cule a let zakhat in rah a rah,”
         tiah a ti. Cui thu a sim ṭheh hnuah, “Theih theinak hna a neitu cun thei seh!” tiah
         a ti.
         9 “Cui tahṭhimnakih tican cu ziang a si?” tiah a dungthluntupawl in Jesu an sut.
         10 Jesu in, “Pathian uknak thuthuppawl theih theinak cu nan hnenah pek a si zo. Asinan
         midang hnenah cun tahṭhimnak in sim a si. ‘An hmu nan theihthiamnak thawn an hmu lo.
         An hna in an thei nan an theithiam lo.’ Cutiih cang dingin tahṭhimnak in ka sim a
         si.
         11 “Hi tahṭhimnakih tican cu hitin a si. Thlaici cu Pathian thu a si.
         12 Lamzin kap tluanih a tla mi cu Pathian thu a ngaithlatupawl an si. Cule an zum ih,
         rundam an silonak dingah Diabol cu a ra ih an thinlung sung ihsin thu cu a lakhlohsak
         hai.
         13 Lung parih a tla mi thlaici tla cu Pathian thu an rak ngaithlak tikah lungawi zetin
         a cohlangtu an si. Asinan an thinlung sungah hram a neih lo ruangah can tawite sung
         lawng an zum ih, hniksaknak an tawn tikah an tluhlo.
         14 Cule, hlingrul lakih a tla mi cu hipawl hi an si. Pathian thu an rak thei. Cule anmai
         duhdan in an feh, hi leitlun nun khawruah harnak, lennak le nawmnak pawl tlain a zap
         ih an pitling lo.
         15 Asinan leiram ṭha parih a tla mi cu hipawl hi an si. Thinlung ṭha le dik an nei ih,
         Pathian thu an theih tikah an kaihnget ih, tuarfainak thawn rah an suah.
         16 “Mi zohman in meito vang tahratin kho in an khuh dah lo. Ihkhun hnuai khalah an ret
         dah lo. A luttu hmuahhmuah in tleu an hmuh theinak dingah meito vannak parah an ret
         sawn a si.
         17 Ziangahtile, lang leh lo dingih thuh mi zianghman a um lo. Theih leh lo ding mi le
         tleu ih langsuak leh lo ding mi thuthup zianghman a um lo.
         18 Curuangah thu nan ngaithlakdan ah fimkhur uh. Ziangahtile, a neitu zokhal tamsinin
         pek a si ding. A neilotu zokhal a neih vekih lang mi hman a hnen ihsin laksak a si
         ding,” tiah a ti.
         19 Cui canah, a nu le a naupalepawl cu a hnenah an ra. Asinan mipi an tet tuk ruangah
         a hnen an thleng thei lo.
         20 Cule mi hrekkhatpawl in Jesui hnenah, “Na nu le na naupalepawl cu nangmah lo hmuh
         duh in lengah an ding,” tiah an sim.
         21 Cule anih in an hnenah a sang ih, “Pathian thu a ngaithla ih a tuahtu cu ka nu le
         ka naupale tla an si,” tiah a ti hai.
         22 Cule ni khat cu hiti hi a rak si, Jesu cu a dungthluntupawl thawn lawng sungah an
         lut ih an hnenah, “Tili khatlam ralah feh uhsi,” tiah a ti hai. Cule lawng in an feh.
         23 Cutiih lawng ih an feh rero laiah cun Jesu cu a rak itthat. Tili parah thli sia a
         rung hrang ih an lawng cu ti in a khah ruangah an dinhmun cu ṭihnungza a si.
         24 Dungthluntupawl cu Jesui hnenah an va feh ih an ṭhang. Cule, “Hotupa, Hotupa, kan
         pil cuahco a si,” tiah an ti. Cule Jesu cu a hung tho ih thli le tisuar cu a kawk.
         Cule thli cu a cawl ih, tili cu a dai khepkhep.
         25 Cule anih in a dungthluntupawl hnenah, “Nan zumnak cu khuiah a si?” tiah a ti. An
         ṭih ih an mang a bang. Cule pakhat le pakhat, “Hi pa hi ziangvek minung so a si, thli
         le ti pawl hmanin a thupek an lun hi!” tiah an tiaw.
         26 Jesu le a dungthluntupawl cu Galili peng ralkhat ih um Gadara ram an thleng.
         27 Jesu cu khawmual parih a suah tikah khawsepawl ih reipi an pawlh mi pa pakhat in
         a rak tawng. Cu pa cu hnipuan zianghman a hruh lo, inn khalah a um lo, thlan lakah
         a um.
         28 Jesu a hmuh tikah a au ih, Jesui ke hramah a bawk. Cule aw ring zetin, “Cungnungbik
         Pathian Fapa Jesu, nang thawn ziang tiawk ding kan neih? I hrem hram hlah aw, ka lo
         dil a si,” tiah a ti.
         29 Ziangahtile, Jesu in thlarau bawrhhlawh kha cu pai sung ihsin suak dingin thu a rak
         pek zo ruangah a si. Vei tampi khawsia in cu pa cu a kaihrem. Ke hrennak le thir cikcinpawl
         tlain an ṭemṭawn ih an kil. Asinan cikcin tla cu a catter ih, khawsia in cu pa cu
         ramṭhing ah a dawisuak ṭheu.
         30 Jesu in a hnenah, “Na hmin zo a si?” tiah a sut. Cule anih in, “Lizon,” tiah a ti.
         Ziangahtile, khawsia tampi a sungih an luh ruangah a si.
         31 Khur thuk zet sungih feh dingin thu pe lo dingin Jesui hnenah an dil.
         32 Culai fangah tlang parah vawk rual tampi cu rawl an ei rero. Khawsepawl cun Jesui
         hnenah vawk rual sungih luh siang dingin an dil. Cule a siang hai.
         33 Cu pai sung ihsin khawsepawl cu an suak ih, vawk rual sungah an lut. Cui vawk rual
         tla cu khamhrap ihsin tili sungah an tlanthla ih an pil ṭheh.
         34 Vawk kiltupawl in thil cang mi an hmuh tikah an tlan ih, cui thuhla cu khaw sungah
         le ram lakah an than ciamco.
         35 Thil cang mi zoh dingah mipi an va feh. Jesui hnen an va thlen tikah a sung ihsin
         khawsepawl a dawisuahsak mi pa cu hnipuan hruh le lungfim in Jesui ke hram ih to in
         an va hmu. Cule an ṭih.
         36 A rak hmutupawl in ziangtin khawse pawlh mi pa a dam ti kha cupawl hnenah an rak
         sim.
         37 Cule Gadara ram mipi hmuahhmuah in an ṭih tuk ruangah Jesu kha anmah suahsan dingin
         an dil. Jesu cu lawng sungah a lut ih a umnak hmun kelah a kirsal.
         38 Khawsepawl ih an suahsan mi pa in Jesui hnenih um dingin a dil. Asinan Jesu in a
         tlunter.
         39 Cule, “Na inn ah va tlung aw la, na parah Pathian in ziang tluk thil ropi tla a rak
         tuah ti kha va sim aw,” tiah a ti. Cule cu pa cu a feh ih, Jesu in a parih thil ropi
         a rak tuah mipawl tla cu cui khaw pumpulukah a thansuak ṭheh.
         40 Cule hiti hin a rak si, an zaten amah an rak beisei ruangah Jesu a rakirsal tikah
         mipi in lungawi zetin an rak cohlang.
         41 Cule, ngai hnik, sinakok uktu Jairas an ti mi pa cu cu tawkah cun a ra thleng ih,
         Jesui ke hramah a bawkkhup. Cule a inn ih ra dingin Jesu cu a dil.
         42 Ziangahtile, a fanu neihsun kum hleihnih mite cu a thih zik ruangah a si. Jesu cu
         a va feh ih, mipi in an nawr luihlo.
         43 Cui laiah, cu tawkah cun kum hleihnih sung thiput nat tuar nunau pakhat a rak um.
         A nunkhawsaknak ding hmuahhmuah sibawipawl hnenah a hmang thluh nan zohman in an damter
         thei lo.
         44 Jesui dungin a thlun ih a kawrfual zim a tham. Cule hmakhatteah a thiput cu a reh.
         45 Jesu in, “Zo in i tham?” tiah a ti. An zatein an el cio tikah Peter le amai hnenih
         um mipawl in, “Hotupa, mipi in an lo tul ih an lo nawr luihlo sikhawh, ziangah, ‘Zo
         in i tham?’ na ti,” tiah an ti.
         46 Cule Jesu in, “Mi pakhatkhat in i tham a si. Ziangahtile, ka sung ihsin huham a suak
         ti ka thei,” tiah a ti.
         47 Nunaunu in a thupaw thei lo ti a hmuh tikah ṭhia phah reroin a ra ih, Jesui hmaiah
         a bawkkhup. Cu nu cun mi hmuahhmuah hmaiah ziangruangah Jesu a tham ti le hmakhatteah
         ziangti vekin a dam ti cu Jesui hnenah a phuang.
         48 Jesu in cu nui hnenah, “Ka fanu, na thinphang hlah, na zumnak in a lo damter zo,
         hnangamten va feh aw,” tiah a ti.
         49 Cutiih Jesu thu a sim rero laiah sinakok uktupai inn ihsin mi pakhat a ra thleng.
         Cule, “Na fanu a thi zo; Zirhtupa cu hnaihnawk rero nawn hlah,” tiah a ti.
         50 Cui thu cu Jesu in a theih tikah Jairas hnenah a sang ih, “Phang hrimhrim hlah, a
         zum lawng zum men aw la, na fanute cu a dam ding,” tiah a ti.
         51 Cule Jairas-ih inn a va thlen tikah Peter, James, John le cui nunaunute-ih nu le
         pa siarlo zohman luhter Jesu in a siang lo.
         52 Cule inn sungih a um mi an zaten nunaunute cu an ṭah ih an rak rero. Cule Jesu in,
         “Ṭap hlah uh, anih hi a thi lopi, a itthat a si,” tiah a ti.
         53 Nunaunute a thi zo ti an theih ruangah nautat phah nawnin an hnihsan.
         54 Cule an zaten lengih a suahter hnuah, cu nu cu a kut in a vun kai ih, a ko, “Nute,
         tho aw,” tiah a ti.
         55 A thlarau a rakirsal ih, nunaunu cu a tho lohli. A ei ding rawl pe dingin thu a pe
         hai.
         56 Cule, a nu le a pa cu an mang a bang zet. Asinan Jesu in a nu le a pai hnenah a thiltuah
         mi cu zohman sim lo dingin a tiam hai.

1 Jesu in a dungthluntu hleihnihpawl cu hmunkhat ah a kokhawm ih, khawsia hmuahhmuah
         parah le nat damter theinak huham le thuneihnak tla a pe hai.
         2 Cule Pathian uknak thu sim ding le mina damter dingah anmahpawl cu a thlah.
         3 Cule anih in an hnenah, “Nan khualtlawnnak hrangah zianghman keng hlah uh, kianghrawl
         si seh, zal si seh, rawl si seh, paisa si seh, angki zun hnih si seh keng hlah uh.
         4 Ziangvek inn sungih nan luh khal asile cu tawk ihsin nan fehsuak hlanlo acui inn
         ah va cam uh.
         5 Mi zokhal in an lo cohlang lo asile acui khua ihsin nan suahsal tikah anmah dokalhnak
         thutheihpinak ah nan ke-ih leivut cu thingthlata uh,” tiah a ti.
         6 Dungthluntupawl cu an fehsuak ih, khaw khat hnu khaw khat an feh. Thuthangṭha an
         phuang ih hmun kipah mi an damter.
         7 Cui canah, Herod Tetrak in Jesu-ih thiltuah mi hmuahhmuah a theih tikah a khawruah
         a har zet. Ziangahtile, mi hrekkhat in, “John cu mithi lak ihsin a thosal a si,” tiah
         an ti.
         8 Mi hrekkhat in, “Elijah a runglangsal a si hi,” an ti. Cun, midangpawl in, “Khuahlan
         profet pakhatkhat a thosal a si,” an ti.
         9 Herod in, “John-ih lu cu ka tan zo, asinan, a thu ka theih rero mi pa cu zo a si?”
         tiah a tiih Jesu hmuh ding a hiar zet.
         10 Apostolpawl an ratlungsal ih an tuah mi hmuahhmuah cu Jesu an ra sim. Cule annih
         cu a hruai hai ih, Bethsaida khaw kiang ramṭhing ah anmah vial lawng an feh.
         11 Mipi in cui thu an theih tikah Jesu cu an thlun. Cupawl cu Jesu in a rak cohlang
         hai ih, Pathian uknak thu an hnenah a sim. Cule damnak a ṭul mipawl a damter hai.
         12 Ni a tlak zik tikah dungthluntu hleihnihpawl cu an ra ih Jesui hnenah, “Hi hmun hi
         ramṭhing a si ruangah mipipawl hi, hi kiangkapih khuapawl le lo lakah rawl le riahnak
         tla hawl dingin thlah hai aw,” tiah an ti.
         13 Asinan Jesu in an hnenah, “An ei ding rawl pe uh,” tiah a ti. Cule annih in, “Hi
         mipi hmuahhmuah hrangah va feh ih, rawl kan va leisak lo ah cun, kanmah cun sang hlawm
         nga le nga pahnih lawng kan nei,” tiah an ti.
         14 Ziangahtile, cu tawkah cun patling hlirah thawngnga hrawng an si. Jesu in a dungthluntupawl
         kha, “Mipi hi sawmnga bur ciarin toter uh,” tiah a fial hai.
         15 A fial mi vekin an tuah ih, mipi zaten an to.
         16 Cule Jesu in sang hlawm nga le nga pahnih cu a la ih van lam zoh in lungawithu a
         sim ih a phel. Cule mipi zem dingah a dungthluntupawl a pe.
         17 Mipi zatein an ei ih an khawh hnuah an hlah mi nepnawipawl cu an sar ih bawmte hleihnih
         a khat.
         18 Cule, hiti hin a rak si, Jesu amahte lawng thla a cam laiah, a dungthluntupawl cu
         a hnenah an um. Cule, “Mipi in keimah hi zo in ti?” tiah a sut hai.
         19 Annih in, “Baptisma petu John a si an lo ti. Asinan, mi hrekkhatpawl in Elijah a
         si an lo ti. Cule midangpawl in khuahlan laiih profet pakhatkhat a thosal mi a si
         an lo ti,” tiah an sang.
         20 Cule, Jesu in an hnenah, “Nannih in teh kei hi zo in ti?” tiah a sut hai. Peter in,
         “Nangmah cu Pathian-ih Khrih na si,” tiah a sang.
         21 Jesu in cui thu cu zohman sim lo dingin hnget zetin a tiam ih thu a pe hai.
         22 Cule, anih in, “Minung Fapa in thil tampi a tuar ding. Miupapawl, puithiam sangpawl
         le Danzirhtupawl in an hnawng ding ih an that ding. Cule a ni thumnak ah thawhtersal
         a si ding,” tiah a ti.
         23 Cule an zate hnenah, “Zokhal keimah i thlun duhtu cun amah le amah elaw in, ni tin
         amai khraws la in i thlun seh.
         24 Ziangahtile, zokhal a nunnak humhim a duhtu cun a nunnak a hloh ding. Asinan mi zokhal
         keimai ruangih a nunnak a hlohtu cun a nunnak a humhimngah ding.
         25 Ziangahtile, mi pakhat in leitlun pumpi hi nei in amah siatral in hloral sehla a
         hrangah ziang hlawknak a um?
         26 Zokhal keimah le ka thu a zahpitu cu Minung Fapa in a ropitnak, a Pai ropitnak le
         a vancung mithianghlimpawlih ropitnak thawn a rat tikah cu pa cu a zahpi ve ding.
         27 Thungai thu ka lo sim, ‘Hi tawkih a ding mi mi hrekkhat cu Pathian uknak an hmuh
         hlanlo thihnak tep hrimhrim lo ding mi an um,’” tiah a ti.
         28 Cule, hiti hin a rak si, hi thu a sim hnu ni riat hrawngah Jesu in Peter, John le
         James tla a hruai hai ih, thla cam dingin tlang parah a kai.
         29 Thla a cam rero laiah a hmel langdan a hung thlengaw ih a hnipuan cu a var tukih
         a tlet in a tle.
         30 Cule, ngai hnik, mi pahnih cu amah thawn an beaw rero. Cute pahnih cu Mawsi le Elijah
         an si.
         31 Cute pahnih cu ropitnak thawn an runglang ih, Jesu in Jerusalem khua ih a ṭhehfel
         ding mi thuhla an rel. Cumi cu a fehsuah ding thu a si.
         32 Asinan, Peter le a rualpipawl cu an sing ngutngo. An hung ṭhang tikah a ropitnak
         le a hnenih mi pahnih ding an hmu.
         33 Cule, hiti hi a rak si, cute pahnih in Jesu an fehsan zawngah Peter in Jesui hnenah,
         “Hotupa, hi tawkih um hi kan hrangah a ṭha. Thlam pathum in kan sak pei. Na hrangah
         pakhat, Mawsi hrangah pakhat, Elijah hrangah pakhat,” tiah a ti. Ziang ka ṭawng ti
         khal a rak thei lo.
         34 Cutiih a ṭawng rero laiah mero a rung zam ih a run hliap hai. Mawsi le Elijah mero
         sungih an luh lai cu an ṭih.
         35 Cule mero sung ihsin aw pakhat in, “Hihi ka duhdawt zet mi ka Fapa a si, a thu ngaithla
         uh,” tiah a run ti.
         36 Cui aw a reh tikah Jesu lawng an rak hmu. Cui canah, an hmuh mi thilpawl zianghman
         zohman sim loin daiten an rak um.
         37 Cule, hiti hi a rak si, a thaisun tlang par ihsin an rung ṭum tikah mipi tam zetin
         Jesu kha an rak hmuak.
         38 Cule, zoh hnik, mipi lak ihsin mi pakhat a au ih, “Zirhtupa, ka fapa i ra zohsak
         hram dingin ka lo dil a si. Ziangahtile, amah cu ka neihsun fapa a si.
         39 “Ngai hnik, thlarau in a kaihrem ih, a ausuak hruak ṭheu. A caihter ih a kaa ihsin
         cilbuanra a suak. Cutin nasazetin a tuahmawh hnuah nuamnaiten a suahsan ṭheu.
         40 Cui thlarau cu dawisuak dingin na dungthluntupawl ka dil hai nan an rak dawisuak
         thei lo,” tiah a ti.
         41 Cule Jesu in a sang ih, “Maw nannih tui san minung zumnak nei lo le thutak ihsin
         a pengpawl, ziangtik tiang saw nan hnenah ka um ding ih, ziangtik tiang saw ka lo
         zawi ding? Na fapa cu hi tawkah rak hruai hnik,” tiah a ti.
         42 Nauhakpate a rat laiah khawsia in a thluk ih a caihter ciamco. Cule Jesu in thlarau
         bawrhhlawh cu a kawk ih, nauhakpate cu a damter. Cule nauhakpate cu a pai hnenah a
         pesal.
         43 Cule Pathian-ih maksaknak ah cun an zaten an mang a bang zet.
         44 “Hi thu tla hi ṭhaten ngaithla hnik uh. Ziangahtile, Minung Fapa hi mi kut ah phiarsawm
         a si zikte thlang,” tiah a ti.
         45 Asinan, a sim mi cu an rak theithiam lo. An theihthiam theilonak dingin cumi cu an
         hnen ihsin thuh a si. A sim mi thuhla ah amah suh an ngam lo.
         46 Cule dungthluntupawl cu an lakah zo a thupibik ding tiin an rak elaw rero.
         47 Jesu in an thinlung sungih khawruah mi a thei ih, nauhak pakhat a la ih a kiangah
         a dinter.
         48 Cule an hnenah, “Zokhal hi nauhakte ka hmin ih a cohhlangtu cun, keimah i cohlang
         a si. Cule zokhal keimah i cohlangtu cun i thlahtu a cohlang a si. Ziangahtile, nan
         zate lakih a thupilobik cu mithupi a si ding,” tiah a ti.
         49 John in a sang ih, “Hotupa, kanmah in thlunlotu mi pakhat na hmin in khawse dawisuaktu
         kan hmu ih, kanmah in thlun lo ruangah kan khamta,” tiah a ti.
         50 Cule Jesu in, “Kham hlah uh. Ziangahtile, in dodallotu cu kan lamṭang a si,” tiah
         a ti.
         51 Cule hiti hin a rak si, van ih laksoh a si ding can a nai thlang tikah Jerusalem
         ih feh dingah hngetkhoh zetin a tum.
         52 Cule a hmaiah palai tla a thlah sung. A hrangah timtuah cia dingin an va feh ih,
         Samaria peng khawte pakhat ah an lut.
         53 A mithmai cu Jerusalem khaw lam pan dingih a lang ruangah cui khaw mipawl in an rak
         cohlang lo.
         54 Cumi cu a dungthluntu James le John in an hmuh tikah annih in, “Bawipa, Elijah ih
         a rak tuah dah vekin hi mipawl kangral thluhtu dingah van ihsin meisa rung tla dingin
         ko nungla na duh maw?” tiah an ti.
         55 Asinan, Jesu cu a her ih anmah cu a kawk hai, “Ziangvek thlarau nan nei ti nan thei
         lo.
         56 Minung Fapa cu minung nunnak siatsuah dingah a ra lo. Rundam dingah a ra sawn,” tiah
         a ti. Cule khaw dangah an feh.
         57 Cule, hiti hin a rak si, lamzin ih an feh rero laiah mi pakhat in a hnenah, “Bawipa,
         na fehnak kipah ka lo thlun ding,” tiah a ti.
         58 Cule Jesu in a hnenah, “Sihalpawl in kua an nei. Tlunzuang vatepawl khalin bu an
         nei. Asinan, Minung Fapa cun lu retnak ding hmun hman a nei lo,” tiah a ti.
         59 Mi pakhat hnenah Jesu in, “I thlun aw,” tiah a ti. Asinan, cu pa in, “Bawipa, va
         feh ih, ka pa va phum hmaisakta i siang hram aw,” tiah a ti.
         60 Jesu in a hnenah, “Mithipawl in an mithi cu phum hai seh. Asinan, nang cu va feh
         aw la, Pathian uknak thu va simphuang aw,” tiah a ti.
         61 Cule a dang pakhat khalin, “Bawipa, ka lo thlun ding. Asinan, ka inn ih umpawl damten
         maw, tiin ka va thlah hmaisata ding,” tiah a ti.
         62 Jesu in cu pai hnenah, “Zokhal leilehnak hal kai tahratih, dung lam a zohtu cu Pathian
         uknak hrangah a tlak lo,” tiah a ti.
         
            

         
      
   
      
         10
1 Cui hnuah, Bawipa in a dang sawmsarihpawl kha a ruat hai ih amah a fehnak ding khaw
         kip le hmun kipah pahnih pahnih in a hmaiah a rak thlah hai.
         2 An hnenah cun, “Thungaiten, fang ah ding cu a tam zet. Asinan hnaṭuantu an mal. Curuangah,
         fang ah ding neitu Bawipai hnenah a fang ahnak hmun ih hnaṭuantupawl a thlah theinak
         dingah thla cam uh.
         3 Va feh uh! Ngai hnik uh, cinghnia rual lakih tuufano rual vekin ka lo thlah hai a
         si.
         4 Paisa bawm si seh, zal si seh, kedam si seh keng hlah uh. Lamzin ah zohman cibai
         buk hlah uh.
         5 “Nan luhnak inn kipah a hmaisabikah, ‘Hi inn ah daihnak um hram seh,’ tiah ti uh.
         6 Cu tawkah daihnak fapa a um asile nan daihnak cu a parah a um ding. A um lo asile
         nan hnenah a kirsal ding.
         7 Cui inn ah cun um uh la an lo pek mi poh kha ei uh la in uh. Ziangahtile, hnaṭuantu
         cu a ṭuan man hmu tlak a si. Inn khat hnu inn khat ṭhawn dualdo hlah uh.
         8 “Cule, ziangvek khua ih nan luh tik khalah an lo cohlang asile nan hmaiih an ret
         mi pohpoh kha cu ei uh.
         9 Cui khaw sungih minapawl cu damter uh la an hnenah, ‘Pathian uknak cu nan kiang nai
         teah a thleng zo a si,’ tiah sim uh.
         10 Asinan, ziangvek khua khalih nan luh tikah an lo cohlang lo asile an khaw sung lamzinpawl
         ah feh uh la,
         11 ‘Kan parih a kawp mi nan khaw leivut cu nanmah lo dokalhnak hminsinnak ah kan thingthla
         a si. Asinan hihi thei uh, Pathian uknak cu nan kiang nai teah a thleng zo,’ tiah
         va ti uh.
         12 Asinan nan hnenah ka lo sim, cui ni ah cui khua hnakin Sodom ih tuar mi cu a dem
         sawn ding.
         13 “Khorazin, na hmakhua a pit. Bethsaida, na hmakhua a pit. Ziangahtile, nan hnenih
         huham ih tuah mi thil tampi kha Taiar khua le Sidon khua ah tuah rak si sehla buri
         sin in vutcam lakah to in an sual an sirnak a rei tuk zo ding.
         14 Asinan, thuṭhennak ah cun nan tuar mi hnakin Taiar khua le Sidon khua ih tuar mi
         cu a dem deuh sawn ding.
         15 Cule, nang Kapernaum khua, van tiang khaisan na si nan Mithikhua ah dirhthlak na
         si ding.
         16 “Nan thu a lo ngaithlatu cu ka thu ngaithlatu a si. Nanmah a lo hnawngtu cu keimah
         i hnawngtu a si. Cule keimah i hnawngtu cu i thlahtu a hnawng a si,” tiah a ti.
         17 Cun mi sawmsarihpawl cu lungawiten an ratlungsal ih, “Bawipa, na hmin in khawsepawl
         khal kan thuthu in an um,” tiah an ti.
         18 Cule, anih in an hnenah, “Nimthlakau vekin vancung ihsin Setan a tla ka hmu.
         19 Ngai hnik uh, rul le tlangkaikuangpawl pal theinak le nan ralpawlih huham thiltitheinak
         hmuahhmuah neh theinak thuneihnak cu nan hnenah ka lo pe a si. Zianghman in an lo
         tuahmawh hrimhrim lo ding.
         20 Sikhalsehla, nan thuthu ih thlarau sualpawl an um ruangah nan lungawi hlah uh. Nan
         hmin vancung ih ngan a si zo ruangah nan lungawi sawn uh,” tiah a ti.
         21 Cui can fang teah Jesu cu Thlarau ah a lung a awi ih, “Maw ka Pa, lei le van ih Lal,
         ka lo thangṭhat a si. Ziangahtile, nang cun hi thilpawl tla hi mifim le mithiampawl
         hnen ihsin na thup ih mi menmen hnen tla ah na rak phuang. A si, ka Pa, cutivekih
         na tuah mi cun na lung a lo awiter zet a si.
         22 Ka Pa in thil ziang hmuahhmuah ka hnenah i pe zo. Ka Pa siarlo zohman in Fapa hi
         an thei lo. Fapa siarlo zo dang hmanin Pa cu an thei lo. Fapa in a hnenih Pa phuanlang
         a duh mi pa khal cun a thei ve,” tiah a ti.
         23 Cule Jesu cu a dungthluntupawl lamah a her ih, a dangten thu a sim hai, “Nan hmuh
         mi thilpawl a hmutu mit cu mit hualvanṭha a si.
         24 Ziangahtile, ka lo sim a si, profet tampi le siangpahrang tampi in nan hmuh mi thilpawl
         hi hmuh an rak hiar zet nan an rak hmu lo. Nan hna ih nan theih mi thilpawl hi theih
         an rak duh zet nan an rak thei lo,” tiah a ti.
         25 Cule, ngai hnik, Danthiam pakhat cu Jesu hniksak dingin a ding ih, “Zirhtupa, kumkhawnunnak
         co dingah ziang ka tuah ding?” tiah a ti.
         26 Jesu in a hnenah, “Dan sungah ziangtin ngan a si? Ziangti vekin na siar?” tiah a
         ti.
         27 Cule Danthiampa cun, “BAWIPA na Pathian cu na thinlung zate, na nunnak zate, na cahnak
         zate le na ruahnak zatein na duhdaw pei. Cule nangmah le nangmah na duhdawtawk vekin
         na inhnen na duhdaw pei, a ti,” tiah a sang.
         28 Cule Jesu in a hnenah, “Na sang dik a si. Cutivekin tuah aw la, na nung ding,” tiah
         a ti.
         29 Asinan, Danthiampa cun midingfel a si ti langawkter a duh ruangah, “Ka inhnen cu
         zo a si?” tiah a ti.
         30 Cu tikah Jesu in a sang ih, “Mi pakhat cu Jerusalem khua ihsin Jeriko khua ah a vung
         feh ih, suamhmangpawl a tawng dukdi hai ih, suamhmangpawl cun a hnipuan an hlihsak
         ṭheh, bese zetin an vuak, thi ziktein an tanta ih an fehsan.
         31 Puithiam pakhat cu cui lamzin zawh in a vung feh ngelcel. Cu pa a hmuh tikah khatlam
         kapin a hrial ih a fehsan.
         32 Cuvek ṭhiamṭhiamin cu tawk hmun ah Levi mi pakhat a va thleng ve. Cu pa cu a va zohta
         ih khatlam kapin a hrial ih a fehsan ve.
         33 Asinan Samariapa pakhat cu khualtlawng in cu pai umnak hmun a va thleng. Cule, cu
         pa a hmuh tikah a parah lainatnak a nei.
         34 A va pan ih a hriamhmapawl ah hriak le sabitzu a tawih hnuah a tuamsak. Amai ṭilva
         parah a toter ih, khualbuk ah a hruai. Cule a tuamhlawm.
         35 A thaisun a fehsuah zawngah dinari paisa pahnih a suah ih, khualbuk kiltui hnenah
         a pe. Cule a hnenah, ‘Hi pa hi run tuamhlawm aw la, na cembet mi hmuahhmuah cu ka
         rakirsal tikah ka lo rulsal ding,’ tiah a ti.
         36 “Hite pathum lakah suamhmangpawl kut sungih a thlengtupai inhnen cu zo bik hi a si
         ding tiah na ruat?” tiah a ti.
         37 Cule Danthiampa cun, “A parih zahngainak neitupa hi a si,” tiah a ti. Cun, Jesu in
         a hnenah, “Feh aw la, cutivekin va tuah ve aw,” tiah a ti.
         38 Cule hiti hin a rak si, Jesu cu a dungthluntupawl thawn khual an tlawng vivo ih,
         khaw pakhat ah a lut. Martha ti mi nunaunu pakhat in Jesu cu a inn ah a cohlang.
         39 Cu nu in Mary ti mi naunu a nei. Mary cu Jesui ke hramah to in a thu a ngaithla.
         40 Asinan, Martha cu ei in tawlrel in a buai zet. Cule Jesui hnenah a feh ih, “Bawipa,
         ka naunu in ei in tawlrel hna keimah lawng i tun ṭheh hi pawi na ti lo maw si? Curuangah
         i ra bawm dingin sim aw,” tiah a ti.
         41 Cule Jesu in a sang ih a hnenah, “Martha, Martha, thil tampi thuhla ah dawnhar le
         thinbuai in na um a si hi.
         42 A ṭul mi cu thil pakhat lawng a si. Acui thil ṭha cu Mary in a hril zo. Cumi cu a
         hnen ihsin lawnsak a si lo ding,” tiah a ti.

1 Cule, hiti hin a rak si, Jesu cu hmun pakhat ah thla a cam rero ih, a ṭheh tikah
         a dungthluntupawl lakih pakhat in, “Bawipa, John in a dungthluntupawl a zirh vekin
         thlacamdan in zirh ve aw,” tiah a ti.
         2 Cule Jesu in an hnenah, “Thla nan cam tikah hitin cam uh, ‘Vancung ih a um mi kan
         Pa, na hmin thianghlim seh. Na uknak thleng hram seh. Vancung ih na duhnak tuah a
         si bangin leitlun khalah na duhnak tuah si hram seh.
         3 Kan ṭul mi rawl ni tin in pe aw.
         4 Kan parih leibatu kip kan ngaidam vekin, kan sualnakpawl tla in ngaidam ve aw. Cule
         hniksaknak sungah in hruai loin miṭhalopa hnen ihsin in run sawn aw,’ tiah nan ti
         pei,” tiah a ti.
         5 Cule Jesu in a dungthluntupawl hnenah, “Nan lakih mi pakhat in rualpi neita hnik
         sehla, cu pa cu zanṭim laifangah a rualpipai hnenah feh tahratin, ‘Ka rual, sang hlawm
         thum in i cawih hram aw.
         6 Ziangahtile, ka rualpi pakhat a khualtlawnnak ihsin ka hnenah a ra thleng ih zianghman
         pek ding ka nei lo,’ tiah a va ti.
         7 “Cule inn sungih um mi pa in a sangih, ‘I hnaihnawk hlah; sangka ka hren zo ih ka
         falepawl thawn kan it zo; thil lo pe dingin ka tho thei nawn lo,’ tiah a ti.
         8 Nan hnenah ka lo sim, a rualpi a si ruangah tho in a pe lo ding. Asinan ningzak lo
         ih a dil hrat ruangah a tho ding ih a ṭul zat in a pe ding.
         9 “Cun, nan hnenah ka lo sim, dil uh la, pek nan si ding; hawl uh la, nan hmu ding;
         king uh la, awnsak nan si ding.
         10 Ziangahtile, a diltu zokhal a ngah ding. A hawltu cun a hmu ding, a kingtu cu sangka
         awnsak a si ding.
         11 “Nannih lakah pakhat cu pa si in a fapa in sang dil bang hnik sehla, a fapa hnenah
         lungto a pe pei maw? Asilole nga dil bang hnik sehla nga aiah rul a pe pei maw?
         12 Asilole arti dil bang hnik sehla tlangkaikuang a pe pei maw?
         13 Nannih cu miṭhalo nan si nacingin nan falepawl hnenah thilpek ṭhapawl pek nan thiam
         a si ah cun vancung ih a um mi nan Pa cun amah diltupawl hnenah Thlarau Thianghlim
         cu ziang tlukin so a pek sinsin ding?” tiah a ti.
         14 Cule Jesu in a ṭawng thei lo mi khawsia pakhat a dawisuak. Cule hiti hin a rak si,
         khawsia a suah tikah ṭawng thei lo pa cu a rak ṭawngsuak. Cu tikah mipi an mang a
         bang.
         15 Asinan mi hrekkhat in, “Khawsepawlih lal Beelzabub thawngin khawsepawl a dawisuak
         a si,” tiah an ti.
         16 Midangpawl in sualfawrhnak ah van ihsin thilmak hminsinnak a hnenah an dil.
         17 Asinan, anih in an ruahnakpawl tla a thei ih, an hnenah, “Ziang ram khal ṭhenaw ih
         amah le amah a doaw mi cu a siatral ding. Cule insungsang khal amah le amah a doaw
         mi cu a tlu ding.
         18 Setan khalin amah le amah doaw in a ṭhenaw asile ziangtin a uknak cu a dingsuak thei
         ding? Nannih in Beelzabub thawngin khawsepawl a dawisuak in ti ruangah cucu ka ṭawng
         a si.
         19 Beelzabub thawngin khawsepawl ka dawisuak asile nan fapalepawl in teh zo thawngin
         an dawisuak? Cu mi ruangah anmahpawl cu nan thuṭhentu an si ding.
         20 Asinan, kei in Pathian kutzung hmang in khawsepawl ka dawisuak asile Pathian uknak
         cu nan hnenah a thleng zo taktak a si.
         21 “Micakpa pakhat in hriamnam thawi a inn a kilven laiah cun a thilripawl cu an him
         a si.
         22 Asinan, amah hnakih caksawn mi pakhat in a ra do tikah a neh ih a rinsan mi a ralthuam
         hmuahhmuah cu a lawnsak. Cule a lawn mi thilripawl cu a zemdarh ṭheh.
         23 Ka lamih a ṭanglotu cu i dodaltu a si ih i finkhawmpilotu cun a ṭhekdarh a si.
         24 “Mi pakhat sung ihsin thlarau bawrhhlawh a suah tikah cui khawsia cu cawlhnak hawl
         in ramcar hmunpawl tla ah a vak rero nan a hmu lo. Cule, ‘Ka suahsan mi inn ah ka
         kirsal ding,’ tiah a ti.
         25 Cutin a va feh ih, acui inn cu phiahfai le ceimawi in a hmu.
         26 Cule a feh ih, amah hnakih sualralsawn a dang khawsia pasarih tla a va hruai ih,
         cui hmun ah cun an lut ih, an um. Cu pai cemnetnak cu a thawk hnakin a sesawn,” tiah
         a ti.
         27 Cule, hiti hin a rak si. Cui thupawl Jesu in a sim rero laiah mipi lakin nunaunu
         pakhat a au ih, Jesui hnenah, “Nangmah vunnak pum neitu le na fawh mi hnawi neitu
         nunaunu cu mihualvanṭha a si,” tiah a ti.
         28 Asinan Jesu in, “A si lo, Pathian thu a ngaithla ih a thluntupawl sawn hi mihualvanṭha
         an si,” tiah a ti.
         29 Cule mipi pumkhawmaw an pun deuhdeuh tikah Jesu in hitin thusim a thawk, “Hi mi san
         minungpawl hi miṭhalo an si. Hminsinnak an hawl. Sikhalsehla, profet Jonah-ih hminsinnak
         siarlo thilmak hminsinnak dang pek an si lo ding.
         30 Jonah cu Nineveh khaw mipawl hnenih hminsinnak a si vekin Minung Fapa khal cu tui
         san minungpawl hnenah hminsinnak a si ve ding.
         31 Thuṭhennak ni ah cun thlang lam siangpahrangnu khal tui san minungpawl thawn a tho
         ding ih thiamlo a coh hai ding. Ziangahtile, Solomon-ih fimnak ngaithla dingah leilung
         deng ihsin a ra. Ngai hnik, Solomon hnakih ropisawn hi tawkah hin a um a si.
         32 Nineveh khaw mipawl cu thuṭhen ni ah tui san minungpawl thawn an ding ding ih thiamlo
         an coh ding. Ziangahtile, Jonah in thu a sim tikah an sual an sir. Cule, ngai hnik,
         Jonah hnakih ropisawn hi tawkah hin a um a si.
         33 “Mi zohman in meito vang tahratin a thupnak hmun ah le kho hnuaiah an ret dah lo.
         Cu hnakin a ra luttupawl in tleu an hmuh theinak dingah meito vannak parah an ret
         sawn ṭheu a si.
         34 Mit cu taksaruangpumih meito a si. Curuangah na mit a harhdam tikah tleu in na taksaruangpum
         a luahkhat ding. Asinan, na mit in nat ṭha lo a neih tikah thim in na taksaruangpum
         a luahkhat ding.
         35 Curuangah, na sungih um mi tleu cu thim a silonak dingah ralring aw.
         36 Na taksaruangpum cu khui tawk hman thim loin tleu in a luahkhat thluh asile ziang
         hmuahhmuah cu a tleu a si. Cumi cu a lo tlettu meito tleu vek a si,” tiah a ti.
         37 Thusim a ṭheh tikah Farasipa pakhat in Jesu cu rawl ei a sawm. Cuiruangah Jesu cu
         a feh ih rawl a hil.
         38 Jesu cu zanriah a ei hlanih a hnimpilawk hmaisakta lo kha Farasipa in a hmuh tikah
         a mang a bang.
         39 Cule Bawipa in a hnenah, “Atu ah nannih Farasipawl cun no le kheng leng lam lawng
         nan khawlhfai ṭheu. Asinan nan sung lam cu duhhamnak le sualralnak in a khat.
         40 Nannih miaapawl, leng lam a tuahtu in sung lam khal a tuah a si lo maw?
         41 Asinan nan neih mi thil ihsin bawmnak thilpek cu pe uh. Cule, ngai hnik uh, ziang
         hmuahhmuah cu nan hrangah a fai a si.
         42 “Asinan, nannih Farasipawl nan hmakhua a pit! Ziangahtile, kutinan, remhmui le thlai
         phun zakipah ṭhenhra ṭhenkhat nan pe ko. Asinan diknak le Pathian duhdawtnak langter
         ding cu nan ngaihthah. A dangpawl khal kha tuah ṭhulh cuang loin hipawl tla hi tuah
         zo ding nan si.
         43 “Nannih Farasipawl nan hmakhua a pit a si! Ziangahtile, sinakok sungah tonak pawimawhbik
         ih to le dawrhmunpawl tla ih upatnak pek nan ngaina.
         44 “Nannih Danzirhtupawl le Farasipawl nan hmakhua a pit! Nannih cu midepde nan si.
         Ziangahtile, nannih cu a lang lo mi thlan vek nan si. A parih a fehtupawl in thlan
         a um le um lo an thei lo,” tiah a ti.
         45 Cule Danthiam pakhat in Jesu cu, “Zirhtupa, hi thu na sim mi hin kannih khal in hmuhsuam
         ve a si,” tiah a sang.
         46 Cule Jesu in, “Nannih Danthiampawl nan hmakhua a pit a si! Ziangahtile, nannih cun
         phurh a har zet mi phurrit zet kha mi parah nan suang. Asinan nanmah cun nan kutzung
         pakhatte hmanin cui phur cu nan tham lo.
         47 “Nan hmakhua a pit! Ziangahtile, nan pupapawl in an rak thah mi profetpawl hrangah
         thlanpawl tla nan sak.
         48 Thungaiten nan pupapawlih tuah mi cu nan theihpi ih nan lungkimpi. Ziangahtile, annih
         in an rak that ih, nannih in an thlanpawl tla nan sak.
         49 Curuangah Pathian in a fimnak in profetpawl le apostolpawl ka run thlah ding. A hrekkhat
         cu an that ding ih, a hrekkhat cu an tiduhdah ding.
         50 Curuangah leilung hramthawk ihsin profetpawl hmuahhmuah ih thisen an suah mi cu tui
         san minungpawl hnenah hlam a si ding.
         51 Thungai thu ka lo sim, Abel thisen ihsin temple le biakṭheng karlakih an thah mi
         Zakhariah-ih thisen tiang tui san minungpawl parah hlam a si ding.
         52 “Nannih Danthiampawl nan hmakhua a pit! Ziangahtile, theihnak tawhfung nan lakhlo
         ih nanmah ngai le nan lut fawn lo. A lut rerotupawl cu nan kham fawn si,” tiah a ti.
         53 Cui thupawl a sim hnuah, Danzirhtupawl le Farasipawl in thinheng in Jesu thu el an
         thawk. Thu tampi rel dingih nasazetih fawrh an tum.
         54 Jesu cu sual an puh theinak dingah a kaa ihsin a suak mi ṭawngkam ih awhdan ding
         an hawl ih ṭha zetin an bawh ringring.

1 Cui canah mipi siarcawklo cu an tawngkhawmaw ih pakhat le pakhat an palaw cupco.
         Cule Jesu in a dungthluntupawl hnenah a hmaisabikah hitin thusim a thawk, “Farasipawlih
         thilnu hi va ralring uh. Cumi cu depdetnak a si.
         2 Ziangahtile, lang leh lo dingih khuh mi zianghman a um lo, cun theih leh lo dingih
         thuh mi khal zianghman a um lo.
         3 Curuangah, thim lakih nan ṭawng mi ziangkhal tleu ah theih a si leh ding ih, pindan
         sungtabik ih hna kiang teih nan rak ṭawng thektho mi khal mipi hnenah langhnganin
         aupi a si leh ding.
         4 “Cule, Jesu in, ruallenuh, ka lo sim a si, taksapum an thah hnuah tuah thei mi dang
         a nei nawn lotupawl kha va ṭih hlah uh.
         5 Asinan nan ṭih ding mi cu zo a si ti ka lo hmuh ding. Taksapum a thah hnuah Gehenna
         meisa sungih mi hlawn theinak thuneitu kha ṭih uh. A si, ka lo sim a si, cu pa cu
         va ṭih uh.
         6 Sunṭam vate panga cu assarion pahnih ah an zuar a si lo maw? Cui sunṭam vate pakhatte
         khal Pathian in a hngilh lo.
         7 Asinan, Pathian cun nan lu parih sam hman a zaten a siar ṭheh a si. Curuangah ṭih
         hlah uh. Nannih cu sunṭam vate tampi hnakin nan man a khung sawn a si.
         8 “Ka lo sim a si, zokhal milai hmaiih i ṭantu cu Minung Fapa khalin Pathian-ih vancungmipawl
         hmaiah a ṭan ve ding.
         9 Asinan mi zokhal milai hmaiih i hnawngtu cu Pathian vancungmipawl hmaiah hnawn a
         si ve ding.
         10 Cule zokhal Minung Fapa dokalhih a ṭawngtu cu ngaidam a si ding. Asinan, Thlarau
         Thianghlim a thangsiattu cu ngaidam a si lo ding.
         11 “Cun, sinakok ih mipi hmaiah si seh, uktupawl le thuneitupawl hmaiah si seh an lo
         hruai tikah ziangtin, asilole, ziang ka sang ding tiin le ziang ka ṭawng ding tiin
         nan dawnhar hlah uh.
         12 Ziangahtile, Thlarau Thianghlim in nan ṭawng ding mi cu cui tikcu teah cun a lo zirh
         ding,” tiah a ti.
         13 Mipi lakih mi pakhat in Jesui hnenah, “Zirhtupa, rothil i zem ve dingin ka upa hi
         sim aw,” tiah a ti.
         14 Asinan, Jesu in cu pai hnenah, “Milaipa, zo in nanmai karlakih thuṭhentu asilole
         ro ṭhentu dingah in ruat?” tiah a ti.
         15 Cule Jesu in an hnenah, “Ralring uh la duhhamnak ihsin nanmah le nanmah kilvengaw
         uh. Ziangahtile, mi pakhatih nunnak cu a thilri tampi neih mi ah a telcih lo,” tiah
         a ti.
         16 Cui hnuah Jesu in an hnenah hi tahṭhimnak hi a sim, “Milian pakhat pai lo in thlairah
         tampi a suah.
         17 Cu tikah, cui milianpa cun amahte in a ruat ih, ‘Ka thlairah retnak ding hmun ka
         neih lo ruangah ziangtin ka tuah ding?
         18 “ ‘Cule hitin ka tuah ding, ka thlairah innpawl ka bal pei ih, tumdeuhin ka sak pei.
         Cu tawkah cun ka thlairah le ka thilri hmuahhmuah cu ka ret pei.
         19 Cui sin, ka thlarau hnenah, “Maw ka thlarau, nang cun kum tampi hrang daih thilri
         tampi na khawl zo. Cawl huahhi men aw la, ei le in in nuam zetin nung aw, ka ti ding,”
         ’ tiah a ti.
         20 “Asinan Pathian in a hnenah, ‘Nang miaapa! Tuizan rori ah na thlarau cu laksak na
         si ding. Cule nangmah hrangih na rak khawl mi thilripawl hi zo in a co ding?’ tiah
         a ti.
         21 “Cutivekin mai hrang lawngah hlawnthil khawl ih, Pathian lamih lianlotu cu, cu pa
         vek an si,” tiah a ti.
         22 Cule Jesu in a dungthluntupawl hnenah, “Curuangah nan hnenah ka lo sim, nunnak thu
         ah, ziang ka ei ding? tiah dawnhar hlah uh. Nan taksapum thu ah, ziang ka hruh ding?
         ti khalin dawnhar hlah uh.
         23 Rawl hnakin nunnak a thupisawn ih, hnipuan hnakin taksapum a thupisawn a si.
         24 Tlangakpawl khi ruat hnik uh. Thlaici an tuh lo ih an at lo. Thilri retnak inn le
         thlairawl retnak inn khal an nei lo. Asinan Pathian in a cawm hai. Nannih cu cui vatepawl
         hnakin a let tampi in nan man a khungsawn a si lo maw?
         25 Nanmah lakah dawnharnak ruangah zo in amai san lam dawng khat bet thei?
         26 Cutivek thil fa te men hman nan tuah thei lo asile ziangah saw thil dangdang hrangah
         nan dawnhar rero?
         27 “Lily par tla ziangtin an ṭhang ti ruat hnik uh. Hna an ṭuan lo, pat khal an hnuk
         lo. Asinan ka lo sim a si, Solomon rori hman a ropitnak hmuahhmuah ih a thawmawk lai
         hmanah hi lily parpawl lakih pakhatte vek men hman a tluk lo.
         28 Nannih zumnak malpawl, tuisun ah lo sungah a um ih, thaisun ah mi in thuk sungih
         an paih mi hrampi hman Pathian in cu tlukih a thawm asile nannih tla cu nasa sinsinin
         a lo thuam lo ding maw?
         29 Ziang nan ei ding ih ziang nan in ding ti hawl hlah uh. Cu mi thu ah dawnhar in um
         hlah uh.
         30 Ziangahtile, cui thilpawl hmuahhmuah tla cu leitlun ih miphunpawl in an hawl a si.
         Asinan, nan Pa in cui thilpawl nan ṭul ti a thei.
         31 Asinan, Pathian uknak cu hawl sawn uh la, cui thilpawl hmuahhmuah tla cu a lo pebet
         ding.
         32 “Tuurun fa te tla, ṭih hlah uh. Ziangahtile, nan hnenih uknak lo pek cu nan Pai lungawi
         zawng a si.
         33 Nan neih mipawl tla zuar uh la miretheipawl hnenah bawmnak thilpek pe uh. A hlun
         thei lo mi paisa bawm nanmai hrangah tuah uh. Nan hlawnthil cu cemral theilonak hmun,
         rukrupawl thlen theilonak hmun le tlap ih a siatsuah theilonak hmun vancung ah ret
         uh.
         34 Ziangahtile, nan hlawnthil umnak ah nan thinlung khal a um ve ding.
         35 “Hnaṭuan dingih tiar cia bangin nan puan taiveng uh la, nan meito tla alhter ringring
         uh.
         36 An pu cu nupi ṭhitnak puai ihsin a ra tlung ih, sangka a king tikah awng lohli dingih
         a hngaktupawl vekin um uh.
         37 An pu a rat tikah rak hngak ringring ih a hmuh mi siahhlawhpawl cu mihualvanṭha an
         si. Thungai thu ka lo sim, anih cu a puan a veng ding ih, rawl ei dingin a toter hai
         hnuah amah rori a ra ding ih, rawl a pe hai ding.
         38 Zan sentari kil ṭum hnihnak ah simaw, ṭum thumnak ah simaw, an pu rat hngak ringring
         ih a hmuaktu siahhlawhpawl cu mihualvanṭha an si.
         39 Asinan, hihi thei uh, intekpa in rukru rat ding can kha rak thei sehla cu a ralring
         ding ih, rukru cu a inn sungah a lutter lo ding.
         40 Curuangah, nannih khal tiar ringring uh. Ziangahtile, nan rin lo canah Minung Fapa
         cu a ra ding,” tiah a ti.
         41 Cule Peter in a hnenah, “Bawipa, hi tahṭhimnak hi kanmah vial lawng maw in sim, asilole
         mi hmuahhmuah?” tiah a sut.
         42 Cu tikah Bawipa in, “A pu in a sumkiltu dingih a ret mi, a tikcu teih an co ding
         mi rawl petu ding sumkiltu rinsan tlak le fim cu zo so a si?
         43 A pu a rat tikah a ṭuan ding mi hna ṭuan reroih a hmuh mi siahhlawh cu mihualvanṭha
         a si.
         44 Thungai thu ka lo sim, cui sal cu a pu in a thilri neih mi hmuahhmuah uktu ah a ret
         ding.
         45 Asinan cui siahhlawh in a thinlungtein, ‘Ka pu cu a ra cing lo ding,’ tiah a ti.
         Cule sal dangpawl mipa si seh, nunau si seh vuak a thawk ih ei le in le ri in a um.
         46 Cui siahhlawhpai pu cu a rin lo ni le a theih lo canah a ra ding. Cule a pu cun a
         salpa cu tan hnih ah a sattan ding ih zumlotupawlih co vek a coter ding.
         47 “A pu-ih duhzawng a thei ko nan rak timlamaw lo le a pu-ih duhzawng a tuahlotu siahhlawh
         cu vei tampi vuak a si ding.
         48 Asinan, theilopiin vuak tlak mi thil a tuahtu cu malte lawng vuak a si ding. Ziangahtile,
         zokhal tampi pek a si mi pa cu tampi dil a si ding. Cule tampi an kilter mi pa cu
         tampi an dil ding.
         49 “Leitlun ah meisa thla dingin ka ra. Rak alh thawk zo sehla ka va duh tak em!
         50 Baptisma co ding mi pakhat ka nei. Cu mi tifel a si hlan sung cu ka thaw a pit tuk!
         51 Leitlun ah remnak thlen dingih ra ah in ruat maw? Ka lo sim a si, a si lamlam lo.
         Ṭhenawknak thlen dingah a si sawn.
         52 Ziangahtile, tuisi thawkin inn pakhat ih um minung panga cu an ṭhenaw ding. Pathum
         in pahnih an dokalh ding ih pahnih in pathum an dokalh ding.
         53 Pa in a fapa a do dingih, fapa in a pa a do ding. Nu in a fanu a do dingih, fanu
         in a nu a do ding. Ni in a mo a do dingih, mo in a ni a do ding,” tiah a ti.
         54 Cule Jesu in mipi hnenah, “Nitlaknak lam ihsin khawdur a rat nan hmuh tikah, ‘Ruah
         a sur ding,’ tiah nan ti lohli. Cule a sur ngaingai.
         55 Cule thlang lam ihsin thli a hung hran nan hmuh tikah, ‘Ni a sa ding,’ nan ti ih
         a sa ngaingai.
         56 Nannih midepdepawl! Nannih in lei le van langdan cu nan theithiam. Asinan ziangah
         saw tui can hi nan theihthiam lo.
         57 “A si, ziangruangah nanmah roriin a dik mi cu nan ṭhen mai lo.
         58 Na doralpa thawn thuṭhentu hnenih nan feh laiah lam lakah amah thawi remawk na ti
         theipatawp suah in zuam aw. Cu lo asile na doralpa cun thuṭhentu hmaiah a lo dir ding
         ih, thuṭhentupa in a kut hnuai bawi hnenah a lo thlen ding. Cule anih in thawnginn
         sungah a lo khum ding.
         59 Ka lo sim a si, lepton tiang na pek ṭheh thluh lai hlanlo cu tawk ihsin ziangti lam
         khalin na suak lo ding,” tiah a ti.

1 Galili mipawl in raithawinak an hlan laiah Pilat in a that hai tiih Jesui hnenih
         simtu mi hrekkhat culai fangah an rak um.
         2 Cule Jesu in a sang hai ih an hnenah, “Cui Galili mipawl in cuvek tla an tuar ruangah
         a dang Galili mipawl hmuahhmuah hnakin an sual sawn tiah nan ruat maw si?
         3 Ka lo sim a si, an sual sawn cuang hrimhrim lo. Asinan nannih khal nan sual nan sir
         lo asile cutivekin nan zaten nan hloral thluh ding.
         4 Siloam ih dawlsang in minung hleiriat a nen ih an thi. Cupawl cu Jerusalem ih a um
         mi hmuahhmuah hnakin an sual sawn a si tiah nan ruat maw si?
         5 Ka lo sim a si, an sual sawn cuang hrimhrim lo. Asinan nannih khal nan sual nan sir
         lo asile cutivekin nan zaten nan hloral thluh ding,” tiah a ti.
         6 Jesu in an hnenah hi tahṭhimnak khal a sim, “Mi pakhat in a sabit hmuan sungah thei
         kung pakhat a phun. Cui thei kung lamah cun a va feh ih a parah cun a rah a hawl.
         Cule a rah zianghman a hmu lo.
         7 Cu tikah anih in a hmuan kiltupa hnenah, ‘Zoh hnik, kum thum sung rori hi thei kung
         ah a rah ka hawl ih, zianghman ka hmu lo. Hau men aw. Ziangah saw leiram a luah lak
         men?’ tiah a ti.
         8 “Cule hmuan kiltupa in a sang ih a hnenah, ‘Bawipa, tui kumte cu zuah hrih ko aw.
         A kimvelin ka lai ding ih ekdawm ka burh hrih ding.
         9 Rah a rah khal a si men thei. Rah a rah lo thotho asile nehhnuah na hau ding,’ ”
         tiah a ti.
         10 Cule Sabbath Ni ah sinakok pakhat ah Jesu cu thu a zirh.
         11 Cule, ngai hnik, nunau pakhat kum hleiriat sung ṭawnṭaihnak thlarau in a ngawrter
         mi a um. Cu nu cu a el tla a kun ih dingten a um thei hrimhrim lo.
         12 Jesu in cu nu a hmuh tikah a hnenah a ko ih, “Nunaunu, na natnak ihsin thlah na si,”
         tiah a ti.
         13 Cu nui parah a kut a suang ih hmakhatteah dingten a um thei ih, Pathian a thangṭhat.
         14 Jesu in Sabbath Ni ah mi a damter ruangah sinakok uktupa cu a thin a heng ih mipi
         hnenah, “Minung hrangah hnaṭuannak ding ni ruk a um. Curuangah cu mi sungah ra uh
         la damawter uh. Sabbath Ni ah cun si hlah seh,” tiah a ti.
         15 Cu tikah Bawipa in a sang ih a hnenah, “Nang, midepde! Nan zatein Sabbath Ni ah nan
         caw le nan laak pawl an rawl einak ihsin phawih in ti pe dingin nan hruai ciar a si
         lo maw?
         16 Cule, ngai hnik, Abraham-ih tesinfa hi nunaunu cu Setan in kum hleiriat sung a ṭawnhrem
         a si. Sabbath Ni ah cu nu cu cui ṭemṭawnnak ihsin phawihsak a si lo ding maw?” tiah
         a ti.
         17 Himi thupawl a sim ṭheh tikah, amah dodaltu hmuahhmuah cu an ning a zak. Cule mi
         hmuahhmuah cu thil ropi a tuah mipawl hmuahhmuah ah an lung a awi.
         18 Cule Jesu in, “Pathian uknak cu ziang thawn a bangaw? Ziang thawn ka khaikhin ding?
         19 Mi pakhat in a lak ih a lo sungih a vawrh mi anṭam ci pakhat thawn a bangaw. Cui
         ci cu a ṭhang ih, buk tumpi ah a cang. Cule tlunzuang vatepawl tla a hngeṭekpawl ah
         an riak,” tiah a ti.
         20 Cule Jesu in a simsal ih, “Pathian uknak cu ziang thawn ka khaikhin pei?
         21 Vancung uknak cu nunau pakhat in thilnu keng tahratin sangphut saton thum sungah
         a phum ih, cui thilnu in sangphut hmuahhmuah a thawhter vek a si,” tiah a ti.
         22 Jesu cu Jerusalem lam panin a feh laiah khawpi le khawte pawl tla a pal phah ih thu
         a zirh phah vivo.
         23 Cule mi pakhat in a hnenah, “Bawipa, mi malte lawng maw rundam an si ding?” tiah
         a sut.
         24 Cu tikah, Jesu in an hnenah, “A fiak mi kawtka ihsin luh ding zuam uh. Asinan, ka
         lo sim a si, ‘Ziangahtile, mi tampi in lut dingin an hawl ding nan an lut thei lo
         ding.’
         25 Intekpa cu vei khat a tho ih, sangka a khar hnuah, nannih cun leng lamih din le king
         nan thawk ding ih, ‘Bawipa, Bawipa, sangka in rak awn aw,’ tiah nan ti ding. Cule
         anih in nan hnenah, ‘Khui lam ihsi ra mi nan si ti ka lo thei hai lo,’ tiah a lo sang
         ding.
         26 Cu tikah nannih in, ‘Na hnenah kan ei ih, kan in zo, nang in kan lamzinpawl tla ah
         in rak zirh,’ tiah nan ti ding.
         27 Asinan anih in, ‘Ka lo sim a si, khui lam mi nan si ti ka lo thei lo. Nannih ṭhatlonak
         a tuahtupawl ka hnen ihsin tlan uh,’ tiah a lo ti ding.
         28 Nannihpawl cu a lengah hlawnhlo nan si ding ih, Abraham, Isak, Jakob le profetpawl
         hmuahhmuah kha Pathian uknak sungih an um kha nan hmu lai ding. Cu tikah nan ṭap ding
         ih, nan hacang nan rial ding.
         29 Cule annih cu ni suah, ni tlak, sak lam le thlang lam ihsin an ra ding ih, Pathian
         uknak ah an to ding.
         30 Cule, ngai hnik, a netabik a si mipawl hi a hmaisabik an si ding ih, a hmaisabik
         a si mipawl hi a netabik an si ding,” tiah a ti.
         31 Cui ni ah Farasi hrekkhatpawl Jesu hnenah an ra ih, “Hi tawk ihsin fehhlo aw. Ziangahtile,
         Herod in lo thah a duh, hi tawk hmun hi suahsan aw,” tiah an ti.
         32 Jesu in an hnenah, “Va feh uh la khaih sihal kha va sim uh, ‘Ngai hnik, tuisun le
         thaisun cu khawsepawl ka dawisuak ding ih, minapawl tla ka damter lai ding. Cule a
         ni thumnak ah ka hnaṭuan cu ka ṭhehfel ding a ti,’ tiah va sim uh.
         33 Sikhalsehla, tuisun, thaisun le tipsun cu ka feh vivo lai ding. Ziangahtile, Jerusalem
         khaw lengih profet thih ding cu thil cang thei a si lo.
         34 “Maw Jerusalem, Jerusalem, profetpawl na that ih na hnenih Pathian in a thlah mipawl
         cu lungto in na dengthat! Arpi in a fatepawl a thla thuaiih a awp vekin na falepawl
         cu vei ziangzat meng so lo khawmsak ka rak tum. Asinan na rak duh lo!
         35 Ngai hnik! Nan inn cu ṭhing reprepin tlansan a si. Thungai thu ka lo sim, ‘ BAWIPAI
         hmin ih a ratu cu thangṭhat in um seh,’ tiih nan ti lai hlanlo tuisi thawkin in hmu
         nawn hrimhrim lo ding,” tiah a ti.

1 Cule, hiti hin a rak si, Sabbath Ni ah Jesu cu Farasipawl lakih mipawimawh pakhatih
         inn ah rawl ei dingin a feh. Cule Danthiampawl le Farasipawl cun Jesu cu an thlir
         ringring.
         2 Cule, ngai hnik, mithlingpa pakhat cu Jesui hmaiah a rak um.
         3 Cule, Jesu in Danthiampawl le Farasipawl hnenah, “Sabbath Ni ah mi damter Dan in
         a siang maw?” tiah a sut hai.
         4 Cupawl cu daiten an rak um. Cule cu pa cu a vun kai ih a damter hnuah a fehter.
         5 Cun, Jesu in an hnenah, “Nanmai lakah nan laak asilole nan cawcang cu Sabbath Ni
         ah khur sungah tla sehla a suah lohli lotu ding nan um maw?” tiah a sut hai.
         6 Cule cui thu ah zianghman an sawn thei lo.
         7 Sawm mipawl in tonak ṭhabikbik an hril ti Jesu in a hmuh tikah an hnenah hi tahṭhimnak
         hi a sim,
         8 “Mi pakhatkhat in mo lawmnak puai ih a lo sawm tikah tonak ṭhabik ah va to hlah uh.
         Ziangahtile, nangmah hnakih mithupisawn tla a rak sawm a si thei.
         9 Nan pahnih a lo sawmtu intekpa khan nan hnenah ra tahratin, ‘Hi pa hi na tonak rak
         kian aw,’ a lo ti asile a niambik tonak ah ningzak zetin na ṭhawn leh ding.
         10 Asinan an lo sawm tikah feh aw la, tonak niambik ah to aw. Cutiih na um asile nangmah
         a lo sawmtupa a rat tikah, ‘Ka rual tonak ṭhadeuh ah hung to aw,’ tiah a lo ti ding.
         Cu tikah na rawl hilpipawl hmaiah upatnak na co ding.
         11 Ziangahtile, zokhal amah le amah a cawisangawtu cu niamter a si ding ih, amah le
         amah hnuai a dawrtu cu cawisan a si ding,” tiah a ti.
         12 Cule Jesu in amah sawmtu pai hnen khalah cun, “Thaithawh si seh, zanriah si seh na
         do tikah na rualpipawl, na unaupawl, na sungkhatpawl, na inhnen milianpawl kha va
         sawm hlah. Cutiih na sawm asile annih khalin an lo sawm ve leh ding ih an lo rul leh
         ding.
         13 Asinan, rawl ei puai na tuah tikah miretheipawl, piangsualpawl, kebaipawl le mitcawpawl
         kha va sawm hai aw.
         14 Annihpawl cun an lo rulhsal thei lo ding ruangah nang cu mihualvanṭha na si. Ziangahtile,
         midingfelpawl an thawhsal tikah nang cu rulhsal na si leh ding,” tiah a ti.
         15 Cui thu cu rawl einak hmun ih Jesu thawi a to ve mi pa pakhat in a theih tikah Jesui
         hnenah cun, “Pathian uknak sungih rawl a eitu ding cu mihualvanṭha a si,” tiah a ti.
         16 Asinan Jesu in cu pai hnenah, “Mi pakhat in zanriah ropi a timtuah ih, mi tampi a
         rak sawm.
         17 Zanriah ei a cut tikah a rak sawm cia mipawl hnenah a siahhlawhpa a hei thlah, ‘Ra
         thlang uh, ziangkim tiar cia thluh a si zo,’ tiah a sim hai.
         18 “An zaten lungkhat pu in puhmawh ding tuah an thawk. A pakhatnak in a hnenah, ‘Lo
         ka rak lei ih, va feh ih ka va zoh a ṭul. I ngaithiam dingin ka lo dil a si,’ tiah
         a ti.
         19 “A dang pakhat in, ‘Cawcang hal nga ka rak lei ih, cupawl hniksak dingah ka fehta
         ding, i ngaithiam dingin ka lo dil a si,’ tiah a ti.
         20 “Cule a dang pakhat in, ‘Nupi ka rak ṭhi ih, curuangah ka ra thei lo ding,’ tiah
         a ti.
         21 “Cui siahhlawhpa cu a kir ih, cui thupawl cu a bawipai hnenah a sim. Cu tikah intekpa
         cu a thin a heng ih a siahhlawh hnenah, ‘Zamrang zetin khaw sungih lamzinpipawl ah
         le inlak zinpawl ah va feh aw la, miretheipawl, mipiangsualpawl, kebaipawl le mitcawpawl
         cu hi tawkah rak hruai hai aw,’ tiah a fial.
         22 “Cule cui siahhlawhpa cun, ‘Bawipa na thupek vekin ka tuah ṭheh zo. Asinan hmun lawng
         a um hrih lai,’ tiah a ti.
         23 “Cu tikah, a bawipa in a siahhlawhpai hnenah, ‘Khaw leng zalam zinpi le lo zinpawl
         ah va feh aw la, ka inn a khah theinak dingah hranhramin mi ratter aw.
         24 Ziangahtile, ka lo sim a si, ka rak sawm cia mipawl pakhat hmanin ka zanriah an tep
         lo ding,’ a ti,” tiah a sim.
         25 Mipi tam zetin Jesu cu an thlun vivo laiah an lamah Jesu cu a her ih an hnenah,
         26 “Zokhal ka hnenih ra cun a nu le a pa, a nupi le a fatepawl, a unaupawl le a farnulepawl,
         cuitlunah amai nunnak khal a huat lo a si ah cun ka dungthluntu a si thei lo.
         27 Cule zokhal amai khraws pu lo ih i thluntu cu ka dungthluntu a si thei lo.
         28 “Nanmah lakah pakhatkhat in dawlsang sak a duh asile a hmaisabikah tota in cu mi
         sak ṭhehnak dingah a daih a nei maw, nei lo tiin a man a tuakta a si lo maw?
         29 Cutiih a tuah lo asile lungphum a phum hnuah a sak ṭheh thei lo ding. Cule a hmutu
         hmuahhmuah in cu pa cu nautat an thawk dingih,
         30 ‘Hi pa hin dawlsang a hei thawk ve nan a ṭheh thei lo a si hi,’ tiah an ti ding.
         31 “Asilole siangpahrang pakhat cu a dang siangpahrang do ding a tum asile minung thawngkul
         thawn amah do dingih a ratu siangpahrang cu minung thawnghra thawn a rak do thei ding
         le thei lo ding to hmaisaih ruatta loin a um ding maw?
         32 A do thei lo asile cui siangpahrang cu hlapi ih a um laiah remawknak dil dingah palai
         a thlah ding a si.
         33 Cutivek thothoin nannih lakah zokhal a neih mi hmuahhmuah a tantalotu cu ka dungthluntu
         a si thei lo ding.
         34 “Cite cu a ṭha. Asinan cite in a alnak hlohta hnik sehla ziangtin al ko nan tuahsal
         thei ding?
         35 Leiram hrangah si seh, ekdawm hrangah si seh a ṭha lo. Mi in an hlawn men. Theih
         theinak hna a neitu cun thei seh!” tiah Jesu in a ti.

1 Cule siahkhawngtupawl hmuahhmuah le misualpawl cu a thu ngaithla dingin Jesui kiangah
         an ra.
         2 Cu tikah Farasipawl le Danzirhtupawl cu an phunzai ruri ih, “Hi pa hin misualpawl
         a cohlang ih an hnenah rawl tla a ei a si,” tiah an ti.
         3 Cule Jesu in an hnenah hi tahṭhimnak thu hi a sim,
         4 “Nanmah lakah mi pakhat in tuu zakhat a nei ih, cu mi lakih pakhat cu hlo bang sehla,
         tuu sawmkua le pakua cu ramṭhing ah tanta in a hlo mi tuu pakhat cu a hmuh lai hlanlo
         a feh ding ih a hawl lo ding maw?
         5 A hmuh tikah a lung a awi ngaingai ih a liang parah a suang.
         6 Cule a inn a va thlen tikah a rualpipawl le a inhnenpawl kokhawm tahratin an hnenah,
         ‘I lungawipi uh. Ziangahtile, a hlo mi ka tuu cu ka hmu zo,’ tiah a ti.
         7 Nan hnenah ka lo sim, cutivekin sual sir a ṭul lo mi midingfel sawmkua le pakua hnakin
         sual a sir mi misual pakhat parah vancung ah lungawinak a tamsawn ding a si.
         8 “Asilole, nunau pakhat in darakma pahra nei in pakhat hloter sehla meito vang tahratin
         a inn a phiat ding ih a hmuhsal hlanlo ngunngaih zetin a hawl lo ding maw?
         9 Cule, a hmuh tikah, a rualpipawl le a inhnenpawl a kokhawm ih, ‘I lungawipi uh, ziangahtile
         ka hlohter mi darakma kha ka hmusal zo a si,’ tiah a ti.
         10 Nan hnenah ka lo sim, cutivek thothoin a sirawtu misual pakhat ruangah Pathian vancungmipawl
         umnak ah hlimnak a um a si,” tiah a ti.
         11 Cule Jesu in hitin a sim, “Mi pakhat in fapa pahnih a nei.
         12 A nautadeuh in a pai hnenah, ‘Ka pa ka co ding mi rothilpawl kha i pe aw,’ tiah a
         ti. Curuangah an pa cun a rothil hmuahhmuah cu a ṭhen ih a fapa pahnihte cu a zem
         hai.
         13 “Cule ni reilo teah a fapa nautasawn cun a thilri neih mi hmuahhmuah cu a khawm ih
         ram hlapi ah a feh. A lennak cu cu tawk ram ah a duhduhin a hmangral ṭheh.
         14 A neih mi hmuahhmuah a hman ṭheh hnuah cui ram ah pam nasazet a tlung ih tlaksam
         a thawk.
         15 Cu tikah, cui ram mi mi pakhat hnenah a hna ṭuansak dingah a feh ih, cu pa cun a
         lo ah vawk rawl petu dingah a hei kuat.
         16 Vawk rawl thawi pum puarawkter a duh nan zohman in rawl an pe lo.
         17 “A hun theihfiangawk tikah, ‘Ka pai san mi hlawhfa tampipawl cun ei cawk loin rawl
         an nei. Hi tawkah kei cu rilrawng in ka thi ding!
         18 Ka tho pei ih ka pai hnenah ka feh ding. Cule a hnenah, “Ka pa, kei cu van le na
         parah ka sual zo.
         19 Na fapa tiih kawh ding khalah ka tlak nawn lo. Na san mi hlawhfapawl vekin i tuah
         aw,” tiah ka va ti pei,’ tin a ruat.
         20 “Cule a tho ih a pai hnenah cun a feh. Asinan lam hlapi ih a rat rero lai kha a pa
         in a hei hmuh tikah a lainat tukih a va tlan. A fapa-ih hngawng in a pawm ih a hnam.
         21 Cule a fapa in a hnenah, ‘Ka pa, van le na parah ka sual zo. Na fapa tiih kawh ding
         ka tlak nawn lo,’ tiah a ti.
         22 “Asinan a pa in a siahhlawhpawl hnenah, ‘Puan ṭhabik rak keng uh la sinter uh. Zunghruk
         hrukter uh la kedam hrukter uh.
         23 Cawm thau mi cawpa note kha rak hruai uh la that uh. Cule kan ei ding ih, kan nuamaw
         ding.
         24 Ziangahtile, hi ka fapa cu a thi zo nan a nungsal a si. A hlo zo nan, atu ka hmusal
         zo,’ tiah a ti. Cule nawmawknak cu tuah an thawk.
         25 “A fapa upasawn cu lo ah a rak um. Lo ihsin a ra ih, inn kiang a ra thlen tikah awnmawi
         thawmvang le lam thawmvang tla a thei.
         26 Cu tikah hnenum pakhat a ko ih, ‘Cucu ziang a si?’ tiah a sut.
         27 Cule acui hnenum cun a hnenah, ‘Na naupa a ratlungsal zo. Damte le himtei a ra thlensal
         thei ruangah na pa in cawm thau mi cawpa note a thah,’ tiah a sim.
         28 “Fapa upasawn cu a thin a heng tukih inn sungah a lut duh lo. Curuangah a pa cu lengah
         a va suak ih, inn sungih rung lut dingin a lem.
         29 Cule anih in a sang ih a pai hnenah, ‘Ngai hnik, kum hiti zat ka lo rian ih, na thupek
         mi vei khat hman ka pahbal dah lo. Asinan ka rualpipawl thawn kan nawmawk venak dingah
         mepa note pakhat khal i rak pe dah lo.
         30 Asinan hlawhhlangpawl thawn kawmaw in na rothilpawl thehral thluhtu himi na fapa
         a ra tlunkir veten cawm thau mi cawpa note a hrangah na thahsak,’ tiah a ti.
         31 “A pa cun a hnenah, ‘Ka fapa, nang cu ka hnenah na um ringring ih ka neih mi hmuahhmuah
         hi nangmai ta a si.
         32 Asinan na naupa cu a thi ih a nungsal; a hlo ih, kan hmusal. Curuangah lungawi ih
         nawmawknak tuah hi a dik hrimhrim a si,’ a ti.”

1 Jesu in a dungthluntupawl hnenah, “Milian pakhat in sumkiltu pakhat a nei. Cui sumkiltu
         cun na thilri a dendarh men a si tiah milianpai hnenah an hek.
         2 Cule a sumkiltu cu a ko ih a hnenah, ‘Na thuhla ka theih mi hi ziangtin a si? Sumkiltu
         na si thei nawn lo ding ruangah na sumkilnak cazin i pe aw,’ tiah a ti.
         3 “Cu tikah sumkiltu cun a thinlung sungin, ‘Ka Bawipa in ka hnaṭuan ihsin i banter
         ding ruangah ziang ka tuah pei? Leilung ka lai thei si lo, kutdawh ding le ka ning
         a zak fawn.
         4 Sumkiltu sinak ihsin banter ka si tikah an innpawl ih in cohlan theinak dingah ziang
         ka tuah ding ti ka thei,’ tiah a ti.
         5 “Curuangah a bawipai hnenih leiba neitu hmuahhmuah cu a hnenah a kokhawm hai ih a
         pakhatnak pai hnenah, ‘Ka bawipai hnenah ziang zat leiba na nei?’ tiah a sut.
         6 “Cule cu pa in, ‘Hriak bath zakhat,’ tiah a ti. Sumkiltupa in, ‘Na leiba cazin cu
         rak keng in rung to aw la, sawmnga tiin ngan lohli aw,’ tiah a ti.
         7 “Cun, sumkiltupa cun a dang pakhat hnenah, ‘Nang teh ziang zat na bak?’ tiah a sut.
         Cule anih in, ‘Sangvut kor zakhat,’ tiah a ti. Cule sumkiltupa cun a hnenah, na leiba
         cazin cu rak keng aw la, sawmriat tiin ngan aw,’ tiah a ti.
         8 “Cui sumkiltu diklopa cu fim zetih thil a ti ruangah a bawipa in a fak. Ziangahtile,
         hi leitlun mipawl cu anmai sanah cun tleu fatepawl hnakin an fimsawn a si,” tiah a
         ti.
         9 Cule Jesu in, ‘Nan hnenah ka lo sim a si, nan sumpai a cem tikah, kumkhaw cennak
         hmun sungih lo cohlangtu ding rualpi nan neih theinak dingah leitlun sumsaw in rualpi
         tuah uh.
         10 “Thil fatebik parih rinumtu cu thil tampi parah a rinum a si. Cule thil fatebik parih
         a diklotu cu thil tampi par khalah a diklo.
         11 Curuangah leitlun sumsaw par hmanah nan rinum lo asile lennak taktak cu zo in nan
         hnenah a lo ap ding?
         12 Cun, midang thilri parih nan rinum lo asile nanmai ta cu zo in so a lo pe ding?
         13 “Siahhlawh zohman in bawi pahnih a riankawp thei lo. Ziangahtile, pakhat a hua ding
         ih pakhat a duh ding asilole pakhat parah rinum tahratin pakhat deuh cu a hmuhsuam
         ding. Pathian le sumpai nan riankawp thei lo,” tiah a ti.
         14 Sumpai duhtu Farasipawl khalin cui thupawl hmuahhmuah cu an theih tikah Jesu cu an
         hnihsan.
         15 Cule Jesu in an hnenah, “Nannih cu minung hmaiih mah le mah midingfel vekih umawterpawl
         nan si. Asinan Pathian in nan thinlung a thei. Ziangahtile, minung in thupi ih an
         ruah mi cu Pathian mithmuh ah cun fihnungza a si.
         16 “John a ra thlen tiang Dan thupawl le profetpawlih thu cu phuan a si. John san thawk
         ihsin Pathian uknak thu cu phuan a si ih, mi kipin cui Pathian uknak sungah cun thahrum
         suah in an lut.
         17 Dan sungih ngan mi thai khatte hlohral hnakin lei le van hlohral a awlsawn.
         18 “Zokhal nupi ma ih midang ṭhitu cu uire a si. Cule zokhal a pasal ih mak mi nu a
         ṭhitu cu a uire ve a si.
         19 “Milian pakhat cu puan sendup le puannem pate sin in ni tin nuam zetin a nung.
         20 A taksa pumpuluk hmasia thawi a khat mi kutdawh pakhat, Lazaras an ti mi pa cu a
         kawtka ah an ret.
         21 Cui milianpai rawl einak cabuai par ihsin a tla mi rawl ṭilfuan cu ei a hiar zet.
         Cuitlunah uicopawl an ra ih a hmasiapawl tla cu an liahsak.
         22 “Cule hiti hin a rak si, cui kutdawhpa cu a thi ih, vancungmipawl in Abraham-ih ṭang
         sungah an hruai. Milianpa khal cu a thi ve ih an phum.
         23 Mithikhua ah cun tuarnak rapthlak zet tuar phahin van lam a hun zoh ih hla zetah
         Abraham le a ṭang sungih Lazaras kha a hun hmu.
         24 Cule, a au ih, ‘Ka pa, Abraham! Ka parah zahngai hram aw la, Lazaras kha a mehtawk
         zim ti ah hnim ih ka lei daihter theinak dingah thlah aw. Ziangahtile, hi meialh sungah
         hin ka tuar a na tuk a si,’ tiah a ti.
         25 “Asinan Abraham in, ‘Ka fapa, nang cu na nun laiah na thil ṭhapawl na rak co zo zia
         le cutivek thothoin Lazaras in thil ṭha lopawl a rak cozia kha cing aw. Cule atu ah
         anih cu hnem a si ih, nang cu tam zet na tuar rero a si.
         26 Cupawl hmuahhmuah hleiah, kannih le nanmai karlakah a kau zet mi hawrkuam a um. Curuangah
         hi tawk hmun ihsin nan hnenih rat an duh khalle an ra thei lo. Kha tawk lam ihsin
         kan hnen lamih rat an duh khalle an ra thei lo,’ tiah a ti.
         27 “Cu tikah, milianpa cun, ‘Cuti asile ka pa, ka lo dil a si. Ka pai inn ah Lazaras
         kha hei thlah hram aw.
         28 Ziangahtile, unau panga ka nei. Hi tuarnak hmun ih an rat ve lonak dingah Lazaras
         khan ralrinnak va pe seh,’ tiah a ti.
         29 “Abraham in a hnenah, ‘Na unaupawl in Mawsi cabupawl le profetpawlih cabupawl tla
         an nei ko. An sim mi kha rak ngaithla hai seh,’ tiah a ti.
         30 “Sikhalsehla, milianpa cun, ‘A si lo, ka pa Abraham! Mithi hnen ihsin an hnenah pakhat
         a va feh asile an sual an sir ding,’ tiah a ti.
         31 “Cule, Abraham in a hnenah, ‘Mawsi le profetpawlih thu an rak ngaithlak lo ah cun
         mithi lak ihsin mi pakhat thosal khal sehla an lung duh cuang lo ding,’ a ti,” tiah
         Jesu in a sim.

1 Cule, Jesu in a dungthluntupawl hnenah, “Mi tlubahtertu thil cu ra thleng lo thei
         a si lo. Asinan cui tluknak rak kengtu cu a hmakhua a pit a si!
         2 Hi nauhaktepawl lakih pakhat a tlukter asile a hngawng ah riallung thlaih tahratin
         tifinriat sungah hlawn sehla a hrangah a ṭhasawn a si.
         3 Fimkhur uh. Na unaupa in na parah thil a tisual asile kawk aw; a sual a sir asile
         amah cu ngaidam aw.
         4 Cule na parah ni khat ah vei sarih thil a tisual ih, vei sarih rori na hnenah rakirsal
         in, ‘Ka sual ka sir,’ a ti a si ah cun amah cu na ngaidam ding a si,” tiah a ti.
         5 Apostolpawl in Bawipai hnenah, “Kan zumnak pungter aw,” tiah an ti.
         6 Cule Bawipa in, “Anṭam ci vek zumnak nan neih asile hi thingtheihmu kung hnenah,
         ‘Na hram thawn phawng aw la, tifinriat sungah va phunaw aw,’ nan ti ding ih nan thu
         a lo lung ding.
         7 “Thuṭhimnakah nanmah lakih pakhatkhat in siahhlawh pakhat a nei ih, cui siahhlawh
         cun lei a let, asilole tuu a khal. Lo ihsin a ra tlun tikah, ‘Va feh lohli aw la,
         rawl ei aw,’ tiah zo in a ti ding.
         8 A ti lo ding, cu hnakin, ‘Ka zanriah timtuah aw. Tiar cia in um aw la, ka ei ih ka
         in laiah i rian aw. Cu mi hnu lawngah na ei in na in leh ding,’ a ti sawn ding a si
         lo maw?
         9 Cui siahhlawh cun a thupek mipawl a tuah ruangah a siahhlawhpai hnenah cun lungawithu
         a sim pei maw? A sim ding ka zum lo.
         10 Cutivek thothoin thu ka lo pek mi hmuahhmuah nan tuah ṭheh tikah, ‘Kannih cu a tling
         lo mi sal kan si. Kan ṭuanvo lawng kan ṭuan a si,’ tiah ti uh,” tiah a sim.
         11 Cule, hiti hin a rak si, Jesu cu Jerusalem lamih a feh phahah Samaria peng le Galili
         peng ramri a paltlang.
         12 Khaw pakhat ih a luh tikah miphar pahrapawl in Jesu cu an rak hmuak ih hla nawnah
         an ding.
         13 Cule, “Jesu, Hotupa, kan parah zahngai hram aw!’ tin an au.
         14 Jesu in a hmuh hai tikah an hnenah, “Va feh uh la, puithiampawl hnenah nanmah le
         nanmah va hmuhaw uh,” tiah a ti. Cule hiti hin a rak si, an feh laifangah an phar
         nat cu a thiang.
         15 Anmah lakih mi pakhat in a dam ti a hmuhawk tikah a kirsal ih aw ring zetin Pathian
         a thangṭhat.
         16 Cu pa cu Jesui ke hramah a bawk ih, Jesui hnenah lungawithu a sim. Cu pa cu Samaria-mi
         a si.
         17 Cule, Jesu in a sang ih, “Mi pahra thianter an si lo maw? A dang pakuapawl teh khuiah
         saw an si?
         18 Hi ram dang mi siarlo zohman Pathian thangṭhat dingah an rakir lo,” tiah a ti.
         19 Cule Jesu in a hnenah, “Tho aw la, feh aw. Na zumnak in a lo damter zo,” tiah a ti.
         20 Pathian uknak cu ziang tikah a ra thleng ding? tiah Farasipawl in Jesu an sut. Cule
         anih in a sang hai ih an hnenah, “Pathian uknak cu hmuh theih in a ra lo.
         21 ‘Ngai hnik, hi tawkah a um,’ asilole ‘Ngai hnik, khi tawkah a um khi,’ an ti lo ding.
         Ziangahtile, ngai hnik uh, Pathian uknak cu nan sungah a um a si,” tiah a ti.
         22 Cule a dungthluntupawl hnenah, “Minung Fapa-ih ni, ni khat tal nan hmuh duh zet can
         a ra thleng leh ding. Asinan, cumi cu nan hmu lo ding.
         23 Cule annih in nan hnenah, ‘Hi tawkah zoh hnik!’ asilole ‘Khi tawkah zoh hnik!’ tiah
         an lo ti a si khalle feh hlah uh la, a thlun khal thlun hlah uh.
         24 Ziangahtile, nimthlakau van khatlam kap ihsin khatlam deng tiang a tletsuak vekin
         Minung Fapa-ih ni ah cun a si ve ding.
         25 Asinan anih cu thil tampi a tuar hmaisata ding ih, tui san minungpawl in an hnawng
         ding.
         26 “Noah san laiah a rak si vek khan Minung Fapa san khalah a si ve ding.
         27 Noah lawng sungah a luh ih, tilik a tlung ih, mi hmuahhmuah an hlohral lai hlanlo
         minungpawl cu an ei, an in, an ṭhiaw ih an hamaw.
         28 “Lot-ih san lai khalah cutivek thothoin a rak si. An ei an in, an lei, an zuar, an
         phun, inn an sak.
         29 Asinan Sodom khua ihsin Lot a suah ni ah van ihsin meisa le kat a sur ih, cumi cun
         an zaten a run that ṭheh.
         30 “Minung Fapa a runglang ni ah cun cutivek thothoin a si ding.
         31 Cui ni ah inn parih um cun inn sungih a thilri la dingin rung ṭum hlah seh. Lo ih
         a umtu khal cutivekin a thilri la dingin tlungkir hlah seh.
         32 Lot-ih nupi kha cing ringring uh.
         33 Zokhal a nunnak hum a duhtu cun a hloh ding. Zokhal a nunnak hlohtu cun a nunnak
         cu a humngah ding.
         34 Ka lo sim a si, cui zan ah ihkhun pakhat ah mi pahnih an ittlang ding. Pakhat cu
         lak a si ding ih, pakhat cu tanta a si ding.
         35 Nunau pahnih riallung an rialtlang ding. Pakhat cu lak a si ding ih, pakhat cu tanta
         a si ding.
         36 Mi pahnih cu lo ah an um ding. Pakhat lak a si ding ih a dang pakhat cu tanta a si
         ding,” tiah a ti.
         37 Dungthluntupawl cun an sang ih a hnenah, “Bawipa, cumi cu khui tawkah a si ding?”
         tiah an sut. Cu tikah Jesu in, “Mithi ruak umnak kipah mulukawlh an khawmaw ding,”
         tiah a ti hai.

1 Cule Jesu in beidawng lo ih thla an cam ringringnak dingah an hnenah tahṭhimnak pakhat
         a sim.
         2 “Khaw pakhat ah Pathian ṭihzah lo le milai khal hmaizahnak nei lo thuṭhentu pakhat
         a rak um.
         3 Cui khua ah cun nuhmei pakhat a um. Cu nu cu a hnenah a ra ih, ‘I dodaltu kha phulei
         i samsak aw,’ tiah a ti.
         4 “Thuṭhentupa cun can reipi sung acui thu cu a relsak duh lo. Asinan cui hnuah thuṭhentupa
         cun a thinlung sungin, ‘Pathian ṭihzahnak ka nei lo ih minung hmaizahnak khal ka nei
         lo.
         5 Asinan, hi nuhmeinu hin i ra hnaihnawk ruangah phulei ka samsak ding. Cu lo asile
         a ra ringring ding ih i bangter ding,’ tiah a ruat,” tiah a sim.
         6 Cule Bawipa in, “Thuṭhentu diklopai sim mi hi ngaithla hnik uh.
         7 Annih cu reipi rak ngaithlaksak menmen khal sehla, Pathian amah roriih hril mipawl
         in a hnenah a sun a zan an au asile phulei samsak loin a um ding maw?
         8 Ka lo sim a si, zamrang zetin phulei a samsak ding. Sikhalsehla Minung Fapa a rat
         tikah leitlun ah zumnak a hmu pei maw?” tiah a ti.
         9 Jesu in hi tahṭhimnak hi mah le mah dingfel ih zumhngehnak neitu le midang hmuhsuamtupawl
         hnenah a sim.
         10 “Mi pahnih cu thla cam dingin temple kulh sungah an feh. Pakhat cu Farasi a si ih,
         a dang pakhat cu siahkhawngtu a si.
         11 Farasipa cu amahte in a ding ih hitin thla a cam, ‘Maw Pathian, kei cu midangpawl
         vekin mi thil lawng, midiklo le uire mi ka si lo ruangah le hi siahkhawngtu vek ka
         si lo ruangah na hnenah lungawithu ka lo sim.
         12 Zarh khat ah vei hnih rawl ka ul ih ka ngah mi hmuahhmuah sung ihsin ṭhenhra ṭhenkhat
         ka pe,’ tiah a ti.
         13 “Asinan siahkhawngtupa cu hlat nawnah a ding ih, van lam hman hawih ngam loin a ṭang
         a cumaw ih, ‘Maw Pathian, kei misual parah hin zahngai hram aw,’ tiah a ti.
         14 “Ka lo sim a si, cu pa cu Farasipa hnakin Pathian in thiam a coh sawn ih a inn ah
         a tlung. Ziangahtile, zokhal mah le mah khaisangawtu cu niamter a si ding ih, zokhal
         mah le mah tang a dawrtu cu khaisan a si ding,” tiah a ti.
         15 Jesui tham dingah nautepawl tla a hnenih an rak hruai kha a dungthluntupawl in an
         hmuh tikah an rak kawk.
         16 Asinan, Jesu in nauhaktepawl a hnenah a ko hai ih, “Nauhaktepawl kha ka hnenih rat
         siang uh la kham hlah uh. Ziangahtile, Pathian uknak cu hivek mipawlih ta a si.
         17 Thungai thu ka lo sim, ‘Zokhal nauhakte in Pathian uknak a cohlan vekih a cohlanglotu
         cu cui uknak sungah a lut hrimhrim lo ding,’ ” tiah a ti.
         18 Uktu pakhat in Jesu kha, “Zirhtu ṭha, kumkhawnunnak co dingah ziang ka tuah pei?”
         tiah a sut.
         19 Cule Jesu in a hnenah, “Ziangah kei cu miṭha i ti? Pathian siarlo zohman miṭha an
         um lo.
         20 Thupekpawl na thei ko a si lo maw: ‘Uire hlah,’ ‘Mi that hlah,’ ‘Rukru hlah,’ ‘A
         diklo mi theihpinak pe hlah,’ ‘Na nu le na pa upat aw,’ tipawl tla an si kha,” tiah
         a ti.
         21 Cu tikah cu pa in, “Ka no lai ihsin hi thupekpawl hmuahhmuah cu ka rak thlun zo,”
         tiah a ti.
         22 Cumi cu Jesu in a theih tikah a hnenah, “Thil pakhat na sam hrih lai. Na neih mi
         hmuahhmuah zuar ṭheh aw la, na ngah mi tangka kha miretheipawl zem aw. Cutin, vanram
         ah hlawnthil na nei ding. Cule ra aw la, i thlun aw,” tiah a ti.
         23 Asinan cui thu a theih tikah a riah a se zet. Ziangahtile, cu pa cu milian zet a
         si.
         24 Jesu in a riah a se zet ti a hmuh tikah, “Milianpawl Pathian uknak sungih luh cu
         a har zet a si.
         25 Pathian uknak sungih milian luh hnakin ṭhim hnakua sungih kalauk luh a awlsawn,”
         tiah a ti.
         26 Cui thu a theitupawl in, “Cuti asile zo so rundam si thei ding?” tiah an ti.
         27 Cule Jesu in, “Minung hrangih thil cang thei lo mipawl tla, Pathian hrangah cun a
         cang thei a si,” tiah a ti.
         28 Cule Peter in, “Ngai hnik, ziang hmuahhmuah tanta in nangmah kan lo thlun,” tiah
         a ti.
         29 Cu tikah Jesu in an hnenah, “Thungai thu ka lo sim, zokhal a inn si seh, a nu le
         a pa si seh, a unau si seh, a nupi si seh, a falepawl si seh Pathian uknak ruangih
         a tlansantu cun,
         30 ttui canah a let tampi hlawknak a ngah ding ih, a ra thleng lai ding mi sanah kumkhawnunnak
         a ngah ding,” tiah a ti.
         31 Jesu in a dungthluntu hleihnihpawl kha a hnenah a hruai hai ih an hnenah, “Ngai hnik
         uh, Jerusalem ah kan hung feh ding. Cule, profetpawl in Minung Fapa-ih thuhla an rak
         ngan mipawl hmuahhmuah kha a kim ṭheh ding.
         32 Ziangahtile, Minung Fapa cu Zentelpawl kut ah thlen a si ding ih, annih in hnihsuahsainak
         ah an hmang ding, an hmuhsuam ding ih, cil an phui ding.
         33 An vaw ding ih an that ding. Cule a ni thumnak ah a thosal ding,” tiah a ti.
         34 Cui thupawl cu a dungthluntu hleihnihpawl in pakhat hman an theithiam lo. Cui thupawl
         cu an hnen ihsin thuh a si ih, a ṭawng mipawl ziang a si ti khal an thei lo.
         35 Cule, hiti hin a rak si, Jesu cu Jeriko khua a thlen zik zawngah mitcaw pakhat cu
         lamzin kapah a to ih kut a dawh.
         36 Cui mitcawpa in mi tampi feh thawm a theih tikah, “Cucu ziang a si?” tiah a sut.
         37 Cule annih in, “Nazareth Jesu a feh a si,” tiah an sim.
         38 Cu pa cun, “David fapa, Jesu ka parah zahngai hram aw,” tiah a au.
         39 Cu tikah, hmaiih a fehtupawl in cu pa cu daitei um dingin an rak kawk. Asinan anih
         cun, “David fapa, ka parah zahngai hram aw!” tiah a au nasa sinsin.
         40 Jesu cu a ding ih cu pa cu a hnenih rak hruai dingin thu a pe. A kiang a ra thlen
         tikah Jesu in thu a sut,
         41 “Ziang lo tuahsak ding na duh?” tiah a sut. Cule anih in, “Bawipa, khawhmuh ka duh,”
         tiah a ti.
         42 Cule Jesu in a hnenah, “Khua hmu aw, na zumnak in a lo damter zo,” tiah a ti.
         43 Cu pa cu hmakhatteah khua a hmu ih, Pathian thangṭhat phahin Jesu cu a thlun. Cumi
         cu mi hmuahhmuah in an hmuh tikah Pathian an thangṭhat.

1 Jesu cu Jeriko khaw sungah a lut ih a feh lan vivo.
         2 Cule, ngai hnik, cu tawkah a hmin Zakia an ti mi pa a rak um. Amah cu siahkhawngtupawl
         hotu a si ih, milian zet a si.
         3 Jesu cu zo a si ti hmuh a duh nan mi an tam tuk ruangah a hmu thei lo. Ziangahtile,
         Zakia cu pa niamte a si.
         4 Curuangah Jesu ih a zawh ding lamzin ah hmai lamah a rak tlan cia ih, Jesu hmu dingin
         thei kung parah a rak kai.
         5 Cu tawk hmun ih Jesu a thlen tikah tlun lam a hun zoh ih, Zakia cu a hmu. Cule a
         hnenah, “Zakia, zamrang in rung ṭum aw. Ziangahtile, tuisun na inn ah ka thleng ding,”
         tiah a ti.
         6 Cule Zakia cu zamrang zetin a rung ṭum ih lungawi zetin Jesu cu a cohlang.
         7 Cumi cu mipi in an hmuh tikah an zaten an phunzai ih, “Misualpai hnenih thleng dingin
         a rak feh zo khi,” tiah an ti.
         8 Cule, Zakia cu a ding ih Bawipai hnenah cun, “Zoh hnik, Bawipa, ka neih mi thilri
         ih a hrek cu miretheipawl ka pe ding. Cun, zawi hnen ihsi khalin ziangkhal diklo ih
         ka rak lak asile a let li in ka rulsal ding,” tiah a ti.
         9 Cule, Jesu in a hnenah, “Tuisun ah hi inn ah rundamnak a thleng zo. Ziangahtile,
         hi pa khal hi Abraham-ih tesinfa a si ve.
         10 Ziangahtile, Minung Fapa cu a hlo mipawl hawl ding le run dingah a ra a si,” tiah
         a ti.
         11 Cui thupawl an rak ngaithlak laiah Jesu in a bet ih, tahṭhimnak pakhat a sim. Ziangahtile,
         amah cu Jerusalem a naih thlang ih, mipi in Pathian uknak cu hmakhatteah a lang ding
         tiah an ruat.
         12 Curuangah anih in, “Bawi pakhat cu ram hlapi ah amai hrangah uknak va cohlang tahratin
         ra tlungkirsal dingin a feh.
         13 Cule a siahhlawh pahrapawl tla a ko hai ih, mina khat hrawng fingfing a pe hai. Cule
         an hnenah, ‘Ka rakirsal hlanlo himi tangka thawn sum rak dawng uh,’ tiah a ti.
         14 “Asinan cui bawi cu amai ram sung mipawl in an hua ih, ‘Hi pa ih in uk ding cu kan
         duh lo,’ tiah a simtu ding palai a dangin an hei thlah.
         15 “Cule hiti hin a rak si, cui bawi cun uknak cohlangngah in a ra tlunkirsal tikah
         tangka a rak pek mi a siahhlawhpawl khan an sumdawnnak in ziang zat ciar an rak ngah
         ti theih duh ah a hnenih ko dingin thu a pe.
         16 “A pakhatnak pa cu a hnenah a ra ih, ‘Bawipa, mina khat i pek mi in a dang mina hra
         a hlep ka ngah,’ tiah a ti.
         17 “Acui bawi cun a hnenah, ‘Na tiṭha riai, nang cu siahhlawh ṭha na si. Thil fa te
         zet parih na rinum ruangah khaw hra tlunah thuneihnak na nei ding,’ tiah a ti.
         18 “Cule a pahnihnak pa a ra ih, ‘Bawipa, mina khat i pek mi in a dang mina nga a hlep
         ka ngah,’ tiah a ti.
         19 “Cu pai hnen khalah acui bawi cun, ‘Nang khal khaw nga na uk ding,’ tiah a ti.
         20 “Cun, a dang pakhat a ra ih, ‘Bawipa, ngai hnik, hi tawkah na mina a um. Pavua in
         ka tuam ih ka ret ṭha.
         21 Nang cu mitikherkher na si ruangah ka lo ṭih. Na rak ret lo mi na lasuak ih, na tuh
         lo mi na at,’ tiah a ti.
         22 “Cule cui bawi cun a hnenah, ‘Nang cu siahhlawh ṭha lo na si. Nangmai ṭawng mi in
         thu ka lo ṭhen ding. Mitikherkher ka si ih ka rak ret lo mi ka lasuak, ka tuh lo mi
         ka at ti na thei.
         23 Cuti asile ziangruangah ka tangka cu paisa retnak hmun ih na rak ret lo? Rak retta
         cila cu ka ra tlunkirsal tikah ka tangka cu a ṭhang thawn ka rak la ding nan,’ tiah
         a ti.
         24 “Cule cui bawi cun a kiangih a ding mipawl hnenah, ‘A hnen ihsin mina khat cu la
         uh la mina hra neitupai hnenah pe uh,’ tiah a ti.
         25 Cule annih in a hnenah, ‘Bawipa, anih cun mina hra a nei zo si!’ tiah an ti.
         26 ‘Ka lo sim a si, thil a neitu kip cu pekbet an si ding. A neilotu cu a neihsunte
         hman a hnen ihsin laksak a si ding.
         27 Asinan ka uk ding a duhlotu ka doralpawl cu hi tawkah rak hruai uh la ka hmaiah hin
         that uh,’ a ti,” tiah Jesu in a sim.
         28 Jesu in hi thu a sim hnuah a dungthluntupawl hmaiah Jerusalem lam panin a feh.
         29 Cule hiti hin a rak si, Jesu cu Olif Tlang kiang, Betfat khaw kiang le Bethany khaw
         kiang a thlen tikah a dungthluntu pahnih a hei thlah ih,
         30 an hnenah, “Nan hmaiih khua ah khin va feh uh. Cu tawkih nan va luh tikah zohman
         ih to dah lo mi laak note an hren mi nan hmu ding. A hri phawih uh la rak hruai uh.
         31 Mi pakhatkhat in, ‘Ziangah nan phawih?’ tiah a lo suh asile, ‘Bawipa in a hai,’ tiah
         va ti uh,” tiah a ti.
         32 Cutin a thlah mi pahnihte cu an feh ih, Jesu ih a sim vek cekci in ziangkim cu an
         va hmu.
         33 Laak note cu an phawih rero laiah a neitupawl in, “Ziangruangah laak note cu nan
         phawih?” tiah an ti.
         34 Cu tikah annih in, “Bawipa in a hai,” tiah an ti.
         35 Cule laak note cu Jesui hnenah an hei hruai ih a parah an puan tla an rak phah. Cule
         a parah Jesu cu an toter.
         36 Cutiih a feh laiah a fehnak lamzin ah cun mipi in an puanpawl an phah vivo.
         37 Olif Tlang ihsin a suknak zawn an thlen tikah a dungthluntu mi burpi zaten lungawi
         an thawk. Cule an rak hmuh zo mi huham ih tuah mi thilpawl hmuahhmuah ruangah aw ring
         zetin Pathian an thangṭhat.
         38 “ BAWIPAI hmin ih a ratu Siangpahrang cu thangṭhat in um seh, vancung ah daihnak
         um sehla cungnungbik ah thangṭhatnak um ko seh,” tiah an ti.
         39 Cule mi burpi lakih Farasi hrekkhatpawl in Jesui hnenah, “Zirhtupa, na dungthluntupawl
         hi kawk hai aw,” tiah an ti.
         40 Cule Jesu in an hnenah, “Ka lo sim a si, hipawl daitei an um asile hmakhatteah lungtopawl
         an ausuak ding,” tiah a sang hai.
         41 Jerusalem khawpi kiang a thlen tikah khua cu a hei zoh ih a ṭah,
         42 “Tuini nangmai ni talah hin na hrangih daihnak a lo tuahsaktu thilpawl hi thei aw
         la, maw! Asinan cupawl cu na mithmuh ihsin thuh an rak si zo.
         43 Ziangahtile, na ralpawl in na kimvelah ralkulh tuah in an lo kulh ding ih hmun kip
         ihsin an lo kharhkhum can a ra thleng ding.
         44 Nangmah le na phar kulh sungih a um mi na falepawl leilung ah an lo thlu ding. Cule
         na hnenah lungto pakhat parah a dang pakhat suangaw in an tan lo ding. Ziangahtile,
         Pathian in a lo vehvaih can na rak theih lo ruangah a si,” tiah a ti.
         45 Cun Jesu cu temple sungah a lut ih, temple kulh sungih thilzuarpawl le leitupawl
         dawisuah a thawk.
         46 An hnenah, “Cathianghlim sungah, ‘Ka inn cu thlacamnak inn a si,’ tiah ngan a si.
         Asinan nannih in suamhmangpawl umnak puk ah nan can a si,” tiah a ti.
         47 Ni tinten Jesu cun temple kulh sungah thu a zirh. Asinan puithiam sangpawl, Danzirhtupawl
         le mipi hruaitupawl in Jesu thah theidan ding an hawl.
         48 Asinan, mi hmuahhmuah in a thusim mi ṭha tukih an ngaithlak ruangah a tidan ding
         zianghman an hmu thei lo.

1 Cule hiti hin a rak si, ni khat cu Jesu in temple kulh sungah mipipawl kha thu a
         zirh ih, thuthangṭha a sim rero. Cu laiah puithiam sangpawl le Danzirhtupawl cu miupapawl
         thawn a hnenah an ra.
         2 Cule a hnenah, “In sim hnik, ziang thuneihnak in hi thilpawl hi na tuah? Hi thuneihnak
         na hnenih lo petu cu zo a si?” tiah an ti.
         3 Cu tikah, anih in a sang hai ih an hnenah, “Kei khalin thu pakhat ka lo sut ve ding
         ih in sang uh,
         4 ‘John-ih baptisma kha van lam ihsin maw, minung hnen ihsin a si?’ ” tiah a sawn hai.
         5 Cumi cu anmah ten an relkhawm ih, “‘Van ihsin a si,’ kan ti asile, ‘Cuti asile ziangah
         amah cu nan zum lo,’ in ti ding.
         6 ‘Minung hnen ihsin a si,’ kan ti asile mi hmuahhmuah in lungto in in deng ding. Ziangahtile,
         John cu profet a si tiah an zumhngeh mi a si fawn si,” tiah an tiaw.
         7 Cule annih in, “Khui lam ihsin a si ti kan thei lo,” tiah an sawn.
         8 Jesu in an hnenah, “Kei khalin ziang thuneihnak in hi thilpawl ka tuah ti ka lo sim
         ve lo ding,” tiah a ti hai.
         9 Cule Jesu in hi tahṭhimnak hi mipi hnenah sim a thawk, “Mi pakhat in sabit hmuan
         a tuah. Cui a sabit hmuan cu hmuan ṭuanhlawh a duhtupawl hnenah a peta ih, ram hlapi
         ah reipi khualtlawng in a feh.
         10 Cule sabit rah lawh a cut tikah hmuan ṭuanhlawhtupawl in sabit rah hrekkhat tla an
         pek dingah a siahhlawh pakhat cu an hnenah a hei thlah. Asinan hmuan ṭuanhlawhtupawl
         in cu pa cu an vuak ih a kut lawngin an thlah.
         11 Cun, siahhlawh dang pakhat a thlahsal. Asinan cu pa khal cu an vuak ih, mualpho ningzak
         ih an tuah hnuah kut lawngin an thlah lala.
         12 A pathumnak a thlahsal. Cu pa khal cu an rak tuahmawh ih an rak dawisuak thotho.
         13 “Cu tikah, sabit hmuan neitupa cun, ‘Ziangtin ka tuah pei? Ka duhdawt mi ka fapa
         hi ka hei thlah ding ih, amah an hmuh tikah an ṭihzah ko ding,’ tiah a ti.
         14 “Asinan hmuan ṭuanhlawhtupawl in a fapa cu an rak hmuh tikah, pakhat le pakhat an
         relkhawm ih, ‘Hi pa hi ro cotupa a si, ra uh, kan that ding ih a ro co ding mi cu
         kan ta a si ding,’ tiah an tiaw.
         15 Cutin sabit hmuan lengah an hlawn ih an rak that. Cuti asile sabit hmuan neitupa
         in hmuan ṭuanhlawhtupawl parah ziang a tuah pei?
         16 A ra ding ih hmuan ṭuanhlawhtupawl cu a that ding ih a sabit hmuan cu hmuan ṭuanhlawhtu
         dang hnenah a pe ding a si,” tiah a ti. Cumi cu mipi in an theih tikah, “Cuvek cu
         thleng hrimhrim hlah seh!” tiah an ti.
         17 Jesu in anmah cu a zoh hai ih, “Cathianghlim sungih, ‘Inn saktupawl ih an hnawn mi
         lung cu a kilih lung pawimawhbik ah a cang,’ tiah ngan mi kha a sullam ziang a si?
         18 “Zokhal cui lung parih a tlatu cu a kekkuai ding ih, cui lung ih a tlakngah mi cu
         leivut vekin a cip neknek thluh ding,” tiah a ti.
         19 Culai fangah puithiam sangpawl le Danzirhtupawl in Jesu kaihdan ding lamzin an hawl.
         Ziangahtile, hi tahṭhimnak cu anmah ṭawngsan a si ti an theih ruangah a si. Asinan
         mipi an ṭih.
         20 Hruaitupawl in Jesu cu an bawh ringring. Amai ṭawng mi ih awk dingin le amah cu ram
         uktu-ih uknak le thuneihnak ih an thlen theinak dingah midik vekih umawter thlingthlatupawl
         an hei thlah.
         21 Cule thlingthlatupawl in Jesu cu, “Zirhtupa, nang cun minung mithmai zoh loin dik
         zetin thu na sim ih na zirh. Pathian lamzin cu thutak a sinak vekin na zirh ti kan
         thei.
         22 Kaisar hnenih ngunkhuai pek hi Dan in a siang maw, siang lo?” tiah an sut.
         23 Asinan Jesu in an mi bumnak cu a thei. Cule an hnenah, “Ziangah in hniksak rero?
         24 Dinari paisa cu i rak hmuh hnik uh. Hihi zo-ih zuk a si ih ziang a nganaw?” tiah
         a sut hai. Cule annih in, “Kaisar-ih zuk le hmin,” tiah an sang.
         25 Cule Jesu in an hnenah, “Kaisar-ih tapawl cu Kaisar hnenah pe uh la, Pathian-ih tapawl
         cu Pathian hnenah pe uh,” tiah a ti.
         26 Mipi hmaiih a ṭawng mi in Jesu cu an awk thei hrimhrim lo. A thu lehnak ah an mang
         a bang zet ih, daiten an um.
         27 Thawhsalnak a um lo titu Sadusi mi hrekkhat cu Jesu hnenah an ra ih thu an sut,
         28 “Zirhtupa, Mawsi in kan hrangah hitin a rak ngan, ‘Mi pakhat cu nupi a nei ih, fate
         nei loin a thih asile a nupi cu a naupa in a ṭhi pei ih a u hrangah ci a thlahsak
         pei,’ tiah a ti.
         29 Cuti asile unau pasarih an rak um. Upabik in nupi a ṭhi ih, fate nei loin a thi.
         30 Cule a pahnihnak pa in cu nu cu a ṭhi ih, fa nei loin a thi ve.
         31 A pathumnak ihsin a pasarihnak tiang cutivek thothoin cu nu cu an run ṭhi vivo nan
         fate nei loin an thi ṭheh.
         32 Cule netabikah cu nu khal a thi ve.
         33 Cuti a si ruangah thawhsalnak ah cu nu cu zo bikih nupi a si ding? Ziangahtile, an
         pasarihten cu nu cu nupi ah an nei cio fawn si,” tiah an ti.
         34 Cule Jesu in a sang ih an hnenah, “Tui san minungpawl cu an ṭhiaw ih, ṭhitumnak khal
         an tuah.
         35 Asinan, a ra thleng lai ding mi san le mithi lak ihsin thawhsalnak co tlak ih ruah
         mipawl cu an ṭhiaw lo ding ih, ṭhitawknak khal a um nawn lo ding.
         36 An thi thei nawn lo ding. Ziangahtile, vancungmipawl thawn an bangaw ding. Annih
         cu thawhsalnak fate an si ruangah Pathian fate an si.
         37 Mithipawl an thosal ti cu Mawsi khalin Bawipa kha Abraham-ih Pathian, Isak-ih Pathian,
         Jakob-ih Pathian tiin thingbuk ih a kawhnak khan a langter zo.
         38 Ziangahtile, anih cu mithipawlih Pathian si loin a nung mipawlih Pathian a si. Ziangahtile,
         amah ah cun mi hmuahhmuah cu an nung thluh a si,” tiah a ti.
         39 Danzirhtu mi hrekkhatpawl in, “Zirhtupa, ṭha zetin na ṭawng a si,” tiah an sawn.
         40 Cui hnu cun ziang thu hman an sut ngam nawn hrimhrim lo.
         41 Jesu in an hnenah, “Ziangtin saw Khrih cu David-ih fapa, tiah mi in an ti thei?
         42 Ziangahtile, David amah roriin Sam cazual sungah, ‘BAWIPA in ka Bawipai hnenah, “Ka
         vawrh lam kapah to aw,
         43 na ralpawl tla na kepal ih ka retngah hlanlo cu,” ’ tiah a ti.
         44 “Cutiih David in Khrih cu Bawipa tin a kawh asile ziangtin amah cu David-ih Fapa
         a si thei ding?” tiah a ti.
         45 Mi hmuahhmuah in a thu an ngaithlak laiah Jesu in a dungthluntupawl hnenah,
         46 “Danzirhtupawl khi va ralring uh. Annih cu an kawrfualpi thawi tawihvah le dawr tluanah
         mi ih upatnak pek ding an ngaina. Sinakok sungah tonak pawimawhbik ah to an duh ih,
         puai hmun ah hmun sangbik an duh.
         47 Nuhmeipawlih inn an lawngih, mi bumnak ah rei zetzet thla an camawter. Hipawl hin
         thuṭhennak nasasawn an tuar ding,” tiah a ti.

1 Cule Jesu in a hun zoh ih milianpawl in thawhhlawm bawm sungih an thawhhlawm an thlak
         lai kha a hmu.
         2 Nuhmei rethei pakhat in lepton pahnih a thlak mi cu a hei hmu.
         3 Cule Jesu in, “Thungai thu ka lo sim, hi nuhmei retheinu hin midang hmuahhmuah hnakin
         a thla tamsawn a si.
         4 Ziangahtile, hipawl hmuahhmuah tla cun an neih hleifuan lawng Pathian thawhhlawm
         ah an thla. Asinan anih cun a retheihnak sung ihsin a nunnak dingih a neih mi zaten
         a thla a si,” tiah a ti.
         5 Mi hrekkhatpawl in temple thuhla ah lungto mawi zetzet le thilpekpawl thawn an ceimawizia
         thupawl tla an rel.
         6 Cu tikah Jesu in, “Nan hmuh mi thilpawl tla hi lungto pakhat parih lungto suangaw
         mi pakhat hman tang loin hlawn ṭheh an si leh ding,” tiah a ti.
         7 Cule annih in Jesu cu an sut ih, “Zirhtupa, cui thilpawl cu ziang tikah a thleng
         ding? Cui thilpawl a ra thlen zik tikah ziang hminsinnak a um ding?” tiah an ti.
         8 Jesu cun, “Zohman ih an lo bumlonak dingah va ralring uh. Ziangahtile, ka hmin in
         mi tampi an ra ding ih, ‘Keimah hi Khrih ka si,’ tiin le, ‘A can khal a nai zo,’ tiah
         an ti ding. Cu tikah an dung va thlun hlah uh.
         9 Raldoawknak thupawl le uknak cuhbuaiawknak thupawl nan theih tikah ṭih hlah uh. Ziangahtile,
         cui thilpawl tla cu a ra thleng hmaisa ding. Asinan, a cemnetnak cu a thleng lohli
         lo ding,” tiah a ti.
         10 Cule anih in an hnenah, “Miphun pakhat in a dang miphun pakhat a do ding ih, ram
         pakhat in a dang ram pakhat a do ding.
         11 Cun, hmun dangdang ah ling nasazetin a hnin dingih, hmun dangdang ah pam tla a tlung
         dingih, hremnak tla a suak ding. Cule van ihsin thil ṭihnungpawl le hminsinnak rapthlak
         taktak tla a lang ding.
         12 “Asinan, cui thilpawl hmuahhmuah tla a thlen hlanah an lo kai ding ih, an lo tiduhdah
         ding. Sinakok le thawng sungah an lo thlen ding. Ka hmin ruangah siangpahrangpawl
         le uktupawl hmaiah an lo hruai ding.
         13 Cumi cun nan hrangah an hnenih thutheitu sinak can remcang a lo pe ding.
         14 Curuangah ziangtin kan sang ding tiih ruat cia lo dingin nan thinlung hngetter uh.
         15 Ziangahtile, nan ralpawl in an lo dodal ih an lo el neh theilonak dingah ṭawng thiamnak
         le fimnak ka lo pe ding.
         16 Nan nu le nan pa, nan unaupawl le nan sungkhatpawl le nan rualpipawl in an lo phiarsawm
         ding ih, mi hrekkhat tla cu an lo that ding.
         17 Cule ka hmin ruangah mi hmuahhmuah in an lo hua ding.
         18 Sikhalsehla, nan lu parih samphang pakhat hman a hloral hrimhrim lo ding.
         19 Tuarfainak in nan nunnak nan kilhim ding.
         20 “Ralkappawl in Jerusalem an kulh nan hmuh tikah a siatnak a nai a si ti thei uh.
         21 Cu tikah Judia peng ih a um mipawl cu tlang parah tlan hai seh. Khaw sung ih a umtupawl
         khal tlansuak thluh hai seh. Cule khaw lengih a um mipawl cu khaw sungah lut hlah
         hai seh.
         22 Ziangahtile, cui nipawl tla cu Cathianghlim ih a rak sim cia mi hmuahhmuah a tlamtlinnak
         phubalak ni a si.
         23 Cui canih favun mipawl le nausen hnawifawp neitupawl cu an hmakhua a pit ding. Ziangahtile,
         Judia ram ah harsatnak nasazet a thleng ding ih, cui minungpawl parah thinhengnak
         a thleng ding.
         24 Cule annih cu ralnam hriam in an tlu ding ih, miphun zakip hnenah sal ih hruai an
         si ding. Zentelpawl can a kim hlanlo Jerusalem khawpi cu an ke hnuaiah an palbet ding.
         25 “Ni, thlapi le arsipawl parah hminsinnakpawl an lang ding. Cule leilung tlunah miphun
         zakip cu khawruahhar thinpit in an um ding. Tifinriat hrum le tisuarpawl tlain mipi
         a buaiter ding.
         26 Leitlun ih a ra thleng ding mi thilpawl cu zoh in an ṭih ih, milai thinlung cu cak
         loin a um. Ziangahtile, van ih huhampawl tla an hnin ṭheh ding.
         27 Cu tikah Minung Fapa cu huham le ropitnak nasa zetzet thawn mero parih a rat an hmu
         ding.
         28 Cui thilpawl tla thlen a thawk tikah tlun lam zoh uh la, nan lu tla sangter uh. Ziangahtile,
         nan tlensalnak ni cu a nai a si,” tiah a ti.
         29 Cule Jesu in an hnenah tahṭhimnak pakhat a rak sim, “Theipi kung le thingkung hmuahhmuah
         tla khi zoh hnik uh.
         30 Hnah note an suah nan hmuh tikah ṭhal can a nai thlang ti nan thei.
         31 Cuvekin cui thilpawl a ra thlen nan hmuh tikah Pathian uknak a nai a si ti thei uh.
         32 “Thungai thu ka lo sim, cui thil hmuahhmuah a kim thluh lai hlanlo hi miphun hi a
         hloral hrimhrim lo ding.
         33 Lei le van cu an hloral ding, asinan ka thu cu a hloral hrimhrim lo ding.
         34 “Ralring uh. Nan parah cui ni cu rinlopiih a thlenlonak dingah zu hmun nawmcennak,
         zuritnak le himi nun hrang khawruahharnak in nan thinlung lo phurritter hlah seh.
         35 Ziangahtile, cui ni cu leilung tlunih um minungpawl hmuahhmuah parah thang vekin
         a thleng ding.
         36 Curuangah nannih cu a ra thleng ding mi cui thilpawl hmuahhmuah lak ihsin luat ding
         ih siar tlak nan si theinak dingah cat bang loin thla cam uh la hngak ringring uh,”
         tiah Jesu in a ti.
         37 Cui canah, sun ah Jesu in temple kulh sungah thu a zirh. Cule zan ah cun a suak ih,
         Olif Tlang tiih an kawh mi ah a va riak.
         38 Cule mi hmuahhmuah cu zingpit ah Jesui thu ngaithla dingin temple kulh sungah an
         ra.

1 Lantapuai an ti mi thilnu tel lo sang puai cu a nai thlang.
         2 Puithiam sangpawl le Danzirhtupawl in mipi an ṭih ruangah Jesu thah thei dan ding
         lamzin an hawl.
         3 Cu tikah dungthluntu hleihnih lakih a tel ve mi Judas Iskariot sungah Setan a lut.
         4 Cule Judas cu puithiam sangpawl le temple kiltupawl hnenah a feh ih, ziangtin Jesu
         cu an hnenah a thlen thei ding ti thu a va rawn hai.
         5 Cule annih cu an lung a awi zetih amah cu tangka pe dingin an lung a kim.
         6 Judas khal a lung a kim ve. Cule mipi an um lo lai can teah Jesu phiarsawmdan ding
         can remcang a hawl.
         7 Cule thilnu tel lo sang puai tuah sungah Lantapuai tuufano thah ni a rak thleng.
         8 Cule Jesu in Peter le John kha a thlah ih an hnenah, “Va feh uh la, kan ei ding hrangah
         Lantarawl va timlam uh,” tiah a ti.
         9 Annih in a hnenah, “Cumi cu khui tawkih kan timlam ding saw na duh?” tiah an sut.
         10 Cu tikah anih in an hnenah, “Ngai hnik uh, khawpi sungih nan luh tikah tibel cawipa
         in a lo tawng ding ih, amah cu a luhnak inn tiang va thlun uh.
         11 Cule intekpai hnenah, ‘Zirhtupa in na hnenah, “Ka dungthluntupawl thawn Lantarawl
         ka einak ding mikhual pindan cu khui tawkah a si?” a lo ti,’ tiah va ti uh.
         12 Cule, intekpa in inn tlunta pindan tumpi, kan ṭul mi tinkim thawn a lo hmuh ding.
         Cu tawkah cun Lantarawl va timlam cia uh,” tiah a ti.
         13 Dungthluntupawl cu an feh ih, Jesu ih a rak sim cia vek cekci in ziang hmuahhmuah
         cu an hmu ih, cu tawkah Lantarawl cu an timtuah.
         14 A tikcu a kim tikah Jesu cu apostol hleihnihpawl thawn cabuai a kil.
         15 Cule anih in an hnenah, “Ka tuar hlanah hi Lantarawl hi nanmah thawn eitlang ding
         hi ka rak duh zet.
         16 Ziangahtile, nan hnenah ka lo sim a si, Pathian uknak sungah Lantapuai a tlamtlin
         lai hlanlo hi rawl hi ka eisal nawn lo ding,” tiah a ti.
         17 Jesu in no cu a la ih, lungawithu a sim. Cule, “Hihi la uh la zemaw uh.
         18 Ziangahtile, nan hnenah ka lo sim, Pathian uknak a ra thlen hlanlo sabitti cu ka
         in nawn hrimhrim lo ding,” tiah a ti.
         19 Cun, sang a la ih, lungawithu a sim hnuah a phel ih a pe hai. Cule, “Himi hi nan
         hrangih ka pek mi ka taksapum a si. Keimah in cin ringringnak dingah himi hi run tuah
         uh,” tiah a ti.
         20 Cuvek thothoin zanriah an ei ṭheh hnuah no khal cu a la ih, “Hi no hi nan hrangih
         ka thlet mi ka thisen ih nemhngeh mi thuthlung thar a si.
         21 Asinan, ngai hnik uh, keimah i phiarsawmtupai kut cu hi cabuai parah keimah thawn
         a um a si.
         22 Pathian khawkhan cia mi vekin Minung Fapa cu a feh ko ding. Asinan Minung Fapa phiarsawmtupai
         hmakhua cu a pit a si!” tiah a ti.
         23 Cu tikah a dungthluntupawl cu an lakih zo bik in cumi cu a tuah ding tiah anmah le
         anmah lakah suhawk an thawk.
         24 Cun, dungthluntupawl lakah zo so mithupibik ih ruah ding a si, tiin anmai lakah an
         elaw rero.
         25 Cule Jesu in an hnenah, “Zentelpawlih siangpahrangpawl cu an uk mipawl parah an lal
         zet. Cutiih mipi parih thuneihnak neitupawl cu mibawmtupawl tiah an ko.
         26 Nannih lakah cun cutivekin si hlah seh. Nan lakih mithupibik cu nautasawn vekin um
         sehla, hruaitu a si mi cu riantu vekin um seh.
         27 Ziangahtile, rawl einak cabuai ih a totu maw, rawl zemtu a thupisawn? Cabuai ih rawl
         ei ih a totu a thupisawn a si lo maw? Asinan kei cu nan lakah riantu vekin ka um a
         si.
         28 Nannih cu sualfawrhnakpawl ka tawn canah ka hnenih a umtupawl nan si.
         29 Cun ka uknak dingah ka Pa in thuneihnak ka hnenih i rak pek zo vekin kei khalin nan
         uknak dingah nan hnenah thuneihnak ka lo pe ve.
         30 Ka uknak sungih ka cabuai ah nan ei ih nan in theinak dingah le laltohkhampawl parah
         to in Israel miphun hleihnihpawl tla thu nan ṭhen theinak dingah cui thuneihnak cu
         nan hnenah ka lo pe a si,” tiah a ti.
         31 Cule Bawipa in, “Simon, Simon! Ngai hnik, Setan in sangvut thlei vekih lo thlei dingin
         nangmah lo neih a rak duh a si.
         32 Asinan, na zumnak cak lo ih a umlonak dingah na hrangah thla ka cam. Cule ka hnen
         lamih na hawikirsal leh tikah na unaupawl hngetter aw,” tiah a ti.
         33 Simon in a hnenah, “Bawipa, nangmah thawn thawnginn sungah le thihnak khalah si seh
         feh dingin ka tiar a si,” tiah a ti.
         34 Cu tikah Jesu in, “Peter, ka lo sim a si, anih cu ka thei lo tiah, vei thum i phatsan
         hlanlo tuini ah ar a khuang hrimhrim lo ding,” tiah a ti.
         35 Cule Jesu in a dungthluntupawl hnenah, “Paisa bawm, zal le kedam keng lo ih ka lo
         thlah laiah khan ziang tal tlaksam mi nan nei maw?” tiah a sut hai. Cule, annih in,
         “Tlaksam mi zianghman kan nei lo,” tiah an ti.
         36 Curuangah, Jesu in an hnenah, “Atu cu paisa bawm neitu cun keng seh. Cuvek thothoin
         zal a neitu khalin keng seh, ralnam a neilotu cun a hnipuan zuar seh la ralnam lei
         seh.
         37 Ziangahtile, nan hnenah ka lo sim a si, Cathianghlim in, ‘Amah cu dan pahbaltupawl
         lakah an telhcih a si,’ tiih a ti mi cu keimah ah a tlamtlin a ṭul ding. Ziangahtile,
         ka cungcangthu cu a cemnetnak a thleng zikte thlang,” tiah a ti.
         38 Cule annih in, “Bawipa, zoh hnik, hi tawkah ralnam pahnih a um,” tiah an ti. Cu tikah
         anih in an hnenah, “Cucu a tawk a si,” tiah a ti.
         39 Jesu cu a fehsuak ih, a ti ṭheu dan vekin Olif Tlang parah a feh. A dungthluntupawl
         khalin amah cu an rak thlun ve.
         40 Cu tawk hmun a thlen tikah an hnenah, “Sualfawrhnak sungih nan luhlonak dingah thla
         cam uh,” tiah a ti.
         41 Cule an hnen ihsin lung den ban tluk a hlatnak hmun ah a va feh ih a khukbil tahratin
         thla a cam.
         42 “Ka Pa, na duh asile hi tuarnak no hi ka hnen ihsin lahlo hram aw. Asinan keimai
         duhnak vek si loin, nangmai duhnak vekin si ko seh,” tiah a ti.
         43 Cule van ihsin vancungmi pakhat cu a hnenah a runglang ih, Jesu cu tha a rung pe.
         44 A thin a har tuk ruangah nasa sinsinin thla a cam. Cule, a thlan cu nasazetih thisen
         leilung parih fawr mi vekin a fawr.
         45 A thlacamnak ihsin a tho ih a dungthluntupawl hnenah a va feh. Cu tikah an riahsiat
         ruangih an ihthah ṭheh kha a hmu.
         46 Cule an hnenah, “Ziangruangah nan itthat? Sualfawrhnak ih nan luhlonak dingah tho
         uh la thla cam uh,” tiah a ti.
         47 Cutiih Jesu a ṭawng rero laiah, ngai hnik, mi burpi cu an kiang nai teah an ra thleng.
         Hleihnih lakih pakhat Judas an ti mi pa in mi burpi cu a hruai hai ih, Jesu hnam dingin
         a hei pan.
         48 Asinan Jesu cun a hnenah, “Judas, Minung Fapa hi hnamnak in maw na phiarsawm?” tiah
         a ti.
         49 Jesui hnenih a um mi dungthluntupawl in ziang a cang ding ti an hmuh tikah a hnenah,
         “Bawipa, ralnam thawn kan do pei maw?” tiah an ti.
         50 Cule anmah lakih pakhat in puithiam lubikih siahhlawhpa cu a sat ih, a vawrh lam
         hna a sahthlak.
         51 Cu tikah Jesu in a sang ih, “Tawk seh,” tiah a ti. Cule a hna cu a tham ih a damter.
         52 Cule Jesu in a hnenih a ra mi puithiam sangpawl, temple kiltu bawipawl le miupapawl
         hnenah cun, “Suamhmang kai ding bangin ralnam le talhtum thawn maw nan rat?
         53 Temple kulh sungah ni tinten nan hnenah ka rak um nan in rak kai lo. Asinan, atu
         hi nanmai can le thim thuneihnak can a si,” tiah a ti.
         54 Cule Jesu cu an kai ih, puithiam lubikih inn sungah an hruai. Asinan Peter cun hlat
         nawnin a rak thlun.
         55 Tual laifangah meisa an tikih hmunkhat ah an tokhawm. Peter khal an lakah a rak to
         ve.
         56 Cutiih Peter meisa kiangih a to lai cu hnenumnu pakhat in a hmuh tikah ṭhaten a zohhliah
         ih, “Hi pa khal hi Jesui hnenih tel ve mi a si,” tiah a ti.
         57 Asinan Peter in, “Nunau, cu pa cu ka thei lo,” tiah a el.
         58 Cui hnu malte reiah a dang pakhat in Peter cu a hmu ih, “Nang khal an lakih mi pakhat
         na si ve,” tiah a ti. Cu tikah Peter cun, “Milaipa, ka si lo sokhaw!” tiah a ti.
         59 Cule nazi pakhat hrawng a rei hnuah a dang mi pakhat in, “Hi pa hi Jesui hnenih rak
         um ve mi rori a si. Ziangahtile, anih khal hi Galili peng ihsin a si,” tiah hngetkhoh
         zetin a ti.
         60 Cu tikah Peter in, “Milaipa, ziang na ṭawng ti ka thei lo!” tiah a ti. Cutiih a ṭawng
         rero laiah hmakhatteah ar a khuang.
         61 Cule Bawipa cu a heraw ih, Peter cu a zoh. Cule Peter cun, “Ar a khuan hlanah nang
         in, ka thei lo, tiah vei thum i phatsan ding,” tiih Bawipa in a ti mi kha a vun mangsal.
         62 Cule Peter cu lengah a suak ih nasazetin a ṭap.
         63 Cule, a kiltupawl in Jesu cu an hmuhsuam ih an thawng.
         64 A hmai an tuam hnuah a hmaiah an beng ih, “Profet vekin ṭawng hnik! A lo veltu hi
         zo a si?” tiah an ti.
         65 Amah dokalh in thangsiatnak a dang tampi khal an ṭawng.
         66 Khua a van veten miupapawl, puithiam sangpawl le Danzirhtupawl cu an tawngawkhawm
         ih, Jesu cu Sanhedrin ah an hruai ih,
         67 “Khrih na si maw, in sim hnik!” tiah an ti. Cule Jesu in an hnenah, “Ka lo sim asile
         nan zum hrimhrim lo ding.
         68 Thu ka lo suh asile ziangti lam khalin in sang lo ding ih in thlah cuang fawn lo
         ding.
         69 Atu thawk ihsin Minung Fapa cu Pathian-ih huham vawrh lamah a to thlang ding,” tiah
         a ti.
         70 Cu tikah an zaten, “Cuti asile Pathian Fapa na si maw?” tiah an ti. Cule anih in
         an hnenah, “Nan sim mi cu ka si ko,” tiah a ti.
         71 Cule annih in, “Thu theihpitu dang kan ṭul nawn maw si? Ziangahtile, amai ṭawngkam
         rori kanmah roriin kan thei zo,” tiah an ti.

1 Cule mipi an zaten an ding ih, Jesu cu Pilat hnenah an hruai.
         2 Jesu cu sual puh an thawk ih, “Hi pa hin ram mipipawl a hruaipeng ti kan hmu. Kaisar
         hnenih ngunkhuai pek ding a kham ih, amah le amah Siangpahrang Khrih ka si a tiaw,”
         tiah an ti.
         3 Cule Pilat in a hnenah, “Jew-pawlih Siangpahrang na si maw?” tiah a sut. Jesu in
         a sang ih a hnenah, “Na sim vek khan a si ko,” tiah a ti.
         4 Cu tikah Pilat in Puithiam sangpawl le mipi hnenah, “Hi pai mawhsualnak zianghman
         ka hmu lo,” tiah a ti.
         5 Sihmansehla annih cun ṭan an la sinsin ih, “Hi pa hin Galili peng ihsin a thawk ih
         hi tawk hmun tiang, Judia peng hmuahhmuah ah thu a zirh ih, mipi a cawktho thluh,”
         tiah an ti.
         6 Pilat in Galili ti mi hmin a theih tikah, hi pa hi Galili mi a si maw? tiah a sut.
         7 Cule Pilat in Jesu cu Herod-ih thuneihnak sungih mi a si ti a theih tikah Herod hnenah
         a hei kuat. Culai fangah amah Herod rori cu Jerusalem khua ah a rak um.
         8 Herod in Jesu a hmuh tikah a lung a awi zet. Ziangahtile, a thuhla tampi a rak thei
         zo ih, amah hmuh a duhnak a rei zo. Jesui tuah mi thilmak hrekkhat tal hmuh ding a
         rak duh.
         9 Cu tikah, Herod in Jesu cu thu tam zet a sut nan zianghman a rak let lo.
         10 Cule Puithiam sangpawl le Danzirhtupawl an ding ih nasazetin Jesu cu sual an puh.
         11 Jesu cu Herod le a ralkappawl in an hmuhsuam ih, hnihsuah sainak ah an hmang. Puan
         mawi zet an sinter ih, Pilat hnenah an kuatkirsal.
         12 Cui ni rori ah Herod le Pilat cu rualpi ah an cang. Ziangahtile, cui hlanah cun pakhat
         le pakhat doral an rak si.
         13 Cule Pilat in puithiam sangpawl, mipi hruaitupawl le mipipawl cu a kokhawm.
         14 Cule an hnenah, “Hi pa hi mipi hruaipengtu pakhat vekin sual nan puh ih ka hnenah
         nan rak hruai. Ngai hnik uh, nan hmaiah hi pa cu ka zingzawi fel zo. Asinan amah dokalh
         ih sual nan puhnak hmuahhmuah ah hi pai mawhsualnak pakhat hman ka hmu lo.
         15 Herod khalin a hmu lo, a hnenah nanmah cu ka rak lo thlahsal kha. Cule, ngai hnik
         uh, anih khalin thihnak tlak Jesui tuah mi zianghman a hmu riai lo.
         16 Curuangah amah cu ka hrem hnuah ka thlah ding,” tiah a ti.
         17 Ziangahtile, cui Lantapuai ah Herod in mipi hnenah mi pakhatkhat a suah tengteng
         a ṭul.
         18 Asinan mipi cu rual zetin an au ih, “Kha pa kha that aw la, Barabbas kha in suahsak
         aw,” tiah an ti.
         19 Barabbas cu khawpi sungih helnak ih a tel vetu le lai a thah ruangih thawngthlak
         mi a si.
         20 Pilat in Jesu suah a duh ruangah mipi hnenah a simsal.
         21 Asinan annih in, “Cu pa cu khengbet aw, khengbet aw!” tiah an au.
         22 A vei thumnak Pilat in an hnenah, “Ziangruangah anih cu ka khengbet ding? Ziang thil
         ṭha lo tuah mi a nei? Amah ah thihnak tlak zianghman ka hmu lo. Curuangah amah cu
         ka hrem ding ih ka thlah ding,” tiah a ti.
         23 Asinan, mipi in aw ring zetin Jesu cu khengbet dingin nasazetin an dil. Mipi auaw
         le puithiam sangpawlih auaw tla cun a neh.
         24 Cule Pilat in an dil vekih tuah dingin thu a ṭhen.
         25 Helnak le lai thah ruangih thawng an thlak mi pa cu suahsak an duh vekin Pilat cun
         a suahsak hai. Asinan, an duhdan vekin Jesu cu an hnenah a pe.
         26 Cule, Jesu an hruai laiah Sairin ram mi Simon cu ram ihsin a rat kha an tawng ih
         an rak kaih. Cule Jesu ih dungah khraws an putter.
         27 Mi burpi in Jesu an thlun. Cupawl lakah awm cum tahratih Jesu a ṭah rerotu nunau
         hrekkhat an tel.
         28 Jesu cu an lamah a her ih, “Jerusalem fanuletla, ka hrangah ṭap hlah uh. Nanmah hrang
         le nan falepawl hrangah ṭap sawn uh.
         29 Ziangahtile, ngai hnik uh, ‘A cing mi cu mihualvanṭha a si, favun dah lo mi pum le
         naute ih fawh dah lo mi hnawi tla cu hualvanṭha an si,’ tiih an ti nipawl tla cu a
         thleng leh ding.
         30 Cu tikah mi in tlangpawl hnenah, ‘In nen uh,’ tiin le tlang fa tepawl hnenah, ‘In
         khuh uh,’ ti an thawk ding.
         31 Ziangahtile, a hring mi thingkung hnenah hivek thilpawl tla an tuah asile a ro mi
         thingkung hnenah teh ziang an tuah pei?” tiah a ti.
         32 A dang misualral pahnih khal that dingin Jesu thawn an hruai ve.
         33 Kalvary an ti mi hmun an va thlen tikah Jesu thawn cui misualral pahnih cu a vawrh
         lamah pakhat, a keh lamah pakhat tiin an khengbet.
         34 Cu tikah Jesu in, “Ka Pa, hipawl hi ngaidam aw. Ziangahtile, ziang an tuah ti an
         thei lo,” tiah a ti. Cule a hnipuan cu an ṭhen ih, camcawhfung zuk in an zemaw.
         35 Mipi cun ding in an zoh. Anmah thawn hruaitupawl khalin Jesu cu an nautat ve ih,
         “Midangpawl cu a run. Amah cu Pathian-ih hril mi Khrih asile amah le amah runaw seh,”
         tiah an ti.
         36 Cule ralkappawl khalin an hmuhsuam ve. Amah hnenah an feh ih, sabitti thur an pe.
         37 Cule, “Nangmah cu Jew-pawlih Siangpahrang na si le nangmah le nangmah runaw aw,”
         tiah an ti.
         38 A lu tlunah, “HI PA HI JEW-PAWLIH SIANGPAHRANG A SI,” tiah Grik ṭawng, Laṭin ṭawng
         le Hebru ṭawng pawlih ngan mi ca cu an tar.
         39 Cu tawkih an thlai mi misualral pahnih lakih pakhat in, “Nangmah cu Khrih na si le
         nangmah le nangmah runawaw la, cule kannih khal in run aw,” tiah Jesu cu a thangsiat.
         40 Asinan a dang pakhat in cu pa cu a sang ih a kawk, “Pathian na ṭih lo mawsi, hi pa
         thawi bangrep mi thuṭhennak na co hi?
         41 Kannih cun kan thiltuah mi thawn milaw in kan tuar ih, dik zetin kan tuar a si. Asinan,
         hi pa cun thilsual zianghman a tuah lo,” tiah a ti.
         42 Cule anih cun Jesui hnenah, “Bawipa na uknak ih na rat tikah i cing ringring hram
         aw maw!” tiah a ti.
         43 Cu tikah Jesu in a hnenah, “Thungai thu ka lo sim, tuini ah Paradise ah ka hnenah
         na um ding,” tiah a ti.
         44 Cui can cu sun nazi hleihnih hrawng a si ih, zan lam nazi pathum tiang leitlun hmuahhmuah
         ah thimkhawzing a tlung.
         45 Cule ni a thim. Temple hmun thianghlim sungih puanzar cu a laifangin a tlek.
         46 Jesu cu ring zetin a au ih, “Ka Pa, na kut sungah ka thlarau ka lo hlan,” tiah a
         ti. Cutiih a ti hnuah a thlarau a thlah.
         47 Cui canah, ralkap za hotu in thil cang mi a hmuh tikah Pathian a thangṭhat. Cule,
         “Hi pa cu midingfel rori a si,” tiah a ti.
         48 Cun, hi thil zoh dingih a rakhawmtu mipi zatein thil cang mipawl an hmuh tikah an
         awm an cum ih an tlungkir.
         49 Amah Jesu a theitu hmuahhmuah le Galili peng ihsin a thluntu nunaupawl tla cu hla
         nawn ah an ding ih, cui thilpawl cu an thlir.
         50 Cule, zoh hnik, cu tawkah cun Judia peng Arimathia khaw mi Joseph an ti mi pa a rak
         um. Amah cu khawnsil sungtel a si ih, miṭha le midingfel a si.
         51 Anih cun khawnsil thu relcat mi le an thilti mi cu a lung a kim lo. Amah cu Pathian
         uknak rak hngaktu khal a si.
         52 Cu pa cu Pilat hnenah a feh ih, Jesui ruang cu a va dil.
         53 Joseph in Jesui ruang cu a lathla ih puannem pate in a tuam. Cule zohman an phum
         dah lonak lungpi a virh mi thlan sungah a ruang cu a phum.
         54 Cui ni cu timlamawk ni a si ih, Sabbath Ni a thawk zikte.
         55 Galili peng ihsi Jesu thawi a ratlangtu nunaupawl khalin an thlun ih, thlan le Jesui
         ruang a retdan tla an hmu.
         56 Cule an tlungkir ih, rimhmui le hriak rimhmui pawl tla an timtuah. Cule thupek vekin
         Sabbath Ni cu an cawl.

1 Zarh khat ih a hmaisabik ni zingthlapit khawfingcah zawngah cui nunaupawl cu a dang
         nunaupawl thawn an rak timtuah cia mi hriak rimhmuipawl tla keng in thlan ah an va
         feh.
         2 Lung cu thlan ihsin hrilh a rak si zo ti kha an hmu.
         3 Cule, a sungah an vung lut ih, Bawipa Jesu-ih ruang cu an hmu lo.
         4 Cule, hiti hin a rak si, cu mi ruangih khawruahhar zetih an um laiah, ngai hnik,
         mi pahnih cu hnipuan tleu hruh in an kiangah an rung ding.
         5 Nunaupawl cun an ṭih tukih lei ah an bawk. Cu tikah mi pahnih cun, “Ziangah a nung
         mi cu mithi lakih nan hawl?
         6 Anih cu hi tawkah a um lo, a tho zo sokhaw! Galili peng ih a um laiah nan hnenih
         a lo sim mi thu kha cing uh.
         7 ‘Minung Fapa hi misualpawl kut sungah an pe ding ih an khengbet ding. Cule a ni thumnak
         ah a thosal ding,’ a ti kha,” tiah an ti.
         8 Cule nunaupawl cun a ṭawng mi kha an vun mangsal.
         9 Thlan ihsin an kirsal ih, cui thu hmuahhmuah cu apostol hleikhat hnenah le midang
         hmuahhmuah hnenah an sim.
         10 Cui thu apostolpawl hnenih va simtu cu Mary Magdalin le Joana, James-ih nu Mary le
         an hnenih a rak um ve mi a dang nunaupawl tla an si.
         11 An sim mi thu cu apostolpawl in thulolakmen ah an ruat ih an rak zum lo.
         12 Asinan, Peter cu a ding ih, thlan ah cun a va tlan. Cule kun tahratin a vun zoh ih,
         puannem pate tan mi lawng a hmu. Cu tikah thil cang mi thu ah mangbang zetin inn ah
         a tlung.
         13 Cule, ngai hnik, cui ni thothoah Jerusalem khawpi ihsin peng sarih hrawng a hla mi
         Emmaus ti mi khaw lamah an lakih mi pahnih cu an rak feh.
         14 Acui thil cang mi hmuahhmuah cu an reltlang rero.
         15 Cule hiti hin a rak si, cui thu cu an ṭawng ih an reltlang rero laiah Jesu amah roriin
         a hei naih hai ih an hnenah a feh ve.
         16 Asinan, amah an theihthiamlonak dingah an mit cu huhsak an si.
         17 Cule Jesu in an hnenah, “Feh phahih nan reltlang rero mi kha ziang thu saw a si?
         Ziangruangah mithmaisia zetin nan um?” tiah a sut hai.
         18 An lakih mi pakhat Kleopas an ti mi pa in a sang ih a hnenah, “Jerusalem khua ah
         mikhual sisiin tunai teih cu tawkih thil cang mipawl a theilotu cu nangmah lawng hi
         maw na si?” tiah a ti.
         19 Jesu in an hnenah, “Ziang thil maw?” tiah a ti. Cu tikah annih in a hnenah, “Nazareth
         Jesui thuhla, amah cu Pathian le minung hmuahhmuah hmaiah thilti ah le ṭawngkam ah
         a nasazet mi profet a si.
         20 Puithiam sangpawl le kan hruaitupawl in amah cu thah dingih thuṭhensak dingin an
         pe ih an rak khengbet.
         21 Asinan kannih cun amah cu Israel tlentu ding a si tiah kan rak ruahsan. Cuipawl hmuahhmuah
         tlunah, tuisun cu cui thilpawl a cannak ih a ni thumnak a si.
         22 Kan lakih nunau hrekkhatpawl in mangbang zet ko in tuah. Zingthlapitah thlan ah an
         va feh.
         23 Asinan a ruang an hmu lo. Cule an tlungkirsal ih, vancungmipawl laraw kan hmu. Annih
         in, amah cu a nung zo tiah in sim, tiah an ti.
         24 Cu tikah kan lakih mi hrekkhatpawl cu thlan ah an va feh ih, nunaupawl ih an sim
         mi vekin an va hmu. Asinan amah Jesu taktak cu an rak hmu lo,” tiah an ti.
         25 Cule Jesu in an hnenah, “Miaapawl, profetpawl ih an rak sim mi hmuahhmuah hi nan
         va zum har lawmmam ve!
         26 Khrih cun cupawl cu a tuar tengteng ding ih a ropitnak sungah a lut ding a si lo
         maw?” tiah a ti.
         27 Cule Mawsi cabupawl ihsin a thawk ih, profet cabupawl hmuahhmuah sungih amai thu
         an ngan mi Cathianghlim hmuahhmuah kha an hnenah a simfiang.
         28 An feh tumnak khua an thlen zik zawngah Jesu cu hladeuh feh hrih ding vekin a umawter.
         29 Cu tikah annih in, “Kan hnenah riak aw, khua a sim ih a thim thlang fawn,” tiah an
         kai. Cule an hnenah riak dingin a lut.
         30 Cule hiti hin a rak si, an hnenah rawl hil ih a to laiah sang a la ih, lungawithu
         a sim, cule a phel ih an hnenah a pe hai.
         31 Cu tikah an mit a hung vang ih amah Jesu a si kha an theithiam. Cule an mithmuh ah
         a hlo.
         32 Cule anmah le anmah, “Lamzin ih kan hnenih a ṭawng le Cathianghlim in rak simfian
         laiah khan kan thinlung meisa kang vekin kan sungah a um tho a si lo maw?” tiah an
         tiaw.
         33 Annih cu acui can roriah an tho ih, Jerusalem ah an kirsal. Cule cu tawkah mi hleikhatpawl
         le an hnenih um mipawl an rak umkhawm kha an va hmu.
         34 Cupawl cun, “Bawipa cu a rak thosal ngaingai, Simon hnenah a lang zo,” tiah an rak
         ti.
         35 Cule annih in lamzin ih thil cang mipawl le sang a phel tikih amah an rak theihthiam
         thu an sim ve.
         36 Cutiih cui thilpawl an rel rero laiah Jesu amah rori cu an laiah a ding ih an hnenah,
         “Nan hnenah hnangamdaihnak um hram seh,” tiah a ti.
         37 Asinan annih cu an lau tuk ih ṭihnak in an khat, thla hmu ah an ruataw.
         38 Cu tikah anih in an hnenah, “Ziangah nan thin a phan? Ziangah saw nan thinlung sungih
         nan rinhlelh?
         39 Ka kut le ka ke tla hi zoh hnik uh! Keimah rori ka si ko. I tham hnik uh la i zoh
         hnik uh. Ziangahtile, thla cun taksa le ruh a nei lo. Kei cun in hmuh vekin taksa
         le ruh ka nei a si,” tiah a ti.
         40 Cutiih a ṭawng ṭheh hnuah a kut le a ke pawl tla a hmuh hai.
         41 Cule annih cu an mang a bangih an lungawinak ruangah zum loin an um thotho tikah
         anih in an hnenah, “Hi tawkah rawl ziang tal nan nei maw?” tiah a ti.
         42 Cule annih in ngasa em hmin cia le khuai thlar khat an pe.
         43 Cumi cu a la ih an hmaiah a ei.
         44 Cule, anih in an hnenah, “Nan hnenih ka um laiih ka lo sim mi thupawl tla cu hiti
         hin a si, Mawsi Dan bu sungah si seh, profetpawlih cabu sungah si seh, Sam bu sungah
         si seh keimai thu an rak ngan mi hmuahhmuah cu a tlamtling thluh ding,” tiah a ti.
         45 Cu tikah Cathianghlim an theihthiam theinak dingah an theihthiamnak a awnsak hai.
         46 Cule, anih in an hnenah, “Cathianghlim in hitin a ti. Khrih in a tuar tengteng ding
         ih a ni thumnak ah mithi lak ihsin a thosal ding.
         47 Sualsirnak le sualpawl ngaidamnak thu cu Jerusalem ihsi thawkin miphun hmuahhmuah
         hnenah amai hmin in sim a si ding.
         48 Nannih cu hi thupawl theihpitu nan si.
         49 Ngai hnik uh, Ka Pai thutiam cu nan parah ka run thlah. Asinan tlun lam ihsin huham
         thawi thawm nan si lai hlan lo Jerusalem ah rak um uh,” tiah a ti.
         50 Cule Jesu in Bethany khua tiang a hruaisuak hai. Cu tawkah a kut a thlir ih thlawsuah
         a pek hai.
         51 Cule hiti hin a rak si, mal a sawm hai laiah an hnen ihsin anih cu ṭhen a si ih,
         vancung ah laksoh in a um.
         52 Amah an biak hnuah Jerusalem ah lungawi zetin an tlungkir.
         53 Cule an tikcu hmuahhmuah cu temple kulh sungah Pathian thangṭhatnak le Pathian hnenih
         lungawithu simnak ah an hmang. Amen.JOHANJOHANJOHANJOHANJOHAN

1 A hramthawkin Thu a um. Cui Thu cu Pathian thawn a um ih, cui Thu cu Pathian a si.
         2 Cui Thu cu a thawkin Pathian thawn a um.
         3 Thil hmuahhmuah hi amah ih sersiam ṭheh mi an si. Cule thil sersiam mi lakah amah
         ih sersiam lo mi thil zianghman a um lo.
         4 Amah ah nunnak a um ih, cui nunnak cu minungpawlih tleu a si.
         5 Cui tleu cu thim lakah a tle nan thim in a theithiam lo.
         6 Pathian thlah mi pakhat a um ih, a hmin cu John a si.
         7 Tleu thuhla a theihter theinak dingah anih cu theihtertu si dingin a ra ih, amai
         zarin mi hmuahhmuah in an zum theinak dingah tleu thu cu a theihter.
         8 Anih cu cui tleu cu a si lo, cui tleu theihter dingah a ra sawn.
         9 Cui tleu cu mi hmuahhmuah hnenih tleu petu dingah leitlun ih a ra mi tleu diktak
         a si.
         10 Amah cu leitlun ah a um ih, leitlun hi amah ih sersiam a si. Asinan leitlun mipawl
         in amah cu an thei lo.
         11 Amai mipawl hnenah a ra nan a mipawl in an cohlang lo.
         12 Asinan amah cohlangtu hmuahhmuah cu Pathian fate ih can theinak a pe hai. Cupawl
         cu amai hmin zumtupawl an si.
         13 Annih cu thisen ih hrin an si lo, tisa duhnak ih hrin khal an si lo, mipa duhnak
         ih hrin khal an si lo, Pathian-ih hrin mi an si sawn.
         14 Cui Thu cu milai ah a rungcang ih, kan lakah a um. Cule kannih in a ropitnak kan
         rak hmu. Cumi cu Pai Fapa neihsunih ropitnak a si. Amah cu zangfahnak le thutak in
         a khat.
         15 John in cu pa a theihpi ih, “ ‘Anih cu ka hlanih a rak um zo ruangah, ka hnuih a
         ratupa cu keimah hnakin a ropisawn a si,’ tiah ka lo sim mi kha amai thu ka sim mi
         a si,” tiin a aupi.
         16 A famkimnak ihsin zangfahnak tlunih zangfahsinnak cu kan zaten kan co cio.
         17 Ziangahtile, Dan cu Mawsi hmang in pek a si. Zangfahnak le thutak cu Jesu Khrih ihsin
         a ra.
         18 Zohman in Pathian cu ziangtik hmanah an hmu dah hrih lo. Pai ṭang sungih a um mi
         Fapa neihsun in amah cu a langfiangter zo.
         19 “Zo na si?” tiih sut dingah Jerusalem ihsin Jew-pawl in puithiampawl le Levi mipawl
         John hnenih an hei thlah tikah, John in thu a theihter mi cu hihi a si,
         20 phehlotein a phuangaw ih, “Keimah cu Khrih ka si lo,” tiah a phuangaw.
         21 Cule annih in, “Asile zo na si? Elijah teh na si maw?” tiah an sut. Anih in, “Ka
         si lo,” tiah a ti. “Cui profet teh na si maw?” tiah an sut lala ih, anih in, “Ka si
         lo,” tiah a let hai.
         22 Cule annih in a hnenah, “In rak thlahtupawl kan va simkir theinak dingah zo na si?
         Nangmah le nangmah teh zo na tiaw?” tiah an ti.
         23 Anih in, “Keimah cu profet Isaiah ih a rak sim mi ‘ BAWIPAI lamzin kha dingter uh,’
         tiih ramṭhing ih mi pakhat auaw kha ka si,” tiah a ti.
         24 Cui an rak thlah mipawl cu Farasipawlih milai an si.
         25 Cule annih in John hnenah, “Nangmah cu Khrih le na si lo, Elijah le na si lo ih,
         cui profet le na si fawn lo ah cun ziangruangah baptisma na pek?” tiah an sut.
         26 John in an hnenah, “Kei cun ti ah baptisma ka pe, sikhalsehla nan lakih a ding mi
         pakhat nan theih lo mi a um.
         27 Ka hnuah ra ih, keimah hnakih mithupisawnpa cu amah hi a si. A kedam hri phawihsaktu
         ding hmanah ka tlak lo,” tiah a sang hai.
         28 Cui thilpawl a cannak hmun cu John in baptisma a pek reronak Jordan tiva khatlam
         ral Bethabara khua ah a si.
         29 A thaisun ah John in Jesu a hnen lam panih a rat kha a hmu ih, “Zoh hnik uh, leitlun
         sual phurhlotu Pathian Tuufano khi!
         30 ‘Mi pakhat cu ka hnuah a ra ih, anih cu ka hlanih a rak um zo ruangah keimah hnakin
         a thupisawn,’ tiih ka ti mi pa cu amah hi a si.
         31 Amah cu ka rak thei lo. Asinan amah cu Pathian in Israel-mipawl hnenih a langter
         theinak dingah ti ah baptisma pe in ka ra a si,” tiah a ti.
         32 John in a theihpinak thu cu hitin a sim, “Vancung ihsin Thlarau cu thuro vekin a
         rung ṭum ih, a parih a fut ringring kha ka hmu.
         33 Amah cu ka thei lo. Asinan ti ah baptisma pe dingih keimah i thlahtu in ‘Thlarau
         a rung ṭum ding ih, a parih a fut ringring na hmu ding. Cu pa cu Thlarau Thianghlim
         ih baptisma petupa a si,’ tiah ka hnenih i ti vekin,
         34 ka hmu zo ih, hihi Pathian Fapa a si tiah ka theihpi zo,” tiah a ti.
         35 A thaisun ah John cu a dungthluntupawl lakih mi pahnih thawn hmunkhat ah an dingtlangsal.
         36 Cu tawkih Jesu a feh rero lai kha a hmu ih, John cun, “Zoh hnik uh, Pathian Tuufano
         khi!” tiah a ti.
         37 Cule cui dungthluntu pahnih cun John-ih ṭawng cu an thei ih, Jesu cu an thlun.
         38 Cule Jesu cu a her ih amah an thlun kha a hmuh tikah an hnenah, “Ziang nan hawl rero?”
         tiah a sut hai. Cule annih in, “Rabbi, khui tawkah na um?” tiah an ti. Rabbi tiih
         sullam cu ‘Zirhtu’ tinak a si.
         39 Anih in an hnenah, “Ra uh la zoh uh,” tiah a ti. Cule an feh ih, a umnak hmun cu
         an va hmu. Cui can cu zan lam nazi pali hrawng a si ruangah cui ni cu a hnenah an
         camta.
         40 John-ih ṭawng rak theitu le a thluntu mi pahnih lakih pakhat cu Simon Peter-ih naupa
         Andru a si.
         41 Cu pa cun a hmaisabikah amai upa Simon a hmu ih, a hnenah, “Messiah kan rak hmu zo,”
         tiah a sim. Messiah tiih sullam cu ‘Khrih’ tinak a si.
         42 Cule Andru in Simon cu Jesu hnenah a hruai. Jesu in amah cu a zoh ih, “Nangmah cu
         Jonah-ih fapa Simon na si. ‘Kefas’ tiih kawh na si ding,” tiah a ti. Kefas tiih sullam
         cu ‘Peter’ tinak a si.
         43 A thaisun ah Jesu cu Galili peng ih feh a duh. Jesu in Filip a tawng ih a hnenah,
         “I thlun aw,” tiah a ti.
         44 Filip cu Andru le Peter ih khua, Bethsaida khaw mi a si.
         45 Filip in Nathanael a tawng ih a hnenah, “A thuhla Mawsi in a Dan bu sungih a ngan
         mi le profetpawl khalin an rak ngan mi pa kan tawng zo. Amah cu Nazareth, Joseph-ih
         fapa Jesu a si,” tiah a sim.
         46 Cule Nathanael in a hnenah, “Nazareth ihsin thil ṭha a suak thei ding maw?” tiah
         a ti. Cule Filip in a hnenah, “Ra aw la, zoh hnik,” tiah a ti.
         47 Jesu in a hnen lam panih Nathanael a rat kha a hmuh tikah, “Zoh hnik uh, Israel-mi
         diktak khi. Amah ah mi bumnak a um lo,” tiah Nathanael-ih thuhla cu a rel.
         48 Nathanael in a sang ih a hnenah, “Ziangtin saw nang in kei i theih?” tiah a ti. Jesu
         in a hnenah, “Filip in a lo kawh hlan, theipi kung hnuaiih na rak um laiah khan ka
         lo hmu,” tiah a sang.
         49 Nathanael in a sang ih, a hnenah, “Rabbi, nang cu Pathian Fapa na si. Israel Siangpahrang
         na si,” tiah a ti.
         50 Jesu in a sang ih a hnenah, “ ‘Theipi kung hnuaiah ka lo hmu,’ tiah ka lo ti ruangah
         maw na zum? Cupawl hnakih ropisawn thilpawl tla na hmu lai ding,” tiah a ti.
         51 Cule Jesu in Nathanael hnenah, “Na hnenah, thungaiin, thungaiin ka lo sim, hi hnuah
         vancung awngaw in Pathian vancung mipawl Minung Fapa parih an kai le an ṭum nan hmu
         leh ding,” tiah a ti.

1 Cule a ni thumnak ah Galili peng Kana khua ah ṭhitumnak a um ih, cu tawkah Jesu-ih
         nu a um.
         2 Jesu le a dungthluntupawl khal cui ṭhitumnak ah cun an sawm.
         3 Cule sabitti a cem tikah Jesu-ih nu in a hnenah, “Sabitti an nei nawn lo,” tiah a
         sim.
         4 Jesu in a hnenah, “Nunau, nang thawn ziang titlang ding so ka neih? Ka can a thleng
         hrih lo,” tiah a ti.
         5 A nu in siahhlawhpawl hnenah, “Nan hnenih a lo sim mi pohpoh tuah uh,” tiah a ti
         hai.
         6 Cu tawk hmun ah Jew-pawl in an tithianhlimawknak ih an hman ṭheu mi lung tibel paruk
         an ret. Bel khat in kalan kul ihsin sawmthum tiang a dawl thei.
         7 Jesu in an hnenah, “Tibelpawl cu a khat in ti thun uh,” tiah a ti. Cule annih in
         a khat in an thun.
         8 Cule anih in an hnenah, “Atu ah vun suak uh la mo puai hotupa hnenah hei keng uh,”
         tiah a ti. Cule annih in a hnenah an hei keng.
         9 Cule mo puai hotupa in sabitti ih cang ti cu a teh tikah khui tawk ihsin ra mi a
         si ti a thei lo. Asinan tikhaitu siahhlawhpawl cun an thei. Mo puai hotupa cun mo
         neitupa cu a ko.
         10 Cule a hnenah, “Mi kipin a thawk ah sabitti ṭha an suah ih, an rit hnuah sabitti
         ṭha lo deuh an suah ṭheu. Asinan nang cun atu tiangin sabitti ṭha na ret ṭha hrih
         lai,” tiah a ti.
         11 Jesu in hi hminsinnak hmaisabik hi Galili peng Kana khua ah a tuah. Cutivekin a ropitnak
         a langter ih, a dungthluntupawl in amah cu an zum.
         12 Cu mi hnuah Jesu cu Kapernaum khua ah a vung feh. A nu, a naulepawl le dungthluntupawl
         khal a hnenah an feh ve. Cu tawkah ni tampi an cam lo.
         13 Jew-pawlih Lantapuai a nai thlang ih, Jesu cu Jerusalem ah a hung so.
         14 Cule, temple kulh sungah cawcangpawl, tuupawl, thuropawl zuartu le paisa thlengtupawl
         tla to in a hmu.
         15 Vuaknak hrihrual a tuah ih, temple kulh sung ihsin an zaten a dawisuak ṭheh. Tuupawl
         le cawcangpawl khal a dawisuak. Paisa thlengtupawlih paisa a bungdarhsak ṭheh ih,
         an cabuaipawl a linglet ṭheh.
         16 Thuro zuartupawl hnenah cun, “Hi thilpawl hi hi tawk ihsin lahlo uh. Ka Pai inn cu
         thil zuarnak le leinak ah cangter hlah uh,” tiah a ti hai.
         17 Cule a dungthluntupawl in, “Na inn hrangih ṭhahnem ka ngainak in i ei thluh,” tiih
         ngan mi cu an vun mang.
         18 Curuangah, Jew-pawl in an sang ih, “Hi thilpawl na tuahnak hin, kan hnenah ziang
         hminsinnak so in hmuh?” tiah Jesu cu an ti.
         19 Jesu in a sang ih an hnenah, “Hi temple hi ṭhiatbal uh la, ni thum sungah ka dinsal
         ding,” tiah a ti hai.
         20 Curuangah, Jew-pawl in, “Hi temple cu kum sawmli le kum ruk sung an sak mi a si.
         Ni thum sungah na dinsal thei ding maw?” tiah an ti.
         21 Asinan Jesu cun amai taksa temple thu a sim mi a si.
         22 Curuangah, mithipawl lak ihsin Jesu thawhter a si hnuah, a dungthluntupawl in hi
         thu cu an hnenah Jesu in a rak sim zo a si ti an vun mang. Cule, Cathianghlim le Jesu
         ih thusim mi cu an zum.
         23 Lantapuai canah Jesu Jerusalem ih a um laiih hminsinnak a tuah mipawl an hmuh tikah
         mi tampi in Jesui hmin an zum.
         24 Asinan, mi hmuahhmuah a theih hai ruangah, Jesu cu an hnenah amah le amah a peaw
         lo.
         25 Milai sungah ziang a um ti a theih ruangah milai thu cu zohman ih theihter a ṭul
         lo.

1 Farasimi lak ihsin mi pakhat a hmin Nikodemas an ti mi a rak um. Amah cu Jew-pawl
         lakih hruaitu pakhat a si.
         2 Cu pa cu zan ah Jesu hnenah a ra ih, a hnenah, “Rabbi, nangmah cu Pathian hnen ihsin
         a ra mi zirhtu na si ti kan lo thei. Ziangahtile, Pathian in a umpi lo a si ah cun
         na tuah mi hminsinnakpawl hi zohman in an tuah thei lo ding,” tiah a ti.
         3 Jesu in a sang ih a hnenah, “Thungaiin, thungaiin ka lo sim, mi zokhal hrinsal a
         si lo ah cun Pathian uknak a hmu thei lo ding,” tiah a ti.
         4 Nikodemas in a hnenah, “Ziangtin mi pakhat cu a upat hnuah hrin a si thei ding? A
         nui pum sungah a vei hnihnak lut in hrin a si thei ding maw?” tiah a ti.
         5 Jesu in, “Thungaiin, thungaiin ka lo sim, mi zokhal ti le Thlarau ih hrin a si lo
         ah cun Pathian uknak sungah a lut thei lo ding.
         6 Ziangkhal taksa ih hrin mi cu taksa a si ih, ziangkhal Thlarau ih hrin mi cu thlarau
         a si.
         7 Na hnenah, ‘Hrinsal nan si tengteng ding a si,’ ka lo ti ruangah na mangbang hlah.
         8 Thli cu a duhduhnak ah a hrang. A thawm cu na thei nan, khui tawk ihsin a ra ih,
         khuiah a feh ti cu na thei riai lo. Zokhal Thlarau ih hrinnak a cotu cu cuvekin a
         si,” tiah a ti.
         9 Nikodemas cun a sang ih a hnenah, “Ziangtin cui thilpawl cu a cang thei ding?” tiah
         a ti.
         10 Jesu in a sang ih a hnenah, “Ziangtin nangmah cu Israelmipawlih zirhtu na si ih cui
         thilpawl cu na theih lo?
         11 “Thungaiin, thungaiin ka lo sim, kan rak theih mi kan sim ih, kan rak hmuh mi kan
         theihter. Asinan nannih in kan thu theihter mi cu nan cohlang lo.
         12 Leitlun thil thuhlapawl ka lo sim ih nan zum lo. Vanram thuhlapawl tla lo sim ningla
         ziangtin nan zum thei ding?
         13 Vanram ihsin a rung ṭumtu vanram ih a um mi Minung Fapa siarlo zohman vanram ih kai
         an um lo.
         14 Mawsi in ramṭhing ah rul a tar bangin Minung Fapa khal tar a si ve ding.
         15 Cutin zokhal amah a zumtu cu siathloral loin kumkhawnunnak an neihnak ding hrangah
         a si.
         16 “Ziangahtile, Pathian in leitlun mipawl a duhdawtdan cu hiti hin a si, a Fapa neihsun
         a pe. Cutin Fapa a zumtu zokhal an siathloral lo ding ih, kumkhawnunnak an nei sawn
         ding.
         17 Ziangahtile, leitlun mipawl thuṭhen dingah Pathian in leitlun ah a Fapa a thlah lo.
         Amah thawngin leitlun mipawl rundam an si theinak dingah Pathian in a Fapa a thlah
         a si sawn.
         18 Fapa a zumtu cu thuṭhen a si lo. Asinan a zumlotu cu thuṭhen a si zo. Ziangahtile,
         Pathian-ih Fapa neihsun hmin a zum lo ruangah a si.
         19 Cule thuṭhennak cu hihi a si, leitlun ah tleu a ra thleng zo. Asinan, an hnaṭuanpawl
         an ṭhat lo ruangah mi in tleu hnakin thim an duh sawn.
         20 Ziangahtile, zokhal thil ṭha lo a tuahtu cun tleu a hua ih, a thilti mipawl langter
         a silonak dingah tleu ah a ra lo.
         21 Asinan thutak nunpitu cu a thilti mipawl Pathian hmaiih tuah a si ti langter a si
         theinak dingah tleu ah a ra a si,”tiah a ti.
         22 Cu mipawl hnuah Jesu le a dungthluntupawl cu Judia peng sungah an feh. Cu tawkah
         an hnenah Jesu cu a cam ih, baptisma mi a pe.
         23 Salim khaw kiang Aenon ah ti tampi a um ruangah John khalin baptisma a pe rero. Cule
         mi an ra ih, baptisma an co.
         24 Ziangahtile, John cu thawngthlak a si hrih lo.
         25 John-ih dungthluntu hrekkhatpawl le Jew-pawl kha an thianfaiawknak thu ah elawk an
         thawk.
         26 Cule John hnenah an feh ih a hnenah, “Rabbi, Jordan tiva ralkhat ih na hnenih a rak
         umtu a thuhla na rak theihter mi pa khan, zoh hnik, baptisma mi a pe rero. Mi hmuahhmuah
         a hnenah an feh rero a si,” tiah an ti.
         27 John in a sang ih, “Van ihsin pek a si lo ah cun mi in zianghman a ngah thei lo.
         28 ‘‘Kei cu Khrih ka si lo,’ asinan, ‘Pathian in amai hlanah i thlah a si,’ tiih ka
         sim mi kha nanmah rori hi i theihpitu nan si.
         29 Mo a neitu cu mo neitupa a si. Asinan, mo neitupai rualpa, a aw ngaithla ih ding
         cun mo neitupai aw a theih ruangah a lung a awi ngaingai. Curuangah, hih ka lungawinak
         hi a famkim a si.
         30 Anih cu a ropi deuhdeuh ding, asinan, kei cu ka ṭumsuk deuhdeuh ding.
         31 “Tlun lam ihsin a ratu cu ziang hmuahhmuah tlunah a um. Leitlun ih mi cu leitlun
         mi a si ih, leitlun thu a sim. Vancungram ihsin a ra mi cu ziang hmuahhmuah tlunah
         a um.
         32 Anih cun a hmuh zo mi le a theih zo mi thu a theihter. Asinan zohman in a thu theihter
         mi cu an pawm lo.
         33 A thu theihter mi a cohlangtu cun Pathian cu a dik a si tiah nemhngehnak tacik a
         khen.
         34 Ziangahtile, Pathian ih thlah mi cun Pathian thu a sim. Pathian in cu pai hnenah
         a Thlarau cu leitek um loin a pe.
         35 Pa in Fapa cu a duhdaw ih, a kut sungah ziang hmuahhmuah a pe thluh zo.
         36 Fapa a zumtu in kumkhawnunnak a nei. Fapa a zumlotu cun nunnak a hmu lo ding ih,
         Pathian thinhengnak cu a parah a um ringring sawn a si,” tiah a ti.

1 John hnakin Jesu in dungthluntu tamsawn a tuah ih, baptisma a pe tamsawn ti Farasipawl
         in an thei ti Bawipa in a thei.
         2 Amah Jesu rori cun baptisma a pe lo nan, a dungthluntupawl in an pe sawn.
         3 Judia peng a fehsan ih, Galili peng ah a fehsal.
         4 Cule Jesu cu Samaria peng a paltlang tengteng a ṭul.
         5 Curuangah, Jakob in a fapa Joseph hnenih a rak pek dah mi loram kiangih um, Samaria
         peng ih khua pakhat Saikhar an ti mi cu a thleng.
         6 Cu tawkah Jakob-ih tikhur a um. Jesu cu a khualtlawnnak ah a bang tuk ruangah tikhur
         kiangah cun a to. A tikcucan cu sun nazi hleihnih hrawng a si.
         7 Samaria nunau pakhat cu ti khai dingin a ra. Jesu in a hnenah, “Ka in dingah ti i
         pe aw,” tiah a ti.
         8 Ziangahtile, a dungthluntupawl cu rawl lei dingah khaw sungah an rak fehhlo zo.
         9 Curuangah, Samaria nunaunu in a hnenah, “Nang cu Jew-mi na si ih, kei cu Samaria
         nunau ka si. Ziangtin saw in ding ti i dil?” tiah a ti. Jew-pawl cu Samariamipawl
         thawn pehtlaihawknak an neih lo ruangah, cutiih a tinak a si.
         10 Jesu in a sang ih a hnenah, “Pathian thilpek le, ‘Ka in dingah ti i pe aw,’ tiih
         a lo titupa hi zo a si ti theita cila cu na rak dil zo ding ih, na hnenah nunnak ti
         a lo pe zo ding nan,” tiah a ti.
         11 Nunaunu in a hnenah, “Ka pu, ti khainak ding zianghman na nei lo ih, tikhur le a
         thuk fawn si, khui tawk ihsin himi nunnak ti cu na neih?
         12 Tikhur in petu kan pa Jakob hnakin nang cu na ropisawn maw si? Amah le a falepawl
         le a rannungpawl cu himi ihsin ti an in,” tiah a ti.
         13 Jesu in a sang ih a hnenah, “Zokhal hi ti a intu cu a ti a halsal ding.
         14 Asinan, zokhal a hnenih ka pek ding mi ti a intu cu a ti a hal dah nawn lo ding.
         Ka pek ding mi ti cu a sungah kumkhawnunnak tiangin a putsuak rero mi cirhti nung
         ah a cang sawn ding,” tiah a ti.
         15 Nunaunu in a hnenah, “Ka pu, ka ti a hallonak dingah le hi tawkah ti khai in ka ratsal
         nawn lonak dingah cui ti cu i pe aw,” tiah a ti.
         16 Jesu in a hnenah, “Feh aw, na pasal va ko aw la, hi tawkah rakirsal aw,” tiah a ti.
         17 Nunaunu in a sang ih, “Pasal ka nei lo,” tiah a ti. Jesu in a hnenah, “ ‘Pasal ka
         nei lo,’ na ti mi cu thudik a si.
         18 Ziangahtile, pasal panga na nei zo ih, atu ih na neih mi pa hi na pasal a si lo.
         Cumi cu dik zetin na rel a si,” tiah a ti.
         19 Cule nunaunu in a sang ih a hnenah, “Ka pu, nangmah cu profet na si tiah ka lo ti
         thei.
         20 Kan pupapawl cun hi tlang parah Pathian an bia. Asinan nannih cun Jerusalem cu mi
         in Pathian an biaknak ding hmun a si ding nan ti,” tiah a ti.
         21 Jesu in a hnenah, “Nunau, i zum aw. Hi tlang par le Jerusalem ih Pa Pathian nan biak
         lo ding can cu a thleng leh ding a si.
         22 Nannih cun nan biak mi zo a si ti nan thei lo. Rundamnak cu Jew-pawl hnenin a rat
         ruangah kannih cun kan theih mi cu kan bia a si.
         23 A diktakih a betupawl in Pa cu thlarau le a taktak ih an biak can a thleng ding.
         Cucu tui can hi a si. Ziangahtile, Pa in amah betu dingah cuvek mipawl a hawl a si.
         24 Pathian cu Thlarau a si ih, a betupawl in thlarau le a taktakin an be tengteng ding
         a si,” tiah a ti.
         25 Nunaunu in a hnenah, “Khrih an ti mi Messiah a ra ding ti cu ka thei. Amah a rat
         tikah thil hmuahhmuah kan hnenah a phuang ding,” tiah a ti.
         26 Jesu in a sang ih a hnenah, “A lo be rerotu keimah hi amah cu ka si,” tiah a ti.
         27 Culai fangah a dungthluntupawl cu an ra thleng. Nunaunu thawi an biakawk rero cu
         an mang a bang. Asinan, “Ziang na duh?” tiah si maw, “Ziangah hi nu na bia?” tiah
         si maw zohman in an ti lo.
         28 Cule cu nu cu a ti bel a tanta ih, khaw sungah a feh ih, mipi a va sim.
         29 “Ra uh la, ka thiltuah zo mi hmuahhmuah i sim thluh theitupa hi ra zoh hnik uh. Cu
         pa cu Khrih a si ko lo maw?” tiah a ti.
         30 Cule, khaw sung ihsin an suak ih a hnenah an ra.
         31 Asinan culai fangah dungthluntupawl in, “Rabbi, rawl ei aw,” tiah an ngen.
         32 Asinan anih in an hnenah, “Nan theih lo mi rawl ei ding ka nei,” tiah a ti.
         33 Curuangah dungthluntupawl cu, “A hrangah mi in rawl ei ding an rak keng zo teh a
         si pei maw?” tiah pakhat le pakhat an tiaw.
         34 Jesu in an hnenah, “I thlahtupai duhzawng tuah le a hnaṭuan ṭhehsuak ding hi ka rawl
         a si.
         35 Nannih in, ‘Fang ahnak dingah thla li a duh hrih lai,’ nan ti a si lo maw? Zoh hnik
         uh, ka lo sim a si, dak uh la, lopawl khi zoh uh, ah cu in fang an thar zo.
         36 Fang attu cun a hlawhman a ngah ih, kumkhawnunnak tiang thlairah a khawm. A tuhtu
         le a attu an lungawitlang theinak dingah cucu a tuah a si.
         37 Cutin, ‘Mi pakhat in a tuh ih, a dang pakhat in a at,’ ti mi cu a dik a si.
         38 Nan ṭuanlonak ih fang at dingin ka lo thlah. Midangpawl in hna an ṭuan ih, an ṭuan
         cia mi ah nannih nan lut,” tiah a ti.
         39 Cule nunaunu in, “Ka thiltuah zo mi hmuahhmuah i sim thluh,” tiah a theihter ruangah
         cui khua ih Samaria mi tampi in Jesu an zum.
         40 Curuangah, Samariamipawl Jesu hnenih an feh tikah an hnenih cam dingin an ngen. Cule
         an hnenah ni hnih a cam.
         41 Jesu-ih ṭawngkam rori ruangah mi tamsin in an zum.
         42 Cule annih in nunaunui hnenah, “Nangmai sim mi ruangah si loin atu ah cun kan zum.
         Kanmah roriin kan hna in kan theih zo ruangah anih cu leitlun mipawl Rundamtu, Khrih
         rori a si ti kan thei,” tiah an ti.
         43 Cule ni hnih hnuah cu tawk ihsin a fehsuak ih, Galili peng ah a feh.
         44 Ziangahtile, Jesu amah roriin, profet cu amai khua le ram ah cun upat a hlawh lo
         tiah a theihter.
         45 Curuangah, Galili a thlen tikah Galili mipawl in amah cu an cohlang. Galili mipawl
         khal puai ah an rak feh ve ih, cu tawk Jerusalem puai laiih Jesu ih thiltuah mi hmuahhmuah
         an rak hmuh zo ruangah a si.
         46 Curuangah, Jesu cu ti sabitti ih a canternak hmun Galili peng Kana khua ah a thlengsal.
         Cui canah, bawi pakhat a um ih, a fapa cu Kapernaum khua ah a na.
         47 Cu pa in Jesu cu Judia peng ihsin Galili peng ah a ra ti a theih tikah a hnenah a
         feh. A fapa a thih zikte ruangah cu pa cun a fapa ih hnenah rung feh ih damter dingin
         Jesu cu a ngen.
         48 Curuangah Jesu in a hnenah, “Hminsinnakpawl le mangbangzapawl hmu hlah uh la nan
         zum hrimhrim lo ding,” tiah a ti.
         49 Cui bawi cun a hnenah, “Ka pu, ka fapate a thih hlanah rung aw,” tiah a ti.
         50 Jesu in a hnenah, “Feh aw, na fapa a nung a si,” tiah a ti. Cule, cu pa cun Jesu
         in a hnenih a sim mi cu a zum ih a feh.
         51 A vung feh rero laiah a siahhlawhpawl in an rak hmuak ih, “Na fapa a nung a si,”
         tiah an sim.
         52 Curuangah anih in a fapa ziang tikcucanah a damdeuh ti thu a sut hai. Cule annih
         in a hnenah, “Mizan sunhnu nazi pakhat ah a khawsik nat a reh,” tiah an ti.
         53 Curuangah, cui can cu Jesu in, “Na fapa a nung a si,” tiih a rak ti cante kha a si
         ti a pa cun a thei. Cule amah rori le a insungsang zatein Jesu cu an zum.
         54 Himi cu Judia peng ihsin Galili peng ih Jesu a feh hnuih hminsinnak a tuah a vei
         hnihnak a si.

1 Cui thilpawl hnuah Jew-pawlih puai pakhat a um ih, Jesu cu Jerusalem ah a hung so.
         2 Jerusalem khua ih tuu kawtka kiangah tili pakhat a um ih, cumi cun deubuk panga a
         nei. Cui tili cu Hebru ṭawng in, ‘Bethesda,’ tiah an ti.
         3 Cui deubukpawl ah cun ti cang ding hngakin midamlo, mitcaw, kebai le zengpawl mi
         tampi an it reirei.
         4 Ziangahtile, a cancanah vancungmi cu cui tili sungah a rung ṭum ih ti kha a hninter
         ṭheu. Vancungmi in ti a hninter hnuah ti sungih mi zokhal a lut hmaisabiktu cu ziangvek
         natnak a neih a si khalle a dam ṭheu.
         5 Cui hmun ah cun kum sawmthum le kum riat sung nat a tuar mi pa pakhat a um.
         6 Cu tawkih a ih kha Jesu in a hmuh tikah cui hmun ah kum reipi rak um zo mi a si ti
         a thei. Jesu in a hnenah, “Tidam na duh maw?” tiah a ti.
         7 Minapa in a hnenah, “Ka pu, ti a hnin tikah tili sungih rettu ding ka nei lo. Ka
         fehsung ah midang in in rak ṭum khelh ringring,” tiah a sang.
         8 Jesu in a hnenah, “Ding aw la, na ihphah la in feh aw,” tiah a ti.
         9 Cule cu pa cu hmakhatteah tidam a si. Cule a ihphah a la ih a feh, cui ni cu Sabbath
         Ni a si.
         10 Curuangah tidam mi pa hnenah Jew-pawl in, “Tuisun hi Sabbath Ni a si ih, na ihphah
         na thiar a thiang lo,” tiah an ti.
         11 Anih in an hnenah, “I damtertupa in, ‘Na ihphah la aw la, feh aw,’ i ti,” tiah a
         sawn hai.
         12 Cule annih in a hnenah, “ ‘Na ihphah la aw la, feh aw,’ a lo titu cu zo a si?” tiah
         an sut.
         13 Cui hmun ah cun mi burpi an tam ruangah le Jesu a fehhlo zo ruangah damter mi pa
         cun zo a si ti a thei lo.
         14 Cui hnuah cu pa cu Jesu in temple kulh sungah a hmu ih a hnenah, “Ngai hnik tidam
         na si zo. Na parih thil ṭha lo sinsin a thlenlonak dingah va sual nawn hlah,” tiah
         a ti.
         15 Cu pa cu a fehsuak ih amah damtertu cu Jesu a si tiah Jew-pawl a sim.
         16 Cui thilpawl cu Sabbath Ni ih a tuah ruangah Jew-pawl in Jesu cu an tiduhdah ih thah
         theidan ding lamzin an hawl.
         17 Asinan Jesu in an hnenah, “Atu tiang ka Pa cu hna a ṭuan ih, kei khal ka ṭuan ve,”
         tiah a sang hai.
         18 Curuangah anih cun Sabbath Ni a pahbal lawng si loin Pathian cu amai pa ah ret in
         amah le amah Pathian thawn tlukaw ih a tuahawk ruangah, Jew-pawl in a thahdan ding
         lamzin an hawl sinsin.
         19 Curuangah Jesu in a sang hai ih an hnenah, “Thungaiin, thungaiin ka lo sim, Pa ih
         tuah mi hmu lo cun, Fapa hin amahte in zianghman a tuah thei lo. Ziangahtile, ziangkhal
         Pa in a tuah mi cu, cutivek cun, Fapa khalin a tuah ve a si.
         20 Ziangahtile, Pa in Fapa hi a duhdaw ih, amah roriih tuah mi thilpawl hmuahhmuah cu
         a hmuh. Nan mang a bangnak dingah hipawl hnakih hnaṭuan ropisawn a hmuh lai ding.
         21 Ziangahtile, Pa in mithipawl a thoter ih, nunnak a pek hai bangin Fapa khalin a duh
         mi hnenah nunnak a pe.
         22 Ziangahtile, Pa in zohman thu a ṭhen lo. Asinan Fapa hnenah thuṭhennak hmuahhmuah
         cu a hlan thluh zo.
         23 Cuti cun mi hmuahhmuah in Pa an upat bangin Fapa an upat theinak dingah a si. Fapa
         a upatlotu cu a thlahtu a Pa khal a upat lo.
         24 “Thungaiin, thungaiin ka lo sim, ka ṭawng a thei ih, i thlahtu a zumtu cun kumkhawnunnak
         a nei. Thuṭhennak a tawng lo ding ih, thihnak ihsin nunnak sungah a lut sawn a si.
         25 Thungaiin, thungaiin ka lo sim, mithipawl in Pathian Fapa aw an theih ding can cu
         a thleng ding, cui can cu atu hi a si ih a theitupawl cu an nung ding.
         26 Ziangahtile, Pa in amahte ih, nun a neih bangin Fapa hnen khalah amahte ih nun neih
         theinak ding a pe.
         27 Anih cu Minung Fapa a si ruangah, thuṭhen dingih thuneihnak khal a pe zo.
         28 “Cu mi ah mangbang hlah uh. Ziangahtile, a can a thleng ding. Cui canah cun thlan
         sungih a um mipawl hmuahhmuah in a aw an thei ding.
         29 Cule thil ṭha a tuahtupawl cu nung dingih thawhsalnak ah le thil ṭha lo a tuahtupawl
         cu thuṭhen dingih thawhsalnak ah thlan sung ihsin an ra suak ding.
         30 Keimai thu in zianghman ka tuah thei lo. Hna ih ka theihdan vekin thu ka ṭhen. Keimai
         duhnak ka hawl lo ih, i thlahtu ka Pai duhnak ka hawl ruangah ka thuṭhen mi cu a dik
         a si.
         31 “Ka cungcangthu keimahte in rel ningla, ka thurel mi cu a diklo.
         32 Midang pakhat in keimai thuhla a theihter. Cui ka thuhla a theihter mi cu a dik a
         si ti ka thei.
         33 “Nannih in John hnenah mi nan thlah ih, John in thutak a theihter.
         34 Sihmansehla theihpinak ka co mi hi minung hnen ihsin a si lo. Rundam nan si theinak
         dingah hi thilpawl hi ka rel sawn a si.
         35 John cu a alh mi le a tleu mi meito a si. A tleu ah cun can tawite sung lungawi nan
         duh.
         36 “Asinan John-ih thutheitu hnakih ropisawn thutheitu ka nei. Pa in ka ṭuan ṭheh dingah
         i pek mi ka ṭuan mipawl rori hin Pa in i thlah ti a theihter.
         37 Cule i thlahtu ka Pa in ka thuhla a theihter zo. Ziangtik hmanah a aw nan thei lo
         ih, a pianhmang khal nan hmu lo.
         38 A thlah mi nan zum lo ruangah a thu khal nanmah ah a um ringring lo.
         39 “Cathianghlim sungah kumkhawnunnak umih nan ruah ruangah, Cathianghlim ngan mi ṭha
         zetin nan hawl ciamco. Cucu ka thuhla theihtertu a si.
         40 Asinan nunnak nei dingah ka hnenih rat nan duh lo.
         41 “Minung hnen ihsin sunlawihnak ka cohlang lo.
         42 Asinan nanmah ah Pathian duhdawtnak nan nei lo ti ka lo thei.
         43 Ka Pai hmin in ka ra ih, nannih in in cohlang lo. Midang cu amai hmin in ra sehla
         nan rak cohlang ding.
         44 Pakhat le pakhat hnen ihsin sunlawihnak nan cohlang. Asinan Pathian pakhat lawng
         hnen ihsin a ra mi sunlawihnak cu nan hawl lo asile ziangtin nan zum thei ding?
         45 “Pai hnenah kei in sual ka lo puh ding tiah ruat hlah uh. Sual lo puhtu mi pakhat
         a um, cucu nan rinsan mi Mawsi a si.
         46 Ziangahtile, Mawsi in ka thuhla a ngan. Mawsi nan zum asile kei khal in zum ding.
         47 Asinan, a ngan mi nan zum lo asile ziangtin ka thupawl cu nan zum thei ding?” tiah
         a ti.

1 Hi thilpawl hnuah Jesu cu Ṭaiberias Tili an ti mi Galili Tili khatlam ralah a va
         feh.
         2 Midamlopawl parih a rak tuah mi hminsinnakpawl kha an hmuh ruangah mi burpi in amah
         cu an thlun.
         3 Cule Jesu cu tlang parah a hung kai ih, cu tawkah a dungthluntupawl thawn an totlang.
         4 Cule Jew-pawlih Lantapuai ti mi cu a nai thlang.
         5 Cule Jesu cu khua a cuan ih a hnen lam panin mi burpi ra luihlo kha a hmuh tikah,
         Filip hnenah, “An ei ding sang khuiah kan lei ding?” tiah a ti.
         6 Asinan cu mi cu Filip hniksaknak ih a ṭawng mi a si. Ziangahtile, a tuah ding mi
         cu amah in a thei cia.
         7 Filip in a hnenah, “Mi pakhat in malte ciar co ding hmanah dinari paisa zahnih man,
         sang cun a daih lo ding,” tiah a sang.
         8 A dungthluntu lakih pakhat, Simon Peter-ih naupa Andru in Jesu hnenah,
         9 “Barli sang hlawm nga le nga fa te pum hnih neitu nauhakpate hi tawkah a um. Asinan
         hi tluk minung tampi hrangah ziang a si tham cuang ding maw?” tiah a ti.
         10 Cule Jesu in, “Mipi kha toter hnik uh,” tiah a ti. Cui hmun ah hrampi tampi a um.
         Curuangah mipi cu an to. An zaten patling thawngnga hrawng an si.
         11 Jesu in sang hlawmpawl cu a la ih, lungawithu a sim hnuah dungthluntupawl hnenah
         a zem. Cule dungthluntupawl in cu tawkih a to mipawl hnenah an zemsin. Cuvek thothoin
         nga khal cu mipipawlih duh zat in an zem.
         12 An ei khawp hnuah Jesu in a dungthluntupawl hnenah, “Zianghman hloral lak men lo
         dingin hlah mi nepnawi cu sarkhawm uh,” tiah a ti.
         13 Curuangah, barli sang hlawm nga ihsin an eihlah mi nepnawi cu an sarkhawm ih, bawmte
         hleihnih a khat.
         14 Curuangah, mipi in Jesu ih tuah mi hminsinnak an hmuh tikah, “Leitlun ih a ra ding
         mi profet cu hi pa hi a si rori,” tiah an ti.
         15 An ra ding ih hranhramin siangpahrang siter dingah in ra hruai ding ti Jesu in a
         theih ruangah tlang parah amahte lawng a fehsal.
         16 Cule khua a sim tikah a dungthluntupawl cu tili ah an vung suk.
         17 Cule lawng sungah an lut ih, tili paltlang in Kapernaum khaw lam panin an feh. Khua
         a thim zo nan Jesu cu an hnenah a ra thleng hrih lo.
         18 Cule thlipi nasazetin a hrang ih tilet a tho ciamco.
         19 Cuti cun peng thum peng li hrawng an hei hlau hnuah tili parah an lawng lam panih
         Jesu a rat rero kha an hmu ih an ṭih.
         20 Asinan anih in an hnenah, “Keimah sokhaw ka si; ṭih hlah uh,” tiah a ti hai.
         21 Cule lawng sungah Jesu cu lungawi zetin an toter ih an lawng khal an fehnak ding
         ram ah a thleng lohli.
         22 A thaisun ah, tili khatlam ralih a ding mi mi burpi in cu tawkah a dungthluntupawl
         an luhnak siarlo a dang lawng fa te a um lo tile Jesu cu a dungthluntupawl thawn lawng
         fa te in a feh lo, asinan a dungthluntupawl lawng an feh, ti kha an thei.
         23 Asinan, Bawipa in lungawithu a sim hnuih sang an eikhawmnak hmun kiangah Ṭaiberias
         khaw lam ihsin a dang lawng fa tepawl an ra thleng.
         24 Mi burpi in Jesu le a dungthluntupawl kha cu tawkah an um lo ti an hmuh ruangah cui
         lawngpawl sungah an lut ih, Jesu hawl dingin Kapernaum khua ah an feh.
         25 Jesu cu tili khatlam ralih an hmuh tikah annih in a hnenah, “Rabbi, ziang tikah hi
         tawkah na rat?” tiah an ti.
         26 Jesu in a sang ih an hnenah, “Thungaiin, thungaiin ka lo sim, hminsinnakpawl nan
         hmuh ruangah si loin sang nan ei ih nan puar ruangah in hawl a si.
         27 A siatral thei mi rawl hrangah hna ṭuan hlah uh. Asinan, Minung Fapa in a lo pek
         ding mi kumkhawnunnak tiangih a daih mi rawl hrangah ṭuan sawn uh. Ziangahtile, Minung
         Fapa parah Pa Pathian in a tacik a khen zo,” tiah a ti hai.
         28 Curuangah, annih in a hnenah, “Pathian hna tla kan ṭuan theinak dingah ziang kan
         tuah ding?” tiah an ti.
         29 Jesu in a sang hai ih an hnenah, “Pathian hnaṭuan cu a thlah mi pa zum hi a si,”
         tiah a ti hai.
         30 Curuangah annih in a hnenah, “Cumi cu kan hmuh ih, nangmah kan lo zum theinak dingah
         ziang hminsinnak in hmuh ding? Ziang saw na tuah ding?
         31 ‘An ei dingah van ihsin sang a pek hai,’ tiih ngan vek khan kan pupapawl cun ramṭhing
         ah mana an ei a si,” tiah an ti.
         32 Curuangah, Jesu in an hnenah, “Thungaiin, thungaiin ka lo sim, Mawsi in van sang
         a lo pe lo. Asinan, ka Pa cun van sang ngaingai a lo pe a si.
         33 Ziangahtile, Pathian-ih sang cu van ihsin a rung mi a si ih, leitlun mipawl hnenah
         nunnak a pe,” tiah a ti.
         34 Curuangah, annih in a hnenah, “Bawipa cui sang cu in pe ringring ṭheu aw,” tiah an
         ti.
         35 Jesu in an hnenah, “Keimah cu nunnak sang ka si. Ka hnenih a ratu cu a ril a rawng
         dah hrimhrim lo ding. Cule keimah i zumtu cu ziangtik khalah a ti a hal dah hrimhrim
         lo ding.
         36 Asinan, nan hnenah ka lo sim, nannih khalin in hmu zo nan in zum lo.
         37 Ka Pa in ka hnenih in pek mi hmuahhmuah cu ka hnenah an ra ding. Cule ka hnenih ratu
         cu ka dawisuak hrimhrim lo ding.
         38 Ziangahtile, keimai duhzawng tuah dingah si loin, i thlahtupai duhzawng tuah dingah
         van ihsin ka rung ṭum a si.
         39 I thlahtu Paih duhzawng cu hihi a si, i pek mipawl hmuahhmuah pakhat hman hloter
         loin, ni netabikih anmah ka thawhter ding hi a si.
         40 Zokhal Fapa a hmutu le a zumtu cu kumkhawnunnak an neih ding le ni netabikih anmah
         ka thawhter ding cu i thlahtupai duhzawng a si,” tiah a ti.
         41 Jesu in, “Kei cu van ihsin a ra mi sang ka si,” a ti ruangah Jew-pawl cu amai thuhla
         ah an phunzai ruri.
         42 Annih in, “Hi pa cu Joseph-ih fapa Jesu, a nu le a pa kan theih mi kha a si lo maw?
         Ziangtin, ‘Van ihsin ka rung ṭum,’ tiah a ti thei,” tiah an ti.
         43 Curuangah Jesu in a sang hai ih an hnenah, “Nan lakah phun rero hlah uh.
         44 I thlahtu Pa in a hip lo ah cun ka hnenah zohman an ra thei lo. Cule ni netabikah
         amah cu ka thoter ding.
         45 Profetpawlih cabu sungah, ‘An zaten Pathian in a zirh ding,’ tiih ngan a si. Mi zokhal
         Pa hnen ihsin a rak theitu le a rak zirtu cu ka hnenah a ra.
         46 Zohman in Pa an hmu dah lo. Pathian hnen ihsin a ratu lawngin Pa a hmu a si.
         47 Thungaiin, thungaiin ka lo sim, keimah i zumtu cun kumkhawnunnak a nei.
         48 Keimah hi nunnak sang cu ka si.
         49 Nan pupapawl cu ramṭhing ah mana an ei nan an thi.
         50 Himi hi van ihsin a rung ṭum mi sang a si. Cutin, zokhal a eitu cu a thi lo ding.
         51 Kei cu van ihsin a rung ṭum mi sang nung ka si. Zokhal hi sang a ei asile kumkhua
         in a nung ding. Cule ka pek ding mi sang cu leitlun mipawl nunnak an ngah theinak
         ding hrangih ka pek mi ka taksa hi a si,” tiah a ti.
         52 Curuangah, Jew-pawl in, “Kan ei dingah a taksa cu ziangtin in pe thei ding?” tiah
         pakhat le pakhat an elaw.
         53 Curuangah, Jesu in an hnenah, “Thungaiin, thungaiin ka lo sim, Minung Fapa-ih taksa
         nan ei lo ih a thisen nan in lo asile nanmahte in nunnak nan nei lo.
         54 Ka taksa a ei ih, ka thisen a intu cu kumkhawnunnak a nei. Cule ni netabikah amah
         cu ka thoter ding.
         55 Ziangahtile, ka taksa cu rawl ngaingai a si ih, ka thisen khal in ding taktak a si.
         56 Ka taksa a ei ih, ka thisen a intu cu keimah ah a um ringring ih, kei khal amah ah
         ka um ringring.
         57 A nung mi Pa in i thlah ih, Pa zarih nung ka si vekin, keimah i eitu cu, keimah zarin
         a nung ve ding.
         58 Himi hi van ihsin a ra mi sang a si. Nan pupapawl in mana an rak ei nan an thih vek
         kha a si lo. Hi sang a eitu cu kumkhua in a nung ding,” tiah a ti.
         59 Hi mipawl cu Kapernaum khua sinakok ih thu a zirh laiih a sim mipawl an si.
         60 Cumi cu a dungthluntupawl in an theih tikah, “Hi mi thu cu thu har a si, zo in a
         theithiam thei ding?” tiah a dungthluntu tampi in an ti.
         61 Jesu in cu mi thu ah a dungthluntupawl an phunzai ti a theih tikah an hnenah, “Hi
         mi in a lo bahter maw si?
         62 Minung Fapa hi a hlanih a rak umnak hmun ih a kaisoh hmu sita ula ziang nan bang
         ding?
         63 Nunnak petu cu Thlarau a si. Taksa cu zianghman a ṭhahnem lo. Nan hnenih ka sim mi
         thupawl tla hi thlarau a si ih, nunnak khal a si.
         64 Asinan, nanmah lakah mi hrekkhat cun nan zum lo,” tiah a ti. Jesu in atir ihsin a
         zumlotu cu zo an si tile zo in a phiarsawm ding ti a theih ruangah cutiih a tinak
         a si.
         65 Cule anih in, “Curuangah, ka lo sim a si. Ka Pa in a hnenah titheinak a pek lo ah
         cun, mi zohman ka hnenah a ra thei lo ding,” tiah a ti.
         66 Cui can thawkin, a dungthluntu tampi cu an kir ih, amah an thlun nawn lo.
         67 Curuangah, Jesu in a dungthluntu hleihnihpawl hnenah, “Nannih teh fehhlo nan duh
         maw?” tiah a ti hai.
         68 Cule Simon Peter in a hnenah, “Bawipa, zawi hnenah so kan feh ding? Nang in kumkhawnunnak
         thu tla na nei.
         69 Nangmah cu Khrih, a nung mi Pathian Fapa na si ti kan lo zum zo ih, a theih khal
         kan lo thei zo,” tiah a ti.
         70 Jesu in an hnenah, “Nannih dungthluntu hleihnihpawl hi ka lo hril mi nan si lo maw?
         Asinan, nan lakih pakhat cu Diabol a si,” tiah a sang.
         71 Simon-ih fapa, Judas Iskariot thuhla a simnak a si. Ziangahtile, anih cu dungthluntu
         hleihnih lakih pakhat amah phiarsawmtu ding pa a si.

1 Cu mipawl hnuah Jesu cu Galili peng a hrut vivo. Jew-pawl in amah cu that dingin
         an hawl ruangah Judia peng hrut cu a duh lo.
         2 Cui canah Jew-pawlih biakbuk puai cu a nai thlang.
         3 Curuangah a naulepawl in a hnenah, “Na dungthluntupawl in na tuah mi thilpawl tla
         an hmuh theinak dingah hi hmun hi suahsan aw la, Judia peng ah feh aw.
         4 Ziangahtile, mipi ih theih mi si a duhtu zohman in athupten thil ziangkhal a tuah
         dah kel lo. Hi thilpawl na tuah asile leitlun mipawl hnenah nangmah le nangmah langawter
         aw,” tiah an ti.
         5 Ziangahtile, a naulepawl hmanin amah an zum lo.
         6 Curuangah Jesu in an hnenah, “Ka can cu a ra thleng hrih lo. Asinan nannih ih can
         cu a remcang ringring.
         7 Leitlun mipawl in an lo hua thei lo. Asinan kei cu in hua. Ziangahtile, an thilti
         mipawl tla cu a ṭha lo a si tiih ka theihter ruangah a si.
         8 Hi puai ah cun va feh uh. Ka can a kim hrih lo ruangah kei cu hi puai ah ka feh hrih
         lo ding,” tiah a ti hai.
         9 An hnenih cui thilpawl a sim hnuah Galili ah a tangta.
         10 Asinan, a naulepawl puai ih an feh hnuah anih khal puai ah cun langhngan loin athupten
         a feh ve.
         11 Curuangah Jew-pawl in puai ah amah cu an hawl, “Khuiah a um?” tiah an ti.
         12 Cule mi burpi cu amai thuhla ah an phunzai supso rero. Mi hrekkhat in, “Anih cu miṭha
         a si,” an ti. Midangpawl in, “Miṭha a si lo, mipi a fehpengter,” tiah an ti.
         13 Asinan Jew-pawl an ṭih ruangah zohman in a thuhla cu langhnganin an rel lo.
         14 Puai can laifangah Jesu cu temple kulh sungah a hung so ih thu a zirh.
         15 Jew-pawl cu Jesu parah an mang a bang zet ih, “Ziangtin saw hi pa hin zir loin ca
         a siar thei?” tiah an ti.
         16 Jesu in a sang ih an hnenah, “Ka zirh mi hi keimai ta a si lo, i thlahtui ta a si
         sawn.
         17 Mi zokhal i thlahtui duhzawng tuah a duh asile ka zirhnak cu Pathian hnen ihsin maw,
         keimai palung in ka sim ti a thei ding.
         18 Mai palung suak mi thu a simtu cun amah le amah sunlawihawk a duh. Asinan a thlahtu
         sunlawih a duhtu cu midik a si. Amah ah dingfellonak a um lo.
         19 Mawsi in Dan a lo pe a si lo maw? Nanmah lakah pakhat hmanin Dan nan thlun lo. Ziangah
         thah dingin in hawl?” tiah a ti hai.
         20 Mipi in an sang ih, “Khawsia na nei a si hi! Zo in that dingin a lo hawl?” tiah an
         ti.
         21 Jesu in a sang ih an hnenah, “Hna pakhat ka ṭuan ih nan zaten nan mang a bang.
         22 Mawsi in nan hnenah serhtan dingin thu a lo pe ih, Sabbath Ni ah mipa serh nan tan.
         Asinan serhtannak cu Mawsi hnen ihsin a si lo ih, pupapawl hnen ihsin a si.
         23 Sabbath Ni ah mi in serh an tan a si khalle Mawsi Dan a pahbal si lo ah cun, Sabbath
         Ni ah mi pakhat a pumpuluk in ka damter ruangah ziangah ka parah nan thin a heng?
         24 Nan hmuh mi in thuṭhen hlah uh. Dingfelnak thuṭhennak in thuṭhen sawn uh,” tiah a
         ti.
         25 Curuangah, Jerusalem ihsin mi hrekkhatpawl in, “Himi hi thah dingih an hawl mi pa
         kha a si lo maw?
         26 Asinan, zoh hnik uh, ralṭha zetin thu a sim rero ih, a hnenah zianghman an ṭawng
         lo. Hruaitupawl in hi pa hi Khrih taktak a si tiah an theingah ngaingai teh a si pei
         maw aw?
         27 Asinan khui tawkin hi pa a ra ti le kan thei fawn. Khrih a rat tikah cun zohman in
         khui tawkin a ra ti an thei lo ding,” tiah an ti.
         28 Curuangah, Jesu in temple kulh sungih thu a zirh laiah a au ih, “Keimah cu in thei
         ih, khui tawk ihsin ka ra ti khal nan thei. Keimai palung in ka ra lo. Asinan i thlahtu
         cu a dik a si. Amah cu nan thei lo.
         29 Asinan keimah cu amai hnen ihsin ka si ruangah amah cu ka thei. Anih in i thlah a
         si,” tiah a ti.
         30 Curuangah, amah kaih theinak ding lamzin an hawl. Asinan amai can a thlen hrih lo
         ruangah zohman in amah cu an kai lo.
         31 Asinan mi burpi sung ihsin mi tampi in amah an zum ih, “Khrih a rat tikah hi pai
         hminsinnak a tuah mipawl hnakin tamdeuh a tuah cuang ding maw?” tiah an ti.
         32 Jesui thuhla ah mipi an phunzai ruri ti kha Farasipawl in an thei. Cule amah kai
         dingah Farasipawl le puithiam sangpawl in temple kiltupawl an thlah.
         33 Curuangah, Jesu in an hnenah, “Nan hnenah malte sung ka um hrih ding. Cule i thlahtui
         hnenah ka feh ding.
         34 In hawl ding ih in hmu lo ding. Ka umnak hmun ah nan ra thei lo ding,” tiah a ti.
         35 Curuangah, Jew-pawl cu anmah le anmah lakah, “Kan hmuh theilonak ding hmun khui tawkah
         saw feh a tum? Grikmipawl zirh dingin Grikmipawl lakih um ram dangih Jew-pawl hnenih
         feh teh a tum a si pei maw?
         36 ‘In hawl ding ih in hmu lo ding. Ka umnak ding hmun ah nan ra thei lo ding,’ a ti
         mi hi ziang a tinak a si pei?” tiah an tiaw.
         37 Ni ropi a si mi puai ni netabik ah Jesu cu a ding ih a au, “Zokhal a ti a hal asile
         ka hnenah ra seh la in seh.
         38 Keimah i zumtu cu Cathianghlim ih a sim vekin, ‘A sungril ihsin a nung mi tiva a
         luangsuak ding,’” tiah a ti.
         39 Asinan, himi cu amah zumtupawl in an co cing ding mi Thlarau thu a sim mi a si. Ziangahtile,
         Jesu cu sunlawih a si hrih lo ruangah Thlarau Thianghlim cu pek a si hrih lo.
         40 Curuangah, mi burpi lak ihsin mi tampi in cui ṭawngkam an theih tikah, “Hi pa cu
         profet a si rori,” tiah an ti.
         41 Midangpawl in, “Hi pa hi Khrih a si,” an ti. Asinan a dangpawl in, “Galili ihsin
         Khrih cu a ra suak ding maw?
         42 Cathianghlim in, Khrih cu David tesinfa sungin a ra ding ih, David a rak um dahnak
         Bethlehem khua in a ra ding, tiah a ti a si lo maw?” tiah an ti.
         43 Curuangah, amai ruangah mipi lakah ṭhenawknak a um.
         44 Mi hrek in amah cu kaih an duh. Asinan zohman in amah cu an kai lo.
         45 Curuangah temple kiltupawl cu puithiam sangpawl le Farasipawl hnenah an kirsal. Cule
         annih in temple kiltupawl hnenah, “Ziangah nan rak hruai lo?” tiah an ti.
         46 Temple kiltupawl in, “Zohman in hi pa vekin thu an sim dah lo,” tiah an ti.
         47 Curuangah, Farasipawl in an hnenah, “Nannih khal a lo fehpengter zo maw si?
         48 Hruaitupawl lakah le Farasipawl lakah pakhat talin amah an zum maw?
         49 Asinan, Dan thei lo hi mi burpi cu camsiat an si,” tiah an ti.
         50 Zan ih Jesu hnenih a fehtu Nikodemas khal kha anmah Farasipawl lakih mi pakhat a
         si.
         51 Anih in an hnenah, “Kan Dan in mi pakhat amai kamsuak thu thei hmaisata lo le ziang
         a tuah ti thei hmaisata loin thu a ṭhen dah kel maw si?” tiah a ti.
         52 Annih in an sang ih a hnenah, “Nangmah teh Galili peng mi na si maw si? Hawl in zoh
         hnik hman, Galili ihsin profet a suak lo ti na hmu ding,” tiah an ti.
         53 Cule mi kip anmai inn cio ah an tlung.

1 Cule Jesu cu Olif Tlang ah a feh.
         2 Khawvan zawngah Jesu cu temple kulh sungah a fehsal ih, mi hmuahhmuah cu a hnenah
         an ra. Cule a to ih thu a zirh hai.
         3 Danzirhtupawl le Farasipawl in a uiret lai an kaih mi nunau pakhat a hnenah an hruai
         ih, a laifangah an ret.
         4 Cule annih in Jesu hnenah, “Zirhtupa, hi nu hi a uiret lai roriih kaih mi a si.
         5 Dan sungah hivek mi cu lung ih dengthat dingin Mawsi in thu in pe. Asinan, nang in
         teh ziangtin na ti ding?” tiah an ti.
         6 Hitiih an suhnak cu Jesu kha sual an puh theinak dingah an hniksak a si. Asinan Jesu
         cu an thusim mi thei lo vekin a kun ih a kutzung in leilung ah ca a ngan.
         7 Thu an suh peh rero thotho ruangah Jesu cu a hung ding ih an hnenah, “Nan lakih sual
         neilotu in a hmaisabikah nunaunu cu lungto in deng seh,” tiah a ti.
         8 Cule a kunsal ih, leilung ah ca a ngansal lala.
         9 Asinan, cui thu an theih tikah an sia le ṭha theihnak in thil an tisualzia a theihter
         hai ih, upabik ihsin nautabik tiang pakhat hnu pakhat an suak. Jesu amah lawng a tang
         ih, nunaunu cu a laifangah a ding.
         10 Jesu cu a hung din tikah nunaunu lawng a hmu. Cule a hnenah, “Nunau, sual a lo puhtupawl
         kha khuiah saw an um? Zohman in thiamlo an lo coter lo maw?” tiah a ti.
         11 Cule nunaunu in, “Bawipa zohman in in coter lo,” tiah a ti. Cule Jesu in a hnenah,
         “Kei khalin thiamlo ka lo coter lo. Feh aw la, va sual nawn hlah,” tiah a ti.
         12 Cu mi hnuah, Jesu in mipi hnenah, “Keimah cu leitlun tleu ka si. Keimah i thluntu
         cu thim ah a feh dah lo ding ih, nunnak tleu a nei sawn ding,” tiah a ti.
         13 Curuangah, Farasipawl in a hnenah, “Nangmai thu cu nangmah in na theihter. Na theihter
         mi thu cu a diklo,” tiah an ti.
         14 Jesu in a sang hai ih an hnenah, “Keimai thu cu keimah in theihter khal ningla, ka
         theihter mi thu cu a dik a si. Ziangahtile, khui tawkin ka ra tile khui tawkah ka
         feh ding ti ka thei. Asinan nannih cun khui tawkin ka ra ih, khui tawkah ka feh ding
         ti nan thei lo.
         15 Nannih cun minung dan in thu nan ṭhen. Kei cun zohman thu ka ṭhen lo.
         16 Asinan, thu ka ṭhen asile ka thuṭhen mi cu a dik a si. Ziangahtile, keimah lawng
         ka si lo ih, keimah le i thlahtu ka Pa cu kan lungrual a si.
         17 Nan Dan sung khalah theihpitu pahnih an um asile a dik a si tiah ngan a si.
         18 Keimah cu keimai thu theihtertu ka si ih, i thlahtu Pa khalin ka thu a theihter ve
         a si,” tiah a ti.
         19 Curuangah, annih in a hnenah, “Na pa cu khuiah a um?” tiah an ti. Cule Jesu in, “Nannih
         in keimah si seh, ka Pa si seh nan thei lo. Keimah in thei uh la ka Pa khal nan rak
         thei zo ding,” tiah a sawn hai.
         20 Jesu in temple kulh sungih thu a zirh tikah, amah cu thawhhlawm retnak pindan hmaiah
         a um. Amai can a thlen hrih lo ruangah zohman in an kai lo.
         21 Curuangah, Jesu in an hnenah, “Ka fehhlo ding ih, nannih in in hawl ding. Nan sualnak
         ah nan thi ding. Ka fehnak ding hmun ah nan feh thei ve lo ding,” tiah a tisal.
         22 Curuangah Jew-pawl in, “ ‘Ka fehnak hmun ah nan feh thei lo ding,’ tiah in ti mi
         hi, amah le amah a thataw ding a si pei maw?” tiah an ti.
         23 Cule anih in an hnenah, “Nannih cu thuai lam mi nan si. Kei cu tlun lam mi ka si.
         Nannih cu leitlun mi nan si ih, kei cu hi leitlun mi ka si lo.
         24 Curuangah nan sualnakpawl ah nan thi ding tiah nan hnenah ka lo sim. Ziangahtile,
         keimah cu amah ka si ti nan zum lo asile nan sualnakpawl ah nan thi ding,” tiah a
         ti.
         25 Curuangah, annih in a hnenah, “Zo saw na si?” tiah an ti. Cule Jesu in an hnenah,
         “Keimah cu atir ihsin nan hnenih ka lo simvek cekci kha ka si.
         26 Nanmai thuhla ah rel ding le thuṭhen ding tampi ka nei. Asinan keimah i thlahtu cu
         midik a si. Amai hnen ihsin ka theih mipawl cu leitlun mipawl hnenah ka sim,” tiah
         a ti.
         27 An hnenih Pai thuhla a sim mi cu an theithiam lo.
         28 Curuangah, Jesu in an hnenah, “Nannih in Minung Fapa nan khai hnuah keimah cu amah
         ka si ti nan thei ding. Keimai palung in zianghman ka tuah lo ih, ka Pai i zirh vekin
         cui thilpawl cu ka sim sawn a si ti nan thei ding.
         29 Keimah i thlahtu cu ka hnenah a um. Amai lungawi zawng thilpawl ka tuah ringring
         ruangah Pa cun keimah lawng i tan lo,” tiah a ti.
         30 Cui thupawl a ṭawng rero laiah mi tampi in amah an zum.
         31 Curuangah, Jesu in amah zumtu Jew-pawl hnenah, “Ka thu ih nan um ringring asile ka
         dungthluntu taktak nan si.
         32 Thutak nan thei ding ih, thutak cun a lo luatter ding,” tiah a ti hai.
         33 Annih in, “Kannih cu Abraham-ih tesinfa kan si. Zo-ih sal hmanah kan tang dah lo.
         Ziangtin saw, ‘Nan luat ding,’ na ti thiam?” tiah an sang.
         34 Jesu in an hnenah, “Thungaiin, thungaiin ka lo sim, zokhal sual a tuahtu cu sualih
         sal a si.
         35 Sal cu inn ah kumkhua a um ringring lo. Fapa cu kumkhua in a um ringring a si.
         36 Curuangah, Fapa in a lo luatter asile nan luat ngaingai ding.
         37 Abraham tesinfa nan si ti ka lo thei. Asinan, nan sungah ka thu in hmunram a neih
         lo ruangah keimah cu that dingin in hawl.
         38 Ka Pa hnenih ka hmuh mi ka sim a si. Asinan, nannih cun nan pa hnenih nan hmuh mi
         nan tuah,” tiah a sawn hai.
         39 Annih in an sang ih, “Kan pa cu Abraham a si,” tiah an ti. Jesu in an hnenah, “Nanmah
         cu Abraham-ih tesinfa nan sile Abraham-ih tuah mi nan tuah ve ding a si.
         40 Keimah cu Pathian hnen ihsin ka theih mi thutak nan hnenih lo simtupa ka si. Asinan
         atu ah nannih cun thah in duh. Abraham cun cuvekin a tuah lo.
         41 Nannih cu nan pai tuah mi nan tuah a si,” tiah a ti hai. Curuangah, annih in a hnenah,
         “Kannih cu nu le pa sualnak ih hrin mi kan si lo. Pa pakhat Pathian kan nei a si,”
         tiah an ti.
         42 Curuangah Jesu in an hnenah, “Pathian cu nan pa asile keimah in rak duhdaw ding.
         Ziangahtile, kei cu Pathian hnen ihsin ka ra suak ih, leitlun ah ka ra. Keimai thuneihnak
         in ka ra lo, anih in i thlah sawn a si.
         43 Ziangruangah so ka sim mi hi nan theihthiam lo? Ziangahtile, ka thu nan rak pawm
         thei lo ruangah a si.
         44 Nannih cu nan pa Diabol-ih ta nan si. Nan pai cakhiar zekzeknak tuah nan duh. Anih
         cu a thawk ihsin tualthat a si. Amah ah thutak a um lo ruangah anih cu thutak ah a
         ding lo. Anih cu thuphanpertu a si ih thuphanih pa a si. Curuangah thu diklo a rel
         tikah amai mizia vekin a rel a si.
         45 Sikhalsehla thutak ka sim ruangah nannih cun keimah in zum lo.
         46 Nanmah lakah zo talin ka sualnak in theihter thei maw? Asinan, thutak ka sim asile,
         ziangah saw in zum lo?
         47 Pathian hnen ihsin a si mi cun Pathian thu a ngaithla. Pathian hnen ihsin nan si
         lo ruangah nannih cun Pathian thu nan ngaithla lo,” tiah a ti.
         48 Curuangah, Jew-pawl in Jesu cu an sang ih, “Nang cu khawse nei, Samaria-mi na si
         kan lo ti tikah kan tidik a si lo maw?” tiah an ti.
         49 Jesu in, “Khawsia ka nei lo. Kei cun ka Pa ka sunlawih nan, nannih cun in sunlawih
         ve lo.
         50 Asinan, keimai sunlawinak ka hawl lo. Mi pakhat in ka sunlawinak a hawl ih, amah
         cu thuṭhentu a si.
         51 Thungaiin, thungaiin ka lo sim, zokhal ka thu a thlun asile thihnak a hmu dah hrimhrim
         lo ding,” tiah a ti.
         52 Curuangah Jew-pawl in Jesui hnenah, “Tu cun khawsia na nei ti kan lo thei. Abraham
         le profetpawl cu an thi zo. Nang in, ‘Zokhal ka thu a thlun asile thihnak a tep dah
         hrimhrim lo ding,’ tiah na ti.
         53 Nang cu a thi zo mi kan pa Abraham hnakin na ropisawn maw si? Profetpawl khal an
         thi zo. Zo ah so nangmah le nangmah na tuahawk?” tiah an ti.
         54 Jesu in, “Keimah le keimah ka sunlawihawk asile ka sunlawinak cu zianghmanlo a si.
         Ka Pa cu keimah i sunlawihtu a si. Nannih in amah cu kan Pathian a si tiah nan ti.
         55 Nannih in amah cu nan thei lo. Asinan kei cun amah cu ka thei. ‘Amah cu ka thei lo,’
         ka ti asile nanmah vekin kei khal thuphanper ka si ding. Asinan amah cu ka thei ih
         a thu ka thlun.
         56 Nan pa Abraham cu ka ni hmu dingah a hlawptlo zet, cule a hmungah ih a lung a awi,”
         tiah a sang hai.
         57 Curuangah Jew-pawl in a hnenah, “Nang cu kum sawmnga hman na kim hrih lo ih, Abraham
         cu na hmu dah zo maw si?” tiah an ti.
         58 Jesu in an hnenah, “Thungaiin, thungaiin ka lo sim, Abraham um hlanah ka rak um zo,”
         tiah a ti hai.
         59 Curuangah amah deng dingah lungto an sar. Asinan Jesu cu a thupaw ih, temple kulh
         sungin an laifang ihsin a suak ih, cutin a fehhlo.

1 Jesu cu cutiih a feh rero laiah suahkeh mitcawpa pakhat a hmu.
         2 Cule a dungthluntupawl in a hnenah, “Rabbi, hi pa in sual a tuah ruangah maw, asilole
         a nu le pai sual ruangah saw a suah ihsin a mit a cawt?” tiah an sut.
         3 Jesu in, “Hi pai sual ruangah si seh, a nu le pai sual ruangah si seh a si lo. Amah
         ah Pathian hnaṭuanpawl langternak dingah a si sawn.
         4 Sun a si laiah i thlahtui hna ka ṭuan tengteng a ṭul. Zohman ih hna an ṭuan thei
         lo can, zan a thleng ding.
         5 Leitlun ih ka um sung cu keimah hi leitlun mipawlih tleu ka si,” tiah a ti.
         6 Cui thupawl a rel hnuah, leilung ah a cil a phui ih, a cil in leibek a tuah ih, acui
         leibek cu mitcawpai mit ah a man.
         7 Mitcawpai hnenah cun, “Feh aw la, Siloam tili ah na mit va khawlh aw,” tiah a ti.
         Siloam ih sullam cu ‘Thlah’ tinak a si. Curuangah cu pa cu a feh ih a va khawlh. Cule
         khawhmu in a tlung.
         8 Curuangah cu tawkih cu pa mitcaw ih a rak hmu dahtu le a inhnenpawl in, “Hi pa cu
         tohmun ih kutdawhpa kha a si lo maw?” tiah an ti.
         9 Mi hrekkhatpawl in, “Amah hi a si ko,” tiah an ti. Asinan midangpawl in, “Amah hi
         kha pa a bang men,” tiah an ti. Mitcawpa in, “Keimah hi amah kha ka si ko,” tiah a
         ti.
         10 Curuangah, annih in a hnenah, “Ziangtin na mit a vang?” tiah an ti.
         11 Anih in a sang hai ih, “Jesu an ti mi pa in leibek a tuah ih ka mit ah in man. Cule
         anih in ka hnenah, ‘Siloam tili ah feh aw la, na mit va khawlh aw,’ i ti. Ka va feh
         ih ka khawlh tikah khua ka hmu thei,” tiah a ti.
         12 Curuangah, annih in, “Cu pa cu khui tawkah a um?” tiah an ti. Anih in, “Ka thei lo,”
         tiah a ti.
         13 Annih in hi hlanih a mitcaw dah pa cu Farasipawl hnenah an hruai.
         14 Jesu in leibek a tuah ih a mit a vanter ni cu Sabbath Ni a si.
         15 Farasipawl khalin cu pa cu thu an sutsal. “Ziangtin khua na hmu thei?” tiah an ti.
         Cule anih in an hnenah, “Anih in ka mit ah leibek i man. Cule ka mit tla cu ka khawlh
         ih khua ka hmu,” tiah a ti.
         16 Curuangah, Farasi hrekkhatpawl in, “Hi pa cu Sabbath Ni a ulh lo ruangah Pathian
         hnen ihsi ra mi a si lo,” an ti. A dangpawl in, “Hivek hminsinnak tla cu misual cun
         ziangtin a tuah thei ding?” tiah an ti. Cule anmai lakah ṭhenawknak a um.
         17 Mitcawpa ih hnenah cun, “Na mit a lo vanter ruangah hin amah cu ziangtin na ruat?”
         tiah an tisal. Anih in, “Anih cu profet a si,” tiah a ti.
         18 Asinan, Jew-pawl in mit ra vang pai nu le pa an kawh hlan sung cu a mit a rak caw
         dah ih khua a rak hmu thei a si ti amai thuhla cu an zum lo.
         19 Cule annih in an hnenah an sut ih, “Hi pa hi nan fapa, a suah ihsi a mit a caw nan
         ti mi pa kha a si maw? Ziangtin atu ah khua a hmu thei?” tiah an ti.
         20 A nu le pa in an hnenah, “Hi pa hi kan fapa, a suah ihsi mitcaw a si ti khal kan
         thei.
         21 Asinan atu ah ziangtin khua a hmu thei tile zo in a mit a vangter ti kan thei lo.
         Upa a si ve thlang, amah sut uh. Amai thuhla cu amah in a rel ding,” tiah an ti.
         22 Jew-pawl an ṭih ruangah a nu le pa in cui thilpawl an ṭawngnak a si. Ziangahtile,
         Jew-pawl cun zokhal Jesu cu Khrih a si tiih a pawm asile sinakok sung ihsin kan dawisuak
         ding tiah lungkimtlangnak an nei zo.
         23 Cu mi ruangah, a nu le pa in, “Upa a si ve thlang, amah sut uh,” tiah an ti.
         24 Curuangah hi hlanih a mit a rak caw dah pa cu a vei hnihnak an kosal. Cule a hnenah,
         “Pathian thangṭhat aw. Hi pa cu misual a si ti kan thei,” tiah an ti.
         25 Curuangah, anih in a sang hai ih, “Misual a si le si lo ka thei lo. Thil pakhat ka
         thei, mitcaw ka rak si dah ih, atu ah khua ka hmu,” tiah a ti hai.
         26 Cule annih in a hnenah, “Anih in na parah ziang a tuah? Ziangtin na mit a lo vangter?”
         tiah an sutsal.
         27 Anih in an hnenah, “Ka lo sim zo nan, nan rak ngaithla lo. Ziangruangah theihsal
         nan duh? Nannih khal hi pai dungthluntu si ve nan duh maw si?” tiah a sang hai.
         28 Curuangah, annih in amah cu an zawkzet ih, “Nangmah cu hi pai dungthluntu na si.
         Asinan kannih cu Mawsi-ih dungthluntu kan si.
         29 Pathian in Mawsi a bia ti kan thei. Asinan hi pa cu khui tawk ihsin a ra ti kan thei
         lo,” tiah an ti.
         30 Cu pa cun a sang hai ih an hnenah, “Khui tawk ihsin a ra ti nan theih lo cu khawruahharza
         thil a si, asinan anih in ka mit a vangter fawn si!
         31 Atu ah Pathian in misualpawlih aw a ngaithla lo ih, asinan zokhal Pathian a bia ih
         a duhzawng a tuah asile Pathian in cu pa cu a ngaithla a si ti kan thei.
         32 Leilung um thawk ihsin suahkeh mitcaw zohman in a mit an vangter ti theih a si dah
         lo.
         33 Hi pa hi Pathian hnen ihsin a si lo ah cun zianghman a tuah thei lo ding,” tiah a
         ti.
         34 Cule annih in an sang ih a hnenah, “Nang cu sual pumhlumih suak na si. Nang in thu
         in zirh ve ding maw si?” tiah an ti. Cule cu pa cu lengah an dawisuak.
         35 Jesu in cu pa cu lengah an dawisuak ti a thei ih, cu pa a va tawn tikah a hnenah,
         “Pathian Fapa na zum maw?” tiah a ti.
         36 Anih in a sang ih, “Bawipa, amah ka zum theinak dingah cu pa cu zo a si?” tiah a
         ti.
         37 Cule Jesu in a hnenah, “Amah cu na hmu zo. A lo be rerotu hi a si,” tiah a ti.
         38 Cule anih in, “Bawipa! Ka zum a si,” tiah a ti. Cule Jesu cu a bia.
         39 Cule Jesu in, “Khawhmulopawl in khua an hmuh theinak dingah le khawhmupawl an mit
         a cawt theinak dingah hi leitlun ah thuṭhen dingin ka ra a si,” tiah a ti.
         40 Jesu hnenih um Farasi hrekkhatpawl in cui thupawl an theih tikah a hnenah, “Kannih
         khal mitcaw kan si ve maw si?” tiah an ti.
         41 Jesu in an hnenah, “Mitcaw rak si uh la cu sual nan nei lo ding. Asinan atu ah, ‘Khua
         kan hmu a si,’ tiah nan ti ruangah nan sualnak cu a tang lai a si.

1 “Thungaiin, thungaiin ka lo sim, mi zo si maw kha tuu hruang sungah sangka ihsin
         si loin hmun dang ihsin a kailuttu cu rukru le suamhmang an si.
         2 Asinan sangka ihsin a luttu cu tuukhaltu a si.
         3 Sangka kiltu in a hrangah sangka a awnsak ih, tuupawl in a aw an thei. Amai tuupawl
         cu an hmin ciarin a ko hai ih lengah a hruaisuak.
         4 Amai tuupawl a suah hai tikah, amah cu an hmaiah a feh. A aw an theihthiam ruangah
         tuupawl in amah cu an thlun.
         5 Midang cu an thlun hrimhrim lo ding ih an tlansan sawn ding. Ziangahtile, midangpawlih
         aw cu an theithiam lo,” tiah a ti.
         6 Jesu in hi tahṭhimnak thu hi an hnenah a sim. Asinan an hnenih a sim mi thu kha ziang
         a sim ti an theithiam lo.
         7 Curuangah, Jesu in an hnenah, “Thungaiin, thungaiin ka lo sim, keimah cu tuupawl
         hrangah sangka ka si.
         8 Ka hlanih a ratu hmuahhmuah cu rukru le suamhmang an si. Asinan tuupawl in an aw
         an ngaithla lo.
         9 Keimah cu sangka ka si. Zokhal keimah ihsin hruang sungih a luh a si ah cun rundam
         a si ding. Anih cu a lut a suak ding ih, tlimno a hmu ding.
         10 Rukru cu ru ding, that ding le siatsuah ding lawngah a ra. Kei cu nun an neih ih,
         nun luangliam an neih theinak dingah ka ra a si.
         11 “Keimah cu tuukhal ṭha ka si. Tuukhal ṭha cun tuupawl hrangah a nunnak a pe.
         12 Asinan sancawp mi cu tuukhal a si lo ih, tuu cu a ta an si lo. Cinghnia a rat kha
         a hmuh tikah tuupawl cu a tanta ih a tlan. Cule cinghnia in tuupawl cu a deh ih a
         ṭekdarhter ṭheh.
         13 Sancawp mi cu sancawp a si ruangah tuupawl a ngaihsak lo ih a tlansan men.
         14 “Keimah cu tuukhal ṭha ka si. Keimai tuupawl cu ka thei hai ih, annih in kei khal
         in thei ve.
         15 Pa in keimah i theih vekin kei khalin Pa cu ka thei ve. Tuupawl hrangah ka nun ka
         pe.
         16 Hi tuu hruang sungih um lo mi tuu dang ka nei lai. Cupawl khal ka hruailuh hai tengteng
         a ṭul. Annih in ka aw an thei ding. Cule tuukhal pakhat hnuaiah tuurun pakhat ah an
         cang ding.
         17 Ka laksal dingah ka nun ka pek ruangah a si, Pa in kei i duhdaw.
         18 Zohman in ka hnen ihsin ka nunnak an la lo. Keimah roriin ka pe a si. Ka nunnak pek
         ding le laksal ding thuneihnak ka nei. Cui thupek cu ka Pa hnen ihsin ka ngah,” tiah
         a ti.
         19 Cui ṭawngpawl ruangah Jew-pawl lakah ṭhenawknak a umsal.
         20 Asinan an lakih mi tampi in, “Anih cu khawsia a nei ih a aa a si. Ziangah a thu nan
         ngaithla?” tiah an ti.
         21 Midangpawl in, “Hi thupawl hi khawse nei mi ih ṭawng an si lo. Khawsia in mitcawpawlih
         mit a vangter thei ding maw?” tiah an ti.
         22 Jerusalem ah hlanawknak puai a um ih, cucu thlatang can a si.
         23 Jesu cu temple kulh sungih Solomon-ih hulhliap ah a vak rero.
         24 Curuangah, Jew-pawl in Jesu cu an ra kulh ih, a hnenah, “Ziangtik tiang awlawksawng
         ko in tuah ding? Nangmah cu Khrih na sile fiangten in sim lawlaw aw,” tiah an ti.
         25 Jesu in, “Ka lo sim nan, nan rak zum lo. Ka Pai hmin ih ka tuah mipawl in ka thuhla
         cu an theihter a si.
         26 Nan hnenih ka lo sim zo vekin, nannih cu ka tuu run lak ihta nan si lo ruangah, nan
         zum lo a si.
         27 Ka tuupawl cun ka aw an thei ih, kei khalin anmah cu ka thei hai. Cule annih in keimah
         in thlun.
         28 Cule an hnenah kumkhawnunnak ka pe. An hloral dah hrimhrim lo ding ih, zohman in
         ka kut sung ihta in lawng dah lo ding.
         29 Anmahpawl ka hnenih i petu ka Pa cu ziang hmuahhmuah hnakin a ropisawn. Zohman in
         ka Pai kut sung ihta a lawngsuak thei lo ding.
         30 Pa le keimah cu pumkhat kan si,” tiah a sawn hai.
         31 Curuangah, Jesu cu lungto ih deng dingin, Jew-pawl in lungto an sarsal.
         32 Jesu in an hnenah, “Ka Pa hnen ihsin hnaṭuan ṭha tampi ka lo hmuh zo. Cuipawl lak
         ihsin khui mi bik ruangah saw lungto ih in den ding?” tiah a sawn hai.
         33 Cule Jew-pawl in an sang ih, “Hnaṭuan ṭha ruangah lungto ih lo den kan tumnak a si
         lo. Pathian na thangsiat le nang cu milai si ve na cingin nangmah le nangmah Pathian
         ih na tuahawk ruang sawnah a si,” tiah an ti.
         34 Jesu in an hnenah, “‘Nannih cu pathianpawl tla nan si tiah ka lo ti,’ tiah nan Dan
         sungah ngan a si lo maw?
         35 Pathian thu an hnenih thleng mipawl hman pathianpawl tla tiih a kawh a si ah cun
         Cathianghlim cu ṭhiatbal theih a si si lo.
         36 Pa in a serhhran mi le leitlun ih a thlah mi cu ka si, ‘Keimah cu Pathian Fapa ka
         si,’ tiah ka ti ruangah maw, ‘Nang, Pathian thangsiatpa,’ in ti?
         37 Ka Pai hna ka ṭuan lo asile in zum hlah uh.
         38 Asinan, ka ṭuan asile keimah in zum lo hmanah ka hnaṭuan mipawl tal zum uh. Cutiih
         nan zum asile Pa cu keimah ah a um ih, Fapa khal Pa ah a um a si, ti nan thei ding
         ih nan zum ding,” tiah a ti hai.
         39 Curuangah amah kaih theinak ding lamzin an hawlsal. Asinan an kut ihsin a tlansuak.
         40 Cule Jordan tiva ralkhat lam, John in baptisma a pek hmaisakbiknak hmun ah a fehsal
         ih, cu tawkah a cam.
         41 Mi tampi a hnenah an ra ih, “John in hminsinnak zianghman a tuah lo. Asinan, John
         in hi pai thuhla a sim mi hmuahhmuah cu a dik a si,” tiah an ti.
         42 Cule cu tawkah mi tampi in amah cu an zum.

1 Bethany khaw mi Lazaras an ti mi pa cu a na ih, cui khua cu Mary le a unu Martha
         teih umnak a si.
         2 Acui Mary cu, hriak rimhmui Bawipa hnih ih a sam i a ke hnulsaktu kha a si. A natu
         Lazaras cu a naupa a si.
         3 Curuangah a unulepawl in Jesu hnenah thu an hei cah ih, “Bawipa, ngai hnik, na duhdawt
         mi pa cu a na,” tiah an ti.
         4 Asinan, Jesu in cumi cu a theih tikah, “Cui natnak cu thihnak dingah a si lo. Pathian
         sunlawinak ding hrangah a si sawn. Himi ihsin Pathian Fapa cu sunlawih in a um ding,”
         tiah a ti.
         5 Jesu in Martha le a naunu Mary le Lazaras te cu a duhdaw hai.
         6 Curuangah, Jesu in Lazaras a na ti a theih tikah a umnak hmun kelah ni hnih a camta.
         7 Cui hnuah, a dungthluntupawl hnenah, “Judia peng ah fehsal uhsi,” tiah a ti.
         8 A dungthluntupawl cun a hnenah, “Rabbi, kan dung reilo teah Jew-pawl in lungto ih
         lo deng dingin an lo hawl ih, cu tawkah na va fehsal ding maw?” tiah an ti.
         9 Jesu in, “Ni khat ah nazi hleihnih sung khawvang a um a si lo maw? Zokhal sunvang
         ih a feh ah cun hi leitlun tleu a hmuh ruangah a bah lo.
         10 Asinan, zokhal zan ih a feh asile tleu amah ih a um lo ruangah a bah a si,” tiah
         a ti.
         11 Cui thupawl a sim hnuah, an hnenah, “Kan rual Lazaras cu a itthat. Asinan, amah va
         ṭhang dingah ka feh ding,” tiah a ti.
         12 Curuangah, a dungthluntupawl in, “Bawipa, a itthat asile a dam ṭha ko ding,” tiah
         an ti.
         13 Jesu in Lazaras-ih thih thu a sim, asinan a dungthluntupawl in itthat ih a cawlh
         thu a sim a si hmang tiah an ruat.
         14 Curuangah, Jesu in an hnenah, “Lazaras cu a thi a si,” tiah fiangten a sim hai.
         15 “Cule, nan zum theinak dingah nanmai hrangah cu tawkih ka rak um lo cu ka lung a
         awi. Asinan, a hnenah feh uhsi,” tiah a ti.
         16 Curuangah, Thomas in a rualpi dungthluntupawl hnenah, “Amah thawn kan thih theinak
         dingah feh ve uhsi,” tiah a ti. Thomas cu Diduma tiah an ko.
         17 Curuangah, cu tawkih an feh tikah, Jesu in Lazaras cu thlan sungah ni li a rak um
         zo ti a thei.
         18 Bethany cu Jerusalem khaw kiangte peng hnih hrawngah a um.
         19 Jew mi tampi cu Mary le Martha kiangkap ih um mi nunaupawl hnenih um dingah le an
         naupa thu ah anmah hnem dingin an feh.
         20 Curuangah, Martha in Jesu a ra ti a theih tikah, a va tawng. Asinan Mary cu inn sungah
         a to.
         21 Cule Martha in Jesui hnenah, “Bawipa, hi tawkah rak umta cila cu, ka naupa hi a rak
         thi lo ding.
         22 Asinan, atu rori khalah Pathian hnen ihsin ziangkhal na dil asile Pathian in a lo
         pe ding ti ka thei,” tiah a ti.
         23 Jesu in a hnenah, “Na naupa cu a thosal ding,” tiah a ti.
         24 Martha in a hnenah, “Ni netabik thawhsalnak ni ah a thosal ding ti ka thei,” tiah
         a ti.
         25 Jesu in a hnenah, “Keimah cu thawhsalnak le nunnak ka si. Keimah i zumtu cu thi khal
         sehla a nung ding.
         26 Cule zokhal nungdam ih keimah i zumtu cu a thi dah hrimhrim lo ding. Cucu na zum
         maw?” tiah a ti.
         27 Martha in a hnenah, “A si, Bawipa, nang cu leitlun ih a ra ding mi Pathian Fapa Khrih
         na si ti ka lo zum,” tiah a ti.
         28 Cui thupawl a ṭawng hnuah Martha cu a feh ih, a naunu Mary cu athupten a ko. A hnenah,
         “Zirhtupa a ra thleng ih a lo ko,” tiah a ti.
         29 Mary in cumi cu a theih tikah zamrang zetin a ding ih a hnenah a feh.
         30 Cui canah Jesu cu khua a thleng hrih lo. Martha in a va tawnnak hmun ah a um hrih
         lai.
         31 Mary hnemtu Jew-pawl cu Mary thawn inn sungah an um. Mary zamrang zetin a ding ih
         a fehsuak cu an hmu. Curuangah an hei thlun ve. “Thlan ah ṭap dingin a feh a si hi,”
         tiah an ti.
         32 Cule Mary cu Jesu umnak hmun a va thleng. Jesu a hmuh tikah a ke hramah a bawk ih
         a hnenah, “Bawipa, hi tawkah rak umta cila cu, ka naupa hi a thi lo ding nan,” tiah
         a ti.
         33 Curuangah Jesu in Mary le amah rak thluntu Jew-pawl an ṭah ciamco a hmuh tikah a
         thlarau in riahsia zetin a hrum.
         34 Cule, “A ruak cu khuiah nan ret?” tiah a ti. Cule annih in a hnenah, “Bawipa, ra
         aw la, zoh aw,” tiah an ti.
         35 Jesu a ṭap.
         36 Curuangah, Jew-pawl in, “Zoh uh, Lazaras cu a va rak duhdaw lawmmam ve,” tiah an
         ti.
         37 Asinan, mi hrekkhatpawl in, “Hi pa hin mitcawpawlih mit a vangter thei. Lazaras thi
         lo dingin teh a tuah thei lo maw si?” tiah an ti.
         38 Curuangah, Jesu cu thlan a thlen tikah a lung sungin riahsia in a hrumsal. Thlan
         cu puk a si ih, a kaa cu lungto in an khar.
         39 Jesu in, “Lungto cu ṭhawn uh,” tiah a ti. Mithipai unu Martha in a hnenah, “Bawipa,
         a thu zo ding, ziangahtile ni li lai a rei zo,” tiah a ti.
         40 Jesu in a hnenah, “Na zum ah cun Pathian ropitnak na hmu ding ka lo ti a si lo maw?”
         tiah a ti.
         41 Curuangah, mithi an retnak hmun ihsin lungto cu an ṭhawn. Cule Jesu cu tlun lam a
         zoh ih, “Ka Pa, ka thu in ngaithlaksak ṭheu ruangah lungawithu ka lo sim.
         42 Cun, ka thu in ngaithlaksak ṭheu ti ka thei. Hi tawkih ding mipipawl in nang in i
         thlah a si ti an zum theinak dingah hi thu hi ka sim a si,” tiah a ti.
         43 Cui thupawl a sim ṭheh tikah, aw ring zetin, “Lazaras ra suak aw!” tiah a au.
         44 Cule, mithipa cu a kut le a ke ruak tuamnak puan thawn tuamawpi in le a hmai cu hmai
         hnulnak puante ih tuamaw in a ra suak. Jesu in an hnenah, “Phelh uh la, fehter uh,”
         tiah a ti.
         45 Curuangah, Mary hnenih a ratu Jew mi tampipawl in Jesu ih tuah mi cu an hmu ih, amah
         cu an zum.
         46 Asinan, mi hrekkhatpawl cu Farasipawl hnenah an feh ih, Jesu ih tuah mipawl an va
         sim.
         47 Curuangah, puithiam sangpawl le Farasipawl cu thuṭhen dingin an to ih, “Ziangtin
         kan tuah ding? Ziangahtile, hi pa in hminsinnak tampi a tuah a si.
         48 Hitiih kan thlah men asile mi hmuahhmuah in amah an zum ding. Cule Rom mipawl an
         ra ding ih, kan ram le kan miphun an lahlo ding,” tiah an ti.
         49 Asinan, Kaiafas cu an lakah a um. Anih cu cui kum ah puithiam lubik a si. Anih in
         an hnenah, “Zianghman nan thei lo.
         50 Jew miphun hmuahhmuah hlohral hnakin mi pakhat mipi hrangih thih cu kan hrangah a
         ṭhasawn a si ti nan ruat lo,” tiah a ti.
         51 Cui thu cu amai lungsuak ih a sim mi a si lo. Asinan, cui kum ah amah cu puithiam
         lubik a si ruangah Jew miphunpawl hrangih Jesu a thih ding thu a rak phuang cia.
         52 Jew miphun hrang lawngah si loin a ṭekdarh mi Pathian fatepawl pumkhat si dingih
         hruaikhawm ding thu khal a phuang a si.
         53 Curuangah, cui ni ihsi thawkin Jesu that dingah thu an relkhawm.
         54 Curuangah, Jesu cu Jew-pawl lakah langhnganin a vaksuak nawn lo. Asinan cui hmun
         ihsin ramṭhing kiangih a um mi khawte Efraim an ti mi ah a feh ih, cu tawkah a dungthluntupawl
         thawn an um.
         55 Cule, Jew-pawlih Lantapuai cu a nai. Lantapuai hlanah mi tampi cu anmah le anmah
         thianfaiaw dingin an khawte ihsin Jerusalem ah an feh so.
         56 Cule Jesu cu an hawl ih, “Ziangtin nan ruat? Anih hi puai tuahnak ah teh a ra taktak
         pei maw?” tiah temple kulh sungah ding in pakhat le pakhat an tiaw.
         57 Puithiam sangpawl le Farasipawl in amah an kaih theinak dingah a umnak theitu pohin
         a rel pei, tiah thu an pe.

1 Curuangah, Lantapuai hlan ni ruk ah Jesu cu Bethany khua ah a feh. Cu tawkah mithi
         zo a thawhter mi pa Lazaras kha a um.
         2 Curuangah, cu tawkah Jesu hrangah zanriah an timtuah. Martha in tuang a tim ih, Lazaras
         cu amah thawi rawl eitu lakih pakhat a si ve.
         3 Cule, Mary in a mankhung zet mi hriak rimhmui spaiknard taktak litra khat cu a la
         ih, Jesu-ih ke ah a hnih. Jesu-ih ke cu a sam in a hnulsak. Cui inn cu hriak rimhmui
         rim in a khat.
         4 Curuangah, Jesu-ih dungthluntupawl lakih pakhat amah phiarsawm cingtu ding, Simon-ih
         fapa, Judas Iskariot in,
         5 “Ziangruangah hi hriak rimhmui cu dinari zathum ah zuar in, a tangka cu miretheipawl
         an pek lo?” tiah a ti.
         6 Cutiih a ti cu miretheipawl zawn a ruah ruangah a si lo. Ziangahtile, amah cu rukru
         a si. Paisa bawm kiltu a si ih, paisa bawm sungih ret mipawl a lak ṭheu.
         7 Jesu in, “Um ko seh, hi nu in keimah in vui ding ni hrangah hriak rimhmui cu a rak
         ret ṭha a si.
         8 Ziangahtile, miretheipawl cu nan hnenah an um ringring ding. Kei cu nan hnenah ka
         um ringring lo ding,” tiah a ti.
         9 Curuangah, Jew mi burpi in Bethany ah Jesu a um ti an thei ih, Jesu ruang lawngah
         si loin, mithi lak ihsin a kaihthawh mi Lazaras khal hmu ve dingah cu tawkah an va
         feh.
         10 Asinan, puithiam sangpawl cu Lazaras khal that ve dingin thu an relkhawm.
         11 Ziangahtile, Lazaras ruangah Jew mi tampi in an fehsan ih, Jesu an zum.
         12 A thaisun ah puai zawh dingih ra, mi tampi in Jerusalem ah Jesu a ra ti an thei ih,
         13 ṭhulhfau hnah an khiak ih, amah hmuak dingah an feh. “Hosana! BAWIPAI hmin ih a ra
         mi Israel Siangpahrang cu thangṭhat in um ko seh!” tiah an au.
         14 Jesu in laak note a tawng ih a parah a to.
         15 Cumi cu, “Zion fanu, ṭih hlah; ngai hnik, na Siangpahrang cu laak note parah to in
         a rat khi!” tiih ngan vek khan a si.
         16 Cui thilpawl cu a thawk ah cun a dungthluntupawl in an theithiam lo. Asinan, Jesu
         sunlawih ih a um hnuah amai thuhla cu, cuvekin ngan a si tile cui thilpawl cu a parah
         an tuah a si ti an vun mangsal.
         17 Curuangah, thlan sung ihsin Lazaras a kawhsuak lai le mithi lak ihsin a thawhter
         laiih a hnenih um mipipawl in an theihpi thu an phuang.
         18 Cu mi ruangah, mipipawl khalin amah cu an ra tawng. Ziangahtile, cui hminsinnak cu
         a tuah ti an theih ruangah a si.
         19 Curuangah, Farasipawl cu pakhat le pakhat, “Zianghman nan tisuak thei lozia hi nan
         hmu maw? Zoh hnik uh, leitlun mi hmuahhmuah in, a dung an rak thlun thluh zo hi,”
         tiah an tiaw.
         20 Pathian be dingin puai ih a feh so mipawl lakah Grik mi hrekkhat an tel.
         21 Curuangah, Galili peng, Bethsaida khaw mi Filip hnenah an feh ih, “Ka pu, Jesu hmuh
         kan duh,” tiah an ngen.
         22 Filip cu a feh ih, Andru a sim. Cule Andru le Filip in Jesu an simsin.
         23 Asinan Jesu in a sang hai ih, “Minung Fapa hi sunlawih ih a um can cu a thleng zo.
         24 Thungaiin, thungaiin ka lo sim, sangvut fang cu leilung ah a tlak ih a thihta lo
         ah cun amah keltein a um. Asinan, a thih a si ah cun rah tampi a suah.
         25 A nunnak a duhdawtu cun a nunnak a hloh ding. Cun, hi leitlun ih a nunnak a huatu
         cun kumkhawnunnak hrangah a nunnak a kilhim ding.
         26 Zokhal, keimah i rian asile, i thlun seh. Ka siahhlawh cu ka umnak ah a um ve ding
         a si. Zokhal, keimah i riantu cu Pa in a sunlawih ding.
         27 “Atu hi ka thinkhawruah a har. Ziang ka sim ding? ‘Ka Pa, himi can ihsin i humhim
         aw,’ ka ti ding maw? Asinan, himi canah himi hrangah hin ka ra a si si.
         28 “Ka Pa, na hmin cu sunlawih aw,” tiah a ti. Cule van ihsin aw a rung thang ih, “Ka
         hmin cu ka sunlawih zo ih, ka sunlawihsal leh ding,” tiah a ti.
         29 A kiangih mi burpi dingpawl in cumi cu an thei ih, “Khawpi a ri,” tiah an ti. Midangpawl
         in, “Vancungmi in a run bia,” tiah an ti.
         30 Jesu in a sang ih an hnenah, “Keimai hrangah si loin, nanmai hrangah cui aw kha a
         rung thleng a si.
         31 Atu ah leitlun minungpawl hi thuṭhen an si. Atu ah hi leitlun uktu cu hlawnsuak a
         si ding.
         32 Asinan, kei cu leilung ihsin khaikan ka si tikah mi hmuahhmuah ka hnenah ka hip ding,”
         tiah a ti hai.
         33 Cutiih a sim tikah, ziangti vekin a thi ding ti a langternak a si.
         34 Mi burpi in, “Dan cabu sung ihsin Khrih cu kumkhua in a um tlaitluan ding ti kan
         thei zo. Cuti asile ziangah nang in, ‘Minung Fapa cu an khaikang ding?’ tiah na ti.
         Cui Minung Fapa cu zo a si?” tiah an let.
         35 Curuangah, Jesu in an hnenah, “Tleu cu nan hnenah can tawite sung lawng a um. Tleu
         nan neih laiah thim in a lo manlonak dingah tleu ah cun feh uh. Thim ih a fehtu cun
         khui tawkah a feh ti a thei lo.
         36 Tleu nan neih laiah tleu fate nan si theinak dingah tleu cu zum uh,” tiah a ti. Cui
         thupawl a sim ṭheh hnuah Jesu cu a fehhlo ih, an hnen ihsin a relh.
         37 An hmaiah hminsinnak tampi a tuah ko nan, amah cu an zum cuang lo.
         38 Cumi cu profet Isaiah in, “Bawipa, kan thu sim mi cu zo in an zum? Cun, zawi hnenah
         BAWIPA in a ban a langter?” tiah a rak ti mi a kim theinak dingah a si.
         39 Curuangah Isaiah thothoin,
         40 “Amah in an mit a cawtter ih, an thinlung tla a ruhter. An mit in an hmuhlonak dingah
         le an thinlung in an theihthiamlonak dingah cucu a tuah a si. Cuti a si lo ah cun,
         an hawikir ding ih, ka tidam hai pang ding,” tiah a simsal. Curuangah an rak zum thei
         lo a si.
         41 Isaiah in Bawipai ropitnak a hmuh ruangah hi thilpawl hi a rel ih, a thuhla khal
         a phuang.
         42 Sikhalsehla, hruaitupawl lak ihsin mi tampi in Jesu cu an zum. Asinan, Farasipawl
         in sinakok sung ihsin in dawisuak pang ding ti an phan ruangah Jesu an zum thu cu
         langhnganin an phuang ngam lo.
         43 Ziangahtile, annih cu Pathian ih lawm hnakin minung ih lawm an duh sawn.
         44 Cule, Jesu cu a au ih, “Keimah i zumtu cu keimah i zum si loin, i thlahtu a zum sawn
         a si.
         45 Keimah i hmutu cun i thlahtu a hmu a si.
         46 Zokhal keimah i zumtu cu thim ih a tanlonak dingah leitlun ah tleu vekin ka ra zo.
         47 “Zokhal ka thusim mi a thei ih a zum lo asile thu ka ṭhensak lo. Ziangahtile, leitlun
         mipawl thuṭhen dingah ka ra lo, leitlun mipawl rundam dingah ka ra sawn a si.
         48 Zokhal in hnawng ih ka thusim mi cohlanglotu cu thuṭhentu a nei. Ka thusim mipawl
         in ni netabik ah amah cu thu a ṭhen ding.
         49 Ziangahtile, keimai palung suak thu ka sim lo. I thlahtu ka Pa in ka sim ding mi
         le ka phuan ding mi thu i pe sawn a si.
         50 Cule a thupek cu kumkhawnunnak a si ti ka thei. Curuangah, ka sim mi ziangkhal Pa
         ih i sim vek cekci in ka phuang a si,” tiah a ti.

1 Lantapuai hlanah Jesu in hi leitlun suahsan ih, Pai hnenih a feh tikcucan a thleng
         zo ti a thei. Leitlun ih a maita a si mipawl cu a rak duhdaw hai ih, a cemnet tiangin
         a duhdaw hai.
         2 Zanriah an ei laiah Diabol in Simon-ih Fapa, Judas Iskariot-ih thinlungah Jesu phiarsawm
         dingin hna a rak ṭuan zo.
         3 Jesu in Pa in a kut sungah thil ziangkim a pek thluh zozia si seh, amah cu Pathian
         hnen ihsin a ra ti si seh, Pathian hnenah a feh ding ti khal a theih ruangah,
         4 zanriah an einak ihsin a tho ih a hnipuan cu a hlit. Hnulawknak puan a la ih a tai
         ah a vel.
         5 Cu mi hnuah, kheng kumpi sungah ti a thlet. Cule, dungthluntupawlih ke khawlh a thawk.
         Cun a tai ih a vel mi puante in a hnulsak hai.
         6 Simon Peter hnen a thlen tikah, Peter in, a hnenah, “Bawipa, nang in, ka ke i khawlh
         ding maw?” tiah a ti.
         7 Jesu in a sang ih a hnenah, “Ka tuah mi hi atu ah cun na theithiam lo. Asinan, nehhnuah
         na thei leh ding,” tiah a ti.
         8 Peter in a hnenah, “Ka ke cu ziangtik khalah i khawlhsak hrimhrim lo ding,” tiah
         a ti. Jesu in, “Ka lo khawlh lo asile ka hnenah zianghman covo na nei lo,” tiah a
         sang.
         9 Simon Peter in a hnenah, “Bawipa, ka ke lawng si loin, ka lu le ka kutpawl khal khawlh
         lawlaw aw,” tiah a ti.
         10 Jesu in a hnenah, “Ti a khawlhaw zotu cu a ke siarlo khawlh a ṭul lo. Anih cu a pumpuluk
         in a fai a si. Nannih cu nan fai, asinan nan zaten nan fai thluh lo,” tiah a ti.
         11 Jesu in zo in i phiarsawm ding ti a theih ruangah, “Nan zaten nan fai thluh lo,”
         a tinak a si.
         12 Curuangah, an ke a khawlhsak ṭheh hnuah a hnipuan cu a hruh ih a tosal. An hnenah,
         “Nan parih ka thiltuah mi hi nan theithiam maw?
         13 Nannih in Zirhtupa tiin le Bawipa tiah in ko. Cucu ka sinak a si ruangah nan tidik
         a si.
         14 Kei, Zirhtupa le Bawipa in nan ke ka lo khawlhsak zo. Curuangah nannih khalin pakhat
         le pakhat nan ke nan khawlhsakaw ding a si.
         15 Ziangahtile, nan hnenih ka rak tuah mi vekin nan tuah ve dingah zohṭhim ding ka lo
         pe zo.
         16 Thungaiin, thungaiin ka lo sim, siahhlawh cu a pu hnakin a ropisawn lo. Cun a thlahtu
         hnakin thlah mi a ropisawn lo.
         17 Hi thilpawl nan thei ih nan tuah asile mihualvanṭha nan si.
         18 “Nan zate thu ka sim a si lo. Ka hril mi cu ka thei. Sikhalsehla, ‘Keimah thawi sang
         a eitlangtu in keimah do in a kedil a khai zo,’ ti mi Cathianghlim a famkim theinak
         dingah a si.
         19 Cu mi a can hlanah atu ihsin ka lo sim cia. Cu mi a can tikah keimah cu amah ka si
         ti nan zum theinak dingah a si.
         20 Thungaiin, thungaiin ka lo sim, ka thlah mi a cohlangtu cun keimah i cohlang a si.
         Cule keimah i cohlangtu cun keimah i thlahtu khal a cohlang a si,” tiah a ti.
         21 Jesu in cui thupawl a sim tikah a thinlung khawruah a har ih, “Thungaiin, thungaiin
         ka lo sim, nan lakih mi pakhat in i phiarsawm ding,” tiah a theihter ih a sim hai.
         22 Cule a dungthluntupawl cu pakhat le pakhat an zohaw ih a tisan mi zo a si pei tiah
         an awlawk a sawng.
         23 A dungthluntu lakih mi pakhat, Jesu-ih a duhdawt mi cun Jesu-ih ṭang a hngohsan.
         24 A sim mi cu zo a si tiih sut dingah Simon Peter in cu pa cu theihthiamnak a hei pe.
         25 Curuangah, Jesu-ih ṭang hngohsantupa in a hnenah, “Bawipa, cu pa cu zo bik saw a
         si?” tiah a ti.
         26 Jesu in, “Kheng sungah sangphel ka hnim pei ih ka pek ding mi pa hi a si,” tiah a
         let. Cule Jesu in sangphel a hnim hnuah Simon-ih fapa Judas Iskariot hnenah a pek.
         27 Judas in cui sangphel a lak hnuah a sungah Setan a lut. Curuangah, Jesu in a hnenah,
         “Na tuah ding mi cu zamrangten tuah aw,” tiah a ti.
         28 Asinan cabuai kiltu zohman in ziangruangah Judas hnenah cutin a sim ti an thei lo.
         29 Judas cu tangka bawm kiltu a si ruangah dungthluntu hrekkhatpawl cun Jesu in, “Puai
         hrangih kan ṭul mipawl lei a fial,” asilole miretheipawl thil va pek a fial si hmang
         tiah an ruat.
         30 Judas cu sangphel a cohlan hnuah, lengah a suak lohli. Cucu zan a si.
         31 Cule Judas leng a suah hnuah, Jesu in, “Atu ah Minung Fapa cu sunlawih a si zo. Cule
         amah ah Pathian in sunlawihnak a co zo.
         32 Amah ah Pathian in sunlawinak a co zo asile Pathian khalin anih cu amah ah a sunlawih
         ding ih a sunlawih lohli ding.
         33 “Falenuh, reilote sung lawng nan hnenah ka um ding. Nannih in in hawl ding. Jew-pawl
         hnenih, ‘Ka fehnak hmun ah nan feh thei lo ding,’ ka ti hai vek khan nannih hnen khalah
         cuvek thotho cu atu ah ka lo sim a si.
         34 “Nan hnenah thupek thar ka lo pe, pakhat le pakhat duhdawaw uh. Keimah ih ka lo duhdawt
         vekin nannih khal pakhat le pakhat duhdawaw uh.
         35 Pakhat le pakhat tlunah duhdawtnak nan neih a si ah cun cu mi in mi hmuahhmuah in
         ka dungthluntu nan si kha an lo thei ding,” tiah a ti.
         36 Simon Peter in a hnenah, “Bawipa, khui tawkah na feh ding?” tiah a ti. Jesu in a
         hnenah, “Ka fehnak ah nang in atu ah cun i thlun thei hrih lo. Asinan nehhnuah i thlun
         leh ding,” tiah a sang.
         37 Peter in a hnenah, “Bawipa, ziangah saw atu ah ka lo thlun thei lo? Na hrangah ka
         nunnak ka thap ding,” tiah a ti.
         38 Jesu in a hnenah, “Na nunnak cu ka hrangah na thap ngaingai pei maw? Thungaiin, thungaiin
         ka lo sim, vei thum tiang i phatsan hlanlo ar a khuang hrimhrim lo ding.

1 “Nan thinlung har hlah seh. Pathian zum uh la kei khal i zum uh.
         2 Ka Pai inn ah cennak hmun tampi a um. Rak um lo si sehla ka lo sim zo ding. Nan hrangah
         hmun timtuah dingah ka feh ding.
         3 Cule nan hrangah hmun timtuah ih ka feh asile ka rasal ding. Ka umnak ah nannih khal
         um ve dingin ka hnenah ka lo hruai ding.
         4 Cun khui tawkah ka feh ding ti nan thei ih, a lamzin khal nan thei,” tiah a sang.
         5 Thomas in a hnenah, “Bawipa, na fehnak ding hmun kan thei lo. Ziangtin saw cui zin
         cu kan theihthei ding?” tiah a ti.
         6 Jesu in a hnenah, “Keimah hi lamzin, thutak le nunnak cu ka si. Keimah ihsi lo cun
         zohman Pai hnenah an thleng lo.
         7 “Keimah in thei zo uh la cu, ka Pa khal nan thei zo ding. Atu ihsi thawkin amah cu
         nan thei ih, nan rak hmu zo,” tiah a ti.
         8 Cule Filip in a hnenah, “Bawipa, Pa cu in hmuh aw la, cumi cu kan hrangah a tawk
         ding,” tiah a ti.
         9 Jesu in a hnenah, “Filip, nan hnenah hi tluk can rei ka um zo. Nang in in rak thei
         hrih lo maw si? Keimah i hmutu cun Pa a hmu. Ziangtin, ‘Pa cu in hmuh aw,’ na ti thei?
         10 Keimah Pa ah ka um ih, Pa cu keimah ah a um ti na zum a si lo maw? Nan hnenih ka
         sim mi thupawl hi keimai palung ih sim ka si lo. Asinan, keimah ih a um mi Pa in hna
         a ṭuan a si.
         11 Keimah cu Pa ah ka um ih, Pa cu keimah ah a um ti kha zum uh. Cu lole ka thiltuah
         mipawl ruang talah i zum uh.
         12 Thungaiin, thungaiin ka lo sim, keimah i zumtu cu ka thiltuah mipawl a tuah ve ding.
         Ka Pa hnenih ka feh ruangah hipawl hnakih nasasawn khal a tuah ding.
         13 Ziangkhal ka hmin ih nan dil mi cu, Fapa ah Pa sunlawih a si theinak dingah ka tuah
         ding.
         14 Ka hmin in ziangkhal nan dil asile cumi cu ka tuah ding.
         15 “In duhdaw asile ka thupekpawl thlun uh.
         16 Cun, Pa ka ngen ding ih, anih in nan hnenih kumkhua um dingah Bawmtu dang a run lo
         pe ding.
         17 Anih cu thutak Thlarau a si. Anih cu leitlun mipawl in an hmu lo ih an theih fawn
         lo ruangah anih cu leitlun mipawl in an cohlang thei lo. Asinan, anih cu nan hnenah
         a um ih, nan sung khalih a um ding ruangah amah cu nan thei ding.
         18 Nu le pa nei lo bangin ka lo tanta lo ding. Nan hnenah ka ra ding.
         19 Reilo teah leitlun mipawl in in hmu nawn lo ding. Asinan nannih cun in hmu ding.
         Ka nun ruangah nannih khal nan nung ve ding.
         20 Cui ni ah keimah cu ka Pa ah ka um tile nannih cu keimah ah nan um ih, kei cu nanmah
         ah ka um ti nan thei leh ding.
         21 Ka thupekpawl a nei ih a thluntu cu keimah i duhdawtu a si. Keimah i duhdawtu cu
         ka Pa in a duhdaw ding. Cule kei khalin anih cu ka duhdaw ve ding ih, a hnenah keimah
         rori ka langawter ding,” tiah a ti.
         22 Iskariot a si lo mi Judas in Jesui hnenah, “Bawipa, ziangah saw leitlun mipawl hnenah
         si lo ih, kan hnenih nangmah le nangmah na langawkter ding?” tiah a ti.
         23 Jesu in a sang ih a hnenah, “Zokhal keimah i duhdaw asile ka thu a thlun ding. Cule
         ka Pa in anih cu a duhdaw ding ih a hnenah kan ra ding ih a hnenah umhmun kan khuar
         ding.
         24 Keimah i duhdawlotu cun ka thu tla a thlun lo. Nan theih mi thu hi keimai ta a si
         lo. I thlahtu ka Pai ta a si sawn.
         25 “Nan hnenih ka um laiah hi thu tla cu ka lo sim zo.
         26 Asinan ka hmin in Pa in a run thlah ding mi Bawmtu, Thlarau Thianghlim in thil hmuahhmuah
         a lo zirh ding ih, ka lo sim zo mi thu hmuahhmuah khal a lo mangter thluh ding.
         27 Nan hnenah hnangamdaihnak ka lo tanta. Keimai hnangamdaihnak ka lo pe. Leitlun in
         hnangamdaihnak a pek vekin ka lo pe lo. Nan thinhar hlah seh, a ṭih khal ṭih hlah
         uh.
         28 “ ‘Ka feh ding ih nan hnenah ka rasal ding,’ tiih nan hnenih ka ti mi cu nan thei.
         In duhdaw asile, ‘Pai hnenah ka feh ding,’ ka ti mi hi nan lung a awi ding. Ziangahtile,
         ka Pa cu keimah hnakin a ropisawn.
         29 Cule, cu mi a can tikih nan zum theinak dingah atu a can hlan ihsin ka lo sim cia
         a si.
         30 Nan hnenah thu tampi ka sim nawn lo ding. Ziangahtile, hi leitlun uktupa a ra lai
         rero. Anih cun keimah ah neih mi zianghman a nei lo.
         31 Asinan, leitlun mipawl in Pa ka duhdaw ti le Pa in thu i pek vekin ka tuah ti an
         theih theinak dingah a si hi! Ding uh la, hi tawk ihsin feh uhsi.

1 “Keimah cu sabit hri ngaingai ka si. Ka Pa cu hmuan tuahtupa a si.
         2 Keimah ih hngeṭek rah a rah lo mi kipin a hlawnhlo. A rah mi hngeṭek kipin rah tamsin
         a rah theinak dingah a thianfai.
         3 Nannih cu nan hnenih ka sim zo mi thu hmang in thenfai nan si zo.
         4 Keimah ah um ringring uh la, kei khal nanmah ah ka um ringring ding. A hnge cu sabit
         hri ih a um ringring lo asile rah a rah thei lo. Cuvekin, keimah ih nan um ringring
         lo asile, nannih khal rah nan rah thei lo ding.
         5 “Keimah cu sabit hri ka si. Nannih cu a hnge nan si. Zokhal keimah ah a um ringring
         ih amah ah ka um ringring asile rah tampi a rah. Ziangahtile, keimah tel loin zianghman
         nan tuah thei lo.
         6 Mi zokhal keimah ih a um ringring lo asile hnge bangtukin an hlawn ding ih a ro ding.
         Cule mi in an khawm ih meisa sungah an hlawn ih an kang.
         7 Keimah ah nan um ringring ih ka thu tla nanmah ih a um ringring asile nan duh mi
         pohpoh nan dil ding ih, cumi cu nan hrangah tisak a si ding.
         8 Rah tampi nan rah mi in ka Pa a sunlawih ih, cule ka dungthluntu nan si ding.
         9 “Pa in i duhdawt vekin kei khalin ka lo duhdaw ve. Ka duhdawtnak ah um ringring uh.
         10 Ka Pai thupekpawl ka thlun ih a duhdawtnak ah ka um ringring. Cuvekin, ka thupekpawl
         nan thlun asile ka duhdawtnak ah nan um ringring ding.
         11 Ka lungawinak nanmah ih a um ringring theinak dingah le nan lungawinak a famkim theinak
         dingah hi thupawl nan hnenah ka rak lo sim a si.
         12 Ka thupek cu hihi a si. Ka lo duhdawt vekin pakhat le pakhat duhdawaw uh.
         13 Mi pakhat in a rualpipawl hrangah a nunnak a liam, cu mi hnakih ropisawn duhdawtnak
         zohman in a nei lo.
         14 Thu ka lo pek mi hmuahhmuah nan tuah asile nannih cu ka rualpi nan si.
         15 Siahhlawh tiah ka lo ko nawn lo. Ziangahtile, siahhlawh cun a pu in ziang a tuah
         ti a thei lo. Asinan, rual tiin ka lo ko zo. Ziangahtile, ka Pai hnen ihsin ka theih
         mi hmuahhmuah cu nan hnenah ka lo theihter.
         16 Nannih in in hril lo. Asinan, nan feh ih rah nan suah theinak dingah le nan rah a
         um ringring theinak dingah le ka hmin in ziangkhal Pai hnenih nan dil mi a lo peknak
         dingah keimah in ka lo hril ih ka lo ruat hai a si.
         17 Pakhat le pakhat nan duhdawtawk theinak dingah hi thupawl hi ka lo pe.
         18 “Leitlun mipawl in an lo huat asile an lo huat hlanah keimah in hua zo ti thei uh.
         19 Asinan leitlunih ta si uh la cu leitlun mipawl in anmai minungpawl cu an duhdaw ding.
         Asinan, nannih cu leitlunih ta nan si lo. Leitlun ihsin ka lo hril zo ruangah leitlun
         mipawl in an lo hua a si.
         20 ‘Siahhlawh cu a pu hnakin a ropisawn lo,’ tiih ka lo sim mi thu kha cing ringring
         uh. Kei in hrem a si ah cun nannih khal an lo hrem ding. Ka thu an lun asile nan thu
         khal an lo lung ve ding.
         21 Asinan, ka hmin ruangah hipawl hmuahhmuah hi nan parah an tuah leh ding. Ziangahtile,
         keimah i thlahtu an thei lo.
         22 An hnenah ra loin thusim lo ningla, sual an nei lo ding. Asinan atu ah cun an sual
         thu ah puhmawh ding an nei lo.
         23 Keimah i huatu cun ka Pa khal a hua a si.
         24 An lakah zohman ih an tuah dah lo mi hna ṭuan lo ningla cu sual an nei lo ding. Asinan,
         atu ah cun keimah le ka Pa cu in hmu zo ih, a huat khal in hua.
         25 ‘San um lopiin in hua,’ tiih an Dan cabu sungih ngan mi a famkim theinak dingah in
         hua a si.
         26 “Asinan, Pai hnen ihsin nan hnenih ka run thlah ding mi Bawmtu a rat tikah keimai
         thu a theihter ding. Anih cu Pai hnen ihsi suak mi thutak Thlarau a si.
         27 A thawk ihsin nannih cu ka hnenih nan um ruangah nannih khalin ka thu nan theihter
         ve ding.

1 Nan bahlonak dingah hi thupawl ka lo sim cia a si.
         2 Sinakok lengah an lo dawisuak ding. Zokhal nanmah a lo thattu in Pathian hna ka ṭuan
         tiih a ruahawk can a ra thleng ding.
         3 Pa si seh, keimah si seh in theih lo ruangah hi thilpawl cu nan parah an tuah ding.
         4 A can a ra thlen tikah cui thilpawl cu nan hnenih ka lo sim cia zo mi a si ti nan
         cinken theinak dingah hi thupawl hi nan hnenah ka lo sim. Nan hnenih ka um ruangah
         hi thupawl cu a thawkah ka lo sim lo.
         5 “Asinan, atu cu i thlahtui hnenah ka feh ding. Asinan zohman in, ‘Khuiah na feh ding?’
         tiah in sut lo.
         6 Asinan, hi thupawl nan hnenih ka sim zo ruangah riahsiatnak in nan thinlung a lo
         luahkhat.
         7 Asinan thungai thu ka lo sim, ‘Ka feh ding cu nan hrangah a ṭha. Ziangahtile, ka
         feh lo asile nan hnenah Bawmtu a rung lo ding. Asinan, ka feh asile amah cu nan hnenah
         ka thlah ding.
         8 Amah a rat tikah leitlun mipawl sual thu, dingfelnak thu le thuṭhennak thu a theihter
         hai ding.
         9 Keimah in zum lo ruangah sual thu a theiter hai ding.
         10 Ka Pai hnenah ka feh ding ih in hmuh nawn lo ding ruangah anih in dingfelnak thu
         a theihter ding.
         11 Hi leitlun uktupa thuṭhensak a si zo ruangah thuṭhennak thu a theihter ding.
         12 “Nan hnenah thu tampi sim ding ka nei lai hrih. Asinan nannih in atu ah cun nan tlin
         hrih lo.
         13 Asinan, thutak Thlarau a rung thlen tikah thutak zate ah a lo hruai ding. Ziangahtile,
         amai palung suak in thu a sim lo ding. Asinan, a theih mi thu a lo sim ding ih, nan
         hnenah thil ra thleng ding mipawl a phuang ding.
         14 Anih cun keimah i sunlawih ding. Ziangahtile, anih cun ka ta a la ding ih nan hnenah
         a phuang ding.
         15 Pa-ih neih mi hmuahhmuah cu ka ta a si. Curuangah, ‘Thlarau cun ka ta cu a la ding
         ih nan hnenah a phuang ding,’ ka tinak a si.
         16 “Reilo teah in hmu nawn lo ding. Cule reilote hnuah in hmusal ding. Ziangahtile,
         Pa hnenah ka feh ding,” tiah Jesu in a ti.
         17 Cule a dungthluntu hrekkhatpawl in, “ ‘Rei lote hnuah in hmu nawn lo ding ih, reilote
         hnuah in hmusal ding.’ ‘Ziangahtile, Pa hnenih ka feh ding ruangah,’ tiih in ti mi
         hi a tican ziang a si pei?” tiah pakhat le pakhat an tiaw.
         18 Curuangah “ ‘Reilo teah,’ a ti mi hi ziang a si? A ti duhsan kan thei lo,” tiah an
         ti.
         19 Curuangah Jesu in amah thusuh an duh ti a thei ih, an hnenah, “ ‘Reilo teah in hmu
         nawn lo ding ih, reilote hnuah in hmusal leh ding,’ ka ti mi cu pakhat le pakhat nan
         sutaw rero maw si? tiah a ti.
         20 Thungaiin, thungaiin ka lo sim, nannih cu nan ṭap nan rak ding nain leitlun mipawl
         cu an lung a awi ding. Nannih nan riah a se ding ih, asinan nan riahsiatnak cu lungawinak
         ah a cang ding.
         21 Nunau in nauhrin nat a tuar tikah a riah a sia. Asinan nau a hrin ṭheh tikah cun
         a nat tuar mi cu a cing nawn lo. Ziangahtile, leitlun ah fate a hringngah zo ih a
         lungawi ruangah a si.
         22 Atu ah nannih khal nan riah a sia. Asinan, ka lo hmusal leh ding ih, nan thinlung
         a lungawi ding. Nan lungawinak cu nan hnen ihsin zohman in an lo lawnsak lo ding.
         23 Cule cui ni ah ka hnen ihsin zianghman in dil lo ding. Thungaiin, thungaiin ka lo
         sim, ka hmin in Pai hnenih nan dil mi hmuahhmuah cu a lo pe ding.
         24 Tu tiangah ka hmin in thil zianghman nan dil dah lo. Nan lungawinak a famkim theinak
         dingah dil uh la nan ngah ding.
         25 “Cui thilpawl cu nan hnenah tahṭhimnak tlain ka lo sim a si. Asinan nan hnenih tahṭhimnak
         ih ka sim lo can a thleng ding. Pai thu cu nan hnenah fiang zetin ka phuang ding.
         26 Cui ni ah ka hmin in nan dil ding. Nan hrangah Pa ka lo dilsak ding ka lo ti lo.
         27 Ziangahtile, Pa amah roriin a lo duhdaw hai. Keimah in duhdaw ih, Pathian hnen ihsin
         ka ra ti nan zum ruangah a si.
         28 Pai hnen ihsin ka ra suak ih, leitlun ah ka ra. Leitlun tanta in Pai hnenah ka fehsal
         ding,” tiah a ti.
         29 A dungthluntupawl in a hnenah, “Zoh hnik, atu cun fiangten na ṭawng, tahṭhimnak na
         hmang lo.
         30 Tu cun ziang hmuahhmuah na thei ti kan thei. Zohman in thu an lo suh a ṭul nawn lo.
         Cu mi in Pathian hnen ihsi ra suak na si ti kan zum,” tiah an ti.
         31 Jesu in an hnenah, “Atu ah in zum maw?
         32 Ngai hnik uh, a can a ra thleng rero, atu a ra thleng zo. Cu mi canah cun mi kip
         mai umnak cioah ṭhekdarh nan si ding ih, keimah lawng in tan ding. Asinan keimah lawng
         ka si lo, ziangahtile, Pa cu ka hnenah a um.
         33 “Keimah ah hnangamdaihnak nan neih theinak dingah nan hnenah hi thupawl ka lo sim,
         leitlun ah harsatnak nan nei ding. Asinan ṭih hlah uh. Kei in leitlun ka neh zo,”
         tiah a sawn hai.

1 Jesu in hi thupawl a sim ih, van lam a zoh. Cule, “Ka Pa, a tikcu a thleng zo. Na
         Fapa in a lo sunlawih theinak dingah na Fapa hi sunlawih aw.
         2 A hnenih na pek mipawl hmuahhmuah hnenah kumkhawnunnak a pek theinak dingah anih
         cu mi hmuahhmuah parih thuneihnak na pe.
         3 Cun, nang Pathian dik pakhat lawng le na thlah mi Jesu Khrih theih hi, kumkhawnunnak
         cu a si.
         4 Leilung tlunah ka lo sunlawih zo. Tuah dingih i pek mi hna ka ṭuan ṭheh zo.
         5 Cule, atu ah ka Pa, leilung a um hlanih nangmah thawi ka neih mi ropitnak khan nangmah
         thawn i sunlawih aw.
         6 “Leitlun mipawl lak ihsin ka hnenih in pek mipawl hnenah na hmin ka langter. Annih
         cu nangmai ta an si ih, ka hnenah in pe zo. Annih in na thu an thlun.
         7 Ka hnenih in pek mi thil hmuahhmuah hi nangmai hnen ihsin a si ti an thei zo.
         8 Ziangahtile, nangmah in ka hnenih in pek mi thu hmuahhmuah cu an hnenah ka pe ih
         an cohlang. Na hnen ihsin ra suak ka si ti an thei taktak ih, nang in i thlah ti khal
         an zum.
         9 An hrangah thla ka cam. Leitlun mipawl hrangah thla ka cam lo. Asinan, ka hnenih
         in pek zo mipawl hrangah thla ka cam, ziangahtile annih cu nangmai ta an si.
         10 Ka thil hmuahhmuah hi na ta an si ih, na thilpawl cu ka ta an si. Anmah ah sunlawih
         ka si zo.
         11 Kei cu leitlun ah ka um nawn lo ding. Sihmansehla annihpawl cu leitlun ah an um hrih
         ding. Kei cu na hnenah ka ra ding. Thianghlim ka Pa, ka hnenih in pek zo mipawl hi
         kanmah vekin pumkhat an si ve theinak dingah na hmin in kil hai aw.
         12 Leitlun ah anmah hnenih ka um laiah annih cu na hmin in ka kil hai a si. Ka hnenih
         in pek zo mipawl cu ka kil hai ih, Cathianghlim a famkim theinak dingah siatralnak
         fapa siarlo pakhat hman an hloral lo.
         13 “Cule, atu cun na hnenah ka ra thlang ding. Ka lungawinak anmah ih a famkim theinak
         dingah hi thupawl tla leitlun ah ka sim a si.
         14 Na thu cu an hnenah ka pe hai zo. Kei cu leitlunih ta ka si lo vekin annih khal leitlunih
         ta an si lo ruangah leitlun mipawl in anmah cu an hua.
         15 Leitlun ihsin lasuak hai aw tiah thla ka cam lo. Asinan miṭhalopa hnen ihsin kil
         hai aw tiah thla ka cam.
         16 Kei cu leitlunih ta ka si lo vekin annih khal leitlunih ta an si lo.
         17 Na thutak in thiangter hai aw. Na thu cu thutak a si.
         18 Nang in leitlun ih i thlah vekin, kei khalin leitlun ah anmah cu ka thlah ve hai.
         19 Anmah cu thutak ih thianhlimter an si theinak dingah anmai ruangah keimah le keimah
         ka tithianghlimaw a si.
         20 “Anmai hrang lawngah thla ka cam lo. An thu hmang in keimah i zumtu dingpawl hrang
         khalah thla ka cam.
         21 Ka pa, nang keimah ah na um ih, kei nangmah ah ka um vekin an zaten pumkhat an si
         theinak dingah le kanmah ah pumkhat an si theinak ding hrang khalah si seh, leitlun
         mipawl in nang in i thlah ti an zum theinak dingah thla ka cam.
         22 Cule pumkhat kan si vekin annih khal pumkhat an si ve theinak dingah ka hnenih i
         pek mi ropitnak kha an hnenah ka pe hai.
         23 Pumkhat ih tuah famkim an si theinak dingah le nang in i thlah ih, in duhdawt vekin
         annih khal na duhdaw ve hai ti leitlun mipawl in an theihtheinak dingah kei cu anmah
         ah ka um ih, nang cu keimah ah na um.
         24 Ka Pa, ka hnenih i pek mipawl in i pek mi ropitnak an hmuh theinak dingah ka umnak
         hmun ih an um ve ding ka duh. Ziangahtile, leilung sem hlan ihsin nang cun i duhdaw
         zo.
         25 A dingfel mi ka Pa, leitlun mipawl in an lo thei lo. Asinan kei cun ka lo thei. Cule
         hipawl in nang in i thlah ti an thei.
         26 Nang in kei i duhdawtnak, duhdawtnak kha anmah ah a um theinak dingah le keimah kha
         anmah ih ka um theinak dingah an hnenah na hmin cu ka than zo ih, ka than vivo lai
         ding,” tiah a ti.

1 Jesu in cui thupawl a sim hnuah a dungthluntupawl thawn khaw sung ihsin hmuan umnak
         Kidron an ti mi tivate ralah a feh. Jesu cu a dungthluntupawl thawn cui hmuan sungah
         a lut.
         2 Cui hmun cu Jesu le a dungthluntupawl an feh ṭheunak a si ruangah, Jesu phiarsawmtu
         Judas khalin cui hmun cu a thei ve.
         3 Judas cun puithiam sangpawl le Farasipawl hnen ihsin ralkap bur khat le temple kiltupawl
         a ngah hnuah cu tawkah meifar, meito le hriamnam tla thawn an feh.
         4 Jesu in a parih thil thleng ding mipawl hmuahhmuah cu a thei ih, an hnenah a va feh.
         Cule anih in, “Zo nan hawl?” tiah a ti hai.
         5 Annih in, “Nazareth Jesu,” tiah an sang. Cule Jesu in an hnenah, “Keimah hi ka si,”
         tiah a ti. A phiarsawmtu Judas khal anmah hnenah a rak ding ve.
         6 An hnenih, “Keimah hi ka si,” a ti tikah dung lamah an sip ih, leilung ah an tlu.
         7 Cule Jesu in, “Zo nan hawl?” tiah a sut hai lala. Annih in, “Nazareth Jesu,” tiah
         an ti.
         8 Jesu in, “Keimah hi ka si, tiah ka lo ti zo. Curuangah, keimah in hawl asile hi midangpawl
         hi cu fehter uh,” tiah a sang.
         9 “Ka hnenih i pek mipawl pakhat hman ka hloh lo,” tiih a rak ti mi a kim theinak dingah
         cutiih a tinak a si.
         10 Cule, Simon Peter in a neih mi ralnam cu a zuksuak. Cule puithiam lubikih siahhlawhpa
         a sat ih, a vawrh lam hna a sahthlak. Cui siahhlawhpai hmin cu Malkha a si.
         11 Curuangah, Jesu in Peter hnenah, “Na ralnam kha a kawm sungah thun aw. Ka Pa-ih i
         pek mi no cu ka in tengteng a ṭul a si lo maw?” tiah a ti.
         12 Cule ralkap bur khat le ralbawi le Jew-pawlih temple kiltupawl in Jesu cu an kai
         ih an ṭem.
         13 Cule a hmaisabikah Annas hnenah an fehpi. Ziangahtile, Annas cu cui kum ih puithiam
         lubik a ṭuantu Kaiafas nupi-ih pa a si.
         14 Kaiafas cu mipi hrangah mi pakhat thih cu a ṭhasawn a si, tiih Jew-pawl ruahnak petu
         a si.
         15 Simon Peter le a dang dungthluntu pakhat in Jesu kha an thlun. Cui dungthluntu cu
         puithiam lubik ih theih mi a si ih, puithiam lubikih inn tual ah Jesu thawn a lut.
         16 Asinan, Peter cu sangka kiang lengah a ding. Curuangah puithiam lubik ih a rak theih
         mi cui dungthluntu cu lengah a va suak. Sangka kiltu salnu cu a bia ih, Peter cu a
         sungah a hruailut.
         17 Cule, sangka kiltu salnu in Peter hnenah, “Nang khal hi pai dungthluntu lakih mi
         na si ve ko lo maw?” tiah a ti. Peter in, “Ka si lo,” tiah a ti.
         18 Khua a daih ruangah siahhlawhpawl le temple kiltupawl an ding. Cule meihawl meisa
         an muah ih, meisa an ai. Peter khal cu an hnenah ding in meisa a ai ve.
         19 Puithiam lubik in Jesu cu a dungthluntupawlih thu le a zirh mi thupawl a sut.
         20 Jesu in, “Leitlun mipawl hnenah langhnganin thu ka sim. Jew-pawl an pumkhawm ṭheunak
         sinakok le temple kulh sungah tla ka zirh ringring. A thupin ziang thu hman ka sim
         dah lo.
         21 Ziangah thu i sut? Ka thusim theitupawl kha sut aw. Ngai hnik, annih in ka sim mi
         an theithiam ṭheh ko,” tiah a ti.
         22 Asinan, cui thupawl a sim tikah, a kiangih a ding mi temple kiltupawl lakih pakhat
         in Jesu cu, “Cuvekin puithiam lubik na sawn ngam maw si?” a ti ih, a kut zaphak in
         a beng.
         23 Jesu in a hnenah, “A ṭha lo mi ka ṭawng asile a ṭha lo mi cu theihter aw. A dik asile
         ziangah i beng?” tiah a sawn.
         24 Cule Jesu cu an ṭem hnuah Annas in puithiam lubik Kaiafas hnenah a kuat.
         25 Cu laiah, Simon Peter cu ding in meisa a rak ai. Curuangah annih in a hnenah, “Nang
         khal a dungthluntupawl lakih pakhat na si ve ko lo maw?” tiah an ti. Peter in, “Ka
         si lo,” tiah a phat.
         26 Puithiam lubikih siahhlawhpawl lakih pakhat, Peter in a hna a sahtan mi pa-ih sungkhatpa
         in, “Hi pa thawn hmuan sungah ka lo hmu a si lo maw?” tiah a ti.
         27 Peter in a phatsal lala. Cu veten ar a khuang.
         28 Zingpit teah Jesu cu Kaiafas hnen ihsin praetorium sungah an hruai. An bawrhhlawhlonak
         dingah le Lantapuai rawl an ei theinak dingah thuṭhennak inn ah cun an lut lo.
         29 Curuangah, Pilat cu an hnenah a va suak ih, “Hi pa dokalh in sual puh ding thu ziang
         nan keng?” tiah a ti.
         30 Annih in an sang ih, “Hi pa hi thil ṭha lo tuahtu si lo sehla na hnenah kan rak thlen
         lo ding,” tiah an ti.
         31 Cule Pilat in an hnenah, “Amah cu hruai uh la nan Dan in a thu ṭhen uh,” tiah a ti
         hai. Curuangah, Jew-pawl in a hnenah, “Mi thah cu kan hrangah Dan in a siang lo,”
         tiah an ti.
         32 Jesu in ziangvekin a thi ding ti a sim mi thu kha a kimnak dingah a si.
         33 Cule Pilat cu praetorium sungah a lutsal ih, Jesu cu a ko. Jesu hnenah, “Jew-pawlih
         Siangpahrang na si maw?” tiah a ti.
         34 Jesu in, “Hi thu i suh mi hi nangmai palung in a si maw, midang in ka thuhla an lo
         sim mi saw a si?” tiah a sawn.
         35 Cule Pilat in, “Kei cu Jewmi ka si lo. Nangmai mipawl le puithiam sangpawl in nangmah
         cu ka hnenah an lo thlen. Ziang saw na rak tuah i?” tiah a sang.
         36 Jesu in, “Ka uknak cu hi leitlun ihsin a si lo. Ka uknak cu hi leitlun ihsin si sehla
         Jew-pawl hnenih thlen ka silonak dingah ka siahhlawhpawl in an do ding. Asinan, ka
         uknak cu hi leitlun ihsin a si lo,” tiah a sang.
         37 Curuangah, Pilat in a hnenah, “Cuti asile siangpahrang maw na rak si?” tiah a sut.
         Cule Jesu in, “Na ti vekin siangpahrang ka si ko. Cu mi hrangah ka suak ih, thutak
         theihter dingah leitlun ah ka ra. Zokhal thutak ih a umtu cun ka aw a thei,” tiah
         a sawn.
         38 Pilat in a hnenah, “Thutak cu ziang a si?” tiah a sut. Cu mi a suh hnuah Pilat cu
         Jew-pawl hnenah a va suaksal ih an hnenah, “A parah mawhsualnak zianghman ka hmu lo.
         39 Asinan, Lantapuai ah mi pakhat nan hnenih lo thlahsak dingin dan nan nei. Curuangah
         Jew-pawlih Siangpahrang hi nan hnenah thlah ningla nan duh maw?” tiah a ti hai.
         40 Curuangah, an zaten an ausal ih, “Hi pa cu si hlah seh, Barabbas si sawn seh,” tiah
         an ti. Barabbas cu suamhmang a si.

1 Cule Pilat in Jesu cu a hruai ih a vuakter hai.
         2 Ralkappawl in hling ih an phiar mi lukhum a lu ah an khumter ih, puan sendup an sinter.
         3 “Jew-pawlih Siangpahrang, salam kan lo pe,” tiah an ti ih an beng.
         4 Cule Pilat cu a suaksal ih an hnenah, “Ngai hnik uh, a parah mawhsualnak zianghman
         ka hmu lo ti nan theihtheinak dingah nan hnenah ka rak hruai,” tiah a ti.
         5 Curuangah, Jesu cu hling lukhum khum in le puan sendup sin in a ra suak. Pilat in
         an hnenah, “Zoh hnik uh, hi pa hi!” tiah a ti.
         6 Puithiam sangpawl le temple kiltupawl in an hmuh tikah an au ih, “Khengbet aw, khengbet
         aw!” tiah an ti. Pilat in an hnenah, “Amah cu nanmah in hruai uh la khengbet uh. Ziangahtile,
         amah ah mawhsualnak zianghman ka hmu lo,” tiah a ti.
         7 Jew-pawl in, “Dan kan nei ih, kan Dan vekin thi tlak a si. Ziangahtile, Pathian Fapa
         ih a tuahawk ruangah,” tiah an let.
         8 Cui thu cu Pilat in a theih tikah a ṭih sinsin.
         9 Pilat cu praetorium sungah a fehsal ih, Jesu hnenah, “Khui tawk ihsin na si?” tiah
         a ti. Asinan Jesu in a sawn lo.
         10 Curuangah Pilat in a hnenah, “I sawn lo ding maw? Nangmah lo khengbet dingin le lo
         suah ding thupek theinak thuneihnak ka nei ti na thei lo maw?” tiah a ti.
         11 Jesu in, “Tlun lam ihsin pek na si lo ah cun ka tlunah thuneihnak zianghman na nei
         thei lo. Cu mi ruangah na hnenih i thlentupa cu sualnak nasasawn a nei a si,” tiah
         a sang.
         12 Cui si cun Pilat in Jesu suah theinak ding lamzin a hawl. Asinan Jew-pawl cu an au
         ih, “Hi pa na suah asile Kaisar-ih rualpi na si lo. Zokhal siangpahrang ka si a tiawtu
         cu Kaisar dokalh in a ṭawng a si,” tiah an ti.
         13 Curuangah, Pilat in cui ṭawngkam a theih tikah Jesu cu lengah a hruaisuak ih, ‘Lungphahzial’
         an ti mi hmun ih, thuṭhennak tohkham parah a to. Cui hmun cu Hebru ṭawng in ‘Gabbatha’
         an ti.
         14 Cule cui ni cu Lantapuai hrang timlamawk ni a si ih, zing nazi paruk hrawngah Pilat
         in Jew-pawl hnenah, “Zoh hnik uh, nan Siangpahrang hi!” tiah a ti.
         15 Asinan annih in, “Amah cu lahlo aw, lahlo aw! Khengbet aw!” tiah an au ciamco. Pilat
         in an hnenah, “Nan Siangpahrang cu ka khengbet ding maw?” tiah a ti hai. Puithiam
         sangpawl in, “Kaisar siarlo siangpahrang dang kan nei lo,” tiah an sawn.
         16 Cule Pilat in an hnenah Jesu cu khengbet dingin a pe hai. Ralkappawl in Jesu cu an
         la ih an hruaihlo.
         17 A khraws pu in Jesu cu ‘Luruh Hmun’ an ti mi lamah a feh. Cui hmun cu Hebru ṭawng
         in ‘Golgotha’ an ti.
         18 Cu tawkah Jesu cu an khengbet. Khatlamah pakhat, khatlamah pakhat amah thawn mi pahnih
         an khengbet ih, Jesu cu a laiah a si.
         19 Pilat in catar a ngan ih, khraws parah a tar. Cui ca a ngan mi cu, “NAZARETH JESU,
         JEW-PAWLIH SIANGPAHRANG,” tiin a si.
         20 Jesu an khenbetnak hmun cu khawpi ihsin a nai ruangah Jew mi tampi in cui hminsinnak
         ca cu an siar. Pilat in Hebru ṭawng, Laṭin ṭawng le Grik ṭawng pawl in a ngan.
         21 Jew-pawlih puithiam sangpawl in Pilat hnenah, “ ‘Jew-pawlih Siangpahrang,’ tin ngan
         hlah, ‘Jew-pawlih Siangpahrang ka si,’ a ti tiah ngan sawn aw,” tiah an ti.
         22 Pilat in, “Ka ngan zo mi cu ka ngan zo mi a si mai,” tiah a sang hai.
         23 Ralkappawl in Jesu an khenbet hnuah a hnipuan tla cu an lak ih, ralkap pakhat ciar
         hrangah ṭhen li ah an ṭhen. A angki sung hruh lawng a tang. Acui angki cu ṭhit lo
         mi a pum in a tahih tah mi a si.
         24 Curuangah annih in, “A angki cu thlek hlah uhsi. Zo in a co pei ti theihnak ah camcawhfung
         kan zuk pei,” tiah pakhat le pakhat an tiaw. Cumi cu Cathianghlim sungah, “Ka hnipuan
         cu an ṭhenaw ih, ka angki hrangah camcawhfung an zuk,” a ti mi a kim theinak dingah
         a si. Curuangah hi thupawl cu ralkappawl in an tuah.
         25 Cule Jesu-ih khraws kiangah a nu, a nu-ih naunu, Kleopas nupi Mary le Mary Magdalin
         tla an ding.
         26 Jesu in a nu le a duhdawt mi dungthluntupa cu tawkih an din kha a hmu ih a nui hnenah,
         “Nunau, zoh hnik na fapa kha,” tiah a ti.
         27 Cule a dungthluntupa hnenah, “Zoh hnik na nu kha,” tiah a ti. Cui can ihsin acui
         dungthluntupa in anih cu amai inn ah a hruai.
         28 Cu mi hnuah, Jesu in atu cun thil ziang hmuahhmuah ṭheh a si zo ti a thei ih, Cathianghlim
         a kim theinak dingah, “Ka ti a hal,” tiah a ti.
         29 Cu tawkah sabitti thur ih khat bel a um. Cui sabitti thur sungah tihawp cu an hnim
         ih hisop fung zim ah an ṭawn. Cule a kaa ah an hun ret.
         30 Jesu in sabitti thur a teh hnuah, “Ṭheh a si zo,” tiah a ti. Cule a lu a kun ih,
         a thlarau a thlah.
         31 Cui ni cu Sabbath Ni hrangih timlamawk ni a si. Cui Sabbath Ni cu ni ropi a si. Curuangah,
         an ruangpawl cu Sabbath Ni ah khraws parih an tanlonak dingah an khenbet mipawlih
         ke khiak dingin le lathla dingah Jew-pawl in Pilat hnenah an dil.
         32 Curuangah ralkappawl an ra ih, Jesu thawi an khenbettlang mi pakhatpai ke an khiak
         ih a dang pakhatih ke khal an khiak.
         33 Asinan, Jesu hnen an thlen tikah a thi zo ti kha an hmu ih a ke an khiak lo.
         34 Asinan, ralkappawl lakih pakhat in Jesu-ih hnak kha a feipi in a hun dawt ih hmakhatteah
         thisen le ti a suak.
         35 Cu mi a hmutu in hi thu cu a theihter a si. A theihter mi thu hi a dik a si. Nan
         zum theinak dingah a theihter mi thu hi a dik a si ti a thei.
         36 Cathianghlim ah, “A ruh pakhat hman khiahsak a si lo ding,” tiih ngan mi a kim theinak
         dingah cui thilpawl cu a cang a si.
         37 Cun, Cathianghlim sung hmun dangah, “An dawh mi pa cu an zoh ding,” tiin a um.
         38 Cu mi hnuah, Arimathia khaw mi Joseph in Jesui ruang lathla dingin Pilat a va dil.
         Cule Pilat in a sen ih, Joseph in Jesui ruang cu a lathla. Joseph cu Jesu dungthluntu
         pakhat a si. Asinan Jew-pawl ṭih ruangih thupte dungthluntu a si.
         39 Hi hlanih Jesui hnenah zan ih a rak feh dahtu Nikodemas khal a feh ve ih mura le
         aloe rawi mi litra zakhat hrawng rit a keng.
         40 Jesu ruak cu an la ih Jew-pawl phumawkdan vekin rimhmui hriak thawn puannem pate
         tlain an tuam.
         41 Jesu an khenbetnak hmun ah hmuan pakhat a um ih, cui hmuan ah cun mithi ruang an
         phum dah hrih lonak thlan thar pakhat a um.
         42 Jew-pawlih timlamawk ni a si ruangah le thlan a nai ruangah Jesui ruang cu cui thlan
         ah an phum.

1 Zarh khat ih a hmaisabik ni, zingpitte, khua a thim hrih laiah Mary Magdalin cu thlan
         ah a va feh ih, lungto cu thlan ihsin ṭhawnaw cia in a va hmu.
         2 Curuangah a tlan ih, Simon Peter le Jesui a duhdawt mi a dang dungthluntu pakhat
         hnenah a feh. Cule an hnenah, “Bawipa cu thlan ihsin an la zo. Khui tawkah an ret
         ti kan thei lo,” tiah a ti.
         3 Curuangah Peter le cui dungthluntu dang cu an pawksuak ih, thlan ah an feh.
         4 Cule an pahnih in an tlantlang ih, a dang dungthluntu cu Peter hnakin tlan a cahdeuh
         ruangah thlan ah a rak thleng hmaisa.
         5 Cule a vung kun ih a bih tikah puannem pate tla a vun hmu. Asinan thlan sungah cun
         a lut lo.
         6 A hnuah Simon Peter cu a ra thleng. Thlan sungah cun a lut ih, puannem pate cu tawkih
         um le
         7 a lu tuamnak puante cu puannem patepawl thawn hmunkhat ah um loin zualaw in hmun
         dangih um cu a hmu.
         8 Cule thlan ih thleng hmaisatu a dang dungthluntupa khal a sungah a lut ve ih, a hmu
         ih a zum.
         9 Ziangahtile, mithi lak ihsin a thosal ding tiih Cathianghlim ih a ti mi cu an thei
         hrih lo.
         10 Cule dungthluntupawl cu anmai umnak hmun ah an tlungsal.
         11 Asinan Mary cu thlan lengah dingin a ṭap rero. Ṭap phahin a kun ih, thlan sung cu
         a vun bih.
         12 Cule, vancungmi pahnih puan var hruh in Jesu ruang an rak ret dahnak ah khan a lu
         lamah pakhat, a ke lamah pakhat to in a vun hmu.
         13 Annih in a hnenah, “Nunau, ziangah saw na ṭah?” tiah an ti. Anih in an hnenah, “Ka
         Bawipa an lakhlo ruangah ka ṭap. Khui tawkah an ret ti ka thei lo,” tiah a ti.
         14 Cutiih a ti hnuah Mary cu a heraw ih, cu tawkah Jesu ding in a hmu. Asinan Jesu a
         si ti a thei lo.
         15 Jesu in a hnenah, “Nunau, ziangah na ṭap rero? Zo so na hawl?” tiah a sut. Cule Mary
         in anih cu hmuan kiltu ah a ruat ih a hnenah, “Ka pu, nangmah in amah cu na rak lahlo
         asile na retnak hmun i sim aw la, ka la ding,” tiah a ti.
         16 Jesu in a hnenah, “Mary,” tiah a ti. Mary cu a her ih a hnenah, “Rabboni,” tiah a
         ti. A sullam cu ‘Zirhtu’ tinak a si.
         17 Jesu in a hnenah, “I kai hlah. Ziangahtile, ka Pai hnenah ka feh hrih lo. Asinan
         ka unaupawl hnenah va feh aw la, ‘Ka Pa le nan Pa, ka Pathian le nan Pathian hnenah
         ka kai so ding a ti, tiah va sim hai aw,’ ” tiah a ti.
         18 Mary Magdalin cu a feh ih, dungthluntupawl hnenah Bawipa a hmuh thu le cuipawl tla
         cu a hnenih a sim mi a si thu a sim hai.
         19 Cu mi ni thotho, zarh khat ih ni hmaisabik zan lamah Jew-pawl an ṭih ruangah dungthluntupawl
         cu hmunkhat ih an umkhawmnak sangka an khar. Jesu a ra thleng ih an laiah a ding ih
         an hnenah, “Nan hnenah hnangamdaihnak um hram seh,” tiah a ti.
         20 Cu mi a ṭawng ṭheh hnuah a kut le a hnak tla a hmuh hai. Dungthluntupawl in Bawipa
         an hmuh tikah an lung a awi zet.
         21 Curuangah Jesu in an hnenah, “Nan hnenah hnangamdaihnak um hram seh. Ka Pa in kei
         i thlah vekin nannih khal ka lo thlah ve a si,” tiah a tisal.
         22 Cu mi a ṭawng ṭheh hnuah an parah a thaw a thawt ih an hnenah, “Thlarau Thianghlim
         co uh.
         23 Zo-ih sualpawl khal nan ngaidam mi cu ngaidam an si ding. Zo-ih sualpawl khal nan
         ngaidam lo mi cu ngaidam a si lo ding,” tiah a ti.
         24 Asinan, dungthluntu hleihnih lakih pakhat a si mi ‘Diduma’ an ti mi Thomas cu Jesu
         a rat laiah an hnenah a rak um lo.
         25 Curuangah a dang dungthluntupawl in a hnenah, “Bawipa cu kan hmu,” tiah an ti. Asinan
         Thomas in an hnenah, “A kut ah tlawngkhen ih an khennak hmasi ka hmuh ih, tlawngkhen
         ih an khennak hmasi ah ka kutzung ka ret ih a hnak kha ka kut in ka tham lo ah cun
         ka zum hrimhrim lo ding,” tiah a ti.
         26 Ni riat hnuah Jesu-ih dungthluntupawl cu inn sungah an umsal. Thomas khal cu an hnenah
         a um. Sangka an khar ko nan Jesu cu a ra thleng ih a laiah a ding. Cule, “Nan hnenah
         hnangamdaihnak um hram seh,” tiah a ti.
         27 Cule Thomas hnenah, “Na kutzung in tham aw la, ka kut tla hi zoh hnik. Na kut suah
         aw la, ka hnak hi tham aw. Zum loin um hlah, zum aw,” tiah a ti.
         28 Thomas in a sang ih a hnenah, “Ka Bawipa le ka Pathian!” tiah a ti.
         29 Jesu in a hnenah, “Thomas, i hmuh ruangah na zum. Hmu lo ih a zumtu cu mihualvanṭha
         an si,” tiah a ti.
         30 Cun Jesu in a dang hminsinnak tampi a dungthluntupawlih hmaiah a tuah. Cupawl cu
         hi cazual sungah ngan a si lo.
         31 Asinan Jesu cu Khrih, Pathian Fapa a si ti nan zum theinak dingah le nan zum tikah
         a hmin in nunnak nan neih theinak dingah hipawl hi ngan an si.

1 Cui thilpawl hnuah Jesu cu Ṭaiberias tili kiangah a dungthluntupawl hnenah a langawtersal.
         A langawkterdan cu hitin a si:
         2 Simon Peter, ‘Diduma’ tiih an kawh mi Thomas, Galili peng Kana khaw mi Nathanael,
         Zebedi-ih fapapawl le a dungthluntu a dang pahnih tla hmunkhat ah an um.
         3 Simon Peter in an hnenah, “Kei cu nga kai ah ka feh ding,” tiah a ti. Annih in a
         hnenah, “Kannih khal na hnenah kan feh ve ding,” tiah an ti. An fehsuak ih, lawng
         sungah an lut lohli. Cui zan ah cun zianghman an kai lo.
         4 Zing a thlen tikah Jesu cu ti kapah a ding. Asinan, dungthluntupawl in Jesu a si
         ti an rak thei lo.
         5 Curuangah Jesu in an hnenah, “Falenuh, ei ding ziangtal nan nei maw?” tiah a ti hai.
         Annih in, “Nei lo,” tiah an sang.
         6 Cule an hnenah, “Nan sur kha lawng ih vawrh lamah vawrh hnik uh la nga nan ngah ding,”
         tiah a ti hai. Cule an sur cu an hei vawrh ih, nga a tam tuk ruangah an sur an dir
         thei lo.
         7 Curuangah Jesu ih duhdawt mi dungthluntu in Peter hnenah, “Bawipa sokhaw a si,” tiah
         a ti. Simon Peter in Bawipa a si ti a theih tikah a kawr leng a rak phawih ruangah
         a kawr leng kha a hruh ih, tili sungah a dawp lohli.
         8 Dungthluntu dangpawl cu khawmual ihsin hla lo pi zathum hrawngah an um ih, sur in
         nga dir phah reroin lawng fa te in an ra.
         9 Khawmual parih an hung thlen tikah meihawl ling le a parih em mi nga le sang kha
         an va hmu.
         10 Jesu in an hnenah, “Atu teih nan kaih mi nga hrekkhat kha rak keng uh,” tiah a ti.
         11 Simon Peter cu a feh ih, nga tum zetzet za le sawmnga le pathum thawi a khat mi sur
         cu lei parah a dirsuak. Nga a tam zet ko nan sur cu a tlek lo.
         12 Jesu in an hnenah, “Ra uh la thawhhlam ra ei uh,” tiah a ti. Asinan dungthluntu zohman
         in, “Zo na si?” tiah an sut ngam lo. Bawipa a si ti an thei.
         13 Jesu cu a va feh ih, sang anmah a pe hai. Cuvek thothoin ngasa khal cu a pe hai.
         14 Pathian in mithi lak ihsin Jesu a thawhter hnuah hihi a dungthluntupawl hnenih vei
         thum a langawkternak a si.
         15 An ei ṭheh hnuah Jesu in Simon Peter hnenah, “Jonah-ih fapa Simon hipawl hnakin i
         duhdaw sawn maw?” tiah a ti. Simon in a hnenah, “A si, Bawipa, ka lo duhdaw ti na
         thei,” tiah a ti. Jesu in a hnenah, “Ka tuufanopawl cawm aw,” tiah a ti.
         16 Jesu in a vei hnihnak a hnenah, “Jonah-ih fapa Simon, i duhdaw maw?” tiah a ti. Simon
         in a hnenah, “A si, Bawipa, ka lo duhdaw ti na thei ko,” tiah a ti. Jesu in a hnenah,
         “Ka tuupawl khal aw,” tiah a ti.
         17 A vei thumnak Jesu in a hnenah, “Jonah-ih fapa, Simon, i duhdaw maw?” tiah a ti.
         Jesu in a vei thum tiang rori a hnenah, “I duhdaw maw?” a ti ruangah Peter cu a riah
         a sia. Cule Jesu hnenah, “Bawipa, ziangkim na thei, ka lo duhdawtzia khal na thei
         ko,” tiah a ti. Jesu in a hnenah, “Ka tuupawl cawm aw.
         18 Thungaiin, thungaiin ka lo sim, na no laiah cun nangmah le nangmah na tai na ṭawnaw
         ih na duhnak kipah na feh. Asinan na upat tikah cun na kut na pharh ding ih, midang
         in na tai a lo ṭawn ding. Cule na feh duhlonak hmun ah a lo hruai ding,” tiah a ti.
         19 Hi thu a sim mi in ziangvek thihnak in Peter in Pathian a sunlawih ding ti a langter.
         Jesu in cui thu a hnenih a sim hnuah, “I thlun aw,” tiah a ti.
         20 Peter cu a her ih, Jesu ih duhdawt mi dungthluntu in an dung ihsin a thlun kha a
         hmu. Cu pa cu zanriah an ei laiih Jesui ṭang hngohsan tahrat ih, “Bawipa, a lo phiarsawmtu
         ding cu zo a si?” tiih Jesu suttupa kha a si.
         21 Peter in cu pa a hmuh tikah Jesu hnenah, “Bawipa, hi pa teh?” tiah a ti.
         22 Jesu in a hnenah, “Ka ratsal tiang tang ding ih ka duh mi a si ah teh, na hrangah
         a pawinak ziang a um? I thlun aw,” tiah a ti.
         23 Curuangah, cui ṭawngkam cu cui dungthluntupa cu a thi lo ding tiah unaupawl lakah
         a thang. Sikhalsehla, Jesu in, “Cu pa cu a thi lo ding,” tiah a ti lo. “Ka rat tiang
         tang dingih ka duh mi a si ah teh na hrangah a pawinak ziang a um?” a ti a si.
         24 Cui dungthluntupa cu hi thupawl theihtertu le ngantu hi a si. A thu theihter mi cu
         a dik a si ti kan thei.
         25 Jesu ih a tuah mi thil dang tampi a um hrih lai. Pakhat hnu pakhat ngan vivo sehla
         ngan mi cazualpawl cu leitlun pumpi ah hin a tlem lo ding tiah ka ruat. Amen.LEHNAK TELEHNAK TELEHNAK TELEHNAK TELEHNAK TE

1 Aw Theofilas, Jesu in tuah ding le zirh dingih a rak thawk zo mi hmuahhmuah,
         2 tlun lamih laksoh a si ni tiangih Jesui tuah mi kha na hrangah ka ca hmaisa sungah
         khan ka rak ngan. A hril cia zo mi apostolpawl cu Thlarau Thianghlim hmang in thu
         a pe.
         3 A tuar hnuah cui a hril mipawl hnenah amah rori a phuanglangaw ih a nung rori a si
         ti nemhngehnak tampi pe in ni sawmli sung an hnenah a lang. Pathian uknak thu thawi
         pehparaw mi tla a sim.
         4 Cule hmunkhat ih an tawnkhawmawknak ah tel in, an hnenah, Jerusalem suahsan lo dingin,
         Pai thutiam mi hngak sawn dingin thu a pe hai. “ ‘Cucu,’ ka hnen ihsin nan rak thei
         zo,” tiah a ti.
         5 Ziangahtile, John cun ti ah baptisma a pe taktak ko, asinan, atu ihsin ni reilo teah
         Thlarau Thianghlim ah baptisma pek nan si ding,” tiah a ti.
         6 Curuangah, hmunkhat ih an tawnkhawmawk ṭumah dungthluntupawl in, “Bawipa, tui canah
         hin Israel-mi hnenah uknak cu na din tharsal ding maw?” tiah an sut.
         7 An hnenah, “Acui tikcucan le ni cu Pa in amai thuneihnak in a khiah mi a si ih, nannih
         ih theih ding a si lo.
         8 Asinan Thlarau Thianghlim nan parih a rung thlen tikah huham nan ngah ding. Cule
         Jerusalem khua ah, Judia ram hmuahhmuah ah, Samaria ram hmuahhmuah ah le leilung tlun
         deng tiangin ka thutheitu nan si ding,” tiah a ti.
         9 Cule, hi thupawl a sim hnuah an zoh laiah laksoh a si ih, mero in a tuam ih an hmu
         thei nawn lo.
         10 A kaisoh laiah le van lam zoh cuahco ih an um laiah, ngai hnik, mi pahnih puan var
         sin in an kiangah an rung ding.
         11 Cule, “Galili mipawl, ziangah hi tawkah van lam zoh cuahco ih nan um? Nan hnen ihsin
         van ih a laksoh mi, hi Jesu rori hi atu van ih a kaisoh lai nan hmuh vekin a rakirsal
         ding,” tiah an ti.
         12 Cule Olif Tlang an ti mi ihsin Jerusalem khua ah an kir. Cui tlang cu Jerusalem khaw
         kiang teah a si ih, Sabbath Ni ih feh sian zat fang a si.
         13 Cule inn ah an lut ih, Peter, James, John, Andru, Filip, Thomas, Bartholomeo, Mathai,
         Alfia fapa James, Zilot an ti mi pa Simon, James-ih fapa Judas pawl tla cu an umnak
         hmun tlunta pindan ah an hung kai.
         14 Cui mipapawl hmuahhmuah cu lungrualtein catbang lo ih thla cam le midang hrang dilsak
         in an um. Nunau hrekkhatpawl, Jesui nu Mary le Jesui naupalepawl khal an tel.
         15 Cule cui canah cun Peter cu dungthluntupawl lakah a hung ding. Mipi cu an zatein
         za le kul hrawng an si.
         16 Peter in, “U le nau pawl, Thlarau Thianghlim in David kaa ihsin hlanih a rak sim
         cia mi Jesu kaitupawl hruaitu Judas-ih thuhla Cathianghlim ih a sim cia mi cu a kim
         tengteng a ṭul a si.
         17 Ziangahtile, anih cu kan lakih tel ve mi pakhat a si ih, himi rawngbawlnak ah covo
         a nei ve.
         18 “Hi pa hin a thilsual tuah mi man ih a ngah mi in lo a lei ih, cu tawkah cun a linglet
         in a tla. A laifangin a kekkuai ih a sungrilpawl hmuahhmuah an pawt thluh.
         19 Jerusalem ih um mi hmuahhmuah in hi thu cu an thei ṭheh. Curuangah anmai ṭawng in
         cui lo cu Akeldama tiah an ti. A sullam cu, ‘Thisen lo,’ tinak a si.
         20 “Ziangahtile, Sam cazual sungah, ‘A inn cu tanta si seh. A sungah zohman um hlah
         hai seh,’ tile, ‘Midang in a dinhmun cu la hai seh,’ tiin ngan a si.
         21 “Curuangah kan hnenih um mi lak ihsin mi pakhat kan hril a ṭul a si. Cu pa cu Bawi
         Jesu kan lakah suak le lut ih a um sung hmuahhmuah ih kan hnenih um ringring vetu
         a si pei.
         22 John in Jesu baptisma a pek ihsin Jesu kan hnen ihsin laksoh a si ni tiang kan hnenih
         um mi a si pei. Jesu thawhsalnak theihpitu mi pakhat cu kan ruat tengteng a ṭul,”
         tiah a ti.
         23 Cule mi pahnih an hril. Pakhat cu Barsabas tiih an kawh mi Joseph, Justus ti tlain
         an ko, a dang pakhat cu Mathias a si.
         24 Cule, “Bawipa, nang cu mi kip thinlung na thei, himi pahnih lakah zo deuh na hril
         ti in hmuh aw.
         25 Judas cun hi rawngbawlnak le apostolpawlih hna cu tluksan in amai cemnetnak panin
         a feh,” tiah thla an cam.
         26 Cule an pahnih hrangah camcawhfung an zuk ih, cui fung cu Mathias parah a tla. Cule
         amah cu apostol hleikhatpawl lakah an bet.

1 Pentikos ni a thlen tikah an zaten hmunkhat ah lungrualtein an umkhawm.
         2 Hmakhatteah vancung ihsin thlipi nasazet hrang vek awn thawm a rung thleng ih, an
         tokhawmnak inn a khat ṭheh.
         3 Cule meisa alh vek a si mi, a ṭhenaw mi lei tla cu an hnenah a lang ih, pakhat cio
         parah a ṭhumaw.
         4 Cule an zaten Thlarau Thianghlim in an khat ih, Thlarau in ṭawng phun dangdang ih
         ṭawng theinak a pek vekin ṭawng an thawk.
         5 Jerusalem ah vanrang hnuaiih miphun zakip lak ihsin a ra mi sakhaw mi Jew-pawl an
         um laifang a si.
         6 Cui thawmvang an theih tikah mipi an rakhawm. A ra mipawl in an ṭawng mi cu anmai
         ṭawng ciarih ṭawng in an theih ruangah an thinlung a buai.
         7 Cui thil cang mi ruangah an zaten khawruahhar le mangbang zetin an um ih, pakhat
         le pakhat, “Zoh hnik, a ṭawng rerotupawl hi Galili mi an si thluh ko lo maw?
         8 Ziangtin saw kanmai suahkeh ṭawng cioih kan theih?
         9 Kannih cu Parthian ram, Media ram, Elam ram le Mesopotamia ram ih umpawl, Judia ram
         le Kappadosia ram, Ponṭas ram le Asia ram,
         10 Frizia ram le Pamfilia ram, Izip ram le Libia ram sung Sairin khaw kiang ihsin a
         ra mi, Rom khua ihsin a ra mi Jew-mi le an biaknak ih a lut mipawl,
         11 Krit tikulh mi le Arabia ram mi tla kan si. Pathian-ih thilmak tuah mipawl an sim
         tikah kanmai ṭawng cioih kan rak theih,” tiah an tiaw.
         12 An zaten cui thil cang mi ah cun an mang a bang zet ih, an thinlung a buai. Pakhat
         le pakhat, “Hihi a sullam ziang a si pei?” tiah an sutaw.
         13 Asinan midangpawl cun hnihsan phahin, “Hipawl hi sabitzu thar in an ri a si hi,”
         tiah an ti.
         14 Cule, Peter cu apostol hleikhatpawl zawngah a hung ding ih, aw ring zetin thu a sim
         ih an hnenah hitin a ti, “Nannih Jew-pawl le Jerusalem khaw sungih a um mipawl hmuahhmuah
         hihi nan theih ding ka duh. Ka ṭawng ngai hnik uh.
         15 Atu hi zing nazi pakua lawng a si lai ih, nan ruah vekin hipawl hi an ri lo.
         16 Cu hnakin, hihi profet Joel in a rak sim cia:
         17 ‘Pathian in, ni netabik canah cun hi thilpawl hi a cang ding, mi hmuahhmuah parah
         ka Thlarau ka burh ding. Nan fapapawl le nan fanupawl cun profetpawl vekin thu an
         phuang ding. Nan minopawl in larnak an hmu ding. Nan patarpawl in mang an man ding.
         18 Ka siahhlawh mipapawl le ka siahhlawh nunaupawl tlun khalah cui ni tla ah cun ka
         Thlarau ka burh ding ih, profetpawl vekin thu an phuang ding.
         19 Tlunvan ah, mangbangza tuah mipawl le thuai lam lei parah hminsinnak tuah mipawl
         ka hmuh ding. Cui hminsinnakpawl tla cu thisen, meisa le meikhu sah zet pawl tla an
         si ding.
         20 BAWIPAI ni ropi le ni ṭihnung a thlen hlanah ni khi thim ah le thla khi thisen ah
         a cang ding.
         21 Cule hitin a cang ding, mi zokhal BAWIPAI hmin a kotu hmuahhmuah rundam an si ding,’
         tiin a sim.
         22 “Israel-mipawl, hihi ngaithla hnik uh, Pathian in Nazareth Jesu cu nan hnenah thilmakpawl,
         mangbangzapawl le hminsinnakpawl amah Jesu hmang ih Pathian-ih a tuah mipawl in nanmah
         roriih nan theih vek khan a nemhnget a si.
         23 Pathian khawkhan cia vek le ziang a cang ding ti a theih cianak vekin, Pathian in
         Jesu cu nan hnenah a lo pe a si. Nannih in dan nei lopawl kut in nan kai ih nan khengbet
         ih, nan that a si.
         24 Asinan Pathian in thihnakih tuarharnak cu a cemter ih, a thotersal zo. Ziangahtile,
         a parah thihnak in kaihtan theinak huham a nei lo.
         25 Ziangahtile, amah thawi pehparawin David in hitin a sim, “‘Ka hmaiah BAWIPA ka hmu
         ringring. Ka vawrh lamih a um ruangah, zianghman in i hninter lo ding.
         26 Curuangah, ka thinlung a aipuang ih ka lei cu a hlim zet. Ka taksa khal ruahsannak
         thawn a cawl ding.
         27 Ziangahtile, ka thlarau cu Mithikhua ah na tanta lo ding ih, na Mi Thianghlim Pa
         cu ṭawihral khal na siang lo ding.
         28 Nang cun nunnak lamzin i hmuh zo. Ziangahtile, nang cu ka hnenah na um ih lungawinak
         thawn i khatter ding,’ tiah a ti.
         29 “Ka u le ka nau pawl, pareng David a thih thu le an phum thu ralṭha zetin ka lo sim
         thei a si. Tuini tiang a thlan cu kan hnenah a um.
         30 David cu profet a si ih, Pathian in a hnenah thutiamkam a tuah ti a thei. Pathian
         in a tesinfa lakih mi pakhat a thoter ding ih a tohkham ah a to ding tin sia a sam.
         Amah cu Khrih a si.
         31 Khrih thawhsalnak thu cu David in a rak hmu cia ih, a rak sim cia, ‘Pathian in a
         thlarau cu Mithikhua ah a tanta lo. A taksa khal a ṭawihral lo,’ tiah a ti.
         32 Cui Jesu cu Pathian in a thoter a si ti cu kan zate hin a theihpitu kan si.
         33 Curuangah Pathian in Jesu cu a cawisang ih a vawrh lamah a ret. Cule Pa in a tiamkam
         mi Thlarau Thianghlim cu a hnenah a pe. Curuangah atu ih nan hmuh le nan theih mi
         hi Jesui burh mi a si.
         34 “Ziangahtile, David cu vancung ah a hung kai lo. Asinan David in hitin a ti: ‘BAWIPA
         in ka Bawipai hnenah, “Ka vawrh lam kapah to aw.
         35 Na ralpawl na kepal ih ka canter hlanlo kha tawkah to aw,” ’ tiah a ti.
         36 “Curuangah Israel-mi hmuahhmuah in hihi fiangfaiten thei uh, nan khenthat mi Jesu
         kha Pathian in Lal le Khrih ah a tuah zo a si,” tiah a ti.
         37 Mipi in cui thu an theih tikah, an thin a sun na tuk ih, Peter le apostol dangpawl
         hnenah, “Unaulenuh, ziang so kan tuah ding?” tiah an ti.
         38 Cule Peter in, “Nan sualpawl tla ngaidam a si theinak dingah nan sual sir uh, cule
         nan zaten Jesu Khrih hmin in baptisma co uh, cule Thlarau Thianghlim thilpek nan co
         ding.
         39 Ziangruangah tile thutiamkam cu nanmah, nan fate le hlapi ih a um mipawl hrang khalah
         a si. Bawipa kan Pathian ih a kawh ding mipawl hmuahhmuah hrang khalah a si,” tiah
         a ti.
         40 Ṭawngkam phun dangdangin Peter cun thurawn a pe hai ih an hnenah, “Tulai misualralpawl
         lak ihsin thiarfihlimaw uh,” tiah a fawrh hai.
         41 Cule lungawi zetih Peter-ih thu a rak cohlangtupawl in baptisma an co ih, cui ni
         ah mi thawngthum hrawngin an hnenah an ra bet.
         42 Cule apostolpawlih zirhnak ah le pawlkawmawknak ah, sang phel le thla cam in fekten
         an umpeh vivo.
         43 Mi hmuahhmuah in Pathian an ṭihzah ih, apostolpawl in mangbangza le hminsinnak tampi
         tla an tuah.
         44 Zumtupawl hmuahhmuah cu hmunkhat ah an umkhawm ih, ziangkim an neih mi an ṭawmaw.
         45 Cule thilpawl le an thil neih mipawl cu an zuar ih an ṭuldan cio vekin an zuar man
         sum cu an zaten an zemaw.
         46 Ni tin lungrualten temple kulh sungah an tawngkhawmaw. Inn khat hnu inn khat ah sang
         an phel ih, lungawi le tangdawrnak thinlung thawn rawl an eikhawm.
         47 Pathian an thangṭhat ih, mi hmuahhmuah hnenin mithmaiṭha an ngah. Cule ni tinten
         Bawipa in rundam mipawl cu kawhhran ah a bet vivo.

1 Nikhat cu Peter le John cu thlacam tikcu tlai lam nazi pathum ah temple kulh sungah
         an feh.
         2 A suahkeh ihsin a ke a bai mi pa pakhat cu Mawi ti ih an kawh mi temple kulh kawtka
         ah bawmnak thilpek dil dingah ni tin an ret. Temple kulh sungih lutpawl hnenah bawmnak
         thilpek a dil.
         3 Peter le John temple kulh sungih an luh zik kha a hmuh tikah bawmnak thilpek a dil
         hai.
         4 Cu tikah, Peter cun John thawn cu pa cu mit ṭhep loin ṭhaten a zoh ih, “In zoh hnik,”
         tiah a ti.
         5 Cule, an hnenih thil pakhatkhat ngah ding beisei in, ṭha zetin a zoh hai.
         6 Cule Peter in, “Sui le ngun ka nei lo. Asinan ka neih mi ka lo pe, Nazareth Jesu
         Khrih hmin in ding aw la, feh aw,” tiah a ti.
         7 Cule Peter cun cu pai vawrh lam kut in a kai ih, a dingter. Hmakhatteah cu pai ke
         le a kemit ruhpawl a cak.
         8 A hung tho ih a ke in a ding ih a feh. Cutin feh phah, khir phahin Pathian a thangṭhat
         ih, anmai zawngah temple kulh sungah a lut.
         9 Cutiih feh phahih Pathian a thangṭhat cu mi hmuahhmuah in an hmu.
         10 Mawi ti ih an kawh mi temple kulh kawtka ih to i bawmnak thilpek diltu a si ti kha
         an theih tikah a parih thil cang mi ruangah an mang a bang ih an khawruah a har ngaingai.
         11 An damter mi kebaipa cu Peter le John hnenih a um ringring kha an hmuh tikah mi hmuahhmuah
         cu an mang a bang zet ih, Solomon hulhliap an ti mi ah, an hnenah an ra tlankhawm.
         12 Cumi cu Peter in a hmuh tikah an hnenah, “Israel-mipawl, ziangruangah himi ah nan
         mang a bang ih, kanmah riangri mit ṭhep lo ih in zoh? Kanmai huham le kanmai Pathian
         ngaihsaknak ih hi pa fehter ah maw nan ruat?
         13 Abraham, Isak le Jakob ih Pathian, kan pupapawlih Pathian cun a Siahhlawh Jesu cu
         a sunlawih zo a si. Anih cu Pilat in suah dingih thu a relcatsak cia zo mi, mipi hnenih
         nan pek mi pa, Pilat hmai roriah nan rak hnawn mi pa kha a si.
         14 Mi Thianghlim Pa le Mi Dingfel cu nan rak hnawng ih, tualthatpa nan hnenih suah dingin
         nan dil.
         15 Cule nunnakih Hrampi cu nan that. Asinan Pathian in anih cu mithi lak ihsin a thotersal
         zo ih, cui thu a theihpitu cu kanmah hi kan si.
         16 Nan hmuh le nan theih mi hi kebaipa hin Jesui hmin ah zumnak a nei ih cahter a si.
         Jesui hmin a zumnak in nan zate hmaiah a dam pumhlum a si.
         17 “Atu ah, ka u le ka nau tla, nan hruaitupawl khalin thutak theilo piin cui thilpawl
         cu an rak tuah vekin nannih khalin nan tuah a si ti ka thei.
         18 Asinan, cui thilpawl cu Pathian in a profetpawl hmuahhmuah ih kaa in Khrih in a tuar
         ding tiih than cia zo mi cu Jesu in a tlamtlinter thluh zo.
         19 Curuangah Bawipai hnen ihsin thawsuah can a thlen theinak dingah le nan sualpawl
         tla a thaihloh theinak ding hrangah nan sual sir uh la Pathian lamah hawikir uh,
         20 cule a hlanih nan hnenih an rak sim zo mi Khrih Jesu cu nan hnenih a run thlah theinak
         ding hrang khalah a si.
         21 Pathian ih thil ziangkim a rem thar can a thlen hlanlo, Jesu cu van ah a um ding
         ti mi cu Pathian in profet thianghlim hmuahhmuah pawlih kaa in leilung um thawk ihsin
         a rak tiamkam cia zo.
         22 Mawsi in kan pupapawl hnenah a sim taktak ruangah cucu ka sim a si, ‘BAWIPA nan Pathian
         in keimah vek Profet pakhat nan unaupawl lak ihsin nan hrangah ka suakter ding. Nan
         hnenih a sim mi hmuahhmuah ngaithla uh.
         23 Cule hitin a cang ding, zokhal cui Profet thu a ngaithlalotu cu a miphun ihsin sahthlak
         a si ding,’ tiah a ti.
         24 “Thungaiin, profet Samuel ihsin cu mi hnuih a ra mi profet thusimtu hmuahhmuah in
         tui san thupawl hi an rak sim cia.
         25 Nannih cu profetpawlih fatepawl le Pathian in kan pupapawl hnenih a tuah mi thuthlung
         ro cotu nan si. Abraham hnenah, ‘Na tesinfa ihsin leitlun mi hmuahhmuah thlawsuah
         an si ding,’ tiah a sim.
         26 Mi zokhal a ṭhatlonak ihsin hawikirsalnak thlawsuah a pek theinak dingah, Pathian
         in a Siahhlawh Jesu a thawhter hnuah, a hmaisabikah nan hnenah a thlah a si,” tiah
         a ti.

1 Mipi hnenih thu an sim rero laiah puithiampawl, temple kiltu bawi le Sadusipawl cu
         an hnenah an ra thleng.
         2 Apostolpawl in Jesu thawngin mithi thawhsalnak a um ding ti an zirh le an than ruangah
         hruaitupawl cu an thin a buai.
         3 Cule Peter le John cu an kai ih, khua a tlai zo ruangah thawnginn ah a thaisun tiang
         an thlak.
         4 Asinan an thusim theitu mi tampi in an zum. Patling hlir thawngnga hrawng an si.
         5 Cule hiti hi a rak si, a thaisun ah hruaitupawl, miupapawl le Danzirhtupawl Jerusalem
         ah an tawngkhawmaw.
         6 Cu tawkah cun puithiam lubik Annas le Kaiafas le John le Alexander le puithiam lubikih
         sungkhat dangpawl khal an um.
         7 Peter le John cu an hruai ih an laiah an ret ih, “Ziang huham in asilole ziang hmin
         in hihi nan tuah?” tiah an sut.
         8 Cule Peter cu Thlarau Thianghlim in a khat ih, anih in an hnenah, “Mipi hruaitupawl
         le Israel upapawl,
         9 midamlopa parih zangfah thilti kan tuah mi thu ah tuisun ah ziangtin kan damter ti,
         in sut asile,
         10 nan zaten hihi thei uh, Israel mipi hmuahhmuah khalin thei uh. Nan khenbet mi, Pathian
         in mithi lak ihsin a kaihthawh mi, Nazareth Jesu Khrih hmin in hi pa cu damngah ververin
         nan hmaiah a ding a si.
         11 Cui Jesu cu, nannih inn saktupawl ih nan hnawn mi lungto, a kilih a pawimawhbik ih
         ra cang mi a si.
         12 Rundamnak cu zo dang hnen hmanah a um lo. Ziangahtile, vanrang hnuaiih minung lakah
         rundam kan si theinak dingah hmin pek mi dang a um lo,” tiah a ti.
         13 Peter le John ih ralṭhatzia an hmu ih, tlawngkai lo le zirnak nei lo an si ti an
         theih tikah an mang a bang zet. Annih cu Jesu thawi rak um dah rero mi an si ti an
         thei.
         14 Cule Peter le John ih damter mi pa cu an hnenah a din kha an hmu ih dodalnak zianghman
         an ṭawng thei lo.
         15 Cule Sanhedrin thuṭhennak ihsin suak dingin thu an pe ih, anmahte lawng thu an rel,
         16 “Hipawl hi ziangtin kan tuah pei? Anmah hmang ih hminsin tlak thilmak tuah mi cu
         Jerusalem khaw sungih a um mi hmuahhmuah hnenah a feng tuk zo ruangah kan el thei
         lo.
         17 Asinan hi thu mipi hnenih a karhzailonak dingah Jesui hmin in zo hnen hmanah thu
         sim nawn lo dingin nasazetin kan hro pei,” tiah an ti.
         18 Cule an kokirsal hai ih Jesui hmin in thu simsal le thu zirhsal nawn hrimhrim lo
         dingin thu an pe.
         19 Asinan Peter le John in an sang ih an hnenah, “Nanmai thulun maw, Pathian thulun
         so, Pathian hmaiah dik sawn ti hi nanmah in ṭhen hnik uh.
         20 Ziangahtile, kan hmuh mi le kan theih mi cu sim loin kan um thei lo a si,” tiah an
         ti.
         21 Cule an hrobet ih an thlah. Mi hmuahhmuah in Pathian ih thiltuah mi ruangah Pathian
         cu an thangṭhat. Curuangah anmah hrem theinak lamzin an hmu thei lo.
         22 Ziangruangah tile himi damnak hminsinnak an tuahsak mi pa cu kum sawmli tlun mi a
         si.
         23 Peter le John cu thlah an si tikah an rualpipawl hnenah an feh ih, puithiam sangpawl
         le miupapawl ih an sim mi thupawl cu an va sim.
         24 Cui thu an theih tikah Pathian hnenah aw suah in lungrualten, “Maw Bawipa, nang cu
         lei le van le tifinriat le a sungih um mi hmuahhmuah a tuahtu Pathian na si.
         25 Na siahhlawh David-ih kaa in nang cun thu na sim. “ ‘Ziangah so Zentelmipawl hi an
         thinheng ih, milaipawl hin a ṭhahnem lo mi phiarsawmnak an tuah?
         26 BAWIPA le Khrih dokalh dingin lei siangpahrangpawl an ding ih, hruaitupawl hmunkhat
         ah an pumkhawmaw,’ tiah na rak ti.
         27 “Ziangahtile, hriak na thih mi na Siahhlawh thianghlim Jesu dokalh dingah Herod le
         Ponṭias Pilat cu Zentelmipawl le Israelmipawl thawn an pumkhawmaw ngaingai.
         28 Na kut cak le na remruahnak in cangsuak leh dingih na rak khiah cia mi kimter dingah
         a si.
         29 Atu ah, Bawipa, zoh hnik, an mi hro reronak hi hminsin aw, na siahhlawhlepawl in
         ralṭha zetih na thu an sim theinak dingah bawm hai hram aw.
         30 Na Siahhlawh thianghlim Jesu hmin in mi damter dingah le hminsinnakpawl le mangbangzapawl
         tuah dingah na kut pharh hram aw,” tiah thla an cam.
         31 Nasazetih thla an cam ṭheh tikah an umkhawmnak hmun cu a hnin. Cule Thlarau Thianghlim
         in an zaten an khat ih ralṭha zetin Pathian thu an sim.
         32 A zumtu mipipawl cu an zaten thinlung le ruahnak hmunkhatten an um. Zohman in an
         neih mi thil kha ka bul ta a si ti loin an neih mi hmuahhmuah an ṭawmaw.
         33 Huham nasazet thawn apostolpawl cun Bawi Jesui thawhsalnak thu cu an theihter ih
         an zate parah zangfahnak nasazetin a um.
         34 An lakah zohman a tlasam mi an um lo. Ziangahtile, lo neitu le inn neitu pawl in
         an ram le an inn pawl cu an zuar ih an ngah mi tangka cu an rak keng.
         35 Apostolpawlih ke hramah an ret. Cule cui tangka cu mi kip an ṭuldan vek cioin apostolpawl
         in an zem.
         36 Saipras tikulh ih a um mi Levi miphun Joses cu a ra. Apostolpawl in amah cu Barnabas
         tiah hmin an sak. A tican cu ‘Thazang mi petu’ tinak a si.
         37 A neih mi a lo a zuar ih, a tangka cu keng in apostolpawlih ke hramah a ret.

1 Mi pakhat Ananias an ti mi pa in a nupi Safira thawn an neih mi thil kha an zuar.
         2 A nupi ih theihpinak thawn a lo man hrekkhat cu a sup ih, a hrekkhat lawng keng in
         apostolpawlih ke hramah a ret.
         3 Asinan Peter in, “Ananias, Thlarau Thianghlim hnenah thuphanper ding le na lo man
         hrekkhat sup dingin ziangah Setan in na thinlung a lo luah khah?
         4 Na lo na zuar hlanah, na lo cu na ta a si lo maw? Na zuar hnu khalah, a man cu nangmai
         thuneihnak hnuaiah a um thotho a si lo maw? Ziangruangah hitivekih ti dingin na thinlung
         sung ihsin na tum? Milai hnenah thuphan na per a si lo ih, Pathian hnenah thuphan
         na sim a si,” tiah a ti.
         5 Cui thu cu Ananias in a theih tikah a tlu ih a thi. Cule cui thu a theitu hmuahhmuah
         in ṭihnak nasazet an nei.
         6 Cun, tlangvalpawl an ding ih Ananias-ih ruang cu an tuam, lengah an zawnsuak ih an
         phum.
         7 Cui hnu nazi pathum hrawng reiah ziang thil a cang ti thei loin a nupi cu tawnkhawmawknak
         hmun ah cun a ra lut.
         8 Peter in a hnenah, “Hi zat hi nan loram nan zuar man zate a si maw?” tiah a sut.
         A zoh ih, “A si, kan loram man zate a si,” tiah a ti.
         9 Cu tikah Peter in a hnenah, “Bawipai Thlarau hniksak dingah ziangtin nan lung a kimtlang?
         Zoh hnik, na pasal phumtupawlih ke tla cu sangka hramah an um. Nang khal an lo zawnsuak
         ding,” tiah a ti.
         10 Hmakhatteah anih khal Peter ke hramah a tlu ih a thi. Tlangvalpawl an rung lut ih
         a thi zo ti kha an hmu. An zawnsuak ih a pasal kiangah an phum.
         11 Kawhhran mipi hmuahhmuah le cui thu a theitu hmuahhmuah in ṭihnak nasazet an nei.
         12 Apostolpawl in mipi lakah hminsinnak tampi le mangbangza tampi an tuah. Zumtupawl
         hmuahhmuah cu Solomon Hulhliap ah lungrualten an tawngkhawmaw ṭheu.
         13 Mipi in an ngaisang zet hai nan zohman an hnenah an tel ngam taktak lo.
         14 Asinan mipa le nunau zumtu tampi cu Bawipai hnenah bet deuhdeuh an si.
         15 Cu mi ruangah, minapawl cu lamzin tluanah an run hruai ih, Peter an kiangih a feh
         tikah a thlam talin a hliahngah theinak dingah tiin ihkhun parah le pher parah an
         hlum hai.
         16 A kiangkapih khuapawl ihsin mi burpi Jerusalem ah an ra ih, minapawl le thlarau bawrhhlawh
         ih zawnzaihter mipawl an rak hruai. Cule an zaten damnak an ngah.
         17 Puithiam lubik le a hnenih umtu Sadusipawl hmuahhmuah cu an ding ih, annih cu thinhengnak
         in an khat.
         18 Apostolpawl cu an kai ih, mipi thawnginn ah an thlak.
         19 Asinan Bawipai vancungmi in cui zan ah thawnginn sangkapawl cu a awng ih, lengah
         a suah hai.
         20 Cule an hnenah, “Feh uh la temple kulh sungah va ding in hi nunnak thucah hmuahhmuah
         hi mipi hnenah va sim uh,” tiah a ti hai.
         21 Apostolpawl in cui thu an theih hnuah, zingpit teah temple kulh sungah an lut ih,
         mipi thu zirh an thawk. Culai fangah puithiam lubik le a hnenih um mipawl cu an ra
         thleng. Sanhedrin thuṭhentu le Israel upapawl hmuahhmuah cu thu relkhawm dingin an
         kokhawm. Thawnginn ihsin Apostolpawl hruai dingah mi an hei thlah.
         22 Asinan thawnginn an va thlen tikah, temple kiltupawl cun apostolpawl cu an hmu lo.
         An kirsal ih, Sanhedrin thuṭhennak ah an sim.
         23 “Thawnginn cu ṭhaten a hrenaw ko. A kiltupawl cu sangka hmaiah an ding. Asinan sangka
         kan awn tikah a sungah zohman kan hmu lo,” tiah an ti.
         24 Cui thu an theih tikah puithiam lubik le temple kiltu bawi le puithiam sangpawl cu
         ziang a cang a si pei tiah khawruahhar zetin an um.
         25 Cule mi pakhat a ra thleng ih, “Zoh hnik uh! Thawng sungih nan thlak mipawl kha temple
         kulh sungah ding in mipi thu an zirh rero,” tiah a ti.
         26 Temple kiltu bawi cu temple kiltupawl thawn an feh ih, apostolpawl cu an run hruai.
         Mipi in lungto in an deng pang ding ti an ṭih ruangah hranhram cun an hruai lo.
         27 Cule apostolpawl cu an run hruai ih, Sanhedrin hmaiah an dinter ih, puithiam lubik
         in thu a sut hai.
         28 An hnenah, “Hi pai hmin in thu zirh nawn lo dingin khoh zetin thu kan lo pe zo a
         si lo maw? Zoh hnik uh, nan zirhnak in Jerusalem cu nan khatter ṭheh zo. Hi pai thisen
         mawh kan parih tlakter nan duh a si,” tiah a ti hai.
         29 Cule Peter le apostol dangpawl cun an sang ih, “Milai thu hnakin Pathian thu kan
         lung sawn ding a si.
         30 Thing parih nan thlaithat mi Jesu cu kan pupalepawlih Pathian in a thawhter zo.
         31 Pathian in Israelmipawl sualsirnak a pe ih, an sualpawl tla a ngaidamnak dingah Pathian
         in anih cu a vawrh lam kapah Lal ah le Rundamtu ah a cawisang zo.
         32 Kannih cu cui thupawl a theihpitu kan si. Pathian in a lungtupawl hnenah Thlarau
         Thianghlim a pe. Thlarau Thianghlim khal cui thupawl theihpitu a si ve,” tiah an ti.
         33 Cui thu an theih tikah an thin a heng tuk lawmmam ih, apostolpawl cu that dingin
         thu an relcat.
         34 Asinan Sanhedrin lakih tel Farasi mi, a hmin Gamaliel, Danzirhtu le mi hmuahhmuah
         ih upat mi pa cu a hung ding ih, apostolpawl cu can malte sung a lengih suakter dingin
         thu a pe.
         35 Cu ṭheh in an hnenah, “Nannih Israel-mipawl, hipawl parih tuah nan tum mi hi ṭhaten
         ruat hnik uh.
         36 Ziangahtile, kan dung laiah khan Theudas a suak ih, amah le amah mithupi pakhat ka
         si a tiaw ih, patling zali hrawngin amah an thlun. Asinan amah cu midangpawl in an
         that ih amah rinsantu hmuahhmuah cu an ṭekdarh ṭheh ih an cem.
         37 Cu pai hnuah mi pum siar laiah Galili mi Judas a hung suak ih, mi tampi a hnenah
         a hip. Cu pa khal cu a hloral ih, amah rinsantupawl khal an ṭekdarh ṭheh.
         38 Atu ah hi thu thawn pehparawin nan hnenah ka lo sim a si. Hipawl lak ihsin hnukdawkaw
         uh. Tibuai duh hlah uh. Ziangahtile, himi hnaṭuannak le khawkhannak cu milai hnenih
         ra asile zianghmanlo ah a cang ding.
         39 Asinan Pathian hnen ihsin a si ah cun nan siatsuah thei cuang lo ding. Pathian dokalh
         rerotu ah nan cang riangri sawn thei a si,” tiah a ti.
         40 Cule Sanhedrinpawl in an lungkimpi. Apostolpawl cu an ko ih an vuak hnuah Jesui hmin
         ih thu sim nawn lo dingin thu an pe ih an thlah.
         41 Cule, Jesui hmin ruangih ningzahnak tuar tlak ih, ruah an si ruangah apostolpawl
         cu Sanhedrin thuṭhennak ihsin lungawi zetin an fehsuak.
         42 Ni tinten temple kulh sungah le inn khat hnu inn khat Jesu cu Khrih a si ti zirh
         le phuan an cawl lo.

1 Cule, cu laiah dungthluntupawl an ṭhang vivo tikah phunzainak a suak. Jew-mi Grik
         ṭawng hmang zumtupawl cu Hebru ṭawng hmang zumtupawl parah an phunzai. Ziangahtile,
         an ni tin rawl zemnak ah Grik ṭawng hmangpawlih nuhmeipawl an thlauthlak ruangah a
         si.
         2 Curuangah hleihnihpawl in dungthluntu mi tampi an hnenah an kokhawm ih an hnenah,
         “Pathian thu thlauthla in cabuai hna kan ṭuan ding cu kan hrangah thil dik a si lo.
         3 Curuangah u le nau pawl, nan lak ihsin mi pasarih Thlarau Thianghlim le fimnak ih
         khat, mi hminṭha hril uh la hih ṭuanvo hi kan pe ding.
         4 Cule kannih cu thlacam le thu rawngbawl in kan peaw peh vivo ding,” tiah an ti.
         5 Cule cui thu cun mipi hmuahhmuah ih thinlung a tawng ih, zumnak le Thlarau Thianghlim
         ih khat Stefen, Filip, Prokoras, Nikanor, Timon, Parmenas le Anṭiok khaw mi Jew biaknak
         ih a lut mi Nikolas pawl tla an hril.
         6 Cuipawl cu apostolpawl hmaiah an run hruai ih, apostolpawl in thla an cam hnuah,
         an parah an kut an suang.
         7 Cule Pathian thu cu a karhzai ih, Jerusalem ih dungthluntu mipum khal nasazetin an
         karh. Puithiam tampi in zumnak thu cu an lung.
         8 Cule Stefen cu zumnak le huham in a khat ih, mipi lakah a nasazet mi mangbangza le
         hminsinnakpawl a tuah.
         9 Asinan miluatpawlih sinakok an ti mi sung ihsin dodalnak a suak. Cui dodalnak ah
         cun Sairin ram, Alexandria khua, Silisia ram le Asia ram tla ih Jew-mi an tel. Cupawl
         cun Stefen thu an el.
         10 Fimnak le Thlarau ih a ṭawng mi cu an elneh thei lo.
         11 Cuiruangah, “Mawsi le Pathian dokalh in thangsiatnak ṭawngkampawl a ṭawng kan thei
         a si,” tiih thuphanper dingin mi hrekkhat athupten nawhthuh an pe.
         12 Cutin, mipi, miupapawl le Danzirhtupawl kha an cawkphur. Cule Stefen hnenah an ra
         ih an kai. Cun Sanhedrin thuṭhentu hmaiah an hruai.
         13 Cule thutheitu diklopawl an ret ih, cupawl cun, “Hi pa hin hi hmun thianghlim le
         Dan dokalh in thangsiatnak ṭawng a bang dah lo.
         14 Cutiih kan tinak cu Nazareth Jesu in hi hmun hi a ṭhiatbal ding ih, Mawsi ih in pek
         mi nunphungpawl a thleng ṭheh ding tiih a ṭawng lai kan thei,” an ti.
         15 Sanhedrin thuṭhentu sungih a totu hmuahhmuah in Stefen cu ti keukeu in an zoh ih
         a hmai cu vancungmi-ih hmai vekin an hmu.

1 Puithiam lubik in, “Hitiih an ti mi hi a si ngaingai maw?” tiah a ti.
         2 Cule Stefen in, “U le nau, paletla, i ngai hnik uh! Kan pa Abraham cu Mesopotamia
         ram ih a um lai, Haran khua ih a um hlanah ropitnak nei Pathian cu a hnenah a runglang
         ih,
         3 a hnenah, ‘Na ram le na sungkhat hnen ihsin suak aw la, ka lo hmuh ding mi ram ah
         feh aw,’ tiah a ti.
         4 “Curuangah Khaldia ram mipawl cu a suahsan ih, Haran khua ah a um. A pa a thih hnuah
         atu ih nan umnak ramah hin Pathian in a ṭhawnter.
         5 Cule hi tawkah ro zianghman a pe lo. A ke palnak ding hrang daih tawk hmun hman a
         pe lo. Asinan Abraham in fate a neih lo laiah Pathian in hi ram hi amah le amai hnuih
         a tesinfapawlih ta si dingin thu a kam.
         6 Pathian in a hnenah, ‘Na tesinfapawl cu anmai ta a si lo mi ram ah alangte sung an
         um ding. Uktupawl in sal ah an tuah ding ih kum zali sung nasazetin an zawnzaiter
         ding.
         7 Asinan sal ih a tuahtu miphun cu thu ka ṭhen ding. Cui hnuah cui ram ihsin an suak
         ding ih, hi hmun ah hin keimah in rian ding,’ tiah a ti.
         8 Cule Pathian in Abraham hnenah serhtan thuthlung a pe. Curuangah Abraham cu Isak
         a hrin hnu ni riatnak ah Isak-ih serh a tansak. Cutin Isak in Jakob a hring ih, Jakob
         in pareng hleihnihpawl a hring.
         9 “Parengpawl in Joseph an iksik ruangah Izip ram ah an zuar. Asinan Pathian cu Joseph
         hnenah a um.
         10 A harsatnak hmuahhmuah ihsin Pathian in a runsuak ih, Izip Siangpahrang Faraw-ih
         mithmuh ah duhsaknak le fimnak a pek. Cule Faraw in Joseph cu a ram pumpi tlunah le
         a inn hmuahhmuah tlunih uktu ah a tuah.
         11 “Cule Izip ram le Kanaan ram hmuahhmuah ah pam a tlung ih, cui pam cun harsatnak
         nasazet a thlen ih, kan pupapawl cun rawl zianghman an nei lo.
         12 Jakob in Izip ah sangvut a um ti a theih tikah kan pupapawl cu a hei thlah. Cucu
         a hei thlah hmaisakbiknak a si.
         13 A vei hnihnak an fehnak ah Joseph in a ulepawl hnenah zo a si ti a phuangaw ih, Faraw
         in Joseph-ih sungkuapawl cu a run thei.
         14 Cui hnuah Joseph in a pa Jakob le a sungkua hmuahhmuah cu a ko ih, an zaten minung
         sawmsarih le panga an si.
         15 Cule Jakob cu Izip ram ah a vung feh ih, cui ram ah cun a thi. Kan pupapawl khal
         cui ram ah an thi.
         16 An ruang cu Shekem khua ah an thiar ih, Abraham in Hamor-ih fapapawl hnen ihsin tangka
         in a rak lei mi thlan ah an phum hai. Hamor cu Shekem-ih pa a si.
         17 “Pathian in Abraham hnenih sesamaw in thu a kam mi a kimnak ding tikcu a nai vivo
         tikah Izip ram ah cui minungpawl cu an karhzai.
         18 Cule Joseph a theilotu siangpahrang dang a ra suah tiangin an karh sinsin.
         19 Cu pa cun kan unaupawl hnen ihsin fim hrawkhrawl zetin hlawknak a la ih, kan pupapawl
         cu harsatnak nasazet a pe. An fa suak tharpawl tla thi dingin a hlawnter.
         20 “Cui canah Mawsi cu a suak ih, Pathian mit ah Mawsi cu naute mawi zet a si. Thla
         thum sung a pai inn ah an kilkhawi.
         21 Mawsi cu an hlawn tikah Faraw Siangpahrang fanu in a sar ih amai fapa dingah a kilkhawi.
         22 Izip fimnak hmuahhmuah a zirter ih, a ṭawngkam le a hnaṭuanpawl cu huham nasazet
         a nei.
         23 “Mawsi cu kum sawmli a kim tikah, a unaupawl, Israel-pawl va leng dingin thu a ruatcat.
         24 Cule an lakih mi pakhat cu Izippa in sia zetih a hrem kha a hmuh tikah a va hum ih
         a unaupai hrangah phuba sam in Izippa cu a that.
         25 Cutiih a tuahnak san cu a mipawl in anmah runtu dingah Pathian in a thlah a si ti
         in thei ding tiah a ruat. Asinan cucu a mipawl in an theithiam lo.
         26 A thaisun ah Mawsi cu a sualaw rero mi Israel-mi pahnih hnenah remawkter tum in,
         ‘Milaipawl, nannih cu unau nan si. Ziangah nannih pakhat le pakhat diklo zetin nan
         tiawk rero?’ tiah a ti.
         27 “Asinan a inhnenpa diklo zetih a titupa cun Mawsi cu a tul ih, ‘Zo in kan tlunih
         uktu ding le thuṭhentu dingah a lo tuah?
         28 Mizansun ih Izippa na thah vekin thah ve i duh maw si?’ tiah a ti.
         29 “Mawsi in cu mi a theih tikah, Midian ram ah a tlan. Cu tawkah mikhual in a va um
         ih, fapa pahnih a nei.
         30 “Kum sawmli a kim hnuah, Sinai Tlang kiang ramṭhing ah Bawipai vancungmi cu thingbuk
         meialh in Mawsi hnenah a runglang.
         31 Cumi cu Mawsi in a hmuh tikah a hmuh mi ah a mang a bang. Zohhliah dingin a va naih
         ih, Bawipai aw cun a hnenah,
         32 ‘Kei cu na pupapawlih Pathian ka si. Kei cu Abraham-ih Pathian, Isak-ih Pathian le
         Jakob-ih Pathian ka si,’ tiah a ti. “Cule Mawsi cu a khur ih a zoh ngam lo.
         33 Cule BAWIPA in a hnenah, ‘Na kedam phawih aw, ziangahtile na dinnak hmun hi leilung
         thianghlim a si.
         34 Thungaiin, Izipmipawl in Izip ram ah ka mipawl an zawnzaihternak cu ka hmu zo. An
         aihramnak ka thei zo ih, anmah runsuak dingah ka ra. Atu ra aw, Izip ram ah ka lo
         thlah ding,’ tiah a ti.
         35 “ ‘Zo in kan tlunih uktu ding le thuṭhentu dingah a lo tuah?’ tiih an hnawn dah mi
         pa Mawsi cu thingbuk ih a runglangtu vancungmi kut in hruaitu le runsuaktu dingah
         Pathian in a thlah mi pa kha a si.
         36 Anih cun Izip ihsin annih cu a hruaisuak hai ih, Izip ram ah le Tipi Sen sungah mangbangza
         le hminsinnakpawl tla a tuah. Kum sawmli sung ramṭhing ah mangbangzapawl le hminsinnakpawl
         tla a tuah.
         37 “Israel-mipawl hnenah, ‘BAWIPA nan Pathian in nanmai mi lak ihsin nan hnenah keimah
         vek Profet ka suakter ding. A thu nan ngaithla pei,’ tiih a titu kha hih Mawsi hi
         a si.
         38 “Ramṭhing ih pungkhawm mipawl hnenah Mawsi cu a um ih, Sinai Tlang parah a hnenih
         thu a simtu vancungmi thawn an um ih, kan pupapawl hnen khalah a um. Kan hnenih pek
         dingah nunnak petu Pathian kamsuak thu a dawngsawng.
         39 Asinan kan pupapawl in a thu an lung duh lo. Cu hnakin amah cu an hnawng ih an thinlung
         cu Izip ram ah a kirsal.
         40 Aaron hnenah, ‘Kan hmaiih fehtu ding pathianpawl in tuahsak aw. Ziangahtile, Izip
         ram ihsin in hruaisuaktu cui Mawsi cu ziang a cang ti kan thei lo,’ tiah an ti.
         41 Cui canah cawpa note lem an tuah ih, acui cawte lem hmaiah raithawinak an tuah. An
         kut ih tuah cawp mi thil ah an lung a awi zet.
         42 Cule Pathian in a hawisan hai ih, profetpawlih cazual sungih ngan vekin van ih arsipawl
         be dingin a pe. Profet in, ‘Maw nannih Israel-mi tla, kum sawmli sung ram ṭhing ah
         ran nan thah mi raithawinakpawl le a dang raithawinakpawl tla nan pek tikah, ka hnenah
         in pe lo, a si lo maw?
         43 Molek ih biakbuk le nan Refan pathian-ih nan arsi pathian nan keng a si. Cui milempawl
         cu nan biak dingah nan tuah. Curuangah nannih cu Babilon pawn lamah ka lo kuathlo
         ding,’ tin a ngan.
         44 “Kan pupapawl in ramṭhing ah theihpinak biakbuk an nei. Cumi cu Pathian in Mawsi
         hnenih a fial vekin le Mawsi ih a hmuh mi pianhmang vekin an sak.
         45 Cui canah Joshua thawn kan pupapawl in cui biakbuk cu hi ram ah an luhpi. Pathian
         in miphun dangpawl cu a dawisuak ih, an ram cu an va luah. David san tiang cui theihpinak
         biakbuk cu an hmang.
         46 David cu Pathian mithmaiṭha a co ih, Jakob-ih Pathian cennak ding hmun ngah duh in
         a dil.
         47 Asinan Pathian inn saktu cu Solomon a si.
         48 “Sikhalsehla, cungnungbik Pathian cu minung kut ih sak mi temple-pawl ah a um lo.
         49 “Profetpawl in hitiih an sim vek khan a si. ‘BAWIPA in vancung hi ka laltohkham a
         si ih, leilung cu ka kepal a si. Ka hrangah ziangvek inn so nan sak ding, asilole
         ka cawlhnak ding hmun cu khuiah a um?
         50 Hipawl hi ka kut ih tuah mi an si lo maw?’ tiah a ti.
         51 “Nannih cu nan pupapawl vek nan si. Nannih lunghakpawl le thinlung le hna serhtan
         lopawl, Thlarau Thianghlim nan do ringring.
         52 Nan pupapawl in profet pakhat tal an tiduhdah lo mi an um maw? Mi Dingfel Pa rat
         ding phuangtupawl khal an that. Atu ah cu Pa cu nan zuar ih nan that.
         53 Vancungmipawl bawmnak in Dan cu nan dawng. Asinan cui Dan cu nan thlun lo,” tiah
         a ti.
         54 Sanhedrin thuṭhentupawl in cui thu an theih tikah an thin a heng tuk ih an hacang
         an rialhnawh.
         55 Asinan Stefen cu Thlarau Thianghlim in a khat. Cule van lam a hun zoh ngernger ih,
         Pathian ropitnak le Jesu cu Pathian kut vawrh lamah ding in a hmu.
         56 Cule, anih in, “Zoh hnik uh, vancung cu a awngaw ih, Minung Fapa cu Pathian kut vawrh
         lamih ding in ka hmu,” tiah a ti.
         57 Sanhedrin thuṭhentupawl cu an hna an phit. Cule ring zetin an au ih, an zaten lungrualten
         Stefen cu an va zawn.
         58 Cule khaw lengah an dirsuak ih, lungto in an deng. Theihpitupawl in an puanpawl cu
         Saul an ti mi mino pakhat pai ke hramah an ret.
         59 Lungto in an den rero laiah Stefen cu Bawipai hnenah a au ih, “Bawipa Jesu, ka thlarau
         cohlang aw,” tiah a ti.
         60 Cule a khuk a bil ih ring zetin a au. “Bawipa, hi sual hi a mawh phurter hai hlah
         aw,” tiah a ti. Cutiih a ti ṭheh in a itthat.

1 Stefen an thah cu Saul khal a lung a kim ve. Cui ni ihsin Jerusalem kawhhran cun
         tiduhdahnak nasazet a tuar thawk. Cule apostolpawl siarlo zumtupawl cu Judia ram le
         Samaria ram ah an ṭekdarh ṭheh.
         2 Pathian a ṭihzahtupawl in Stefen cu an phum ih nasazetin an ṭah.
         3 Asinan Saul cun nasazetin kawhhran siatsuah a thawk. Inn khat hnu inn khat a feh
         ih, mipa si seh, nunau si seh a dirsuak ih thawng ah a thlak hai.
         4 A ṭekdarh mipawl cu an fehnak kipah thu an sim.
         5 Filip cu Samaria khua ah a vung feh ih an hnenah Khrih thu a sim.
         6 Cule mipi in Filip ih thilmak tuah mipawl cu an thei ih an hmu. Lungrualten Filip
         ih thusim cu ṭha zetin an ngai.
         7 Ziangahtile, thlarau bawrhhlawhpawl cu ring zetih au phahin mi tampi sung ihsin an
         suak. Mizeng tampi le kebaipawl tla an dam.
         8 Cule cui khaw sungah lungawinak nasazet a um.
         9 Cui canah cu tawk khua ah Simon an ti mi pa a rak um. Cu pa cun cui khua ah a dawithiamnak
         hmang in Samaria ram mipawl nasazetin mangbang ko a tuah. Cu pa cu miropi pakhat ka
         si tiin a uaraw zet.
         10 Mi hmuahhmuah, mithupibik in misantlailobik tiang ṭha zetin a thu an ngai, “Hi pa
         hi Pathian-ih huham ropi a si,” an ti.
         11 Can reipi a dawithiamnak thawn mipi an khawruahhar ṭheh ko a tuah ruangah a thu ṭha
         zetin an ngai.
         12 Filip cun Pathian uknak le Jesu Khrih hmin thawi pehparaw mi thuthangṭha a sim. Filip
         ih thusim mi an zum tikah mipapawl le nunaupawl khalin baptisma an co.
         13 Cule Simon rori khalin a zum ve ih, baptisma a co. Amah cu Filip hnenah a umpeh vivo.
         Thilmakpawl le hminsinnakpawl Filip ih a tuah mi a hmuh tikah a mang a bang zet.
         14 Jerusalem ih a um mi apostolpawl in, Samaria-mipawl in Pathian thu an cohlang ti
         an theih tikah an hnenah Peter le John an thlah.
         15 An va feh ih an thlen tikah Samaria-mipawl Thlarau Thianghlim co dingin thla an camsak.
         16 Ziangahtile, Thlarau Thianghlim cu zo hnen hmanah a thleng hrih lo. Bawi Jesui hmin
         in baptisma lawng an co lai.
         17 Cule Peter le John in an parah an kut an suang ih, Thlarau Thianghlim an co.
         18 Cui canah apostolpawlih kut suan mipawl parah Thlarau Thianghlim pek a si kha Simon
         in a hmu ih, an hnenah tangka a pe.
         19 Cule an hnenah, “Ka kut suan mi hmuahhmuah in Thlarau Thianghlim an co theinak dingah
         hi thuneihnak hi in pe uh,” tiah a ti.
         20 Cu tikah Peter in a hnenah, “Pathian thilpek cu tangka ih lei thei dingih na ruah
         ruangah na tangka cu nangmah thawn siatral seh.
         21 Pathian hmaiih na thinlung a diklo ruangah hi rawngbawlnak ah nang in telnak na nei
         lo ih, covo khal na nei lo.
         22 Curuangah hi na sualralnak ihsin sirawaw la, Pathian hnenah dil aw. Na thinlung ih
         na tumtah mi cu a lo ngaidam men thei.
         23 Ziangahtile, thinhnit vekih kha in a lo luahkhat ti le dingfellonak in a lo ṭemṭawn
         ti kha ka hmu a si,” tiah a ti.
         24 Cu tikah Simon in, “Na sim mi thil zianghman ka parih a thlenlonak dingah Bawipai
         hnenah i dilsak aw,” tiah a sawn.
         25 Cule annih in Bawipai thu an theihter ih an sim hnuah, Jerusalem ah an kirsal. An
         kir phahah Samaria khaw tampi ah thuthangṭha an sim vivo.
         26 Cule Bawipai vancungmi in Filip hnenah, “Tho aw la, Jerusalem khua ihsin Gaza khua
         ih a suk mi zin zawh in thlang lamah feh aw,” tiah a ti. Cui lamzin cu ramṭhing zin
         a si.
         27 Cule Filip cu a tho ih a feh. Ngai hnik, cu tawkah cun Ethiopia mi pa a rak um. Cu
         pa cu tilper mi a si ih, Ethiopia siangpahrangnu Kandake-ih hlawnthil hmuahhmuah kilkhawitu
         thuneihnak sang zet nei mi a si. Cu pa cu Pathian be dingah Jerusalem ah a rak feh.
         28 A kir lamah, a rangleng ah to in profet Isaiah cabu a siar rero.
         29 Cule Thlarau in Filip hnenah, “Hi rangleng hi va naih aw la, a kiangten feh aw,”
         tiah a ti.
         30 Filip cu a hnenah a va tlan ih, profet Isaiah cabu siar reroin a theih tikah, “Na
         siar rero mi hi a sullam na theithiam maw?” tiah a sut.
         31 Cule Ethiopia-pa in, “Zo tal ih in simfiang lo ah cun ziangtin saw ka theihthiam
         thei ding?” tiah a ti. Cule Filip cu a rangleng parah kai in a hnenih to dingin a
         sawm.
         32 A siar rero mi Cathianghlim tla cu, “Anih cu sathattui inn ih tuu an hruai bangin
         an hruai. Tuufano a hmul mettu hmaiih daitei a um bangin a kaa a ang lo.
         33 Zahthlak zetin an tuah ih, thuṭhensaknak dik a co lo. Leitlun ihsin a nunnak an laksak
         ruangah a cithlahpawlih thu zo in a sim nawn ding?” ti a si.
         34 Tilperpa in Filip cu a sang ih a hnenah, “Hi profet ih sim mi hi zo-ih thu a si ti
         i sim dingin ka lo ngen a si. Amai thu maw midangih thu so a si?” tiah a ti.
         35 Cule Filip cu a kaa a ang ih, cui Cathianghlim in a thawk ih, Jesui thuthangṭha cu
         a hnenah a sim.
         36 Cutin lamzin ah an feh vivo ih, ti umnak hmun an thleng. Cu tikah, tilperpa cun,
         “Ngai hnik, hi tawkah ti a um! Baptisma co dingah ziang in i kham?” tiah a ti.
         37 Cule Filip in, “Na thinlung zatein ka lo sim mi na zum a si ah cun baptisma na co
         thei ko,” tiah a ti. Cu tikah tilperpa in a sang ih, “Jesu Khrih Pathian Fapa a si
         ti ka zum,” tiah a ti.
         38 Cule anih in rangleng cu cawl dingin thu a pek. Cule Filip le tilperpa cu an pahnih
         in ti sungah an vung ṭum ih, Filip in baptisma a pek.
         39 Ti sung ihsin an hung suah tikah Bawipai Thlarau in Filip cu a lahlo ih, tilperpa
         in a hmu nawn lo. Cule lungawi zetin lamzin zawh in a feh vivo.
         40 Asinan Filip cu Azoṭas khua ah an hmu. Cule Filip cu a lan vivo ih, Sisaria khua
         a thlen tiang khaw kipah thuthangṭha a aupi vivo.

1 Cui can khalah Saul cun Bawipai dungthluntupawl kha that dingin a hro rero thotho.
         Puithiam lubik hnenah a va feh.
         2 Cule Damaskas khua ih, sinakokpawl ih pek ding ca a hnenin a dil. A tumtah mi cu
         Lamzin zawhtupawl mipa le nunau khal si seh a hmuh mi poh ṭawn ih Jerusalem ih hruai
         dingah a si.
         3 Asinan cutiih khual a tlawn lai, Damaskas khua a hei naih tikah hmakhatteah van ihsin
         tleu in a kimvel a run tlet.
         4 Lei ah a tlu ih, “Saul, Saul, ziangah i tiduhdah rero?” tiih a hnenih run titu aw
         a thei.
         5 Cule anih in, “Bawipa! Zo na si?” tiah a sut. Cule Bawipa in, “Na tiduhdah rero mi
         Jesu ka si. Na hrangah fung zum sit cu a har a si,” tiah a ti.
         6 Saul cun khur le mangbang in, “Bawipa, ziang tuahter i duh?” tiah a ti. Cule Bawipa
         in a hnenah, “Tho aw la, khawpi sungah lut aw. Cule na tuah ding mi an lo sim ding,”
         tiah a ti.
         7 Saul thawi khual a tlawng mipawl cu ṭawng loin cu tawkah cun an ding. Aw cu an thei
         nan zohman an hmu lo.
         8 Saul cu leilung ihsin a hung tho ih a mit a hun meng, asinan zohman a hmu thei lo.
         Cule a kut in an hruai ih, Damaskas khaw sungah an fehpi.
         9 Ni thum sung khua a hmu lo ih, ziangkhal ei lo le in loin a um.
         10 Cui canah Damaskas khaw sungah dungthluntu pakhat Ananias ti mi pa a um. Larnak in
         Bawipa cu a hnenah a lang ih, Bawipa in, “Ananias,” tin a ko. Cule anih in, “Ngai
         hnik, hinah ka um! Bawipa,” tiah a ti.
         11 Cule Bawipa in a hnenah, “Tho aw la, ‘Zin ding’ an ti mi ah va feh aw. Judas inn
         ah Tarsas khua ihsin a ra mi Saul kha va hawl aw. Ngai hnik, anih cu thla a cam lai
         rero.
         12 A larnak ah cun a mit khua a hmuhsal theinak dingah Ananias an ti mi pa a rung lut
         ih a parah a kut suang in a hmu,” tiah a ti.
         13 Asinan Ananias in, “Bawipa, mi tampi hnenin hi pai thuhla hi ka thei zo. Jerusalem
         khua ih na mithianghlimpawl hnenah thil ṭha lo tampi a tuah zo.
         14 Puithiam lubik hnen ihsin thuneihnak thawn hi tawkah a ra. Na hmin a kotu hmuahhmuah
         kaih theinak thuneihnak a nei,” tiah a sang.
         15 Asinan Bawipa in a hnenah, “Feh aw, ziangahtile anih cu Zentelpawl hmaiah le siangpahrangpawl
         hmaiah le Israel-pawl hmaiih ka hmin kengtu ding ka hmanrua ah ka hril zo.
         16 Na va fehnak ding san cu ka hmin ruangih a tuar ding mipawl ka hmuh ding,” tiah a
         ti.
         17 Cule Ananias cu a feh ih, inn sungah a lut. Saul parah a kut a suang ih, “Unaupa
         Saul, na rat laiih lamzin ih na hnenih runglang Bawipa Jesu in khua na hmuhsal ih,
         Thlarau Thianghlim ih na khah theinak dingah i thlah a si,” tiah a ti.
         18 Cule, hmakhatteah a mit ihsin phawhir vek a tla ih hmakhatteah khua a hmu theisal.
         Cule a tho ih, baptisma a co.
         19 Cule, rawl a ei hnuah a tha a caksal. Damaskas khua ah Saul cu dungthluntupawl hnenah
         ni tampi a cam.
         20 Cule, hmakhatteah Saul in sinakokpawl ah Khrih cu Pathian Fapa a si ti thu a sim.
         21 Cu mi an theih tikah an zaten an mang a bang zet ih, “Hi pa cu Jerusalem khua ih
         hih hmin kotupawl siatralter ding tumtupa kha a si lo maw? Mi ṭemṭawn in puithiam
         sangpawl hnenih thlenpi dingah hi tawkah a ra a si lo maw?” tiah an ti.
         22 Asinan Saul cu a cak deuhdeuh. Jesu cu Khrih a si ti a fiangter ih, Damaskas khua
         ih um mi Jew-pawl mangbang ko a tuah.
         23 Ni tampi a kim hnuah Jew-pawl in Saul that dingin khua an khang.
         24 Asinan Saul in an khawkhan mi cu a thei. Amah that dingah kawtkapawl cu a sun a zan
         in an kil.
         25 Cu tikah dungthluntupawl in Saul cu an hruai ih, zan ah khawpi kulh ihsin bawm in
         an vun ṭhum.
         26 Saul cu Jerusalem a va thlen tikah dungthluntupawl kha kawp a va tum. Asinan dungthluntu
         ah a cang zo ti kha an zum lo ruangah an zaten amah cu an ṭih.
         27 Asinan Barnabas in a hruai ih, apostolpawl hnenah a fehpi. Cule an hnenah lamzin
         ah Saul in ziangtin Bawipa a hmu ih, Bawipa in Saul hnenah ziangtin thu a sim tipawl
         le Damaskas khua ah Jesui hmin in ralṭha zetih thu a sim thupawl a simfiang hai.
         28 Cule Saul cu apostolpawl thawn Jerusalem ah lut le suak in a um.
         29 Cule Bawipa Jesu hmin in ralṭha zetin Paul cu thu a sim. Grik ṭawng hmang Jew-pawl
         thawn thu an elaw ih, annih cun thah an tum.
         30 Cucu unaupawl in an theih tikah Sisaria khua ah an fehpi. Cutin Tarsas khua lamah
         an thlah.
         31 Cule Judia ram, Galili ram le Samaria ram ih kawhhranpawl hmuahhmuah cu hnangamten
         an um ih an tha a cak. Bawipa ṭihzah in an nung. Thlarau Thianghlim ih thlangamnak
         ah mi an karh vivo.
         32 Cule hiti hi a rak si, cui canah Peter cu hmun tinah a tlawng ih, Lidda khua khal
         a va thleng. Cu tawk khua ih a um mi mithianghlimpawl a va leng hai.
         33 Cu tawkah Aenias an ti mi pa a tawng. Cu pa cu zeng nat tuar in kum riat sung ihkhun
         ah a lum.
         34 Peter in a hnenah, “Aenias, Jesu Khrih in a lo damter a si. Tho aw la, na ihphah
         zual aw,” tiah a ti. Cule hmakhatteah a tho lohli.
         35 Cule Lidda le Sharon ih a um mi hmuahhmuah in Aenias cu an hmu ih, Bawipai lamah
         an hawikir.
         36 Cui canah, Joppa khua ah Tabitha an ti mi dungthluntu pakhat a um. Tabitha tiih sullam
         cu ‘Dorkas’ tinak a si. Cui nunaunu cun thil ṭha tuah le bawmnak thilpek a ṭuan ringring.
         37 Cule hiti hi a rak si, cui can hrawngah cu nu cu a na ih a thi. Cule a ruang an khawlh
         ṭheh hnuah inn tlunta pindan ah an ret.
         38 Lidda khua cu Joppa khua thawn a naiawte. Cule Peter cu Lidda ah a um ti an theih
         tikah dungthluntupawl in a hnenah mi pahnih an hei thlah. Annih cun, “Zangfahten,
         ra lohli aw,” tiah an ti.
         39 Cule Peter cu a tho ih, anmah hnenah a feh. A va thlen tikah, inn tlunta pindan ah
         cun an hruai. Nuhmeipawl hmuahhmuah cu Peter kiangah an ding ih an ṭap. Dorkas an
         hnenih a um laiih a tuah mi angkipawl le a dang hnipuanpawl kha an hmuh.
         40 An zaten Peter in pindan sung ihsin a suahter ṭheh ih a khuk a bil ih thla a cam.
         A ruang lam a hawi ih, “Tabitha, tho aw,” tiah a ti. Cule a mit a hun meng ih, Peter
         a hmuh tikah a hung to.
         41 Cule Peter in Dorkas-ih kut in a kai ih a dinter. Cule mithianghlimpawl le nuhmeipawl
         a ko ih a nung zo a si tiah an hnenah a hmuh hai.
         42 Cui thu cu Joppa khaw sung hmuahhmuah ah a thang thluh ih, mi tampi in Bawipa an
         zum.
         43 Cule hiti hi a rak si, cu mi hnuah Peter cu Joppa khua ah savun ih thiltuahtu Simon
         inn ah ni tampi a cam.

1 Cui canah Sisaria khua ah Kornelias an ti mi pa a um. Amah cu Italy ralkap bur tiih
         kawh mi ah ralkap za hotu a si.
         2 Amah le a insangpawl hmuahhmuah cu Pathian ngaihsak mi le ṭihzahtu an si. Bawmnak
         thilpek hna a ṭuan ih nasazetin Pathian hnenah thla a cam ringring.
         3 Ni khat cu zan lam nazi pathum hrawngah larnak a hmu. Cu mi ah cun Pathian vancungmi
         a hnenih ra fiang zetin a hmu. Vancungmi in, “Kornelias,” tiah a ti.
         4 Kornelias cun vancungmi cu ti keukeuin a zoh ih a ṭih tuk ih, “Ziang a si, Bawipa?”
         tiah a ti. Cule vancungmi in, “Na thlacamnak le bawmnak thilpek na ṭuan mipawl cu
         Pathian hmaiah an hung thleng zo ih, cupawl cu Pathian in a hngilh lo a si.
         5 Atu ah Joppa khua ah Peter an ti mi Simon ko dingin mi thlah hai aw.
         6 Cu pa cu savun ih thiltuahtu Simon hnenah a um. A inn cu tifinriat kapah a um. Peter
         in na tuah ding mi a lo sim ding,” tiah a ti.
         7 Cule a hnenih thusimtu vancungmi cu a fehhlo. Cui hnuah Kornelias in a inn ih a um
         mi hnenum pahnih le amah kil ringringtu lak ihsin ralkap pakhat Pathian ngaihsak zet
         cu a ko hai.
         8 Kornelias in cui thil hmuahhmuah cu an hnenah a simfiang ih, Joppa khua ah a thlah
         hai.
         9 A thaisun cu an tlawngsuak ih, an feh rero lai khua an va thlen zik tikah, Peter
         cu sun laifang hrawngah thla cam dingin inn parah a hung kai.
         10 Cule a ril a rawng tuk ih, ziang simaw ei a duh. Asinan rawl an timlam rero laiah
         zelh in a um.
         11 Cule van awngaw in, puan hlaipi vek a si mi thil pakhat a kil pali ih ṭawn mi cu
         leilung ih an run ṭhum cu a hmu.
         12 Cu mi ah cun lei ramsa a phunphun, ke li nei ramsapawl, sahrangpawl le bawkvakpawl
         le tlunzuang vatepawl an um.
         13 Cule aw pakhat in Peter hnenah, “Peter, tho aw, that aw la, ei aw,” tiah a ti.
         14 Cule Peter in, “Si lo e, Bawipa! Ziangahtile, a thiang lo mi le a bawrhhlawh mi thil
         ka ei dah lo,” tiah a ti.
         15 Cule aw cun a vei hnihnak a hnenah, “Pathian in a thianter zo mi cu, thiang lo ah
         ruat hlah,” tiah a ti.
         16 Cumi cu vei thum tiang a cang. Cule hmakhatteah Pathian in cui puan cu van ah a laksohsal.
         17 Cui hnuah Peter in larnak ih a hmuh mipawlih sullam cu ziang a si pei tiin a ruah
         rero laiah, ngai hnik, Kornelias ih thlah mipawl cun Simon-ih inn umnak cu an zingzawi
         hnuah kawtka ah an ding.
         18 Cule annih in an vun auh ih, Peter an ti mi Simon cu tawkih a riah le riah lo an
         vun sut.
         19 Peter cun a larnak hmuh mi a ruah rero laiah, Thlarau in a hnenah, “Ngai hnik, mi
         pathum in an lo hawl.
         20 Curuangah tho aw, vung ṭum aw la, an hnenah feh aw. Ka thlah mi an si ruangah an
         hnenih feh dingah rinhlelhnak zianghman nei hlah,” tiah a ti.
         21 Cule Peter cu Kornelias in a hnenih a thlah mipawl hnenah a vung ṭum ih an hnenah,
         “Nan hawl mi cu keimah hi ka si. Ziangruangah nan ra?” tiah a sut hai.
         22 Cule annih in, “Ralkap za hotu Kornelias hnen ihsin kan ra. Anih cu midingfel le
         Pathian ṭihzahtu a si ih, Jew-pawl hmuahhmuah in an upat zet. A thianghlim vancungmi
         in a inn ah lo ko dingin a fial ih, na thusim ngai dingin a lo ko a si,” tiah an ti.
         23 Curuangah Peter in a ko lut hai ih, an riahnak ding hmun a pe. A thaisun ah Peter
         cu an hnenah a feh. Joppa khua ihsin unau hrekkhatpawl tlain amah an thlun.
         24 A thaisun ah Sisaria khua an thleng ih, Kornelias cun a sungkhatpawl le a rualpi
         ṭhapawl kokhawm in a rak hngak ringring hai.
         25 Peter cu inn ih a vung luh zawngah Kornelias in a rak hmuak. Cule Peter ke hramah
         a bawk ih a bia.
         26 Asinan Peter in a kaitho ih, a hnenah, “Ding aw, kei khal minung ka si ve,” tiah
         a ti.
         27 Peter cun cu pa be rero phahin, pindan sungah an lut ih, mi tampi umkhawm kha Peter
         in a hmu.
         28 Cule Peter in an hnenah, “Jew-mi in miphun dang va len le pawlkawm cu sian a si lo
         ti nan thei ko. Asinan Pathian in mi zokhal mithianglo le mibawrhhlawh ka tilonak
         dingah i hmuh zo.
         29 Curuangah in ra kawh tikah lo el riai loin nan hnenah ka ra. Curuangah, ziangah in
         rak ko? ti ka lo sut,” tiah a ti.
         30 Cule Kornelias in, “A liam zo mi ni li, tuvek canah rawl ka ul. Zan lam nazi pathum
         ah ka inn ah thla ka cam. Cule, ngai hnik, mi pakhat cu a tleu zet mi hnipuan hruh
         in ka hmaiah a ding.
         31 Anih cun, ‘Kornelias, Pathian in na thlacamnak a thei ih, bawmnak thilpek na ṭuan
         mipawl khal a hngilh lo.
         32 Curuangah Joppa khua ah Peter an ti mi pa Simon va ko dingah mi thlah aw. Savun ih
         thiltuahtu Simon-ih inn ah a riak. A inn cu tifinriat kapah a si. Anih a rat tikah,
         thu a lo sim ding,’ tiah a ti.
         33 Curuangah na hnenah mi ka rak thlah lohli ih, na rat cu na tiṭha zet a si. Curuangah
         Pathian-ih thu a lo pek mi hmuahhmuah na sim ding mi ngaithla dingah kan zaten hi
         tawkah Pathian hmaiah kan rakhawm a si,” tiah a ti.
         34 Peter cun ṭawng a thawk ih, “Pathian in mi duhsak hleice a nei lo ti dik zetin ka
         hmu.
         35 Ziangvek miphun a si khalle Pathian a ṭihzahtu le thil dik a tuahtu cu Pathian in
         a cohlang sawn a si.
         36 Ziangkim tlunih Lal, Jesu Khrih zarih Pathian in remnak thuthangṭha Israelmipawl
         hnenih thucah a kuat mi cu nan thei ko.
         37 Judia peng sung hmuahhmuah ah ziang a cang ti nan thei ko. John in baptisma thu a
         sim hnuah, cui thucah cu Galili peng ihsin a thawk.
         38 Nazareth Jesu cu Pathian in Thlarau Thianghlim le huham thawn ziangtin a thuam ti
         cu nan thei. A hnenih Pathian a um ruangah, anih cu hmun kipah feh in thilṭha a tuah
         ih, Diabol huham hnuaiih umpawl hmuahhmuah a damter.
         39 Cule kannih cu Jew-pawlih ram le Jerusalem khaw sungih a tuah mi hmuahhmuah a theihpitu
         kan si. Cule amah cu thing parah an khai ih, an that.
         40 Asinan anih cu Pathian in a ni thumnak ah a thoter ih, langhnganin hmuh ih um dingin
         a phuanglang.
         41 Mi hmuahhmuah in an hmu lo. Asinan Pathian-ih a rak hril mi kannih a thutheitupawl
         in kan hmu. Mithi lak ihsin a thawhsal hnuah amah thawn kan ei ih, kan in.
         42 Cule anih in hi pa cu Pathian in a nung mi le a thi mi parah thuṭhentu ih a ruat
         mi pa a si thu kha mipi hnenih sim ding le theihter dingah thu in pe.
         43 Profet hmuahhmuah in amai thu cu an sim ih, zokhal amah a zumtu cu Jesui hmin in
         sual ngaidamnak an co ding,” tiah a ti.
         44 Peter in cui thu a sim rero laiah, a thusim theitu hmuahhmuah parah Thlarau Thianghlim
         a rung thleng.
         45 Cule zumtu serhtanpawl, Peter thluntupawl cu cu mi ah an mang a bang zet. Ziangahtile,
         Pathian in Zentelpawl hnen khalah Thlarau Thianghlim thilpek a burh.
         46 Ziangruangah tile cupawl in ṭawng phun dangdang ih Pathian an thangṭhat kha an theih
         ruangah a si. Cule Peter in,
         47 “Kanmah vekih Thlarau Thianghlim co zotupawl hi ti baptisma co dingin zo in a kham
         thei ding?” tiah a sang.
         48 Cule Bawipai hmin in baptisma co dingin thu a pe hai. Cule ni tawkfang an hnenih
         cam hrih dingin Peter cu an ngen.

1 Cui canah Judia peng ih um apostolpawl le unaupawl in Zentelpawl khalin Pathian thu
         an cohlang ve ti an thei.
         2 Peter cu Jerusalem ih a hung soh tikah, serhtan zumtupawl in Peter cu an do.
         3 “Serhtan lo mipawl hnenah na feh ih, an hnenah na ei,” tiah an ti.
         4 Asinan Peter in a thawk ih an hnenih thil cang mi cu a sangsangten a simfiang hai,
         5 “Joppa khua ih thla ka cam laiah zelh in ka um ih larnak ka hmu. Thil pakhat puan
         hlaipi vek a si mi cu a kil pali in an run ṭhum ih ka hnen a thleng.
         6 Cucu ka bih ih, leitlun um rannung ke li neipawl, sahrangpawl, bawkvakpawl le tlunzuang
         vatepawl tla ka hmu.
         7 Cule aw pakhat in, ‘Peter, tho aw, that aw la, ei aw,’ tiah i ti ka thei.
         8 Asinan kei in, ‘Si lo e, Bawipa! Ziangahtile, a thiang lo mi le a bawrhhlawh mi thilpawl
         ka kaa sungah a lut dah kel lo,’ tiah ka ti.
         9 Cule van ihsin aw cun, ‘Pathian in a thianter zo mi cu thianghlim lo ah ruat hlah,’
         tiah i tisal.
         10 Cule cumi cu vei thum tiang a cang. Cu ṭheh in a zaten van ah an dirhsoh thluhsal.
         11 Ngai hnik, culai fangah Sisaria khua in ka hnenah an rak thlah mi mi pathum kha ka
         riahnak inn an ra thleng.
         12 Rinhlelhnak zianghman um loin anmah thawn feh dingin Thlarau in i fial. Hi unau parukpawl
         khal hi ka hnenah an ra ve ih, Kornelias-ih inn ah kan lut.
         13 Kornelias in a inn ih vancungmi a hmuh thu in sim. Vancungmi cu a ding ih a hnenah,
         ‘Joppa khua ah mi thlah aw la, Peter tiih an kawh mi Simon cu va ko aw.
         14 Anih in thu a lo sim ding ih, cu mi cun nangmah le na insang hmuahhmuah a lo rundam
         ding a si,’ tiah a ti.
         15 Cule thusim ka thawh tikah, Thlarau Thianghlim cu atirih kan parih a ra thlen vek
         khan an parah a thleng ve.
         16 Cule Bawipa in, ‘John cun ti ah baptisma a pek, asinan nannih cu Thlarau Thianghlim
         ah baptisma in nan um ding,’ tiah a ti mi ka vun mangsal.
         17 Bawipa Jesu Khrih a zumtu kan hnenih Pathian in thilpek in pek mi vek cu an hnen
         khalah a pe a si. Curuangah Pathian dawn dingah kei cu zo so ka si?” tiah a ti.
         18 Cui thupawl an theih tikah daiten an um. “Pathian in nunnak an co theinak dingah
         sualsirnak cu Zentelpawl hnen khalah a pe ve a si hi,” tiah Pathian an thangṭhat.
         19 Stefen thawn pehparawih a suak mi tiduhdahnak ruangih a vakdarh mipawl cu Fonisia
         peng, Saipras tikulh le Anṭiok khua tiang an thleng. Jew-mi hnen lawngah thu an sim,
         midang zo hnen hmanah an sim lo.
         20 Cun, mi hrek cu Saipras tikulh mi le Sairin mipawl an si ih, Anṭiok an thlen tikah
         Grik ṭawng hmang Jew-pawl hnen khalah Bawipa Jesui thuthangṭha an sim.
         21 Cule Bawipai kut cu an hnenah a um ih, mi tampi in an zum ih, Bawipai lamah an hawikir.
         22 Cui thuthang cu Jerusalem ih um kawhhran hnenah a thleng. Cule annih in Barnabas
         cu Anṭiok tiangih feh dingin an thlah.
         23 Barnabas a va thlen tikah Pathian zangfahnak rahsuahpawl a hmu ih a lung a awi. An
         zaten Bawipai hnenih kawp ringring dingin an thinlung in thuṭhencatnak nei dingin
         tha a pe hai.
         24 Anih cu miṭha a si ih, zumnak le Thlarau Thianghlim ih khat mi a si. Cule mi tampi
         cu Bawipai hnenah bet an si.
         25 Cule Barnabas cu Saul hawl dingin Tarsas ah a feh.
         26 A va hmuh tikah Anṭiok ah a hruai. Cule hitin a cang, kum khat sung annih cu cui
         kawhhran thawn an tawngkhawmaw ih, mi tampi an zirh. Cule Anṭiok khua ah dungthluntupawl
         kha Khristian tiah kawh hmaisabik an si.
         27 Cui can hrawngah profetpawl cu Jerusalem ihsin Anṭiok ah an feh.
         28 An lakih mi pakhat Akabas an ti mi pa cu a ding. Thlarau in cu pa cu a theihter ih,
         leitlun pumpi ah pampi a tlung cing ding, tiah a phuang. Cui pampi cu Kaisar Klaudias
         sanah a thleng.
         29 Dungthluntupawl cun mah le tithei tawk cioin Judia peng ih um unaupawl bawmnak pe
         dingin an relcat.
         30 Cule cumi cu an tuah ih, an thilpek cu Barnabas le Saul kut in elder-pawl hnenah
         an kuat.

1 Cui can hrawngah Herod Siangpahrang in kawhhran mi hrekkhatpawl se zetih tiduhdah
         dingah a kai hai.
         2 Cule John-ih upa James cu ralnam in a that.
         3 Cumi cun Jew-pawl a lungawiter ti a hmuh tikah Peter khal a kaibet. Cucu thilnu tel
         lo sang puai laifangah a si.
         4 Peter a kaih hnuah thawng sungah a khum. An kil dingah, bur khat ah ralkap pali a
         um mi ralkap bur lipawl hnenah a pek. Lantapuai ṭheh hnuah Peter cu mipi hmaiah suah
         ih a thu rel dingin Herod in khua a khang.
         5 Curuangah Herod in Peter cu thawng a thlak. Asinan kawhhran in amai hrangah Pathian
         hnenah catloin thla an cam.
         6 Herod in a thu rel dingih a hruaisuah zik, a mizan ah Peter cu thawnginn ralkap pahnih
         lakah a it. Thir cikcin pahnih in an khit ih, kiltupawl in thawnginn sangka in an
         kil.
         7 Cule, ngai hnik, hmakhatteah Bawipai vancungmi a lang ih, tleu in thawnginn sung
         cu a tlet. Vancungmi cun Peter-ih hnak a vun beng ih, a ṭhangharhter ih, “Zamrangten
         tho aw!” tiah a ti. Cule Peter-ih kut ihsin thir cikcinpawl cu an tla.
         8 Cule vancungmi in a hnenah, “Na puan taiveng aw la, na kedam khal bun aw,” tiah a
         ti. A ti vekin Peter cun a tuah. Cule vancungmi cun, “Na hnipuan hruh aw la, i thlun
         aw,” tiah a ti.
         9 Peter cun vancungmi cu thawnginn lengah a hei thlun. Vancungmi ih a tuah mi cu thungai
         ah a ruat lo. Larawknak ka hmu a si ding tiah a ruat.
         10 A pakhatnak le a pahnihnak sentari kilnak an hei lan ih, khaw sung fehnak thir kawtka
         an thleng. Cui kawtka cu a mahte in an hrangah a awngaw ih, cumi cun an suak. Lamzinthler
         pakhat an zawh ṭheh in hmakhatteah vancungmi cun a tlansan.
         11 Cule Peter cu a lung a hung fim ih, “Bawipa in a vancungmi a thlah ih, Herod-ih kut
         sung ihsin le Jew-pawl in ka parih tuah an beisei mi hmuahhmuah ihsin i runsuak a
         si ti atu ah cun ka thei taktak thlang,” tiah a ti.
         12 Cule thil a cang mi a theihngah hnuah Mark an ti mi John-ih nu Mary-ih inn ah a feh.
         Cu tawkah mi tampi pumkhawm in thla an rak cam rero.
         13 Peter in kawtka sangka a vun king tikah siahhlawhnu Rhoda ti mi cu thlingthla dingin
         a ra.
         14 Cule cu nu in Peter-ih aw a si ti a theih tikah a lung a awi tuk lawmmam ih, sangka
         awng sawn loin, inn sungah a tlan ih, kawtka ah Peter a ding tiah a sim hai.
         15 Asinan annih in a hnenah, “Na aa a si hi,” an ti. Sikhalsehla, anih in a si rori
         tiin a ṭawng rero thotho. Cu tikah annih in, “Cucu a vancungmi a si ding,” tiah an
         ti.
         16 Asinan, Peter cun catloin a king rero. Sangka an awn tikah Peter an hmu ih an mang
         a bang.
         17 Daiten um cio dingin Peter cun a kut a hei zap ih, thawnginn sung ihsin Bawipa in
         a hruaisuahdan kha an hnenah a sim. Cule anih in, “Hi thu hi James le unaupawl hnenah
         sim uh,” tiah a ti. Cule a suak ih, hmun dangah a feh.
         18 Zing khua a van tikah ralkappawl lakah buainak nasazet a um. Peter parah ziang thil
         a cang ti an thei lo.
         19 Herod in ṭha zetin a hawl nan a hmuh lo tikah, kiltupawl cu ṭha zetin a zawihnit
         hai. Cule annih cu thah dingah thu a pe. Cui hnuah Herod cu Judia peng a suahsan ih,
         Sisaria khua ah can tawkfang a um.
         20 Cui canah Herod cu Ṭaiar le Sidon mipawl parah a thin a heng zet. Cui khaw mipawl
         cu lungrualten a hnenah an ra ih, siangpahrang ihnak pindan kilkhawitu Blasṭas kha
         anmah ṭanpitu ding le remnak dilsaktu dingah an lem neh. Ziangahtile, an ram mipawlih
         rawl an ngah mi cu siangpahrang uk mi ram sung ihsin a rat ruangah a si.
         21 A ni khiah ni ah Herod cu a siangpahrang thuam a hruk ih a thuṭhennak laltohkham
         parah to in mipi hnenah thu a sim.
         22 Cule mipi in, “Cucu Pathian aw a si. Milai aw a si lo,” tiah catloin an au.
         23 Pathian kha sunlawihnak a pek lo ruangah, hmakhatteah Bawipai vancungmi in a vuak.
         Cule anih cu khukrul in an ei ih a thi.
         24 Asinan Pathian thu cu a ṭhang ih a karhzai vivo.
         25 Barnabas le Saul cu an rawngbawlnak an ṭheh tikah Jerusalem ihsin an kirsal ih, Mark
         an ti mi John cu an hnenah an hruai.

1 Anṭiok kawhhran ah profetpawl le zirhtupawl an um. Cupawl cu Barnabas, Niker an ti
         mi Simeon le Sairin peng mi Lusias, Herod tetrak thawi a ṭhangliantlang mi Minian
         le Saul tla an si.
         2 Cule anmahpawl cu Bawipa lamih rawngbawlnak tuah in le rawlul ih an um laiah, Thlarau
         Thianghlim in, “Barnabas le Saul kha ka kawhnak san hnaṭuan ṭuan dingah ka hrangah
         a dangten ret uh,” tiah a ti.
         3 Cule rawl an ul ih, thla an cam hnuah an lu parah an kut an suang ih an thlahsuak.
         4 Cule Thlarau Thianghlim in a thlah hai ih, Seleusia khua ah an vung feh. Cu tawk
         ihsin Saipras tikulh ah lawng in an feh.
         5 Salamis khua an um laiah Jew-pawlih sinakokpawl ah Pathian thu an sim. Anmah bawmtu
         dingah John khal an hruai.
         6 Cule tikulh pumpi an fang thluh ih, Pafos khua tiang an thleng. Cu tawkah dawithiam
         le profet deu a si mi Jew-mi pakhat an tawng. A hmin cu Bar Jesu a si.
         7 Cu pa cu mifim zet ram uktu Serzias Paulas hnenah a rak um. Serzias Paulas cun Pathian
         thu ngaithlak a duh ruangah Barnabas le Saul cu a ko.
         8 Asinan anmai ṭawng in dawithiampa tiih kawh mi Elimas cun anmah cu a do hai. Cu pa
         cun ram uktupa kha zumnak ihsin pialter a duh.
         9 Cule, Paul ti khalih an kawh mi Saul cu Thlarau Thianghlim in a khat ih, Elimas cu
         mit ṭhep loin a zoh.
         10 Cule, “Nang cu Diabol fa na si ih, dingfelnak hmuahhmuah ih doral na si. Nang cu
         hrawkhrawlnak phun zakip le mi bumnak phun zakipin na khat a si. Bawipai lamzin dingpawl
         merh kawi hi na bansan lo ding maw?
         11 Atu ah ngai hnik, Bawipai kut cu na parah a um a si. Na mit a caw ding ih, tawkfang
         sung cu ni hmu loin na um ding,” tiah a ti. Cule hmakhatteah mero le thim in a tlakhnawh
         ih a kut ih hruaitu ding duh in a dap dundo.
         12 Ram uktu cun cui thil cang mi a hmuh tikah a zum ih, Bawipai thuhla an zirh mi in
         a mang a bangter zet.
         13 Pafos khua ihsin Paul le a rualpipawl cu lawng in an feh ih, Pamfilia ram Perga khua
         an thleng. Cu tawk ihsin John in a tanta hai ih, Jerusalem ah a kir.
         14 Perga khua ihsin an feh ih, Pisidia ram Anṭiok an thleng. Sabbath Ni ah sinakok ah
         an lut ih an to.
         15 Dan thupawl le profetpawlih ngan mi thupawl an siar ṭheh hnuah sinakok hruaitupawl
         in an hnenah mi an hei thlah ih, an hnenah, “Nannih u le nau pawl mipi hrangah thapeknak
         thu sim ding nan neih asile sim uh,” tiah an ti.
         16 Cule Paul cu a ding ih a kut a hei zap ih thu a sim, “Israelmipawl le nannih Pathian
         a ṭihzahtupawl tla, i ngai hnik uh!
         17 Israel-mipawlih Pathian in kan pupapawl a rak hril ih, Izip ram ah a langte sung
         an um laiah annihpawl cu a hlawhtlingter. Cule a ban tha cak in cu tawk ihsin a hruaisuak
         hai.
         18 Cule kum sawmli hrawng ramṭhing ah thinsauten a kilkhawi hai.
         19 Cule Kanaan ram ih miphun pasarihpawl a siatsuah thluh hnuah, cui ram cu an ro ah
         camcawhfung zukter in a zem hai.
         20 “Cui hnuah profet Samuel can thlen hlan kum zali le sawmnga hrawng Pathian in thuṭhentupawl
         a pe hai.
         21 Cule Israel-pawl in siangpahrang an dil ih, Pathian in Benjamin phun Kish-ih fapa
         Saul cu a pe hai. Anih cun kum sawmli sung a uk.
         22 Saul a ṭhawnhloh hnuah Pathian in David kha an siangpahrang ah a canter. Cu pai thu
         cu Pathian in hitin a ti, ‘Jesse-ih fapa David, ka thinlung vek pu mi ka hmu zo. Anih
         cun tuahter ka duh mi hmuahhmuah a kimter ding,’ tiah a ti.
         23 A thutiamkam vekin Pathian in Israel-mipawl hrangah David-ih tesinfa sung ihsin Rundamtu
         Jesu a suahter.
         24 A rat hlanah, John in Israel-mipawl hmuahhmuah hnenah sualsirnak baptisma co dingah
         thu a sim.
         25 John in a hnaṭuan a ṭheh zik zawngah, ‘Kei cu zo ah in ruat? Kei cu cu pa ka si lo.
         Asinan, ngai hnik uh! Anih cu ka hnuah a ra. Kei cu a kedam phawihtu ding hmanah ka
         tlak lo,’ tiah a ti.
         26 “U le nau pawl, Abraham-ih tesinfapawl le nan lakih Pathian ṭihzahtu hmuahhmuahpawl
         tla, nan hnenah hi rundamnak thucah hi thlen a si.
         27 Ziangahtile, Jerusalem ih um mipawl le an hruaitupawl in amah cu an rak theithiam
         lo. Asinan, Sabbath Ni tinte ih an siar mi profetpawlih thu cu amah thiamlo an coternak
         in an kimter.
         28 Cule thihnak tlak thu zianghman an hmu lo nan, amah cu that aw tiah Pilat an dil.
         29 A thuhla rak ngan cia mipawl hmuahhmuah kha an tlamtlinter hnuah khraws par ihsin
         an lathla ih, thlan ah an phum.
         30 Asinan Pathian in anih cu mithi lak ihsin a thoter.
         31 Cule Galili peng ihsin Jerusalem ih khual a tlawngtupawl in ni tampi sung amah cu
         an hmu. Atu ah cupawl cu mipi hnenah a thu theihpitu an si.
         32 Kan pupapawl hnenih Pathian ih a kam cia mi thuthangṭha cu nan hnenah kan phuang
         a si.
         33 Jesu a thawhtersalnak in Pathian in kannih an tesinfapawl hnenah cui thutiamkam cu
         a thlenkimter zo. Cumi cu Sam pahnihnak sungih ngan mi vek kha a si, ‘Nang cu ka Fapa
         na si. Tuisun ah ka lo hring a si,’ ti in.
         34 A ruak cu a ṭawihrallonak dingah Pathian in Jesu cu mithi lak ihsin a thoter. Hihi
         a sim mi a si, ‘David hnenih ka pek mi a thianghlim mi rin tlak thukampawl kha ka
         lo pe ding,’ tiah a ti.
         35 Curuangah a dang Sam khalah, ‘Na Mi Thianghlim Pa cu ṭawihralter na siang lo ding,’
         tiah a ti.
         36 “Curuangah Pathian-ih duhdan in David cu amai san minungpawl a ren hnuah a itthat.
         Cule a pupapawl hnenah phum a si ih, a ruak cu a ṭawihralta.
         37 Asinan Pathian ih a thawhtersal mi Jesu cu a ṭawihral lo.
         38 Curuangah u le nau pawl, hihi thei uh, Jesu zarih sual ngaidamnak thu cu nan hnenah
         phuan a si.
         39 Mawsi Dan cun thiam a lo coter thei lo. Asinan amah a zumtu hmuahhmuah cu thil hmuahhmuah
         ihsin Pathian in thiam a coter a si.
         40 Curuangah, ralring uh; cu lole profetpawl ih an rak sim mi kha nan parah a thleng
         pang ding.
         41 Profetpawl in, ‘Nannih minautat hmangpawl, ngai hnik uh, nan mangbang uh la hloral
         uh! Ziangahtile, nanmai sanah hna pakhat ka ṭuan ding. Cumi cu mi in lo sim khal hai
         sehla, ka hnaṭuan cu nan zum lo ding, tin an sim,’ ” tiah a ti.
         42 Jew-pawl in sinakok an suahsan tikah Paul le Barnabas cu Zentelpawl in hmai Sabbath
         Ni ah an thucah sim mi pehsal dingin an ngen.
         43 Sinakok khawmnak cu an ṭiak tikah, Jew mi tampi le an biaknak ih a lut mi Zentel
         Pathian ngaisak mi tampi in Paul le Barnabas cu an thlun. Annih in an hnenah thu an
         sim ih, Pathian zangfahnak ih um ringring dingin an fawrh.
         44 A hmai zarh Sabbath Ni ah an khawsen deuhthawin Pathian thu ngai dingin an pumkhawmaw.
         45 Jew-pawl in mipi tam zet an hmuh tikah an iksik tuk. Cule Paul ih thusim mipawl cu
         an el ih, a thusim dokalh in ṭawngsia an ṭawng.
         46 Cu tikah Paul le Barnabas in ralṭha zetin an sawn ih an hnenah, “Pathian thu nan
         hnenih kan sim hmaisat cu a ṭul a si. Cucu nannih in nan el ih, nanmah le nanmah kumkhawnunnak
         co tlak ih nan ruahawk lo ruangah, ngai hnik uh, Zentelpawl hnenah kan her thlang
         a si.
         47 Ziangahtile, Bawipa in thu in pek mi cu hitin a si, ‘Zentelpawl hnenih tleu si dingah
         le leitlun deng tiangih rundamnak thlentu si dingah ka lo ret zo,’ a ti,” tiah an
         ti.
         48 Cui thu cu Zentelpawl in an theih tikah an lung a awi zet ih, Bawipai thu cu an sunlawih.
         Cule kumkhawnunnak co dingin Pathian ih a ruat mipawl cun an zum.
         49 Cule Bawipai thu cu ram pumpuluk ah a thangdarh.
         50 Asinan Jew-pawl in Pathian ngaihsak mi upat tlak nunaupawl le khaw sungih hotu mipapawl
         kha an tawkhrawk. Cule Paul le Barnabas dokalh in tiduhdah an thawk ih an ram ihsin
         an dawisuak.
         51 Cule Paul le Barnabas cun an ke-ih leivut an thingtla ih, Ikoniam ah an feh.
         52 Cule dungthluntupawl cu lungawinak le Thlarau Thianghlim in an khat.

1 Cun, hiti hi a rak si, Ikoniam khua ah Paul le Barnabas cu Jew-pawlih sinakok ah
         an luttlang ih thu an sim. Jew mi tampi le Grik mi tampi in an zum.
         2 Asinan zumlotu Jew-pawl in Zentelpawl an tawkhrawk ih, unaupawl tlunah thinlung sia
         nei ko an tuah.
         3 Paul le Barnabas cu cu tawkah reipi an rung um ih, Bawipai thu cu ralṭha zetin an
         sim vivo. A zangfahnak thu an sim mi nemhngehnak ah hminsinnakpawl le mangbangzapawl
         an kut in tuah theinak a pek hai.
         4 Asinan khaw sungih mipipawl cu an ṭhenaw ih, mi hrek in Jew-pawl an ṭan, mi hrek
         in apostolpawl an ṭan.
         5 Cule Jew-pawl khalin Zentelpawl le an uktupawl thawn apostolpawl cu mualphoter ding
         le lungto ih deng dingin an dum.
         6 Cumi cu apostolpawl in an theih tikah Likaonia peng sungih Listra khua, Darbi khua
         le a kiangkap ram ah an tlan.
         7 Cu tawkah thuthangṭha an sim vivo.
         8 Listra khua ah mi pakhat a ke ah tha zianghman um lo, a nu ih a hrinthlak ihsin kebai,
         vei khat hman feh dah lo pa cu a to.
         9 Cu pa cun Paul-ih thusim a thei. Paul in cu pa cu a zoh keukeu ih, Bawipa in a damter
         ding ti zumnak a nei ti kha a hmu.
         10 Cule aw ring zetin, “Na ke in dingten ding aw!” tiah a ti. Cule cu pa cu a hung khir
         ih a feh.
         11 Mipi in Paul ih tuah mi cu an hmuh tikah an au ih, Likaonia ṭawng in, “Pathianpawl
         minung vekah an cang ih, kan hnenah an rung ṭum a si hi!” tiah an ti.
         12 Barnabas cu Zeus an ti ih, Paul cu thusimtubik a si ruangah Hermes tiah an ko.
         13 Zeus-ih temple cu khaw lengah a um ih, cu miih puithiam cun mipipawl thawn an hnenih
         raithawinak thah a duh ruangah cawcangpawl le pangpar kualpawl kawtka ah a rak keng.
         14 Cumi cu apostol Barnabas le Paul in an theih tikah an hnipuan an thlek ih, mipi lakah
         an tlan ih an au ih,
         15 “Pulenuh, ziangruangah hivek thil tla nan tuah rero? Kannih khal nanmah vek milai
         menmen kan si ve. Kannih cun a ṭhahnem lo mi hi thilpawl ihsin lei le van le tifinriat
         le a sungih um mi hmuahhmuah a tuahtu Pathian nung hnenah nan hawikirsal theinak dingah
         nan hnenah thuthangṭha kan lo sim a si.
         16 Hlanlaiah cun Pathian in miphun hmuahhmuah anmai duh mi lamzin ih feh a siang hai.
         17 Sikhalsehla, thilṭha a tuah mi in amah le amah minung hnenah phuangaw loin a um lo.
         Van ihsin ruahpi le thlairahpawl anmai can teah in pe. Kan nunnak cu rawl le lungawinak
         thawn a khatter,” tiah an ti.
         18 Cui thupawl an sim na cing hmanin an hnenah raithawi lo dingin mipi cu an dawn thei
         ceu.
         19 Cule Jew-pawl cu Anṭiok khua le Ikoniam khua ihsin cu tawkah an ra ih, mipi an lemneh
         hnuah Paul cu lungto in an deng. A thi zo ah an ruat ih, khaw lengah an hnuksuak.
         20 Asinan dungthluntupawl in an kulh vialvi laiah a tho ih, khaw sungah a lut. A thaisun
         ah Paul le Barnabas cu Darbi khua ah an feh.
         21 Cule cui khua ah thuthangṭha an sim ih, dungthluntu tampi an tuah. Cui hnuah Listra
         khua, Ikoniam khua le Anṭiok khua ah an kir.
         22 Dungthluntupawlih thinlung cu an hngetter ih, zumnak ah um ringring dingin tha an
         pe. Cule, “Pathian uknak sungih a luttu ding kannih cun harsatnak tampi tawng ding
         hrimhrim kan si,” tiah an ti.
         23 Cule kawhhran tinah elder-pawl an ruatsak vivo. Rawlul in thla an cam hnuah zumtupawl
         cu an zum mi Bawipai hnenah an apta vivo.
         24 Pisidia ram an lan hnuah Pamfilia ram an thleng.
         25 Perga khua ih thuthangṭha an sim hnuah Attalia khua ah an feh.
         26 Cu tawk ihsin Anṭiok khua ah lawng in an feh. Cu tawk hmun cu an rak ṭheh zo mi hna
         kha ṭuan dingin unaupawl in Pathian zangfahnak ih an rak apnak hmun kha a si.
         27 An thlen tikah kawhhran mipawl an kokhawm ih, anmah hmang in Pathian in a tuah mi
         hmuahhmuah le Zentelmi hnenih zumnak sangka a awnsakziapawl tla an sim.
         28 Cule cu tawkah dungthluntupawl hnenah reipi an um.

1 Judia ram ihsin mi hrekkhat Anṭiok khua ah an ra ih, “Mawsi thupek bangtukin serh
         nan tan lo asile rundam nan si thei lo ding,” tiah unaupawl cu an zirh.
         2 Paul le Barnabas cu lungkimlonak nasazet an nei ih, cupawl cu an el. Cule Paul, Barnabas
         le unau dang hrekkhatpawl cu Jerusalem ah vung feh in hi thu hi apostolpawl le elder-pawl
         hnenih thlen dingin unaupawl in an relcat.
         3 Curuangah, kawhhran in annih cu an thlah ih, Fonisia ram le Samaria ram pal phahin
         Zentelmipawl Pathian lamah ziangvekin an hawikir zo ti an sim phah vivo. Cui thuthang
         cun unaupawl hmuahhmuah lung a awiter zet.
         4 Jerusalem an thlen tikah, kawhhran le apostolpawl le elder-pawl cun an rak hmuak
         ih, anmah hmang in Pathian ih a rak tuah mi thil zaten an sim.
         5 Cu tikah Farasi mi zumtu hrekkhatpawl cu an ding ih, “Zentelpawl cu serh an tan tengteng
         a ṭul. Mawsi dan thlun dingin thu kan pek a ṭul a si,” tiah an ti.
         6 Cule cui thusuhnak ruatkhawm dingah apostolpawl le elder-pawl cu an tawngawkhawm.
         7 Reipi an relkhawm hnuah, Peter cu a ding ih an hnenah, “Pulepawl le u le nau pawl,
         Zentelpawl in thuthangṭha thucah ka kaa ihsin an thei ih an zum theinak dingah hlan
         deuhah Pathian in kan lak ihsin a hril a si ti nan thei.
         8 Cule thinlung theitu Pathian cun kan hnenih Thlarau Thianghlim a pek bang khan an
         hnen khalah pe in a pawm hai a si.
         9 Zumnak in an thinlung cu a thianfaiter zo ruangah, Pathian in anmah le kanmah karlakah
         danglamnak a ret lo.
         10 Curuangah kanmah le kan pupapawl ih phurh thei lo mi kawn cu dungthluntupawlih hngawng
         ah bat in Pathian cu ziangruangah nan hniksak?
         11 Asinan Bawipa Jesu Khrih-ih zangfahnak thawngin rundam an si vekin kannih khal rundam
         kan si ve ding ti kan zum,” tiah a ti.
         12 Mipi zaten daiten an um ih, Barnabas le Paul ih thusim cu an ngai. Anmah hmang in
         Pathian in Zentelmipawl lakih thilmakpawl le mangbangzapawl a tuah mi hmuahhmuah cu
         an sim.
         13 Cule daitei an um hnuah James in a sang hai ih, “U le nau tla, ka thu hi ngai hnik
         uh.
         14 Amai hmin putu ding mi hril dingah Pathian in a hmaisabik Zentelpawl a vehvaihdan
         Simon in in simfiang zo.
         15 Cui thu cu profetpawlih thu thaw khalin an milaw a si. Hitiin ngan a si,
         16 ‘Himi hnuah ka kirsal ding ih a tlu zo mi David-ih biakbuk cu ka sak ding. A siatbal
         mipawl cu ka saksal ding ih ka tungding ding.
         17 Cucu a tang mi minungpawl le ka hmin pu Zentelpawl hmuahhmuah in BAWIPA an hawl theinak
         dingah a si. Hi thilpawl hmuahhmuah tuahtu BAWIPA in a ti,’ tiah a ti.
         18 “Leilung semtir ihsin Pathian in amai hnaṭuan mi hmuahhmuah cu a thei ṭheh.
         19 Curuangah, Pathian lamih a hawikir mi Zentelpawl hrangah harsatnak pe hlah uhsi.
         Cucu kei ka thuṭhendan a si.
         20 Cu hnakin milempawl ih an bawrhhlawhter mipawl, nu le pa sualnak, hngawng rek ih
         thah mi sa le sathipawl hrial dingin ca kan kuat sawn pei.
         21 Ziangahtile, hlanlai san ihsin Dan thu cu khaw tinah an rak sim zo ih, Sabbath Ni
         tinin sinakokpawl ah an siar,” tiah a ti.
         22 Cule apostolpawl, elder-pawl le kawhhran zatein Anṭiok khua ih thlah ding mi anmah
         lak ihsin hril ding cu thilṭha ah an ruat. Paul le Barnabas thawn feh dingah unaupawl
         lakih hruaitu Barsabas ti khalih an kawh mi Judas le Silas an hril.
         23 Cule hi cakuat, “Kannih apostolpawl le elder-pawl le unaupawl in Anṭiok khua, Siria
         ram le Silisia ram ih a um mi Zentel zumtu hnenah ca kan lo kuat. Cibai kan lo buk!
         24 Kan hnen ihsin mi hrekkhat nan hnenah ra in an ṭawngkam in harsatnak an lo pe ih,
         nan thinlung an lo buaiter ti kan thei. “Serh nan tan tengteng ding ih, Dan nan thlun
         tengteng ding,” an lo ti. Cuvek thupek cu an hnenah kan pe lo.
         25 Kan duhdawt mi Barnabas le Paul thawn hril mipawl nan hnenih thlah cu thil ṭha a
         si ding tiah tawngkhawmaw in lungrualten kan ruat.
         26 Barnabas le Paul cu kan Bawipa Jesu Khrih hmin ruangah an nunnak tiang a pe siangtu
         an si.
         27 Curuangah, Judas le Silas cu kan thlah ih, annih in an kaa in kan ngan mi thupawl
         cu an lo sim ding.
         28 Ziangahtile, Thlarau Thianghlim le kannih cun hi thil ṭul pawimawhpawl hnakih ritsawn
         lo phurhter lo ding cu thil ṭha ah kan ruat.
         29 Thil ṭul mipawl tla cu, milem hnenih an hlan mi rawl si seh, sathi si seh, hngawng
         rek ih thah mi sa si seh, nu le pa sualnak si seh hrial uh. Cui thilpawl nan hrial
         asile nan tiṭha ding. Damten,” ti hi anmah hnenin an kuat.
         30 Cuti cun an ṭiak tikah Anṭiok khua ah an feh. Cule mipi an kokhawm ih, cakuat cu
         an pe.
         31 Cui ca an siar ṭheh tikah, thapeknak thucah a si ruangah an lung a awi.
         32 Judas le Silas khal cu profet an si ih, unaupawl cu tha an pe ih, thucah tampi hmang
         in tha an cakter.
         33 Cu tawkih tawkfang an cam hnuah unaupawl in apostolpawl hnenah hnangamten kirsal
         dingin an thlah.
         34 Asinan Silas cun cu tawkih tanta hrih cu ṭha in a ruat.
         35 Cule Paul le Barnabas khal Anṭiok khua ah cun an um ih, midang tampi thawn Bawipai
         thu cu an zirh ih an phuang.
         36 Ni tampi hnuah Paul in Barnabas hnenah, “Bawipai thu kan rak sim zonak khaw tinah
         fehsal in unaupawl ziang an bang ti kan va zoh pei,” tiah a ti.
         37 Barnabas in Mark an ti mi John kha an hnenih hruai a duh.
         38 Asinan, Pamfilia ram ah anmah tlunsan in hnaṭuannak ih an hnenih feh ve lotu Mark
         hruai cu Paul in ṭha in a ruat lo.
         39 Cuvek lungruallonak nasazet an neih ruangah pakhat le pakhat an ṭhenaw. Barnabas
         cun Mark a hruai ih, Saipras tikulh lamah lawng in an feh.
         40 Cun, unaupawl in Paul cu Pathian zangfahnak ah an ap ih, anih in Silas a hril ih
         an feh.
         41 Cule Siria ram le Silisia ram ih kawhhranpawl an cakter vivo.
         
            

         
      
   
      
         16
1 Cule Paul cu Darbi khua le Listra khua a thleng. Cule, ngai hnik! Cu tawkah zumtu
         Jew-nui fapa Timothy ti mi dungthluntu pakhat a um. Asinan a pa cu Grikmi a si.
         2 Amah cu Listra khua le Ikoniam khua ih unaupawl in an fak zet.
         3 Paul in Timothy cu a khualtlawnnak ih hruai a duh ruangah a ko ih serh a tansak.
         Ziangahtile, cui kiangkap ih Jew-pawl hmuahhmuah in Timothy-ih pa cu Grikmi a si ti
         an thei.
         4 Khaw tin an pal phahah Jerusalem ih apostolpawl le elder-pawl in an thlun ding ih
         an relcatsak mi danpawl cu an pe phah vivo.
         5 Curuangah kawhhranpawl tla cu zumnak ah an cak sinsin ih, ni tinin mipum an karh.
         6 Cule Frizia ram le Galatia ram an fang. Thlarau Thianghlim in Asia ram ih thusim
         ding a kham hai.
         7 Misia peng an thlen tikah Bithinia ram sung luh an tum. Asinan Thlarau in an luh
         ding a siang lo.
         8 Cu tikah, Misia peng hrial in Troas khua ah an feh.
         9 Cule, zan ah hi larawknak hi Paul hnenah a lang. Masidonia ram ihsin mi pakhat cu
         ding in, “Masidonia ram ah ra aw la, in ra bawm aw,” tiah a ngen.
         10 Cutin Paul in larnak a hmuh ṭheh veten hmakhatteah Masidonia ram ih feh dingin kan
         timtuahaw. An hnenih thuthangṭha sim dingin Bawipa in in ko a si hi tiah kan ruatcat.
         11 Curuangah Troas khua ihsin lawng in dingten Samothrace khua ah kan feh. Cule a thaisun
         ah Nipolis khua ah kan feh.
         12 Cu tawk ihsin Rom mipawl um hleicenak Masidonia ram, peng pakhat ih an khawpibik
         Filipi khua kan feh. Cu tawk khaw sungah ni tawkfang kan cam.
         13 Cule thla an cam ṭheunak hmun khaw leng tiva kapah Sabbath Ni ah kan feh. Kan to
         ih, cu tawkih a rakhawm mi nunaupawl hnenah thu kan sim.
         14 Thiatira khaw mi, puan sendup a zuartu Lydia ti mi nu cu Pathian betu a si ih, Paul-ih
         thusim mipawl ṭhatei ngai dingin Bawipa in a thinlung a awnsak.
         15 Cule amah le a insang zaten baptisma an co ṭheh hnuah, “Bawipa ah mirinum siih in
         ruah asile ra uh la ka inn ah ra cam uh,” tiah in ngen. Cutin hranhramin in sawm.
         16 Cule hiti hi a rak si, thlacamnak hmun ih kan feh laiah khawse pawlh mi hmai lam
         thu a simsung theitu siahhlawh nute pakhat in in rak tawng. Hmai lam thu a simsungnak
         in a pulepawl hrangah tangka tampi a ngah.
         17 Cu nute cun Paul le kanmah in thlun ih, “Hipawl hi Cungnungbik Pathian siahhlawh
         tla an si. Kan hnenah rundamnak lamzin thu an phuang a si,” tiah a au vivo.
         18 Cutivekin ni tampi a tuah. Paul cu thinna zetin khawse lamah a heraw ih, “Hi nui
         sung ihsin suak dingin Jesu Khrih hmin in thu ka lo pe,” tiah a ti. Cule hmakhatteah
         khawsia cun a suahsan.
         19 Asinan a pulepawl in an ruahsan mi hlawknak cu a um nawn lo ti an hmuh tikah Paul
         le Silas cu an kai ih, thuneitupawl hmaiih dingter dingin dawrhmun ah an dirhlut.
         20 Cule khawpi uktu bawipawl hnenah an hruai ih, “Hipawl hi Jew-mi an si ih, kan khaw
         sungah buainak nasazet an suahter.
         21 Kannih Rom mi hrangah kan cohlan thei lo mi le kan thlun thei lo mi dan kalh mi nunphung
         tla an zirh,” tiah an ti.
         22 Cule mipi cu Paul le Silas dokalh in an tho. Cule khawpi uktu bawipawl in an hnipuan
         an thleksak ih, fung thawn vaw dingin thu an pe.
         23 Vei tampi an vuak hnuah thawng sungah an hlawn ih, thawnginn kiltupa cu ṭhatei kil
         dingin thu an pe.
         24 Cui thupek a dawnsawn hnuah Paul le Silas cu thawnginn sungta pindan ah a hlawn hai
         ih, an ke ah hreng a sut hai.
         25 Zanṭim hrawngah Paul le Silas cu thla an cam ih, Pathian thangṭhatnak hla an sak.
         Cule thawngtlapawl in an ngai.
         26 Cule rinlopiah nasazetin ling a hnin ih, thawnginn lungphumpawl a hnin ṭheh. Hmakhatteah
         thawnginn sangkapawl an awngaw ṭheh ih, thawngtlapawl hmuahhmuah ih thir cikcinpawl
         tla an phawihaw ṭheh.
         27 Cule thawngtla kiltupa cu a ihthahnak ihsin a hung ṭhang tikah thawnginn sangkapawl
         awngaw in a hmu. Thawngtlapawl an tlan ṭheh zo ah a ruat ih, a ralnam a zuk ih, amah
         le amah thahawk a tum.
         28 Asinan Paul cu aw ring zetin a au ih, “Nangmah le nangmah tuahmawhaw hlah aw, ziangahtile
         kan zaten hi tawkah kan um thluh ko,” tiah a ti.
         29 Cule thawngtla kiltu in meifar a dil ih a tlanlut. Ṭih in a khur rero ih, Paul le
         Silas ke hramah a bawk.
         30 Cule lengah a hruai hai ih, “Pulenuh, rundam si dingah ziang ka tuah ding?” tiah
         a ti.
         31 Cule annih in, “Bawipa Jesu Khrih zum aw la, rundam na si ding, nangmah le na insungsang
         in,” tiah an ti.
         32 Cule Bawipai thu cu amah le a inn ih umpawl zate hnenah an sim.
         33 Cui zan lala ah Paul le Silas cu a hruai hai ih an hriamhmapawl cu a khawlhsak. Cule
         amah le an sungkua zaten baptisma an co cih.
         34 A inn ih a hruai hai hnuah an hmaiah rawl a hunsak hai. Amah le a insangpawl hmuahhmuah
         in Pathian an zum ruangah an lung a awi zet.
         35 Cule khua a van tikah, khawpi uktu bawipawl in palik bawipawl an hei thlah ih, “Khapawl
         kha thlah uh,” tiah an ti.
         36 Cule thawngtla kiltupa in cui thupawl cu Paul hnenah a than ih, “Khawpi uktu bawipawl
         in nanmah lo suah dingin thu in pe zo. Curuangah atu ah nan suak thei a si. Hnangamten
         feh uh,” tiah a ti.
         37 Asinan Paul in palik bawipawl hnenah, “Rom mi kan si ve ko nain thu zianghman zawihliahta
         loin langhnganin in vua ih, thawng sungah in hlawn. Atu ah athupten in dawihlo ding
         maw si? A si thei hrimhrim lo! Anmah rori ra in in ra suah hai seh,” tiah a ti.
         38 Cule palik bawipawl in cui thu cu khawpi uktu bawipawl an sim tikah Rom mi an si
         ti an thei ih an ṭih.
         39 Cule an va feh ih, thawnginn ihsin an suah hnuah khaw sung ihsin suak dingin an dil.
         40 Paul le Silas cu thawnginn ihsin an suah hnuah Lydia-ih inn ah an feh. Cu tawkah
         unaupawl an tawng ih tha an pe. Cule cui khua ihsin an suak.

1 Paul le Silas cu Amfipolis khawpi le Appollonia khua an tlawngsuak ih, Thessalonika
         khua an thleng. Cu tawkah Jew-pawlih sinakok a um.
         2 A tidan ṭheu vekin Paul cu an hnenah a feh ih, Sabbath Ni ni thum sung anmah thawn
         Cathianghlim sung thu an relkhawm.
         3 Khrih cun a tuar tengteng a ṭul ti le mithi lak ihsin a thawhsal tengteng a ṭul ti
         cu Paul in a simfiang ih a nemhnget. Cule anih in, “Nan hnenih ka phuan mi Jesu hi
         Khrih cu a si,” tiah a ti.
         4 Cule mi hrekkhatpawl in an zum ih, Paul le Silas cu an kawp. Pathian ngaihsaktu Grikmi
         burpi le nunau hotupawl mi tampi in an kawp ve.
         5 Asinan a thusim pawmlotu Jew-pawl cun an nahsuah ih, dawr hmun ihsin miṭhalopawl
         kha an sawmkhawm ih, khaw sungah buainak tuah an thawk. Mipi hmaiih hruai ding duh
         ah Jason-ih inn cu an va luhhnawh ih an hawl.
         6 An hmuh lo tikah, Jason le unau hrekkhatpawl cu khawpi uktu bawipawl hmaiah an dirsuak
         ih, “Leitlun linglettertupawl cu hi tawk khalah an ra thleng.
         7 Annih cu Jason in a rak cohlang hai ih, an zaten Kaisar-ih thupek an dokalh. Siangpahrang
         dang a um, a hmin cu Jesu a si an ti,” tiah an au.
         8 Cutiih an au cu mipi le khawpi uktu bawipawl in an theih tikah an buai ṭheh.
         9 Cule Jason le a dangpawl cu amkhamnak tangka an pekter ih an thlah.
         10 Cule zan ah unaupawl in Paul le Silas cu Beria khua ah an thlah lohli. An thlen tikah,
         Jew-pawlih sinakok ah an feh.
         11 Cu tawkih mipawl cu Thessalonika mipawl hnakin an ṭhasawn. Thu cu hlawptlo zetin
         an cohlang ih, Paul-ih thusim mi cu a dik maw diklo thei dingah ni tinten fimkhur
         zetin Cathianghlimpawl an hliakhlai.
         12 Curuangah mi tampi in an zum. Upat tlak Grik nunaupawl le Grik mipa tampi khalin
         an zum.
         13 Asinan Thessalonika khua ih Jew-pawl in Paul in Beria khua khalah Pathian thu a sim
         ti an theih tikah, cu tawk khalah Jew-pawl cu an feh ih, mipi an tawkhrawk.
         14 Cule unaupawl in hmakhatteah Paul kha tifinriat lamah an kuat. Asinan Silas le Timothy
         cu cu tawkah an rung tang.
         15 Paul cu a thlahtupawl in Athen khua tiang an hruai. Cu tawkah Paul in a rang theibik
         in Silas le Timothy amai hnenih ra dingin thupek an hnenah a cah hai ih an tlung.
         16 Paul in Silas le Timothy kha Athen khua ihsin a hngah hai laiah, cui khawpi cu milem
         in a khat ti a hmuh tikah a thinlung a na zet.
         17 Curuangah Jew-pawl le Pathian ngaihsaktu midangpawl cu sinakok sungah thu a relpi.
         Cule ni tinten dawr hmun ih a tawn mi hmuahhmuah thu a relpi.
         18 Khawruat thiam mifim Epikuras-ih dungthluntupawl le Stoa mipawl khalin an tawng.
         Cule mi hrek in, “Hi mitlawkciarpa hin ziang sim a duh?” tiah an ti. Midangpawl in,
         “Ram dang pathianpawlih thuhla a sim a bang,” tiah an ti. Ziangahtile, Jesui thuthangṭha
         le thawhsalnak thu an hnenih a sim ruangah a si.
         19 Cule Paul cu an kai ih, Areopagus ah an hruai ih, “Na aupi mi zirhnak thar hi ziang
         a si ti kan thei thei pei maw?
         20 Ziangahtile, kan hna ah thil lamdangpawl na run keng. Hi thilpawlih tican theih kan
         duh,” tiah an ti.
         21 Athen khaw mi hmuahhmuah le cu tawkih um ram dang mi tla cu an can lawng hmuahhmuah
         cu thil dang zianghman tuah loin thu thar simnak asilole ngaithlaknak ah an hmang
         ṭheu.
         22 Cule Paul cu Areopagus ah a ding ih an hnenah, “Nannih Athen khaw mipawl, ziangkimah
         sakhaw ngaihsak zet mi nan si ti ka thei.
         23 Ziangahtile, ka len phahah nan biak mipawl ka zoh ih, biakṭheng pakhat ka hmu. Cui
         parah cun, ‘ ZOHMANIH THEIH LO MI PATHIAN HNENAH’ tiih ngan mi ka hmu. Curuangah thei
         lopiih nan biak mi pa hi, nan hnenih ka phuan mi hi a si.
         24 Cui Pathian cun leilung le a sungih um mi hmuahhmuah hi a tuah. Anih cu lei le van
         ih Lal a si ruangah minung kut ih sak mi temple-pawl ah a um lo.
         25 Amah in mi hmuahhmuah hnenah nunnak, thaw le thil hmuahhmuah a pek ruangah ṭulsam
         mi nei vekin minungpawl in an kut ih amah an ren ding khal a ṭul lo.
         26 Leitlun pumpuluk ih um dingah thisen pakhat ihsin miphun hmuahhmuah a tuah. Cule
         tikcucanpawl le an umnak ding hmun ramripawl tla a ruatsak.
         27 Anih cu kanmah lakih zo thaw hmanin a hlat lo na cingin, minungpawl in Bawipa cu
         an hawl ih, an dap ih an hmuhsuak theinak dingah Pathian in hihi a tuah a si.
         28 Ziangahtile, amai zarin kan nung, kan cangvai, kan um a si. Thungaiten, nan hla phuahthiam
         hrekkhatpawl in, ‘Ziangahtile, kannih cu a tefa kan si,’ an ti a si.
         29 Cutiih Pathian-ih tefa kan si ruangah Pathian-ih sinak cu minung thiamnak le ruahnak
         ih tuah mi sui, ngun le lungto milem thawi bangaw ih kan ruat ding a si lo.
         30 Hlanlaiah Pathian in an theihlonak kha hmu lo vekin a umsan. Asinan atu ah cun hmun
         kipih mi hmuahhmuah sual sir dingin thu a pe.
         31 Ziangahtile, a ruah cia zo mi pa hmang in dik zetih leitlun thu a ṭhen ding ni cu
         a khiah zo. Cucu amah cu mithi lak ihsin a thawhternak khan Pathian in mi hmuahhmuah
         hnenah hi thuhla a fengzia a langter a si,” tiah a ti.
         32 Mithi thawhsalnak thu an theih tikah mi hrekkhat in an hnihsan. Midangpawl in, “Hi
         thu hi na hnen ihsin ngaithlaksal kan duh,” tiah an ti.
         33 Cui hnuah Paul cu an hnen ihsin a fehsuak.
         34 Mi malte cun Paul an kawp ih an zum. Cuipawl lakah Areopagus sungtel pakhat Dionisias
         a tel ve. Damaris an ti mi nu pakhat le midang khal an hnenah an tel.

1 Cui thilpawl a cem hnuah Paul cu Athen khua suahsan in Korinth khua ah a feh.
         2 Cu tawkah Ponṭas ram ih suak mi Jew-mi pakhat Akuila a tawng. Rom Siangpahrang Klaudias
         in Jew-mi hmuahhmuah cu Rom khua ihsin suak dingin thu a pek ruangah Akuila cu Italy
         ihsin a nupi Prisilla thawn tui hlan reilo teah Korinth ah an ra tlan. Paul cu anmah
         hmu dingin a feh.
         3 An hnaṭuan a bangawk ruangah an hnenah a um ih hna a ṭuan. An hnaṭuan cu puanthlam
         sak a si.
         4 Cule Sabbath Ni tinten Paul cun sinakok ah thu a relpi hai ih, Jew-pawl le Grikmipawl
         cu simfiang a tum.
         5 Silas le Timothy cu Masidonia ram ihsin an ra thlen tikah Thlarau in Paul cu a turhnawh.
         Curuangah Jew-pawl hnenah Jesu cu Khrih a si ti thu a simfiang.
         6 An do ih, anmah dokalhnak ṭawngsia an ṭawng tikah Paul cu a hnipuan a thing ih, “Nan
         thisen cu nanmai lu parah tla seh. Kei cu nan thisen ihsin ka thiang a si. Atu thawkin
         Zentelpawl hnenah ka feh thlang ding,” tiah a ti.
         7 Cule Paul in sinakok a suahsan ih, Jasṭas an ti mi pai inn ah a feh. Cu pa cu Pathian
         betu a si ih, a inn cu sinakok kiang teah a um.
         8 Cule sinakok hruaitu Krispas cun Bawipa a zum. A insangpawl khalin an zum. Paul-ih
         thusim mi an theih tikah Korinth khaw mi mi tampi in an zum ih, baptisma an co.
         9 Zan khat cu larawknak ah Bawipa in Paul hnenah, “Ṭih hlah. Thu sim vivo aw, daiten
         um hlah.
         10 Ziangahtile, na hnenah ka um. Zohman in na parah lo tuahmawh dingin kut an thlak
         lo ding. Ziangahtile, hi khua ah minung tampi ka nei,” tiah a ti.
         11 Curuangah, Paul cu cu tawkah kum khat le thla ruk a um. Cule an hnenah Pathian thu
         a zirh hai.
         12 Gallio cu Akhaia ram uktu a si laiah lungrualten Jew-pawl in Paul cu an do. Cule
         thuṭhennak tohkham ah an hruai.
         13 Cule, “Hi pa in Dan thawi kalhaw in Pathian be dingah mipi neh ding a tum a si,”
         tiah an ti.
         14 Cule Paul cu a kaa a an zik zawngah, Gallio in Jew-pawl hnenah, “Nannih Jew-pawl,
         dingfellonak thu asilole bumawknak siava thu ih phunzai si uh la cu nan thu ka lo
         ngai ding.
         15 Asinan ṭawngkampawl le hminpawl le nanmai Danpawl thusuhnak tla an tel ih nanmahte
         in tifel uh. Ziangahtile, kha vek thil thuṭhentu si ka duh lo,” tiah a ti.
         16 Cule thuṭhennak tohkham ihsin a dawisuak hai.
         17 Cule Grikmipawl hmuahhmuah in sinakok hruaitu Sosthenes kha an kai ih, thuṭhennak
         tohkham hmaiah an vuak. Asinan Gallio cun cui thilpawl cu zianghmanah a siar lo.
         18 Paul cu Korinth khua ah reipi a um hnuah unaupawl hnenah damten a ti ih, Siria ram
         ah lawng in a feh. A hnenah Prisilla le Akuila khal an feh ve. Thu a tiam zo ruangah
         Kenkheria khua ah a lu a met.
         19 Cule Efesa khua an thleng ih, cu tawkah Prisilla le Akuila cu a tanta. Paul amah
         rori sinakok ah a lut ih, Jew-pawl thu a relpi.
         20 Jew-pawl in an hnenih can tamdeuh pe dingin an dil tikah a lung a kim lo.
         21 Asinan, damten ti phahin an hnenah, “Jerusalem ih um cing ding mi puai cu ziangti
         lam khalin ka hman tengteng a ṭul. Pathian in rem a ti asile nan hnenah ka kirsal
         ding,” tiah a ti. Cule Efesa khua ihsin lawng in a feh.
         22 Cule Sisaria khua ih a ṭum hnuah a hung so ih, kawhhran mipawl cibai a buk. Cule
         Anṭiok ah a rung suk.
         23 Anṭiok khua ah can tawkfang a hman hnuah khual a tlawngsal. Cule Galatia le Frizia
         ram hmuahhmuah a sangsangten a tlawng ih, dungthluntupawl hmuahhmuah a cakter vivo.
         24 Cu laiah Alexandria khua ih suak Jew-mi pakhat Apollos an ti mi cu Efesa khua ah
         a ra thleng. Amah cu ṭawngkam thiam zet le Cathianghlim thu thei zet mi a si.
         25 Hi pa hi Bawipai lamzin thuhla ah an rak zirh zo mi a si. Cule a thinlungih duhnak
         nasazet thawn Bawipai thuhla cu dik zetin a zirh. Asinan John-ih baptisma thu lawng
         a thei.
         26 Cule sinakok ah ralṭha zetin thusim a thawk. Asinan Akuila le Prisilla in a thusim
         an theih tikah a dang deuhah an hruai ih, Pathian lamzin thu cu diksin in an simfiang.
         27 Apollos cu Akhaia ram ih feh a duh tikah, unaupawl in cu tawkih dungthluntupawl hnenah
         an rak cohlan theinak dingah ca an ngansak. A va thlen tikah zangfahnak ruangih zumtupawl
         kha nasazetin a bawm hai.
         28 Ziangahtile, langhnganih elawknak ah Jew-pawl cu Apollos cun a neh neknek hai ih,
         Jesu cu Khrih a si ti Cathianghlim ihsin a simfiang hai.

1 Cule hiti hi a rak si, Apollos cu Korinth khua ih a um laiah Paul cu Efesa khua thleng
         dingin cui ram sung hrut vivoin a tlawng. Cu tawkah dungthluntu hrekkhatpawl tla a
         hmu.
         2 Anih in an hnenah, “Nan zum tikah khan, Thlarau Thianghlim nan rak co maw?” tiah
         a sut hai. Cule annih in, “Thlarau Thianghlim a um le um lo hman kan thei lo,” tiah
         an ti.
         3 Cule Paul in, “Ziang baptisma so nan co?” tiah a ti. Annih in, “John-ih baptisma
         kan co,” tiah an sawn.
         4 Cule Paul in, “John cun sualsirnak baptisma a pe taktak ih, a hnu ih a ra ding mi
         pa zum dingin mipipawl cu a sim. Cu pa cu Khrih Jesu a si,” tiah a ti.
         5 Cui thu an theih tikah Bawipa Jesu Khrih hmin in baptisma an co.
         6 Cule, Paul in an parah a kut a suang ih, Thlarau Thianghlim cu an parah a rung thleng.
         Cule ṭawng phun dangdangin an ṭawng ih, profetpawl vekin thu an phuang.
         7 An zaten patling hleihnih hrawng an si.
         8 Paul cu sinakok ah a lut ih, thla thum sung ralṭha zetin thu a sim. Pathian uknak
         thu mi a relpi ih, mi a fiangter.
         9 Asinan mi hrekkhat cu an thinlung an hakter ih an zum lo ih, mipi tam zet hmaiah
         cui Lamzin thu dokalh in ṭawngsia an ṭawng ciamco. Cu tikah anmahpawl cu Paul in a
         tlansan hai ih, dungthluntupawl kha amah hnenah a hruai ih, Tirannas-ih thuzirhnak
         inn ah ni tinten thu a relpi hai.
         10 Cutivekin kum hnih sung a um ih, Asia ram sungih a um mi Jew-mi le Grikmi hmuahhmuah
         in Bawipa Jesu-ih thu an thei.
         11 Cule Pathian in Paul kut in thilmak hleicepawl tla a tuah.
         12 Cutin a takpum ihsin pavua le taingerh puan tla cu minapawl hnenah an keng. Cule
         an natnak in a tlansan ih an sung ihsin khawse siavapawl an suak.
         13 Asinan khawse siava dawisuak ih hmun kipih vakvai Jew mi hrekkhat cu tawkah an um.
         Cupawl cun khawse siavapawl parah Bawipa Jesu hmin ko vein, “Paul ih sim mi Jesu hmin
         in suak dingin thu kan lo pe,” tiah an ti.
         14 Cu tawkah Jew-mi puithiam sang a si ve mi Skeva an ti mi pa a um. A fapa pasarihpawl
         in cu tivek cun an tuah ciamco.
         15 Cule khawse siava in a let ih an hnenah, “Jesu ka thei, Paul khal ka thei. Asinan
         nanmah cu zo nan si?” tiah a ti hai.
         16 Khawse siava neitupa cu an parah a khir ih anmah cu a neh thluh. An zate hnakin a
         caksawn. Cui inn ihsin taklawng le hriamhma thawn an tlansuak.
         17 Cui thu cu Efesa khua ih a um mi Jew-pawl le Grikmipawl hmuahhmuah in an theih tikah
         Pathian ṭihzahnak cu an zate parah a thleng ih, Bawipa Jesu hmin cu an thangṭhat.
         18 Cule cu tawkah a zumtu mi tampi ra in an sualnak an phuang ih thil ṭha lo an tuah
         mipawl an phuanglang.
         19 Dawi hmang mi tampi in an cazualpawl an rak kengkhawm ih, mi zapi hmaiah an ur. Cui
         cazualpawlih man cu an kawm tikah ngun tangka thawngsawmnga a si.
         20 Cutivek cun Bawipai thu cun nehnak a ngah ih nasazetin a karhzai sinsin.
         21 Hi thilpawl a can ṭheh hnuah Paul in Masidonia ram le Akhaia ram tlawngta in Jerusalem
         ih feh dingin a thinlung sungin a tum. Cule, “Cu tawk ka thlen hnuah Rom khal ka hmuh
         tengteng a ṭul,” tiah a ti.
         22 Cuti cun amah riantu mi pahnih Timothy le Erasṭas cu Masidonia ram ah a thlah hai
         ih, amah cu Asia ram ah malte sung a rung tang.
         23 Cui can hrawngah Lamzin thuthawn pehparawin buainak nasazet a suak.
         24 Ziangahtile, ngun bur thiam Demeṭrias an ti mi pa in Arṭemis khuavangnu-ih temple
         zuk kha ngun in a tuah ih a tuah thiamtupawl cu hlawknak tampi a pe.
         25 Amah in cupawl le cuvek hnaṭuan a ṭuantupawl cu a kokhawm ih an hnenah, “Pulenuh,
         hi hnaṭuannak ihsin sum lakluhnak ṭha kan nei ti nan thei.
         26 Cule Efesa khua lawngah si loin Asia ram pumpi ah hi Paul hin mi tampi cu neh in
         a hawikirter ti cu nan hmu ih nan thei. Milai in kut ih an tuahcawp mi pathian tla
         cu pathian an si lo tiah a ti.
         27 Kan hnaṭuan hminṭhatnak hi zianghmanlo ah a cang pang ding ti phan a um. Cu lawng
         si loin Asia ram ih um mi hmuahhmuah ih an biak mi le leilung tlun khua zakip khalih
         biak mi a ropi zet mi Arṭemis khuavangnu-ih temple khal hi hmuhsuam a si ding ih,
         a ropitnak khal siatsuah a si pang ding ti phan a um,” tiah a ti.
         28 Cumi cu mipi in an theih tikah, thinhengnak in an khat ih, “Efesa khaw mipawlih Arṭemis
         cu a ropi a si!” tiah an au.
         29 Cule khaw sung cu buainak in an khatter. Cule mipi cun Paul thawn khual a tlawngtlang
         mi Masidonia mi Kaias le Aristarkhas cu an kai ih, lungrualten zohnuam zohnak tualrawnpi
         ah an tullut.
         30 Paul cu mipi lakih luh a duh tikah dungthluntupawl in cutiih a tuah ding an siang
         lo.
         31 Cule Asia ram ih thuneitu a rualpi hrekkhatpawl khalin cui zohnuam zohnak hmun ih
         va feh hrimhrim lo dingin thu an cah ih, an ngen.
         32 Mi burpi lakah buainak a um ruangah mi hrek in thu pakhat an au ih, mi hrek in thu
         dang an au. Mi tamsawn in ziangruangah hmunkhat ah kan ra pumkhawmaw ti an thei lo.
         33 Jew mi hrekkhatpawl in mipi lak ihsin Alexander kha hmai lamah an tul. Cule Alexander
         cun daitei um dingin mipi cu a kut a zap ih, mipi hmaiih amah le amah humhimawk a
         duh.
         34 Jew-mi a si ti an theih tikah an zaten aw rual zetin nazi pahnih sung hrawng, “Efesa
         khaw mipawlih Arṭemis cu a ropi a si!” tiah an au.
         35 Cui khua ih cazipa in mipi cu a daiter ih, an hnenah, “Nannih Efesa khaw mipawl,
         Efesa khawpi cu Arṭemis khuavangnui temple le van ihsin a tla mi milem kilkhawitu
         a si ti thei lo zo tal nan um maw si?
         36 Hi thupawl cu zohman ih an el thei lo mi a si ruangah, daiten um uh. Ruatta loin
         zianghman tuah hlah uh.
         37 Ziangahtile, annihpawl cu temple-pawl suamtu an si lo, nan khuavangnu dokalh in ṭawngsia
         khal an ṭawng lo nan hi tawkah nan rak hruai.
         38 Curuangah Demeṭrias le a hnenih um thil ser thiampawl in mi pakhatkhat sual mawhthluk
         ding an neih asile, thuṭhennak hmun le uktupawl tla an um ko. Cu tawkah pakhat le
         pakhat sual puhaw hai seh.
         39 Cu hnakin nasadeuh tuah nan duh asile dan vekih pumkhawmawknak ah relcat uh.
         40 Thungaiten tuisun ih thil cang mi ruangah nan hel a si tiah sual in puh ding ti phan
         a um. Ziangahtile, himi pumkhawmawknak thu ah a san rel thei ding zianghman kan nei
         lo,” tiah a ti.
         41 Cutiih a ti hnuah pumkhawmnak cu a ṭiakter.

1 Buainak a cem tikah Paul in dungthluntupawl cu a hnenah a ko ih, damten, tiah a tiih
         a tanta hai. Cule Masidonia ram lamah khualtlawn a thawk.
         2 Cui rampawl cu a tlawng vivo ih nasazetin tha a pe hai ih, Greece ram a thleng.
         3 Cu tawkah thla thum a um. Cule Siria ram ah lawng ih a feh zik zawngah Jew-pawl in
         amah dokalh in thil ṭha lo an ruah thup ruangah Masidonia ram ihsin kirsal dingin
         a ruatcat.
         4 Beria khaw mi Sopaṭa, Thessalonika khaw mi Aristarkhas le Sekundas, Darbi khaw mi
         Kaias le Timothy, Asia ram mi Tikhikas le Trofimas tlain Paul cu Asia ram tiang an
         fehpi.
         5 Cupawl cu an rak fehsung ih, Troas khua ihsin in rak hngak.
         6 Thilnu tel lo sang puai a cem hnuah Filipi ihsin lawng in kan feh ih, ni nga hnuah
         an hnen Troas khua kan thleng. Cu tawkah ni sarih kan cam.
         7 Zarh khat ih ni hmaisabik ni ah sang phel dingin dungthluntupawl an tawngkhawmaw.
         A thaizing feh ding a si ruangah Paul cun an hnenah zanṭim tiangin thu a sim.
         8 An khawmawknak tlunta pindan ah cun meito tampi a um.
         9 Zuṭikhas an ti mi tlangval pakhat cu sangkate ah a to ih, Paul ih reipi thu a sim
         laiah a rak itthat. A ihthah ṭhat laiah sawng thumnak ihsin a tla. An vung sar tikah
         a rak thi zo.
         10 Cule Paul cu a vung ṭum ih tlangvalpai parah a bawk ih a pawm. Cule Paul in, “Buai
         ruri hlah uh, ziangahtile a sungah a nunnak a um lai a si,” tiah a ti.
         11 Cule Paul cu tlunta pindan ah a hung kaisal ih, sang a phel ih a ei. Cule reipi khawvang
         tiang a ṭawng ih a fehsuak.
         12 Tlangvalpa cu a nung in an hruai ih an hna a ngam zet.
         13 Assos khua ah lawng in kan fehsung ih, cu tawkah Paul sawm phah ding kan si. Ziangahtile,
         amai khawkhan cia vekin ke ih rak feh cia a tum ruangah a si.
         14 Assos khua ih in rak tawn tikah lawng parah kan hruai ih, Miṭilin khua ah kan feh.
         15 Cu tawk ihsin lawng in kan feh ih a thaisun ah Khios tikulh kiang kan thleng. A tipsun
         ah Samos tikulh kan thleng ih, Trozilliam khua ah kan cam. A thiamsun ah Mileṭas khua
         kan thleng.
         16 Paul cun Asia ram ih cam rei ding a duh lo ruangah lawng in Efesa khua fehlan san
         a tum. A cang thei asile Jerusalem ah Pentikos puai ni khelh a duh ih a manhlap zet.
         17 Paul in Mileṭas khua ihsin Efesa khua ah mi a thlah ih, kawhhran elder-pawl cu a
         kokhawm hai.
         18 Cu tawk hmun an thlen tikah an hnenah, “Asia ram kan ra thlen ih a ni hmaisabik ni
         ihsin ziangvekin nan hnenah ka tikcucan hmuahhmuah ka hmang ti cu nan thei.
         19 Tangdawr zet le vei tam zet mitthli thawn le Jew-pawlih phiarsawm hniksak tuar in
         Bawipa cu ka rian a si.
         20 Nan hlawknak ding zianghman ka sup lo ti nan thei. Mipi hmaiah si seh, inn khat hnu
         inn khat ah si seh ka phuang ih ka lo zirh.
         21 Jew-mi le Grikmipawl hnenah Pathian lamah an sual sir dingin le kan Bawipa Jesu Khrih
         zum dingin fiang zetin thu ka sim.
         22 Cule atu ah, ngai hnik uh, Jerusalem khua ih feh dingin thlarau ih ṭemṭawn ka si.
         Cu tawkah ka parah ziang a cang ding ka thei lo.
         23 Ka theihsun cu, cu tawkin thawngtlaknak le harsatnak in in hngak a si tiah khaw tinah
         Thlarau Thianghlim in fiang zetin in theihter mi lawng hi a si.
         24 Sikhalsehla, cupawl pakhat hmanin i buaiter lo. Ka nunnak khal seherh tlakah ka ruat
         lo. Ka tlanzuamnak a cemnet tiang lungawinak thawi ka ṭheh ding le Bawipa Jesu hnen
         ihsi ka ngah mi rawngbawl hna cu a cemnet tiang ṭheh ningla ti lawng hi ka duh a si.
         Ka rawngbawl hna cu Pathian zangfahnak thuthangṭha fiang zetih sim hi a si.
         25 “Pathian uknak thu sim in nan zate lakah ka vak rero. Atu cu, ngai hnik uh, zohman
         in ka hmel in hmusal nawn lo ding ti ka thei.
         26 Curuangah mi hmuahhmuah thisen ihsin ka thiang a si tiah tuisun ah nan hnenah ka
         phuang a si.
         27 Ziangahtile, Pathian-ih thiltum mi hmuahhmuah kha sup loin nan hnenah ka phuang a
         si.
         28 Pathian kawhhran, amai thisen ih a lei mi tuu rual cawm dingin Thlarau Thianghlim
         in an lakih hotu dingah a lo ruat hai zo ih, curuangah nanmah hrangah le tuu rual
         zate hrangah fimkhur uh.
         29 Ziangahtile, ka feh hnuah nan lakah cinghnia hrang an ra lut ding ih, tuu rualpawl
         hi an zuah lo ding ti ka thei.
         30 Nanmai sung rori ihsi khalin, dungthluntupawl anmah lamih hruai dingin mi an suak
         ding ih anmah roriih merhkawi mi thuphan an sim ding.
         31 Curuangah ralring uh, sun le zan mitthli thawn kum thum sung cawl loin mi hmuahhmuah
         ralrinnak ka lo pek kha cing ringring uh.
         32 “U le nau tla, tui canah Pathian hnenah le a lo tuahṭha theitu le mithianghlimpawl
         hmuahhmuah lakah ro co ding khal a lo pe theitu amai zangfahnak thu sungah ka lo ap
         a si.
         33 Zo-ih sui si seh, ngun si seh, hnipuan si seh ka daw lo.
         34 Hi kutpawl hin keimah le ka hnenih um mipawlih ṭul mi a pesuak ti nan thei.
         35 Micaklopawl nan bawm theinak dingah hitivekih hna ṭuan in ziangkimah ka lo hmuh zo.
         Bawipa Jesu-ih ṭawngkampawl hi cing uh. Anih in, ‘Ngah lam hnakin pek lamah thlawsuah
         a tamsawn,’ a ti,” tiah a ti.
         36 Cule cui thupawl a sim hnuah, Paul cu a khuk a bil ih an zaten thla a campi.
         37 Cule an zaten ring zetin an ṭap, Paul cu an pawm ih an hnam.
         38 A hmel an hmusal nawn lo ding ti thu a sim ruangah cumi cun an riah a seter cuang.
         Cule lawng tiang an hei fehpi.

1 Cule hiti hi a rak si, anmah kan fehsan hnuah lawng in dingten kan feh ih, Kos tikulh
         kan thleng. A thaisun ah Rhodes tikulh ah kan feh ih, cu tawk ihsin Patara khua ah
         kan feh.
         2 Cu tawkah Fonisia ram lamih feh ding mi lawng kan hmu, cui lawng cu kan to ih, kan
         fehlan.
         3 Saipras tikulh kan hmuh hnuah thlang lam ihsin kan lan ih, Siria ram fehtlang in
         Taiar khua ah kan cawl. Cui khua ah lawng thil phurh mipawl an thlak.
         4 Cu tawkah dungthluntupawl kan hmu ih an hnenah ni sarih kan cam. Thlarau simnak in
         cui dungthluntupawl cun Paul hnenah, “Jerusalem ah feh hlah,” tiah an ti.
         5 Asinan kan umtlang can a cem tikah kan suak ih, kan khualtlawn kan peh. Dungthluntupawl
         hmuahhmuah cu an nupi le an fatepawl thawn khaw leng tiang in thlun ih, tikapah kan
         khuk kan bil ih thla kan cam.
         6 Pakhat le pakhat, damten maw, kan tiawk hnuah kannih lawng parah kan kai ih, annih
         cu anmai inn ah an kirsal.
         7 Tipi parih khualtlawn kan ṭheh hnuah Taiar khua ihsin Ptolemais khua kan thleng.
         Cu tawkah unaupawl kan cibai ih an hnenah ni khat kan cam.
         8 A thaisun ah kannih cu Paul thawn kan pawksal ih, Sisaria khua kan thleng. Cule mi
         pasarih lakih pakhat a si mi evangelist Filip inn ah kan lut ih a hnenah kan cam.
         9 Cu pa cun profet vekih thusim fala him fanu pali a nei.
         10 Cu tawkah ni tampi kan um hnuah Judia ram ihsin profet pakhat Agabas an ti mi a rung.
         11 Kan hnenah a ra ih, Paul-ih taikhap a la ih a ke le a kutpawl a ṭawnaw. Cule anih
         in, “Thlarau Thianghlim in hitin a ti, ‘Hi taikhap neitupa hi Jerusalem khua ah Jew-pawl
         in an ṭawn ding ih, Zentelpawl kut ah an pe ding,’ a ti,” tiah a ti.
         12 Cui thu cu kannih le cu tawkih um mipawl in kan thei. Curuangah, Paul cu Jerusalem
         ih feh lo dingin kan ngen ciamco.
         13 Cule Paul in, “Ziangah nan ṭap ih ka thinlung in kuaiter? Thawngthlak lawng si loin
         Bawipa Jesu Khrih hmin ruangah Jerusalem ih thih khal ka tiar a si,” tiah a sawn hai.
         14 Kan dawn thei lo ruangah daiten kan um ih, “Bawipa in a duhnak vekin tuah ko seh,”
         tiah kan ti.
         15 Cui hnuah kan tim kan tuah ih, Jerusalem khua ah kan hung so.
         16 Sisaria khua ihsin dungthluntu hrekkhatpawl khal kan hnenah an tel ve ih kan riahnak
         ding Manason inn ah in hruai. Amah cu Saipras tikulh mi a si ih, dungthluntu hmaisabikpawl
         lakih pakhat a si.
         17 Cule Jerusalem khua kan thlen tikah, unaupawl cun lungawi zetin in rak hmuak.
         18 A thaisun ah Paul le kannihpawl cun James kan va leng ih, cu tawkah elder zaten an
         rak um.
         19 Paul in cibai a buk hai hnuah, a rawngbawlnak ihsin Pathian in Zentelpawl lakih hna
         a ṭuan mipawl pakhat hnu pakhat a simfiang hai.
         20 Cui thu an theih tikah Bawipa an thangṭhat. Cule Paul hnenah, “Unaupa, Jew-pawl lak
         ihsin mi thawng tampi in an zum zo ih, cupawl cu an zatein Dan thu ih ṭhahnemngai
         zet an sizia cu na hmu.
         21 Zentelmipawl lakih um mi Jew-pawl hmuahhmuah cun Dan thlauthla ding le an fatepawl
         serhtan lo dingin le nunphung khal thlun lo dingin na zirh tiah hipawl hnenah mi hrekkhat
         in an sim thei zo.
         22 Ziangtin kan tuah ding? Na ra thleng zo ti an hna in an thei ding ih, mipi tampi
         an ra pumkhawm tengteng ding sikhawh.
         23 Curuangah kan lo sim mi vekin tuah tengteng aw. Thukamnak tuah mi patling pali kan
         hnenah an um a si.
         24 Cupawl cu hruai aw la, anmah thawn thianfaiawaw la, an lu meh man tla peksak aw.
         Cule na thuhla an than mi cu a diklo ti mi hmuahhmuah in an thei ding. Cutin Dan thu
         na thlun ti le Dan vekin na nung ti an lo thei ding.
         25 Asinan zumtu Zentelpawl cun hi thilpawl cu tuah lo dingin ca kan rak kuat zo. Annih
         cun milem hnenih an hlan mi thil, sa thi le hngawng rek ih thah mi sa, nu le pa sualnakpawl
         hrial dingin kan relcat zo,” tiah an ti.
         26 A thaisun ah Paul in cui mi palipawl cu a hruai hai ih, anmah thawn a thianfaiawaw.
         Cule temple kulh sungah a lut ih, thianfainak can ziangtik ni ah a cem ding ti le
         cui canah pakhat cio hrangah thilhlan a pe ding ti tla kha a sim.
         27 Ni sarih a kim zik tikah Asia ram ihsin a ra mi Jew-pawl in Paul kha temple kulh
         sungah an hmu. Cule mipi zatein an cawktho ih, Paul cu an kai.
         28 An au ih, “Israel-mipawl, in bawm uh! Hi pa hin kan mipi, Dan le hi hmun dokalh in
         hmun kipah mi hmuahhmuah thu a zirh. Cuitlunah Grikpawl khal temple sungah a hruai
         ih, hih hmun thianghlim hi a bawrhhlawhter,” tiah an ti.
         29 Cutiih an aunak san cu Efesa khaw mi Trofimas kha Jerusalem ah an hmu ih, Paul in
         temple sungah a rak luhpi ko ding tiih an ruah ruangah a si.
         30 Cui thu cun an khawsen in a cawktho ih, mipipawl cu an ra tlankhawm ih, Paul cu an
         kai ih temple kulh sung ihsin an dirsuak. Cule kawtkapawl cu an khar lohli.
         31 Mipi in Paul thah an duh laiah Rom ralkap bur khat hotu bawibik hnenah Jerusalem
         khaw pumpi a buai luihlo ti thu a thleng.
         32 Hmakhatteah cu pa cun ralkap za hotupawl le ralkappawl kha a hruai ih an hnenah an
         va tlan. Ralbawi hotu le ralkappawl an hmuh tikah Paul an vuak lai cu an cawl.
         33 Cule ralbawi hotupa cu a feh ih, Paul cu a kaih hnuah thir cikcin pahnih thawn ṭawn
         dingin thu a pek. Cule zo a si ti le ziang a tuah ti a sut.
         34 Mipi sung ihsin mi hrekkhat in phun khat in an au ih, mi hrekkhat cun phun dangin
         an au. Thawmvang a tam tuk ruangah anih in thufiang a thei thei lo ih, Paul cu ralkappawl
         khemp sungih hruai dingin thu a pek.
         35 Mipi nasatukih an buai ruangah Paul cu kaiṭen a thlen tikah ralkappawl in an zawn.
         36 Ziangahtile, mipi tam zetin an thlun ih, “That uh!” tiah an au phah vivo.
         37 Ralkap khemp sungih an hruai zik zawngah Paul in ralkap hotu bawibik hnenah, “Na
         hnenah thu ka lo sim thei pei maw?” tiah a sut. Cule anih in, “Grik ṭawng na thiam
         maw?
         38 Hi hlan tawkfangih heltu le ramṭhing ih mithattupawl thawngli hruaitu Izippa kha
         na si maw?” tiah a ti.
         39 Cule Paul in, “Keimah cu Silisia ram khaw pawimawh Tarsas khua ih suak Jew-mi ka
         si. Mipi hnenih thusim i sen hram dingin ka lo ngen a si,” tiah a ti.
         40 Thusim theinak pek a si hnuah Paul cu kaiṭen parah ding in mipi hnenah a kut a hei
         zap ih, daitei an um hnuah Hebru ṭawng in an hnenah thu a sim.

1 Paul cun, “U le nau le pale tla, atu nan hnenih ka humawknak thu ka sim mi hi ngaithla
         hnik uh,” tiah a ti.
         2 An hnenih Hebru ṭawng in thu a sim ti an theih tikah daiten an um sinsin.
         3 Cule Paul cun, “Keimah cu Silisia ram Tarsas khaw suak Jew-mi ngaingai ka si. Asinan
         Gamaliel-ih tlawngta ka si vekin hi khua ah ka ṭhanglian. Anih cun kan pupapawlih
         dan cu famkim zetin i zirh ṭheh. Tuisun ih nanmah vek hin Pathian hrangih ṭhahnemngai
         zettu ka rak si ve dah.
         4 Cule hi Lamzin thluntu mipapawl le nunaupawl kai in thawng ka thlak hai ih thah khal
         ka that hai.
         5 Cui thu cu puithiam lubik le Sanhedrin thuṭhentupawl hmuahhmuah in in theihpi. Damaskas
         khua ih umpawl cu ṭem ih Jerusalem ih hruai ih hrem dingin an hnen ihsin unaupawl
         hnenih pek ding ca ka ngah hnuin cui khua ah ka feh.
         6 “Cule hiti hi a rak si, sun lai hrawng Damaskas khua ka thlen zik zawngah rinlopiin
         van ihsin tleu nasazetin ka kiangkap cu a run tlet.
         7 Cule lei ah ka tlu ih aw pakhat in ka hnenah, ‘Saul, Saul, ziangah saw i tiduhdah?’
         tiah i ti ka thei.
         8 Cule kei in, ‘Bawipa zo na si?’ tiah ka let. Cule anih in ka hnenah, ‘Na tiduhdah
         rero mi Nazareth Jesu ka si,’ tiah i ti.
         9 “Asinan, ka hnenih um mipawl cun tleu an hmu ih ṭihnak in an khat. Asinan ka hnenih
         ṭawngtupai aw cu fiangfaiten an thei lo.
         10 Cule kei in, ‘Bawipa, ziang ka tuah ding?’ tiah ka ti. Cu tikah Bawipa in ka hnenah,
         ‘Tho aw la, Damaskas khaw sungah feh aw. Cu tawkah na tuah dingih ka ruat cia mi hmuahhmuah
         cu an lo sim ding,’ tiah i ti.
         11 Cui tleu ih tle cu a natsat tuk ruangah khua ka hmu thei lo. Cule ka hnenih fehpawl
         in ka kut in in hruai ih, Damaskas khaw sungah ka feh.
         12 “Cu tawkah Ananias an ti mi pa a um. Amah cu Dan vekih Pathian ngaihsak le kha tawkih
         um Jew-pawl hmuahhmuah ih an fak mi a si.
         13 Ka hnenah a ra ih ka kiangah a ding. Cule, ‘Unaupa Saul, khua hmu aw,’ i ti. Cu veten
         amah cu ka zoh.
         14 Cule anih in, ‘Pathian duhzawng thei dingah le Mi Dingfel Pa hmu dingah le a kaa
         ihsin a aw thei dingah kan pupapawlih Pathian in a lo hril zo a si.
         15 Ziangahtile, nang cu mi hmuahhmuah hnenah amai hrangah na hmuh mi le na theih mi
         theihpitu na si ding.
         16 Atu hi ziang na hngak? Tho aw la, baptisma co aw. Cule Bawipai hmin ko in na sualpawl
         khawlhfai aw,’ tiah i ti.
         17 “Cule hiti hi a rak si, Jerusalem ih ka kirsal hnuah temple kulh sungih thla ka cam
         laiah zelh in ka um.
         18 Jesu ka hmu ih, anih in ka hnenah, ‘Zamrang aw la, Jerusalem khua ihsin suak lohli
         aw. Ziangahtile, ka thuhla na phuan mi an pawm lo ding,’ tiah i ti.
         19 Cule kei in, ‘Bawipa, sinakok tinih nangmah lo zumtupawl thawng ka thlak hai ih ka
         vuak haizia cu anmah roriin an thei.
         20 Cun, na thutheitu Stefen thisen an suah laiah kei khal an kiang nai teah ka ding.
         An thah cu ka lung a kim ih, a thattupawlih puanpawl ka rak kilsak,’ tiah ka ti.
         21 Cule Jesu in ka hnenah, ‘Feh aw, ziangahtile lam hlapi ih Zentelpawl hnenah ka lo
         thlah ding,’ i ti,” tiah a ti.
         22 Cu mi a sim tiang cu Jew-pawl in an ngai. Cule an au ih, “Kha vek mi kha lei par
         ihsin lahlo uh. Ziangahtile, nung tlak a si lo!” tiah an ti.
         23 Cule annih in au phahin an hnipuan an hlawn ih, thli lakah leivut an theh ciamco.
         24 Ralkap hotu bawibik in Paul cu ralkap khemp sungih hruai dingin le ziangruangah mipi
         cu khativekin an au ti a theih theinak dingah savun hri in vua ih, thusut dingin thu
         a pe.
         25 Cule Paul cu lengah an suah ih, savun hri in an ṭawn. Paul in cu tawkah a kiangih
         ding ralkap za hotu hnenah, “A thu relsak hrih lo Rom mi pakhat cu vuak a thiang maw?”
         tiah a sut.
         26 Cucu ralbawipa in a theih tikah, ralkap hotu bawibik hnenah a feh ih, “Na thiltuah
         ding mi ah ralring aw. Ziangahtile, hi pa hi Rom mi sokhaw a si,” tiah a sim.
         27 Cu tikah, ralkap hotu bawibik cu, Paul hnenah a feh ih, “Rom mi na si maw? I sim
         hnik,” tiah a ti. Cule Paul in, “Ka si,” tiah a ti.
         28 Cule ralkap hotu bawibik cun, “Rom mi sinak ding hrangah tangka tampi ka pe,” tiah
         a sawn. Asinan Paul in, “Kei cu ka suah ihsin Rom mi ka si,” tiah a ti.
         29 Cu veten Paul vuak le thusuh a tumtupawl cu dungah an sip ṭheh. Ralkap hotu bawibik
         khalin Rom mi a ṭemṭawn ti a theih tikah a ṭih ve.
         30 Ralkap hotu bawibik cun ziangruangah Jew-pawl in Paul an hek ti theih a duh ruangah
         a thaisun ah Paul cu thir cikcin ihsin a suah ih, puithiam sangpawl le Sanhedrin thuṭhentu
         zaten tawngkhawmaw dingah thu a pe. Cule Paul cu a run hruai ih an hmaiah cun a ret.

1 Paul in Sanhedrin thuṭhentupawl cu hmaitawn in a zoh hai ih, “Pulepawl le u le nau
         pawl, tuini tiang Pathian hmaiah thinlung zate thiang in ka nung a si,” tiah a ti.
         2 Cule, puithiam lubik Ananias in Paul kiangih a ding mipawl kha a kaa ah beng dingin
         thu a pe.
         3 Cule Paul in a hnenah, “Nang cu si rang hnih mi phar vek na si! Pathian in a lo beng
         ding. Ziangruangah Dan vekih ka thu ṭhen dingah na to nan Dan kalh zawngin keimah
         beng dingih thu na pek hai?” tiah a ti.
         4 Paul kiangih dingtupawl in, “Pathian-ih puithiam lubik na zawkzet ding maw?” tiah
         an ti.
         5 Cule Paul in, “U le nau tla, puithiam lubik a si ti ka thei lopi. Ziangahtile, Cathianghlim
         in, ‘Na mipawl hruaitu dokalh in ṭawngsia ṭawng hlah,’ a ti,” tiah a ti.
         6 Paul in mi hrekkhat cu Sadusipawl an si ih, mi hrekkhat cu Farasipawl an si ti a
         theih tikah Sanhedrin thuṭhentupawl hmaiah cun a au ih, “Pulepawl le u le nau pawl,
         keimah cu Farasi fapa, Farasi ka si. Ruahsannak thu le mithi thawhsalnak thu ah thuṭhen
         dingih kawh ka si,” tiah a ti.
         7 Cutiih a ti hnuah Farasipawl le Sadusipawl karlakah thuelawknak nasazet a suak ih,
         mipi cu an ṭhenaw.
         8 Ziangahtile, Sadusipawl cun thawhsalnak a um lo, vancungmi si seh, thlarau si seh
         a um lo tiah an ti. Asinan, Farasipawl cun cupawl hmuahhmuah cu an pawmhnget.
         9 Cule auaw nasazet a suak ih, Danzirhtu hrekkhat, Farasi lamṭang cu an ding ih nasazetin
         an el, “Thu sia zianghman hi pa ah kan hmu lo. Vancungmi asilole thlarau in a hnenih
         thu a sim a si ah cun Pathian cu kan dodal lo pei uh,” tiah an ti.
         10 Elawknak nasazet a suah tikah ralkap hotu bawibik in Paul kha an bawtthlek thluh
         pang ding ti a phan ruangah ralkappawl kha vung feh ih, Paul kha mipi hnen ihsin hranhramih
         hruai dingin le ralkap khemp ih fehpi dingin thu a pek.
         11 A thaizan ah Bawipa cu Paul kiangah a ding ih, “Paul, hnangamten um aw. Ziangahtile,
         Jerusalem khua ih ka thu na theihter zo vekin Rom khalah na theihter ding,” tiah a
         ti.
         12 Khua a van tikah Jew mi hrekkhatpawl khua an khangkhawm. Anmah le anmah siat an camaw
         ih, “Paul kan thah hlanlo ziang khal ei lo le in loin kan um ding,” tiah an ti.
         13 Cutiih phiarthupnak a tuahtupawl cu sawmli hnakih tam an si.
         14 Cule puithiam sangpawl le miupapawl hnenah an feh ih, “Kanmah le kanmah siatcamawknak
         thawn kan ṭemṭawnaw zo. Paul kan thah hlanlo ziangkhal kan ei lo ding.
         15 Curuangah atu ah nanmah le Sanhedrin thuṭhentupawl in ralkap hotu bawibik hnenah
         dilnak tuah uh la, a thuhla famkimdeuhin zawi kan duh tiin tiawter in Paul kha nan
         hnenah thaisun ah run hruai tel uh. Cule Paul a ra thlen hlanah amah that dingin kan
         rak tiar cia ding,” tiah an ti.
         16 Asinan Paul-ih farnu-ih fapa in cutiih an bawhthup thu a theih tikah ralkap khemp
         ah a lut ih Paul a va sim.
         17 Cule Paul in ralkap za hotu lak ihsin pakhat kha a ko ih a hnenah, “Hi tlangvalpa
         hi ralkap hotu bawibik hnenah hei hruai aw. Ziangahtile, a hnenah thusim ding a nei,”
         tiah a ti.
         18 Curuangah a fehpi ih, ralkap hotu bawibik hnenah cun a hruai ih, “Thawngtlapa Paul
         in a hnenah i ko ih, hi tlangvalpa na hnenih ratpi dingin i dil. Ziangahtile, anih
         in thu lo sim ding a nei,” tiah a ti.
         19 Cule ralkap hotu bawibik cun tlangvalpa cu a kut in a sirah a hruai ih, “Ziang thu
         i sim duh?” tiah thu a sut.
         20 Cule anih in, “Jew-pawl in thaisun ah Paul kha Sanhedrin thuṭhennak ah run hruai
         aw tiah lo dil dingin an lung a kim zo. A thuhla kha famkimdeuhin theih an duhawter
         ding.
         21 Asinan, an thu lung hlah aw. Ziangahtile, mi sawmli hnak tam in an bawh. Cupawl cu
         anmah le anmah siatcamaw in an ṭemṭawnaw. Paul an thah hlanlo zianghman an ei lo ding
         ih, an in lo ding. Atu ah nangmai thutiamkam lawng hngakin an um,” tiah a ti.
         22 Cule ralkap hotu bawibik in tlangvalpa cu, “Ka hnenih na sim mi thu hi zohman sim
         hlah,” tiah thu a pek ih a tlunter.
         23 Cule ralkap hotu bawibik in a ralkap za hotu pahnih cu a ko ih, “Zan nazi pakua ah
         Sisaria khua tiang feh dingin ralkap zahnih, rang ralkap sawmsarih le fei hmang ralkap
         zahnih timtuah uh.
         24 Paul ih to dingah to mi ṭilvapawl timtuah uh la ram uktu Filix hnenah himten va thlah
         uh,” tiah thu a pek.
         25 Cule ralkap hotu bawibik cun hitin ca a ngan,
         26 “Kei, Klaudias Lisias in ram uktu upat tlak Filix na hnenah ca ka ngan a si. Cibai
         ka lo buk.
         27 Jew-pawl in hi pa hi an kai ih thah an tum laiah Rom mi a si ti kha ka thei ih, ralkappawl
         thawn kan va runsuak.
         28 Ziangruangah sual an puh ti theih ka duh ih, Sanhedrin hmaiah ka hruai.
         29 An Dan thusuhnak thu ah sual an puh ih, thihnak tlak le thawngtlaknak tlak thu zianghman
         a um lo ti ka hmu.
         30 Jew-pawl in hi pa thahnak ding khua an khang ti ka theih tikah na hnenah ka rak kuat
         lohli. Amah sual puhtupawl khal amah sual an puhnak thu cu na hmaiih thlen dingin
         ka sim hai,” tiah a ti.
         31 Cule ralkappawl cun an hnenih thupek vekin Paul cu an fehpi ih, zan ah Anṭipaṭris
         khua tiang an hruai.
         32 A thaisun ah ralkappawl in Paul hnenih fehtu ding rang ralkappawl cu an tanta ih
         an ralkap khemp lamah an tlungkir.
         33 Rang ralkappawl cu Sisaria khua an thlen tikah cakuat cu ram uktu hnenah an pek ih,
         Paul khal cu a hnenah an ap.
         34 Cule ram uktupa cun cakuat cu a siar ih khui ram in a si ti a sut ih, Silisia ram
         ihsin a si ti a thei tikah,
         35 Paul hnenah, “Sual a lo puhtupawl an thlen tikah na thuhla cu ka ngaithla leh ding,”
         tiah a ti. Cule Paul cu Herod-ih praetorium sungah ret dingin thu a pe.

1 Ni nga hnuah puithiam lubik Ananias cu miupa hrekkhatpawl le sihni Tertullas thawn
         Sisaria khua ah an rung suk. Cule sihnipa in ram uktupai hnenah Paul sual an puhnak
         thu cu a thlen.
         2 Cule Paul cu an ko ih, Tertullas cun Filix hnenah Paul-ih thu cu hitin sim a thawk
         ih, “Nangmai hnuaiah can reipi sung hnangamten kan um zo ih, na remruahnak in hi miphun
         ṭhansonak nasazet na thlen zo.
         3 Zah tlak miropi Filix, hmun kipah le ziangtik lai khalah lungawinak nasazet thawn
         kan lo cohlang ringring a si.
         4 Asinan reipi ka lo hnaihnawklonak dingah zangfahten ṭawngkam malte in ngaithlaksak
         hram dingin ka lo dil.
         5 Ziangahtile, hi pa hi buainak tuahtu a si ti kan hmungah zo. Leitlun pumpi ih Jew-pawl
         hmuahhmuah heltertu le Nazarin mipawl sakhaw dang pakhat hruaitu a si.
         6 Temple sung bawrhhlawhter khal a tum ih kan kaih. Kanmai Dan vekin thuṭhen kan duh.
         7 Asinan ralkap hotu bawibik Lisias a ra ih, kan kut ihsin hranhramin a ra hruai.
         8 Lisias cun Paul sual puhtupawl kha na hnenah ra dingin thu a pe. Amah cu nangmah
         roriin na zingzawi tikah sual kan puhnak thupawl hmuahhmuah cu na thei kim thei ding,”
         tiah a ti.
         9 Cule Jew-pawl khal an lung a kim ih, hi thupawl hi a dik a si, tiah an ti.
         10 Cule ram uktupa in Paul kha thu sim ve dingin a kut a hei zap ih, Paul cun a sang
         ih a hnenah, “Kum tampi sung hi miphun thuṭhentu na si ti ka lo theih ruangah lungawi
         zetin keimah le keimah ka humaw a si.
         11 Jerusalem ah Pathian be dingin ka hung fehnak hi ni hleihnih hnakin a tam hrih lo
         ti cu awlten na thei ko ding.
         12 Temple kulh sungah zo thaw hmanih thu kan relkhawm in hmu lo. Sinakok ah si seh,
         khawpi sungah si seh mipi ka cawkbuai lo.
         13 Cule atu ih sual in puhnakpawl cu a dikzia khal na hnenah an lo hmuh thei lo ding.
         14 Asinan pawl hran an ti mi Lamzin zulhin Dan bu sung le profetpawlih cabu sungih ngan
         mi hmuahhmuah zum in in thlahtupawl Pathian ka bia ti na hnenah ka phuang a si.
         15 Midingfelpawl le midingfellopawl cu thihnak ihsin an thosal leh ding tiah anmah vek
         thothoin Pathian ah ruahsannak ka nei.
         16 Cu mi ruangah, Pathian lamah le minung lamah sia le ṭha theihnak fiang nei dingin
         ka zuam ringring.
         17 “Kum reipi sung ka um nawn lo hnuah ka miphunpawl hnenah bawmnak thilpek le thilhlan
         pe dingin ka vung feh.
         18 Jew mi hrekkhat Asia ram ihsin an rung ih, temple kulh sungih keimah le keimah ka
         thenfaiawk in hmu. Culaiah ka hnenah mi burpi an um lo. Buainak ziangkhal ka tuah
         lo.
         19 Sual puh ding in neih asile na hmaiah anmah roriin sual in puh hai seh.
         20 Cu lo asile hi tawkih a um mipawl hin Sanhedrin hmaiih ka din laiah, keimah ah ziang
         diklonak an hmu?
         21 Hi thil pakhat lawng hi a si ko ding. An hmaiih ka din laiah, ‘Mithi thawhsalnak
         thu ruangah tuisun ah nan hmaiah thuṭhen in ka um a si,’ tiah ka au,” tiah a ti.
         22 Cupawl cu Filix in a theih tikah Lamzin thu cu fiang zetin a theih ruangah, “Ralkap
         hotu bawibik Lisias a rat tikah na thu cu ka relcat leh ding,” tiah thu rel lai cu
         a banter.
         23 Cule ralkap za hotupa kha Paul kil dingin le zalennak malte pe dingin le a rualpipawl
         in a ṭulhai mipawl tawlrelsak dingin thu a pe.
         24 Ni malte a rei hnuah Filix cu a nupi Drusilla thawn an rakirsal. Drusilla cu Jew-mi
         a si. Cule Filix cun Paul a ko ih, Khrih zumnak thuhla a sim mi kha a ngaithla.
         25 Paul cun dingfelnak thu, supawknak thu le a ra thleng ding mi thuṭhennak thupawl
         a rel. Cu tikah Filix cun a ṭih ih, “Atu cu, feh hrih ko aw. Can remcang ka hmuh tikah
         ka lo ko leh ding,” tiah a sawn.
         26 Cui canah, Filix cun Paul in a suahnak dingah tangka in pe ding ti a beisei ruangah
         a ko leuhleuh ih a be ṭheu.
         27 Asinan kum hnih a rei hnuah Porsias Fesṭas in Filix-ih ai a run awh. Filix cun Jew-pawl
         lungawiter a duh ruangah Paul cu thawng sungah a tanta.

1 Fesṭas cu cui ram a thlennak ni thum a rei hnuah Sisaria khua ihsin Jerusalem khua
         ah a hung feh.
         2 Cu tikah puithiam lubik le Jew hruaitupawl in Paul sual an puhnak thuhlapawl cu an
         sim.
         3 Annih cun Paul cu lamzin ah rak bawh ih that dingin khua an khan thup ruangah Jerusalem
         ih thlah dingin Fesṭas cu an dil.
         4 Fesṭas in, “Paul cu Sisaria khua ah ka ret ding. Cu tawkah kei khal ka feh cing ding.
         5 Curuangah nan lakih thuneihnak neitupawl kha ka hnenah nan ra thei a si. Hi pai thu
         ah sualralnak ziang simaw a um pang asile sual an puh thei ding,” tiah a let.
         6 Fesṭas cu an lakah ni hra hnakih tam a cam hnuah Sisaria khua ah a suk. A thaisun
         ah thuṭhennak tohkham parah a to ih, Paul hruai dingin thu a pe.
         7 Paul a thlen hnuah Jerusalem ihsin a ra mi Jew-pawl cu a kimvelah an ding ih, a dik
         rori a si tiih an langter thei lo misual nasa zetzet tampi an puh.
         8 Cu tikah, Paul cu amah le amah a humaw ih, “Jew-pawlih Dan dokalh in si seh, temple
         dokalh in si seh, Kaisar dokalh in si seh zianghman ka tuah lo,” tiah a ti.
         9 Asinan Fesṭas cun Jew-pawl lungawiter a duh ruangah Paul cu a sang ih a hnenah, “Jerusalem
         ah hung so in cu tawkah sual an lo puhnakpawl ka hmaiih suh na duh maw?” tiah a ti.
         10 Cule Paul in, “Thuṭhen ka sinak ding hmun, Kaisar-ih thuṭhennak tohkham hmaiah kei
         cu ka ding a si. Na theihfiang zet vekin Jew-pawl hnenah ziang thil sual hman ka tuah
         lo.
         11 Cutiih ka tinak san cu dingfellonak le thihnak tlak thil sual ziang simaw tal ka
         tuah asile thih ka el lo. Asinan hipawl ih sual in puh mi pakhat hman a diklo a si
         ah cun zohman in an kut ah in pe thei lo. Kaisar hnenah lu ka pu ding,” tiah a ti.
         12 Cule Fesṭas cu a khawnsil upapawl thawn thu an rawnawk hnuah, “Kaisar hnenah na thlen
         maw? Kaisar hnenah na feh ding!” tiah an sawn.
         13 Ni malte a rei hnuah Siangpahrang Agrippa le Bernis cu Fesṭas cibaibuk dingin Sisaria
         khua an ra thleng.
         14 Cu tawkih ni tampi an um hnuah Fesṭas in Paul-ih thuhla cu siangpahrang hnenah a
         rel, “Filix in thawng a thlakta mi pa hi tawkah hin a um.
         15 Jerusalem ih ka um laiah puithiam sangpawl le Jew-pawlih miupapawl in sual an puh
         ih amah cu thuṭhen dingin in dil.
         16 Cule kei in an hnenah, ‘Sual an puh mi pa in sual a puhtupawl kha hmaitawn in sual
         an puh mipawl ihsin amah le amah humawknak can nei seh. Cu mi a tuah hlanah thi dingih
         pek cu Rom mipawlih nunphung a si lo,’ tiah ka sawn hai.
         17 Hi tawk ka hnenih an rat tikah tlaiter loin a thaisun thuṭhennak tohkham parah ka
         to ih, cu pa cu rak hruaisuak dingin thu ka pe.
         18 Sual a puhtupawl cu an ding ih an ṭawng tikah ka beisei vekin sual puh thei mi an
         nei lo.
         19 Cu hnakin anmai biaknak thawn pehparawin le Jesu an ti mi pa a thi ih a nungsal a
         si tiih Paul in a sim mi thu ah elnak hrekkhat an nei.
         20 Cui an thuelnakpawl cu ziangti lamih zawihnit ding ti ka theih lo ruangah Jerusalem
         ah feh in cu tawkih sual an puhnakpawl rel sehla a duh le duh lo thu ka sut.
         21 Asinan a thuhla cu Augasṭas-ih relcat dingin hi tawkah in ret uh tiin Paul in a ngen
         ruangah Kaisar hnenih ka kuat hlan sung ṭhaten kilhim dingin thu ka pek,” tiah a ti.
         22 Cu tikah Agrippa cun Fesṭas hnenah, “Keimah rori khalin cu pai thusim ngaithlak ka
         duh a si,” tiah a ti. Cule Fesṭas in, “Thaisun ah na ngaithla ding,” tiah a ti.
         23 Cule a thaisun ah Agrippa cu Bernis thawn an ra thleng. Tawnkhawmawknak pindan sungah
         cun ropi zetin an rung lut ih, ralkap hotu bawipawl le khaw sung upapawl in an thlun.
         Fesṭas-ih thupek in Paul cu an run hruailut.
         24 Cule Fesṭas in, “Siangpahrang Agrippa le kan hnenih a um mi hmuahhmuah in hi pa hi
         nan hmu. Jerusalem khua ah si seh, hi tawk khalah si seh, Jew mi burpi an zaten a
         thuhla ka hnenah an thlen ih, hi pa cu nung ding a tlak nawn lo.
         25 Asinan, hi pa hin thihnak tlak zianghman a tuah lo ti ka hmu. Cun, amah roriin Augasṭas
         hnenih a thlen ruangah kuat dingin ka ruatcat zo.
         26 Asinan ka bawipa Augasṭas hnenih a thuhla ka ngan tikah a cekciih ngan ding zianghman
         ka nei lo. Curuangah nan zate hmaiah, ahleicein Siangpahrang Agrippa na hmaiah ka
         hun suahpi. Kan zawihnitngah hnuah ngan ding ziang tal ka neih pangah tiah a si.
         27 Ziangahtile, thawngtla pakhat dokalh in sual an puh mi a cekci fiangter lo ih kuat
         cu a awm lo ding tiah ka ruat,” tiah a ti.

1 Cule Agrippa in Paul hnenah, “Nangmah hrangah na thuhla na sim ding ka lo siang a
         si,” tiah a ti. Cule Paul cu a kut a hun pharh ih a thiam thu a rel.
         2 “Siangpahrang Agrippa, tuisun na hmaiah Jew-pawlih sual in puh mi thupawl hmuahhmuah
         ihsin ka thiamthu ka rel ding ruangah mihualvanṭha ah ka ruataw.
         3 Nang cu Jew-pawl lakih nunphung le elawknak hmuahhmuah thei zettu na si ruangah ka
         lung a awi hleice a si. Curuangah thinsauten i rak ngaisak hram aw tiah zangfah ka
         lo dil.
         4 “Athawktein Jerusalem khua ih ka mipawl lakah ka um a si. Jew-pawl hmuahhmuah in
         ka nauhak lai ihsin ka nuntu khawsakdan cu an thei.
         5 Ka nauhak lai ihsin in thei tuk zo. An duh asile kan biaknak ih a fekbik mipawl Farasi
         pakhat ka sizia cu an simfiang thei.
         6 Kan pupapawl hnenah Pathian-ih a pek mi thutiam ruahsannak ka neih ruangah atu ah
         thuṭhen in ka ding.
         7 Cui thutiam cu kan miphun hleihnihpawl cun a sun a zan ṭhahnemngai zetin Pathian
         an biak ruangah congah ding ruahsannak an nei. Siangpahrang Agrippa, cui ruahsannak
         thu ruangah Jew-pawl in sual in puh a si.
         8 Pathian in mithi a thoter ti cu zum tlak lo ah ziangruangah nan ruah?
         9 “Thungaiten, Nazareth Jesu hmin dokalh in thil tampi ka tuah ding tiah ka rak ruat
         dah.
         10 Cumi cu Jerusalem khua ih ka rak tuah dah mi kha a si. Puithiam sangpawl hnen ihsin
         thuneihnak ka ngah ih mithianghlim tampipawl thawng ah ka thlak. Cule an thah tikah
         ka lungkimpi hai.
         11 Sinakok tinah ka hrem hai ṭheu ih, lohtheihlo in Pathian thangsiatter dingin ka rak
         zuam. Anmah dokalh in ka thin a heng tuk ih, anmah tiduhdah dingin ram dang khuapawl
         tiangin ka thleng.
         12 “Cutin, puithiam sangpawl hnen ihsin thuneihnak le thupek thawn Damaskas khua ah
         ka feh.
         13 Maw siangpahrang, sun laifangih lamzin ih ka feh rero laiah ni hnakih a tleu sawn
         mi cun keimah le ka fehpi mipawl kimvelah van ihsin a run tlet kha ka hmu.
         14 Cule kan zaten leilung ah kan tlu ih, Hebru ṭawng in aw pakhat in ka hnenah, ‘Saul,
         Saul, ziangah i tiduhdah rero? Na hrangah fung zum sit cu a har mi a si,’ i run ti
         ka thei.
         15 Cule kei in, ‘Bawipa, zo na si?’ tiah ka ti. Cule Bawipa in, ‘Na tiduhdah rero mi
         Jesu ka si.
         16 Tho aw la, na ke in ding aw. Ziangahtile, na hmuh mi thilpawl le ka lo hmuh lai ding
         mi thilpawl theihpitu dingah le rawngbawltu si dingah ka lo hril zo. Cu mi ruangah
         na hnenah ka runglang a si.
         17 Nangmah cu atu ah Jew-pawl le Zentelpawl hnenah ka lo thlah ih, an hnen ihsin ka
         lo runsuak ding.
         18 Cucu an mit ka vanternak dingah le thim ihsin tleu ah le Setan thuneihnak ihsin Pathian
         hnenih an kirsal ih sual ngaidamnak an co theinak dingah le keimah in zumnak thawngin
         mithianghlimpawl thawn ro an cotlang theinak dingah ka lo thlah a si,’ tiah i ti.
         19 “Cuiruangah Siangpahrang Agrippa, van ihsin larnak ka hmuh mi cu lung loin ka um
         lo.
         20 Ahmaisabikah Damaskas khua ih Jew-pawl hnenah, cun Jerusalem khua ih Jew-pawl hnenah,
         Judia ram hmuahhmuah le Zentelpawl hnen khalah, annih cu an sual sir in Pathian lam
         hawi dingah le an sual an sirzia langtertu hnaṭuan ṭha ṭuan dingah thu ka sim.
         21 Himi thupawl ruangah temple kulh sungih ka um laiah Jew mi hrekkhatpawl in in kai
         ih thah in tum.
         22 Asinan Pathian in i bawm ruangah tuisunni tiang mitum le mite pawl hnenah ka ding
         ih Mawsi le profetpawl in a ra thleng ding an ti mi lawng ka theihter hai.
         23 An ti mi cu Khrih in a tuar ding ih, mithi lak ihsin tho hmaisabik a si ding, Jew-pawl
         hnen le Zentelpawl hnen khalah tleunak thu a than ding,” tiah Paul in a ti.
         24 Cui thupawl thawn a thiamthu a rel laiah Fesṭas cu aw ring zetin a au ih, “Paul,
         na aa a si hi! Tam tuk na zirnak in a lo atter zo a si,” tiah a ti.
         25 Asinan Paul in, “Upat tlak Fesṭas, ka aa riai lo. Thutak thu le ruah tlak thupawl
         ka sim a si.
         26 Ziangahtile, hi thupawl cu siangpahrang in a thei ih a hnenah ralṭha zetin ka sim
         a si. Ziangahtile, hi thilpawl hmuahhmuah hi a kelkawm ih tuah mi an si ruangah, siangpahrang
         in a thei ṭheh ti ka theifiang.
         27 Siangpahrang Agrippa, profetpawl ih sim mi na zum maw? Na zum ti ka thei,” tiah a
         ti.
         28 Cule Agrippa in Paul hnenah, “Hi can tawite sungah Khristian cang ko i hmin zik leuleu
         ual,” tiah a ti.
         29 Cu tikah Paul in, “Hi ka kut ih thir cikcin siarlo nangmah le tuisun ih ka thu a
         theitu hmuahhmuah keimah vek nan si zik lawng si loin si pumhlum ding hi Pathian hnenih
         ka thlacam mi a si,” tiah a ti.
         30 Cui thupawl a sim ṭheh tikah siangpahrang, ram uktu le Bernis le a hnenih a totupawl
         cu an tho.
         31 Cule hmun dangih an suahsan hnuah pakhat le pakhat, “Hi pa hin thihnak tlak le thawng
         tlaknak tlak zianghman a tuah lo,” tiah an tiaw.
         32 Cule Agrippa in Fesṭas hnenah, “Kaisar hnenah thlen lo sehla cu kan luatter thei
         mai ding nan,” tiah a ti.
         
            

         
      
   
      
         27
1 Italy ram ah lawng in kan feh ding tiah an relcat. Cule Paul le a dang thawngtla
         hrekkhatpawl cu Augasṭas-ih ralkap bur lakih za hotu Julias kut ah an pek.
         2 Cun, Adaramiṭiam khua ihsin a ra mi Asia ram lawng cawlhnak kipih cawl phah vivo
         ding mi lawng ah kan to ih, kan feh. Thessalonika khua ihsin Masidonia mi pakhat Aristarkhas
         khal kan hnenah a tel ve.
         3 A thaisun ah Sidon khua kan thleng. Cule Julias in Paul cu ṭha zetin a tuamhlawm
         ih a rualpipawl in a ṭulhai mi an pek theinak dingah an hnenih va feh a sen.
         4 Cu tawk ihsin kan pawksuaksal. Thli cu kanmah hmatawn zawngih a hran ruangah Saipras
         tikulh kapten kan feh.
         5 Cule Silisia ram le Pamfilia ram naih tifinriat kan lan hnuah Lisia peng ih um Mira
         khawpi kan thleng.
         6 Cu tawkah ralkap za hotu in Italy ram ih feh ding mi Alexandria ihsin a ra mi lawng
         a hmu ih, cui lawng sungah in ret.
         7 Nuamteten ni tampi kan feh hnuah harsa zetin Sinidas khaw zawn kan thleng. Cu tawk
         lam ihsin fehbet ding cu thli in in kham ruangah Salmone khatlam ral Khrit tikulh
         kapten kan feh.
         8 Harsa zetin cucu kan lan ih, lawngcawlhnak ‘Hmun Mawi’ tiih an kawh mi hmun kan va
         thleng. Cucu Lasi khawpi kiangah a si.
         9 Can tampi a liam zo ih atu ah cun lawng thawi khualtlawn cu a ṭihnung. Ziangahtile,
         rawlulh ni cu a liam zo ruangah Paul in an hnenah ralrinnak a pe hai.
         10 An hnenah, “Pulenuh, kan khualtlawnnak cu ṭihnungza a si ti ka hmu. Lawng le nan
         phurh mi thilri lawng si loin kan nunnak hrang khalah siatralnak nasatak a si ding,”
         tiah a ti.
         11 Asinan, ralkap za hotu cun Paul-ih thusim mipawl hnakin lawng mawngtu bawi le lawng
         neitupawlih thu cu a zum sawn.
         12 An lawng cawlhnak cu thlatang canah cawlhnak a ṭhat lo ruangah, mi tamsawn in feh
         vivo dingin an lungkim. Finik khaw thlen thei ding le cu tawkih thlatang sung um an
         beisei. Cucu Khrit tikulh ih lawng cawlhnak hmun a si ih, ni tlaknak thlang lam le
         ni tlaknak sak lam hawi in a um.
         13 Thlang lam thli nemtei a hung hran tikah an duhthusam hmungah zo ah an ruat. Cule
         an pawk ih, Khrit tikulh kapin an feh.
         14 Asinan a rei hlanah Zurokhalidon an ti mi thlisia cu tikulh lam ihsin a rung thawk
         ciamco.
         15 Thlipi cun kan lawng cu a run nuai ih, thli lakah hmai lam kan pan thei nawn lo ruangah
         kan thlah ih, thli cun in fehpi vivo.
         16 Cule Kalauda an ti mi tikulh fa te kap teih kan tlan laiah harsa zetin vawkkuanglawng
         cu kan hum.
         17 Cui hnuah vawkkuanglawng cu lawng kimvelah hridai in hnget zetin an ṭawn. Sirṭis
         vunnel pawng rawtngah pang an phan ruangah lawng puanzar cu an ṭhum. Cule thli in
         a fehpi vivo.
         18 Thlipi in lawng cu a hlawn sukso tuk ruangah a thaisun ah lawng sungih phurhritpawl
         hlawn an thawk.
         19 Cule a ni thumnak ah kan kut roriin lawng thilripawl cu kan hlawn.
         20 Ni tampi sung ni si seh, arsipawl si seh an lang lo ih, thlipi cu nasazetin a hrang
         ringring. Anetnakah cun luat dingih kan ruahsannak hmuahhmuah a hlo ṭheh.
         21 Rawl ei loin ni tampi an um hnuah, Paul cu an lakah a ding ih, “Ruallenuh, nannih
         in ka thusim rak ngai in Khrit tikulh ihsin rak feh lo nungla cu hitivek siatralnak
         le hlohnak hi kan tawng lo ding.
         22 Asinan atu ah cun thinhnangamten um dingin ka lo ngen hai a si. Ziangahtile, zawi
         nunnak hman a hlo lo ding. Lawng lawng kan hloh ding.
         23 Ziangahtile, i neitu le a rawng ka bawl mi Pathian-ih vancungmi cu mizan ah ka kiangah
         a ding ih,
         24 ‘Paul, ṭih hlah, nang cu Kaisar hmaiah na ding ding. Cule, ngai hnik, nangmah thawi
         lawng ih khual a tlawngtu hmuahhmuah ih nunnak cu Pathian in na hnenah a lo pe zo,’
         tiah i ti.
         25 Curuangah, pulenuh, hnangamten um ko uh. Ziangahtile, Pathian ka zum ih, i sim mi
         vek cekci in a cang taktak ding.
         26 Asinan tikulh pakhatkhat ah in hlawn ding a si,” tiah a ti.
         27 A ni hleilitnak zan ah thli cun a suk a so ah Adria tifinriat ah cun in nuai ciamco.
         Zanṭim hrawngah lawng mawngtupawl in khawmual kan naih thlang ding tiah an ruat.
         28 Ti thuk lam an tah tikah ti cu pi za le kul a thuk ti an thei. Malte hladeuh an feh
         hnuah an tahsal ih, pi sawmkua a thuk ti an thei.
         29 Lungpipawl tla kan sawh pang ding ti an phan ruangah lawng mei ihsin thirkawnpi pali
         an thlak ih, khawvan ding dil in thla an cam.
         30 Cule lawng mawngtupawl cu tlansuah an duh ih, lawng hmai lam ihsin thirkawnpipawl
         thla ding vekin an umawter ih, vawkkuanglawng cu tifinriat sungah nuamteten an thlak.
         31 Cu tikah Paul in ralkap za hotu le ralkapawl hnenah, “Hipawl hi lawng sungih an um
         lo asile nan luat thei lo ding,” tiah a ti.
         32 Cule ralkappawl in vawkkuanglawng hri cu an satcat ih an fenhloter.
         33 Khua a van zik zawngah an zaten rawl ei dingin Paul in nasazetin a ngen hai. An hnenah,
         “Zianghman ei lo le rawl lo ih nan hngahnak a ni hleilitnak a si zo.
         34 Curuangah rawl ei dingin ka lo fawrh a si. Harhdamnak ṭha nan neihnak dingah nan
         ṭul a si. Ziangahtile, nan lakah mi zohman in a lu ih a sam phangkhat hman a hloh
         lo ding,” tiah a ti.
         35 Cui thupawl a sim hnuah sang a lak ih an zate hmaiah Pathian hnenah lungawithu a
         sim. Cule a phel ih ei a thawk.
         36 Cumi cun an zaten an hna a ngamter ih, annih khalin rawl an ei ve.
         37 Lawng sungih um hmuahhmuah cu mi zahnih le sawmsarihparuk kan si.
         38 An ei khawp hnuah lawng zangter dingah sangvutpawl cu tifinriat sungah an hlawn.
         39 Cule, khua a van tikah khui khawmual a si ti an thei lo. Asinan, tikelih tikap lei
         an hmu ih, a cang thei asile cu tawkih an lawng mawnluh an tum.
         40 Cule thirkawnpipawl cu an satcat ih, tifinriat sungah an tanta. Hri in an ṭawn mi
         lawng hlaunak cu an phawih. Cule lawng hmai lam puanzar kha thli ih hran dingin an
         zar ih, tikap lam an pan.
         41 Asinan tifinriat pahnih tawnawknak hmun ah kan thleng ih, lawng cun lei a sawh ih,
         a hmai lam zum a dawtawhnget ih ṭhawn theih loin a um. Tisuar in a mei cu vuakparh
         a thawk.
         42 Thawngtlapawl kha ti leuhsuak in an tlan pang ding ti ralkappawl in an phan ruangah
         thah an duh.
         43 Asinan ralkap za hotupa in Paul humsuak a duh ruangah an thiltum mi cu tuahsuak lo
         dingin a dawn hai. Tileuh theipawl cu ti sungih dawp hmaisa ih khawmual lamih leuh
         dingin thu a pek.
         44 Atang mipawl cu thingphengpawl simaw, a kekkuai mi lawng simaw to in suak dingin
         thu a pe. Cuti cun an zaten khawmual ah himdamten an thleng.

1 Himdamten tikap an thlen tikah cui tikulh cu Malṭa tikulh a si ti an thei.
         2 A ram mipawl cun nasazetin kan parah ṭhatnak an langter ih, cui canah ruah a sur
         ih a daih tuk ruangah annih cun meisa in tihsak ih ṭha zetin in cohlang.
         3 Paul in zanthing tawm khat a khawm ih, meisa ah a thlak. Cule a sat ruangah rul tur
         nei a suak ih a kut a cuk.
         4 Cu tawk tikulh ih minungpawl cun a kut ih rul thlaiaw an hmuh tikah pakhat le pakhat,
         “Hi pa cu tualthat a si tengteng ding. Tifinriat ihsin himdamten a suak ko nan Diknak
         cun nun sau a siang lo,” tiah an tiaw.
         5 Cule Paul in rul cu meisa sungah a thinthlak ih amah cu a zianghman a pawi lo.
         6 A thling ding ih hmakhatteah tlu in a thi ding tiah an ruat ih reipi an zoh. A parah
         thil dang zianghman a cang lo ti an hmuh tikah an thinlung an thleng ih, “pathian
         a si,” tiah an ti.
         7 Cui canah tikulh hotupa Publias an ti mi in cu tawk kiangah loram a nei. Cu pa cun
         ni thum sung ṭha zetin in cohlang.
         8 Cule hiti hi a rak si, cui canah Publias-ih pa cu khawsik le santen thi thawh in
         a na ih a it. Paul cu a lut ih thla a camsak hnuah a parah a kut a suang ih a damter.
         9 Cutiih a tuah ruangah cui tikulh ih um mina hmuahhmuah cu an ra ih, Paul in a damter
         hai.
         10 Upatnak tampi in pek. Lawng in feh kan tum tikah kan ṭul mi hmuahhmuah in pe.
         11 Thla thum hnuah thlatang sung hmuahhmuah tikulh ih um, Alexander khua ihsin a ra
         mi, hminsinnak dingih fapa phir zuk cuang mi lawng in kan pawk.
         12 Sirakus khawpi ah kan cawl ih, cu tawkah ni thum sung kan um.
         13 Cu tawk hmun ihsin suak in kan helkual ih, Rezium khawpi kan thleng. Ni khat hnuah
         thlang lam thli a hrang ih, a ni hnihnak ah Puteoli khua kan thleng.
         14 Cu tawkah unaupawl kan hmu ih an hnenah ni sarih sung cam dingin in sawm. Cutin Rom
         khaw lam panin kan feh.
         15 Rom ih unaupawl in kan thuhla an theih tikah Appias bazaar khua le Khualbuk pathum
         khua tiang in hmuak in an ra. Paul in a hmuh hai tikah Pathian hnenah a lung a awi
         ih a hna a ngam.
         16 Rom kan thlen tikah ralkap za hotupa in thawngtlapawl cu thawngtla kiltu hotubik
         hnenah a pek. Asinan Paul cu amah kiltu ralkap pakhat thawn a mahte lawng um dingin
         a sen.
         17 Cule hiti hi a rak si, ni thum hnuah Paul in Jew-pawl lakih an hruaitupawl a kokhawm
         ih, an ratkhawm tikah, an hnenah, “U le nau tla, kan mipipawl le kan pupapawl ih nunphung
         kalh zawngin zianghman ka tuah lo. Asinan Jew-pawl in Jerusalem khua ah in kai ih,
         Rom mipawl hnenah in ap.
         18 Rom mipawl in in zawihliah tikah thlah in duh. Ziangahtile, thihnak tlak sual ka
         tuah lo ti kha an hmu.
         19 Sikhalsehla, Jew-pawl in dokalh in an el tikah lotheihlo in Kaisar hnenah lu ka pu.
         Ka mipipawl dokalhnak zianghman ka nei lo.
         20 Curuangah nanmah lo hmuh le nan hnenih thu lo sim ka dilnak san a si. Thir cikcin
         ih in ṭawnnak san cu Israel-pawlih ruahsannak ruangah a si,” tiah a ti.
         21 Cule annih in a hnenah, “Nangmai thuthawn pehparawin Judia ram ihsin cakuat zianghman
         kan ngah lo. Cun, cu tawk ihsin a ra mi unaupawl zohman in na thuhla zianghman an
         rel lo ih, na thuhla sia zianghman an rel fawn lo.
         22 Asinan na ruahdan na hnen ihsin kan ngaithlak a ṭha ding tiah kan ruat. Ziangahtile,
         hmun kipih um mipawl in hipawlih thuhla dokalhnak an ṭawng ti kan thei,” tiah an ti.
         23 Cule ni an tin hnuah a riahnak hmun ah mi tampi an ra ih, zing ihsin zan lam tiang
         Pathian uknak thu cu an hnenah a simfiang ih, fimkhur zetin a theihter hai. Mawsi-ih
         Dan bu le profetpawl ih cabu sung ihsin Jesui thu in hmin thei dingin a zuam.
         24 Cule, a sim mi thu cu mi hrek in an zum ih, mi hrek cun an zum lo.
         25 Cun, pakhat le pakhat an lung a rual lo. An ṭhenawk hlanah Paul in netabikah thu
         pakhat a sim, “Thlarau Thianghlim in kan pupapawl hnenah profet Isaiah hmang in thu
         dik zetin a sim.
         26 A sim mi thu cu, ‘Hi minungpawl hnenah va feh aw la, sim aw, “Hna cun nan thei ko
         ding nan, nan theithiam hrimhrim lo ding. A hmuh cu nan hmu rero ko ding nan theihthiamnak
         thawn nan hmu hrimhrim lo ding.
         27 Ziangahtile, hi minungpawlih thinlung cu a cawlawl ih, hnaset vekin an um ih an mit
         an sing. Cu lo asile an mit in an hmu ding, an hna in an thei ding ih, an thinlung
         in an theithiam ding. Cule, an thinlung an hawikir ding ih, ka damter hai ding tiah
         Pathian in a ti,” ’ ti hi a si.
         28 “Curuangah Zentelpawl hnenah Pathian rundamnak cu pek a si zo ti le cumi cu annih
         in an ngaithla ding ti kha thei uh!” tiah a ti.
         29 Cui thupawl a sim hnuah Jew-pawl cu an fehhlo ih, anmah le anmah lakah nasazetin
         an relkhawm.
         30 Cule Paul cu amai san mi inn ah kum hnih kheng a um ih, a hnenih a ratu hmuahhmuah
         a cohlang hai.
         31 Ralṭha zet le khamtu zohman um loin Pathian uknak thu sim le Bawi Jesu Khrih thuhla
         zirh in a um ringring.ROMROMROMROMROM

1 Kei, Paul cu Jesu Khrih-ih ṭemṭawn sal, apostol si dingih kawh, Pathian thuthangṭha
         hrangih serhhran mi ka si.
         2 Cui thuthangṭha cu hlanlaiah a profetpawl hmang in Cathianghlim sungah Pathian in
         a rak tiamkam.
         3 Cumi cu a Fapa, kan Bawipa Jesu Khrih-ih thuhla a si. Taksa dan ah cun anih cu David
         tesinfa ihsi ra mi a si.
         4 Mithi lak ihta thawhter a sinak in anih cu Thianhlimnak Thlarau in Pathian Fapa a
         si ti huham thawn a phuanglang.
         5 Amah Jesu Khrih thawngin le a hmin ruangah zangfahnak le apostol sinak cu kan co
         zo. Miphun hmuahhmuah lak ihsin mi ko dingah cuipawl tla cu kan co. Zumnak thu lung
         dingin anmah cu kan ko a si.
         6 Nannih khal cui Jesu Khrih-ih kawh mipawl lakih tel mi nan si.
         7 Pathian-ih duhdawt mi, mithianghlim si dingih kawh mi, Rom khawpi ih a um mi nan
         zate hnenah ca ka ngan a si. Pathian kan Pa le Bawi Jesu Khrih hnen ihsin nan hnenah
         zangfahnak le hnangamdaihnak um hram seh.
         8 Nan zumnak cu leitlun pumpi ah than a si ih, nan zate hrangah Jesu Khrih zarah ka
         Pathian hnenah a hmaisabikah ka lung a awi.
         9 Ziangahtile, catbang loin ka thlacamnak ah ka lo telh ringring ti cu a Fapa-ih thuthangṭha
         simnak ah ka thinlung zateih ka ren mi Pathian cu i theihpitu a si.
         10 Tu thlang tal cun Pathian remtinak in nan hnenih rat theinak lamzin ziangmawti tiih
         hmu thei dingin ka ngen ringring.
         11 Ziangahtile, nan hngeh theinak dingah thlarau lam thilpek hrekkhat lo pe dingin lo
         hmuh ding ka hiar zet.
         12 Cui Thlarau thilpek cu nan zumnak le ka zumnak hmang in tha kan peawtawn ding ka
         tinak a si.
         13 Unaulenuh, Zentel dangpawl hnen vekin nan hnen khalih rah ka neih theinak dingah
         vei tampi nan hnenih rat ka tum ṭheu ti atu ah thei lo ih nan um ding ka duh lo. Asinan
         atu tiang khamtu a um.
         14 Grik le Barbaros pawl hnenah, mifimpawl le miaapawl hnen khalah leiba ka nei.
         15 Curuangah, Rom khawpi ih a um mi nannih hnen khalah thuthangṭha ka ti thei patawpih
         phuang dingin ka tiar a si.
         16 A zumtu mi kip hrangah rundamnak dingih Pathian huham a si ruangah Khrih thuthangṭha
         cu ka zahpi lo. Jew-mi hrangah a si hmaisa ih, Grikmi hrang khalah a si ve.
         17 Ziangahtile, “Mifel cu zumnak in a nung ding,” tiih ngan vek khan thuthangṭha ah
         Pathian dingfelnak cu phuanlang a si ih, cumi cu zumnak ihsin zumnak parih ṭhumaw
         a si.
         18 Ziangahtile, an dingfellonak in thutak hupbettu minungpawlih Pathian ngaihsaklonak
         le dingfellonak hmuahhmuah dokalh in Pathian thinhengnak cu van ihsin a runglang.
         19 Ziangahtile, Pathian cungcangthu an theih ding mi cu Pathian in an hnenih a langfiangter
         zo ruangah anmah ah a langfiang a si.
         20 Ziangahtile, leilung sersiam thawk ihsin a sersiam mi thilpawl ihsin mit ih hmuh
         thei lo mi Pathian ih thil umpawl tla fiang zetin an hmu. Pathian-ih kumkhaw huham
         le Pathian-ih sinak hman an theithiam. Curuangah puhmawh ding an nei lo.
         21 Pathian thei na cingin, amah cu Pathian vekin an sunlawih lo, lungawithu khal an
         sim lo, an khawruahnak cu thulolakmen ah a cang sawn ih, an thinlung aa cu thim ih
         khat ah a cang.
         22 Kan fim tiah an tiaw nan miaa ah an cang.
         23 A ṭawihral thei lo mi Pathian-ih ropitnak cu a ṭawihral thei mi minung lem, vatepawl,
         ramsapawl le bawkvakpawl lemah an thleng.
         24 Curuangah an thinlung cakhiarnak vekin Pathian in anmah cu bawrhhlawhnak ah a pe
         hai. Curuangah anmah le anmah lakah anmai taksa rori hman zahthlak zetin an hmang.
         25 Pathian thutak cu thuphan ah an thleng. Sersiamtu hnakin sersiam mi thil sawn cu
         bia le rian in an um. Sersiamtu cu kumkhua in thangṭhat in um seh. Amen.
         26 Cu mi ruangah Pathian in annih cu ningzakza hurnak ah a pe hai. Ziangahtile, an nunaupawl
         hmanin an nunau sinak a dan vekih hmang loin, nunau tidan kalh zawngin an hmang.
         27 Cutivek thothoin mipapawl khalin nunau thawi pawlawkdan cu an bansan ih, pakhat le
         pakhat supaw thei lo cakhiarnak sia in an itaw. Mipa in mipa dang hnenah ningzakza
         thil sual an tuah ih, an thil sual tuah ruangih cawhkuan an hmuh ding mi cu an co.
         28 Cule, an theihnak ah Pathian kaihhnget an duh lo ruangah Pathian in ruahnaklungthin
         se linglet sungah thil mawilopawl ti dingin a pe hai.
         29 Annih cu dingfellonak, nu le pa sualnak, sualralnak, duhhamnak, midang parih lungput
         sia neihnak, iksiknak thawi khahnak, laithahnak, tawhawknak, mi bumnak, midang parih
         thil ṭha lo tuah duhnakpawl hmuahhmuah tlain an khat. Annih cu an hmurka a tam.
         30 Mi an relsia, Pathian an hua, mihngal, mipuarthau, mipawrhaw an si. Thil ṭha lo thar
         an tuah ih, nu le pa thu an lung lo.
         31 Theihthiamnak an nei lo. An thukam mi an thlun lo. Suahkeh duhdawtnak an nei lo.
         Remawk an duh lo. Zahngainak an nei lo.
         32 Cuvek a tuahtupawl cu thi tlak an si tiih Pathian thuṭhennak dik cu thei cingin an
         tuah lawng si loin midang a tuahtupawl khal an lungkimpi.

1 Curuangah, maw minung, mi thu va ṭhentu, puhmawh ding zianghman na nei lo. Ziangahtile,
         midang thu na va ṭhen tikah nang khal cuvek thotho na tuah ve ruangah nangmah le nangmah
         thiamlo na cohaw a si.
         2 Sikhalsehla cuvek thil a titupawl Pathian in thu a ṭhen tikah thutak zulhin thu a
         ṭhen a si ti kan thei.
         3 Maw minung, hivek thil a tuahtupawl cu thu na ṭhensak ih, nangmah rori khalin cuvek
         thilpawl cu na tuah. Pathian in thu a ṭhen tikah ka luat ding tiah na ruat maw si?
         4 Asilole, Pathian-ih ṭhatnak cun sualsirnak ah a lo hruai ti thei loin a ṭhatnak,
         mi a zawi theinak le a thinsaunak lenziapawl tla cu ziang siar loin maw na um?
         5 Na luhlul ih na thinlung na thleng lo. Curuangah nang cun Pathian thinhengnak ni
         le a thuṭhennak dik a langter ding ni hrangah nangmai hrangah thinhengnak na khawlkhawm
         rero a si.
         6 Anih cun mi tin an ṭuan mi vek cioin a rul ding.
         7 Hnaṭuan ṭha thinsau zetih tuah ṭenṭotu le thangṭhatnak le upatnak le ṭawihral thei
         lo mi a hawltu cu Pathian in an hnenah kumkhawnunnak a pe ding.
         8 Asinan mai ṭanghma lawng sial, thutak thlun lo ih, dingfellonak a thluntupawl hnenah
         Pathian in thinhengnak le thinlingnak a pe ding.
         9 Thil ṭha lopawl a tuah vivotu mi kip parah harsatnak le aihramnak a um ding. Jewmi
         parah a si hmaisa ding ih, cu ṭheh in Grikmi par khalah a si ding.
         10 Asinan, thangṭhatnak le upatnak le hnangamdaihnak cu thil ṭha a tuahtu mi kip hnenah
         a um ding. Jew-mi hnenah a si hmaisa ding ih, cu ṭheh in Grikmi hnen khalah a si ding.
         11 Ziangahtile, Pathian in mi thleidan a nei lo.
         12 Dan um lo ih thil sual a tuahtupawl hmuahhmuah cu Dan um loin an hloral ding ih,
         Dan hnuaiih thil sual a tuahtupawl hmuahhmuah cu Dan in thu a ṭhen ding.
         13 Ziangahtile, Dan hnuaiih a theih lawng theitu menpawl cu Pathian mithmuh ah midingfel
         an si lo. Asinan, cui Dan a thluntupawl cu thiamcoter an si ding.
         14 Ziangahtile, Dan neilotu Zentelpawl in Dan ih a ngen mi an pianphung sinak in an
         tuah tikah cumi cu anmai hrangah dan an si.
         15 Cui minungpawl cun Pathian in an thinlung sungah Dan ih thilti a ngan cia zo ti an
         langter. Cucu an sia le ṭha theihnak khalin a theihpi a si. An ruahnak cun anmah a
         mawhthluk thul, a hum thul.
         16 Jesu Khrih hmang in Pathian in minungpawlih tuahthup mipawl thu a ṭhen ni ah cun
         ka thuthangṭha vekin thu a ṭhen ding.
         17 Ngai hnik, Jew-mi tiih kawh mi na si. Dan parah na ṭhumaw ih, Pathian ah na pawrhaw.
         18 Cule Pathian duhzawng na thei. Dan ihsin an lo zirh zo ruangah thil ṭha zetpawl cu
         na pawm.
         19 Cule mitcaw hruaitu ah, thim lakih umpawlih tleu ah,
         20 miaapawl nun zirhtu ah, nauhakpawl zirhtu ah, Dan-ih theihnak le thutak nei vekin
         na lang.
         21 Curuangah, nang midang zirhtu, nangmah le nangmah na zirhaw lo maw si? Rukru lo dingih
         simtu nangmah in na ru ding maw?
         22 Uire hlah tiih titu nangmah riangri na uire maw? Nang milempawl huatu, milem temple-pawl
         ih thil an ret mi tla na suam maw?
         23 Nang, Dan thu ih pawrhaw, Dan na pahbal tikah khan, Pathian ziangsiarlotu na si lo
         maw?
         24 Ziangahtile, “Nangmah ruangah Pathian hmin cu Zentelpawl lakah thangsiat a si,” tiih
         ngan vek khan a si.
         25 Thungaiten, Dan na thlun a si ah cun serhtannak hi a hlawk ko. Asinan, Dan pahbaltu
         na si ah cun na serhtannak cu serhtan lo vekah a cang.
         26 Curuangah serhtan lo mi pa in Dan ih a ngen mi dingfelnakpawl a thlun asile a serhtanlonak
         cu serhtan ah Pathian in a pawmsak lo ding maw?
         27 Nannih ngan mi Dan neitu le serhtan mi in Dan nan pahbal ih, taksa dan ih serhtan
         lo mi pa in Dan a thlun famkim a si ah cun thu a lo ṭhen lo ding maw?
         28 Ziangah cutin ka ti tile a leng lamih Jew-mi cu Jew-mi taktak a si lo. Leng lam taksa
         men serhtannak khal serhtannak taktak a si lo.
         29 Asinan, sung lamih Jew-mi a situ cu Jew-mi taktak a si. Serhtannak taktak cu thinlung
         serhtannak hi a si. Cumi cu Thlarau in a si ih, Dan thungan mi tlain a si lo. Anih
         cu milaipawl ih an thangṭhat mi si loin, Pathian ih a thangṭhat mi a si sawn.

1 Cuti asile Jew-mi in ziang hlawknak a nei? Serhtannak in teh ziang ṭhathnemnak a
         nei?
         2 A ṭhathnemnak phun tampi a um. A hmaisabikah Pathian in a kamsuak thupawl cu an kil
         dingah a pe.
         3 Mi hrekkhat in an zum lo ah teh ziang a cang ding? An zumlonak cun Pathian rinumnak
         cu ṭhahnem lo ah a cangter ding maw?
         4 Si lamlam hlah! Pathian cu midik siaw seh la, mi kip hi thuphanper si sawn hai seh.
         “Na thupawl tla ah nang in thiam na co thei ding ih, thuṭhen na si tikah na neh thei
         hainak dingah,” tiih ngan vek khan a si.
         5 Sikhalsehla, kan dingfellonak in Pathian dingfelnak a langter a si ah cun ziang kan
         sim ding? Pathian in a thinhengnak kan parih a thlenter tikah, anih cu midiklo a si
         ding maw? Minung ṭawng vekin ka ṭawng a si.
         6 Si lamlam hlah! Cutin rak sita hnik sehla, ziangtin Pathian in leitlun mi thu a ṭhen
         ding?
         7 Asinan thuphan ka pernak in Pathian-ih thutak cu a cak sinsin ih, thangṭhat a co
         sinsin asile, ziangruangah kei cu Pathian in misual vekih thu i ṭhen?
         8 Ziangah, “Thil ṭha a suah theinak dingah thil ṭha lo kan tuah pei?” tiah kan ti men
         lo. Mi hrekkhatpawl in cutivekin an ṭawng a si tiah kanmah hmuhsuam in in puh. Cuvek
         mipawl thiamlo an co cu thil dik a si.
         9 Cuti asile ziangtin? Kannih Jew-pawl hi annih hnakin kan cungnung cuang maw? Cungnung
         cuang lamlam hlah! Ziangahtile, Jew-pawl le Grikpawl hmuahhmuah cu sual hnuaiah an
         um thluh tiah kan rak puh zo.
         10 “Midingfel zohman an um lo, an um lo, pakhat khal an um lo.
         11 Theithiamtu zohman an um lo, Pathian hawltu zohman an um lo.
         12 An zaten zinpeng an zawh, an zaten miṭhahnemlo ah an cang. Thil ṭha tuahtu zohman
         an um lo, an um lo, pakhatte hman an um lo.
         13 An dang cu a awngaw mi thlan vek a si. An lei in mi bumnak an ṭawng. An hmur hnuaiah
         rul tur a um.
         14 An kaa cu camsiatnak le siatkhatnak ṭawngkam in a khat.
         15 Thisen suah dingah an ke cu a rang zet.
         16 An lamzin ah siatralnak le vanduainak a um.
         17 Daihnak lamzin an thei lo.
         18 An mit ah Pathian ṭihzahnak a um lo,” tiih ngan vek khan a si.
         19 Kaa hmuahhmuah an cip ih, leitlun mi hmuahhmuah Pathian hmaiih mawh nei an sizia
         a lang theinak dingah Dan ih a sim mi kip cu Dan hnuaiih um mipawl hnenah a sim a
         si ti kan thei.
         20 Curuangah, mi zokhal Dan thiltipawl parah ṭhumaw in Pathian mithmuh ah thiamco an
         um lo ding. Ziangahtile, Dan ruangin sual theih famkimnak a um a si.
         21 Asinan Dan tel loin Pathian in a dingfelnak cu a phuanglang zo. Cucu Dan thupawl
         le profet ih ngan mi thupawl in an theihpi.
         22 Pathian hnen ihsin a dingfelnak cu Jesu Khrih zumnak in mi hmuahhmuah hnenah le mi
         hmuahhmuah parah a ra. Ziangahtile, Pathian hmaiah mi hmuahhmuah danglamnak zianghman
         a um lo.
         23 Ziangahtile, mi hmuahhmuah in thil an tisual zo ih, Pathian ropitnak an thleng ban
         lo.
         24 Pathian in annih cu a zangfahnak in Jesu Khrih ih um mi tlensalnak hmang in alakin
         thiam a coter hai.
         25 Pathian in Jesu Khrih cu tlawnlungawithawinak vekin a langter. Cucu a thisen ah zumnak
         in kan co. Cucu Pathian dingfelnak langternak ah a si. Ziangahtile, Pathian thinsaunak
         in tui hlanih sual tuah mipawl tla cu a lanta a si.
         26 Pathian cu midingfel le Jesu parih zumnak ṭhumtupawl thiamcotertu a sizia langternak
         dingah a dingfelnak cu tui canah hin a langter a si.
         27 Cuti asile ziangtin mi a pawrhaw thei ding? Pawrhawknak ding lamzin a um lo. Ziang
         dan in a dawn? A ṭuannak in maw? Si hlah, zumnak dan in a dawn sawn a si.
         28 Curuangah, Dan thilti tel loin minung cu zumnak in Pathian in thiam a coter ti hi
         kan thunetnak a si.
         29 Pathian cu Jew-pawl hrang lawng ih Pathian a si maw? Zentelpawlih Pathian khal a
         si ve lo maw? Si e, Zentelpawlih Pathian khal a si ve.
         30 Ziangahtile, serhtanpawl cu zumnak in le serhtanlopawl khal zumnak ih thiamcotertu
         Pathian pakhat a um.
         31 Cuti asile zumnak thawngin Dan cu zianghmanlo ah kan can tinak maw si? Si lamlam
         hlah! Cu hnakin Dan cu kan hngetter sawn a si.

1 Cuti asile taksa dan ih kan pa Abraham thu ah ziang kan sim ding? Ziang a hmu?
         2 Ziangahtile, Pathian in Abraham cu a ṭuannak in thiam a coter asile Abraham in pawrhawk
         ding a nei ding. Asinan Pathian hnenah cun a nei lo.
         3 Cathianghlim in ziangtin a ti? “Abraham in Pathian a zum ih, cui zumnak cu a dingfelnak
         hrangah Pathian in a siarsak,” tiah a ti.
         4 Mi pakhat in hna a ṭuan tikah a ṭuan man cu zangfah thilpek tiin an siar lo. Leiba
         ih ruah a si sawn.
         5 Sikhalsehla, hna ṭuan lo, Pathian ngaihsak lo, thiamcotertu zum sawntu-ih zumnak
         cu a dingfelnak ah siarsak a si.
         6 Cuvekin David khalin ṭuannak tel lo ih Pathian in midingfel ih a siar mi pa-ih hualvanṭhatnak
         cu hitin a sim,
         7 David in, “Pathian in dan loih an nunnak tla a ngaidam mipawl, an sualnakpawl a khuhsak
         mipawl cu mihualvanṭha an si.
         8 Sual na cingin sual lo tiin BAWIPA in a siar mi pa cu mihualvanṭha a si,” tiah a
         ti.
         9 Hi hualvanṭhatnak cu serhtan mipawl hrang lawngah a si maw, asilole, serhtan lo mipawl
         hrang khalah a si? Cutiih kan tinak cu Abraham in a zum ih, cui a zumnak cu Pathian
         in a dingfelnak ah a siarsak.
         10 Ziang tikah cumi cu a rak siarsak? Abraham serh a tan hnuah maw, serh a tan hlanah?
         Serh a tan hnuah si loin serh a tan hlanah a si sawn.
         11 Abraham cun serhtan hminsinnak a co ih, cumi cu serhtan a si hlanih a neih mi zumnak
         ih dingfelnak tacik a si. Cutin serhtan lo mi an si khalle zumtu hmuahhmuah ih pa
         a si theinak dingah le dingfelnak cu an hrang khalih Pathian in a siarsak theinak
         ding hrangah a si.
         12 Abraham cu serhtanpawl lawng ih pa si loin kan pa Abraham in serh a tan hlanih a
         neih mi zumnak keneh a zawhtupawlih pa khal a si.
         13 Ziangahtile, leitlun ro cotu ding tiih thutiamkamnak cu Abraham le a tesinfa in Dan
         thawngin si loin, zumnak ih an co mi dingfelnak thawngin an ngah a si.
         14 Dan thu ih nungpawl cu ro cotu rak si hai hnik sehla zumnak cu thulolakmen a si ding
         ih, thutiamkamnak khal santlailo ah a cang ding.
         15 Ziangahtile, Dan cun Pathian thinhengnak a suah. Dan a umlonak hmun ah Dan pahbalnak
         a um lo.
         16 Curuangah thutiamkam cu zangfahnak in a si theinak dingah zumnak parih ṭhumaw a si.
         Cutin thutiamkam cu Abraham-ih tesinfa hmuahhmuah hnenih a feng theinak dingah a si.
         Dan parih ṭhumawpawl hnen lawngah si loin, Abraham-ih zumnak parih ṭhumawpawl hnen
         khalah a fiang a si. Anih cu kan zateih pa a si.
         17 “Miphun tampi-ih pa si dingah, ka lo ruat zo,” tiih ngan vek khan, Abraham cu mithipawl
         nunnak petu le thil um lo um vekih reltu a zum mi Pathian hmaiah anih cu kan pa a
         si.
         18 “Na tesinfa cu cuvekin tampi an si ding,” tiih rak sim cia mi vekin, miphun tampi-ih
         pa a can theinak dingah ruahsan ding a neih lo laiah, Abraham cun ruahsannak thawn
         a zum.
         19 Cun, a taksa cu a thi a si ti le amah cu kum zakhat a si zo ih, Sarah-ih pum khal
         a thi a si ti thei na cingin a zumnak a derdai cuang riai lo.
         20 Asinan, zumnak tlasam in Pathian-ih thutiamkam cu a ringhlel lo. Zumnak ah a cak
         ih, Pathian a thangṭhat.
         21 Cule Pathian in a tiamkam zo mi cu a tuahsuak thei a si ti cu a theifiang.
         22 Curuangah cui a zumnak cu a dingfelnak ah Pathian in a siarsak.
         23 “A dingfelnak ah Pathian in a siarsak,” tiih ngan mi hi Abraham hrang lawngah a si
         lo.
         24 Kan hrang khalah a si. Kan Bawipa Jesu mithi lak ihsin a thotertu Pathian kan zum
         asile kan zumnak cu dingfelnak ah in siarsak ding.
         25 Kan thil tisualnak ruangah anih cu hlan a si ih, thiam kan conak dingah anih cu thawhter
         a si.

1 Zumnak in thiamcoter kan si zo ruangah kan Bawipa Jesu Khrih thawngin Pathian thawn
         remawknak kan nei.
         2 Amai zarah zumnak in cui zangfahnak sungah luhnak lamzin khal kan nei. Cui zangfahnak
         ah cun kan ding ih, Pathian ropitnak ruahsan in kan ai a puang.
         3 Cu mi lawng si loin harsatnak kan neih tikah cu mi ah cun kan ai a puang a si. A
         san cu harsatnak in tuarfainak a suakter ti kan thei.
         4 Tuarfainak cun tawntehnak a suakter ih, tawntehnak cun ruahsannak a suah.
         5 Cule, ruahsannak in kan ning in zakter lo. Ziangahtile, Pathian in kan hnenih in
         pek mi Thlarau Thianghlim hmang in kan thinlung ah a duhdawtnak a burh zo.
         6 Ziangahtile, cahnak nei lo ih kan um laiah a can teah Khrih cu Pathian ngaihsaklopawl
         hrangah a thi.
         7 Midingfel aiih mi pakhat thih ding cu thil vang zet a si. Miṭha aiah cun mi zotal
         si maw an thi ngam khal a si thei.
         8 Sikhalsehla, Pathian in in duhdawtzia cu hitin a langter, misual kan si laiah Khrih
         cu kan aiah a thi.
         9 Cui hleiah, atu ah Khrih thisen thawngin thiamcoter kan si zo ruangah, amah thawngin
         Pathian thinhengnak ihsin run kan si ding.
         10 Ziangahtile, a doral kan si lai hmanih, a Fapa thihnak in Pathian thawn kan remaw
         zo a si ah cun, remaw zo kan si hnuah cun a Fapa-ih nunnak in in rundam sinsin ding.
         11 Cuti lawng si loin, kan Bawipa Jesu Khrih thawngin Pathian ah kan aipuang ih, atu
         ah Jesu Khrih thawngin remawknak kan co zo.
         12 Curuangah, mi pakhat ruangin leitlun ah sual a lut ih, cui sual ruangah leitlun ah
         thihnak a luh vekin thihnak in mi hmuahhmuah a fangsuak. Ziangahtile, mi hmuahhmuah
         an sual thluh zo a si.
         13 Ziangahtile, Dan a thlen hlanah leitlun ah sual a um zo. Asinan Dan a um lo laiah,
         sual cu sual ih siar a rak si lo.
         14 Sihmansehla, Adam ihsin Mawsi tiang Adam-ih dan pahbal mi vek sual a tuahlotupawl
         par khalah thihnak in a uk. Adam cu a ra ding mi pa hmuhsaknak a si.
         15 Asinan, thilthlawnpek cu Adam-ih thil tisual vek a si lo. Ziangahtile, mi pakhat
         ih thil tisualnak ruangah mi tampi an thi. Cuihleiah Pathian zangfahnak le mi pakhat,
         Jesu Khrih thawngih a ra mi zangfah thilpek cu mi tampi hnenah a luangliam zo.
         16 Cule cui thilthlawnpek cu mi pakhat sualnak ruangih thil ra thleng mi vek a si lo.
         Ziangahtile, thuṭhennak cu mi pakhat sualnak ruangah thiamlo mi coter dingah a thleng.
         Asinan, thiltisual tampi ruangih thilthlawnpek cun thiamconak a thlen.
         17 Ziangahtile, mi pakhat in thil a tisual ruangah, cui mi pakhat ruangah thihnak in
         a uk asile a luangliam mi zangfahnak le dingfelnak thilpek cotupawl in nunnak ah mi
         pakhat, Jesu Khrih thawngin an uk sinsin ding.
         18 Curuangah, mi pakhat ih thil tisualnak ruangin mi hmuahhmuah hnenah thiamlo conak
         a thleng. Cuvek thothoin, mi pakhatih dingfelnak hnaṭuannak thawngin dingfelnak cun
         mi hmuahhmuah hnenah nunnak ngah theinak a thlen.
         19 Ziangahtile, mi pakhatih thulunlonak ruangah mi tampi cu misual ih canter an si bangin,
         mi pakhatih thulunnak thawngin mi tampi cu midingfel ih canter an si ding.
         20 Thil tisualnak a karh theinak dingah, Dan a ra thleng. Asinan, sual a karhnak hmun
         ah zangfahnak a luangliam sinsin.
         21 Cuti cun sual cun thihnak ih a rak uk dah bangin, zangfahnak cun Jesu Khrih kan Bawipa
         thawngin kumkhawnunnak ah dingfelnak in a uk theinak dingah a si.

1 Cuti asile, ziang kan sim ding? Zangfahnak a karhsin theinak dingah, sual ah kan
         um peh vivo ding maw?
         2 Um peh lamlam hlah! Kannih sual ih thi zo, ziangtin sual ah kan nung vivo thei ding?
         3 Kannih Khrih Jesu-ih baptisma a cotupawl hmuahhmuah hi a thihnak ah baptisma kan
         co a si ti nan thei lo maw?
         4 Curuangah Pa in Khrih cu mithi lak ihsin a ropitnak hmang ih a thawhter vekin kannih
         khal nun tharih kan nun theinak dingah baptisma in Khrih thawn thihnak ah in phum.
         5 Ziangahtile, Khrih thawn a thihnak bangnak nei in hmunkhat ah zawmawkter zo kan si
         ah cun, a thawhsalnak bangnak nei khalin hmunkhat ah zawmawkter kan si ding.
         6 Ziangahtile, sual tisa cu zianghman tithei lo ih a um theinak dingah le kannih cu
         sual rawng kan bawl nawn lonak dingah kan minung hlun cu Khrih rualah khenbet a si
         zo ti kan thei.
         7 Ziangahtile, a thi zotu cu sual ihsin a luat zo.
         8 Curuangah, Khrih rualih kan thih zo ruangah, amah rualah kan nung ve ding ti kan
         zum a si.
         9 Khrih cu mithi lak ihsin thawhter a si ih, a thisal nawn lo ding ti kan thei. Thihnak
         in a parah thu a nei nawn lo ding.
         10 Ziangahtile, a thih tikah sual lamah kumkhaw hrangah vei khat a thi a si. Asinan,
         a nun tikah Pathian lamah a nung.
         11 Cutivek thothoin, nannih khal sual lamah thi taktakah ruataw uh. Asinan, Khrih Jesu
         kan Bawipa ah cun Pathian lamah nungah ruataw uh.
         12 Cutin, nan tisa cakhiarnak thlun dingin, a thi thei mi nan taksa parah sual in lo
         uk hlah seh.
         13 Cule, nan taksa pengpawl cu dingfellonak hmanrua vekin sual ah hlan hlah uh. Mithi
         lak ihsin nungsalpawl vekin nanmah le nanmah cu Pathian hnenah hlanaw sawn uh la,
         nan taksa pengpawl tla cu dingfelnak hmanrua vekin Pathian hnenah hlan uh.
         14 Nannih cu Dan hnuaiih um nan si lo ih, zangfahnak hnuaiih um nan si sawn ruangah
         sual in nan parah thu a nei nawn lo ding.
         15 Cuti asile ziangtin? Kannih cu Dan hnuaiah um loin zangfahnak hnuaiih kan um ruangah
         sual kan tuah ding maw? Tuah lamlam hlah!
         16 Mi pakhatkhat hnenah sal vekin a thu lung dingih nanmah le nanmah nan hlanawk asile
         a thu nan lun mi pai sal nan si ti nan thei lo maw? Cuti asile, nannih cu thihnak
         ih mi hruaitu sual sal asilole dingfelnak ih mi hruaitu thulunnakih sal nan si.
         17 A hlanah cun nannih cu sualih sal nan rak si. Sikhalsehla, nan hnenih pek mi zirhnak
         nan thinlung zaten nan lun ruangah Pathian hnenah lungawithu ka sim.
         18 Sual ihsin luatter nan si zo ruangah, nannih cu dingfelnakih sal ah nan cang.
         19 Nan tisa a cah lo ruangah minung dan in thu ka sim a si. Nan taksa peng tla cu a
         thianghlim lo mi thil lamah le dan lo ih nunnak lamah sal vekin nan rak pe. Cui dan
         lo ih nunnak cun dan lo ih nun sinsinnak ah a hruai. Cuvekin, atu ah nan taksa pengpawl
         tla cu thianhlimnak ih hruaitu dingfelnak sal vekin pe uh.
         20 Nannih cu sualih sal nan rak si laiah, dingfelnak in a rak lo uk lo.
         21 Atu ih nan zahpi mi thilpawl in khai canah ziang hlawknak a lo pe? Ziangahtile, cui
         thilpawlih cemnetnak cu thihnak a si.
         22 Asinan, atu ah cun sual ihsin luatter nan si zo ih, Pathian sal ah nan cang zo. Thianhlimnak
         le a netnakih kumkhawnunnak ih hruaitu rah nan nei.
         23 Ziangahtile, sual man cu thihnak a si. Sikhalsehla Pathian thilthlawnpek belte cu
         Khrih Jesu kan Bawipa thawngin kumkhawnunnak a si.

1 Dan a theitu nannihpawl hnenah atu ah ka lo sim a si. Unaulenuh, Dan cun mi pakhat
         parah a nun sung lawng a uk ti nan thei lo maw?
         2 Pasal nei mi nunau cu a pasal a nun sung lawng dan in a pasal parah a ṭemṭawn a si.
         Asinan, a pasal a thih ah cun pasal thu ih dan cu a santlai nawn lo.
         3 Cuvek thothoin, a pasal a nun lai ah cun cu nu cu mipa dang thawn an neihawk asile
         cu nu cu uire tiah an ti ding. Asinan, a pasal a thih a si ah cun cu nu cu dan ihsin
         a luat ih, midang thawi an neihawk a si hmanah uire a si lo.
         4 Cuvekin, ka u le ka nau tla, Pathian lamih rah kan rah theinak dingah, midang, mithi
         lak ihsin thawhter mi ih ṭhit mi nan si theinak dingah nannih khal Khrih-ih taksaruangpum
         thawngin Dan lamah mithi ah nan cang.
         5 Ziangahtile, tisa ih kan um laiah, Dan in a cawhtho mi cakhiarnak cak zetpawl cun
         kan taksa pengpawl ah thihnak suah dingin hna an ṭuan.
         6 Asinan, atu ah cun hi hlanih in kaitangtu Dan lamah kan thi zo. Curuangah, Dan in
         kan parah zianghman santlaihnak a nei nawn lo. Cutin Dan thu ngan mi lamzin hlun in
         si loin, Thlarau lamzin thar in Pathian kan ren theinak dingah a si.
         7 Cuti asile ziangtin kan ti ding? Dan cu sual a si maw? Si lamlam hlah! Cu hnakin
         Dan ihsin sual thu zir lo ningla, sual cu ziang a si ti ka thei lo ding. Ziangahtile,
         Dan cun, “Mi thil daw hlah,” tiah a ti. Cutin ti lo sehla, mi thil dawt cu sual a
         si ti ka thei lo ding.
         8 Asinan sual cun thupek cu remcangah la in keimah ah cakhiarnak phunphun a umter.
         Ziangahtile, Dan um lo cun sual cu a thi a si.
         9 Dan um loin vei khat ka rak nung dah. Asinan, thupek a ra thlen tikah, sual cu a
         nungsal ih, kei cu ka thi.
         10 Nunnak kengtu ding thupek cun ka hnenah thihnak a keng ti ka hmusuak.
         11 Ziangahtile, sual cun thupek cu remcangah la in i bum ih, thupek hmang in i that.
         12 Curuangah, Dan cu a thianghlim ih, thupek khal a thianghlim, a dingfel ih ṭhat khal
         a ṭha.
         13 Cuti asile thil ṭha cu ka parah thihnak ah a cang maw si? Cang lamlam hlah! Asinan,
         sual cu sual a sizia a lang theinak dingah sual cun thil ṭha hmang in keimah ah thihnak
         a suah. Cutin, thupek hmang in cui sual cu sual sinsinih a lang theinak dingah sual
         cun keimah ah thihnak in a ṭuan a si.
         14 Dan cu thlarau lam thil a si ti kan thei. Asinan, kei cu sual hnuaiih zuar mi tisa
         mi ka si.
         15 Ziangahtile, ka thiltuah mi hi ka theithiam lo. Ziangahtile, tuah ding ka duh mi
         ka tuah lo ih, ka huat mi ka tuah sawn.
         16 Cutiih tuah ding ka duh lo mi ka tuah asile Dan cu a ṭha a si tiah ka lungkimpi.
         17 Asinan, atu ah, cu mi a tuahtu cu keimah ka si nawn lo, ka sungih a um mi sual a
         si sawn.
         18 Ziangahtile, ka sungah thil ṭha zianghman a um lo ti ka thei. Cumi cu ka tisa ah
         ka tinak a si. Ziangahtile, thil ṭha tuah duhnak cu keimah ah a um, asinan cu mi tuahsuak
         theinak lamzin ka hmu thei lo.
         19 Ziangahtile, thil ṭha tuah ka duh mipawl ka tuah lo ih, tuah ding ka duh lo mi thil
         ṭha lopawl ka tuah sawn.
         20 Atu ah tuah dingih ka duh lo mi ka tuah asile cu mi a tuahtu cu keimah ka si nawn
         lo, ka sungih a um mi sual a si sawn.
         21 Curuangah, thil ṭha tuah ka duh tikah, thil ṭha lo ka hnenah a um ti mi dan hin keimah
         ah hna a ṭuan ti ka hmusuak.
         22 Ziangahtile, ka sung lam minung cu Pathian Dan ah a lungawi zet.
         23 Asinan, ka ruahnaklungthin dan dokalhtu ka taksa peng ah dan dang ka hmu. Cumi cun,
         ka taksa pengpawl ih ṭuantu sual danih sal ah i hruai.
         24 Aw ka dinhmun hi a va harsa tak em! Thihnak ih mi hruaitu hi taksaruangpum ihsin
         zo in i run ding?
         25 Jesu Khrih kan Bawipa thawngin Pathian in i run ding ruangah a hnenah ka lung a awi
         a si. Curuangah, ka ruahnaklungthin thawn keimah rori cu Pathian dan cu ka rian ih,
         asinan ka tisa cun sual dan ka rian a si.

1 Curuangah, tu ah cun tisa duhzawng ih nung loin Thlarau duhzawng ih a nungtu, Khrih
         Jesu-ih a um mipawl hrangah cun thiamlo conak a um lo.
         2 Ziangahtile, Khrih Jesu thawngin Khrih Jesu ah nunnak Thlarau dan cun sual le thihnak
         dan ihsin i luatter zo.
         3 Ziangahtile, tisa ruangah Dan cu a cak lo ih huham a nei lo. Curuangah, Pathian in
         amai Fapa rori cu misual pian keng in sual hrangih raithawinak ah a run thlah ih,
         taksaruangpum ah sual cu thiamlo a coter.
         4 Tisa duhzawng ih nung loin, Dan-ih dingfelnakpawl cu Thlarau duhzawng ih a nungtu
         kanmah ah a famkim theinak dingah a Fapa a run thlah.
         5 Ziangahtile, tisa duhzawng ih a nungtupawl cun tisa lam thilpawl an ruat. Asinan,
         Thlarau duhzawng ih a nungtupawl cun thlarau lam thilpawl an ruat.
         6 Tisa lamzin ruah cu thihnak a si. Asinan thlarau lam lamzin ruah cu nunnak le hnangamdaihnak
         a si.
         7 Ziangruangah tile tisa lamzin ruah cu Pathian doral sinak a si. Ziangahtile, tisa
         cu Pathian Dan ah a tlulut lo ih, a tlulut thei lo taktak.
         8 Curuangah tisa ih umpawl cun Pathian lung an awiter thei lo.
         9 Asinan, nannih cu tisa ih um nan si lo. Pathian Thlarau cu nanmah ih a um ngaingai
         asile nannih cu Thlarau ah nan um a si. Asinan, zokhal Khrih Thlarau neilotu cu Khrih-ih
         ta a si lo.
         10 Cule Khrih cu nan sungih a um asile sual ruangah taksa pum cu a thi. Asinan, dingfelnak
         ruangah Thlarau cu nunnak a si.
         11 Asinan mithi lak ihsin Jesu a thotertu Pathian Thlarau nan sungih a um asile mithi
         lak ihsin Khrih a thotertu in nan sungih um a Thlarau thawngin thi thei mi nan taksa
         cu nunnak a pe ve ding.
         12 Curuangah u le nau tla leiba kan nei. Asinan, tisa duhzawng ih nung dingin tisa ah
         a si lo.
         13 Ziangahtile, tisa duhzawng ih nan nun asile nan thi ding. Asinan Thlarau in taksaruangpum
         hnaṭuan tla cu nan thah asile nan nung ding.
         14 Ziangahtile, Pathian Thlarau ih a hruai mipawl hmuahhmuah cu Pathian-ih fate an si.
         15 Ziangahtile, ṭih ih um dingin sal ih lo tangsaltertu ding Thlarau nan co lo. Fa sinak
         Thlarau nan co sawn. Cui Thlarau in, “Abba, ka Pa,” tiin kan ausuak.
         16 Pathian fate kan si ti cu Thlarau roriin kan thlarau a theihfiangter.
         17 Cule, fa kan si ruangah, ro cotu khal kan si ih, Pathian ro cotu le Khrih ro copitu
         kan si. Amah thawn kan tuartlan taktak a si ah cun Khrih thawn sunlawihtlang kan si
         thei ding.
         18 Tui canih kan tuarnakpawl hi kan hnenih phuanlang leh ding mi ropitnak thaw cun tahṭhim
         tlakah ka ruat lo.
         19 Pathian falepawl lang lehnak ding cu sersiam mipawl in an hngakhlap nasa a si.
         20 Ziangahtile, sersiam mipawl cu zianghmanlo hnuaiih ret an si. Anmai duh ruangah si
         loin, a umtertu in ruahsannak thawn a umter a si sawn.
         21 Ziangruangah tile sersiam mipawl rori khal ṭawihralnak sal ihsin luatter an si ding
         ih, Pathian fatepawl zalennak ropi sungah luhter an si ding.
         22 Ziangahtile, sersiam mi hmuahhmuah cu tu tiangin hrum le nauhrin nat tuar vekin an
         umtlang a si ti kan thei.
         23 Cu lawng si loin, rah hmaisabik a si mi Thlarau a neitu kanmah rori khal kan sung
         lam ihsin fa sinak a si mi, kan taksa tlensalnak hngak in kan hrum rero.
         24 Ziangahtile, kannih cu ruahsannak ah rundam kan si. Asinan hmuh thei mi ruahsan cu
         ruahsannak a si lo. Ziangahtile, zo in a hmuh mi thil cu a ruahsan nawn ding?
         25 Asinan, kan hmuh lo mi kan ruahsan asile thinsau zetin kan hngak ṭenṭo ṭheu.
         26 Cuvek thothoin Thlarau cun kan ṭawnṭaihnakpawl ah in bawm. Ziangahtile, zianghrangah
         thla kan cam ding ti kan thei lo. Sihmansehla Thlarau rori cun ṭawngkam ih sim theih
         lo khawp ih hrum in in ngensak.
         27 Thinlung cektu cun Thlarau ih ruahnaklungthin khal a thei. Ziangahtile, Thlarau cun
         Pathian duhzawng in mithianghlimpawl hrangah a ngensak.
         28 Cun Pathian a duhdawtu, amai tumtah mi vekih a kawh mipawl hrangah thil ziangkim
         hin an ṭhatnak dingah an ṭuantlangkhawm a si ti kan thei.
         29 Ziangahtile, Pathian in a theih cia mipawl cu a Fapa bangnak ih thlengaw dingah a
         ruat cia hai. Cutin, unau tampipawl lakah Fapa cu fatir a si thei ding.
         30 Cuihleiah Pathian in a ruah cia mipawl cu kawh khal a ko hai. A kawh mipawl cu thiam
         khal a coter hai. Thiam a coter mipawl cu a ropiter hai fawn.
         31 Cuti asile hi thilpawl thu ah ziang kan sim ding? Pathian cu kan lamih a ṭan ah cun
         zo in in do thei ding?
         32 Amai Fapa rori hman ui loin kan zate hrangih petu cun thil hmuahhmuah khal a Fapa
         thawn alakin in pecih loin a um ding maw?
         33 Pathian ih hril zo mi cu zo in sual a puh ding? Thiamcotertu cu Pathian a si.
         34 Thiamlo mi cohtu cu zo a si? A thi ih, cu lawng a si lo, mithi lak ihsin thawhter
         mi, Pathian vawrh lamah um in kan hrangih in ngensaktu Khrih cu a si.
         35 Khrih duhdawtnak ihsin zo in in ṭhen ding? Harsatnak in si seh, aihramnak in si seh,
         hremnak in si seh, pamnak in si seh, taklawngnak in si seh, ṭihphannak in si seh,
         ralnam in si seh in ṭhen thei ding maw?
         36 “Nangmai ruangah sunnihlawhin thah in kan um. Thah ding mi tuupawl vekin mi in in
         ruat,” tiih ngan vek khan a si.
         37 Sihmansehla, cui thilpawl hmuahhmuah ah cun in duhdawtui zarah nehtupawl hnakin nehtu
         kan si.
         38 Ziangahtile, thihnak in si seh, nunnak in si seh, vancungmipawl in si seh, uktupawl
         in si seh, huham tlain si seh, atui canih thil ziangkhal in si seh, hmai lam canih
         thil um ding mi ziangkhal in si seh,
         39 thil sang ziangkhal in si seh, thil thuk ziangkhal in si seh, sersiam mi a dang ziang
         thil khalin Khrih Jesu kan Bawipa-ih um Pathian duhdawtnak ihsin zianghman in in ṭhen
         thei lo ti ka theifiang.

1 Khrih ah thutak ka sim a si, thuphan ka sim lo. Thlarau Thianghlim ah ka sia le ṭha
         theihnak khalin in theihpi ve.
         2 Cumi cu ka thinlung ih riahsiatnak nasazet le catbang lo thinnatnak ka neih mi hi
         a si.
         3 Ziangahtile, taksa danih ka sungkhatpawl a si mi ka unaupawl aiah keimah rori hi
         Khrih hnen ihsin ṭhen in, camsiat tiang hman si ningla ka duh.
         4 Annihpawl cu Israel-mi an si ih, fa sinak, ropitnak, thuthlungpawl, Dan peknak, Pathian
         rennak le thutiamkampawl tla anmai ta a si.
         5 Pupapawl khal anmai ta an si ih, Khrih cu taksa danih a sungkua a si mi anmahpawl
         hnen ihsin a ra. Amah cu ziang hmuahhmuah tlunih Pathian a si. Kumkhua in amah cu
         thangṭhat si ko seh. Amen.
         6 Pathian-ih ṭawngkam a hlawhsam tinak a si lo. Ziangahtile, Israel-ih tesinfa hmuahhmuah
         Israel diktak an si thluh lo.
         7 Cuvek thothoin Abraham tesinfa an si ruang khalah Abraham-ih fate ngaingai an si
         thluh cuang lo. “Isak ah na tesinfapawl tiih kawh a si ding,” ti a si sawn.
         8 Cucu, taksa danih fatetla cu Pathian fate an si lo ih, tiamkam fatepawl tla cu tesinfa
         ih pawm an si sawn tinak a si.
         9 Ziangahtile, “Himi bikhiah mi canah ka rasal ding ih, Sarah in fapa a hring ding,”
         ti hi thutiamkam cu a si.
         10 Cun cu lawng si loin, Rebeka khalin mi pakhat, kan pa Isak hnenin fa a vun.
         11 Fa a hrin hlan, a falepawl in a sia le a ṭha zianghman an tuah hlanah, hrilnak thu
         ih Pathian thiltum a hngeh theinak dingah Pathian in cutin a tuah. Cucu thilti parih
         ṭhumaw si loin, a kotu parih ṭhumaw a si sawn.
         12 Pathian in Rebeka hnenah, “A u in a nau a rian ding,” tiah a ti.
         13 Cumi cu, “Jakob ka duh ih, Isau ka hua,” tiih ngan mi vek khan a si.
         14 Cuti asile ziang kan sim ding? Pathian cu a dingfel lo maw si? Si lamlam hlah!
         15 Ziangahtile, Pathian in Mawsi hnenah, “Zahngai ka duh mi parah zah ka ngai ding.
         Lainat ka duh mi parah ka lainat ding,” tiah a ti.
         16 Cuti a si ruangah a duhtu le a tlan rerotu milai hnen ihsin a si lo ih, zahngainak
         a hmuhtu Pathian hnen ihsin a si sawn.
         17 Ziangahtile, Cathianghlim in Faraw hnenah, “Leitlun pumpuluk ah ka hmin aupi a si
         theinak dingah le nangmah ah ka huham ka langter theinak dingah cui tumtahnak rori
         hrangah nang cu ka lo tungding a si,” tiah a ti.
         18 Curuangah, Pathian cun zahngai a duh mi parah zahngainak a nei ih, thinlung hahter
         a duh mi parah a hakter.
         19 Cule nang in, “Cuti asile ziangah Pathian in mawhsualnak a hawl hrih? Zo in a duhnak
         cu a dodal,” tiah thu i sut ding maw?
         20 Asinan, maw nang milai! Pathian kalh zawngih sawn ngamtu nang cu zo na si? Thiltuah
         mi in a tuahtupai hnenah, “Ziangah hivekin i tuah?” tiah thu a sut ding maw.
         21 Bel tuahtu in bellei parah thuneihnak a nei a si lo maw? Bellei bangrep ihsin bel
         pakhat cu sunglawi zetih hman dingah le a dang bel pakhat cu a menmenih hman dingah
         tuah dingin bel tuahtu in bellei parah thuneihnak a nei a si lo maw?
         22 Pathian cun a thinhengnak langter le a huham theihter duh khalsehla thinhengnak a
         cotu dingpawl parah le an siatnak ding a timlamsak mi thinhengnak belpawl parih thinsaunak
         nasazet thawi a zawi hai ah teh ziang sim ding kan nei?
         23 Cule hlan ihsi a rak timtuah hai mi zah a ngai mi belpawl parah a ropitnak lenzia
         a langter theinak dingah a si.
         24 Kannih hi a kawh mipawl cu kan si. Jew-pawl lak ihsi lawngin si loin Zentelpawl lak
         ihsi khalin in ko a si.
         25 Hosea cabu sungah Pathian in, “Ka mi a si lopawl kha, ‘Ka mi,’ tiah ka ko hai ding.
         Cule ka duhdawt lo mi nu kha, ‘Ka duhdawt mi nu,’ na si tiah ka ti ding,” tiah a ti.
         26 Cule hi tin a cang ding, “ ‘Nannih cu ka minung nan si lo,’ tiah a rak tinak hmun
         ah khan, ‘Nannih cu, a nung mi Pathian-ih fapapawl,’ tiah kawh an si ding,” tiah a
         ti.
         27 Isaiah khalin Israel thuhla ah, “Israel-ih fatepawl cu tipithuanthum kapih vunnel
         zatin tam hman hai sehla, a tangsun lawng rundam an si ding.
         28 Ziangahtile, Pathian in hna cu a cemnet tiang a ṭheh ding ih, dingfelnak in a tantawi
         ding. Ziangahtile BAWIPA in leitlun ah hna cu a tawiter ding.”
         29 Cucu Isaiah in hlanlaiah, “Ralkaprual BAWIPA in kan hnenah tesinfa hrekkhat tangter
         lo sehla, Sodom vek kan si zo ding ih, Gomorrah vekin tuah kan si zo ding,” tiah a
         ti vek khan a si.
         30 Cuti asile, ziang kan sim ding? Dingfelnak a dawilotu Zentelpawl in dingfelnak cu
         an hmungah zo. Cui dingfelnak cu zumnak parih ṭhumaw a si.
         31 Asinan, dingfelnak Dan a dawitu Israel-pawl in dingfelnak Dan cu an hmungah lo.
         32 Ziangruangah saw? Ziangahtile, zumnak parih ṭhumaw mi dingfelnak an dawi ve lo ih,
         Dan thlunnak parih ṭhumaw mi dingfelnak an dawi sawn ruangah a si. Curuangah cui bahnak
         lung ah an bah.
         33 Cucu, “Ngai hnik, Zion ah bahnak lung le tluknak lungpi ka ret. Zokhal amah zumtu
         cu mualphoter an si lo ding,” tiih ngan vek khan a si.
         
            

         
      
   
      
         10
1 U le nau tla, Israel-mipawl hrangih ka thinlung i duh zet mi le Pathian hnenih ka
         thlacam mi cu rundam an si thei ding hi a si.
         2 Ziangahtile Pathian hrangah ṭhahnem an ngaizia cu ka theihpi hai. Asinan an ṭhahnemngainak
         cu theihnak famkim milin a si lo.
         3 Ziangahtile, Pathian dingfelnak an thei lo. Anmai dingfelnak dinhngehter an duh tikah,
         Pathian dingfelnak ah an tuhlutaw lo.
         4 Ziangahtile, a zumtu pohpoh dingfelnak an hmuh theinak dingah Khrih cu Dan cemnetnak
         a si.
         5 Ziangahtile, Mawsi cun Dan parih ṭhumaw mi dingfelnak thu a ngan, “Cu mipawl a tuahtu
         cu, cu mi in a nung ding,” tiah a ngan.
         6 Asinan, zumnak parih ṭhumaw mi dingfelnak cun, “Nan thinlung in, ‘Vancung ah zo a
         kai ding?’ ti hlah uh,” tiah a ti. Cumi cu, tlun lam ihsin Khrih hruai suk ding tinak
         a si.
         7 Asilole, “‘Zo so a thuknak sungah ṭum ding?’ ti fawn hlah uh.” Cucu, mithi lak ihsin
         Khrih cu hruai soh ding tinak a si.
         8 Sikhalsehla ca ngan mi in ziang a simbet? “Thu cu na kiang nai teah a um. Na kaa
         le na thinlung ah a um,” tiah a ti. Cumi cu, kan phuan mi zumnak thu hi a si.
         9 Cutin, na kaa in Jesu cu Bawi a si tiah na phuang ih, na thinlung in mithi lak ihsin
         Pathian in a kaitho ti na zum asile rundam na si ding.
         10 Ziangahtile, mi pakhat in a thinlung in a zum ih, cumi cun dingfelnak ah a hruai.
         A kaa in a phuang ih, cu mi cun rundamnak a hringsuak.
         11 Ziangahtile, Cathianghlim in, “Amah zumtu zokhal an mualpho lo ding,” tiah a ti.
         12 Ziangahtile, Jew-mi le Grikmi karlakah zianghman danglamnak a um lo. Ziangahtile,
         Bawi pakhat cu an zate tlunih Bawi a si. Amah kotu hmuahhmuah hnenah a lian a si.
         13 Ziangahtile, “Zokhal BAWIPAI hmin a kotu cu rundam an si ding.”
         14 Amah cu an zum lo asile ziangtin an ko ding? A thu hna in an theih lo ah cun ziangtin
         amah cu an zum ding? Cule, simtu um loin ziangtin an thei ding?
         15 Cule thlah an si lo ah cun ziangtin an sim ding? “Remnak thuthangṭha a phuangtu le
         thil ṭha thuthangṭha a phuangtupawlih ke cu ziang tlukin a mawi!” tiih ngan vek khan.
         16 Asinan, thuthangṭha cu mi hmuahhmuah in an lung lo. Ziangahtile, Isaiah in, “Bawipa,
         kan sim mi thu cu zo in a zum?” tiah a ti.
         17 Curuangah zumnak cu hna ih theihnak in a ra ih, hna ih theihnak cu Pathian thu ihsin
         a ra.
         18 Asinan, kei in, an hna in an rak thei lo maw si? Thei taktak e, “An aw cu leilung
         pumpuluk ah a thang ih, an ṭawng mipawl cu leitlun deng tiang a thang,” tiah ka ti.
         19 Asinan, kei in, Israel-mipawl in an theithiam lo maw si? tiah ka ti. A hmaisabikah
         Mawsi in, “Miphun si lo mi hmang in iksiknak ka lo neiter ding ih, miphun aa hmang
         in ka lo thinhengter ding a ti,” tiah a ti.
         20 Cule Isaiah cun ralṭha zetin, “Pathian in a hawllotupawl in in hmu. Ka thu a zingzawilotupawl
         hnenah keimah le keimah ka phuanglangaw a ti,” tiah a ti.
         21 Asinan, Pathian in Israel mipawl hnenah, “Thulung lo le thuel hmangpawl hnenah sunvu
         in ka kut tla ka san,” tiah a ti.

1 Asile, Pathian in a minungpawl cu a hnawng maw si? Hnawng lamlam hlah! Ziangahtile,
         kei khal Israel-mi, Abraham tesinfa, Benjamin hnam ka si.
         2 Pathian in a rak theih cia mipawl cu a hnawng lo. Cathianghlim in Elijah thu a sim
         mi nan thei lo maw? Anih cun Israel-mipawl dokalh in Pathian hnenah a ngen,
         3 “BAWIPA, na profetpawl tla an that ih, na biakṭhengpawl tla an ṭhiatbal. Keimah lawng
         ka tang ih, thah in tum,” tiah a ti.
         4 Sikhalsehla, Pathian in ziangtin a sawn? “Baal hmaiih khukbil dah lo mi thawngsarih
         ka hrangah ka ret a si,” tiah a ti.
         5 Cuvek thothoin tulai khalah hin Pathian in zangfahnak ih a hril mi a tangsun an um
         a si.
         6 Cule zangfahnak in a si ah cun cui hrilnak cu thilti parih ṭhumaw mi a si nawn lo.
         Cutin asilole zangfahnak cu zangfahnak a si nawn lo. Asinan, thilti parih ṭhumaw a
         si ah cun zangfahnak in a si nawn lo. Cutin asilole thilti cu thilti a si nawn lo.
         7 Cuti asile ziangtin? Israelmipawl in an hawl mi cu an ngah lo. Asinan, hril mipawl
         cun an ngah ih, a tang mipawlih thinlung cu a hak.
         8 Cucu, “Pathian in tuini tiangin ihhmutnak thlarau, hmuh theilonak mit, theihthei
         lonak hna a pe hai,” tiih ngan vek khan a si.
         9 Cun David in, “An cabuai cu thang le mi awhnak, tluknak le thungrulhawknak ah cang
         seh.
         10 An hmuh theilonak dingah an mit cu thim seh la an el cu kun lanta seh,” tiah a ti.
         11 Cuti asile, an tluk lantanak dingah an bah maw si? tiah kei in ka ti. Si lamlam hlah!
         An thil tisualnak ruangah Zentelpawl hnenah rundamnak a thleng sawn ih, cumi cun Israel-pawl
         thintawk ih, iksiknak an neih theinak dingah a si.
         12 An thil tisualnak cun leitlun minungpawl hnenah lennak a thlen ih, an hlawhsamnak
         in Zentelpawl hnenah lennak a thlen a si ah cun an famkimnak cun ziang tluk lennak
         a thlen sinsin ding!
         13 Keimah rori cu Zentelpawl hnenih apostol ka si ruangah nannih Zentelpawl hnenah ka
         lo sim, ka rawngbawlnak cu ka tluangkhawnpi a si.
         14 Ziangmawti tiin taksa danih ka miphunpawl in nahsuahnak an neih theinak dingah an
         thin ka thawhter ih, cutin mi hrekkhat tal ka run theinak dingah a si.
         15 Ziangahtile, anmah hnawnnak hman Pathian le leitlun mipawl remawknak a si ah cun
         anmah cohlansalnak cu mithi lak ihsin nunnak a si lo ding maw?
         16 Rah hmaisabik rawl thar cu a thianhlim asile sang hlawm pumpi khal a thianghlim a
         si. Cun, a hram a thianhlim asile a hngeṭekpawl khal an thianghlim.
         17 A hngeṭek hrekkhatpawl cu khiah an si ih, nang cu Olif thing sungah peh na si. Nang
         cu hramlak Olif thing men na si nan, atu ah cun, Olif thing ih hram le thau tla na
         ṭawm ve.
         18 Curuangah hnawn mi hngeṭekpawl cungcangthu ah tluangkhawng hlah. Cupawl ruangih na
         tluangkhawn asile hihi cing ringring aw, nang cun a hram na cawm lo ih, a hram in
         a lo cawm sawn.
         19 Cutin nang in, “A sungih peh ka si theinak dingah a hngeṭekpawl tla cu khiah an si,”
         tiah na ti ding.
         20 Cumi cu a dik a si. An zum lo ruangah annih cu khiah an si, asinan nang cu zumnak
         in na ding. Nangmah le nangmah sang tukah ruataw hlah aw la, Pathian ṭihzah sawn aw.
         21 Ziangahtile, Pathian in a hngeṭek taktakpawl a zuah lo asile ralring aw, cu lo asile
         nang khal a lo zuah ve ce lo ding.
         22 Curuangah Pathian ṭhatnak le a hrohrannak cu ruat aw. A tlu mipawl parah cun a hrohrang.
         Asinan, a ṭhatnak ih na um peh vivo asile anih cu na hrangah a ṭha a si. Cu lo asile
         nang khal a lo sattan ding.
         23 Cun, zumlonak ah an um peh vivo lo asile annih cu peh an si ding. Ziangahtile, Pathian
         cun anmah cu a pehsal thei.
         24 Ziangahtile, nang cu hramlak ih mahte kho mi Olif kung ihsin tan mi na si ih, dan
         kalhih cin mi Olif kung ṭha sungih peh mi na si. Cumi cu a dik ruangah, ziang tluk
         nasa sinsinin ṭek ngai a si mipawl kha anmai Olif kung sungah peh an si pei?
         25 Ziangahtile, ka u le nau tla, hi thuthup hi thei lo ih nan um ding ka duh lo. Cuti
         asilole mifim ah nan ruataw pang ding. Cui thuthup cu hihi a si. Zentel mipum an kim
         lai hlanlo Pathian in Israel tamsawnih thinlung a hakter.
         26 Cule, cutin Israelmipawl hmuahhmuah rundam an si ding. Cumi cu, “Runsuaktu cu Zion
         ihsin a suak ding ih, Jakob hnen ihsin Pathian ngaihsaklonak cu a lahlo ding.
         27 An sualnakpawl ka lakhloh tikah cumi cu anmah thawi thuthlung ka tuah mi a si ding,”
         tiih ngan vek khan a si.
         28 Thuthangṭha lam thu ah cun nanmai hlawknak dingah annih cu thuthangṭha doral an si.
         Asinan, hrilnak lam thu ah cun pupapawl ruangah annih cu Pathian-ih duhdawt mi an
         si.
         29 Ziangahtile, Pathian thilthlawnpekpawl le a kawhnak cu sirawknak um loin an si.
         30 A liam cia mi canah nannih in Pathian thu nan lung lo. Asinan, cuvek thothoin thu
         an lun lo ruangah, atu ah zahngainak nan co a si.
         31 Zahngainak nan co theinak dingah, atu ah annih cu thu an lung lo. Cui zahngainak
         nan conak zarin annih khalin zahngainak an co ve ding.
         32 Ziangahtile, mi hmuahhmuah parih zahngainak a neih theinak dingah Pathian in an zaten
         thulunlonak ah a khum ṭheh hai.
         33 Pathian-ih fimnak lenzia le a theihnak lenzia cu an va thuk tak em! A thuṭhennakpawl
         tla cu zohman in an hawlsuak thei lo ih, a lamzinpawl tla zohman in an zawtsuak thei
         lo.
         34 “Ziangahtile, BAWIPAI ruahnaklungthin thei zo a um? Asilole zo so a thurawn mi si
         dah?”
         35 “Asilole zo in a rulhsal leh dingin a hnenah thil pe hmaisa dah?”
         36 Ziangahtile, thil hmuahhmuah hi amai hnenin le amai ruangin le amai hrangah an si.
         A hnenah kumkhua in sunlawinak um ko seh! Amen.

1 Curuangah, ka u le ka nau tla, Pathian lainatnak ruangah nan taksaruangpum tla cu
         Pathian hnenah a nung ih raithawi mi vekin le thianghlim le Pathian lungawiter ih
         hlan dingah ka lo fawrh a si. Cumi cu nan ti ding awm hrimhrim a si.
         2 A ṭha mi, pawm tlak le a famkim mi Pathian duhnak cu nan theihfiang theinak dingah,
         tulai san mi nundan vekin nung loin nan ruahnaklungthin tharternak in thlengaw sawn
         uh.
         3 Ziangahtile, Pathian in zumnak a lo pek tawkte fingfing vekin nanmai lakih zohman
         in a ruahawk ding tawk hnakih sang in ruataw hlah seh, ruahnak dik in ruataw sawn
         seh tiah ka hnenih zangfahnak i pek mi thawngin ka lo sim a si.
         4 Ziangahtile, taksaruangpi pakhat ah peng tampi kan nei. Asinan, cui taksa pengpawl
         hmuahhmuah in hnaṭuan bangrep an nei lo.
         5 Cuvekin, kannih cu mi tampi kan si nan, Khrih ah taksa pumkhat kan si ih, a pakpak
         in pehzawmawtawn cio kan si.
         6 Kan hnenih pek mi zangfahnak bangtukin thilpek phun dangdang kan nei cio. Thilpek
         cu profet vekih thusim asile zumnak kan neih tawkin profet vekin thu sim uhsi.
         7 Thilpek cu mi rennak asile mi rian uhsi. Thilpek cu zirhnak asile mi zirh seh.
         8 Thilpek cu midang thazang va peknak asile thazang mi pe seh. Thilpek cu peknak asile
         siang zetin pe seh. Thilpek cu hruaitu sinak asile taima zetin hruai seh. Thilpek
         cu zahngainak asile lungawi zetin zahngainak nei seh.
         9 Duhdawtnak cu a deu in si hlah seh. A ṭha lo mi hua uh la, a ṭha mi cu kaihnget uh.
         10 Unau duhdawtnak thawn pakhat le pakhat duhdawaw uh. Nangmah le nangmah na upatawk
         hnakin midang va upat sawn aw.
         11 Zangzel hlah uh la, napin hna ṭuan uh. Thatho zetin Bawipa cu rian uh.
         12 Ruahsannak ah aipuang uh. Harsatnak nan tawn tikah tuar ṭenṭo uh la, bang loin thla
         cam uh.
         13 A tlasam mi mithiangpawl thawn nan neih mi kha ṭawmaw uh. Mikhual ṭhaten zoh uh.
         14 A lo tiduhdahtupawl thlawsuah pe uh la, camse hlah uh.
         15 Lungawi mipawl cu lungawipi uh la, a ṭap mipawl cu ṭahpi uh.
         16 Pakhat le pakhat parah ruahnaklungthin hmunkhat pu in umtawn uh. Nanmah le nanmah
         sang tukah ruataw hlah uh la, dinhmun niampawl thawn kawmaw sawn uh. Mifim ka si tiah
         ruataw hlah uh.
         17 Zo hnen hmanah ṭhatlonak cu ṭhatlonak in lehrul hlah uh. Mi hmuahhmuah hmaiah thil
         ṭha tuah ding ruat uh.
         18 A cang thei asile nan ti thei tawkin mi hmuahhmuah thawn remaw in um uh.
         19 Duhdawt mi tla, phulei sam hlah uh la, Pathian thinhengnak hrangah hmun kian sawn
         uh. Ziangahtile, “Bawipa in, phuleisamnak cu keimai ta a si. Keimah in ka thungrul
         ding a ti,” tiih ngan a si.
         20 Curuangah, “Na ral a ril a rawng asile rawl pe aw. A ti a hal asile in ding pe aw.
         Ziangahtile cutiih na tuah asile a lu parah meiling na retkhawm a si.”
         21 A ṭha lo in lo neh hlah seh, a ṭha lo cu a ṭha in neh sawn aw.

1 Zokhal a tlunih thuneitu sangpawl hnenah tlulut seh. Ziangahtile, Pathian ih din
         lo mi thuneitu zohman an um lo. Thuneitupawl hi Pathian ih ruat mi an si.
         2 Curuangah zokhal thuneitu dotu cu Pathian din mi dotu a si. Cutiih a dotupawl cu
         anmah le anmah thuṭhennak an coawter ding.
         3 Ziangahtile, uktupawl cu hnaṭuan ṭha a ṭuantu hrangah ṭihnung an si lo. Thil ṭha
         lo a tuahtu hrangah cun ṭihnung an si. Thuneitu ṭihnak ihsin luat na duh maw? Thil
         ṭha tuah aw la, thuneitu cun a lo lawm ding.
         4 Ziangahtile, thuneitu cu na hnenih thil ṭha tuah dingah Pathian siahhlawh a si. Thil
         ṭha lo na tuah asile ṭih aw. Ziangahtile, anih cun ralnam cu tumtah nei in a keng
         a si. Ziangahtile, anih cu thil ṭha lo tuahtu parih thinhengnak thlentu, phuleisamtu
         Pathian siahhlawh a si.
         5 Curuangah, thinhengnak ruang lawngah si loin sia le ṭha theihnak ruang khalah a hnenah
         tlulut uh.
         6 Ziangahtile, cu mi ruangah cun siah khal kimten nan pe. Ziangahtile, thuneitupawl
         cu Pathian siahhlawh an si. Annih cun cu mi hrang roriah catbang loin can an pe.
         7 Curuangah leiba nan neihnak hmuahhmuah hnenah nan leiba cu pe uh. Siah nan bak asile
         pe uh. Ngunkhuai nan bak asile pe uh. Nan ṭihzah ding mi pa cu ṭihzah uh. Upat ding
         mi cu upat uh.
         8 Pakhat le pakhat duhdawtawknak siarlo zo hnen hmanah leiba nei hlah uh. Ziangahtile,
         midang a duhdawtu cun Dan a famkimter.
         9 Dan cun, “Uire hlah,” “Tualthat hlah,” “Ruk ru hlah,” “A diklo mi theihpitu ah ṭang
         hlah,” “Mi thil daw hlah,” tiah a ti. Cui thupekpawl le a dang thupek ziangkhal, “Nangmah
         le nangmah na duhdawtawk vekin na inhnen duhdaw aw,” ti mi ṭawngkam pakhat in a khaikhawm
         ṭheh.
         10 Duhdawtnak cun a inhnen parah thil ṭha lo a tuah lo. Curuangah duhdawtnak cun Dan
         a famkimter.
         11 Tulai thil umdan nan theih ruangah le ihthahnak ihsin ṭhangharh a cut zo ruangah
         cumi cu tuah uh. Ziangahtile, atu ah cun kan rak zumtir lai hnakin kan rundamnak cu
         a nai sawn a si.
         12 Zan hi a cem zikte thlang. Khua a vang zikte zo. Curuangah, thim ih thiltipawl cu
         hlawn in, tleu ih ralthuam cu hruh uhsi.
         13 Zu hmun nuamcen in le zu ri in si seh, hursual in le tenumza hursualnak tuah in si
         seh, toaw le nahsuahaw ih um loin sun ih um vekin mawi zetin um uhsi.
         14 Bawipa Jesu Khrih in thuamaw sawn uh la, taksa cakhiarnak cu tuah dingin tum cia
         hlah uh.

1 Zumnak a cak lo mi cu rak cohlang uh la, ruahdan phun dangdang thu ah va el ruri
         hlah uh.
         2 Mi pakhat in thil ziang hmuahhmuah ka ei thei tin a zum ih, asinan a zumnak a cak
         lo mi pa cun hanghnah hangrah lawng a ei.
         3 A eitu in a eilotu kha nautat hlah seh. A eilotu khalin a eitu kha thu ṭhen hlah
         seh. Ziangahtile, Pathian in anih cu a cohlang zo a si.
         4 Midangih hnenum sawiseltu nang cu zo na si? Cui hnenum a din le a tluk cu amai pu
         roriih hmaiah a si. Ziangahtile, anih cu a ding ding ih, Pathian cun a dingter thei
         a si.
         5 Mi pakhat in ni khat cu ni dang hnakin thupisawnah a ruat. Midang pakhat in ni ikipin
         bangrep in a ruat. Mi tin anmai ruahnaklungthin cioah fiang hai seh.
         6 Ni thupi ih a ruattu cun cutin Bawipai hrangah a ruat. Cun ni thupi ih a ruatlotu
         cun cutin Bawipai hrangah a ruat lo. A eitu cun Bawipai hrangah a ei. Ziangahtile,
         a ei tikah, Pathian hnenah lungawithu a sim. A eilotu cun Bawipai hrangah a ei lo.
         A ei lo tikah, Pathian hnenah lungawithu a sim.
         7 Ziangahtile, kan lakah zokhal amai hrang lawngih nung a si lo ih, amai hrang lawngih
         thi khal a si fawn lo.
         8 Ziangahtile, kan nun asile Bawipai hrangah kan nung, kan thih khal asile Bawipai
         hrangah kan thi. Curuangah kan nun ah si seh, kan thih ah si seh, Bawipai ta kan si.
         9 Khrih a thi ih, a thawh ih a nunsalnak san bik cu a thi mipawl le a nung mipawlih
         Lal a si veve theinak dingah a si.
         10 Cuti asile ziangruangah nang in na unaupa thu na ṭhen? Ziangah na unaupa na nautat?
         Ziangahtile, Khrih-ih thuṭhennak tohkham hmaiah kan zaten kan ding leh ding.
         11 Ziangahtile, “BAWIPA in, ka nun vekin khuk hmuahhmuah in ka hmaiah an bil ding ih,
         lei hmuahhmuah in Pathian hnenah an phuangaw ding a ti,” tiih ngan a si.
         12 Curuangah kan zaten mai thuhla cio Pathian hnenah kan sim leh ding.
         13 Curuangah, pakhat le pakhat thu ṭhensakaw nawn hlah uhsi. Cu hnakin, kan unaupai
         lamzin ah bahnak simaw, tluknak simaw ret lo dingin thutitluknak tuah sawn uhsi.
         14 Amah teih thiang lo mi zianghman a um lo ti Bawipa Jesu ah ka thei ih, ka fiang.
         Asinan mi pakhat in thil hrekkhat thiang lo ih a ruah asile a hrangah cumi cu a thiang
         lo.
         15 Na ei mi in na unaupai thin a natter asile nang cu duhdawtnak ah na um nawn lo tinak
         a si. Na ei mi in a hrangih Khrih a thi mi na unaupa cu siatsuah hlah.
         16 Cule nan thil ṭha kha thangsiat dingah cangter hlah uh.
         17 Ziangahtile, Pathian uknak cu ei le in lam thu a si lo. Cu hnakin dingfelnak, hnangamdaihnak
         le Thlarau Thianghlim ah lungawinak a si sawn.
         18 Ziangahtile, cuti zawngih Khrih a riantu cun Pathian lung a awiter zet ih, minungpawl
         khalin amah cu an pawm.
         19 Curuangah remawknak suaktertu le pakhat le pakhat hngetawtawntertu thilpawl tla cu
         dawi uh.
         20 Rawl ruangah Pathian hnaṭuan cu siatter hlah. Thungaite ti ah cun thil ziangkim hi
         an thiang ṭheh. Asinan a ei mi ruangah mi an bah asile cucu a hrangah thil ṭha lo
         a si.
         21 Na unau bahnak ding si maw, a tluknak ding si maw, a cah lo phahnak dingin si maw,
         sa ei, zu in le thil dang ziang khal na ti lo a ṭha a si.
         22 Na neih mi zumnak cu Pathian le nangmah karlakah kilkhawi aw. A pawm mi thil ih amah
         le amah thiamlo coawterlotu cu mihualvanṭha a si.
         23 Asinan mi pakhat in a ei tikah a ringhlel asile amah le amah thiamlo a cohaw a si.
         Ziangahtile, zumnak parah ṭhumaw in a ei lo. Cule ziangkhal zumnak parih ṭhumaw lo
         mi pohpoh cu sual a si.

1 A cak mi kannihpawl in mah le mah lungawiawter men loin a cak lo mipawlih cahlonak
         cu kan phurhpi tengteng ding a si.
         2 Ziangahtile, mai inhnen ṭhatnak dingah an lungawiter tum cio uhsi. Cumi cun a tuahṭha
         ding a si.
         3 Ziangahtile, Khrih amah rori khalin amah le amah a lungawiawter lo, “A lo hmuhsuamtupawlih
         hmuhsuamnak cu ka parah a tla,” tiih ngan vek khan a si sawn.
         4 Ziangahtile, hlanih an rak ngan mi hmuahhmuah hi in zirhtu dingih an ngan mi a si.
         Ruahsannak kan neih theinak dingah Cathianghlim cun tuarfainak in neihter ih, tha
         in pe.
         5 Tuarfainak le thazang petu Pathian-ih khihhmuh vekin ruahnaklungthin bangrep lo pe
         hram seh.
         6 Cutin tumtah pakhat le kaa pakhat thawn kan Bawipa Jesu Khrih-ih Pa a si mi Pathian
         cu nan thangṭhat thei ding.
         7 Curuangah Khrih khalin Pathian sunlawinak ding hrangih in cohlan vekin pakhat le
         pakhat cohlangawtawn uh.
         8 Pupapawl hnenih Pathian in a pek mi thutiamkampawl hngetter dingah, Pathian thutak
         hrangah Jesu Khrih cu serhtan mipawl riantu ah a rungcang a si ti ka lo sim.
         9 Cule Zentelpawl in a zahngainak ruangah Pathian cu an thangṭhat theinak dingah Jesu
         cu siahhlawh ah a rungcang. “Cu mi ruangah Zentelpawl lakah na hmin ka phuang ding
         ih, na hmin thangṭhatnak hla ka sak ding,” tiih ngan vek khan a si.
         10 Cule, “Nannih Zentelpawl, a minungpawl thawn lungawi uh,” tiah a tisal.
         11 Cun, “Nannih Zentelmi hmuahhmuah, BAWIPA cu thangṭhat uh. Nannih minung hmuahhmuah
         tla amah cu thangṭhat uh,” tiah a tisal.
         12 Cule Isaiah in, “Jesse-ih hram a um ding ih, amah cu Zentelpawl uk dingih a ra lang
         ding mi pa a si. Amah ah Zentelpawl in ruahsannak an nei ding,” tiah a tisal.
         13 Nan zum vekin ruahsannak petu Pathian in lungawinak le hnangamdaihnak hmuahhmuah
         thawn lo khatter hram seh. Cutin Thlarau Thianghlim huham in ruahsannak thawn nan
         khat liam ding.
         14 Ka u le ka nau tla, nannih cu ṭhatnak in nan khat, theihnak hmuahhmuah thawn nan
         khat, pakhat le pakhat nun simaw thei khal nan si ti cu keimah roriin ka theifiang.
         15 Sikhalsehla, u le nau tla, thil hrekkhat thu thawn pehparawin lo mangsuaktersal dingah
         Pathian ih i pek mi zangfahnak ruangah ralṭha zetin nan hnenah ca ka ngan a si.
         16 Cutin Zentelpawl hnenah Khrih Jesu-ih rawngbawltu le Pathian-ih thuthangṭha rawngbawl
         ka si thei ding. Cutin Zentelpawl cu Pathian cohlan tlak thil hlan an si theinak dingah
         Thlarau Thianghlim in a thianghlimter hai.
         17 Cu mi ruangah, kei cu Pathian lam thu ah Khrih Jesu ah cun tluangkhawn ding ka nei
         a si.
         18 Zentelpawl in thu an lun theinak ding hrangah keimah hmang ih thu le thilti ih Khrih
         ih a ṭuan ṭheh mi siarlo thil dang zianghman ka sim ngam lo.
         19 Cumi cu Pathian Thlarau huham in hminsinnak huhampawl le mangbangza hnaṭuannakpawl
         tla ih a cang mi a si. Cutin, Jerusalem ihsin Illirikam ram kiangkap hmuahhmuah tiangin
         Khrih thuthangṭha cu famkim zetin ka phuang zo.
         20 Mi ih lung phum cia mi parih ka sakbetlonak dingah Khrih hmin theihlonak hmun ah
         thuthangṭha phuan ding cu ka tumtah ringring mi a si.
         21 Asinan, “Amai thu an rak sim dah lo mipawl in an hmu ding ih, hna ih a rak thei dah
         lopawl in an theithiam ding,” tiih ngan vek khan a si.
         22 Cumi cun, nan hnen ra thei lo dingin i kham ṭheu.
         23 Asinan, atu ah cun cui rampawl ah hnaṭuannak ding hmunram ka nei nawn lo. Cule nan
         hnen rat ka hiar zetnak hi kum a rei tuk zo.
         24 Spain ka tlawn tiktikah, nan hnenah ka ra ding. Ka tlawn phahah lo hmuh rori ka beisei.
         Nanmah thawi pawlkawmawknak khawp tawk kan neih hmaisak hnuah Spain lam ka fehnak
         ah in bawm ding khal ka beisei.
         25 Asinan, tu cu mithianghlimpawl rian dingin Jerusalem ah ka feh ding.
         26 Ziangahtile, Masidonia ram le Akhaia rampawl ih mipawl in Jerusalem khua ih mithianghlimpawl
         lakih miretheipawl bawmnak sumpai kuat ding cu an lung a awi zet.
         27 Cu cun an lung a awiter zet ih, annih cu an hnenih leiba nei an si. Zentelpawl in
         thlarau lam thilpawl ah Jew-pawl an rak ṭawmpi zo ruangah Jew-pawl taksa thil ih va
         hlawm ve ding cu Zentelpawlih ṭuanvo a si.
         28 Curuangah, hi ṭuanvo ka ṭheh ih, cui bawmnak sumpai cu an hnenih himten ka pekngah
         fel hnuah Spain ka tlawn phahah ka ra lo tlawng ding.
         29 Cule nan hnenih ka rat tikah Khrih thuthangṭha ih thlawsuahnak ih khat in ka ra ding
         ti ka thei.
         30 Ka u le ka nau tla, kan Bawipa Jesu Khrih zarin le Thlarau hnen ihsin duhdawtnak
         thawngin ka hrangah Pathian hnenih thla nan camnak ah ṭan in lakpi hram dingin ka
         lo ngen hai a si.
         31 Judia ram ih zumlotupawl hnen ihsin Pathian in i run dingin le Jerusalem ih ka rawngbawlnak
         cu cu tawkih mithianghlimpawl hrangih pawm tlak a si theinak dingah ka hrangah thla
         cam uh.
         32 Pathian duhnak in nan hnenah lungawinak thawn ka rat theinak dingah le nanmahpawl
         thawn hmunkhat ah kan tiharhawk theinak dingah thla cam uh.
         33 Hnangamdaihnak petu Pathian cu nan zate hnenah um hram seh. Amen.

1 Kenkheria khua kawhhran riantu kan farnu Fibi hi nan hnenah lo theihter ka duh.
         2 Mithianghlimpawlih tuah ding mawi a si vekin Bawipa ah amah cu cohlang uh la a ṭul
         mi kip kha rak bawm uh. Ziangahtile, anih cu mi tampi bawmtu le keimah i bawmtu khal
         a si.
         3 Khrih Jesu ih ka hnaṭuanpi Prisilla le Akuila kha cibai i rak buksak uh.
         4 Annih cu ka nunnak hrangih anmai hngawng rori thaptu an si. Keimah lawng si loin
         Zentel kawhhran zate khalin an parah lungawithu an sim a si.
         5 An inn ih kawhhran khal cibai i buksak uh. Ka duhdawt mi Epeneṭas khal cibai i buksak
         uh. Anih cu Akhaia ram ih Khrih hrangih rah hmaisabik a si.
         6 Kan hrangih nasazetih hnaṭuantu Mary kha cibai i buksak uh.
         7 Ka sungkhat le ka thawngtlakpi Andronikas le Junias kha cibai i rak buksak uh. Annih
         cu apostolpawl lakah mithupi an si ih, ka hlanih Khrih sungih rak um zo khal an si.
         8 Bawipa ih ka duhdawt mi Amfelias kha cibai i buksak uh.
         9 Khrih ih kan hnaṭuanpi Urbanas kha cibai i buksak uh. Cun, ka duhdawt mi Stakhis
         kha cibai i buksak uh.
         10 Apelles kha cibai i buksak uh. Anih cu Pathian in Khrih ah a pawm. Aristobulas tei
         sungkua ih umpawl kha cibai i buksak uh.
         11 Ka sungkhat Herodian kha cibai i buksak uh. Bawipa ah a um mi Narkisas-ih sungkua
         ih umpawl kha cibai in buksak uh.
         12 Bawipa ah nasazetih hnaṭuantu nunau Traifena le Traifosa kha cibai i buksak uh. Mi
         kipih an duhdawt mi Persis kha cibai i buksak uh. Cu nu cun Bawipa ah nasazetin hna
         a ṭuan a si.
         13 Pathian in Bawipa ah a hril mi Rufus kha cibai i buksak uh. Ka hrang khalih nu a
         si ve mi a nu kha cibai i buksak uh.
         14 Asinkhriṭas, Felekon, Hermas, Patrobas, Hermes le an hnenih um mi unaupawl kha cibai
         i buksak uh.
         15 Filolokas, Julia, Nerias le a naunu, Olimpas le an hnenih um mithianghlim hmuahhmuah
         kha cibai i buksak uh.
         16 Pakhat le pakhat hnamawknak thianghlim thawn cibai bukaw uh. Khrih kawhhran hmuahhmuah
         in cibai an lo buk a si.
         17 Ka u le ka nau tla, tha ka lo pe a si. Ṭhenawknak suahtertupawl le nan rak zir zo
         mi zirhnak kalh zawngih mitlutertupawl tla va fimkhur uh. Anmah cu hrial uh.
         18 Ziangahtile, cuvek mipawl cun kan Bawipa Jesu Khrih rian loin anmai pumpi an rian
         sawn a si. Cun ṭawngkam nem le mi pawrhnak in mitluangtlampawlih thinlung an bum.
         19 Thu nan lunnak cu mi hmuahhmuah in an rak thei zo. Curuangah, nanmah ruangah lungawinak
         in ka khat. A ṭha mi ah fim uh la, a ṭha lo mi ah tluangtlam uh la ka duh.
         20 Hnangamdaihnak petu Pathian in Setan cu nan ke hnuaiah a palbek cing ding. Kan Bawipa
         Jesu Khrih-ih zangfahnak cu nan hnenah um hram seh. Amen.
         21 Ka hnaṭuanpi Timothy in cibai a lo buk. Ka sungkhat Lusias, Jason le Sosipaṭa pawl
         khalin cibai an lo buk.
         22 Hi cakuat a ngantu keimah Tersias in Bawipa ah cibai ka lo buk hai.
         23 Keimah le kawhhran pumpi ih intek a si mi Kaias in cibai a lo buk. Khawpi sumkiltu
         Erasṭas le unaupa Kuarṭas tlain cibai an lo buk.
         24 Kan Bawipa Jesu Khrih-ih zangfahnak cu nan zate hnenah um hram seh. Amen.
         25 Ka thuthangṭha le Jesu Khrih thuhla phuan mi zulhin, can thawk hlan ihsi rak thuh
         mi, sihmansehla tui canih phuanlang a si mi,
         26 profetpawlih cangan mi hmang ih miphun hmuahhmuah hnenih theihter mi zulhin le catuan
         Pathian-ih thupek bangtukin zumnak ah thu an lun theinak dingah a lo hngetter theitu,
         27 amah lawng Pathian fim a si mi hnenah Jesu Khrih thawngin ropitnak cu kumkhua in
         um hram seh. Amen.1 KORIN1 KORIN1 KORIN1 KORIN1 KORIN

1 Jesu Khrih-ih apostol si dingah Pathian duhzawng ih kawh mi keimah Paul le kan unaupa
         Sosthenes in,
         2 Korinth khua ih um Pathian kawhhran, Khrih Jesu ih tithianhlim mi, anmah le kanmah
         ih Bawipa Jesu Khrih hmin hmun kip ih a kotu hmuahhmuah, mithianghlim si dingih a
         kawh mipawl hnenah,
         3 kan Pa Pathian hnen le kan Bawipa Jesu Khrih hnen ihsin zangfahnak le hnangamdaihnak
         cu nan hnenah um hram seh.
         4 Khrih Jesu ah nan hnenih Pathian zangfahnak pek mi ruangah nan hrangah Pathian hnenah
         lungawithu ka sim ringring.
         5 Ziangahtile, nannih cu ziangtinkimah nan ṭawng mi hmuahhmuah ah le nan theihnak hmuahhmuah
         ah Pathian in a lo lianter a si.
         6 Cumi cu Khrih thu theihpinak nanmah ih hngehterih a um vek khan a si.
         7 Cutin kan Bawipa Jesu Khrih runglang ding hngakhlap zetih nan hngah laiah hin thilpek
         pakhatte hman nan tlasam lo.
         8 Anih cun kan Bawipa Jesu Khrih-ih ni ah sawihnawm ding um lo nan si theinak dingah
         a cemnet tiang a lo hngetter ding.
         9 A Fapa, Jesu Khrih kan Bawipa thawi pawlkawmawknak sungih a lo kotu Pathian cu a
         rinum a si.
         10 U le nau tla, nan zaten nan ṭawng mi bangrep in, nan lakah ṭhenawknak um loin le
         thinlung bangrep le thutitluknak bangrep in nan pehzawmawk famkim thluh theinak dingah
         kan Bawipa Jesu Khrih hmin in ka lo ngen a si.
         11 Ziangahtile, u le nau tla, nan lakah tawhawknak a um ti kha cu Khaloi tei insungsang
         ih mi hrekkhatpawl in in sim.
         12 Hihi ka lo sim a si, “Mi kipin, ‘Kei cu Paul-ih pawl ka si;’ ‘Kei cu Apollos-ih pawl
         ka si;’ ‘Kei cu Kefas-ih pawl ka si;’ ‘Kei cu Khrih-ih pawl ka si,’ ” tiah nan ti.
         13 Khrih cu ṭhen in a um maw si? Paul cu nan hrangah khenbet a si maw? Asilole nannih
         cu Paul-ih hmin in baptisma nan co maw si?
         14 Nan lakah Khrispas le Kaias siarlo zohman baptisma ka lo pek lo ruangah Pathian hnenah
         ka lung a awi.
         15 Curuangah zohman in Paul in amai hmin in baptisma a pe tiah an ti thei lo.
         16 Stefanas tei insungsang khal baptisma ka rak pe hai. Cu lo midang baptisma ka pek
         mi ka thei lo.
         17 Ziangahtile, Khrih in kei cu baptisma pe dingah i thlah lo ih, thuthangṭha phuang
         dingah i thlah sawn a si. Asinan minung fimnak ṭawngkam thawn a si lo. Cuti a si lo
         ah cun Khrih-ih khraws cu zianghmanlo ih canter a si pang ding.
         18 Ziangahtile, khraws thu sim cu a hloral rero mipawl hrangah cun atthlak a si. Asinan
         kannih rundam mipawl hrangah cun cumi cu Pathian huham a si.
         19 Ziangahtile, Cathianghlim in, “Mifimpawlih fimnak cu ka siatbal ding ih thutheithiampawlih
         theihthiamnak cu ka hnawng ding,” tiah a ti.
         20 Khui tawkah mifim cu a um? Danthiam cu khuiah a um? Tui san mieltu cu khuiah so?
         Hi leitlun fimnak cu Pathian in atnak ah a canter a si lo maw?
         21 Ziangahtile, Pathian fimnak ah leitlun mipawl in anmai fimnak in Pathian an rak theih
         lo hnuah thusim atthlak hmang ih a zumtupawl rundam cu Pathian lungawizawng a si.
         22 Jew-pawl cun hminsinnak an ngen ih, Grikpawl cun fimnak an hawl.
         23 Asinan kannih cun Khrih khenbeh thu kan sim a si. Cucu Jew-pawl hrangah tluknak a
         si ih, Grikmipawl hrangah cun atthlak a si.
         24 Asinan kawh mi Jew-pawl le Grikmipawl hrangih kan phuan mi cu Khrih a si, cui kan
         phuan mi cu Pathian huham le Pathian fimnak a si.
         25 Ziangahtile, Pathian-ih atnak cu minung fimnak hnakin a fimsawn. Cule Pathian-ih
         cahlonak cu minung cahnak hnakin a caksawn.
         26 U le nau tla, Pathian in a lo kawh laiah khan ziangvek mi nan si ti kha cing ringring
         uh. Milai tahnak ih tahah cun mifim, thiltithei le micungnung hrin khal nan tam lo.
         27 Asinan mifimpawl ningzakter dingah Pathian in leitlun ih thil aapawl a hril. Micakpawl
         ningzakter dingah Pathian in leitlun ih thil caklopawl a hril.
         28 Thil um mipawl zianghmanlo ih an can theinak dingah leitlun ih thil pawimawh lopawl,
         nautat mi thilpawl le thil um lopawl cu Pathian in a hril a si.
         29 Curuangah Pathian hmaiah zohman an tluangkhawng thei lo.
         30 Amah Pathian ruangah nannih cu Khrih Jesu ah nan um. Khrih cu Pathian hnen ihsin
         kan hrangah fimnak, dingfelnak, thianhlimnak le tlensalnak ih tuah a si.
         31 Curuangah Cathianghlim in, “A tluangkhawngtu cun BAWIPA ah tluangkhawngaw seh,” a
         ti mi vekih a si theinak dingah cutin a tuah a si.

1 U le nau tla, nan hnenah Pathian thu theihter dingih ka rat tikah khan ṭawngkam thiam
         zet le fimnak thawn ka ra lo.
         2 Ziangahtile, nan lakah Jesu Khrih le khenbet ih a um thu siarlo a dang zianghman
         thei lo dingin thutitluknak ka nei.
         3 Nan hnenih ka um laiah khan cak lo, ṭih le nasazetih khur in ka um.
         4 Ka ṭawng mi le ka phuan mipawl tla hi mihip thei minung fimnak ṭawngkam thawn a si
         lo. Cu hnakin ka ṭawngkampawl cun Thlarau le huham an langter sawn a si.
         5 Cuti cun nan zumnak cu minung fimnak ah ding loin, Pathian huham ih a din sawn theinak
         dingah a si.
         6 Asinan mipitlingpawl lakah cun fimnak thu kan sim. Cui fimnak cu tui san fimnak a
         si lo ih a hloral ding mi tui san uktupawl hnen ihsi khalin a si lo.
         7 Cu hnakin Pathian fimnak cu thuthup hmang in kan sim sawn a si. Cumi cu, leilung
         sem hlan ihsin kan ropitnak ding hrangih Pathian ih a ruat cia mi le a thuh mi fimnak
         a si.
         8 Cumi cu tui san uktu pakhat hmanin an thei lo; rak thei hai sehla cu, ropitnak Lal
         cu an khengbet lo ding.
         9 Asinan Cathianghlim in, “Pathian in amah duhdawtupawl hrangih a rak timtuah cia mi
         thilpawl cu zawi mit khalin a hmu dah lo ih, zawi hna khalin a thei dah lo. Zohman
         in a thinlung sungin a ruat dah lo,” a ti vek khan a si.
         10 Asinan Pathian in kan hnenah cumi cu a Thlarau in a phuanglang zo. Ziangahtile, Thlarau
         cun thil hmuahhmuah a hawlsuak ih, Pathian-ih thil thukpawl khal a hawlsuak a si.
         11 Ziangahtile, minungih ruahnak cu zo in a thei? Amai sungih a um mi a thlarau lawngin
         amai ruahnak cu a thei a si. Cutivek thothoin Pathian Thlarau siarlo zohman in Pathian
         ruahnak an thei lo.
         12 Kan hnenah Pathian in alakih in pek mi thilpawl kan theih theinak dingah leitlun
         thlarau si loin Pathian hnen ihsin a ra mi Thlarau kan co zo a si.
         13 Cule cui thilpawl kan sim tikah minungih in zirh mi fimnak ṭawngkampawl thawn kan
         sim lo. Thlarau Thianghlim ih in zirh mi ṭawngkam hmang in kan sim sawn a si. Thlarau
         lam thupawl tla cu thlarau lam thupawl hmang in kan khaikhin.
         14 Khawvel mi cun Pathian Thlarau thilpawl a cohlang lo. Ziangahtile, cupawl cu a hrangah
         cun atthlak an si ih a theih khal a thei thei lo. Ziangahtile, cui thilpawl cu thlarau
         lawngin a thleidang thei a si.
         15 Asinan thlarau mi cun thil ziangkim a ṭhenfel thiam. Asinan amah cu zohman in an
         ṭhenfel thiam lo.
         16 Ziangahtile, “Amah zirh thei dingin zo in BAWIPAI thinlung a thei?” Asinan kannih
         cun Khrih-ih thinlung kan nei a si.

1 U le nau tla, thlarau mipawl hnenih sim vekin nan hnenah thu ka sim thei lo. Nan
         hnenah cun tisa mi le Khrih ih nausenpawl hnenih sim vekin thu ka lo sim sawn a si.
         2 Rawl hak nan rak ei thei lo ruangah rawl hak si loin hnawi ka rak lo pe. Atu khalah
         rawl hak nan ei thei hrih cuang lo.
         3 Ziangahtile, nannih cu tisa mi nan si hrih lai. Ziangahtile, iksiknak, doawknak le
         ṭhenawknak cu nan lakah a um. Cuti a si ruangah nannih cu tisa mi nan si lo maw? Khawvel
         mipawl vekin nan nung a si lo maw?
         4 Ziangahtile, mi pakhat in, “Kei cu Paul-ih pawl ka si,” a ti ih, a dang pakhat in,
         “Kei cu Apollos-ih pawl ka si,” a ti. Cutiih nan ti tikah nannih cu tisa mi nan si
         lo maw?
         5 Paul cu zo a si? Apollos cu zo a si? Kannih cu Bawipa in ṭuanvo in pek fingfingdan
         vekin nanmah zumnak ih a lo hruaitu rawngbawltu men lawng kan si.
         6 Kei in ka phun ih, Apollos in ti a tawih. Asinan, a ṭhangtertu cu Pathian a si.
         7 Curuangah a phuntu le ti tawihtu cu an thupi lo. A ṭhangtertu Pathian lawng hi a
         thupi a si.
         8 A phuntu le ti tawihtu cu pumkhat an si. Cule mi kipin an hnaṭuan mi vekin lawmman
         an ngah fingfing ding.
         9 Ziangahtile, kannih cu Pathian thawi hnaṭuantlangtu kan si. Nannih cu Pathian-ih
         lo nan si. Pathian-ih inn khal nan si.
         10 Pathian in ka hnenih zangfahnak i pek vekin inn sak thiam mifim bangin kei in lungphum
         ka phum. Midang in cu mi parah an sak. Asinan mi kipin cu mi parah ziangtin an sak
         ti kha ralring hai seh.
         11 Ziangahtile, zohman in phum zo mi lungphum siarlo a dang lungphum a phum thei lo.
         Cui lungphum cu Jesu Khrih a si.
         12 Cui lungphum parah zokhal in sui in si maw, ngun in si maw, lung mankhung in si maw,
         zanthing in si maw, hrampi in si maw, fangkuang in si maw a sak asile,
         13 Pathian in mi kip hnaṭuan cu fiangten a langter ding. Ziangahtile, cui ni in cucu
         a langter ding. Ziangahtile, cumi cu meisa in a phuanglang ding. Meisa in mi kip hnaṭuan
         cu ziangvek a si ti a hniksak ding.
         14 Zokhal a hnaṭuan, cui lungphum parih a sak mi a tan asile lawmman a ngah ding.
         15 Zokhal a hnaṭuan mi a kang asile a hloh ding. Asinan amah cu meisa sung ihsi luat
         vekin rundam a si ding.
         16 Nannih cu Pathian temple nan si ih, nan sungah Pathian Thlarau a ceng ti nan thei
         lo maw?
         17 Zokhal Pathian temple a siatsuahtu cu Pathian in a siatsuah ve ding. Ziangahtile,
         Pathian temple cu a thianghlim a si. Cui temple cu nanmah hi nan si.
         18 Zokhal amah le amah bumaw hlah seh. Nan lakih mi pakhatkhat in tui sanah mifim ih
         a ruahawk asile mifim a si theinak dingah miaa ah cangta seh.
         19 Ziangahtile, hi leitlun fimnak cu Pathian hmaiah cun atthlak a si. Ziangahtile, Cathianghlim
         in, “Pathian in mifimpawl cu anmai hrawkhrawlnak in a awk hai,” tiah a ti.
         20 Cuitlunah Cathianghlim in, “Mifimpawlih ruahnak tla cu zianghmanlomen an si ti BAWIPA
         in a thei,” tiah a ti.
         21 Curuangah zokhal milai ah tluangkhawng hlah seh. Ziangahtile, thil hmuahhmuah hi
         nan ta a si.
         22 Paul si seh, Apollos si seh, Kefas si seh, leitlun si seh, nunnak le thihnak si seh,
         tui um mi thilpawl le a ra lai ding mi thilpawl si seh, thil hmuahhmuah hi nan ta
         a si.
         23 Cule nannih cu Khrih ta nan si ih, Khrih cu Pathian ta a si.

1 Curuangah kannih cu Khrih sal le Pathian thuthup kiltu ah mi in in ruat hai seh.
         2 Cuitlunah sumkiltu cu mirinum an si a ṭul.
         3 Nanmah in si maw, milai thuṭhennak in si maw thu in ṭhen asile, cucu ka hrangah thil
         tenau zet a si. Thungaitein, keimah le keimah khal thu ka ṭhenaw lo.
         4 Ziangahtile, keimah le keimah zianghman mawhthlukawknak ka nei lo. Asinan cumi cun
         thiam i coter cuang lo, thu i ṭhentu cu Bawipa a si.
         5 Curuangah Bawipa a rat hlanlo, a tikcu a kim hlanah zianghman thuṭhen hlah uh. Anih
         cun thim lakih thuh mi thilpawl kha tleu sungah a lasuak ding ih, thinlung ih tumtah
         mipawl khal a langter ding. Cule mi kipin Pathian ih lawm an co ding.
         6 U le nau tla, Cathianghlim sungih ngan mi nan lan lo ih kanmah ah nan zir theinak
         dingah cui thupawl tla cu nan ṭhatnak dingah keimah le Apollos ah ka ben a si. Cule
         nan lakah zohman in pakhat hril tahratin a dang pakhat dokalh in nan puarthaulonak
         dingah a si.
         7 Ziangahtile, zo in midang hnakih danglamdeuh dingin a lo tuah? Na dawn lo mi thil
         na neih mi ziang a um? Na dawn asile dawng lo vekin ziangah saw na uarawk?
         8 Atu ah nannih cun a hleifuan in nan nei ih nan lian. Kan tel loin siangpahrang vekin
         nan uk. Kannih khal nanmah thawn kan uk theinak dingah nannih hin uk ngaingai uhla
         ka duh.
         9 Ziangahtile, thah dingih ruat cia mi vekin kannih apostolpawl hi Pathian in anetabikah
         in ret tiah ka ruat. Ziangahtile, kannih cu leilung tlun le vancungmipawl le milaipawl
         ih zohnuamih tuah mi kan si.
         10 Kannih cu Khrih ruangah miaa kan si. Asinan nannih cu Khrih ah mifim nan si. Kannih
         cu kan cak lo, asinan nannih cu nan cak. Nannih cu upat nan si, asinan kannih cu nautat
         kan si.
         11 Atu can tiang rori hin rilrawng le tihal in kan um, hni le puan ṭet hnianghniten
         kan um, mi in an kuttum in in thawng, inn khal kan nei lo.
         12 Kan kut in hnaṭuan har zet ṭuan in kan um. In hmuhsuam tikah thlawsuah kan pe, in
         tiduhdah tikah kan tuar cuahco.
         13 In thangsiat tikah ṭawngkam thlumte thawn kan sawn. Kannih cu leitlunih hnawmhne
         vekah le thil hmuahhmuah ih bawrhhlawh vekah tuisunni tiangin kan cang.
         14 Hi thilpawl tla hi nan ningzahnak dingah ka ngan lo, ka duhdawt zet mi ka falepawl
         vekin ralrinnak ka lo pe sawn a si.
         15 Ziangahtile, Khrih ah zirhtu mi thawnghra nei khal uhla, pa cu tampi nan nei lo.
         Ziangahtile, Khrih Jesu ah thuthangṭha hmang in ka lo hrin mi nan si.
         16 Curuangah keimah i cawng dingin ka lo ngen a si.
         17 Cu mi ruangah Timothy cu nan hnenah ka rak thlah. Amah cu Bawipa ah mirinum le ka
         duhdawt zet mi ka fapa a si. Amah in Khrih-ih ka nundanpawl cu a lo theihtersal ding.
         Cui ka nundan cu hmun kip ih kawhhran kip ka zirh vek khan a si.
         18 Nan hnenah keimah ra lo dingah nan ruat ih mi hrekkhat cu nan puarthau.
         19 Bawipa in rem a ti asile nan hnenah ka ra cing ding. Cule mipuarthaupawlih ṭawngkampawl
         tla si loin an huham cu ka thei ding.
         20 Ziangahtile, Pathian uknak cu ṭawngkam ah a um lo ih huham sawnah a um a si.
         21 Ziang so nan duh? Nan hnenah funghreu thawn ka ra ding maw? Asilole duhdawtnak le
         tangdawrnak thinlung thawn so ka rat ding?

1 Nan lakah nu le pa sualnak a um tiah hmun tampi ah mi in an rel. Cui nu le pa sualnak
         cu Zentelpawl lak hmanah a um dah lo. Mi pakhat in a pai nupi a laksak.
         2 Cule nanmah cu nan puarthau lai hrih. Cuvek a tuahtu cu nan lak ihsin lakhlo a si
         theinak dingah riahse ding sawn nan si.
         3 Ziangahtile, thungaiten kei cu nan hnenah taksa in ka um lo nan thlarau in ka um.
         Nan hnenih um vekin cuvek a tuahtupa cu thu ka ṭhensak zo a si.
         4 Kan Bawipa Jesu Khrih-ih humham le ka thlarau thawn hmunkhat ih nan um khawm tikah
         kan Bawipa Jesu hmin in,
         5 cu pa cu Bawipa Jesui ni ah a thlarau rundam a si theinak dingah a taksa cu siatral
         dingin Setan hnenah pe uh.
         6 Nan uarawk hi a ṭha hrimhrim lo. Thilnu malte in sang hlawm zaten a thoter thluh
         ti nan thei lo maw?
         7 Curuangah nannih cu thilnu rawi lo mi nan si vekin sang hlawm thar nan si theinak
         dingah thilnu hlun kha thaihlo uh. Ziangahtile, kan lanta tuufano a si mi Khrih cu
         kan hrangih hlan a si zo.
         8 Curuangah thilnu hlun, midang parih lungput siava le sualralnak thawn si loin thilnu
         rawi lo sang, diknak le taknak thawn puai cu tuah uhsi.
         9 Nan hnenih ca ka lo kuat mi sungah nu le pa sualnak a tuahtupawl cu kawm hlah uh
         tiah ka rak ngan.
         10 Cutiih ka ti tikah leitlun mi nu le pa sualnak a tuahtupawl, miduhhampawl, mibum
         hmangpawl le milem bepawl, kawm hlah uh ka tinak a si lo. Cuti sita sehla leitlun
         nan suahsan a ṭul ding.
         11 Asinan atu ah unaupa tiih nan kawh mi in nu le pa sualnak a tuah, a duhham, milem
         a bia, mi hmuhsuam a hmang, zu a ri, mi a bum asile kawm hlah uh. Amah thawn rawl
         khal eitlang hrimhrim hlah uh tiah ca ka rak lo kuat zo.
         12 Ziangahtile, a leng lam mipawl thuṭhen dingah kei in ziang tuah ding ka nei? Nannih
         cun kawhhran sung mipawl thu nan ṭhen ding a si lo maw?
         13 Asinan a leng lam mipawl cu Pathian in thu a ṭhen hai a si. Curuangah cui miṭhalopa
         cu nan lak ihsin dawisuak uh.

1 Nan lakih pakhat in midang thawn thuhla a neih asile mithianghlimpawl hnenah si loin
         midingfellopawl hnenah acui thu cu an rel dingah a thlen ngam ding maw?
         2 Mithianghlimpawl in leitlun mipawlih thu an ṭhen ding ti nan thei lo maw? Leitlun
         mipawl nanmah in thu nan ṭhensak asile thuhla fa tepawl tla cu thu nan ṭhen thei a
         si lo maw?
         3 Vancungmipawl hman an thu kan ṭhen leh ding ti nan thei lo maw si? Cuti a si ruangah
         hi dam sung nun thilpawl tla cu ziang tlukin kan ṭhen sinsin ding.
         4 Curuangah nannih in himi nun thuhla ah thuṭhen ding nan neih asile kawhhran sungih
         mitenau ih ruah mipawl kha thuṭhentu dingah ruat uh!
         5 Nan ning a zahnak dingah cucu ka ṭawng a si. Nan lakah mifim pakhat tal an um lo
         maw si? Unau le unau lakih thubawtcat theitu pakhatte tal an um lo maw?
         6 Unau in a unau kha acozah thuṭhennak ah a fehpi sawn riangri. Zumlotupawlih hmaiah
         a si sapbai.
         7 Curuangah atu ah nan lakah thilsual pakhat a um. Ziangahtile, pakhat le pakhat acozah
         thuṭhennak ah nan feh. Ziangruangah mi in nan parih thil sual an tuah nan sian men
         lo? Ziangruangah nan thilri hloh cu nan tuar sawn men lo?
         8 Cuti lamlam si loin, nannih cun thil sual nan tuah ih mi nan bum. Cumi cu nanmai
         unaupawl lala hnenah nan tuah a si.
         9 Midingfellopawl in Pathian uknak an co lo ding ti nan thei lo maw si? Bum in um hlah
         uh, nu le pa sualnak a tuahtupawl, milem betupawl, uirepawl, mihurpawl, tawkahurpawl,
         10 rukrupawl, miduhhampawl, zuripawl, ṭawng siakha hmangpawl le mibum hmangpawl cun
         Pathian uknak cu ro ah an co lo ding.
         11 Cun, nan lakih mi hrekkhat cu cuvek mi nan rak si dah. Asinan, nannih cu Bawipa Jesui
         hmin le kan Pathian Thlarau ih khawlh mi, thianhlimter mi le thiamcoter mi nan si.
         12 Thil ziangkim hi ka hrangah tuah a thiang, asinan thil ziangkim hi ka hrangah hlawknak
         an si thluh kher lo. Thil ziangkim hi ka hrangah tuah a thiang, asinan ziang thuneihnak
         hnuai hmanah ka um lo ding.
         13 Rawl cu pumpi hrangah a si ih, pumpi cu rawl hrangah a si. Asinan Pathian in an pahnih
         in a siatralter ding. Taksaruangpum cu nu le pa sualnak hrangah a si lo, Bawipai hrangah
         a si sawn. Cule Bawipa cu taksaruangpum hrangah a si.
         14 Pathian in Bawipa cu mithi lak ihsin a thoter ih, kannih khal a huham in in thoter
         leh ding.
         15 Nan taksaruangpum tla cu Khrih-ih taksa pengpawl an si ti nan thei lo maw si? Khrih-ih
         taksa pengpawl tla cu la tahratin hlawhhlang taksa peng ah ka tuah ding maw? Tuah
         lamlam hlah!
         16 Cuti asile, hlawhhlang thawi a pehzawmawtu cu amah thawn taksa pumkhat ah an cang
         ti nan thei lo maw? Ziangahtile, Pathian in, “An pahnih cu taksa pumkhat ah an cang
         ding,” tiah a ti.
         17 Asinan Bawipa a pehzawmtu cu acui Bawipa thawn thlarau pakhat an si.
         18 Nu le pa sualnak cu tlansan uh. Minung in a tuah mi a dang sualnak ziangkhal taksaruangpum
         lengah a si, asinan nu le pa sualnak a tuahtu cu amai taksaruangpum ah a sual a si.
         19 Asile, nan taksaruangpum cu Pathian hnen ihsi nan neih mi nan sungih um Thlarau Thianghlim-ih
         temple a si ti le nanmah cu nanmai ta nan si lo ti nan thei lo maw?
         20 Ziangahtile, nannih cu man ih lei mi nan si. Curuangah Pathian-ih ta a si mi nan
         taksaruangpum le nan thlarau in Pathian cu sunlawih uh.

1 Atu cu ka hnenih nan rak ngan mi thupawl thawn pehparawin ka ngan ding, mipa hrangah
         nunau dai lo cu a ṭha a si.
         2 Sikhalsehla nu le pa sualnak hrial dingah mipa kipin nupi bul nei cio hai seh la,
         nunau kipin pasal bul nei cio hai seh.
         3 Pasal in a nupi hnenah a co ding awm duatnak pe seh. Cutivek thothoin nupi khalin
         a pasal hnenah tuah ve seh.
         4 Nupi in amai taksaruangpum parah thuneihnak a nei lo ih a pasal in a nei sawn. Cutivek
         thothoin pasal khalin amai taksaruangpum parah thuneihnak a nei lo ih, a nupi in a
         nei sawn.
         5 Can tawite sung rawlulhnak le thlacamnak ih nan pekawk theinak dingah tiih lungkimtlangnak
         nan neih ti dah lo ah cun khat le khat nupa ihtlangnak kha elaw hlah uh. Setan in
         sual a lo fawrhlonak dingah hmunkhat ah umtlangsal uh. Cu lo asile, supawk theinak
         nan tlaksam ruangah Setan in sual a lo fawrh pang ding.
         6 Pathian in i sen ruangah hihi ka sim a si. Pathian-ih thupek cu a si lo.
         7 Mipa hmuahhmuah hi keimah vekin um hai sehla ka duh. Asinan mi kipin anmai thilpek
         fingfing Pathian hnen ihsin an nei. Mi pakhat in thilpek pakhat a nei ih, midang in
         thilpek dang a nei ve.
         8 Curuangah nupi pasal nei lopawl le nuhmeipawl hnenah keimah vekih an um asile a ṭha
         tiah ka sim.
         9 Asinan an cakhiarnak an supawk thei lo a si ah cun nupi pasal nei lawlaw hai seh.
         Ziangahtile, nupi pasal neih cu cakhiarnak nasazet thawi an um rero hnakin a ṭhasawn.
         10 Nupi pasal a neiciatupawl hnenah keimai thupek si loin Bawipai thupek ka lo pe hai,
         nupi in a pasal ṭhen hlah seh.
         11 A ṭhen asile pasal nei loin um lan seh. Asilole a pasal thawn remawsal hai seh. Cun
         pasal khalin a nupi ṭhen hlah seh.
         12 A dangpawl hnenah Bawipai sim mi si loin keimah in ka sim, unau zokhal in zumlotu
         nupi a rak nei ih cu nu in amah thawi umtlang a lungkim asile cu nu cu ṭhen hlah seh.
         13 Cule zumlotu pasal a neitu nunau kha a pasal in amah thawi umtlang a lungkim asile
         tan hlah seh.
         14 Ziangahtile, zumlotu pasal cu a nupi ruangah thianhlimter a si. Cun, zumlotu nupi
         khal a pasal ruangah thianhlimter a si. Cuti rak si lo sehla, nan fatepawl cu an bawrhhlawh
         ding. Asinan annih cu atu ah an thianghlim.
         15 Asinan zumlotu in a ṭhen asile ṭhen ko seh. Cu mi thu ah cun, unaupa asilole unaunu
         cu ṭemṭawn a si lo. Asinan Pathian in kannih cu remawtei nung dingah in ko a si.
         16 Ziangahtile, maw nupi, na pasal na rundam ding le ding lo na thei maw si? Asilole,
         maw pasal, na nupi na rundam ding le ding lo ziangtin na thei?
         17 Sikhalsehla, Pathian in mi kip hnenih a zem vekin le Bawipa in mi kip a kawh hai
         vekin um hai seh. Cumi cu kawhhran hmuahhmuah hnenih thu ka pek mi a si.
         18 Serhtan a co mi, Pathian ih kawh mi an um maw? An um asile serhtan lo mi ah cang
         hlah seh. Serhtan lo mi, Pathian ih kawh mi an um maw? An um asile serhtan hlah seh.
         19 Serhtan si seh, tan lo si seh, zianghman a si lo. Pathian thupek thlun lawng hi a
         thupi mi a si.
         20 Mi kipin Pathian in a kawh laiih a sinak vek khan um ko hai seh.
         21 Pathian in a lo kawh laiah nang cu sal na si maw? Cu mi in na khawruah lo harter
         hlah seh. Asinan luatter theih na si le cumi cu hmang sawn aw.
         22 Ziangahtile, sal a si laiah Pathian in Bawipa ah a kawh mi cu Bawipai miluat a si.
         Cutivek thothoin miluat a si laiah Pathian in Bawipa ah a kawh mi cu Khrih-ih sal
         a si.
         23 Nannih cu man ih lei mi nan si. Milai sal ah cang hlah uh.
         24 U le nau tla, mi kipin Pathian in a lo kawh laiih nan sinak ah khan Pathian thawn
         umtlang ringring uh.
         25 Nupi pasal nei hrih lo pawlih thuhla ah cun Pathian hnen ihsin thupek ka nei lo.
         Asinan rinsan tlak mi si dingah Bawipai hnen ihsin zahngainak ka rak co ruangah ka
         ruahnak ka pe a si.
         26 Tulai harsatnak ruangah mipa cu a si kel vek khan um ko sehla a ṭha tiah ka ruat.
         27 Nupi ah ṭemṭawn na si maw? Phawihnak hawl hlah. Nupi ihsin mizalen na si maw? Nupi
         hawl hlah.
         28 Asinan nupi na neih asile thil na tisual lo. Fala him pakhat in pasal a neih asile
         thil sual a tuah lo. Asinan nupi le pasal a neitupawl cun himi nun ah harsatnak an
         tawng ding. Asinan, kei cun cu mi ihsin lo luatter ka duh.
         29 Asinan, u le nau tla, hihi ka sim a si, can a tawi zo a si. Atu thawkin nupi neipawl
         in nei lo vekin nung hai seh.
         30 A ṭap mipawl in ṭap lo vekin; aipuang mipawl in aipuang lo vekin; cule thil leitupawl
         khalin zianghman nei lo vekin um hai seh.
         31 Hi leitlun thil a hmangtupawl khalin hmang tam tuk lawmmam lo vekin um hai seh. Ziangahtile,
         hi leitlun milai umtudan hi a hloral rero a si.
         32 Nannih cu dawnharnak ihsin luat uh la ka lo duhsak. Nupi neilotu cun ziangtin Bawipai
         lung ka awiter ding tiin Bawipai thilpawl a ngaihtuah.
         33 Asinan nupi neitu cun ziangtin ka nupi lung ka awiter ding tiin leitlun thilpawl
         a ngaihtuah.
         34 Nupi le fala him lak khalah danglamnak a um. Pasal nei lo nunau cun a taksaruangpum
         le a thlarau a thianhlim theinak dingah Bawipai thilpawl a ngaihtuah. Asinan pasal
         nei nunau cun a pasal a lungawiter theinak dingah leitlun thilpawl a ngaihtuah.
         35 Himi hi nanmai hlawknak ding hrangah ka sim a si. Nan hmaiih thangkam ka tum a si
         lo. Mawi zetin nan nun ih, zianghmanin lo hnaihnawk lo ih, Bawipa lawng nan ren theinak
         dingah hihi ka sim a si.
         36 Asinan mipa zokhal a fala himte parah mawi loin ka um tiah amah le amah a ruahawk
         ih, a pasal neih kum khal a luan cuahco ih, cu nu in pasal neih a ṭul a si ah cun
         cu pa cun a duh vekin tuah ko seh. Thil sual a tuah lo. Neiaw hai seh.
         37 Sikhalsehla mipa in a thinlung in hngetkhoh zetin a ding, ṭulnak a nei lo, asinan
         amai duhnak tlunah thuneihnak a nei thei ih, cule a thinlung in cui fala him cu ṭhi
         lo dingih a ruahcat asile a tiṭha a si.
         38 Curuangah nupi ṭhitu cun a tiṭha a si. Asinan nupi ṭhilotu in a tiṭha sinsin.
         39 Nupi cu a pasal a nun sung hmuah cu Dan in a pasal ah a ṭemṭawn. Asinan a pasal a
         thih asile Bawipa ih um mi rori a duh mi zokhal nei dingah a zalen a si.
         40 Sikhalsehla, kei ka ruahdan ah cun midangih nupi si lotei a um asile a lungawi sawn
         ding. Cule kei khalin Pathian Thlarau nei ah ka ruataw ve a si.

1 Cule milempawl hnenih an hlan mi thilpawl thuhla ah cun kan zaten theihnak kan nei
         ti kan thei. Theihnak cun mi a tluangkhawngawter. Asinan duhdawtnak cun mi a tuahṭha.
         2 Cun, mi pakhatkhat in thil ziang simaw thei ih a ruahawk asile a theih ding vekin
         a thei hrih lo.
         3 Asinan Pathian a duhdawtu cu Pathian in a thei.
         4 Milempawl hnenih hlan mi thilpawl ei thuhla ah cun leitlun ah milem cu zianghman
         a si lo ti le Pathian amah pakhat siarlo a dang Pathian a um lo ti kan thei.
         5 Van ah si seh, lei ah si seh pathian tiih an kawh mipawl tampi an um ih, cule ‘pathian’
         tampi, ‘bawi’ tampi an um.
         6 Asinan, kannih hrangah cun Pathian pakhat, Pa lawng a um. Thil hmuahhmuah hi amai
         hnen ihsin an si ih, kannih cu amai hrangah kan um. Kan hrangah Bawi pakhat Jesu Khrih
         a um ih, thil hmuahhmuah hi amah ruangih um le kannih khal amah thawngih nung kan
         si.
         7 Cuti sikhalsehla mi kipin cui theihnak cu an nei lo. Mi hrekkhatpawl cun atu tiangin
         milem hmaiih an thawi mi rawl an ei tikah milem hnenih hlan mi a si ti ruat in an
         ei. Cumi cun an sia le ṭha theihnak cu a cak lo ruangah an sia le ṭha theihnak cu
         a bawrhhlawhter.
         8 Asinan rawl cun Pathian hnenah dinhmun ṭha ah in ret cuang lo. Ziangahtile, kan ei
         khal asile ṭhatdeuhnak kan nei cuang lo ih, kan ei lo a si khalle kan siatphah cuang
         lo.
         9 Sikhalsehla, himi nan zalennak hin a cak lo mipawl a tlukterlonak dingah va fimkhur
         uh.
         10 Ziangahtile, nang cun theihnak na nei ih, milem biaknak inn ah rawl ei dingih na
         to kha a sia le ṭha theihnak a cak lo mi pa in a lo hmu a si ah cun milem hmaiih hlan
         mi thilpawl cu ei dingah a ral a ṭhater lo ding maw?
         11 Na theihnak ruangah a hrangih Khrih a thi mi a cak lo mi unaupa kha a hloral ding
         maw?
         12 Nannih in unaupawl parah cutivekih thil nan tisual ih a cak lo mi a sia le ṭha theihnak
         nan tuahmawh tikah Khrih parah thil nan tisual a si.
         13 Curuangah, rawl in ka unau a tlukter ding a si ah cun ka unau ka tlukterlonak dingah
         ziangtik hmanah sa ka ei nawn lo ding.

1 Keimah, Paul cu apostol ka si lo maw? Mizalen ka si lo maw? Kan Bawipa Jesu Khrih
         cu ka hmu zo a si lo maw? Cule nannih cu Bawipa ih ka ṭuan suah mi nan si lo maw?
         2 Midangpawl in apostol ih in ruah lo a si khalle nan hnenah cun rinhlelh ding um loin
         apostol ka si hrimhrim. Ziangahtile, nanmah hi Bawipa ah apostol ka sinak tacik cu
         nan si.
         3 I zawihliahtupawl hnenih ka humawknak cu hitin a si,
         4 kannihpawl tla hi in le ei theinak kan nei lo maw si?
         5 Apostol dangpawl, Bawipai naulepawl le Kefas bangin zumtu nupi hruai theinak kan
         nei ve lo maw si?
         6 Asilole pumcawmnak hrangah hnaṭuan lo dingin kei le Barnabas lawng hi thuneihnak
         nei lo kan si cuangce maw si?
         7 Zo saw mahte tumaw ih, ralkap a ṭuan? Zo saw sabit hmuan a tuah ih a rah ei lo um?
         Zo saw tuukhal tahratih tuu hnawi in lo ih um?
         8 Cui thu tla cu milai vekin ka sim maw? Dan khalin cuvekin a sim a si lo maw?
         9 Ziangahtile, Mawsi Dan sungah, “Cawcang in fang a cil rero laiah a hmur ṭawn hlah,”
         tiih ngan a si. Pathian in cawcangpawl lawng maw a ngaihsak?
         10 Asilole Pathian in cumi cu kanmai hlawknak ding hrangah a sim a si lo maw? Rinhlelh
         ding um loin cui thu cu kan hlawknak dingih ngan a si. Lei lettu cun fang ah ding
         ruahsannak a nei ih, ruahsannak thawi fang a ciltu in a cil mi fang ei ding a ruahsan
         a si lo maw?
         11 Nan hnenah thlarau lam thilpawl kan tuh zo asile nan hnen ihsin leitlun thilpawl
         tla seng khal nungla, cucu thil pipa a si maw?
         12 Midangpawl in nan parah nan neih mi thil co theinak an neih a si ah cun kannih hi
         nei sinsin ding kan si lo maw? Sikhalsehla, cui thuneihnak cu kan hmang ve lo. Cu
         hnakin Khrih thuthangṭha kan dawnkhamlonak dingah thil ziangkim hi kan tuar ṭenṭo
         sawn a si.
         13 Temple sungih thil thianghlimpawl lakih rawngbawltupawl cun cui thil thianghlimpawl
         cu an ei ih, biakṭheng ih rawngbawltupawl cun biakṭheng thilpawl an co ve ti nan thei
         lo maw?
         14 Cutivek thothoin thuthangṭha simtupawl cu thuthangṭha ihsin pum cawmaw dingin Bawipa
         in thu a rak pe zo.
         15 Asinan, hi thilpawl hi kei cun pakhat hman ka hmang lo. Ka parah cuvekih nan tuah
         dingah hi thupawl tla hi ka ngan lo. Ziangahtile, Bawipa ih ka tluangkhawnnak hi mi
         pakhatkhat in zianghmanlo ih an canter hnak cun thih hi ka hrangah a ṭhasawn.
         16 Ziangahtile, thuthangṭha hi phuang hman ningla tluangkhawn ding zianghman ka nei
         lo. Ziangahtile, phuang loin ka um thei lo. Thuthangṭha hi ka phuang lo a si ah cun
         ka hmakhua a pit ding!
         17 Curuangah cui rawngbawl hna cu keimai duhhrilnak in ka ṭuan asile lawmman ka ngah
         ding. Ka duhhrilnak si lo ih ka ṭuan asile ṭuanvo hleice Pathian in i kilter tinak
         a si.
         18 Cuti asile ka lawmman cu ziang a si? Ka lawmman cu hihi a si, thuthangṭha ka phuan
         tikah Khrih thuthangṭha cu hlawh la loin ka phuang. Cutivekih thuthangṭha ka phuan
         tikah ka thuneihnak cu thuthangṭha ah ka hmang thluh lo tinak a si.
         19 Ziangahtile, kei cu mi hmuahhmuah hnen ihsin miluat si khal ningla mi a tam thei
         patawpih ka ngah theinak dingah mi hmuahhmuah ih sal ah keimah le keimah ka tuahaw.
         20 Jew-pawl ka ngah theinak dingah Jew-pawl hnenah cun Jew vekin ka um. Dan hnuaiih
         umpawl ka ngah theinak dingah Dan hnuaiih um mipawl hnenah cun Dan hnuaiih um vekin
         ka um.
         21 Dan neilopawl ka ngah theinak dingah Dan neilopawl hnenah cun Dan nei lo mi vekin
         ka um. Pathian hmaiah Dan nei lo cu ka si lo, asinan kei cu Khrih dan hnuaiih um mi
         ka si.
         22 Micaklopawl ka ngah theinak dingah micaklopawl hnenah cun micaklo vekin ka um. Ziangmawtital
         ih mi hrekkhat ka run theinak dingah mi hmuahhmuah hnenah thil ziangkimah ka cang.
         23 Nanmah thawn thuthangṭha ah covo neitu ka si theinak dingah thuthangṭha ruangah hipawl
         hi ka tuah a si.
         24 Tlan zuamawknak ih mi an tlan tikah an zaten an tlan. Asinan mi pakhat lawngin nehman
         laksawng a ngah ti nan thei lo maw? Curuangah nehman laksawng ngah dingin tlan uh.
         25 Zuamawknak ih mi a zuamtu cun thil ziangkimah a supaw. A siat thei mi nehman lukhum
         ngah dingah cutin an tuah. Asinan kannih cun a siat thei lo mi nehman lukhum ngah
         dingah cutin kan tuah ve a si.
         26 Curuangah mi pakhat hmuitin mi nei lo ih a tlan vek menin ka tlan lo. Cun, mi pakhat
         thli a thawng rerotu vek menin ka thawng lo.
         27 Midang hnenih thu ka phuan hnuah Pathian in tling lo i tilonak dingah ka taksaruangpum
         cu nasazetin ka thunun ih ka thuhnuai ah ka ret.

1 U le nau tla, kan pupapawlih thuhla thei lo ih nan um ka duh lo. An zaten mero hnuaiah
         an um ih, tifinriat an tansuak.
         2 Mawsi hnenah an zaten mero sungah le tifinriat sungah baptisma an co.
         3 An zaten thlarau rawl bangrep an ei.
         4 Cule an zaten thlarau ti bangrep an in. Ziangahtile, anmah a rak thluntu thlarau
         lam Lungpi ihta cu an in. Cui Lungpi cu Khrih a si.
         5 Asinan mi tamsawn in Pathian lung an awiter hrimhrim lo. Ziangahtile, Pathian in
         an ruakpawl tla cu ramṭhing ah a ṭhekdarh ṭheh.
         6 Annih in thil ṭha lopawl nasazetih an cak vekih kan cak ve lonak dingah cui thil
         cang mi thuhlapawl tla cu kan hrangah kan zohṭhim ding mi an si.
         7 Anmah lakih mi hrekkhat in milem an biak vekin be ve hlah uh. Cathianghlim in, “Cui
         minungpawl cu ei le in dingah an to ih nuamcen dingah an ding,” tiah a ti.
         8 Cule an lakih mi hrekkhatpawl in nu le pa sualnak an rak tuah vekin kannih cun tuah
         hlah uhsi. Cule ni khat ah anmah lakih mi thawngkul hluanthum cu an tlu ih an thi.
         9 An lakih mi hrekkhatpawl in Khrih an hniksak vekin hniksak ve hlah uhsi. Pathian
         in anmah cu rul tur neipawl a cuk thatter.
         10 Cule anmah lakih mi hrekkhat an phunzai vekin phunzai hlah uhsi. Anmahpawl cu siatsuahtu
         in a siatsuah thluh hai.
         11 Kan zohṭhim dingah cui thil hmuahhmuah cu an parah a thleng a si. San cemnakih a
         rak man mi kanmahpawl ralrin peknak ah hi thu hmuahhmuah tla hi ngan an si.
         12 Curuangah dingih a ruatawtu cu ralring seh, cu lo asile a tlu pang ding.
         13 Mi zo cio par khalih a thleng mi siarlo nan parah sualfawrhnak a thleng lo. Asinan
         Pathian cu a rinum. Anih cun nan tuar thei lo ding mi sualfawrhnak nan hnenih thlenter
         a siang lo ding. Cui sualfawrhnak nan tuar theinak dingah tlansuahnak lamzin a lo
         tuahsak ding.
         14 Curuangah ka duhdawt mi tla, milem biaknak ihsin tlan uh.
         15 Mifimpawl hnenih thusim vekin ka lo sim a si. Ka lo sim mi thu hi nanmah hrangah
         thuṭhen uh.
         16 Thlawsuah kengtu no kha thlawsuah kan pe. Cui no cu Khrih thisen ih kan pawlkawmawknak
         hi a si lo maw? Sang kan phel tikah khan Khrih taksaruangpum ah kan pawlkawmaw a si
         lo maw?
         17 Sang hlawm pakhat a um. Curuangah kannih cu tampi si hman nungla taksaruangpum pakhat
         kan si. Ziangahtile, kan zatein cui sang hlawm pakhat cu kan ṭawmaw a si.
         18 Taksa lamih Israel a si mipawl khi zoh hnik uh; raithawinak sa a eitupawl kha biakṭheng
         ṭawmpitu an si ve lo maw?
         19 Cuti asile, ka sim mi cu ziang a si? Milem cu ziang simaw a si, ka ti maw si? Asilole,
         milempawl hnenih an thawi mi kha ziang simaw a si ka tinak a si maw?
         20 Asinan ka lo sim mi cu, Zentelpawlih thawiawknak thilpawl cu Pathian hnenah si loin
         khawsepawl hnenah an thawi a si, ti hi a si. Khawsepawl thawn pawlkawmawknak nan neih
         ding ka duh lo.
         21 Bawipai no le khawsepawlih no cu nan inkawp thei lo ding. Bawipai cabuai ta le khawsepawl
         cabuai ta khal nan eikawp thei lo ding.
         22 Bawipa cu thikthu se ko kan tawkhrawk maw? Kannih cu amah hnakin kan caksawn maw?
         23 Thil ziangkim hi ka hrangah tuah a thiang. Asinan thil ziangkim tuah hi ka hrangah
         hlawknak a si lo. Thil ziangkim hi ka hrangah tuah a thiang. Asinan thil ziangkim
         in mi a tuahṭha lo.
         24 Zohman in amai hlawknak lawng hawl hlah seh. Asinan mi kipin midang hlawknak ding
         hawl sawn hai seh.
         25 Sa zuarnak ih an zuar mi poh cu nan sia le ṭha theihnak ruangah thu zianghman sut
         loin ei uh.
         26 Ziangahtile, “Leilung le a sungih a um mi hmuahhmuah cu BAWIPAI ta an si.”
         27 An lakih zumlotu pakhatkhat in rawl ei a lo sawm ih feh nan duh asile nan sia le
         ṭha theihnak ruangah thu zianghman sut loten nan hmaiih an lo hun mi pohpoh cu ei
         uh.
         28 Asinan mi pakhatkhat in na hnenah, “Himi cu milem hnenih hlan mi sa a si,” a lo ti
         asile a lo simtupai ruangah le a sia le ṭha theihnak ruangah cumi cu ei hlah aw. Ziangahtile,
         “Leilung le a sungih a um mi hmuahhmuah cu Bawipai ta an si.”
         29 Nangmai sia le ṭha theihnak hrangah si loin cu pai “Sia le ṭha theihnak,” ruangah
         ka sim a si sawn. Kei cu mizalen ka si. Curuangah, ziangah saw midang pakhatih sia
         le ṭha theihnak in kei cu thu i ṭhen ding?
         30 Lungawithu simnak thawn ka ei asile ziangruangah cu mi hrangih lungawithu ka sim
         mi ah anih in keimah dokalh in ṭawng ṭha lo a ṭawng?
         31 Curuangah nan ei ah si seh, nan in ah si seh, ziangtinkim nan tuahnak ah mi in Pathian
         an thangṭhat theinak ding hlirah tuah uh.
         32 Jew-pawl hnenah si seh, Grikpawl hnenah si seh, Pathian kawhhran hnenah si seh tluknak
         ding zianghman tuah hlah uh.
         33 Thil ziangkimah mi hmuahhmuah lung ka awiter. Ka tuah vekin nan tuah ding a si. Keimai
         hlawknak ka hawl lo. Cu hnakin, mi tampi rundam an si theinak dingah mi tampi-ih hlawknak
         ka hawl sawn a si.

1 Keimah, Paul in Khrih nun ka cawn vekin nannih khalin i cawng ve uh.
         2 U le nau tla thil ziangtinkimah in mang ih nan hnenih ka lo peksawngsin mi vek khan
         thurosiah cu nan kaihhnget ruangah ka lo lawm a si.
         3 Asinan hihi nan theih dingah ka duh, mipa kipih lu cu Khrih a si; nunau-ih lu cu
         mipa a si; cule Khrih-ih lu cu Pathian a si.
         4 Mipa zokhal a lu khuh tahratih thlacamtu asilole profet vekih thusimtu cun a lu a
         upat lo a si.
         5 Asinan nunau zokhal lu khuh loin thla a cam asilole profet vekih thu a simtu cun
         a lu a upat lo a si. Ziangahtile, cutiih a tuah asile a lu a metkawlh mi nunau thawn
         a bangrep a si.
         6 Ziangahtile, nunau in a lu a khuh lo asile a lu khal metkawlh lawlaw seh. Asinan
         nunau hrangah lu ziahkawlh asilole lu mehkawlh cu ningzahthlak a si. Curuangah nunau
         cu a lu khuh seh.
         7 Mipa cu Pathian-ih hmuihmel le ropitnak a si ruangah a lu khuh hrimhrim hlah seh.
         Asinan nunau cu mipa-ih ropitnak a si.
         8 Ziangahtile, mipa cu nunau ihsin a si lo. Asinan nunau cu mipa ihsin a si.
         9 Mipa cu nunau hrangih sersiam a si lo. Asinan nunau cu mipa hrangih sersiam a si.
         10 Curuangah, nunau cun vancungmipawl ruangah a lu parah thuneihnak hminsinnak nei seh.
         11 Sikhalsehla Bawipa ah cun mipa cu nunau lakah a zalen lo ih, nunau khal mipa lakah
         a zalen lo.
         12 Ziangahtile, nunau cu mipa ihsi ra um mi a si. Cutivek thothoin mipa khal nunau ihsin
         a ra um mi a si ve. Asinan thil ziangkim hi Pathian hnen ihsi ra um mi an si.
         13 Nunau in lu khuh loin Pathian hnenih thla a cam ding cu a mawi maw mawi lo? Nanmah
         ten thu ṭhenaw hnik uh.
         14 Mipa sam saupi zuah cu amai hrangah a ningzahthlak a si ti leitlun zephung khalin
         a lo zirh a si lo maw?
         15 Asinan nunau in sam saupi a neih asile cucu a ropitnak a si. Ziangahtile, a khuhawknak
         dingah Pathian in sam a pe.
         16 Asinan, cu mi thu ah mi pakhatkhat in a el duh asile a dang nunphung kan nei lo.
         Pathian kawhhranpawl khalin nunphung dang an nei lo.
         17 Asinan, hmunkhat ih nan pumkhawmawknak hi ṭhatsinnak hrangah si loin siatsinnak hrangah
         a si ruangah cui thu nanmah ka lo zirh tikah khan ka lo lawm lo.
         18 Ziangahtile, a pakhatnak ah kawhhran ih nan ratkhawm tikah nan lakah ṭhenṭheknak
         a um a si tiah ka thei. Cui ka theih mi cu ka zum nawn ko.
         19 Ziangahtile, nan lakih Pathian ih a pawm mipawl langter an si theinak dingah nan
         lakah fehsualpawl khal an um tengteng ding.
         20 Curuangah hmun pakhat ih nan ratkhawm tikah, cumi cu Bawipai zanriah ei dingah a
         si lo.
         21 Ziangahtile, mi tinin nan ei tikah mai bul zanriah nan ei hmaisa cio. Cule mi pakhat
         cu rilrawng in a um ih, a dang pakhat cu a ri.
         22 Einak le innak dingah inn nan nei a si lo maw? Pathian kawhhran cu nan hmuhsuam ih
         thil zianghman neilopawl cu an ning nan zakter a si lo maw? Nan hnenah ziang ka sim
         ding? Himi ah ka lo lawm ding maw? Ka lo lawm lo a si.
         23 Ziangahtile, Bawipai hnen ihsin ka ngah mi cu ka lo pesin a si. Bawipa Jesu in phiarsawm
         a si zan ah sang kha a lak ih,
         24 lungawithu a sim hnuah a phel. Cule, “La uh la ei uh. Hihi nan hrangih ka phel mi
         ka taksapum a si. Keimah in cin ringringnak dingah himi hi tuah uh,” tiah a ti.
         25 Cutivek thothoin zanriah a ei hnuah Jesu in no cu a lak ih, “Hi no hi ka thisen ih
         thuthlung thar a si. Hi no nan in tinten keimah in cin ringringnak dingah in uh,”
         tiah a ti.
         26 Ziangahtile, hi sang nan ei tinte le hi no nan in tinten Bawipai thihnak cu a ratsal
         hlanlo nan phuanglang a si.
         27 Curuangah mi zokhal himi Bawipai sang le no tlaklopi in a ei ih a intu cu Bawipai
         taksa le thisen parah thil a tisual a si.
         28 Asinan mi pakhat in amah le amah cekfelaw seh. Cule cui sang cu ei seh la cui no
         cu in seh.
         29 Ziangahtile, tlaklopi in a ei ih a intu cu amah thuṭhennak hrangah a ei ih a in a
         si. Anih cun Bawipai taksaruangpum thuhla cu a theihliah lo.
         30 Himi ruangah hin nan lak ihsin mi tampi cu cak lo le dam loin an um ih, mi tampi
         cu an thi.
         31 Asinan kanmah le kanmah thu kan ṭhenawk asile Pathian in thu in ṭhen lo ding.
         32 Asinan Bawipa in thu in ṭhen tikah leitlun mipawl thawi thiamlo in coterlonak dingah
         nun in sim a si.
         33 Curuangah ka u le ka nau tla, Bawipa zanriah ei dingih nan ratkhawm tikah pakhat
         le pakhat hngakaw uh.
         34 Cule, zokhal hmunkhat ih nan khawmawk tikah Pathian in thiamlo a lo cohlonak dingah
         zokhal a ril a rawn asile inn ah ei seh. A tang lai mi thupawl cu ka rat tikah ka
         tifel leh ding.

1 U le nau tla, atu ah thlarau lam thilpekpawl thuhla thawn pehparawin thei lo ih nan
         um ding ka duh lo.
         2 Zentelmi nan rak si laiah cun an lo hruainaknakah khan, a ṭawng thei lo mi milempawl
         hnenah hruai nan si ti nan thei.
         3 Curuangah zohman in Pathian Thlarau in, Jesu cu camsiat si seh, tiah an ṭawng lo.
         Cucu nan theih ding ka duh. Cule Thlarau Thianghlim ihsi lo cun zohman in, Jesu cu
         Bawi a si, tiah an ti thei lo.
         4 Thilpek a phunphun a um, asinan Thlarau cu pakhat a si.
         5 Rawngbawlnak a phunphun a um, asinan Bawipa cu pakhat a si.
         6 Cun, hnaṭuandan a phunphun a um, asinan thil ziangkim mi hmuahhmuah hnenih a ṭuantu
         Pathian cu pakhat a si.
         7 Hlawk tawnnak ding hrangah Thlarau in a pek mi thilpek cu phuanlang a si.
         8 Ziangahtile, Thlarau in mi pakhat hnenah fimnak thu a pe. Cui Thlarau thothoin a
         dang pakhat hnenah theihnak thu a pe.
         9 Cui Thlarau thotho cun a dang hnenah zumnak a pe. Cui Thlarau thothoin midang hnenah
         tidamnak thilpekpawl a pe.
         10 A dang hnenah thilmakpawl tuah theinak, a dang hnenah profet vekih thusim theinak,
         midang hnenah thlarau thleidan theinak, midang hnenah ṭawng phun dangdangih ṭawng
         theinak, cule a dang hnenah ṭawng phun dangdang leh theinak a pe.
         11 Asinan cupawl hmuahhmuah cu Thlarau bangrep le pakhat ih cangvaihnak a si. A duhdan
         vekin mi kip hnenah thilpekpawl cu a zem fingfing.
         12 Taksaruangpum cu pakhat lawng si khal sehla peng tampi a nei. Taksa pengpawl hmuahhmuah
         tla cu tam hman hai sehla taksaruangpum pakhat a si. Khrih khal cuvek a si ve.
         13 Ziangahtile, Jew-pawl si seh, Grikpawl si seh, salpawl si seh, miluatpawl si seh,
         kan zaten taksaruangpum pakhat ah Thlarau pakhat in baptisma in rak pe. Kan zaten
         Thlarau pakhat ah in dingin in tuah.
         14 Ziangahtile, taksaruangpum cun peng pakhat lawng a nei lo ih peng tampi a nei a si.
         15 Ke in, “Kei cu kut ka si lo ruangah taksaruangpi ih ta ka si lo,” ti hnik sehla,
         cutiih a ti ruangah taksaruangpi ih ta a si lo ngaingai maw?
         16 Cule, hna in, “Kei cu mit ka si lo ruangah taksaruangpi-ih ta ka si lo,” ti hnik
         sehla, cutiih a ti ruangah taksaruangpi ih ta a si lo ngaingai maw?
         17 Taksaruangpumpi hi mit si thluh hnik sehla, ziangtin a ngaithla thei ding? Taksaruangpumpi
         hi hna si thluh hnik sehla, ziangtin rim a hnim thei ding?
         18 Asinan, atu ah Pathian in amai duhdan vekin taksa peng zaten taksaruangpi ah a ret
         cio hai.
         19 Taksa peng an zatein peng pakhat lawng sita hnik sehla, taksaruangpi cu khuiah saw
         a um ding?
         20 Atu ah taksa peng cu tampi a um nan taksaruangpi cu pakhat a si.
         21 Mit in kut hnenah, “Ka lo ṭul lo,” tiah a ti thei lo. Lu in ke hnenah, “Ka lo ṭul
         lo,” tiah a ti thei fawn lo.
         22 Taksaruangpi-ih siat awl sawn zet a bang mi peng hrekkhatpawl tla hi a ṭulbik mi
         sawn an si.
         23 Upat tlak lem lo ih kan ruah mi taksa pengpawl, cupawl cu kan upat nasasawn ṭheu.
         Cun, kan taksa peng zahpi mipawl kha mawiten kan thuam.
         24 Asinan a mawi mi kan taksa peng hrekkhatpawl cun ṭul mi an nei lo. Pathian in taksa
         pengpawl cu pumkhat ah remten a kawm. Upatnak a tlasam mi taksa pengpawl cu upatnak
         tamsawn Pathian in a pe.
         25 Taksaruangpi ah ṭhenṭhekawknak a umlonak dingah cutivekin a tuah. Cui taksa pengpawl
         cun pakhat le pakhat bangrep in ngaihsakawktawnnak an neih sawnnak dingah a si.
         26 Taksa peng pakhat in a tuar tikah taksa peng hmuahhmuah in an tuarpi ve. Asilole
         taksa peng pakhat cu upat a si tikah taksa peng hmuahhmuah in an lungawipi ve.
         27 Cule nannih cu Khrih-ih taksaruangpum nan si. Pumpak cio hi cui taksaruangpumih peng
         nan si fingfing.
         28 Pathian in a pakhatnak ah apostolpawl, a pahnihnak ah profetpawl, a pathumnak ah
         zirhtupawl, cui hnuah thilmakpawl, cui hnuah tidamnak thilpekpawl, cun mi bawm theinakpawl,
         mi hoha theinakpawl le ṭawng phun dangdang ṭawng theinakpawl cu kawhhran ah a ret.
         29 An zaten apostol an si maw? An zaten profet an si maw? An zaten zirhtu an si maw?
         An zaten thilmak tuahtu an si maw?
         30 An zaten tidamnak thilpekpawl an nei maw? An zaten ṭawng phun dangdangin an ṭawng
         maw? An zaten cui ṭawng phun dangdang cu an let maw?
         31 Asinan, thilpek ṭhabikpawl cu nasazetin cak uh. Cuitlunah lamzin ṭhasin ka lo hmuh
         ding.

1 Minung ṭawngpawl le vancungmi ṭawng tlain ṭawng hman ningla duhdawtnak ka neih si
         lo ah cun kei cu dar awn vek men le darsumsel awn vek men ka si.
         2 Cule profet vekih thusim theinak thilpek nei in, thuthuppawl hmuahhmuah tla theithiam
         in le theihnak hmuahhmuah nei in, cule tlangpawl ṭhawn theinak zumnak hmuahhmuah tla
         nei hman ningla duhdawtnak ka neih si lo ah cun zianghmanlomen ka si.
         3 Miretheipawl cawmnak ah ka neih mi thil hmuahhmuah pe thluh in, ka taksaruangpi hi
         ur dingah pe hman ningla duhdawtnak ka neih si lo ah cun ka hrangah hlawknak zianghman
         a um lo.
         4 Duhdawtnak cu a thin a sau ih ngil a nei. Duhdawtnak cun mi a iksik lo, a duhaw lo
         ih, a puarthau fawn lo.
         5 Duhdawtnak cu mawi loin a nung lo, amai hlawknak lawng a hawl lo, awlten a thin a
         heng lo ih, midangih thil ṭha lo tuah mi a cing ringring lo.
         6 Dingfellonak ah a lung a awi lo ih, thutak ah a lung a awi sawn.
         7 Ziangkim a khuh thluh, ziangkim a zum, ziangkim a ruahsan ih, ziangkim a tuarsuak
         thei.
         8 Duhdawtnak cu a cem dah lo. Asinan profet vekih thusimnak hi um khal sehla a hloral
         leh ding. Ṭawng phun dangdangih ṭawng theinak hi um khal sehla a cem leh ding. Theihnak
         a um khalle a hloral leh ding.
         9 Ziangahtile, kim loin kan thei ih, kim loin profet vekin thu kan sim.
         10 Asinan a famkim mi a ra thlen tikah cun a kim lo mi hi hlohralter a si leh ding.
         11 Nauhakte ka si laiah nauhak vekin ka ṭawng, nauhak bangtukin ka theithiam ih, nauhak
         vekin ka ruat. Asinan, ka pitlin tikah cun nauhak thilpawl cu ka hlawn thluh.
         12 Ziangahtile, atu ah cun dar thlalang sungah kan hmu duadi a si. Asinan cu tik canah
         cun hmaitawn in kan hmu leh ding. Atu ah cun famkim loin ka thei. Asinan cu tik canah
         cun Pathian ih i theih thluh vekin thil ziangkim ka thei thluh leh ve ding.
         13 Atu ah hi thil pathum, zumnak, ruahsannak le duhdawtnak pawl tla an um. Asinan hipawl
         lakih a ropibik cu duhdawtnak a si.

1 Duhdawtnak cu dawi uh la thlarau lam thilpekpawl tla cu nasazetin cak uh. Ahleicein
         profet vekih thusim hi cak uh.
         2 Ziangahtile, ṭawng dangih a ṭawngtu cun minung hnenah a ṭawng lo ih, Pathian hnenah
         a ṭawng sawn a si. Ziangahtile, zohman in a ṭawng mi cu an theithiam lo. Sihmansehla
         a thlarau ah cun thuthuppawl tla a sim a si.
         3 Asinan profet vekih thusimtu cun minung hnenah tuahṭhatnak thu, thapeknak thu le
         hnangamnak thu a sim.
         4 Ṭawng dangih a ṭawngtu cun amah le amah a tuahṭhaaw. Asinan profet vekih thusimtu
         cun kawhhran a tuahṭha.
         5 Nan zaten ṭawng dangdangin ṭawng uhla ka duh. Asinan profet vekih thu nan sim ding
         cu ka duh sawn. Ziangahtile, ṭawng dangdangih ṭawngtu in kawhhran tuahṭhatnak dingah
         a let lo a si ah cun profet vekih thusimtu cu a ropisawn a si.
         6 Ka u le ka nau tla, atu ah ṭawng dangdang thawi ṭawng in nan hnenah ra hnik ningla,
         cumi cun ziang hlawknak a lo pe ding? Pathian ih a phuansuah mi si seh, theihnak thawn
         si seh, profet vekih thusimnak in si seh, asilole zirhnak in si seh nan hnenih ka
         sim lawngah cumi cun a lo hlawkter a si.
         7 Nunnak nei lo mi thil phirivau asilole ṭingṭang hmang in aw an suah tikah anmai aw
         dik an suah lo asile zohman in phirivau an tum ti le ṭingṭang an tum ti an thei thei
         lo ding.
         8 Tawtawrawt khalin aw fiang a suah lo asile zo so raldo dingah a tim a tuah ding?
         9 Cutivek thothoin nan hnen khalah a si. Nannih in theihthiam awl mi ṭawngkampawl nan
         lei in a ṭawng lo asile ziang nan ṭawng ti ziangtin an thei ding? Ziangahtile, thli
         lakih ṭawng rero men nan si.
         10 Rinhlelh ding um loin leilung tlunah ṭawng phun dangdang tam zet a um. Cupawl cun
         sullam an nei fingfing.
         11 Curuangah mi pakhat in ka hnenah a ṭawng ih a ṭawng miih sullam ka theih lo ah cun
         a hrangah kei cu ram dang mi vek ka si ding ih, anih khal ka hrangah ram dang mi vek
         a si ve ding.
         12 Cutivek thothoin nan hnen khalah a si. Thlarau lam thilpekpawl tla nasazetin nan
         cak. Curuangah cutiih nan caknak ah kawhhran tuahṭhat thiam zettu si ding cu cak uh.
         13 Curuangah ṭawng dangih a ṭawngtu cun a leh theinak dingah thla cam seh.
         14 Ziangahtile, ṭawng dangih thla ka cam asile ka thlarau in thla a cam, asinan ka theihthiamnak
         cun rah zianghman a suah lo.
         15 Curuangah, ziang ka tuah ding? Thlarau thawn thla ka cam ding ih, theihthiamnak thawn
         khal ka cam ding. Thlarau thawn hla ka sak ding ih, theihthiamnak thaw khalin ka sak
         ding.
         16 Cu lo asile, na thlarau thawn Pathian na thangṭhat tikah a leng lam mi cu tawkih
         a umtupa cun ziang na sim ti a theithiam lo. Pathian hnenih lungawithu na sim tikah
         cu pa cun ziangtin, “Amen,” tiah a ti thei ding.
         17 Ziangahtile, lungawithu cu na sim ṭha taktak ko nan cu pa cu na tuahṭha cuang lo.
         18 Nannihpawl hmuahhmuah hnakin ṭawng phun dangdangih ka ṭawng tamsawn ruangah ka Pathian
         hnenah ka lung a awi.
         19 Sikhalsehla kawhhran sungah cun ka ṭawngkam in midangpawl khal ka zirh theinak dingah
         ṭawng dangih kam thawnghra ka ṭawng hnakin ka theihthiamnak thawi ṭawng kam nga ṭawng
         ka duh sawn.
         20 Ka u le nau tla, theihthiamnak ah nauhak hlah uh. Asinan midang parih lungput ṭha
         lo thu lamah cun nausente si uh la theihthiamnak lamah cun pitling uh.
         21 Dan bu sungah hitin ngan in a um, “Hi minungpawl hnenah ram dang ṭawngpawl a ṭawngtu
         le ram dang mipawlih hmur hmang tahratin ka ṭawng ding. Cutin tuah khal ningla in
         ngaithla cuang lo ding,” tiah Bawipa in a ti.
         22 Curuangah ṭawng phun dangdang cu zumtupawl hrangah si loin zumlotupawl hrangih hminsinnak
         a si. Asinan profet vekih thusim theinak cu zumlotu hrangah si loin zumtu hrangah
         a si.
         23 Curuangah kawhhran mi hmuahhmuah hmun pakhat ah rakhawm in nan zaten ṭawng phun dangdangih
         nan ṭawng asile cu tawkah zir lo mi asilole zumlotu an rat tikah nannih cu miaa an
         si an lo ti lo ding maw?
         24 Asinan kawhhran mi zaten profet vekih thu an sim a si ah cun zumlotu asilole zir
         lo mi a ra luh tikah an zaten anih cu a sualnak an theisuakawter ding ih an zaten
         an hmusuakawter ding.
         25 Cuti cun a thinlung ih thuthuppawl cu Pathian in a theihter ding. Cule a bawkkhup
         ding ih, Pathian a be ding. Cun, nan hnenah Pathian a um taktak a si, tiah a ti ding.
         26 Ka u le ka nau tla, ziangtin a si ding? Nan khawmawk tikah pakhat cioin thangṭhatnak
         hla sak ding si seh, thu zirh ding si seh, ṭawng dang si seh, Pathian-ih thuphuansuah
         mi si seh, ṭawng dang leh theinak si seh nan nei. Thil ziangkim hi tuahṭhat tawnawknak
         hrangah tuah si seh.
         27 Mi pakhatkhat in ṭawng dangin a ṭawng asile mi pahnih asilole a tambik ah mi pathum
         si hai seh. Pakhat hnu pakhat ṭawng hai seh la midang pakhat in an ṭawng let seh.
         28 Asinan lettu a um lo asile, a ṭawngtu cu kawhhran sungah daiten um seh. Amah le amah
         hnenah le Pathian hnenah ṭawng seh.
         29 Profetpawl cun pahnih asilole pathum in thu sim hai seh la a dangpawl in thu rak
         ṭhenfel hai seh.
         30 A kiangih to midang hnenah Pathian hnen ihsin thuphuansuah a dawn asile a hmaisa
         pa cu daiten rak um men seh.
         31 Ziangahtile, mi kipin an zir ih thazang an ngah theinak dingah nan zaten profet vekin
         pakhat hnu pakhat thu nan sim thei.
         32 Profetpawl cun anmai thlarau an uk thei a si.
         33 Ziangahtile, Pathian cu buainak Pathian a si lo ih, mithianghlimpawlih kawhhran hmuahhmuah
         ah daihnak a um vekin, anih cu daihnak Pathian a si sawn.
         34 Kawhhran hmuahhmuah sungah nan nunaupawl cu daiten um hai seh. Ziangahtile, annih
         cu ṭawng sen an si lo. Dan ih a sim vekin, annih cu thulung in um sawn men hai seh.
         35 Thil ziangkhal zir an duh asile inn ah an pasal sut hai seh. Ziangahtile, nunau hrangah
         kawhhran sungih ṭawng cu ningzakza a si.
         36 Pathian thu cu nanmah hnen ihsin maw a thawk? Asilole nanmah hnen lawngah maw a rat?
         37 Mi zokhal amah le amah profet le thlarau miih a ruahawk asile nan hnenih ka ngan
         mi thupawl hi Bawipai thupek an si ti thei seh.
         38 Asinan mi pakhatkhat in cumi cu a theihthiam lo asile thei loin um men seh.
         39 Curuangah, u le nau tla, profetpawl vekih thusim ding hi nasazetin cak uh la ṭawng
         phun dangdangih ṭawng ding hi kham hlah uh.
         40 Thil ziangkim hi mawi zet le fel zetin tuah si seh.

1 Cuitlunah, u le nau tla, keimah Paul in nan hnenih ka rak phuan zo mi, nan rak cohlan
         zo mi le nan dinnak khal a si mi thuthangṭha cu nan hnenih phuansal ka duh.
         2 Nan hnenih ka rak phuan mi thu kha nan cin ringring ih nan zumnak kha ṭhathnemnak
         nei lo a si lo ah cun cui thuthangṭha in rundam nan si.
         3 Ziangahtile, a hmaisabikah keimah khalih ka rak cohlan ve mi cu nan hnenah ka rak
         lo pesawngsin. Cumi cu hitin a si, Cathianghlim ih a sim vekin Khrih cu kan sualnakpawl
         hrangah a thi.
         4 An phum ih, Cathianghlim ih a sim vekin a ni thumnak ah a thosal.
         5 Cule, anih cu Kefas hnenah a lang. Cun mi hleihnihpawl hnenah a lang.
         6 Cui hnuah, vei khatte unau zanga lenglopawl hnenah a lang. Cupawl lakih a tamsawn
         cu atu tiang an nung lai. Asinan a hrekkhatpawl cu an itthat zo.
         7 Cui hnuah, James hnenah a lang. Cun, apostolpawl hmuahhmuah hnenah a lang.
         8 Anetabikah, a tikcucan lo ih suak nausen vek a si mi keimah hnen khalah a lang ve.
         9 Ziangahtile, kei cu apostolpawl hmuahhmuah lakah a thupilobik ka si. Pathian kawhhran
         ka tiduhdah ruangah apostol tiih kawh tlak hman ka si lo.
         10 Asinan, Pathian zangfahnak ruangin keimah cu ka si vekin ka si. Ka parih zangfahnak
         i pek mi cu rahsuah nei lo a si lo. An zate hnakin tamsawn ka ṭuan. Asinan, a ṭuantu
         cu keimah ka si lo. Ka hnenih um Pathian zangfahnak in a ṭuan sawn a si.
         11 Curuangah, keimah in si seh, annih in si seh, cui thuthangṭha cu kan phuang. Cule
         nannih in cucu nan rak zum.
         12 Mithi lak ihsin Khrih cu a thosal ti hi kan phuang. Cutin kan phuang ko na cingin
         nanmah lakih mi hrekkhat cun mithi thawhsalnak a um lo, tiah nan ti. Ziangtin cutin
         nan ti thei?
         13 Mithi thawhsalnak a um lo asile Khrih khal a thosal lo tinak a si ding.
         14 Cule Khrih a thawhsal lo asile kan thusim mi cu zianghmanlomen a si ih, nan zumnak
         khal zianghmanlomen a si.
         15 A si, kannih cu Pathian thu theihtertu diklo kan si. Ziangahtile, mithi an thawhsal
         taktak lo a si ah cun Pathian in a thawhter lo mi Khrih cu a thoter a si tiah Pathian
         thuhla kan rak theihter.
         16 Ziangahtile, mithi an thawhsal lo a si ah cun Khrih khal a thosal lo tinak a si ding.
         17 Khrih cu thawhter a si lo ah cun nan zumnak cu ṭhathnemnak nei lo a si ding ih nanmah
         khal nan sualnakpawl ah nan rak um hrih lai tinak a si ding.
         18 Cule Khrih ih a itthat mipawl khal an hloral tinak a si ding.
         19 Hi nun sung hrang lawngah Khrih ah ruahsannak kan neih asile midang hmuahhmuah hnakih
         zangfahumzabik kan si ding.
         20 Asinan atu ah Khrih cu mithi lak ihsin a thosal ih a itthat mipawlih rah hmaisabikah
         a cang.
         21 Mi pakhat ruangin thihnak a ra ih, mithi lak ihsin thawhsalnak khal mi pakhat ruangin
         a ra.
         22 Adam ah mi hmuahhmuah an thih vekin Khrih ah mi hmuahhmuah nunter an si ding.
         23 Sihmansehla mi kipin anmai can cioah an tho ding. Khrih cu rah hmaisabik a si. Cui
         hnuah, Khrih a ratsal tikah Khrih ta a si mipawl cu an tho ding.
         24 Cu tikah Khrih in uknak hmuahhmuah, thuneihnak hmuahhmuah le huham tla zianghmanlo
         ah a cangter ding ih a uknak cu Pa Pathian hnenih a hlan hnuah san cemnak cu a ra
         thleng ding.
         25 Ziangahtile, anih cun a ralpawl hmuahhmuah a ke hnuaiih a ret thluh hlanlo a uk ding.
         26 Siatbal ding mi anetabik ral cu thihnak a si.
         27 Ziangahtile, “Pathian in thil hmuahhmuah cu Khrih-ih ke hnuaiih a ret,” tikah amah
         le amah cu a retaw lo. Amah cu thil hmuahhmuah Khrih hnuaiih rettu a si. Cathianghlim
         in, “Thil hmuahhmuah cu Khrih-ih ke hnuaiah a ret a si,” tiah a ti tikah cui thu cu
         a fiang a si.
         28 Fapa hnuaiah thil ziangkim ret thluh a si tikah, Fapa hnuaiih thil ziangkim ret thluhtu
         Pathian ih hnuaiah Fapa amah rori khal a retaw ding ih, cule Pathian cu ziangkim ih
         ziangkim a si thei ding.
         29 Mithi thawhsalnak a um lo asile, a thi mipawl aiawh ih baptisma a cotupawl hin ziang
         an tuah ding? Ziangruangah a thi mipawl aiawh in baptisma an co?
         30 Cule ziangruangah kannihpawl hi ṭihphang ih kan um ringring?
         31 Khrih Jesu kan Bawipa ah nanmah ih hmaihngalnak ka neih mi thawngin, ni tin ka thi
         a si, ti ka nemhnget.
         32 Milai sualawkdan vekih Efesa khua ah sahrangpawl thawn kan rak sualawk asile ka hrangah
         hlawknak ziang a um? Mithi an thawhsal lo asile, “Kan ei pei ih kan in pei. Ziangahtile,
         thaisun ah kan thi ding,” tiah kan ti pei.
         33 Bum in um hlah uh, “Miṭhalopawl thawi kawmawknak cun nuncan ṭha a siatsuah.”
         34 Dingfelnak ah ṭhangharh uh la thilsual tuah hlah uh. Ziangahtile, mi hrekkhat cun
         Pathian an thei lo. Cui thu cu nan ning a zahnak dingah ka sim a si.
         35 Asinan mi hrekkhat in, “Mithipawl cu ziangti vekin thawhter an si? Ziang taksaruangpum
         thawn an tho?” tiah an ti ding.
         36 Nang miaa! Na tuh mi thlaici kha a thih lo ah cun a nung thei lo.
         37 Asinan thlaici na tuh tikah a ra um ding mi a kung kha na tuh lo. Sangvut si seh,
         thlaici dang si seh, a ci lawng na tuh a si.
         38 Asinan Pathian in cui thlaici hrangah a duhdan vekin kung a pe hai ih, thlaici hmuahhmuah
         hrangah anmai kung cio a pe fingfing.
         39 Taksa hmuahhmuah hi taksa phun khat an si lo. Minung taksa a dang, ramsa taksa a
         dang, nga taksa a dang, vate taksa khal a dang.
         40 Van taksa a um ih, lei taksa khal a um. Asinan van taksa ropitnak cu a dang ih, lei
         taksa ropitnak khal a dang.
         41 Ni ropitnak a dang ih, thla ropitnak a dang, arsi ropitnak khal a dang. Arsi le arsi
         khal ropitnak ah cun an bangaw lo.
         42 Mithi thawhsalnak khal cutivek thotho a si. Taksaruangpum cu ṭawih thei in tuh a
         si ih, ṭawih thei loin thawhter a si.
         43 Taksaruangpum cu santlailo zetih tuh a si ih, ropi zetin thawhter a si. Cak lo zetih
         tuh a si ih, huham nei ih thawhter a si.
         44 Lei taksaruangpum cu lei taksaruangpum in tuh a si ih, thlarau taksaruangpum ih thawhter
         a si. Lei taksaruangpum a um ih, thlarau taksaruangpum khal a um.
         45 Cumi cu Cathianghlim in, “Milai hmaisa Adam cu a nung mi lei taksaruangpum ah a cang,”
         tiih a ti vek khan a si. Adam neta cu nunnak petu thlarau a si.
         46 Sikhalsehla, milai hmaisabik cu thlarau lam milai a si lo. Anih cu lei milai a si.
         Cui hnuah thlarau lam milai a ra.
         47 Milai hmaisabik cu leilung mi, leivut ihsin tuah mi a si. A pahnihnak milai cu van
         ihsin a ra mi Bawipa cu a si.
         48 Leivut ih tuah mi milaipawl cu cui leivut ih tuah mi milaipa vek kha an si. Cule
         vancung ih um mipawl cu cui van milaipa vek kha an si.
         49 Leivut ih tuah mi milai bangnak kha kan put bangin van milaipa bangnak khal kan pu
         ding a si.
         50 U le nau tla, atu ah hihi ka sim a si, milai taksa le thisen cun Pathian uknak cu
         ro ah a co thei lo. Cutivek thothoin a ṭawih thei mi in a ṭawih thei lo khal a co
         thei lo.
         51 Ngai hnik, thuthup ka lo sim, kan zaten kan itthat ṭheh lo ding, asinan kan zaten
         tidanglam kan si ding.
         52 Tawtawrawt netabik a awn tikah reilote sungah, mitṭhep karah tidanglam kan si ding.
         Ziangahtile, tawtawrawt a awn ding ih mithipawl cu ṭawih thei loin an tho ding ih,
         tidanglam an si ding.
         53 Ziangahtile, a ṭawih thei mi hi taksaruangpum hin a ṭawih thei lo mi a hruh tengteng
         ding. A thi thei mi hi taksaruangpum hin a thi thei lo mi a hruh tengteng ding.
         54 Cule a ṭawih thei mi hi taksaruangpum hin a ṭawih thei lo mi a hruh ih a thi thei
         mi hi taksa hin a thi thei lo mi a hruh tikah, Cathianghlim in, “Thihnak cu nehnakin
         a dawlh ṭheh,” a ti mi cu a thleng kim ding.
         55 “Maw Thihnak, na hmanrua cu khuiah a um? Maw Mithikhua, khuiah saw na nehnak cu?”
         56 Thihnak ih hmanrua cu sual a si. Sual ih huham cu Dan hi a si.
         57 Asinan kan Bawipa Jesu Khrih zarih nehnak in petu Pathian hnenah lungawithu um hram
         seh.
         58 Curuangah, ka duhdawt mi u le nau tla, nan hnaṭuannak cu Bawipa ah a lak a si lo
         ti nan theih ruangah dinghnget uh la ṭhawn theih loin um uh la, cule catbang loin
         Bawipai hnaṭuannak ah peaw sinsin uh.

1 Atu ah mithianghlimpawl hrangih thawhhlawm khawn thu thawn pehparawin Galatia peng
         ih um kawhhranpawl hnenih thu ka rak pek vek khan nannih khalin tuah ve uh.
         2 Zarh khat sungih ni hmaisabik ni ah mi kipin Pathian ih malsawm a lo pekdan cio vekin
         sumpai rak thawh fingfing uh la rak khawl cia uh. Cutin nan hnenih ka rat tikah sumpai
         nan khawn a ṭul nawn lo ding.
         3 Cule ka rat tikah siang zetih nan thilpek cu Jerusalem khua ih fehpitu dingah nan
         ca sungih nan remti mipawl cu ka thlah hai ding.
         4 Keimah rori feh a remcan asile annih cu ka hnenah an feh ve ding.
         5 Masidonia peng ka paltlang hnuah nan hnen ka thleng ding. Ziangahtile, Masidonia
         peng cu ka paltlang ding a si.
         6 Ka khualtlawnnak khuitawk hmun khalih in thlah theinak dingah thlatang sung hmuahhmuah
         nan hnenah ka cam khal a si men thei.
         7 Ziangahtile, atu ka feh phahih nanmah lo hmuh men cu ka duh lo. Neta ah Bawipa in
         i sian asile nanmai hnenih can tawkfang cam ding ka beisei a si.
         8 Asinan Pentikos puai tiang Efesa khua ah ka cam ding.
         9 Ziangahtile, a ropi le a hlawhtlinnak sangka cu ka hrangah a awngaw. Asinan dodaltu
         tampi khal an um ve.
         10 Timothy a ra thlen asile ṭihnak um lo ih nan hnenih a um theinak dingah rak ngaihsak
         uh. Ziangahtile, anih cu keimah in Bawipai hna ka ṭuan vekin a ṭuan.
         11 Cuiruangah zohman in amah cu hmuhsuam hlah hai seh. Ka hnenih a rat theinak dingah
         hnangamten thlah uh. Ziangahtile, amah cu unaupawl thawn ka rak hngakhlap zet.
         12 Kan unaupa Apollos thu thawn pehparawin unaupawl thawn nan hnenih ra dingin nasazetin
         tha ka pe. Asinan, atu ah cun rat a duh lo. Can remcang a neih tikah a ra leh ding.
         13 Ralring uh, zumnak ah dinghnget uh, pacang zetin um uh la, cak zetin um uh.
         14 Nan tuah mi hmuahhmuah cu duhdawtnak in tuah uh.
         15 U le nau tla, Stefanas tei insungsang cu Akhaia peng ih rah hmaisabik an si ti nan
         thei. Annih cu mithianghlimpawl rawngbawlsaknak ah an rak peaw zet.
         16 Cuvek mipawl hnenah le zokhal kan hnaṭuanpi a si mi le nasazetih hna a ṭuantupawl
         hnenah tuhlutaw dingin ka lo ngen a si.
         17 Stefanas, Fortunaṭas le Akhaikas an rak thlen ruangah ka lung a awi. Ziangahtile,
         nan rak tuah lo mipawl kha an rak pe thluh.
         18 Ziangahtile, annih cun ka thlarau le nan thlarau cu tha thar an pe. Curuangah kha
         vek mipawl kha cu rak lawm uh.
         19 Asia peng ih kawhhranpawl hmuahhmuah in cibai an lo buk. Akuila le Prisilla in, an
         inn ih a um mi kawhhranpawl thawn nasazetin Bawipa ah cibai an lo buk.
         20 Unaupawl hmuahhmuah in cibai an lo buk. A thianghlim mi hnamawknak thawn cibai bukaw
         uh.
         21 Keimah, Paul in hi cibaibuknak hi ka kut roriin ka ngan.
         22 Zokhal Bawipa Jesu Khrih a duhdaw lo asile, anih cu Anathema in um seh. Maranatha!
         23 Bawipa Jesu Khrih zangfahnak cu nan hnenah um seh.
         24 Khrih Jesu ih um mi nan zate hnenah ka duhdawtnak cu um hram seh. Amen.2 KORIN2 KORIN2 KORIN2 KORIN2 KORIN

1 Pathian duhzawng ih Jesu Khrih-ih apostol, keimah Paul le kan unaupa Timothy in Korinth
         khua ih Pathian kawhhran le Akhaia peng hmuahhmuah ih mithianghlimpawl hmuahhmuah
         hnenah ca kan lo kuat.
         2 Pathian kan Pa le Bawipa Jesu Khrih hnen ihsin zangfahnak le hnangamdaihnak cu nan
         hnenah um hram seh.
         3 Kan Bawipa Jesu Khrih-ih Pa a si mi Pathian, zahngainak tla ih pa le lamzin phun
         zakipih in thlangamtu Pathian cu thangṭhat in um seh.
         4 Pathian ih in thlangamnak in harsatnak phun zakip a tuartupawl kan thlangam ve theinak
         dingah anih cun kan harsatnak hmuahhmuah ah in thlangam ṭheu a si.
         5 Ziangahtile, Khrih tuarnak cu kanmah ih a luanliam vekin Khrih zarah Pathian thlangamnak
         cu kanmah ah a luangliam a si.
         6 Harsatnak kan neih asile, cucu nan thlangamnak le nan runsuahnak hrangah a si. Cumi
         cun kan tuar mi vek harsatnak tuar theinak a lo pe thei a si. Asinan Pathian in in
         thlangam asile cu mi khal cu nanmai thlangamnak le runsuahnak hrangah a si.
         7 Tuarnakpawl ih telvetu nan si ih, thlangamnak khalih telvetu nan si ti kan theih
         ruangah kan ruahsannak cu a hnget a si.
         8 U le nau tla, Asia peng ih kan parih a thleng mi harsatnakpawl kha thei lo ih nan
         um ding kan duh lo. Kha tiih kan phurh thei lo ding mi phurrit nasazet kan parih a
         rung thlen ih, cu mi ruangah nun ding hman ruahsan lo tiangih kan um kha nan theih
         kan duh a si.
         9 Kanmah le kanmah rinsanaw loin, mithi kaithotu Pathian kan rinsan sawn theinak dingah
         thi dingih thu ṭhensak mi vekin kan um.
         10 Cui Pathian cun kha vek thihnak rapthlak ihsin in runsuak zo. Atu khalah in run.
         In runsuak leh ding tiah amah ah ruahsannakhnget kan nei.
         11 Pathian zangfahnak thilpek ruangah mi tampi in kanmai ruangah Pathian an thangṭhat
         ding. Nannih khalin kan hrangah thlacamnak in in rak bawmkhawm.
         12 Kan tluangkhawndan cu hitin a si, milai fimnak si loin, Pathian zangfahnak ruang
         sawn ih nundan tluangtlamte le Pathian ṭihnak nun dik zetih hi leitlun ih kan nun
         ṭheu kha, kan sia le ṭha theihnak in in theihpi ih, nannih lak sinsin tla ah cun cutivekin
         kan um sinsin a si kha.
         13 Ziangahtile, nan siar mi le nan theihthiam mi siarlo thil dang zianghman nan hnenah
         kan ngan lo. A cemnet tiang khalin ziangkim nan theihthiam thluh ka zum a si.
         14 Cutivekin nannih cun ziangmaw zat cu in rak theithiam zo. Bawipa Jesui ni ah kannih
         cu nan tluangkhawnnak kan si bangin nannih khal kan tluangkhawnnak nan si ding ka
         beisei.
         15 Cucu ka theihfiang ruangah a vei hnihnak hlawknak nan neih theinak dingah nan hnenih
         rat hmaisak ka rak tum.
         16 Masidonia peng ka tlawn zawngah ka lo tlawng phah ding ih, Masidonia ihsin nan hnenah
         ka kirsal ding tiah ka rak tum. Cule nannih in Judia peng ah in thlah uh la tiah ka
         rak ruat.
         17 Cu mi ka tumtah tikah awltlawng tukin ka ti pang maw? Ka tumtah mi thilpawl hi milai
         tidan vek menih tum in, a si, a si tithul, a si lo, a si lo tithul, dualdo maw ka
         si?
         18 Asinan, Pathian cu mirinum a si vekin nan hnenih kan ṭawng mi thupawl hi, a si tithul,
         a si lo tithul, dualdo a si lo.
         19 Pathian Fapa, Jesu Khrih thu cu Silas le Timothy le kei in nan hnenah kan rak phuang.
         Cu mi ruangah amai thuhla kan sim mi cu a si tithul, a si lo tithul dualdo si loin,
         amah ah cun, a si, ti lawng hi a si ringring.
         20 Ziangahtile, Pathian thutiamkam hmuahhmuah tla hi amah ah cun, ‘A si,’ ti a si thluh.
         Kanmah ruangah mi in Pathian an thangṭhat theinak dingah amah ah cun, ‘Amen,’ ti a
         si.
         21 Atu ah nannih le kannih Khrih ih in hngettertu le hriak in thihtu cu Pathian a si.
         22 Anih cun tacik in khen ih, kan thinlung sungah hamnak ah Thlarau Thianghlim in rak
         pe a si.
         23 Ka lo anhaiterlonak dingah Korinth ah ka rasal nawn lo. Ka sim mi a dik a si ti ka
         nunnak ih i theihpitu cu Pathian a si.
         24 Nan zumnak parah Bawi vekih lo uk kan duh lo. Cu hnakin, nan hlim theinak dingah
         kannih cu nan hnaṭuanpi kan si sawn. Ziangahtile, nannih cu zumnak in nan dinghnget
         a si.

1 Asinan, thinna cing cun nan hnen ra lo tlawngsal nawn lo dingin thu ka ruatcat zo.
         2 Ziangahtile, nan thin ka lo natter asile, zo in ka lung i awiter ding? Thin ka natter
         mi nanmahpawl thotho kha ka lung i awitertu ding nan si lo maw?
         3 Nan hnen ka ra thlen tikah ka lung i awitertupawl in ka riah in siatterlonak dingah
         hiti hin ka ngan a si. Ka lungawinak cu nan zateih lungawinak a si tiah zumhngehnak
         ka nei.
         4 Ziangahtile, riahsia zet le thinhar zetin nan hnenah mitthli tampi thawn ca ka ngan.
         Nan thinnatnak dingah a si lo. Cu hnakin ka lo duhdawt zet ti nan theihnak dingah
         a si sawn.
         5 Asinan, mi pakhat in thinnatnak a suahter asile keimah lawng ka thin in nater a si
         lo ih, nan zaten tawkfang cu nan thin a lo nater a si. Ka nat lutuk lonak dingah malte
         lawng ka rel a si.
         6 Cuvek mi hrangah cun mi tampi in dantatnak an pek mi hi a tawk a si.
         7 Cu pa cu ngaidam le thlangamter sawn ding nan si. Cu lo asile nasazetih thinnatnak
         in cu pa cu a dawlh pang ding.
         8 Curuangah amah nan duhdawtnak kha nemhnget dingin ka lo ngen hai a si.
         9 Cu mi ruangah nan hnenah thil ziangtinkimah thu nan ngai le ngai lo ka lo hniksak
         theinak dingah ca ka rak ngan a si.
         10 Ziang thil khalih mi nan ngaidam mi cu kei khalin ka ngaidam ve. Ziangahtile, ziang
         thil khal ka rak ngaidam asile ka ngaidam mi pa cu, nanmah ruangah Khrih hmaiah ka
         ngaidam a si.
         11 Cu lo asile Setan in kan hnen ihsin remcannak a ngah pang ding. Ziangahtile, Setan-ih
         khawkhandan cu kan thei a si.
         12 Thu dangah, Troas khawpi ih Khrih thuthangṭha phuang dingih ka feh tikah Bawipa in
         ka hrangah sangka a awng ti ka hmu.
         13 Cu tawkah ka unaupa Tita ka hmuh lo ruangah ka thinlung a cawl hahdam thei lo. Cule,
         an hnenah damten tiah ka ti hai ih, Masidonia lamah ka rak feh sawn.
         14 Atu ah, Khrih ah nehnak ih in hruai ringringtu le kanmah hmang ih hmun zakipih amah
         theihnak rimhmui vekih hmuitertu Pathian hnenah lungawithu um hram seh.
         15 Ziangahtile, kannih cu rundam lai rero mipawl hnenah le a hloral lai rero mipawl
         hnenah Pathian hrangah Khrih rimhmui kan si.
         16 Mi hrekkhat hnenah cun thihnak dingih thihnak rim kan si ih, mi hrekkhat hnenah cun
         nunnak dingih nunnak rim kan si. Cui thilpawl hrangah zo so a tling ding?
         17 Ziangahtile, mi tampi in sumpai hlawknak hrangih Pathian thu an hman vekin kannih
         cun kan hmang ve lo. Cu hnakin, thungaithlak in, Pathian hnenih mi vekin Pathian hmaiah
         Khrih ruangah thu kan sim sawn a si.

1 Mah le mah fakawk kan thawksal maw? Asilole midangpawl in nan hnenih pek ding mi
         faknak capawl simaw, nanmah hnen ihsin faknak capawl an ṭul vekin kan ṭul ve maw si?
         2 Nannih cu kan thinlung sungih ngan mi kan cakuat nan si. Mi kipin cui ca cu an thei
         ih an siar.
         3 Nannih cu kan rawngbawlnak, Khrih-ih cakuat, cati thawi ngan mi si lo, a nung mi
         Pathian Thlarau thawi ngan mi sawn, lungphengpawl parih ngan mi si lo, milai thinlung
         par sawnih ngan mi nan si ti fiang zetih langter a si.
         4 Cutivek zumhngehnak cu Khrih zarah Pathian lamah kan nei a si.
         5 Kannih cu thil ziang khal kanmah ihsin a suak tiih ruataw dingin kan tlak tiah ka
         ti lo. Pathian lawng hi kan haidaihnak a si sawn.
         6 Pathian cun thuthlung thar rawngbawltu tling ah in tuah. Cangan mi rawng kan bawl
         lo ih, Thlarau rawng kan bawl sawn a si. Ziangahtile, cangan mi cun mi a that, asinan
         Thlarau cun nunnak mi a pe.
         7 Mawsi hmel langdan a ropit ruangah Israel-pawl cun a hmel cu an zoh ringring thei
         lo ih, cui ropitnak cu a hloral vivo. Sikhalsehla, thihnak thlentu rawngbawlnak, lungpheng
         parih kher ih ngan mi hman a ropit a si ah cun,
         8 Thlarau rawngbawlnak cu ziang tluk ropi sinsin so a si pei?
         9 Ziangahtile, thiamlo mi cohtu rawngbawlnak hman a ropit a si ah cun dingfelnak thlentu
         rawngbawlnak cu nasa sinsinin a ropi ding.
         10 Ziangahtile, thiamlo mi cohtu rawngbawlnak cu Pathian in ropi ko a rak tuah zo. Sikhalsehla,
         dingfelnak thlentu rawngbawlnak ih ropitnak cu a nasat tuk ruangah thiamlo mi cohtu
         rawngbawlnak ih ropitnak cu zianghmanlo ah a cang.
         11 Ziangahtile, a hloral mi hman a ropit a si ah cun a hmun ringring mi cu a ropi nasa
         sinsin a si.
         12 Cuvek zumhngehnak kan neih ruangah ralṭha zetin thu kan sim a si.
         13 Cumi cu Mawsi ih a rak tuah mi vek a si lo. Anih cun Israel-mipawl in a hloral cuahco
         mi ropitnak kha a cemnet tiang an zoh ringring lonak dingah puan in a hmai a hup.
         14 Asinan an ruahnaklungthin mit a caw. Ziangahtile, hmai huhnak cu Khrih ah lakhloh
         a si zo nan, tuisunni tiangin thuthlung hlun an siar tikah cui hmai huhnak cu a um
         lai thotho.
         15 Sikhalsehla, tuisunni tiangin Mawsi cabu an siar tikah khuhnak cun an thinlung a
         khuh lai thotho.
         16 Zokhal siseh Bawipa lamih a herawk tikah khuhnak cu lakhlohsak a si ding.
         17 Bawipa cu Thlarau a si ih, Bawipai Thlarau umnak ah zalennak a um.
         18 Sikhalsehla, kannih cu kan zatein hmai khuh loin, thlalang sungih hmuhawk vekin Bawipai
         ropitnak cu kan hmu. Bawipai Thlarau zarah ropitnak ihsin ropit sinsinnak ah, amah
         bangnak ah tidanglam in kan um lai rero a si.

1 Curuangah, kannih cun hi rawngbawlnak hi zahngainak kan co vekin kan co ruangah kan
         bei a dawng lo.
         2 Cu hnakin ningzakza thilthuppawl cu kan bansan, hrawkhrawl in kan um lo, Pathian
         thu khal mi bumnak ah kan hmang lo ih, thutak cu fiang zetin kan sim sawn a si. Cuti
         cun Pathian mithmuh ah, mi kip sia le ṭha theihnak hmaiah kanmah le kanmah kan awngaw
         thluh sawn a si.
         3 Sikhalsehla, kan thuthangṭha hi khuh ih a um a si ah cun a hloral rero mi hnenah
         a si ding.
         4 Khrih thuthangṭha ropi ih tleu in anmah cu a tlet theilonak dingah hi khawvel pathian
         in zumlotupawlih ruahnaklungthin mit cu a cawtter. Khrih cu Pathian-ih hmuihmel a
         si.
         5 Ziangahtile, kannih cu kanmai thuhla kan phuang lo. Khrih Jesu Bawi a si thu le Jesu
         ruangah kannih cu nanmai siahhlawh kan si thu tla kan phuang sawn a si.
         6 Ziangahtile, Pathian in thim lak ihsin tleu cu tle dingin thu a pe. Cui Pathian cu
         Jesu Khrih hmel ih Pathian ropitnak theihnak ihsi a ra mi tleu pe dingah kan thinlung
         sungah a rung tleu.
         7 Asinan, huham nasazet cu kanmah ihsi suak si loin, Pathian hnen ihsi suak a si sawn
         ti langter dingin cui hlawnthil cu leibel sungah kan nei a si.
         8 Kil i kip ihsin rekbet kan si, asinan palbek cu kan si lo; mangbangvansang in kan
         um, asinan kan bei a dawng lo;
         9 tiduhdah in kan um, asinan Pathian in in thlauthla lo; hlawnthluk in kan um, asinan
         kan thi lo.
         10 Jesui nunnak kha kan taksaruangpum ih a lang theinak dingah Bawipa Jesui thihnak
         cu kan taksaruangpi in kan phur ringring.
         11 Ziangahtile, Jesui nunnak cu a thi thei mi kan taksaruangpi ih a lang theinak dingah
         Jesu ruangah kannih a nungpawl hi thi dingih hlan kan si ringring.
         12 Curuangah thihnak cun kanmah ah a ṭuan ih, asinan nunnak cun nanmah ah a ṭuan.
         13 Cathianghlim in, “Ka zum ruangah ka rel,” tiih a ti vekin, kannih khal cuvek zumnak
         thinlung kan nei ih, kan zum ruangah kan rel a si.
         14 Bawipa Jesu a thotertu cun Jesu zarah kannih khal in thoter ding ih, nanmah thawn
         a hnenah in hlan ding ti kan thei.
         15 Ziangahtile, mi tam sinsin hnenih a thleng mi zangfahnak cun Pathian ropitnak ah
         lungawithu simnak luangliam a suahternak dingah hipawl hmuahhmuah hi nanmai hlawknak
         ding hrangah a si.
         16 Curuangah kan bei a dawng lo. Kan leng lam minung cu ṭumsuk vivo hmansehla, kan sung
         lam minung cu ni khat hnu ni khat tharter vivo a si.
         17 Ziangahtile, reilote sung hrang lawng a si mi, harsatnak kan tuar mipawl tete hin
         ropitnak nasazet kumkhaw hrangah in tuahsak nasa deuhdeuh a si.
         18 Curuangah, hmuh thei mi thilpawl kan zoh lo ih, hmuh thei lo mi thilpawl kan zoh
         sawn. Ziangahtile, hmuh thei mi thilpawl cu a langte sung um mi an si ih, hmuh thei
         lo mi thilpawl cu kumkhua a hmun mi an si.

1 Ziangahtile, kan lei inn, hi puanthlam hi siatral hmansehla vancung ah kut ih sak
         lo mi inn, Pathian hnen ihsin, kumkhuaih um ding mi cu kan nei a si ti kan thei.
         2 Curuangah vancung ih kan inn thawi thawmawk ding duhnak nasazet nei in, hi lei inn
         ah hin kan aihram ṭheu a si.
         3 Cutiih thawm kan si tikah cun taklawng ih hmuh kan si lo ding.
         4 Ziangahtile, hi puanthlam ah hin phurrit phur in kan aihram ṭheu a si. Thawm lo ih
         um kan duh ruangah si loin, nunnak in thihnak cu a dawlh thluh theinak dingah thawm
         ih kan um ding kan duh ruangah a si sawn.
         5 Cu mi hrangih in timtuahtu cu amah Pathian a si. Anih cun hamnak hrangah Thlarau
         khal in pe.
         6 Curuangah hi taksa ih kan um laiah hin Bawipai hnenah cun kan um lo ti thei in ngaihngam
         zetin kan um a si.
         7 Ziangahtile, hmuh mi in feh loin, zumnak in kan feh sawn a si.
         8 Ngaihngam zetin kan um a si. A si, taksa ah um loin Bawipai hnenih um cu kan duh
         sawn a si.
         9 Curuangah, kannih cun kan umnak lei ih kan um ah simaw, um lo ah simaw, amah lungawiter
         kan tum a si.
         10 Ziangahtile, kan zaten Khrih thuṭhennak tohkham hmaiah kan lang leh tengteng ding.
         Mi kipin an taksa ih an rak tuah mi thilpawl a sia si seh, a ṭha si seh an tuah mi
         vekin an co ding.
         11 Bawipa ṭihzah cu ziang a si ti kan theih ruangah mi kan lem ṭheu a si. Asinan, Pathian
         cun in theifiang tuk ih, nan sia le ṭha theihnak khalin in theihfiang zet ka zum.
         12 Ziangahtile, nan hnenah kanmah le kanmah kan rel mawiaw lehsal a si lo. Thinlung
         lam si loin, a langdan men tluangkhawnpitupawl nan si sawn theinak dingah kanmah ah
         tluangkhawn ding nan hmuh theinak ding can remcang kan lo pe sawn a si.
         13 Ziangahtile, kan mumallo asile Pathian hrangah a si ih, kan lungfim asile nanmai
         hrangah a si.
         14 Mi hmuahhmuah hrangah mi pakhat a thi. Curuangah mi hmuahhmuah cu an thi. Cui thu
         kan theihfeng ruangah Khrih duhdawtnak cun duh lo theih loin in fial a si.
         15 Cule a nung mipawl cu anmai hrangah nung nawn loin an hrangih thitu le thosaltu hrangih
         an nun sawn theinak dingah anih cu mi hmuahhmuah hrangah a thi a si.
         16 Cuti a si ruangah tuisi thawkin tisa lam dan in mi zohman kan thei nawn lo. A liam
         cia mi canah Khrih cu tisa lam dan in rak thei zo hman nungla atu thawk ihsi cun cutivek
         zawng cun kan thei nawn lo.
         17 Curuangah, mi zokhal Khrih ih a um ah cun sersiam thar a si. Thil hlunpawl cu an
         hloral ih, ngaihnik, thil hmuahhmuah cu a thar ah an cang a si.
         18 Cule, thil ziangkim hi Pathian hnen ihsin an si. Anih cun Jesu Khrih zarah amah thawn
         in remawter zo ih, kan hnenah remawknak rawngbawl hna in rak pe.
         19 Cumi cu Khrih ah Pathian in leitlun hi amah thawn a remawkter ih, an thil tisualpawl
         tla cu anmai thil tisual ah a siarsak lo. Cui remawknak thu cu kan hnenah in ap a
         si.
         20 Curuangah, kannih cu Khrih palai kan si. Pathian in kanmah hmang ih a lo ngen bangtukin
         Khrih aiawh in, Pathian thawn remaw uh, tiah kan lo ngen a si.
         21 Ziangahtile, Khrih ah Pathian dingfelnak kan si theinak dingah sual a theihih thei
         lo cu kan aiah sual ah a tuah a si.

1 Cule, kannih, amai hnaṭuanpipawl in Pathian zangfahnak cu zianghmanlomen hrangih
         nan cohlanlonak dingah kan lo ngen a si.
         2 Ziangahtile, anih in, “Cohlan tikcu ah ka rak lo ngaithla ih, rundamnak ni ah ka
         rak lo run,” tiah a ti. Ngai hnik, atu hi cohlan tikcu a si, ngai hnik, atu hi rundamnak
         ni cu a si.
         3 Mi in kan rawngbawlnak an sawisellonak dingah mi tluknak ding thil zianghman kan
         tuah hrimhrim lo.
         4 Cu hnakin, ziangtinkimah Pathian rawngbawltu kan sizia kan langter sawn a si. Tuarfainak
         in si seh, harsatnak in si seh, tlaksamnak in si seh, thinharnak in si seh,
         5 vuaknak in si seh, thawngthlaknak in si seh, buainak in si seh, ṭuanbangnak in si
         seh, it lo ih kilvennak in si seh, rawlulhnak in si seh,
         6 thianhlimnak in si seh, theihnak in si seh, thinsaunak in si seh, ngilneihnak in
         si seh, Thlarau Thianghlim in si seh, a der si lo duhdawtnak taktak in si seh,
         7 thutak thu in si seh, Pathian huham in si seh, vawrh lam le keh lam ih dingfelnak
         hriamhrei in si seh,
         8 upatnak le nautatnak in si seh, relsiatnak le relṭhatnak in si seh, midik sisiin
         mibumtupawl vek in,
         9 theih zet mi si na cingin, mi ih theih lo mi vekih thi cuahco vekin, ngai hnik, kan
         nung fawn si, hrem mi vek sisiin, thah cu si loin,
         10 riahsia vek sisiin, asinan lungawi ringringin, mirethei vek sisiin, mi tampi liantertu
         si tho si in, zianghman nei lo vek si si, ziangkim nei thotho si in, hipawl hmuahhmuah
         ah hin Pathian rawngbawltu kan sizia kan langter ṭheu.
         11 Maw nannih Korinth mipawl, nan hnenah tlang zetin kan rak ṭawng ih, nan hrangah kan
         thinlung khal kau zetin kan rak awng a si.
         12 Kannih in kan lo phit lo, asinan nanmah le nanmah nan phitaw.
         13 In lehrulhnak dingah nannih khal kanmah lamah kau zetin awngaw uh. Fale hnenih thusim
         vekin ka lo sim a si.
         14 Zumlotupawl thawn a bangrep lo mi hngawngkawl battlang hlah uh. Ziangahtile, dingfelnak
         le dan lo ih nunnak in ziang ṭawmawknak an nei? Tleu le thim in ziang pawlkawmawknak
         an nei?
         15 Cun, Khrih le Belial in teh ziang lungrualnak an nei? Asilole a zumtu in a zumlotu
         thawn cotlang mi thil ziang an nei?
         16 Cule, Pathian nung temple le milempawl tlain ziang lungrualnak an nei? Ziangahtile,
         nannih cu a nung mi Pathian temple nan si. Cumi cu Pathian in, “An lakah ka ceng ding
         ih, an lakah ka tlangleng ding. An Pathian ka si ding ih, annih cu ka mi an si ding,”
         tiah a ti mi vek khan a si.
         17 Curuangah, Bawipa in, “An lak ihsin suak uh la, thiarfihlimaw uh. A thianghlim lo
         mi thil tham hlah uh. Cule ka lo cohlang ding,” tiah a ti.
         18 “Cun, kei cu nan Pa ka si ding ih, nannih cu ka fanu le ka fapa tla nan si ding,”
         tiah Ziangkimtithei BAWIPA in a ti.

1 Curuangah, duhdawt mi tla, thutiamkampawl kan neih ruangah taksa le thlarau bawrhhlawhtertu
         hmuahhmuah lak ihsin thianfaiaw uhsi. Pathian ṭihzahnak kan neih bangin kan thianhlimnak
         cu famkimter uhsi.
         2 In cohlang uh. Zo hnen hmanah thilsual kan tuah lo. Zohman kan siatsuah lo ih, zohman
         kan bum lo.
         3 Cumi cu nanmah thiamlo lo cohnak ah ka sim a si lo. Ziangahtile, thih le thihtlang,
         nun le nungtlang dingin kan thinlung sungah nan um ti thu hi hlanah ka rak lo sim
         zo.
         4 Nanmah hnenih ṭawng ding cu nasazetin ka ral a ṭha. Nanmah ruangih ka tluangkhawnzia
         hi a nasa a si. Hnangamnak in ka khat ih, kan harsatnak hmuahhmuah ah ka hlimnak cu
         a khatliam a si.
         5 Ziangahtile, Masidonia peng kan thlen tikah kan taksa in cawlhhahdam can a rak nei
         lo ih, kil i kipin zawnzaihnak in pe sawn. Leng lamah sualawknak tla a um ih, sung
         lamah ṭihphannakpawl tla a um.
         6 Sikhalsehla, dinhmun niampawl thlangamtu Pathian in Tita-ih ratnak in in thlangam
         a si.
         7 Cun, Tita-ih ratnak in in thlangam lawng si loin, amah nan rak thlangamnak ruang
         khalah a sibet. Anih in keimah hmuh nan hiarzia, nan thinnatzia, in humzia pawl tla
         in rak sim. Curuangah ka lungawinak a nasa sinsin.
         8 Ziangahtile, ka ca lo kuat mi khan nan riah ka lo seter. Cu mi thu ah rak siraw zo
         khal ningla, atu ah cun ka siraw lo. Ziangahtile, khaih ca ka lo kuat mi khan nan
         riah a lo seter nan can tawite sung lawng a si ti ka thei.
         9 Atu ah ka lung a awi a si. Nan riah a siat ruangah si loin, nan riah siatnak in sualsirnak
         ih a lo hruai ruangah a si sawn. Ziangahtile, kanmai ruangah zianghman nan hlohlonak
         dingah Pathian duhdan vekin riahsiatter nan si.
         10 Ziangahtile, Pathian hnen ihsi a ra mi riahsiatnak cun rundamnak ih hruaitu sualsirawknak
         a suakter. Cu mi ah pawi ti ding a um lo. Asinan leitlun ihsi a ra mi riahsiatnak
         cun thihnak a thlen.
         11 Ziangahtile, ngai hnik uh, cuvek thil cu nan hnenah a rak thleng a si. Pathian hnen
         ihsi ra mi riahsiatnak cun nanmah ah thil ṭha tuah dingih taimaknak si seh, mah le
         mah humhimawk duhnak si seh, sual parih thinhengnak si seh, ṭihnak si seh, thil ṭha
         tuah hiar duahdonak si seh, humhim duhnak le sual cawhkuan peknakpawl tla a suah.
         Hi thu ah cun thil ziangkimah nannih cu nan thiang a si ti nanmah le nanmah nan langfiangawter
         zo.
         12 Curuangah, nan hnenah ca ka rak ngan ko nan, cumi cu thil sual tuahtupa ih ṭhatnak
         dingah simaw, thil a tisualnak pa ih ṭhatnak ding hrang khalah a si lo. Cu hnakin,
         Pathian mithmuh ih kan lo ngaihsaknak nan hnenih a lang theinak dingah a si sawn.
         13 Curuangah, nan hnangamnak ah kan hna a ngam. A si, Tita-ih lungawinak ah kan lungawinak
         a nasa sinsin. Ziangahtile, nan zaten a thlarau tha thar nan rak pe.
         14 Ziangahtile, a hnenah nanmai thu ih ziang thil khalih tluang ka khawn a si khalle
         ka ning a zak lo. Asinan nan hnenah thil ziangkim dik zetih kan lo sim zo bangin Tita
         hnenih kan tluangkhawnnak khal a dik a si ti a lang.
         15 Cun, nan zateih thu nan lunzia, ṭih le khur phah cingih amah nan cohlanziapawl tla
         Tita in a hngilh lo ih nanmah a lo ngainatnak cu a nasa sinsin.
         16 Thil ziangkimah nanmah ah lo rinsan ngamnak ka neih ruangah ka lung a awi.

1 Cuitlunah, u le nau tla, Masidonia peng ih kawhhranpawl Pathian in a zangfahnak a
         pek kha nan theih ding kan duh.
         2 Annih cu harsatnakpawl tlain hniksaknak nasazet an tawng ko nan, nasazetin an lung
         a awi. An rethei zet ko na cingin lian tak vekin tam zet an rak pe.
         3 Ziangah cutin ka ti tile an ti thei tawkin an pe ti ka theihpi hai a si. Anmai palung
         suak roriin an ti thei tawk lan tiangin pek an duh.
         4 Mithianghlimpawl hrangih an thawhhlawm cohlang dingin le mithianghlimpawl rennak
         ah tel ve dingin nasazetin in ngen.
         5 Cumi cu kan beiseidan lo lam piin an rak tuah. Bawipai hnenah anmah le anmah an rak
         peaw hmaisa sawn ih, kanmai hnen khalah Pathian duhdan vekin anmah le anmah an rak
         peaw.
         6 Cu mi ruangah, nan thawhhlawm kha Tita in a taw a rak thawh zo vekin nan thawhhlawm
         khawnkhawm mi kha ṭheh lawlaw ko lo bawm dingin amah cu nasazetin kan rak ngen.
         7 Asinan, nannih cu ziangkimah, zumnak ah si seh, thusim ah si seh, theihnak ah si
         seh, taimaknak hmuahhmuah ah si seh, kanmah in duhdawtdan ah si seh nan khatliam a
         si. Curuangah, khaih thawhhlawm khalah khan khatliam uh.
         8 Thupek zawngin ka lo sim a si lo ih, midangpawlih taimaknak thawn khaikhin in nan
         duhdawtnak takzia ka hniksak sawn a si.
         9 Ziangahtile, kan Bawipa Jesu Khrih zangfahnak cu nan thei. Anih cu milian a si ko
         na cingin nanmai ruangah mirethei ah a cang. Cutiih a retheihnak cu milian nan si
         theinak ding hrangah a si.
         10 Cun, himi thu ah thurawn ka lo pe a si. Ziangahtile, hihi nan hrangah hlawknak a
         si. Kan dung kum ah nannih cu a pe hmaisabiktu nan si lawng si loin, pek a duh hmaisabiktu
         khal nan si.
         11 Curuangah, atu ah pesuak taktak thlang uh. Pek hiarnak a rak um zo bangin, nan neih
         mi hmang in pesuak uh.
         12 Ziangahtile, duhnak lungthin a um hmaisak asile mi in a neih lo mi si loin, a neihdan
         izirin a pek mi cu Pathian in a cohlansak a si.
         13 Ziangahtile, midangpawl cu an zangkhai ih, nannih phurrit nan phur ding ka tinak
         a si lo.
         14 Cu hnakin, thil ziangkim bangran ding ka duh sawn a si. Atu ah nan neih liam cun
         an tlaksamnak a silhkhahsak ding ih, annih ih neih liam cun nan tlaksamnak a lo silhkhahsak
         ve ding. Cutin thil ziangkim a bangran thei ding.
         15 Cumi cu Cathianghlim in, “Tampi a khawmtu in a hleifuan in a nei lo ih, malte a khawmtu
         khal a tlasam cuang lo,” tiih a ngan vek kha a si.
         16 Asinan nanmah ka lo ngaihsaknak vek Tita thinlung sungih rettu Pathian hnenah lungawithu
         um seh.
         17 Ziangahtile, anih cun kan ngennak cu a cohlang ngaingai ih, ngaihsaknak thinlung
         khal a nei betsin. Amai duhhrilnak roriin nan hnenah a ra.
         18 Cule thuthangṭha rawng a bawlnak ah kawhhran hmuahhmuah in an lawm mi unaupa pakhat
         amai zawngah kan rak thlah.
         19 Cu lawng si loin, kawhhranpawl in an thawhhlawm thawn amah cu kan hnenih tlawng ve
         dingin an hril. Midang bawm nan paihzia theihter ding le Bawipa amah rori thangṭhat
         a si theinak dingah cui thawhhlawm cu kan fingkhawi a si.
         20 Hi a tam zet mi thawhhlawm kan fingkhawinak thu ah mi ih sawihnawm hrial kan duh.
         21 Bawipai mithmuh lawngah si loin milai mithmuh khalah thil dik tuah kan duh a si.
         22 Cule, cute pahnih zawngah kan unaupa pakhat cu kan rak thlah ve. Amah cu a phunphunin
         kan hniksak hnuah mitaima zet a si ti kan thei. Amah cu nanmah lo rinsannak nasazet
         a neih ruangah atu ah cun a taima sinsin.
         23 Tita thuhla an suh asile, amah cu ka hnaṭuanpi a si. Nanmah lakih keimah thawi hnaṭuan
         a si. Asilole, kan unaupawl thuhla an suh asile annih cu kawhhranpawlih palai le Khrih-ih
         ropitnak an si.
         24 Curuangah an hnenah le kawhhranpawl hmaiah nan duhdawt hai ti langternak le nanmai
         ruangih kan tluangkhawnnak san tla hmuh hai uh.

1 Ziangahtile, mithianghlimpawl hrangih rawngbawlsaknak thu thawn pehparawin nan hnenih
         ca ka ngan a ṭul hrimhrim lo.
         2 Ziangahtile, ren ding nan hiarzia cu ka thei ih, cu mi ruangah Masidonia peng mipawl
         hnenah, “Akhaia peng mipawl cu kan dung kum khat lai ihsin an tiar cia zo,” tiah ka
         lo tluangkhawnpi zawk rero. Ṭhahnem nan ngainak cun mi tampi a rak cawktho.
         3 Sikhalsehla, himi thuhla ih kan rak lo tluangkhawnpinak cu a lak men a silonak dingah
         le “Rak tiar cia uh,” tiih ka rak lo cah vekih nan tiar cianak dingah nan hnenah unaupawl
         hi ka rak thlah a si.
         4 Cuti a si lo ah cun, Masidonia peng mipawl keimai zawngih an rat pangih timlamaw
         hrih lo ih an lo hmuh pang asile, nannih si loin, kanmah sawn hi lo rinsan zetih kan
         lo tluangkhawnpinak ah hin kan ning a zak ding.
         5 Curuangah nan rak tiamkam cia, nan sian zet mi thawhhlawm cu, timlam cia si dingin
         unaupawl cu nan hnenah a hlankhanin ra dingin fawrh ṭul in ka ruat. Cu lawngah nan
         thawhhlawm cu hnek cawp ih pek mi si loin, siang zetih pek mi a si thei ding.
         6 Asinan, malte a tuhtu cun malte a at ding ih, tampi a tuhtu cun tampi a at ve ding
         ti hi ka sim a si.
         7 Mi kipin ui cingin le pek lo theih lo a si ti ruat khalin pe loin, an thinlung ih
         an ṭhencat vekin pe ciar hai seh. Ziangahtile, Pathian in lungawinak thinlung thawi
         petu a duhdaw a si.
         8 Cun, nannih in ziangtinkimah haidaih tawk zet nei camcinin le hnaṭuan ṭha tinkim
         nan ṭuansuak theinak dingah Pathian cun zangfahnak hmuahhmuah nan parah a lo vur thei
         a si.
         9 Cumi cu Cathianghlim in, “Anih cun a rak thehdarh ih, miretheipawl hnenah a rak pe.
         A dingfelnak cu kumkhua in a hmun ringring,” tiih a ngan vek khan a si.
         10 Atu ah, thlaici tuhtu hnenih thlaici petu le rawl hrangih sang lo petu cun nan tuh
         mi thlaici cu karhter in, nan dingfelnak rahpawl tla cu ṭhangter hram seh.
         11 Siang zetih nan pek theinak dingah ziangtinkimah Pathian in lo lianter hram seh.
         Cumi cun kanmah ruangah mi in Pathian hnenah lungawithu a simter ding.
         12 Ziangahtile, hi sawmdawlawknak nan rawngbawlnak hin mithianghlimpawlih tlaksamnak
         a silhkhahsak lawng si loin, mi tampi ih Pathian hnenih lungawithu tampi simnak ah
         a cang.
         13 Hi rawngbawlnak hin Khrih-ih thuthangṭha cu nan lung ih, cui thuthangṭha ah nan tlukluhzia
         le an hrang le mi hmuahhmuah hrangih siang zetih tampi nan zemsuah ṭheuzia a langfiangter
         ruangah Pathian an thangṭhat a si.
         14 Cule nan parih Pathian zangfahnak luangliam ruangah nan hrangih thla an cam tikah
         lo hmuh ding an duh zet a si.
         15 Ṭawngkam ih sim thei lo a thilpek ruangah Pathian hnenah lungawithu um seh.

1 Nan mithmuh ih zam ih um, nan hnen um lo tikih nanmah lamih ralṭha zet pa, keimah,
         Paul in Khrih zaidamnak le nemnak in atu ah ka lo ngen hai a si.
         2 Nan hnen ka um tikah minung nundan ih nung ih i ruattupawl dokalh in rinsanawknak
         thawn ralṭha zetih um ka tum. Cutivekih ralṭhat ka ṭullonak dingah ka lo ngen a si.
         3 Ziangahtile, kannih cu taksa in kan nung ko nan, taksa dan in kan do ve lo.
         4 Ziangahtile, raldonak ih kan hman mi hriamhreipawl tla cu milai hriamhrei an si lo.
         Hauhruang kulh hnget zetpawl ṭhiatbalnak dingah Pathian zarih thiltitheinak hriamhrei
         a si sawn.
         5 Cui hriamhrei in elnakpawl si seh, Pathian theihnak dokalh ih mahte khaisangaw mi
         thil sang pohpoh tla cu kan ṭhiatbal ih, khawruahnak kipin Khrih thulunnak sal ah
         kan hruai a si.
         6 Nan thulunnak a famkim tikah thulunlonak hmuahhmuah dantat dingin kan tiar a si.
         7 Leng lam langdan lawng nan zoh ṭheu a si lo maw? Mi pakhatkhat in Khrih ta si roriih
         zumhngehnak a neihawk asile amah cu Khrih ta a si vekin kannih khal Khrih ta kan si
         ve ti ruatkirsal seh.
         8 Ziangah cutin ka ti tile nanmah lo siatsuahnak dingah si loin, nanmah lo tuahṭhatnak
         ding sawnah Bawipa in thuneihnak in rak pek mi hi tluangkhawnpi deuh hlek hman ningla
         ka ning a zak lo.
         9 Ka cakuat mipawl hmang in lo ṭhihṭhaih tum vekih ka langlonak dingah a si.
         10 Ziangahtile, mi hrekin, “A cakuatpawl cu an khohkhah zet ih, hmual an nei zet. Asinan,
         amah ngaingai a um tikah cun a taksa cu a ṭawnṭai ih, a thusim tla zianghman a si
         lo,” tiah an ti ruangah a si.
         11 Cuvek mi cun hihi ruat seh, nan hnenih kan um lo tikah cakuatpawl tla kan ngan ih,
         nan hnenih kan um tikih kan thiltipawl tla cu kan cakuat sung ta vek kha a si ding.
         12 Ziangahtile, mi hrekkhat cun anmah le anmah an rel mawiaw tawn. Cupawl lakah kan
         siar telaw ngam lo ih, anmahpawl thawn kan khaikhinaw ngam fawn lo. Asinan annih cu
         anmah lakah pakhat le pakhat an tahaw ih, an khaikhinaw. Cutiih an tuah cu a fim hna
         lo a si.
         13 Sikhalsehla kannih cun Pathian in kan ṭuannak ding bial in zem mi siarlo cu tluangkhawnpi
         loin, Pathian in kan hnenih in zem mi hnaṭuannak ramri ih a huap mi sung lawngah kan
         tluangkhawng sawn ding. Cui ramri cu nan hnen tiang khal a huap.
         14 Ziangahtile, nannih tiang kan run lo bial hi kan bial ban lopi run bial kan si lo.
         Thungaiten, Khrih thuthangṭha thawn nan hnen tiang kan ra thleng a si.
         15 Ramri lan in, cumi cu midangih hnaṭuan mi ah kan tluangkhawng lo. Cu hnakin, nan
         zumnak a ṭhan tikah Pathian in nanmah hmang in nan lakah kan hnaṭuannak cu nasazetin
         a kauter ding ti hi kan ruahsan sawn.
         16 Cucu bial dangih midangpawlih hna ṭuan cia mi ih kan tluangkhawnlonak dingah le nan
         umnak ralkhat lam tiangih thuthangṭha kan sim theinak dingah a si.
         17 Sikhalsehla, “Zokhal a tluangkhawn asile BAWIPA ah tluangkhawng seh.”
         18 Ziangahtile, amah le amah a relmawiawtu cu Bawipa in a pawm lo ih, amah Bawipa ih
         relmawi mi lawng a pawm a si.

1 Aa zetih ka ṭawng tikah malte tal in rak zawi thei uhla ka va duh tak em! A zawi
         khal in zawi taktak a si.
         2 Ziangahtile, Pathian thiknak thawn ka lo thik hai a si. Ziangahtile, nannih cu Khrih
         hnenah a thianghlim mi fala him vekih ka lo hlan theinak dingah pasal pakhat hrangah
         ka lo ham zo.
         3 Asinan, rul in a hrawkhrawlnak in Evi a bum bangin Khrih ih nan taknak ihsin nan
         ruahnaklungthinpawl tla a bawrhhlawhter pang ding ka phang.
         4 Ziangahtile, kan phuan mi si lo Jesu dang thu phuang nan hnenah an ra ding ih, nan
         co dah lo mi thlarau cu nan co ding ih, nan rak cohlan zo mi si lo thuthangṭha dang
         kha a ṭha tiin nan cohlang pang ding ti ka phang!
         5 Ziangahtile, apostol thupibikpawl hnakin fa te hman ka niam ce cuang lo tiin ka ruat.
         6 Asinan, thusim thiam lo khal ningla, theihnak ah cun cuvek ka si lo. Thil ziangkimah
         cipciar zetin nan lakah kannih cu langter zo kan si sawn a si kha.
         7 Cawisan nan si theinak dingah keimah le keimah hnuaidawrawter in nan hnenah man la
         loin Pathian thuthangṭha ka rak phuan ruangah thil sual ka tuah maw?
         8 Nanmah ka lo ren theinak dingah kawhhran dangpawl ka ram ih, an hnen ihsin hlawhman
         tla ka la.
         9 Cule, nan hnenih ka rak um laiah ka tlaksam tikah khan zohman ka phurritter lo. Ziangahtile,
         ka tlaksam mi cu Masidonia peng ihsi a ra mi unaupawl in in silhkhahsak ṭheh. Nan
         hrangah phurrit ka silonak dingah thil ziangkimah keimah le keimah ka rak kilaw zo.
         Cutivekin ka kilaw peh vivo ding.
         10 Khrih thutak keimah ah a um a si. Curuangah, Akhaia pengpawl tla ih hitiih ka tluangkhawnnak
         hi zohman in in kham thei lo ding.
         11 Ziangruangah nan phur ka lo ritter lo? Ka lo duhdawt hai lo ruangah maw? Ka lo duhdawt
         ti cu Pathian in a thei.
         12 Mi hrekkhat cu kanmah bangih an lang theinak dingah an tluangkhawng. Tluangkhawnnak
         can remcang duhtupawl hnen ihsin can remcang cu ka sahcatsak theinak dingah ka tuah
         mi hi ka tuah peh vivo ding.
         13 Ziangahtile, cuvek mipawl cu anmah le anmah Khrih apostol ah an tuahaw cawp ih, apostol
         deu le mibum hmang hnaṭuantu an si.
         14 Mangbang ding a um lo! Ziangahtile, Setan amah rori hman tleu vancungmi vekah a tuahaw
         a si.
         15 Curuangah a siahhlawhpawl khal dingfelnak siahhlawhpawl vekih an tuahawk tikah thilmak
         a si lo. An cemnetnak ding cu anmai hnaṭuan mi vekin a si ding.
         16 Ka simsal a si, zohman in miaa ah i ruat hlah hai seh. Cutivekih in ruah ceng asile
         malte tal ka tluangkhawn thei venak dingah miaa cohlan vekin i cohlang uh.
         17 Hitiih ka ṭawng mi hi Bawipai thupek ih ka ṭawng mi a si lo. Mah le mah rinawknak
         thawi ka tluangkhawn tikah miaa vekih ṭawng ka si.
         18 Mi tampi cu tisa dan in an tluangkhawng. Curuangah kei khal ka tluangkhawng ve ding.
         19 Ziangahtile, nannih cu mifim nan si ruangah miaapawl cu lungawi zetin nan zawi.
         20 Ziangahtile, mi pakhat in sal ah a lo hruai ah si seh, a lo eiral thluh ah si seh,
         nan neih mi thil a lo laksak ah si seh, amah le amah a khaisanawk ah si seh, nan hmai
         a lo beng ah si seh lungawi zetin nan zawi a si.
         21 A hlanah cak lo vekih kan rak lang thuhla a rel ka ning a zak. Sihmansehla, zo vek
         khalih an ngam mi cu, miaa bangin sim men sehla, kei khalin ka ngam a si.
         22 Hebrumi an si maw? Kei khal ka si ve. Israel-mi an si maw? Kei khal ka si ve. Abraham
         tesinfa an si maw? Kei khal ka si ve.
         23 Khrih siahhlawh an si maw? Aa zetin ṭawng men sehla, kei cu annih hnakin ka si sinsin.
         Annih hnakin ka ṭuan bang sawn, siar cawk lo vuaknak, annih hnakih thawngtlak leuhleuhnak,
         vei tampi thi zikteih umnak tuartu ka si.
         24 Vei sawmthum le vei kua vuaknak kha Jew-pawl hnen ihsin ṭum nga ka tuar.
         25 Fungfek tlain vei thum vuak ka si. Vei khat lungto ih den ka si. Lawng siatnak vei
         thum ka tawng. Ni khat le zan khat sung tifinriat parah ka rak um.
         26 Atu le atu khual ka tlawng. Tivapawl ah ṭihphannak, suamhmangpawl hnen ihsin ṭihphannak,
         keimai mipawl hnen ihsin ṭihphannak, Zentelpawl hnen ihsin ṭihphannak, khawpi sungih
         ṭihphannak, ramṭhing ih ṭihphannak, tifinriat ih ṭihphannak, unau deupawl hnen ihsin
         ṭihphannak tla ka rak tawng.
         27 Bang zet ko hnaṭuannak le nasazetih hnaṭuannak si seh, atu le atu it lo ih kilawknak,
         rilrawn le tihalnak, atu le atu rawl lo ih umnak, khawsik le hnipuan lo ih umnak pawl
         tla ka rak tuar.
         28 Hi bang a leng lam thilpawl hleiah kawhhranpawl hmuahhmuah ka ngaihtuah hainak in
         ni tin i nen.
         29 Micaklopawl cah lopi loin ka um dah maw? Mi an tluk tikah tuar loin ka um dah maw?
         30 Ka tluangkhawng ding ceng asile ka cahlonak lam thilpawl hi a si ka tluangkhawnpi
         sawn ding.
         31 Pathian le kan Bawipa Jesu Khrih-ih Pa, kumkhuaih thangṭhat ding mi cun thuphan ka
         per lo ti a thei.
         32 Damaskas khawpi ah Siangpahrang Areṭas hnuaiih ram uktu khan kaih i duh ruangah Damaskas
         khawpi cu a kilter.
         33 Cule an hauhruang kulh mi tukvirh ihsin bawm in in ṭhum ih, a kut sung ihsin ka tlansuak.

1 Tluangkhawn hi ka hrangah hlawknak a um lo taktak. Sikhalsehla, Bawipai larawknakpawl
         le a phuanawknakpawl cu ka hun rel hnik pei.
         2 Khrih ah mi pakhat ka thei. Kan dung kum hleili laiah khan cu pa cu van thumnak ah
         laksoh in a um. Cu pa cu taksaruangpum thawn a si maw, taksaruangpum tel lo in a si
         maw ka thei lo, Pathian in a thei.
         3 Cun, ka theih mi pa cu taksaruangpum thawn a si maw, taksaruangpum tel lo in a si
         maw ka thei lo. Pathian in a thei.
         4 Cu pa cu Paradise sungah laksoh in a um ih, minung ih rel theih lo mi, sim sian lo
         ṭawngkam tla a rak thei.
         5 Cuvek mi cu ka tluangkhawnpi ding. Sikhalsehla, keimah ah cun ka ṭawnṭaihnak siarlo
         tluang ka khawng lo ding.
         6 Tluangkhawn duh khal ningla miaa ka si lo ding. Ziangahtile, thudik ka sim ding a
         si. Asinan, ka supaw ding. Cuti a si lo ah cun mi in keimah ih an hmuh vek hnak le
         ka hnen ihsi an theih mi hnakih sang in in ruat pang ding.
         7 Cule, ka hnenih thuphuansuah mi a ropit tuk ruangih keimah le keimah ka cawisanawklonak
         dingah ka taksa ah hling pek ka si. Cui hling cu kutthak i hnawttu Setan palai a si.
         Cuti lo cun, sang tukah ka retaw pang ding.
         8 Cui hling cun i suahsan dingin, Bawipa hnenah vei thum ka rak dil.
         9 Cule, Bawipa in ka hnenah, “Ka zangfahnak hi na hrangah a tawk. Ziangahtile, ka cahnak
         cu cahlonak ah hin famkim ko tuah a si,” tiah i ti. Curuangah Khrih huham cu ka parih
         a um ringring theinak dingah ka ṭawnṭaihnakpawl ah hin lungawi zetin tluang ka khawng
         sawn ding.
         10 Curuangah Khrih ruangah ṭawnṭaihnakpawl ah si seh, hmuhsuamnakpawl ah si seh, tlaksamnakpawl
         ah si seh, tiduhdahnakpawl ah si seh, vansannakpawl ah si seh ka lung a awi a si.
         Curuangah ka cah lo tinten ka cak ṭheu a si.
         11 Kei cu nanmah ih loh theih lo ih in nawrnak ruangah tluangkhawnnak ah miaa ah ka
         cang. Ziangahtile, kei cu nannih ih simfak zo ding mi ka si. Ziangahtile, keimah cu
         zianghmanlote si hman ningla apostol mithupi zetpawl hnakin ka tenau ce lo.
         12 Apostol sinak hminsinnakpawl tla cu nan lakah thinsau ringringten ka tuah. Cupawl
         cu hminsinnak, mangbangza le huham ih tuah mi thilpawl tlain ka rak tuah a si.
         13 Keimah rori hi nan hrangih phurrit ka rak silonak siarlo ziang lam talah kawhhran
         dangpawl hnakih nan niam cenak a um maw? Himi ka tisualnak ah hin i ngaidam uh!
         14 Ngai hnik uh, nan hnen ra tlawng dingih vei thum ka tiarnak a si. Nan thil neih mi
         hawl ka si lo ih, nanmah lo hawl ka si sawn ruangah nan hrangah phurrit ka si lo ding.
         Ziangahtile, falepawl in nu le pa hrangah thil an khawlsak ding a si lo ih, nu le
         pa in fale hrangah an khawlsak sawn ding a si.
         15 Kei ih ka lo duhdawtnak cu a tam sinsin ih, nannih ih in duhdawtnak cu mal deuhdeuh
         khal sehla, kei cun nan nunnak hrangah lungawi zetin ziangkhal ka hmang ding ih, keimah
         le keimah khal ka hmang ralaw thluh ding.
         16 Sikhalsehla a hlanah sumpai thu ah nan phur ka lo ritter lo ti hi thudik a si. Cui
         canah mifim ka si vekin, fimthiam zetin ka lo kaingah hai a si.
         17 Nan hnenih ka rak thlah mi pakhatkhat hmang in nan hnen ihsin hlawknak lak mi ka
         nei maw?
         18 Nan hnenih va feh dingin Tita kha ka rak ngen ih, amah thawn unaupa pakhat ka rak
         thlah. Tita cun nan hnen ihsin hlawknak ziangtal a la maw? Kannih cu thinlung bangrepih
         nungtlang mi le zin bangrep zawhtlang mi kan si lo maw si?
         19 Nan hmaiah kanmah le kanmah humaw reroah in rak ruat lehsal a si maw? Khrih ah Pathian
         hmaiah kan ṭawng a si. Sikhalsehla, duhdawt mi tla, kan tuah mi hmuahhmuah hi nan
         ṭhatnak ding hrangah a si.
         20 Ziangahtile, nan hnenih ka rat tikah ka beisei vekin ka lo hmu lo ding ih, nannih
         khalin nan beisei vekin in hmu lo pang ding ti ka phang. Cuti asilole nan lakah tawhawknak
         si seh, iksiknak si seh, thinhengnak si seh, ṭhenṭhekawknak si seh, relsiatawknak
         si seh, mi thuhla rel thekthonak si seh, hngalnak si seh, hnawkbuainak si seh a um
         pang ding.
         21 Cuti a silo ah cun, ka ratsal tikah ka Pathian in nanmai ruangah hnuai i dawrter
         pang ding ti ka phang. Cun, hi hlan ihsi sual a tuahtupawl, bawrhhlawhnak le nu le
         pa sualnak, tenumza hursualtuahnakpawl ihsin a siraw lo, mi tampi cu ka ṭah hai pang
         ding ti ka phang.

1 Hihi nan hnenih ka rat a vei thumnak a si ding. “Theihpitu pahnih si maw, pathum
         si maw ih kaa in kamsuak thu tinkim cu hngehter a si ding.”
         2 A vei hnihnak nan hnenih ka um laiah khan ralrinnak ka rak lo pe zo. Atu nan hnenah
         ka um lo nan, nan hnenih um vekin ka lo sim sung ciasal. Ka rat asile hi hlanih thilsual
         a rak tuah zotupawl le a dang hmuahhmuahpawl khal ka zuah hai lo ding.
         3 Nanmah lamah cak lo si loin, thiltithei zet sawn a si mi Khrih cu keimah hmang in
         a ṭawng taktak maw, ṭawng taktak lo ti theihfiangnak nan hawl ruangah ka zuah hai
         lo ding.
         4 Ziangahtile, Khrih cu cak lo in khenbet sihmansehla Pathian huham in a nung a si.
         Cu tivek thothoin, kannih khal amah ah kan cak lo nan amah thawn Pathian huham in
         nanmah lamah kan nung ding a si.
         5 Zumnak ah nan um maw um lo ti kha nanmah le nanmah cekaw uh la, nanmah le nanmah
         hniksakaw uh. Tling lo nan si lo ah cun, Jesu Khrih cu nan sungah a um ti nan thei
         lo maw?
         6 Asinan kannih cu tling lo kan si lo ti nan thei ding tiah ka zum.
         7 Atu ah thil ṭha lo nan tuahlonak dingah Pathian hnenah thla ka cam. Cutiih thla ka
         camnak san cu kannih hi Pathian ih pawm mi kan sizia lang dingah si loin, nanmah in
         thil zahum nan tuahsuaknak ding hrangah a si sawn. Tling lo vekin lang khal nungla
         cutivekin thla ka cam a si.
         8 Ziangahtile, kannih cun thutak ṭan ding lo cun, thutak dokalh ding zawngin zianghman
         kan tuah thei lo.
         9 Ziangahtile, kannih kan cah lo laiih nannih nan cah tikah kan lung a awi. Cun, famkim
         ih tuah nan si theinak ding hrang khalah thla kan cam.
         10 Curuangah siatsuahnak dingah si lo in tuahṭhatnak ding hrang sawnih Bawipa in ka
         hnenih thuneihnak i pekdan izirin nan hnenih ka um tikah cui thuneihnak hmang in na
         tukih nun ka lo simlonak dingah nan hnenih ka um lo laiah hi thupawl tla hi ka ngan
         a si.
         11 Netabikah, u le nau tla, lungawiten um uh. Nanmah le nanmah famkimawter uh la, nanmah
         le nanmah tha peaw uh. Ruahnaklungthin hmunkhat pu uh la, remawten um uh. Cule duhdawtnak
         le remnak Pathian cun a lo umpi ding.
         12 Hnamawknak thianghlim thawn pakhat le pakhat cibai bukaw uh.
         13 Mithianghlim hmuahhmuah in cibai an lo buk.
         14 Bawipa Jesu Khrih-ih zangfahnak, Pathian duhdawtnak le Thlarau Thianghlim-ih pawlkawmnak
         cu nan zate hnenah um seh. Amen.GALATIGALATIGALATIGALATIGALATI

1 Minung ih thlah le mi pakhatkhat hmang ih thlah si lo, mithi lak ihsin Jesu kaithotu
         Pa Pathian le Jesu Khrih-ih Apostol si sawn keimah Paul in,
         2 ka hnenih a um mi unaupawl hmuahhmuah tla thawn Galatia peng ih a um mi kawhhranpawl
         hnenah ca ka lo kuat hai a si.
         3 Pa Pathian le kan Bawipa Jesu Khrih hnen ihsin zangfahnak le hnangamdaihnak cu nan
         hnenah um hram seh.
         4 Anih cu Pathian kan Pa-ih duhnak bangtukin tui san san sia sung ihsin in runsuah
         theinak dingah kan sualnakpawl hrangah Jesu Khrih cu a rak peaw.
         5 Pathian kan Pa hnenah ropitnak cu kumkhua in kumkhua tiang um ko seh. Amen.
         6 Khrih zangfahnak hmang in a rak lo kotu hnen ihsin khati tluk rang ih thuthangṭha
         danglam ih nan rak ṭhawnhlo mai cu ka mang a bang.
         7 Cumi cu thuthangṭha taktak a si lo. Nanmah lo buaiter ih, Khrih thuthangṭha lingletter
         duhtu mi hrekkhat an um sawn a si.
         8 Sihmansehla kanmah si seh, vancung ihsi a ra mi vancungmi khal si seh nan hnenih
         kan rak phuan zo mi kalh ih thuthangṭha dang nan hnenih an phuan asile a phuangtu
         cu camsiat in um seh.
         9 Hi hlanih, kan rak lo sim zo vekin, atu ah ka lo simsal. Mi pakhatkhat in nan rak
         cohlan cia zo mi kalh ih thuthangṭha dang nan hnenih a phuan asile a phuangtu cu camsiat
         in um seh.
         10 Ziangahtile, atu ah minung ih pawm ding maw, Pathian-ih pawm so ka hawl? Asilole
         minung lungawiter maw ka tum? Ziangahtile, minung ka lungawiter men a si ah cun kei
         cu Khrih-ih ṭemṭawn sal ka si lo ding.
         11 Asinan, u le nau tla, ka rak phuan mi thuthangṭha hi minung ih tuahcawp mi thu a
         si lo ti ka lo theihter hai a si.
         12 Ziangahtile, cumi cu minung hnen ihsi ka rak ngah mi a si lo. Mi ih in zirh mi khal
         a si lo ih, Jesu Khrih phuanlangawknak ihsin ka ngah mi a si sawn.
         13 Ziangahtile, Jew-pawlih biaknak ah hi hlanih ka umdanpawl, Pathian kawhhran cu nasazetin
         ka rak tiduhdah ih siatsuah ka rak tum ciamco thu kha nan hna in nan rak thei.
         14 Jew-pawlih biaknak lamah cun ka miphunpawl lakah ka khukṭhirual mi tampi ka hleih
         hai. Kan pupapawlih thurosiahpawl parah nasazetin ṭhahnem ka rak ngai.
         15 Sikhalsehla, amai lungawizawng vekin ka nui pum sungih ka um lai ihsin Pathian cun
         i serhhran ih, a zangfahnak in i rak ko.
         16 Zentelpawl hnenah Jesu Khrih thuthangṭha ka phuan theinak dingah Pathian in a Fapa
         ka hnenih phuanlang cu a lungawizawng a si. Kha laiah khan tisa le thisen ka rawn
         lohli lo.
         17 Ka hlanih apostol a rak si mipawl rawn dingah Jerusalem khalah ka so lo. Arabia Ram
         ah ka feh lohli sawn ih, Damaskas khua ah ka kirsal.
         18 Cule, kum thum hnuah Peter tawng dingin Jerusalem ah ka hung so ih a hnenah ni hleinga
         ka cam.
         19 Asinan, Bawipai naupa James siarlo midang apostol zohman ka hmu lo.
         20 Atu ah, ngai hnik uh, nan hnenih ka ngan mi thilpawl hi Pathian hmaiah thuphan ka
         sim lo.
         21 Cui hnuah, Siria peng le Silisia pengpawl tla ah ka feh.
         22 Khrih ih a um mi, Judia peng kawhhranpawl cun pumpak takin in rak thei lo.
         23 Asinan, “Hlanih in rak tiduhdahtupa khan atu ah hlanih siatsuah a rak tum rero mi
         zumnak thu a phuang,” ti lawng an hna in an rak thei.
         24 Cule, keimah ruangah Pathian an thangṭhat.

1 Cule, kum hleili a rei hnuah Barnabas thawn Jerusalem ah ka hung fehsal. Tita khal
         ka hnenah ka hruai.
         2 Cun, ka hnenih Pathian thuphuansuah mi ruangah ka hung feh ih, Zentelpawl hnenih
         ka phuan mi thuthangṭha cu anmah ka simfiang hai. Sihmansehla, alakih ka tlanlonak
         dingah le ka tlan zonak kha a lak men a silonak dingah hruaitu ih an ruah mipawl cu
         a dangten ka simfiang hai.
         3 Ka hnenih um Tita cu Grikmi asinan, serhtan tengteng dingin an fial lo.
         4 Cule, cumi cu a thuptei an hruailuh mi unau deupawl ruangah a si. Cupawl cu sal ih
         in hruai theinak dingah Khrih Jesu ih zalennak kan neih mi kha thlingthla dingin athupten
         an lut.
         5 Thuthangṭha thutak nan hnenih a um peh vivo theinak dingah can malte sung hman cui
         unau deupawl hnenah kan rak peaw lo.
         6 Asinan, hruaitu ih ruah mipawl cu ziangvek mi an si khalle ka hrangah a thupi lo.
         Pathian cun leng lam langdan menin mi a pawm lo. Ziangahtile, hruaitu ih ruah mipawl
         cun ka phuan mi thu ah bet mi zianghman an nei lo.
         7 Cu hnakin, serhtan mipawl hrangah thuthangṭha cu Peter hnenih kawlter a si vekin
         serhtan lo mipawl hrangah thuthangṭha cu ka hnenah kawlter a si ti kha an hmu sawn
         riangri.
         8 Ziangahtile, serhtan mipawl hnenih apostol si dingih Peter hnenih a ṭuantu khan Zentelpawl
         hrangah apostol si dingin keimah ah a ṭuan a si.
         9 Sutpi ban ih an ruah mi James, Kefas le John tlain ka hnenih pek mi zangfahnak hi
         an theihhliah tikah kannihpawl hi Zentelpawl hnenih feh dingin le annihpawl cu serhtan
         mipawl hnenih feh dingin keimah le Barnabas hnenah pawlkawmnak vawrh lam kut in rak
         pe.
         10 Annih in miretheipawl kan hngilh lo ding lawng an duh. Cu mi rori cu keimah khal
         ka tuah hiar zet mi a si.
         11 Asinan, Peter cu Anṭiok khua a thlen tikah mawhthluk dingih a um ruangah hmaitawn
         in amah cu ka dokalh.
         12 Ziangahtile, James hnen ihsin mi hrekkhat an ra thlen hlanah cun anih cu Zentelpawl
         thawn rawl an rak eitlang. Asinan, cupawl an ra thlen tikah serhtan mipawl a ṭih hai
         ruangah dung a sip ih, a thiarfihlimaw.
         13 Cule a dang Jew-pawl khal titeraw in amah thawn an um. An titerawknak cun Barnabas
         khal a hruaipeng.
         14 Sikhalsehla, annih cu thuthangṭha thutak bangtukin ding zetin an feh lo ti ka hmuh
         tikah an zate hmaiah Peter cu, “Nangmah cu Jew-mi na si. Asinan Jew-pawlih nundan
         vekin nung loin Zentelpawl vekin na nung. Cuti asile ziangruangah Zentelpawl cu Jew-pawl
         vekih nunter hramhram na tum?
         15 “Kannih cu suahkeh ihsin Jew-mi kan si ih, Zentel misualpawl kan si lo.
         16 Minung cu Dan thlunnak ruangin thiam a co lo ih, Jesu Khrih zumnak ruang sawnin a
         si ti thei in, Dan thlunnak ruangin si loin Khrih zumnak ruangin thiam kan co theinak
         dingah kannih khalin Jesu Khrih cu kan rak zum a si. Ziangahtile, mi zohman Dan thlunnak
         ruangin thiam an co lo ding.
         17 “Khrih ruangih thiam coter mi si dingih kan hawl laiah kanmah rori khal misual kan
         si ti a langfiang asile Khrih cu sual karhtertu a si maw? Si lamlam hlah!
         18 Ziangahtile, ka rak siatbal mi thilpawl ka saksal asile keimah le keimah Dan pahbaltu
         ah ka tuahaw a si.
         19 Ziangahtile, Pathian hrangih ka nun theinak dingah Dan hmang in Dan lamah ka thi
         a si.
         20 Kei cu Khrih hnenah khenbet ka si, sikhalsehla ka nung a si. Asinan, a nungtu cu
         keimah ka si nawn lo ih, Khrih cu keimah ah a nung sawn a si. Cule atu taksa ih ka
         nun hi in duhdaw ih ka hrangih peawtu Pathian Fapa zumnak ih nung ka si.
         21 Pathian zangfahnak cu ka hnawng lo. Ziangahtile, dingfelnak cu Dan ihsin a ra asile
         Khrih cu alakih thi a si ding,” tiah ka ti.

1 Maw Galatia miaapawl! An khenbet mi Jesu Khrih thu cu nan hnenah fiang zetin kan
         rak lo sim zo. Thutak nan lunlonak dingah zo in so lo dawi aa?
         2 Himi lawng hi nan hnen ihsin zir ka duh, Thlarau cu Dan thlunnak in maw, asilole
         nan hna in thuthangṭha nan rak thei ih, nan zumnak ruangin so nan co?
         3 Hi tluk lawmmam in maw nan rak at? Thlarau in nan rak thawk ih, atu ah tisa in nan
         netter ding maw?
         4 Thil khati zat zozai kha teh alak menin maw nan rak tuar, zianghmanlomen maw a si
         thluh ding?
         5 Curuangah nan hnenih Thlarau a lo petu le nan lakih thilmakpawl a tuahtu in cumi
         cu Dan thlunnak ruangah maw, asilole nan hna ih nan rak theih mi nan zumnak ruangah
         so a tuah?
         6 Cumi cu, “Abraham cun Pathian a zum ih, cui a zumnak cu a dingfelnakih siarsak a
         si,” ti Abraham-ih thuhla vek khan a si.
         7 Curuangah zumnak parah ṭhumaw ih a nung mipawl lawng Abraham-ih fate an si.
         8 Cule, Cathianghlim in Zentelpawl cu Pathian in zumnak parah ṭhumaw in thiam a coter
         ding ti rak hmu cia in, “Nangmah ah miphun hmuahhmuah thlawsuah an si ding,” tiah
         Abraham hnenah thuthangṭha a rak sim cia.
         9 Cuti a si ruangah zumnak ih a nungtupawl cu a zumtu Abraham thawn hmunkhat ah Pathian
         in thlawsuah a pe hai.
         10 Ziangahtile, Dan thlunnak parih a ṭhumawtu hmuahhmuah cu camsiatnak hnuaiah an um.
         Ziangahtile, Cathianghlim in, “Dan bu sungih ngan mi thil hmuahhmuah a tuah ringring
         lotu pohpoh cu camsiat an si,” tiah a ti.
         11 Asinan Pathian hmaiah zokhal Dan ihsin thiam a co lo ti cu a fiang. “Ziangahtile,
         midingfel cu zumnak in a nung ding,” ti a si.
         12 Dan cu zumnak parah a ṭhumaw lo. Sihmansehla, “Cui thilpawl a tuahtu cu cu mipawl
         in a nung ding,” ti a si.
         13 Khrih cu kan hrangah camsiat mi ah cang in, Dan ih camsiatnak ihsin in rak tlensuak
         zo. Ziangahtile, “Thing parih thlai mi pohpoh cu camsiat mi an si,” tiih ngan a si.
         14 Abraham-ih thlawsuah cu Khrih Jesu thawngin Zentelpawl hnenih a thlen theinak dingah
         Khrih cun in rak tlen a si. Cuti cun kannih in zumnak thawngin tiamkam mi Thlarau
         cu kan co a si.
         15 U le nau tla, milai ṭawngdan vekin ka ṭawng ding. Milai thuthlung si hman sehla nemhngeh
         a si hnuah cun zohman in an phelh dah lo, asilole a bet khal an bet dah lo.
         16 Asinan Pathian in Abraham hnen le a tesinfa hnenah thutiamkampawl a sim. “Na tesinfapawl
         hnenah,” tiin tesinfa tampi hnenih sim vekin a sim lo. Tesinfa pakhat hnenih sim vekin,
         “Na tesinfa hnenah,” tiin a sim sawn. Cucu Khrih a si.
         17 Atu ah hihi ka sim a si, Pathian in Khrih ah a rak nemhngeh zo mi thuthlung cu kum
         zali le sawmthum hnuih rak um mi Dan in a thaihlo thei lo ih, thutiamkam khal zianghmanlo
         ih cang ko a tuah lo.
         18 Ziangahtile, ro conak cu Dan parih ṭhumaw a si ah cun thutiamkam parih ṭhumaw a si
         nawn lo. Asinan, Pathian in Abraham hnenah ro conak cu thutiamkam parah ṭhumaw in
         a pe.
         19 Asile Dan cu ziang hrangih pek a si? Dan pahbalnak ruangah tesinfa runglang hlan
         sung hrangah thutiamkam betnak a si. Cui tesinfa hnenah cun Pathian in thutiamkam
         a pe ih, Pathian cun vancungmipawl hmang in remnak tuahtu palai kut in Dan cu a din.
         20 Palai cun khatlampawl lawng ai a awh lo ih, Pathian sawn cu pakhat a si.
         21 Cuti asile Dan cun Pathian thutiamkampawl a dodal maw si? Dodal lamlam hlah! Ziangahtile,
         nunnak mi pe theitu Dan pek zo rak sita sehla, thungaitein dingfelnak cu Dan parih
         ṭhumaw a si ding.
         22 Asinan, Jesu Khrih zumnak ruangih thutiamkam cu a zumtupawl hnenih pek a si theinak
         dingah Cathianghlim in mi hmuahhmuah cu sual hnuaiah a rak kharhkhum thluh.
         23 Sikhalsehla, zumnak a ra thlen hlan cu a ra lang leh ding mi zumnak hrangah Dan cun
         in kharhkhum ih in rak kil a si.
         24 Curuangah Khrih hnenih hruai thlen kan si theinak dingah le zumnak ruangah thiam
         kan co theinak dingah Dan cu in kilkhawitu le in zirhtu a si.
         25 Asinan zumnak a ra thlen hnu ah cun kannih cu kilkhawitu le zirhtui hnuaiah kan um
         nawn lo.
         26 Ziangahtile, nan zatein Khrih Jesu zumnak thawngin Pathian fa nan si.
         27 Ziangahtile, Khrih sungih baptisma a co zotu nan zatein Khrih in nan rak thuamaw
         zo a si.
         28 Nan zatein Khrih Jesu ah pumkhat nan si ruangah Jewmi ti le Grikmi ti a um lo, sal
         ti le miluat ti a um lo, mipa ti le nunau ti a um lo.
         29 Cule nannih cu Khrih-ih ta nan si le Abraham-ih tesinfapawl nan si ih, thutiamkam
         bangtukin ro cotu nan si.

1 Atu ah hihi ka sim mi cu a si, ro cotu cu ziangkim parah hotu sihmansehla nauhak
         a si sung hmuahhmuah cu sal thawn danglamnak zianghman a um lo.
         2 Sikhalsehla a pai bikhiah can a thlen hlan sung cu kilkhawitupawl le zohkhentupawlih
         kut hnuaiah a um a si.
         3 Cutivek thothoin kannih hnen khalah a si. Nauhak kan si laiah cun leitlun thuhramthawh
         zirhawknak hnuaiah sal kan rak si.
         4 Sikhalsehla a tikcucan a kim tikah Pathian in a Fapa a run thlah ih, nunau sungin
         Dan hnuaiah a suak.
         5 Cutin, Dan hnuaiih umpawl tlen dingah le fa sinak kan co theinak dingah a si.
         6 Cule, fa nan si ruangah Pathian in a Fapa-ih Thlarau cu nan thinlung sungah a run
         thlah. Cui Thlarau cun, “Abba, ka Pa!” tiah a au.
         7 Curuangah, nang cu sal na si nawn lo ih, fa na si sawn a si. Fa na si ruangah Khrih
         zarah Pathian ro cotu na si.
         8 Cuti sikhalsehla thungaiten, Pathian nan rak theih lo laiah khan pathian a si taktak
         lo mipawlih sal ah nan rak um.
         9 Asinan, atu ah cun, Pathian nan rak thei zo. Cuti hnak hmanin Pathian-ih mi theih
         nan si zo ti sawn ding a si. Ziangtin saw a cak lo mi le ṭhathnemnak nei lo thuhramthawh
         zirhawknak ah herkir in an sal ih can nan duhsal?
         10 Ni, thla, tikcucan le kum pawl tla nan ul.
         11 Nan hrangih nasazetih ka ṭuan mi hi alak a si pang ding ti ka lo phansak.
         12 U le nau tla, kei khal nanmah vek ka si ruangah nannih khal keimah vek si dingin
         ka lo ngen a si. Nannih in ka hnenah thil ṭha lo zianghman nan rak tuah lo.
         13 Nan hnenih thuthangṭha ka phuan hmaisakbik ṭumah khan ka taksa a ṭawnṭaihzia kha
         nan thei.
         14 Cule ka taksa ah hniksaknak um cing khalin nannih in in nautat lo ih, a hnawn khal
         in hnawng lo. Pathian vancungmi vekin le Khrih Jesu vek roriin in rak cohlang sawn.
         15 Cuti asile, nan rak neih mi lungawinak cu ziang a si? Ziangah cutin ka ti tile thil
         cang thei si sehla nan mit rori hman phawrhsuak tahratin in rak pe zo ding ti ka lo
         theihpi.
         16 Thutak ka lo sim ruangah atu ah nan ral ah maw ka can?
         17 Midang, nan hrangih ṭhahnemngaitupawl hin a ṭha zawngin ṭhahnem an ngai lo. An hrangih
         ṭhahnem nan ngai theinak dingah kan hnen ihsin lo ṭhen an duh.
         18 Asinan, nan hnenih ka um lai lawngah si loin, ziangtik lai khalah thil ṭha hrangih
         ṭhahnemngai ringring hi a ṭha.
         19 Ka faletla, Pathian in Khrih bang ko a lo thawmngah thluh hlanlo nauhrin nat tuar
         vekin ka lo vei hai a si.
         20 Atu ah hin nan hnenah um in ka aw danglamter ka duh. Ziangahtile, nanmah lo rinhlelhnak
         ka nei.
         21 Nannih Dan hnuaiih um a duhtupawl, in sim hnik uh, Dan thu nan ngaithla a si lo maw?
         22 Ziangahtile, Abraham in fapa pahnih a nei. Pakhat cu salnu hnen ihsin a si ih, a
         dang pakhat cu miluatnu hnen ihsin a si, tiah Cathianghlim in a ti.
         23 Salnu cun milai dan in fapa a hring ih, asinan miluatnu cun thutiamkam thawngin fapa
         a hring.
         24 Cui thilpawl cu khaikhinnak thu a si. Ziangahtile, cui nunau pahnih cun thuthlung
         pahnih ai an awh. Nunau pakhat sawn cun Sinai Tlang ai a awh. Sal si ding mi fa a
         hring ih, cu nu cu Hagar a si.
         25 Ziangahtile, hi Hagar cun Arabia ram ih Sinai Tlang ai a awh. Tuini ih Jerusalem
         thawn an bangaw ih a sungih um a falepawl thawn sal ah an tang.
         26 Asinan tlun lam Jerusalem cu sal a si lo ih, cumi cu kan zateih nu a si.
         27 Ziangahtile, “Nang micing, fa hring dah lo, hlim aw! Nang, nauhrin nat tuar dah lo
         puaksuak in au aw! Ziangahtile, pasal nei nunau hnakin thlauthlak mi nunau in fa a
         nei tamsawn,” tiih ngan a si.
         28 Atu ah u le nau tla, Isak vekin kannih cu thutiamkam fate kan si.
         29 Cui canah milai dan ih hrin mi fapa in Thlarau dan ih hrin mi fapa cu a tiduhdah.
         Tu lai khalah hin cutivek cun a si.
         30 Sikhalsehla, Cathianghlim sungah ziangtin a um? “Salnu le a fapa cu dawihlo aw. Ziangahtile,
         salnu-ih fapa cun ziangti lam khalin a luat mi nu-ih fapa thawn ro an cotlang thei
         lo ding,” tin a um.
         31 Curuangah u le nau tla, kannih cu salnu-ih fate kan si lo ih, a luat mi nu-ih fate
         kan si sawn a si.

1 Khrih in in zalenter zo ruangah cui zalennak ah cun dinghnget uh la, sal tannak hngawngkawl
         ah va tangsal nawn hlah uh.
         2 Ngai hnik uh, kei, Paul in nan hnenah ka lo sim, serh nan tan asile Khrih cu nan
         hrangah zianghman a ṭhahnem lo ding.
         3 Cule, serh a tantu mi kip hnenah Dan thu hmuahhmuah thlun dingih batu a si ti ka
         theihtersal.
         4 Dan in thiam a lo coter asile Khrih cu nan hrangah ṭhathnemnak nei lo ah a cang.
         Zangfahnak cu nan rak tluksan a si.
         5 Ziangruangah tile kan ruahsan mi zumnak parih ṭhumaw mi dingfelnak cu Thlarau zarah
         hlawptlo zetin kan hngak a si.
         6 Ziangahtile, Khrih Jesu ah serhtan si seh, tan lo si seh, zianghman a ṭhahnem lo.
         Asinan duhdawtnak hmang ih zumnak hnaṭuan mi cun ṭhathnemnak a nei a si.
         7 Ṭha zetin nan tlan. Thutak thu lung lo dingin zo in a lo kham?
         8 Hitivek ruahnak cu a lo kotu hnen ihsin a ra lo.
         9 Thilnu malte in sang hlawm pumpuluk in a thoter.
         10 Lungthinruahnak dang nan nei lo ding tiah Bawipa ah zumhngehnak ka nei. Asinan, buainak
         a lo petu cu zo a si khalle a parih thuṭhennak cu a tuar ding.
         11 Cule, u le nau tla, kei in serhtan thu phuang ningla ziangruangah tiduhdahnak cu
         ka tuar lai hrih? Cucu phuang ningla, khraws ih mi a tlukbahternak cu a reh ding.
         12 Buainak a lo petupawl cu anmah le anmah satcataw hai sehla ka duh!
         13 Ziangahtile, u le nau tla, nannih cu zalen dingih kawh mi nan si. Asinan nan zalennak
         cu nan tisa cakhiarnak tuahnak hrangih remcannak ah hmang loin duhdawtnak in pakhat
         le pakhat rianawtawn sawn uh.
         14 Ziangahtile, “Nangmah le nangmah na duhdawtawk vekin na inhnen na duhdaw pei,” ti
         mi thu pakhat ah Dan hmuahhmuah a famkim ṭheh.
         15 Asinan pakhat le pakhat nan keuaw ih, nan eiawk asile pakhat le pakhat nan hlohralawkter
         lonak dingah ralring uh!
         16 Hihi ka sim a si, Thlarau in nung uh, cule tisa cakhiarnak cu nan tuahsuak hrimhrim
         lo ding.
         17 Ziangah cutin ka ti tile tisa duhnak cun Thlarau duhnak a dokalh ih, Thlarau duhnak
         in tisa duhnak cu a dokalh. Annih cu pakhat le pakhat an dokalhaw. Curuangah nannih
         cun nan tuah duh mi thilpawl nan tuah lo.
         18 Asinan, Thlarau ih hruai mi nan si ah cun, Dan hnuaiah nan um lo.
         19 Atu ah tisa thiltipawl cu hipawl ah hin a langfiang a si. Cupawl tla cu: uiretnak,
         tenumza hursualtuahnak, tisa cakhiarnak, bawrhhlawhnak, supawklonak,
         20 milem biaknak, dawithiamnak, mihuatnak, tawhawknak, thikthusiatnak, thinhengnak,
         ṭanghmasialnak, lungruallonak, zirhsualnak,
         21 iksiknak, laithahnak, zuritnak, zu hmun nawmcennak le cuvek thilpawl tla an si. Cuvek
         thilpawl a tuahtu cun Pathian uknak cu ro ah an co lo ding tiah atu ah ka lo sim cia.
         Hi hlanih ka rak lo sim vekin atu ah ka lo sim cia.
         22 Sikhalsehla Thlarau rah cu duhdawtnak, hlimnak, hnangamdaihnak, thinsaunak, nunnemnak,
         ṭhatnak, rinumnak,
         23 tangdawrnak, supawktheinak pawl tla an si. Cuvek thilpawl dokalhtu dan a um lo.
         24 Khrih-ih ta a si mipawl cun tisa cu a duhhiarnak le a cakhiarnak thawn an khengbet
         zo.
         25 Thlarau zarah nunnak kan neih ruangah Thlarau in kan nung ding a si.
         26 Midang hnakih ṭhasawn ah ruataw hlah uhsi la, pakhat le pakhat thinṭeuawter loin
         pakhat le pakhat iksikaw hlah uhsi.

1 U le nau tla, mi pakhat sual in a kaih asile nannih thlarau mipawl in cu pa cu nemnak
         thinlung thawn tungding uh. Ralring aw, cu lo asile sualfawrhnak na tawng ve pang
         ding.
         2 Pakhat le pakhat phurrit sawngawtawn uh la, cuti zawngin Khrih dan cu nan kimter
         a si.
         3 Ziangahtile, mi pakhat in zianghman si si loin mithupi ih a ruahawk asile amah le
         amah a bumaw a si.
         4 Sikhalsehla, mi kipin anmai hnaṭuan mi cio cekfel hai seh. Cule midang parah si loin
         amai par lawngah tluangkhawnnak nei seh.
         5 Ziangahtile, mi kipin mai phur ciar an phur ding a si.
         6 Pathian thuzirhnak a dawngtu cun a zirhtui hnenah thil ṭha a neih mi hmuahhmuah hlawm
         ve seh.
         7 Bum in um hlah uh. Pathian cu ziang siar lo men ding a si lo. Ziangahtile, mi in
         ziangkhal a tuh mi cu a ah khal a at ding.
         8 Ziangtin tile amai tisa lamih a tuhtu cun cui tisa ihsin siatralnak a at ding. Asinan,
         Thlarau lamih a tuhtu cun Thlarau hnen ihsin kumkhawnunnak a at ding.
         9 Cule thil ṭha tuah dingah thanau hlah uhsi. Ziangahtile, kan bansan lo asile a tikcucan
         teah kan at leh ding a si.
         10 Curuangah can remcang kan neihdan vekin mi hmuahhmuah hnenah thil ṭha tuah uhsi.
         Ahleicein zumnak ih kan sungkuapawl hnenah tuah uhsi.
         11 Ka kut roriin nan hnenah cafang tumpi pi ih ca ka ngan mi hi nan hmu!
         12 Milai hmuh ih ṭha si a duhtu hmuahhmuah in serhtan dingin an lo fial. Khrih khraws
         ruangah tiduhdahnak an tuarlonak ding hrang lawngah cumi cu an tuah a si.
         13 Ziangahtile, serhtannak a cotupawl khalin Dan thu cu an thlun cuang lo. Asinan nan
         taksa ih tluang an khawn theinak dingah serh nan tan ding an duh.
         14 Sikhalsehla, kei cun kan Bawipa Jesu Khrih-ih khraws siarlo tluangkhawnpi dah lo
         hram ningla ka duh. Cu mi zarah khawvel hi ka hrangah khenbet a si zo ih, kei khal
         khawvel hrangah khenbet ka si zo.
         15 Ziangahtile, Khrih Jesu ah serhtan si seh, tan lo si seh, zianghman a ṭhahnem lo.
         Siamtharnak sawn hi a thupi mi cu a si.
         16 Cule, cui dan vekih a nungtu hmuahhmuah hnenah le Pathian-ih Israel-pawl parah hnangamdaihnak
         le zahngainak cu um hram seh.
         17 Atu thawkin zohman in i tibuai nawn hlah hai seh. Ziangahtile, Bawipa Jesu-ih hmaphe
         tla cu ka taksa ah ka pu a si.
         18 U le nau tla, kan Bawipa Jesu Khrih-ih zangfahnak cu nan thlarau ah um seh. Amen.EFESAEFESAEFESAEFESAEFESA

1 Pathian duhzawng ih Jesu Khrih-ih apostol a si mi keimah Paul in Khrih Jesu-ih mirinum,
         Efesa khua ih mithianghlimpawl hnenah ca ka lo kuat a si.
         2 Pathian, kan Pa le Bawipa Jesu Khrih hnen ihsin zangfahnak le hnangamdaihnak cu nan
         hnenah um seh.
         3 Kan Bawi Jesu Khrih-ih Pathian le Pa cu thangṭhat in um seh. Anih cun van hmun tla
         ah thlarau lam malsawmnak hmuahhmuah thawn Khrih ah mal in sawm.
         4 Cutivek thothoin, Pathian in leilung hram a bun hlan in duhdawtnak ruangah amai hmaiih
         thianghlim le sawihnawm ding um lo kan si theinak dingah Khrih ah in rak hril zo.
         5 Pa Pathian in a lungawizawng amai duhdan bangtukin Jesu Khrih in amai hnen roriah
         fa si dingin in rak ruat.
         6 A zangfahnak ropi kan thangṭhat theinak dingah cutivekin a tuah a si. Cui zangfahnak
         cu a Duhdawt Mi ah cun alakin in rak pe.
         7 A zangfahnak a luanliam bangtukin amah ah cun a thisen zarah sualpawl ngaidamnak,
         tlensalnak kan nei.
         8 Cui zangfahnak cu fimnak hmuahhmuah le theihthiamnak hmuahhmuah thawn Pa Pathian
         in a khatliam in in vur a si.
         9 A lungawizawng zulhih amah le amah ih a thilti tum, a duhnak thuthup cu kan hnenah
         in theihter zo.
         10 Cumi cu, famkimnak can bikhiah ṭhen a thlen tikah Khrih ah cun ziangkim, van ih thil
         um mipawl le leitlun ih thil um mipawl hmunkhat ih a hruaikhawm theinak dingah a si.
         11 Amai tumtahnak in a rak remruat cia ruangah Khrih ah ro conak khal kan rak ngah a
         si. Anih cu thil ziangkim amai duhdan vekih tuahsuaktu a si.
         12 Cutin, Khrih parih ruahsannak a rak nei hmaisatu kannihpawl hi mi in a ropitzia an
         thangṭhatnak kan rak si ding.
         13 Nannih khalin thutak thu nan rundamnak thuthangṭha nan hna ih nan rak theih tikah
         Khrih cu nan zum. Amah nan zum hnuah Pathian in tiamkam mi Thlarau Thianghlim in tacik
         a lo khen.
         14 Pathian in a lei ih, a neih mipawl a tlen lai hlanlo Thlarau Thianghlim hi kan ro
         co ding mi ih hamnak a si. Cu cun Pathian ropitzia thangṭhat ko in tuah.
         15 Bawipa Jesu nan zumnak le mithianghlimpawl hmuahhmuah nan duhdawtzia cu ka thei.
         16 Cu mi ruangah ka thlacamnak tla ah ka lo mang ih, nan hrangih lungawithu sim ka bang
         lo.
         17 Kan Bawipa Jesu Khrih-ih Pathian, sunlawinak Pa cun amah thei dingah fimnak le phuanlangnak
         Thlarau lo pe hram seh.
         18 A lo kawhnak ruahsannak le a ro co ding khatliam ropitzia cu ziang a si ti mithianghlimpawl
         lakih nan theihtheinak dingah nan theihthiamnak mit tla vanter si hram seh.
         19 Cule a huham nasazetih hna a ṭuan bangin kannih zumtupawl lamih a huham ropi zet
         cu nan theihtheinak ding hrang khalah thla ka cam.
         20 Cui huham hmang in Pathian cun Khrih ah a ṭuan ih anih cu mithipawl lak ihsin a kaitho.
         Cule van hmunpawl ah a vawrh lamah a toter.
         21 Anih cu Pathian in uktu hmuahhmuah le thuneitu hmuahhmuah si seh, huham hmuahhmuah
         le lalnak hmuahhmuah le tui san lawng si loin a ra thleng lai ding mi san khalih hminsak
         mi hmuahhmuah ih hmin tlun sangpi ah a toter.
         22 Cule, Pathian in thil ziangkim cu Khrih-ih ke hnuaiah a ret ih, kawhhran hrangah
         thil ziangkim tlunih lu si dingah Pathian in a ruat.
         23 Cui kawhhran cu a taksaruangpum a si ih, ziangkim ih ziangkim tlamtlingtertu amah
         ih famkimnak cu a si.

1 Cun, nannih thil tisualnak le sualnakpawl tla ih thi zo mi kha a lo nungter zo.
         2 Cu mipawl ah cun, kha laiah khan, nannih cu hi khawvel dan vekin, boruak ih thuneihnak
         lal, atu ih thulung lo fatepawl lakih hna a ṭuan rerotu thlarau duhzawng in nan rak
         nung.
         3 Cu mipawl lakah kannih khal kan zaten a liam cia mi canah kan tisa cakhiarnak tuah
         in, tisa le ruahnaklungthin cakhiarnak tuah in kan rak um dah ve. Cule midangpawl
         vek thothoin kan suahkeh in thinhengnak fate kan rak si.
         4 Asinan, zahngainak tam zet neitu Pathian in a duhdawtnak maksak thawi in rak duhdawt
         ruangah,
         5 sual ih thi kan rak si lai hmanah, Khrih thawn hmunkhat ah in nungter. Zangfahnak
         ih rundam nan si.
         6 Cule, Pa Pathian in in kaithotlang ih Khrih Jesu ah van hmunpawl ah khin hmunkhat
         ah in toter.
         7 Cuti cun a thleng lai ding mi sanpawl ah Khrih Jesu thawngin kanmah lamih a ngilneihnak
         in a zangfahnak len natsatzia a langter theinak dingah a si.
         8 Ziangahtile, zangfahnak in zumnak thawngih rundam nan si, cucu nanmah ihsi suak a
         si lo, Pathian thilpek a si.
         9 Ṭuannak ruangah a si lo, cuiruangah zohman an tluangkhawng thei lo ding.
         10 Ziangahtile, kannih cu amai kutsuak, hna ṭha tla ṭuan dingin Khrih Jesu ah sersiam
         mi kan si, cui hna ṭhapawl tla cu kan tuah dingah Pathian in a hlankhanin a rak timtuah
         cia.
         11 Curuangah, nannih hlanah suahkeh ihsi Zentelmi si cia, taksa ah kut ih serhtan an
         ti mipawl in serhtan lo tiih an lo kawh mi nan si ti kha cing ringring uh.
         12 Cu laiah nannih cu Khrih nei loin, Israel khua le ti ihsin a leng mi si in, tiamkam
         thuthlungpawl ah mikhual si in, ruahsannak nei lo le leitlun ah Pathian nei loin nan
         rak um.
         13 Asinan atu ah cun Khrih Jesu ah hla zetih a rak um dah mi nannih cu Khrih thisen
         in nai teah a lo umter a si.
         14 Ziangahtile, amah cu kan remawknak, pahnih pakhat ih tuahtu, in ṭhentu a laifangih
         phar ṭhiattu a si.
         15 Anih cun ralawknak, Dan thupekpawl zirhawknak hmang ih an peksawngsin mi hman a taksa
         in a hloralter ih, cutin amah ah mi pahnih cu minung thar pakhat ah tuah in remawknak
         a tuah a si.
         16 Ralawknak cu amah ah a thah zo i ruangah pahnih cu khraws ruangin Pathian ah taksa
         pumkhat ah a remawter thei ding.
         17 Cun, anih cu a ra ih nannih hla zetih um mipawl hnenah le nai teih a um mipawl hnenah
         remawknak thuthangṭha a sim.
         18 Ziangahtile, amah thawngin Thlarau pakhat in Pa hnenih luh theinak kan nei veve.
         19 Curuangah, atu ah cun mikhual le ram dang mi nan si nawn lo ih, mithianghlimpawl
         thawi ram khat mi le Pathian sungkua nan si sawn a si.
         20 Lungphum a si mi apostolpawl le profetpawl parih sak mi nan si ih, Jesu Khrih amah
         rori cu a kilih lung pawimawhbik ah a cang.
         21 Amah ah cun sak mi inn pumpi in rem zetih buntlang thluh a si ih, Bawipa ah temple
         thianghlim si dingin a ṭhang vivo.
         22 Nannih khal amah ah Thlarau in Pathian cennak hmun dingah sakkhawm mi nan si.

1 Himi ruangah keimah, Paul hi nannih Zentelpawl hrangah Khrih Jesu ih thawngtla ka
         si.
         2 Pathian zangfahnak kilkhawi hna cu nan hlawknak ding hrangah pek ka si kha nan rak
         thei ko ding.
         3 Hi hlanah tawiteih ka rak ngan zo vek khan, thuthup cu phuansuahnak in ka hnenah
         i theihter zo.
         4 Cu mi nan siar tikah, Khrih thuthup ka theihzia nan theithiam thei ding.
         5 Cumi cu atu ih amai apostol thianghlimpawl le profetpawl hnenih Thlarau in a phuanlang
         vekin san dangpawl ah minung fapapawl hnenah theihter a rak si lo.
         6 Cumi cu, thuthangṭha ruangah Khrih Jesu ah Zentelpawl ro copitu an si ding le taksa
         bangrep le a thutiam copitu an sinak ding tla hi a si.
         7 A huham hnaṭuan hmualnei zetin ka hnenih pek a si mi Pathian zangfahnak thilpek vekin
         cui thuthangṭha rawngbawltu ah ka cang.
         8 Mithianghlim hmuahhmuah lakih a tebik hnakih tesawn keimai hnenah hawlsuah banrual
         lo mi Khrih-ih lennak cu Zentelpawl hnenih ka phuan theinak dingah hi zangfahnak hi
         ka hnenih pek a si.
         9 Cun, Jesu Khrih hmang ih ziangkim sersiamtu Pathian hnenih leilung semtir ihsin thuh
         ih a um mi ṭawmawknak thuthup cu mi hmuahhmuah hmuter dingin cui zangfahnak cu in
         pe.
         10 Van hmunpawl tla ih uktupawl le thuneitupawl hnenah atu ah kawhhran hmang in Pathian
         fimnak thu ah tampi theihter a si theinak ding khalah a si fawn.
         11 Cumi cu, Pa Pathian in Khrih Jesu kan Bawipa ah a rak hlensuah mi a catuan thiltum
         vek khan a si.
         12 Amah ah cun ralṭhatnak le ngam zetih luh theihnak cu amah zumnak ruangin kan nei.
         13 Curuangah nan hrangih harsatnakpawl ka tuarnak ah nan beidawng lo dingin ka lo ngen.
         Cui harsat tuarnak cu nan sunlawinak a si.
         14 Himi ruangah kan Bawipa Jesu Khrih-ih Pai hnenah ka khuk ka bil ṭheu.
         15 Van le leitlun ih sungkua hmuahhmuah cu amai hminsak mi an si.
         16 A Thlarau in nan sung lam minung cu a thiltitheinak in a cahternak dingah a ropitnak
         lendan zulhih lo pe dingin thla ka cam.
         17 Cule, zumnak in Khrih cu nan thinlung sungih a cen theinak ding hrang khalah thla
         ka cam. Nannih cu duhdawtnak ih hram bun mi le phunhngeh mi nan si.
         18 Cuti cun, mithianghlimpawl hmuahhmuah thawn theih banrual lo Khrih duhdawtnak kauhzia,
         sauzia, thukzia le sanzia cu ziang a si ti nan theithiam thei ding.
         19 Cui theih banrual lo Khrih duhdawtnak cu thei dingin Pathian famkimnak hmuahhmuah
         thawi khahter nan si ding.
         20 Kanmah ih hnaṭuan ṭheu a huham bangtukin, kan dil le kan ruah mi hmuahhmuah hnakih
         nasasawnih titheitu hnenah,
         21 Ropitnak cu amai hnenah Khrih Jesu ruangah san hmuahhmuah ah, kumkhuaih kumkhua tiangin
         kawhhran ah um seh. Amen.

1 Cuiruangah, kei, Bawipai thawngtla hin, kawh nan sinak mil ih nung dingah ka lo ngen
         a si.
         2 Phahniamawknak le lungnemnak hmuahhmuah thawn, thinsaunak thawn duhdawtnak in pakhat
         le pakhat zawiaw uh.
         3 Remnak ih ṭemkhawm in Thlarau ih pumkhatnak kaihhngeh ding nasazetin zuam uh.
         4 Kawh nan sinak ah ruahsannak pakhat ih kawh nan si bangin taksa pakhat, Thlarau pakhat
         a um,
         5 Bawi pakhat, zumnak pakhat le baptisma pakhat a um ih,
         6 ziangkim tlunih um, ziangkim fangsuaktu le nan zate sungih um, mi hmuahhmuah ih Pa
         le Pathian, pakhat lawng a um.
         7 Sikhalsehla, Khrih ih thilpek tahdan bangtukin zangfahnak cu kanmah bulpak hnen cioah
         pek a si.
         8 Curuangah hitin a sim, “Tlunsang ih a kaisoh ah khan kaihtang mipawl cu a hruai ih
         thilpek tla minung hnenah a pe,” tiah a ti.
         9 “A kai so,” ti hi ziang a tinak a si? Lei hmun hnuai lam khalah a vung suk hmaisa
         tinak a si.
         10 Thil hmuahhmuah a famkimter theinak dingah a sukthlatu kha van hmuahhmuah tlun khalih
         kai sotu thotho kha a si.
         11 Cule, anih in mi hrekkhat cu apostol sinak, mi hrekkhat cu profet sinak, mi hrekkhat
         cu evangelist sinak, mi hrekkhat cu pastor le zirhtu sinak thilpek tla a pe.
         12 Mithianghlimpawl tlamtlinternak dingah, rawngbawl hnaṭuannak dingah, Khrih taksa
         tuahṭhatnak dingah le,
         13 kan zaten zumnak le Pathian Fapa theihnak ah kan lung a rual ih, Khrih ih famkimnak
         ruangam tahnak ah mipitling kan si tiang hrangah a pe a si.
         14 Cuti cun, minungpawlih bumawknak le fim hrawkhrawlnak in minungpawl bum tahrat ih
         hruaipen tumtupawlih zirhnak thli hrang kipin khatlam le khatlamih a hranpet rero
         mi nauhak kan si nawn lo ding.
         15 Cu hnakin, duhdawtnak in thutak cu sim in, lu a si mi Khrih ah ziangtinkimah kan
         ṭhanglian thei ding.
         16 Amah Khrih hnen ihsin taksaruangpi zaten hmunkhat ah rem zetih pehzawmawin an kaikhawmaw.
         Taksa peng kipin anmai hna fingfing ṭha zetin an ṭuan ih, cutin hlikhlawk kipin taksaruangpi
         cu hmunkhat ah a kaikhawm ṭheh. Curuangah taksaruangpi cu duhdawtnak ah amah ten a
         ṭhang ih, a tuahṭhaaw.
         17 Curuangah himi hi ka sim ih Bawipa ah ka theihter a si, ruahnaklungthin mumallo pu
         Zentel dangpawl nundan vekin nannih cu nung nawn hlah uh.
         18 Cupawl cu an thinlung mit a cawt ruangah le anmah ih theihlonak um ruangah an theihthiamnak
         cu a thim ih, Pathian nunnak ihsin ṭhenhran in an um.
         19 Cupawl cun zianghman pawisak nei loin anmai duhdan dan in an nung ih, thil bawrhhlawh
         tinkim duham zetih tuah dingin anmahte tenumza hursual tuahnak ah an peaw.
         20 Asinan Khrih thu zirh nan sidan cu cutivek a si lo.
         21 Jesu ah thutak a um vekin nan hna in a thu nan rak thei ih amah ih zirh zo mi nan
         si ah cun,
         22 bum caknak zulhih a se thluh mi nan hlanlai umdan minung hlun cu hlitthla uh.
         23 Cule nan khawruahnak thlarau tharter uh.
         24 Dingfelnak le thianhlimnak diktakih Pathian in amah vekih a sersiam minung thar cu
         hruk uh.
         25 Cuti a si ruangah thuphan sim cu bansan in, “Mi kipin amai inhnen thawn thudik rel
         seh.” Ziangahtile, kannih cu pakhat le pakhat taksa peng kan sitawn cio.
         26 ““Nan thinheng uh la, sual tuah hlah uh:” nan thinhengnak cu ni in tlakpi hlah seh.
         27 Diabol cu hmun kian fawn hlah uh.
         28 Rukruk hmang mi cun ru nawn hlah seh. Mitlasam hnenih pek ding a neih theinak dingah
         a kut in thil ṭha tuah in hna ṭuan sawn seh.
         29 Zohman in ṭawngsia nan kaa ihsin suakter hlah uh. Cu hnakin a theitupawl hnenih Pathian
         zangfahnak pe theitu ding, tuahṭhatawknak dingih hman ding thil ṭha suak sawn seh.
         30 Cun, Pathian Thlarau Thianghlim cu riahseter hlah uh, tlensalnak ni hrangah nannih
         cu cui Pathian Thlarau Thianghlim-ih tacikkhen nan si.
         31 Siatkhatnak, thinhengnak, thinlingnak, aukionak, mirelsiatnakpawl hmuahhmuah cu nan
         hnen ihsin hlawnhlo uh, lungput siava hmuahhmuah thawn.
         32 Cule, pakhat le pakhat parah ngilnei in lainatnak neitawn uh. Khrih ruangah Pathian
         in a lo ngaidam bangin pakhat le pakhat ngaidamawtawn uh.

1 Curuangah, duhdawt zet mi fale vekin Pathian tidan cawngtu si uh.
         2 Cule, Khrih khalin in rak duhdaw ih rimhmui si dingah Pathian hnenah amah le amah
         thilhlan ah le thawiawknak ih a pekawk vekin duhdawtnak ah um uh.
         3 Asinan, mithianghlim ih nan can zo vekin nu le pa sualnak le thianhlimlonak hmuahhmuah,
         asilole, duhhamnakpawl tla cu nan lakah um hrimhrim hlah seh.
         4 Thil bawrhhlawhpawl, thu atthlak relnakpawl, capoh thu relnakpawl, cupawl cu a mawi
         lo a si. Cu hnakin lungawithu sim sawn uh.
         5 Ziangahtile, nu le pa sualnak tuahtu si seh, mithianghlimlo si seh, miduhham si seh
         (cumi cu milem betu a si), hipawl in Khrih le Pathian uknak ram ah ro co zianghman
         an nei lo ti nan thei.
         6 Zohman in zianghmanlo thu men in lo bum hlah hai seh. Ziangahtile, hi thilpawl ruangah
         Pathian thinhengnak cu thulung lo fatepawl parah a thleng ṭheu.
         7 Curuangah an hnenih teltu va si hlah uh.
         8 Ziangahtile, a hlanah nannih cu thim nan rak si dah, asinan atu ah cun Bawipa ah
         tleu nan si. Tleu fa vekin nung uh.
         9 Ziangahtile, Thlarau rah cu ṭhatnak hmuahhmuah, dingfelnak hmuahhmuah le thutak hmuahhmuah
         pawl tla ah a um a si.
         10 Bawipai cohlan tlak cu ziang a si ti theihfiang zuam uh.
         11 Cule, rah nei lo mi thim thilti a tuahtupawl thawn pawlkawmaw hlah uh la, an diklozia
         theifiangter sawn uh.
         12 Ziangahtile, annih ih a thuptei an tuah mi thilpawl cu rel men ding hman ningzahthlak
         a si.
         13 Asinan thil ziangkim tleu ih a theihfiangter mipawl cu an langfiang a si. Ziangahtile,
         thil ziang khal langfiang ko a tuahtu cu tleu a si.
         14 Curuangah, “Nang itthat ṭhang aw la, mithi lak ihsin tho aw. Cule Khrih in tleu a
         lo pe ding,” tiah a ti.
         15 Curuangah miaapawl vekin nung loin, mifimpawl vekin fimkhurten nung uh.
         16 Ni tla an ṭhat lo ruangah a ṭha theibik in nan can hmang uh.
         17 Curuangah aa hlah uh la, Bawipai duhzawng cu ziang a si ti theithiam sawn uh.
         18 Cun, sabitzu ri hlah uh, ziangahtile, cumi cun pawisaklonak ah mi a hruai. Cu hnakin
         Thlarau in khat sawn uh.
         19 Thangṭhatnak hlapawl, Pathian hlapawl le thlarau lam hlapawl tlain beawtawn uh la,
         Bawipai hnenah hlasak le nan thinlung sungten hlaseh in um uh.
         20 Ziangtinkim ruangah Pa a si mi Pathian hnenah kan Bawipa Jesu Khrih hmin in lungawithu
         sim ringring uh.
         21 Pathian nan ṭihzah ruangah pakhat le pakhat tlulutawtawn uh.
         22 Nupipawl, Bawipai hnenih nan tlukluh vekin nanmai pasal hnenah tlulut uh.
         23 Ziangahtile, Khrih cu kawhhran lu a si bangin pasal cu nupi-ih lu a si ih, Khrih
         cu taksaruangpum Rundamtu a si.
         24 Curuangah kawhhran cu Khrih hnenih a tlukluh vekin nupipawl ziangkimah anmai pasal
         hnenah tlulut hai seh.
         25 Pasalpawl, Khrih khalin kawhhran a rak duhdaw ih, cu mi hrangih amah rori a pekawk
         bangin nan nupi duhdaw uh.
         26 Cutin, kawhhran cu ti thawi khawlh vekin thu hmang in Khrih cun a thianghlimter in
         a faiter a si.
         27 Cuti cun, kawhhran ropi cu bal kai lo, sawngkawr lo le cuvek thil zianghman pu loin
         amai hnenih a hlan theinak dingah, kawhhran cu thianghlim le sawihnawm ding um lo
         a si theinak dingah a khawlhfai a si.
         28 Curuangah mipapawl in an nupi cu anmai taksaruangpum vek roriih duhdaw ding an si.
         A nupi a duhdawtu cu amah le amah a duhdawaw a si.
         29 Ziangahtile, zohman in amai taksa a hua dah lo, Bawipa in kawhhran a cawm ih a duat
         bangin a cawm ih a duat sawn a si.
         30 Ziangahtile, kannih cu Khrih-ih taksaruangpum, a titsa le a ruhpawlih peng kan si.
         31 “Ziangahtile, himi thu ruangah mipa in a nu le pa a fehsan ding ih, a nupi a kawp
         ding. Cule an pahnih in taksa pumkhat ah an cang ding,” tiah Cathianghlim in a ti.
         32 Hihi thuthup ropi a si, sikhalsehla Khrih le kawhhran thuhla ka sim a si.
         33 Ziangkhal va si sehla, nanmah lakah Mi pakhatkhat in amah le amah a duhdawtawk bangin
         a nupi duhdaw seh, cun nupi khalin a pasal upat seh.

1 Nauhakpawl, Bawipa ah nan nu le nan pa ih thu lung uh. Ziangahtile, cucu thil dik
         a si.
         2 “Na nu le na pa upat aw,” cumi cu thutiamkamnak thawi thupek hmaisabik a si.
         3 “Cui thutiamkam cu na ṭhatnak ding le leitlun ih na dam reinak ding hrangah a si.”
         4 Cun, nannih palepawl, nan falepawl thinheng dingin tuah hlah uh la, annih cu Bawipai
         nun zirhnak le nunsimnak ah kaihruai sawn uh.
         5 Salpawl, Khrih-ih thu nan lun bangin, ṭih le khur in le thinlung takin, taksa lamih
         nan bawipawl hnenah thulung mi si uh.
         6 An lo zoh lai lawngah an lungawiter tum loin, Khrih sal nan si vekin nan thinlung
         sung ihsin Pathian duhzawng tuah sawn uh.
         7 Duhsaknak ṭha thawn minung hnenah si loin, Bawipai hnenih hnaṭuan vekin ṭuan uh;
         8 sal si seh, miluat si seh zokhal thil ṭha a tuahtu cun Bawipai hnen ihsin cu mi vek
         cu a ngahsal ding ti nan thei.
         9 Cun, nannih bawipawl, cutivek thothoin an parah tuah uh. Nannih ih Bawi khal van
         ah a um ti le anih in mithleidan a nei lo ti thei in annih cu hro hlah uh.
         10 Ka u le nau tla, anetabikah, Bawipa ah le a cahnak ih thiltitheinak ah cun cak zetin
         um uh.
         11 Diabol-ih phiarthupnakpawl tla do in nan din theinak dingah Pathian ralthuam cu hruk
         uh.
         12 Ziangahtile, kan buan mi hi titsa le thisen an si lo, uktupawl, thuneitupawl, hi
         khawvel thim tlunih uktupawl le van hmunpawl tla ih thlarau sualralpawl tla an si
         sawn.
         13 Curuangah, ni ṭha lo ni ih nan khamawk theinak dingah le ziangkim nan tuah hnu khalih
         nan din theinak dingah Pathian ralthuam cu la uh.
         14 Curuangah dinghnget uh la, nan tai cu thutak in khap uh la, dingfelnak awmphaw hruh
         uh.
         15 Cun, remnak thuthangṭha timlamnak cu nan ke ah bun uh.
         16 Cupawl hmuahhmuah tlunah zumnak phaw cu la uh la, cumi cun miṭhalopai kah mi thalfung
         alh hmuahhmuah cu nan mit thei ding.
         17 Cule, rundamnak thir lukhum le Thlarau ralnam a si mi Pathian thu cu la uh.
         18 Thlacamnak tinkim le dilnak tinkim in ziangtik lai khalah Thlarau ah thla cam uh.
         Cun, mithianghlimpawl hmuahhmuah hrangah taimaknak hmuahhmuah le dilnak hmuahhmuah
         thawn ngaihven uh.
         19 Cule, ka kaa ka an tikah, phuan ding mi thu cu ka hnenah pek a si ih, cutin ralṭha
         zetin thuthangṭha thuthup cu ka theihter theinak ding hrang khalah in dilsak uh.
         20 Kei cu thuthangṭha ruangah cikcin ih ṭawn mi palai ka si. Ka sim ding vekih ralṭha
         zetih ka sim theinak dingah thla in camsak uh.
         21 Asinan, nannih khalin ziangtin ka um ti ka thuhla nan theih theinak dingah Bawipa
         ah duhdawt zet mi unau le rawngbawltu rinum Ṭaikhikas in thil ziangkim a lo theihter
         ding.
         22 Himi hrangah kan thuhla tla nan theih theinak dingah le nan thinlung tla a lo thlangam
         theinak dingah amah hi nan hnenah ka rak thlah a si.
         23 Pa Pathian le Bawi Jesu Khrih hnen ihsin hnangamdaihnak le zumnak thawi duhdawtnak
         cu unaupawl hnenah um hram seh.
         24 Kan Bawipa Jesu Khrih catbang lo ih duhdaw taktaktu hmuahhmuah hnenah zangfahnak
         um hram seh. AmenFILIPIFILIPIFILIPIFILIPIFILIPI

1 Jesu Khrih-ih ṭemṭawn sal, Paul le Timothy in, Filipi khua ih um Jesu Khrih-ih mithianghlim
         hmuahhmuah le kawhhran hotupawl le dikhonpawl hnenah ca kan lo kuat a si.
         2 Pathian kan Pa le Bawipa Jesu Khrih hnen ihsin zangfahnak le hnangamdaihnak nan hnenah
         um hram seh.
         3 Nanmah ka lo mansuah tinten ka Pathian hnenah lungawithu ka sim ṭheu.
         4 Ka thlacamnak kipah nan zate hrangah lungawinak thawn ka lo dilsak.
         5 Ziangahtile, ni hmaisabik ihsin tu tiang thuthangṭha phuansuahnak ah nan tel a si.
         6 Nan hnenih hnaṭuan ṭha a ṭuan thawktu cun Jesu Khrih-ih ni tiang a tifamkim ding,
         cu mi rori cu ka zumhnget a si.
         7 Hitivekih nan zate thuhla ka ruah cu ka hrangah a dik a si. Ziangahtile, ka thinlung
         ah nan um, cikcin ih ṭawn ka sinakpawl, thuthangṭha humnak le nemhngehnak ah nan zaten
         ka co mi zangfahnak i ṭawmpitu nan si.
         8 Ziangahtile, Jesu Khrih-ih lainat duhdawtnak in nan zaten ziang tlukin ka lo ngai
         ti i theihpitu cu Pathian a si.
         9 Cule, nan duhdawtnak cu theihnak le thuṭhenfel thiamnak hmuahhmuah ah a ṭhan sinsin
         theinak dingah thla ka cam.
         10 Cuti cun Khrih-ih ni tiang diktak le sawihnawm ding um lo nan si theinak dingah thil
         ṭhabikpawl cu nan thleidang thiam ding ih,
         11 Pathian ropitnak le thangṭhatnak ah Jesu Khrih zarah dingfelnak rahpawl thawi khat
         mi nan si thei ding.
         12 Asinan, u le nau tla, ka hnenih thil cang mipawl hi thuthangṭha karhzaitertu ah an
         cang sawn riangri ti nan theih ka duh.
         13 Cutin, Khrih ruangih cikcin ih ṭawn ka si ti cu siangpahrang inn kiltu hmuahhmuah
         le a dang Rom khawpi sungih um mi hmuahhmuah in fiang zetin an hmu.
         14 Bawipa ih unau tampi tla cu cikcin ih ṭawn ka sinak ruangah zumhnget in an um ih,
         ṭih loin Pathian thusimnak ah an ral a ṭha sinsin.
         15 Hihi a dik mi thu a si, mihrekkhat cun nahsuahnak le eltainak thawn Khrih thu an
         sim, asinan mi hrekkhat cun duhsaknak thawn an sim.
         16 A hmaisapawl khi cun cikcin ih ṭawn ka sinak ah harsatnak bet ding tum in, lungput
         diklo zetin, ṭhenṭhekter duhnak lungput thawn Khrih thu cu an sim.
         17 Asinan a neta sawnpawl cun, keimah cu thuthangṭha humtu dingah ret mi ka si ti thei
         in duhdawtnak thawn thu an sim sawn a si.
         18 A pawinak ziang a um? Ziang a va si hmanah, lamzin phunphunin a der in si maw, a
         taktak in simaw, Khrih cu phuansuah in a um. Cu mi ah cun ka lung a awi a si, ka lung
         a awi ding.
         19 Ziangahtile, thla in camsaknak le Jesu Khrih Thlarau bawmnak thawngin himi cu runsuah
         ka sinak ah a cang ding ti ka thei.
         20 Ka beiseinak nasazet le ka ruahsannak bangtukin ziang thu hmanah ka mualpho lo ding.
         Asinan ralṭhatnak hmuahhmuah thawn ka rak um kel vek ten, nunnak in si maw, thihnak
         in si maw, atu khalah Khrih cu ka taksa ah cawimawi in a um ding.
         21 Ziangahtile, kei ka hrangah cun nun hi Khrih a si ih, thih cu hlawknak a si.
         22 Sikhalsehla, taksa ih ka nun vivo asile cumi cu ka ṭuanbangnak rah suahtertu ding
         a si; cuticing cun ziang ka hril sawn ding ti ka thei lo.
         23 Ziangahtile, kei cu thil pahnih lakah awlawksawng in ka um, fehsuak ih Khrih thawi
         um duhnak ka nei; cumi cu a ṭhasawn mi a si.
         24 Sikhalsehla taksa ih ka um hi nanmai hrangah a ṭul sawn.
         25 Cun, cu mi zumhngehnak cu nei in, zumnak ah nan ṭhanlennak dingah le nan lungawinak
         dingah nan zate hnenah um in ka tang hrih ding ti ka thei.
         26 Cuti cun nan hnenih ka ratsalnak ruangah ka hrangih nan lungawinak cu Khrih ah a
         tam sinsin thei ding.
         27 Ziang a va si khalle, nan nuntuzia cu Jesu Khrih thuthangṭha thawn milaw phawt seh.
         Cutin, nan hnenah ra in ka lo hmuh ah simaw, nan hnenih ka um lo khalah simaw, thlarau
         hmunkhat ah dinghnget in, thuthangṭha zumnak hrangah ruahnaklungthin hmunkhatten nan
         ṭangtlang ti nan thuhla ka thei thei ding.
         28 Cule, nanmah a lo dotupawl ṭih hrimhrim hlah uh. Cumi cu an hrangah siatralnak langfiangternak
         a si ih, nannih hrangah cun Pathian hnen ihsi a ra mi nan rundamnak langfiangternak
         a si sawn.
         29 Ziangahtile, Pathian in Khrih ruangah thilti ding mi a lo pe. Cumi cu amah Khrih
         nan zum ding lawng si loin, amai ruangih nan tuar ding khal a lo siang a si.
         30 Harsatbuainak keimah ih nan rak hmuh mi, atu khalah keimah ah a um ti hna ih nan
         theih mi, cu mi rori cu nan nei ve.

1 Khrih ah cun thapeknak si seh, duhdawt thlangamnak si seh, Thlarau pawlkawmnak si
         seh, lainatduhdawtnak le zahngainak a um.
         2 Curuangah, cumi cu a dik asile ruahnak bangrep ih um in, duhdawtnak bangrep nei in,
         lungrual ih ruahnaklungthin pakhat nei in ka lungawinak famkimter uh.
         3 Ṭhenṭhekter duhnak lungput ruangah si seh, thulolak pawrhawknak ruangah si seh zianghman
         tuah hlah uh la, cu hnakin ruahnaklungthin tangdawrnak thawn mi tinin midang kha mah
         hnakih ṭhasawnah ruat cio sawn hai seh.
         4 Zokhal maibul thil lawng ngaihsak loin midang ta khal ngaihsak uh.
         5 Hi ruahnaklungthin Khrih khalih um mi hi nanmah ah um seh.
         6 Anih cu Pathian mizia nei ih um mi a si. Pathian tlukih um cu kaihhnget ding thil
         ah a ruat lo.
         7 Sikhalsehla, amah le amah kawlawngawter in, ṭemṭawn sal pianzia la in minung vekin
         a rung suak.
         8 Cun, minung pianzia keng in amah le amah hnuai a dawr ih, thi tiang rori thulung
         in a um, khraws thihnak cu.
         9 Curuangah, Pathian khalin anih cu nasazetin a cawisang ih, hmin hmuahhmuah lakih
         hmin cungnungbik a pe.
         10 Cu mi ruangah mi tin vancung ih um si seh, leitlun ih um si seh, lei hnuai ih um
         si seh Jesui hmaiah an khuk an bil thluh ding.
         11 Cule, cutin Pa Pathian cu thangṭhat ih a um theinak dingah lei hmuahhmuah in Jesu
         Khrih cu Lal a si tiah an phuang ding.
         12 Curuangah ka duhdawt mi tla, thu nan rak lun ṭheu vek khan, ka um lai lawngah si
         loin, atu ka um nawn lo hnu khalah nasasawnin ṭih le khur phahin nanmai rundamnak
         cu ṭuansuak uh.
         13 Ziangahtile, a lungawi zawng tuah duh ding le tuah dingih nan sungih a ṭuantu cu
         Pathian a si.
         14 Thil ziangkim hi phunzainak le elawknak um loin tuah uh.
         15 Cuti cun, thinlung kawi le mi khermeipawl lakah sawihnawm ding um lo le thianghlim,
         kawk ding um lo Pathian fate nan si ding ih, leitlun tleu vekin an lakah nan tle ding.
         16 Nunnak thu cu kaihnget uh, cuti cun alakih tlan le alakih ṭuan ka si lo ding ih,
         Khrih ni ah tluang ka khawng thei ding.
         17 A si, kei cu nan zumnak raithawinak le rawngbawlnak parih burh ka si khalle ka lung
         a awi, nan zaten ka lo lungawipi fawn.
         18 Cutivekin, nannih khal lungawi uh la, i lungawipi ve uh.
         19 Asinan nan umtudan ka theih tikih thazang ka ngah theinak dingah a rei hlanah nan
         hnenih Timothy thlah thei dingin Bawipa Jesu ah ruahsannak ka nei.
         20 Ziangahtile, hivek ruahnak nei, nan umdan thungaithlak ih lo ngaihsaktu ding dang
         zohman ka nei lo.
         21 Ziangahtile, mi hmuahhmuah in Jesu Khrih-ih thilpawl tla hawl loin, anmai thil lawng
         an hawl.
         22 Asinan, Timothy hi cu fa in a pai rawng a bawl vekin thuthangṭha hnaṭuannak ah rawng
         i bawlpitu a si ti amah in a langter zo ti nan thei.
         23 Curuangah, ziangti vek ka si ding ti ka theih leveten amah hi rak thlah lohli ka
         beisei.
         24 Asinan, nan hnenah keimah rori khal ka ra cing ding ti Bawipa ah zumhngehnak ka nei.
         25 Ka unaupa, Epafrodiṭas, ka hnaṭuanpi le ka ralkap ṭuanpi, nan palai le ka ṭulnak
         ih rawng i bawlsaktu cu nan hnenah thlah a ṭul tiah ka ruat.
         26 Ziangahtile, anih cun nan zaten a lo ngai zet ih, a na ti nan theih ruangah a thin
         khal a har zet.
         27 Ziangahtile, thi zikin a na taktak, asinan Pathian cun a parah zahngainak a nei.
         Amah lawng si loin thinharnak parih thinhar sinnak ka neihlonak dingah ka par khalah
         zah a ngai a si.
         28 Curuangah amah nan hmuhsal tikah nan lung a awi theinak dingah le ka ninghannak a
         dem deuh theinak dingah ka rak thlah lohli a si.
         29 Curuangah, lungawinak hmuahhmuah thawn Bawipa ah amah cu rak cohlang uh la, hivek
         mi hi upat uh.
         30 Ziangahtile, keimah in sawmdawlnak sambau mi cu silhkhat dingah a nunnak ui loin,
         Khrih-ih hnaṭuannak ruangah a thi zikte a si.
         
            

         
      
   
      
         3
1 Anetnakah, u le nau tla, Bawipa ah lungawi uh. Nan hnenih thukel ngan nawnsal ding
         hi ka hrangah thil buaithlak a si lo, cucu nan hrangah himnak ding a si sawn.
         2 Uicopawl kha va ralring uh la, ṭhatlonak tuahtupawl kha ralring uh. Mai taksa siatsuahawtupawl
         kha va ralring uh.
         3 Ziangahtile, kannih Thlarau ih Pathian a betu, Khrih Jesu ih lungawitu le tisa rinsanlotupawl
         hi serhtan mi diktak kan si sawn.
         4 Sikhalsehla, kei khal tisa ah rinsan ding ka nei. Mi pakhatkhat in tisa ah rinsan
         ding nei ih a ruahawk asile kei cun ka nei tam sinsin.
         5 Ni riatnak ih serhtan, Israel-mi, Benjamin hrin, Hebrumi diktak, Dan thu lamah Farasi
         ka si.
         6 Ṭhahnemngainak lamah cun kawhhran tiduhdahtu; Dan thu ih dingfelnak lamah sawihnawm
         ding um lo ka si.
         7 Sikhalsehla, hlawknak dingih ka rak ruah mi cui thilpawl cu, Khrih ruangah sunnak
         ah ka ruat thlang.
         8 A si, thungaitein, ka Bawipa Khrih Jesu theih hi a hlut hleice ruangah thil hmuahhmuah
         hi sunnak ah ka ruat. Amah ruangah thil hmuahhmuah sunnak ka tuar ih, Khrih ka neihngah
         theinak dingah cupawl cu hnawmhne menah ka ruat.
         9 Cun, Pathian in Khrih ah i hmuh theinak dingah Dan parih ṭhumaw mi keimai dingfelnak
         cu nei loin, Khrih zumnak ruangih dingfelnak, zumnak ruangih Pathian hnen ihsi dingfelnak
         cu ka nei sawn.
         10 Cuti cun, a thihnak bangnak nei ih tuah mi si in, Khrih le a thawhsalnak huham le
         a tuarnakpawl ṭawmpinakpawl tla cu ka theih theinak dingah a si.
         11 Cule ziangmawti tiih, mithi thawhsalnak ih telngah thei ding ka duh.
         12 Ka congah zo ih ka famkim zo ka tinak a si lo. Cu hnakin Khrih Jesu ih i kaihnak
         san cu kaingah thei rori dingin ka dawi sawn a si.
         13 U le nau tla, ka kaingah zo tiah keimah le keimah ka ruataw lo. Cu hnakin hi thil
         pakhat hi ka tuah: dung lamih thil umpawl hngilh in, hmai lamih thil umpawl cu ka
         dawi sawn.
         14 Cule, Khrih Jesu ah tlun lamih Pathian kawhnak nehman laksawng hrangah hmuitin mi
         lam panin ka nawr.
         15 Curuangah u le nau tla, a pitling mi hmuahhmuah in cutivek ruahnaklungthin nei uhsi.
         Cule, ziang thil khalah ruahnaklungthin danglam nei nan sile Pathian in nan hnenah
         ka lo sim mi kha a lo theifiangter ding.
         16 Ziangti a va si khalle, kan thlen cintawk tiangah dan bangrep in feh uhsi la, thil
         bangrep kha ruat uhsi.
         17 U le nau tla, keimah i cawngtu si uh la, zohṭhim ding kannih in neih vekin cutivekih
         nungtupawl cu zohṭhim uh.
         18 Ziangahtile, mi tampi cu Khrih-ih khraws doral an si. An thuhla cu atu le atu ka
         rak lo sim. Atu khalah ṭap phahin ka lo sim a si.
         19 Cupawlih cemnak cu siatralnak a si. An pathian cu an pumpi a si ih, ningzahthlak
         thil an tuah mi ah an tluangkhawng. Leilung thilpawl ruattu an si.
         20 Asinan kannih cu vancungram mi sinak kan nei. Cui hmun ihsi a ra ding mi rundamtu,
         Bawipa Jesu Khrih cu kan hngak a si.
         21 Khrih cun a santlailo zet mi kan taksa hi a ropi mi amai taksa vekih an can theinak
         dingah a thleng ding. Cu mi tuahnak ah ziangtinkim a thu hnuaiih ret theinak huham
         kha a hmang ding.

1 Curuangah, ka duhdawt mi le ka ngai mi u le nau pawl, ka lungawinak le ka lallukhum,
         ka duhdawt mi tla, cutivek cun Bawipa ah dinghnget uh.
         2 Bawipa ah ruahnaklungthin bangrep pu dingin Zudias ka ngen ih, Sinṭakhe khal ka ngen.
         3 Cun, ka kawn phurhpi diktak, nang khal, khai nunaupawl kha rak bawm dingin ka lo
         ngen a si. Annih cun Klemen le a dang ka hnaṭuanpi nunnak cazual sungih an hmin ngan
         mipawl thawn thuthangṭha ah in ṭuanpi a si.
         4 Bawipa ah lungawi ringring uh, ka simsal ding, lungawi uh!
         5 Nan tlaitluanzia cu mi hmuahhmuah in thei hai seh. Bawipa cu a nai a si.
         6 Ziang thu hmanah dawnhar hlah uh, asinan ziangkimah thla cam le dil in, lungawithu
         simnak thawn nan dilnakpawl cu Pathian hnenah theihter uh.
         7 Cule, milai ih theihthiam ban lo mi Pathian-ih hnangamdaihnak cun nan thinlung le
         ruahnaklungthin tla cu Khrih Jesu ah a lo kilsak ding.
         8 Anetnakah, u le nau tla, a dik mi thil ziangkhal, upat tlak mi thil ziangkhal, a
         dingfel mi thil ziangkhal, a thianghlim mi thil ziangkhal, a duhnung mi thil ziangkhal,
         a thangmawi mi thil ziangkhal; tlinnak ziangtal simaw, thangṭhat tlak ziangtal simaw
         a um a si ah cun cuipawl cu ruat uh.
         9 Cui thilpawl, keimah ih nan zir mi le nan cohlan mi, hna ih nan theih mi le nan hmuh
         mipawl kha tuah uh. Cule hnangamdaihnak Pathian in a lo umpi ding.
         10 Sikhalsehla in kilkhawinak cu can reipi hnu, atu ah nan run tuah tharsal ruangah
         Bawipa ah nasazetin ka lung a awi; cumi cu nan rak ngaihsak zet nan tikcucan remcang
         nan rak hmu lo men a si.
         11 Ka tlaksam ruangah hi thu sim ka si lo. Ziangahtile, kei cu ziangvek dinhmun ih ka
         um khalah, cu mi ih lungkim tawkdan ka rak zir zo.
         12 Tlawm zetih umdan ka thiam ih, lian zetih umdan khal ka thiam; hmun tinah le thil
         ziangkimah tlai le rilrawng ih umdan, lian zetih umdan le tlaksamdan ka zirngah zo.
         13 Cahnak i petu Khrih thawngin ziangkim ka tuah thei.
         14 Cuti si hman sehla, ka harsatnak in tuarpi ve hi cu thil nan tiṭha a si.
         15 Cule nan hnenih thuthangṭha ka thlenter thawk lai, Masidonia ihsin ka fehsuak laiah
         khan nanmah siarlo peknak le dawnnak thu ah kawhhran pakhat hmanin in hlawm lo ti
         cu nanmah Filipi mipawl khalin nan thei.
         16 Ziangahtile, Thessalonika khua khalah nannih in ka ṭul mi hrangah vei khat lawng
         si loin vei hnih lai in rak kuat.
         17 Thilpek ka hawl ruangah a si lo. Nanmah lamah rah tampi a um theinak ding ka hawl
         sawn a si.
         18 Sikhalsehla ziangkim ka nei ih, tampi ka nei. Epafrodiṭas hnenih thil nan rak kuat
         mipawl tla ka rak ngah ih ka daihaw ngah a si. Cupawl cu thil rimthaw, Pathian cohlan
         tlak le lungawizawng raithawinak a si.
         19 Asinan ka Pathian cun ropitnak ih a lendan zulhin nan ṭul mi hmuahhmuah cu Khrih
         Jesu zarah a lo pe hai ding.
         20 Atu ah kan Pathian le kan Pa hnenah ropitnak cu kumkhua in kumkhua tiang um seh.
         Amen.
         21 Khrih Jesu ih mithianghlim hmuahhmuah kha cibai in buksak uh. Ka hnenih a um mi unaupawl
         in cibai an lo buk.
         22 Mithianghlimpawl hmuahhmuah in cibai an lo buk. Ahleicein Kaisar inn ih umpawl in
         an lo buk a si.
         23 Kan Bawipa Jesu Khrih zangfahnak cu nan zate hnenah um hram seh. Amen.KOLOSEKOLOSEKOLOSEKOLOSEKOLOSE

1 Kei Paul, Pathian duhzawng ih Jesu Khrih-ih apostol le kan unaupa Timothy cun,
         2 Kolose khua ih um, Khrih ih mithianghlimpawl le mirinum unaupawl hnenah: Pathian
         kan Pa le Bawi Jesu Khrih hnen ihsin zangfahnak le hnangamdaihnak cu nan hnenah um
         seh.
         3 Nan hrangih thla kan cam tinten, Pathian le kan Bawipa Jesu Khrih-ih Pa hnenah lungawithu
         kan sim ṭheu.
         4 Khrih Jesu parih nan zumnak le mithianghlimpawl hmuahhmuah hnenih duhdawtnak nan
         neih mi kan theih ruangah lungawithu kan simnak a si.
         5 Van ah nan hrangih ret mi ruahsannak ruangah cui zumnak le duhdawtnak cu nan nei.
         Cui ruahsannak cu thuthangṭha thutak thu ah khan nan rak thei zo.
         6 Cui thuthangṭha cu nan rak ngaithlak le a takih Pathian zangfahnak nan rak theih
         ni cinin cui thuthangṭha cu leitlun pumpi ih a thlen vekin nan hnen khalah a thleng
         ve. Cule nanmah ih rah a suah bangtukin leitlun pumpi khalah rah a suah a si.
         7 Cucu duhdawt mi kan siahhlawhpi, Epafras hnen khalih nan rak zir vekin anih cu nan
         hrangah Khrih rawngbawltu mirinum a si.
         8 Anih cu Thlarau hnen ihsin nan ngah mi nan duhdawtnak thu kan hnenih thantu a si.
         9 Himi ruangah nan thuhla kan theih ni thawkin thlarau lam fimnak hmuahhmuah le thlarau
         lam theihthiamnak hmuahhmuah thawn a duhzawng theihnak ih nan khah theinak dingah
         kannih khal nan hrangih thlacam kan bang lo.
         10 Pathian nan theihnak cu a ṭhan ih hnaṭuan ṭha tinkim khalah nan ṭhan ih, ziangkimah
         Bawipai lungawi tlakih nan nun theinak ding hrangah thla ka cam ṭheu.
         11 Ziangvek can khalih thinsau le ziangvek can khalih hlim zetih mi dawrhtheinak nan
         neih theinak dingah a huham ropi zulhin thiltitheinak hmuahhmuah thawn a lo cakter
         a si.
         12 Tleu ah mithianghlimpawl ro conak ih ṭawm ve tlakih in tuahtu, Pa hnenah lungawithu
         kan sim a si.
         13 Anih cun thim thuneihnak sung ihsin in runsuak ih, a duhdawt mi a Fapa-ih uknak sungah
         in ṭhawn zo.
         14 Fapa ah cun a thisen zarah sualpawl ngaidamnak, tlensalnak kan nei.
         15 Anih cu hmuh thei lo Pathian bangnak nei, sersiam mi hmuahhmuah lakah fatir a si.
         16 Ziangahtile, amah in thil ziangkim a sersiam, van ih a um mipawl, lei ih a um mipawl,
         hmuhtheihpawl le hmuhtheihlopawl, laltohkhampawl simaw, lalnakpawl simaw, uktupawl
         simaw, thuneitupawl simaw khal amai siam an si. Thil hmuahhmuah hi amai hrangah amah
         in a sersiam.
         17 Cule, anih cu thil hmuahhmuah hlanah a um ih, thil hmuahhmuah hi amah in hmunkhat
         ah a kaikhawm thluh.
         18 Cun, amah cu taksaruangpi ih lu a si ih, taksaruangpi cu kawhhran hi a si. Anih cu
         bulhrampi a si ih, thil ziangkimah cungnungbik a si theinak dingah mithipawl lak ihsin
         fatir a si.
         19 Ziangahtile, famkimnak hmuahhmuah a sungih a um ding cu Pa-ih lungawizawng a rak
         si.
         20 Cule, thil ziangkim leitlun ih thilpawl si seh, van ih thilpawl si seh amah thawn
         a remawkter theinak dingah a khraws thisen zarah remnak a rak tuah.
         21 Cun, nannih cu thil ṭha lo tuahnak ruangah Pathian hnen ihsin ṭhen mi le nan ruahnaklungthin
         ah a ral nan rak si dah.
         22 Asinan, atu ah cun thianghlim le sawihnawm ding um lo le mawhthluk ding um loin Pathian
         in amai hmaiih a lo hlan theinak dingah thihnak hmang in a Fapa taksa cun amah thawn
         a lo remawter zo a si.
         23 Hramhnget bun le fek zetih zumnak ih nan um peh vivo ih thuthangṭha ruahsannak ihsin
         nan ṭhawnhlo lo asile Pathian in amai hmaiah a lo hlan ding a si. Cumi cu hna ih nan
         rak theih mi thuthangṭha, van hnuaiih sersiam tinkim hnenih an phuan mi kha a si ih,
         kei, Paul hi cui thuthangṭha rawngbawltu ah ka cang.
         24 Atu ah nan hrangih ka tuarnakpawl ah ka lung a awi. Khrih-ih harsatnak baksam mipawl
         cu amai taksa a si mi kawhhran ruangah ka taksa ah ka silhkhat rero lai a si.
         25 Pathian thu tlamtlingter dingah Pathian in nan hrangah ṭuanvo ka hnenih i pek bangtukin
         kei cu kawhhran rawngbawltu ih tuah ka si.
         26 Thuthup, kum tampi le san tampi a rak thupaw mi cu atu ah a mithianghlimpawl hnenah
         langter a si.
         27 Cui thuthup ropi ih lenzia kha Zentelpawl lakah Pathian in mithianghlimpawl hnenah
         langter a duh, cucu nan sungih um mi Khrih, ropitnak ih ruahsannak a si.
         28 Mi kip Khrih Jesu ah famkim zetih kan hlan theinak dingah fimnak hmuahhmuah thawn
         mi kip nun sim in le zirh in amai thu kan phuang.
         29 Cu mi hrangah nasazetin hna ka ṭuan. Khrih-ih hnaṭuannak ka sungih cak zetih a ṭuandan
         zulhin nasazetin ka ṭang a si.

1 Ziangahtile, nanmah le Laodisia khua ih umpawl le taksa ih ka hmel hmulotu hmuahhmuah
         hrangah ziang tlukin ṭan ka la ti hi nan theih ka duh.
         2 Cuti cun an thinlung cu thazang pek mi si in, duhdawtnak ah pehzawmaw in, cule theihthiamnakhnget
         famkimih lennak hmuahhmuah cu an nei ding ih, Pa le Khrih-ih ta a si mi Pathian thuthup
         cu an thei famkim ding.
         3 Khrih ah cun fimnak le theihnak hlawnthil hmuahhmuah cu thuh in a um.
         4 Cun, zohman in ṭawngkam thiamnak ih an lo bumlonak dingah hihi ka lo sim a si.
         5 Ziangahtile, taksa in nan hnenah ka um lo nan, thlarau in nan hnenah ka um. Mawitei
         nan um le Khrih ih nan zumnak a hngehzia ka theih tikah ka lung a awi zet.
         6 Curuangah Bawipa Khrih Jesu cu nan rak cohlan zo bangin, amah ah cun um ringring
         uh.
         7 Amah ah hram bunaw in le sakṭhaaw in, zirh nan si zo bangin zumnak ah hnget zetin
         um uh la, luangliam in lungawithu sim uh.
         8 Ralring uh, cu lo asile mi in Khrih zirhnak vek si lo, milai fimnak le bumawknak
         thulolak menmen, minung thurosiah le leitlun thu hramthawh zirhawknak hmang in rallak
         in an lo la pang ding.
         9 Ziangahtile, Pathian famkimnak hmuahhmuah Khrih ah taksa in a um a si.
         10 Cun, nannih cu amah ah nan famkim. Anih cu uktu hmuahhmuah le thuneitu hmuahhmuah
         ih lu a si.
         11 Khrih serhtannak ah cun tisa sualnakpawl hmuahhmuah tla cu hlit in, nannih khal amah
         ah cun kut thawi serhtan si lo serhtan mi nan si.
         12 Baptisma ah amah thawn phum in nan um ih, mi thi lak ihsin amah kaithotu Pathian-ih
         hnaṭuan zumnak ruangah amah thawn kaihthawh in nan um.
         13 Cule, nan sualnakpawl le taksa ih serhtan lo nan sinak ih thi nan rak si laiah khan
         Khrih thawn hmunkhat ah a lo nungter ih, nan thil tisualpawl hmuahhmuah a lo ngaidam
         a si.
         14 Kanmah dokalhtu le kan ral a si ṭheu mi, kut ih ngan mi thupekpawl cu phiathlo in,
         cumi cu la in khraws ah a khengbet.
         15 Cule, uktupawl le thuneitupawl cu hnukthla in khraws hmang in cupawl cu a neh ih
         langsar zetin a mualphoter hai a si.
         16 Curuangah, ei thu ah simaw, in thu ah simaw, ni serh thu ah simaw, thla thar thu
         ah simaw, Sabbath thu ah simaw zohman in thu lo ṭhen hlah hai seh.
         17 Cupawl tla cu thil ra thleng ding mipawlih thlam a si, asinan a taktak cu Khrih-ih
         ta a si.
         18 Hnuaidawrterawk le vancungmi biak duhtu in nan lawmman hloh dingin lo bum hlah seh.
         Cuvek mi cu a hmuh lo mi thilpawl sungah a hrawlhaw ih, a tisa ruahnaklungthin pu
         in zianghmanlo in a puarthau.
         19 Cuvek mi cun lu cu a pawkhnget lo. Taksa hmuahhmuah ṭhannak cu Lu ihsin a si. Pathian
         ih a ṭhanterdan vekin taksa cu a ṭhang. Hlikhlawkpawl le thahripawl tlain taksaruangpi
         cu an cawmdawl ih hmunkhat ah an kaikhawm.
         20 Curuangah hi leitlun thuhramthawh zirhawknakpawl cu Khrih rualah nan thihsan zo.
         Cuvek mi si na cingin ziangruangah leitlun mipawl vek menih leitlun thupekpawl hnuaiih
         nan tlukluh:
         21 “Tham hlah,” “Tep hlah,” “Kai hlah,” tipawl tla hi?
         22 Cupawl hmuahhmuah cu hman phah ih cemral men ding an si. Ziangahtile, cupawl cu minung
         thupekpawl le zirhnakpawl parih ṭhumaw mi an si.
         23 Hi thilpawl tla cu fim hmelpu vekin an lang ih, cu mi ah cun phuahcawp biaknak, hnuaidawrawkternak
         le mai taksa hremawknak pawl tla an tel. Asinan, tisa cakhiarnak neh dingin huham
         an nei lo.

1 Curuangah, Khrih thawi kaihthawh ih nan um zo a si ah cun, Pathian vawrh lam Khrih
         tonak ih um tlun lam thilpawl kha hawl uh.
         2 Leitlun thilpawl parah si loin, tlun lam thilpawl parah nan ruahnaklungthin cu ret
         uh.
         3 Ziangahtile, nannih cu nan thi zo ih, nan nunnak cu Khrih hnenah Pathian ah thuh
         in a um a si.
         4 Kan nunnak a si mi, Khrih a runglang tikah nannih khal amai hnenah ropiin nan lang
         ding.
         5 Curuangah leitlun ih nan taksa peng um mi: nu le pa sualnak, thianhlimlonak, sup
         theih lo cakhiarnak, cakhiarnak ṭha lo, milem biak a si mi duhhamnakpawl tla cu that
         uh.
         6 Ziangahtile, cui thilpawl ruangah Pathian thinhengnak cu thulung lo fatepawl parah
         a thleng a si.
         7 Cui thilpawl ih nan um laiah cun, nannih khal cui thilpawl ah nan rak nung dah.
         8 Asinan atu ah cun hi thilpawl hmuahhmuah: th inlingnak, thinhengnak, lungput siava,
         mi thangsiatnak, ṭawng bawrhhlawh nan kaa ihsi suak mipawl tla cu hlitthla uh.
         9 Minung hlun cu a thiltipawl thawn nan hlihthlak zo ruangah pakhat le pakhat bumaw
         nawn hlah uh.
         10 Cun, minung thar cu nan hruh zo a si. Cui minung thar cu amah sersiamtu bangnak cu
         keng in theihnak lamah tuah thar in a um.
         11 Cu mi ah cun Grikmi simaw, Jew-mi simaw, serhtan mi simaw, serhtan lo mi simaw, barbaros
         mi simaw, Sikithia mi simaw, sal simaw, miluat simaw a um lo. Cu hnakin, Khrih cu
         ziangkim si sawnin ziangkimah a um a si.
         12 Curuangah nannih cu Pathian hril mi, thianghlim le duhdawt mi vekin lainatnak, ngilneihnak,
         hnuaidawrnak, nunnemnak, mi dawrhtheinakpawl tla hruh uh.
         13 Pakhat le pakhat zawiawtawn uh la, pakhat le pakhat ngaithiamawtawn uh. Mi pakhatkhat
         in midang hnenah pawntam ding a neih a si khal le Khrih hmanih a lo ngaidam bangin
         ngaidamaw ve uh.
         14 Cule, hi mipawl hmuahhmuah tlunah duhdawtnak hruh uh, cucu famkim zetih a lo ṭawntu
         a si.
         15 Cun, Pathian hnangamdaihnak in nan thinlung lo uk hram seh. Cu mi hrangah taksaruangpum
         pakhat ih kawh nan si, cun lungawi hna khal thiam uh.
         16 Khrih thu cu fimnak hmuahhmuah thawn nanmah ah khatliam seh. Pakhat le pakhat thangṭhatnak
         hlapawl, Pathian hlapawl, thlarau lam hlapawl in zirhaw uh la, nun khihhmuhaw uh.
         Bawipai hnenah nan thinlung sungin zangfahnak thawn hla sak uh.
         17 Cule, nan tuah mi pohpoh cu ṭawngkam in simaw, tuahnak in simaw, Bawipa Jesu hmin
         in tuah uh la, Pathian le Pa hnenah amai zarah lungawithu sim uh.
         18 Nupipawl, thil awm a si vekin Bawipa ah nanmai pasal hnenah tlulut uh.
         19 Pasalpawl, nan nupi duhdaw uh la, an parah siakha hlah uh.
         20 Falepawl, Bawipai lungawi zawng a si ruangah ziangkimah nan nu le nan pa ih thu lung
         uh.
         21 Palepawl, nan faletla thinhengter hlah uh. Cu lo asile an bei a dawng pang ding.
         22 Salpawl, ziangkimah taksa lamih nan bawipawlih thu lung uh. An lo zoh lai lawngah
         an lungawiter tum loin, thinlung takin le Pathian ṭih sawnin an thu lung uh.
         23 Cun, ziangkhal nan tuah asile milai hnenih tuah vekin si loin, Bawipai hnenih tuah
         vekin nan thinlung zaten tuah uh.
         24 Bawipai hnen ihta ro co ding mi cu lawmman ah nan co ding ti nan theih ruangah cuvekin
         tuah uh. Ziangahtile, Bawi Khrih rian nan si si.
         25 Sikhalsehla, thil a tuahsualtu cun cui a thil tuahsual mi man cu a ngah ding. Pathian
         cun mi thleidan a nei si lo.

1 Bawiletla, nannih khalin van ah Bawi nan nei ve ti thei in nan salpawl hnenah a dik
         mi le a bangran mi pe uh.
         2 Catbang loin nasazetin thla cam uh la, lungawithu sim phahin ngaihven uh.
         3 Khrih thuthup sim dingin Pathian in sangka in awnsak theinak dingah kan hrang khalah
         thla in camsak uh. Cui thuthup ruangah cikcin ih ṭawn ka si.
         4 Cui thuthup cu ka sim ding vekih ka simsuak theinak dingah thla cam uh.
         5 Leng lam mipawl hnenah fim zetin um uh la, a ṭha theibik in nan can hmang uh.
         6 Mi tin hnenah ziangtiih san ding a si ti nan theih theinak dingah nan ṭawngkam cu
         ci thawi alter mi rawl vekin, zangfahnak tel mi si ringring seh.
         7 Ka thuhla hmuahhmuah cu Ṭaikhikas in a lo sim ding. Amah cu Bawipa ah duhdawt mi
         unau, rawngbawltu rinum le siahhlawhpi a si.
         8 Himi tumtahnak rori hrangah nan hnenah amah cu ka rak thlah a si. Cuti cun nan thuhla
         a thei thei ding ih nan thinlung tla a lo thlangam thei ding.
         9 Nan lakih mi pakhat, mirinum le duhdawt mi unaupa Onesimas thawn ka rak thlah a si.
         Annih in hi tawkih thil cang mi hmuahhmuah an lo sim thei ding.
         10 Ka thawngtlakpi Aristarkhas khalin cibai a lo buk. Cun, Barnabas-ih tupa Mark khalin
         cibai a lo buk. Amai thuhla ah thupekpawl tla nan rak dawn zo kha: nan hnenih a rat
         asile rak cohlang uh.
         11 Cule, Jasṭas an ti mi Jesu khalin cibai a lo buk. Annihpawl hi serhtan mi an si.
         Annihpawl lawng hi Jewmi Pathian uknak hrangih ka hnaṭuanpi umsun le ka hna in ngamtertu
         an si.
         12 Epafras, nan lakih mi, Khrih ih ṭemṭawn hin cibai a lo buk. Pathian duhzawng tinkim
         ah nan khah theinak dingah le famkim ih nan din theinak dingah nan hrangah ṭhahnemngai
         zetin thlacamnak thawn nasazetin ṭan a la.
         13 Ziangahtile, anih cu nanmai hrangah le Laodisia khua ih umpawl le Hierapolis khua
         ih umpawl hrangah a tha a tho zet ti theihpitu ka si.
         14 Duhdawt mi sibawi Luke le Demas in cibai an lo buk.
         15 Laodisia khua ih unaupawl le Nimfas le cu pai inn ih kawhhranpawl kha cibai in buksak
         uh.
         16 Cun, hi cakuat hi nan lakih siar a si hnuah Laodisia kawhhran mipawl lak khalah siarter
         ve uh. Cuvek thothoin nannih khalin Laodisia khua ih ka cakuat mi kha rak siar ve
         uh.
         17 Cule, Arkhippas hnenah khan, “Bawipa ah na cohlan mi rawngbawlnak hlensuak dingin
         fimkhur aw,” tiah sim aw.
         18 Hi cibaibuknak hi keimah Paul in ka kut roriih ka ngan mi a si. Cikcin ih ṭawn ka
         si hi mang ringring uh. Zangfahnak nan hnenah um seh. Amen.1 THESALON1 THESALON1 THESALON1 THESALON1 THESALON

1 Paul, Silas le Timothy in, Pa Pathian le Bawipa Jesu Khrih ih a um mi Thessalonika
         kawhhran mipawl hnenah: kan Pa Pathian le Bawipa Jesu Khrih hnen ihsin zangfahnak
         le hnangamdaihnak nan hnenah um seh.
         2 Kan thlacamnak tla ah nan hmin sal in nan zate hrangah Pathian hnenah lungawithu
         kan sim ringring.
         3 Zumnak ih nan hnaṭuan le duhdawtnak ruangih nasazetih hna nan ṭuanzia le kan Bawipa
         Jesu Khrih ah ruahsannak ruangih nan tuarfainakpawl kha kan Pathian le Pai hmaiah
         catbang loin kan cing ringring.
         4 Duhdawt mi u le nau tla, Pathian ih a lo hrilnak kha kan thei.
         5 Ziangahtile, nan lakah nanmai hlawknak ding hrangah ziangvek minung kan si ti nan
         theih bangin, kan thuthangṭha cu thu lawngin nan hnenah a thleng lo ih, huham le Thlarau
         Thianghlim le theihfengnak nasazet thawn a thleng sawn a si kha!
         6 Cun, harsatnak nasazet tuar in Thlarau Thianghlim ihsin lungawinak thawn thu cu nan
         rak cohlang ih nannih cu kanmah le Bawipa cawngtu ah nan cang.
         7 Curuangah nannih cu Masidonia peng le Akhaia peng ih zumtupawl hmuahhmuah ih zohṭhim
         mi nan si.
         8 Ziangahtile, nan hnen ihsin Masidonia peng le Akhaia peng lawngah Bawipai thu cu
         a thang lo ih, hmun tin khalah Pathian lamih nan zumnak cu a thangsuak a si. Curuangah
         zianghman kannih ih rel a ṭul lo.
         9 Ziangahtile, nan hnenih kan rat laiah ziangvekin in zoh ṭha ti le a nung mi le a
         dik mi Pathian rian dingah milempawl ihsin Pathian lamah ziangtin nan kir ti thupawl
         tla anmah roriin in sim a si.
         10 Cule, van ihsi rung ṭum ding mi Pathian Fapa nan hngah thu khal in sim. Amah cu Jesu,
         mithi lak ihsin kaihthawh mi, thinhengnak ra thleng ding mi lak ihsin in runsuaktu
         a si.

1 Ziangahtile, u le nau tla, nan hnenih kan ratnak kha a lak men a si lo ti nanmah
         roriin nan thei.
         2 Nan theih vekin a hlanah, Filipi ah harsatnak tuar in le ningzakza ih tuah in kan
         um. Sikhalsehla, cui hnuah, dodalnak tam zet thawn Pathian thuthangṭha nan hnenih
         sim dingah kan Pathian ah kan ral a ṭha a si.
         3 Ziangahtile, nan hnenih thapeknak thu kan phuan mi hi bumnak thu men simaw, bawrhhlawhnak
         thu simaw, hrawkhrawlnak thu men simaw ihsi suak a si lo.
         4 Cu hnakin, thuthangṭha kil tlak ah Pathian ih in pawm vekin, minung lungawiter tum
         loin, kan thinlung hniksaktu Pathian lungawi zawngin thu kan phuang sawn a si.
         5 Ziangahtile, nan theih bangin ziangtik hmanah fakdernak ṭawngkam kan hmang dah lo
         ih, duhhamnak thup hmang kan si dah lo ti khal nan thei. Pathian cu in theihpitu a
         si.
         6 Khrih-ih apostol kan si vekin phurrit lo pek theinak kan nei ko nan minung lakah
         si seh, nanmah le midangpawl lak khalah sunlawinak kan hawl dah lo.
         7 Sikhalsehla, nu, nau pawm in amai fate a duat vekin nan lakah nunnem zetin kan um
         sawn a si kha.
         8 Cuti cun, nannih cu kan hrangah duhnung zet mi nan si ruangah nasazetin kan lo ngaihtuah
         ih, nan hnenih Pathian thuthangṭha sim lawng si loin, kanmai nunnak khal lo pek kan
         duh a si.
         9 Ziangahtile, u le nau tla, kan ṭuan bangzia le kan harsatdan pawl kha nan cing ringring.
         Nan lakah zohman sumpai thu ah nan phur kan lo rihterlonak dingah a sun a zan in hna
         kan ṭuan. Cutivek cun, nan hnenah Pathian thuthangṭha kan lo sim.
         10 Zumtu nannihpawl lakah ziangti vekin thianghlim le dik le sawihnawm ding um loin
         kan nung ti kha Pathian le nannih hi in theihpitu nan si.
         11 Pa in a falepawl parih a tuah bangin nanmah lakah zokhal ziang tlukin tha kan lo
         pe, kan lo hnem ih kan lo theihter cio ti nan theih vekin,
         12 cuti cun a uknak le a ropitnak sungih a lo kotu Pathian lungawi tlakih nan nun theinak
         ding hrangah a si.
         13 Kan hnen ihsin nan rak theih mi Pathian thu nan rak cohlan tikah milai thu vekin
         si loin, a zumtu nanmah hnen khalih hmualnei zetih ṭuantu Pathian thu diktak a sinak
         vekin nan rak cohlang sawn a si. Himi ih ruangah catbang loin Pathian hnenah lungawithu
         kan sim.
         14 Ziangahtile, nannih, u le nau tla, Khrih Jesu ih a um mi Judia peng ih Pathian kawhhranpawl
         cawngtu ah nan cang. Annih in Jew-pawl hnen ihsin an tuar bangin nannih khal nan khawpipawl
         hnen ihsin cuvek thil cu nan tuar ve a si.
         15 Cui Jew-pawl cun Bawipa Jesu le anmai profetpawl an that ih kannih khal in tiduhdah.
         Cule, Pathian lung an awiter lo ih, mi hmuahhmuah an dokalh.
         16 Zentelpawl rundam an si theinak dingih an hnenih thusim annih cun in kham ih, cutin
         an sual tahnak cu an kimter ringring. An parah thinhengnak cu a zaten a thleng thluh.
         17 Asinan u le nau tla, thinlung lamah si loin taksa in reilote sung kan ṭhenaw. Hmaitawn
         ih lo hmuh ding hi kan hiar zet, lo hmuh ding khal kan tum a si.
         18 Curuangah nan hnenih rat kan rak duh ṭheu. Keimah Paul rori khal vei khat rat ka
         rak tum ih, cui hnuah ka tum lehsal nan Setan in in kham.
         19 Ziangahtile, kan ruahsannak, asilole kan lungawinak, asilole kan lungawinak lallukhum
         cu ziang a si? Bawipa Jesu Khrih a rat tikah, a hmaiah nanmah rori hi nan si lo ding
         maw?
         20 Ziangahtile, nanmah hi kan ropitnak le kan lungawinak cu nan si.

1 Curuangah kan tuar thei nawn lo tikah keimah lawng hi Athen khua ah tangta sehla
         a ṭha ding tiah kan ruat.
         2 Cule, kan unaupa Timothy, Pathian rawngbawltu le Khrih thuthangṭha ih kan hnaṭuanpi
         hi lo hngetter ding le nan zumnak thu ah tha lo pe dingin kan rak thlah.
         3 Cuti cun, tui canih harsatnakpawl hin zohman a hninter lo ding. Ziangahtile, hivek
         tuar dingih ruat mi kan si ti cu nanmah roriin nan thei.
         4 Nan hnenih kan um lai khalah khan harsatnak kan tuar cing ding tiah kan lo sim cia
         zo. Kan sim vek taktakin a rak thleng ti nan thei.
         5 Himi ruangih ka tuar thei nawn lo tikah nan zumnak thei dingin amah kha ka run thlah
         a si. Cu lo asile ziangti zawngin simaw sualfawrhtu cun sual a lo fawrh pang ding
         ti ka phang ih, nasazetih kan hnaṭuan cu a lakah a cang pang ding.
         6 Asinan, atu ah Timothy cu nan hnen ihsin kan hnenah a ra thleng zo. Nan zumnak le
         nan duhdawtnak thuhla ah thu lungawium zet in rak sum. A ṭha lamih in man ringring
         thupawl si seh, nasazetih hmuh kan lo hiar vekin nannih khalin hmuh in hiar ve ti
         thupawl tla in sim.
         7 Curuangah, u le nau tla, kan harsatnak le vansannak hmuahhmuah ah nan zumnak ruangah
         nan cungcangthu ah hnangam zetin kan um.
         8 Bawipa ih nan dinhngeh ruangah atu ah cun kan nung hlunhlo a si.
         9 Curuangah nanmah hrangah Pathian hnenah ziang lungawithu so kan simsal thei ding?
         Kan Pathian hmaiah nanmah ruangah lungawinak phunzakip thawn kan lung a awi a si.
         10 Nan hmel kan hmuh theinak dingah le nan zumnak lamih tlaksam mi kan lo silhkhah theinak
         dingah a sun a zan cawl loin thla kan cam.
         11 Atu ah kan Pathian le Pa rori le kan Bawipa Jesu Khrih in nan lam panin kan lamzin
         in hruai hram seh.
         12 Cun, nanmah lamih duhdawtnak kan neih vekin, pakhat le pakhat nan duhdawtawknak le
         mi hmuahhmuah nan duhdawtnak cu Bawipa in karhzaiterin luangliamter hram seh.
         13 Cuti cun kan Bawipa Jesu Khrih, a mithianghlimpawl hmuahhmuah thawi a rat tikah kan
         Pathian le Pa hmaiah nan thinlung cu thianhlimnak ah sawihnawm ding um loin lo dinhnget
         hram seh.

1 Cui hleiah, u le nau tla, nan umtudan ding le Pathian nan lungawiterdan ding kan
         hnen ihsin nan ngah zo vekin nei sinsin dingin Bawipa Jesu ah kan lo ngen ih, kan
         lo fawrh a si.
         2 Bawipa Jesu thawngin ziang thupekpawl kan lo pe ti cu nan thei.
         3 Ziangahtile, Pathian duhzawng ih nan serh thianhlimawknak ding cu hihi a si: nu le
         pa sualnak hrial uh.
         4 Nan lakih mi tinin amai taksa cu thianhlimnak le zahumnak ah ziangtin a nei thei
         ding ti thei seh.
         5 Pathian theilotu Zentelpawl bangin cakhiar zekzeknak ah um hlah uh.
         6 Cuti cun mi zohman in a unau parah thil tisual hlah seh la a hnen ihsin thil zianghman
         bumnak in la hlah seh. Ziangahtile, ralrinnak kan lo pek le kan lo theihter zo bangin,
         Bawipa cu cuvek titupawl hmuahhmuah phuleisamtu a si.
         7 Ziangahtile, Pathian in bawrhhlawh dingin si loin, thianghlim dingin in ko sawn a
         si.
         8 Curuangah himi ziang siarlotu cu milai ziangsiarlo a si lo ih, a Thlarau Thianghlim
         in petu Pathian ziangsiarlo a si sawn.
         9 Asinan unau duhdawtnak thu ah cun nan hnenih ka ngan nan ṭul lo. Ziangahtile, pakhat
         le pakhat duhdawawtawn dingin nanmah rori kha Pathian in a lo zirh.
         10 Masidonia peng ih um mi unaupawl hmuahhmuah hnenah cucu nan tuah taktak ko nan, u
         le nau tla, nasa sinsinih tuah dingin kan lo ngen a si.
         11 Cun, thu kan lo pek zo bangin daiteih nun zuam uh la, nanmai hnaṭuan cio ṭuan in
         le nanmai kut roriin hna ṭuan uh.
         12 Cuti cun leng lam mipawl hmuh ah mawi zetin nan nung thei ding ih, cutin tlaksam
         mi zianghman nan nei lo ding.
         13 Sikhalsehla, u le nau tla, midang ruahsannak neilopawl vekih nan riah a siatlonak
         dingah a itthat mipawl thuhla thei lo ih nan um ka duh lo.
         14 Ziangahtile, Jesu cu a thi ih a thosal ti kan zum asile Jesu ih a itthat mipawl cu
         Pathian in amai rual in a run hruai hai leh ding a si.
         15 Cuiruangah Bawipai thu in hihi nan hnenah kan lo sim a si. Kannih Bawipai rat tiang
         nungih a tangtupawl in a itthatpawl cu kan khelh hrimhrim lo ding.
         16 Ziangahtile, Bawipa amah rori cu authawm thawn, vancungmi lubikih aw thawn le Pathian
         tawtawrawt aw thawn van ihsin a rung ṭum ding. Cule, Khrih ih mithipawl cu an tho
         hmaisa ding.
         17 Cui hnuah, kannih nung ih a rak umtupawl cu boruak ah Bawipa tawng dingah anmahpawl
         thawn hmunkhat ah mero lakah laksoh in kan um ding. Cuti cun Bawipai hnenah a kumkhua
         in kan um ding.
         18 Curuangah hi thupawl tla hin pakhat le pakhat hnemawtawn uh.

1 Sikhalsehla, u le nau tla, a tikcu le a can thu ah cun ka lo ngansak nan ṭul lo.
         2 Ziangahtile, Bawipai ni cu zan ih rukru a rat vekin a ra ding ti famkim zetin nanmah
         roriin nan thei.
         3 Ziangahtile, mi in, “Daihnak le himnak,” tiih an ti lai takah, nunau fahrin nat tuar
         vekin hmakhatteah siatralnak an parah a thleng ding ih, an tlansuak thei hrimhrim
         lo ding.
         4 Asinan, u le nau tla, nannih cu cui ni in rukru bangin a lo kaihngahnak dingah thim
         ah nan um lo.
         5 Nan zaten tleu fate le sunvang fate nan si; zan fate kan si lo ih, thim fate khal
         kan si lo.
         6 Curuangah midangpawl vekin itthat hlah uhsi, ralring in le harhvang in um sawn uhsi.
         7 Ziangahtile, a itthatpawl cu zan ah an itthat ṭheu ih, zuripawl khal zan ah an ri
         ṭheu.
         8 Asinan kannih sun ih ta a si mipawl hi cun zumnak le duhdawtnak cu awmphaw ah hmang
         in, cun rundam si theihfengnak cu lukhum ah hmang in harhvang in um uhsi.
         9 Ziangahtile, Pathian in thinhengnak tuar dingah si loin, kan Bawipa Jesu Khrih zarah
         rundamnak co dingah in ruat sawn a si.
         10 Kan men ah simaw, kan ihthah ah simaw, amah thawi kan nuntlang theinak dingah anih
         cu kan hrangah a thi.
         11 Curuangah nan tuah rero zo bangin, pakhat le pakhat hnemaw uh la, pakhat le pakhat
         tuahṭhaaw uh.
         12 Cule, u le nau tla, nan lakih bang zetih hna a ṭuantu le Bawipa ah nan hotupawl le
         nun a lo zirhtupawl kha ṭihzah dingah ka lo ngen a si.
         13 Cun an hnaṭuannak ruangah duhdawtnak ah nasazetin anmah cu ngaisang dingin ka lo
         ngen a si. Cule, nanmah lakah remawtein um uh.
         14 Atu ah u le nau tla, mizangzelpawl cu ralrinnak pe uh la, thanaupawl kha tha pe uh,
         a ṭawnṭai mipawl cu sawmdawl uh la, mi hmuahhmuah hnenah nan thinsau uh tiah kan lo
         fawrh a si.
         15 Zohman in sual cu sual in zo hnen hmanah va thungrul loin, nanmai lakah le mi hmuahhmuah
         hnenih tuah dingih a ṭha mi kha va dawi ringring sawn uh.
         16 Lungawi ringring uh.
         17 Catbang loin thla cam uh.
         18 Ziangkimah lungawithu sim uh; ziangahtile, cucu Khrih Jesu ah nanmai hrangah Pathian
         duhzawng a si.
         19 Thlarau mitter hlah uh.
         20 Profet vekih thuphuannak cu ziangsiarlo in um hlah uh.
         21 Thil ziangkim hniksak uh la, a ṭha mi cu fekten kai uh.
         22 Thil ṭha lo vekih lang mi hmuahhmuah cu hrial uh.
         23 Cun, hnangamdaihnak Pathian rori cun famkimten lo thianghlimter in, nan thlarau,
         nan thinlung le nan taksa pumhlum cu kan Bawipa Jesu Khrih a rat tikah sawihnawm ding
         um loin humhim in um hram seh.
         24 Cumi cu a lo kotu a rinum vekin, a tuah khal a tuah ding.
         25 U le nau tla kan hrangah thla cam uh.
         26 Unau zaten a thianghlim mi hnamawknak thawn cibai i buksak uh.
         27 Hi cakuat hi unau mithianghlimpawl hmuahhmuah hnenah siar dingin Bawipai hmin in
         ka lo ngen a si.
         28 Kan Bawipa Jesu Khrih-ih zangfahnak cu nan hnenah um hram seh. Amen.2 THESALON2 THESALON2 THESALON2 THESALON2 THESALON

1 Paul, Silas le Timothy in Pathian kan Pa le Bawipa Jesu Khrih ih um, Thessalonika
         kawhhran mipawl hnenah:
         2 Pathian kan Pa le Bawipa Jesu Khrih hnen ihsin zangfahnak le hnangamdaihnak cu nan
         hnenah um seh.
         3 U le nau tla, nan zumnak cu nasazetin a ṭhang vivo ih, nan zaten pakhat le pakhat
         nan duhdawtawktawn cionak cu a luanliam ruangah nanmai thuhla ah ti ding mawi a si
         vekin Pathian hnenih lungawithu sim ding hrimhrim kan si.
         4 Cuti cun, tiduhdahnakpawl le harsatnakpawl nan tuarnak hmuahhmuah ih nan tuarfainak
         le nan zumnak ruangah Pathian kawhhranpawl hnenah kan rak tluangkhawng ṭheu a si.
         5 Cumi cun Pathian uknak hrangih mi si tlak dingih ruat nan si ti Pathian thuṭhennak
         dingfel hminsinnak a langfiangter. Nannih khal cu mi hrangih tuar nan si hi!
         6 Nanmah harsatnak a lo petupawl harsatnak thawi thungrulh hi Pathian hrangah a dingfel
         mi thil a si.
         7 Cule, nannih harnak a tuartupawl tla, Bawipa Jesu, a cak mi a vancungmipawl thawi
         a runglang tikah kanmah thawn a lo cawl hahdamter ding.
         8 Pathian theilopawl le kan Bawipa Jesu Khrih-ih thuthangṭha a lunglotupawl parih phuba
         la dingin meialh ah a ra ding.
         9 Annih cu Bawipai umnak ihsin le a cahnak ropi zet ihsin ṭhen in kumkhaw siatralnak
         ah hrem an si ding.
         10 Cui canah a mithianghlimpawl in amah Khrih an thangṭhat theihnak dingah a ra ding
         ih, cu mi ni ah cun zumtu hmuahhmuah in amah cu mak an ti ding. Ziangahtile, nan hnenih
         kan lo theihter mi thu nan zum ruangah cumi cu a cang ding a si.
         11 Cu mi ruangah a lo kotu kan Pathian in cui kawhnak mil ih a lo ruahnak ding le ṭhatnak
         hrangah a ṭha mi tumtahnak kipin le zumnak hnaṭuan kipin huham thawi a lo tlamtlinternak
         dingah nan hrangah thla kan cam ringring.
         12 Cuti cun kan Pathian le kan Bawipa Jesu Khrih-ih zangfahnak vekin, kan Bawipa Jesu
         Khrih hmin cu nanmah ah sunlawih a si thei ding ih, nannih khal amah ah sunlawih nan
         si thei ding.

1 U le nau tla, kan Bawipa Jesu a ratsal ding ruangah le a hnenih kan tawnkhawmawktlang
         ding ruangah, kan thu hi atu ah ngaithla uh tiah kan lo ngen a si.
         2 Khrih ni a rak thleng zo, tiin kanmai cakuat vek phun ruangah simaw, thlarau ruangah
         simaw, thu ruangah simaw, nan ruahnaklungthin hnin lohliter hlah uh la, buaiter hlah
         uh.
         3 Zohman in ziangti lam khalin lo bum hlah hai seh. Ziangahtile, tluksannak a ra thlen
         hmaisat ih, misualralpa, siatralnak fapa, a lang lai hlanlo, cui ni cu a thleng lo
         ding.
         4 Anih cu Pathian tiih kawh mi hmuahhmuah asilole an biak mi hmuahhmuah cu do in an
         tlunah a cawisangaw ding. Cuti cun Pathian vekin Pathian temple hmun thianghlim sungah
         to in amah rori cu Pathian ka si tiah a tiaw ding.
         5 Nan hnenih ka um laiah khan hi thilpawl cu ka lo sim ṭheu ti nan cing nawn lo maw
         si?
         6 Cun, amai cante ih a ra lang theinak dingah atu ah ziang in a kham hrih ti nan thei.
         7 Sikhalsehla dan neihlonak thuthup cun atu khalah hna a ṭuan rero zo. Asinan atu ih
         a khamtu hi lakhloh a si lai hlanlo cu a kham vivo hrih ding.
         8 Cu mi lakhloh a si tikah dan neilopa cu a ra lang ding. Cule, Bawipa in anih cu a
         kaa ih thaw in a hloralter ding ih, a ratnak tleu in a ṭhiatbal ding.
         9 Dan neilopai ratnak cu Setan hnaṭuannak vekin, huham hmuahhmuah, hminsinnak hmuahhmuah
         le thuphan mangbangza hmuahhmuah thawn a si ding.
         10 Cun, rundam ih an um theinak ding thutak cu an duh lo ruangah a hloral cuahco mipawl
         hnenah cun a dingfel lo mi bumnak tinkim thawn a ṭuan ding.
         11 Cun, himi ruangah, thuphan zum dingin, Pathian in an hnenah theihthiam theilonak
         nasazet a thlah ding.
         12 Cumi cu thutak zum lo ih dingfellonak ih a nuamaw sawntu hmuahhmuah thiamlo an co
         thluh theinak dingah a si.
         13 Asinan, Bawipai duhdawt mi unauletla, Thlarau tithianhlimnak le thutak zumnak ruangin
         rundam si dingah atir ihsin Pathian in a lo hril zo ruangah nan hrangah Pathian hnenih
         lungawithu sim ringring ding kan si.
         14 Cu mi hrangah kan Bawipa Jesu Khrih ropitnak co ve dingah Pathian cun kan thuthangṭha
         hmang in a lo ko hai a si.
         15 Curuangah u le nau tla, dinghnget uh la, thu in simaw, kan cakuat in simaw kan lo
         zirh mi thurosiahpawl kha kaihnget uh.
         16 Atu ah kan Bawipa Jesu Khrih rori le Pathian kan Pa, in duhdawtu le zangfahnak ruangih
         kumkhaw thlangamnak le ruahsannak ṭha in petu cun,
         17 nan thinlung tla lo thlangam seh la, ṭawngkam ṭha le hnaṭuan ṭha tinkim ah lo hngetter
         hram seh.

1 Anetabikah, u le nau tla, Bawipai thu nan rak sunlawih vek khan, cak zetih karhzai
         le sunlawih a si theinak dingah thla in camsak uh.
         2 Cuti cun mithinlungkawi le miṭhalopawl hnen ihsin runhim kan si thei ding. Ziangahtile,
         mi hmuahhmuah in zumnak an nei thluh si lo.
         3 Asinan Bawipa cu a rinum a si, anih cun a lo hngetter ding ih, miṭhalopai hnen ihsin
         a lo kilhim ding.
         4 Cule, nanmah thawn pehparin thu kan lo pek mipawl kha nan nunpi ih nan nunpi vivo
         ding ti Bawipa ah zumhngehnak kan nei.
         5 Cule Bawipa in nan thinlung kha Pathian duhdawtnak ah le Khrih-ih tuarfainak ah lo
         hruai seh.
         6 Atu ah, u le nau tla, kan thu tan mi vekih a nung lo le mawi lo ih a nungtu unau
         pohpoh hnen ihsin thiarfihlimaw dingin kan Bawipa Jesu Khrih hmin in thu kan lo pe
         a si.
         7 Ziangahtile, nanmah roriin ziangvekin kan nun cawng ding nan mawi ti cu nan thei.
         Kannih cu nan lakah mawilo in kan nung dah lo.
         8 Zo-ih rawl hman alakin kan ei dah lo. Nan lakah zohman sumpai thu ah kan lo phurritterlonak
         dingah a sun a zan bang zet le cau zetin hna kan ṭuan sawn a si.
         9 Thuneihnak kan neih lo ruangah si loin, in cawn ding mi, nan zohṭhim dingah kanmahte
         kan tuahawk mi a si sawn.
         10 Ziangahtile, nan hnenih kan um lai khalah khan, “Mi pakhatkhat in hnaṭuan a paih
         lo a si ah cun ei khal ei hlah seh,” ti khalin thu kan lo pe.
         11 Ziangahtile, mi ṭhenkhat cu nan lakah mawi loin an um ti kan hna in kan thei. Annih
         cun hna ṭuan loin, midang thuhla ah an va hrawlhaw rero men.
         12 Atu ah, cuvek mipawl cu daiten hna ṭuan dingin le anmai rawl ei dingin kan Bawipa
         Jesu Khrih hmin in thu pe in kan fawrh a si.
         13 Asinan, u le nau tla, thil ṭha tuah cu ning hlah uh.
         14 Cun, mi pakhat in himi cakuat sungih kan thu a lun lo asile, cu pa cu hminsin uh
         la, a ning a zah theinak dingah kawm hlah uh.
         15 Asinan, ral vek cun ruat hlah uh la, unau vekin nun sim sawn uh.
         16 Atu ah, daihnak Bawipa rori cun a phunphunin hnangamdaihnak lo pe camcin seh la,
         Bawipa cu nan zate hnenah um hram seh.
         17 Cibaibuknak hi keimah Paul in ka kut roriih ka ngan mi a si. Hitivekih ka ngan hi
         ka cakuat kipih hminsinnak a si.
         18 Kan Bawipa Jesu Khrih-ih zangfahnak cu nan zate hnenah um hram seh. Amen.1 TIMOTE1 TIMOTE1 TIMOTE1 TIMOTE1 TIMOTE

1 In Rundamtu Pathian le kan ruahsan mi Bawipa Jesu Khrih thupek bangtukih Jesu Khrih-ih
         apostol a si mi keimah Paul in,
         2 zumnak ih ka fa taktak Timothy, na hnenah Pathian kan Pa le Jesu Khrih kan Bawipa
         hnen ihsin, zangfahnak, zahngainak le hnangamdaihnak cu um hram seh.
         3 Mi hrekkhat in zirhnak danglam an zirh theilonak dingin thu na pek theinak dingah
         Efesa khua ah rak um ringring aw. Cucu Masidonia peng ka feh zawngih ka lo ngen mi
         kha a si.
         4 Anmah cu phuahcawp thuanthu lam le cem ti nei lo pupa suahkehnak ngaihsak lo dingin
         thu pe hai aw. Cumi cun zumnak ih a um mi Pathian lam tuahṭhatawknak suah loin elawknak
         a suakter sawn.
         5 Sikhalsehla, thupek ih tumtah mi cu thinlung thianghlim, sia le ṭha theihnak ṭha
         le zumnak dik ihsin a suak mi duhdawtnak a si.
         6 Mi hrekkhat in cupawl cu an pialsan ih thu mumallo relnak lamah an her.
         7 Ziang an ṭawng tile ziang an nemhnget ti thei loin, Danzirhtu si an duh.
         8 Sikhalsehla mi in a sidan vekih a hman asile Dan cu a ṭha ti kan thei.
         9 Hi khal hi kan thei: Dan cu midingfelpawl hrangih tuah mi a si lo ih, dan nei lopawl
         le thulunglopawl hrang, Pathian ngaihsak lopawl le misualpawl hrang, mithianghlimlopawl
         le sakhaw zahlotupawl hrang, pale thattupawl le nule thattupawl hrang, mithattupawl
         hrang,
         10 nu le pa sualnak a tuahtupawl hrang, tawka hurpawl hrang, minung ruk hmangpawl hrang,
         thuphanper hmangpawl hrang, thuphan thu ih sesam hmangpawl hrang le thil ziangkhal
         zirhawknak ziktluak dodaltupawl hrangah a si.
         11 Cui zirhawknak ziktluak cu thangṭhat tlak Pathian-ih thuthangṭha ropi milin a si
         ih, cucu Pathian in i kawlter a si.
         12 I caktertu Khrih Jesu, kan Bawipa hnenah lungawithu ka sim a si. Anih cun mirinum
         ih i siar ruangah rawngbawl dingin in ruat a si.
         13 Hi hlanah kei cu thangsiattu, mi tiduhdahtu le mi tinatu rak si hman ningla, zum
         loin thei lo ih ti ka si ruangah zahngainak ka co a si.
         14 Cun, kan Bawipai zangfahnak cu Khrih Jesu ih a um mi zumnak le duhdawtnak thawn nasazetin
         a rak luangliam.
         15 “Khrih Jesu cu misualpawl run dingin leitlun ah a ra, an lakah misualbik ka si,”
         ti cu rin tlak mi ṭawngkam a si ih, a pumhlumih pawm thluh ding a si.
         16 Cuti sikhalsehla himi ruangah a si zahngainak ka rak co. Cuti cun kumkhawnunnak an
         conak dingah tui hnuih amah zumtu dingpawlih zohṭhim ding mi si dingin Jesu Khrih
         cun a thinsaunak hmuahhmuah cu keimah ah a langter hmaisa a si.
         17 Atu ah catuan Siangpahrang, thi thei lo, hmuh theih lo, Pathian fim umsun hnenah
         cun upatnak le ropitnak cu a kumkhuaih kumkhua in um seh. Amen.
         18 Ka fapa Timothy, na thuhla an rak phuan cia mi bangin raldonak ṭha cu na do theinak
         dingah hi thupek hi na hnenah ka lo ap.
         19 Zumnak le sia le ṭha theihnak ṭha cu kaihnget in do aw. Mi hrekkhat tla cun cucu
         an hlawnhlo ih an zumnak cu a siat mi lawng vekah a cang.
         20 An lakah Haimenias le Alexander tla an tel. Pathian thangsiat lo an zir theinak dingah
         annih cu Setan kut ah ka hlan hai a si.

1 Curuangah, a hmaisabikah, dilsaknak si seh, thlacamsaknak si seh, midang hrang thlacamsaknak
         si seh, lungawithu simsaknak si seh mi hmuahhmuah hrangah tuah uh tiah ka lo fawrh
         a si.
         2 Pathian ngaihsaknak hmuahhmuah le thil zahum hmuahhmuah tuah in, daite le remawtei
         kan nunkhawm theinak dingah siangpahrangpawl le thuneitupawl hmuahhmuah hrang khalah
         thla cam uh.
         3 Ziangahtile, himi cu in Rundamtu Pathian hmaiah a ṭha ih cohlan tlak a si.
         4 Pathian cun mi hmuahhmuah rundam ih an um ding le thutak an theih ding a duh.
         5 Ziangahtile, Pathian pakhat a um ih, Pathian le minung karlakah remnak Palai pakhat,
         Minung Khrih Jesu a um.
         6 Anih cu mi hmuahhmuah tlensalnak hrangah amah le amah a peaw. Cumi cu a tikcucan
         teah theihter a si.
         7 Cu mi thu theihter dingah kei cu thusimtu ah le apostol ah le zumnak ah le thutak
         ah Zentelpawl zirhtu ah ruat ka si. Khrih ah thutak ka sim, thuphan ka per lo.
         8 Curuangah hmun tinah mipapawl cu an kut thianghlim thlir in, thinhengnak le rinhlelhnak
         um lo ih thla an cam ding ka duh.
         9 Cutivek thothoin, nunaupawl khalin a mawi tawk mi hnipuan le lungput ṭha thawn thuamaw
         hai seh la, samphiar simaw, sui simaw, keplung simaw, a mankhung mi hnipuan thawn
         simaw thuamaw loin,
         10 nunaupawl cu hnaṭuan ṭha thawn thuamaw sawn hai sehla ka duh. Cucu Pathian ngaihsak
         tiaw nunaupawlih ti ding mawi a si.
         11 Nunau cun tuhlutawknak hmuahhmuah thawn daitei um in zir seh.
         12 Sikhalsehla nunau ih thu zirh ding simaw, mipa tlunih thu a neih ding simaw cu ka
         siang lo, daiten um sawn seh.
         13 Ziangahtile Adam cu sersiam hmaisa a si ih, cui hnuah Evi cu siam a si.
         14 Cule, Adam cu bum in a um lo, asinan nunau cu bum in a um ih, dan pahbaltu ah a cang.
         15 Sikhalsehla, zumnak le duhdawtnak le a mawi tawkte in thianhlimnak ih an um peh vivo
         asile nauhrin ah runhim a si ding.

1 Mi zokhal in kawhhran hotu si a duh ah cun hnaṭuan ṭha a duh a si ti mi hi rinsan
         tlak mi ṭawngkam a si.
         2 Kawhhran hotu cu sawihnawm ding um lo, nupi pakhat nei, fimkhur thiam, supaw thei,
         nuncan ṭha, khual ṭha, mi zirh thei,
         3 sabitti in duh lo, mi tawh hmang lo, sumpai duham lo, minunnem, mi rem lo nei lo,
         sumpai ngaina lo a si ding a si.
         4 Mai insang ṭha zetih ukthiam, zahum zetih fate thu hnuaiih ret thei a si ding a si.
         5 Ziangahtile, mi pakhat in amai insang ziangti ih uk ding ti a theih lo ah cun ziangtin
         Pathian kawhhran cu a kilkhawi thei ding?
         6 Zumtu thar si hlah seh, cu lo asile uarawknak thawn a ngaisangaw ding ih, Diabol
         bangin thiamlo coternak ah a tlu pang ding.
         7 Cuitlunah a leng lam mipawlih simṭhat mi a si ding a si. Cuti lo cun simsiatnak ah
         le Diabol-ih thang ah a tlu pang ding.
         8 Cuvek thothoin, dikhonpawl khal mizahum an si ding a si. Leiphir nei lo, sabitti
         pham lo le sumpai duham lo an si ding a si.
         9 Sia le ṭha theihnak thiang ih zumnak thuthup kaihngettu an si ding a si.
         10 Cun, cupawl khal cu hniksak hmaisak sita hai seh la, cui hnuah sawihnawm ding um
         lo an sile dikhon hna kai hai seh.
         11 Cutivek thothoin, an nupipawl khal fimkhur thiam, mirelsiat hmang lo, supaw thei,
         thil ziangkim ih rinsan tlak an si ding a si.
         12 Dikhonpawl cu nupi pakhat nei, anmai insang le an fate ṭhatei uk theitu si hai seh.
         13 Ziangahtile, dikhon hna ṭha zetih a ṭuan zotu cun anmai hrangah dinhmun ṭha le Khrih
         Jesu ih um zumnak lamah cun ralṭhatnak nasazet an nei.
         14 A rei hlanah na hnenih rat beisei in hi thupawl tla na hnenah ka ngan a si.
         15 Sikhalsehla ka cam rei pangah Pathian insang ah nangmah roriin ziangtiih um ding
         ti na theihtheinak dingah ka ngan. Pathian insang cu thutak ban le ṭhumawknak Pathian
         nung kawhhran hi a si.
         16 Cun el ding um loin Pathian ngaihsaknak thuthup cu a ropi a si. Pathian cu taksa
         ah a rung cang, Thlarau in a dingfel ti a langter, vancungmipawl in an hmu, Zentelpawl
         hnenah phuan a si, leitlun mipawl in an zum ih ropitnak sungah laksoh in a um.

1 Can neta lamah cun mi hrekkhat zumnak an tlansan ding ih, bumnak thlaraupawl le khawsepawlih
         zirhnak an ngaihven sawn ding ti atu ah Thlarau cun fiang zetin a sim a si.
         2 Cuvek mipawl cu depde zetih thuphanper hmang, an sia le ṭha theihnak cu thirling
         ih dehpit mi vek a si.
         3 Nupi pasal neih an kham ih, a zumtu le thutak a theitupawl in lungawithu simnak thawi
         an cohlan ding mi Pathian sersiam mi sa tla ei lo dingin an kham.
         4 Ziangahtile, Pathian sersiam mi tinkim hi a ṭha thluh ih, lungawithu simnak thawi
         kan cohlan a si ah cun, hnawn ding zianghman a um lo.
         5 Ziangahtile, cumi cu Pathian thu le thlacamnak in thianhlimter a si.
         6 Zumnak thupawl ah cawm mi si in le zirhnak ṭha fimkhur zetih na rak thlun zo mipawl
         kha unaupawl na simfiang hai asile Jesu Khrih-ih rawngbawltu ṭha na si ding.
         7 Asinan Pathian lam thawi a pehparaw lo mi nutarpawlih thuanthu phuahcawp kha hrial
         aw la, Pathian ngaihsaknak lamah sawizawiaw sawn aw.
         8 Ziangahtile, taksa sawizawiawknak cun hlawknak malte a nei. Asinan Pathian ngaihsaknak
         cun thutiamkam atu ih nunnak hrangah le a ra thleng leh ding mi nunnak hrangah a neih
         ruangah ziangkimah a hlawk a si.
         9 Hihi rinsan tlak le cohlan thluh tlak ṭawngkam a si.
         10 Ziangahtile, mi hmuahhmuah rundamtu, ahleicein a zumtupawl Rundamtu Pathian nung
         cu kan ruahsan ruangah nasazetin kan ṭuan ih sawiselnak kan tuar a si.
         11 Hi thilpawl hi thu pe hai aw la, zirh hai aw.
         12 Mino na sinak hi zohman in lo nautat hlah hai seh. Cu hnakin ṭawng ah si seh, umtlandan
         ah si seh, duhdawtnak ah si seh, thlarau ah si seh, zumnak ah si seh, thianhlimnak
         ah si seh, zumtupawlih zohṭhim ding si sawn aw.
         13 Ka ra thlen lai hlanlo Cathianghlim siar si seh, mi thapek si seh, mi va zirh si
         seh nasazetin tuah aw.
         14 Nangmah ih um mi thilpek, elder-pawl na parih kut an suan laiih simsungnak hmang
         ih pek mi kha thlahthlam hlah.
         15 Mi hmuahhmuah hnenah na ṭhansonak a lang theinak dingah hi thupawl hi ngaihtuah aw
         la, cupawl ah cun na pumhlum in um aw.
         16 Nangmah ah le na thu zirh mi ah fimkhur aw la, cupawl ah cun um ringring aw. Ziangahtile,
         cutiih na tuah a si ah cun nangmah le na thu ngaithlatupawl na humhim ding a si.

1 Kum upadeuh cu na zetin kawk hlah aw la, pa vekin tha pe sawn aw. Cule, minodeuhpawl
         cu unau vekin tha pe hai aw.
         2 Nunau kum upadeuhpawl cu nu vekin, minodeuhpawl cu thianhlimnak hmuahhmuah thawn
         farnu vekin tha pe hai aw.
         3 Nuhmei a si ngaingai mi nuhmei cu upat aw.
         4 Asinan nuhmei, zovek khalin fate asilole tu tla a neih ah cun, cupawl cun a hmaisabikah
         an inn lamah Pathian ngaihsakdan le an nu le pa rulhsaldan zir hai seh. Ziangahtile,
         cucu Pathian hmaiah a ṭha ih, pawm tlak a si.
         5 Nuhmei a si taktak mi, mahlawng ih um cun Pathian a rinsan ih a sun a zan in dilnak
         le thlacamnak tla a nei ringring.
         6 Asinan nawmsaknak ih a nungtu nuhmei cu a nun lai khalah a thi a si.
         7 A tu le fa pawl cu sawihnawm ding um lo an si theinak dingah hi thilpawl hi nunpi
         dingin thu pe hai aw.
         8 Asinan zokhal amai mi le sa, ahleicein amai insungsang rori hman a ngaihsak lo a
         si ah cun zumnak a phatsan ih, zumlotu hnakin a ṭha lo sawn a si.
         9 Kum sawmruk kim hrih lo mi nuhmei cu nuhmei lakah siartelh ding an si lo. Mi pakhat
         nupi rak si dah,
         10 hna ṭha ṭuan ruangih simṭhat mi, fate rak cawm pitling, mikhual tla rak thlengter,
         mithianghlimpawlih ke rak khawlhsak, miharsapawl tla rak bawm, hna ṭha pohpoh taima
         zetih a rak ṭuan ah cun nuhmei ah siartel aw.
         11 Asinan nuhmei nodeuhpawl cu telh hai hlah aw. Ziangahtile, an tisa cakhiarnak a ṭhan
         tikah, Khrih thawn a hlatawter hai ih, pasal neih an duh lehsal ṭheu.
         12 An zumnak hmaisabik an hlawn ruangah thuṭhen an si.
         13 Cun, zangzel an zir ih, inn khat hnu inn khat an vaktawi vivo. Cule zangzel lawng
         si loin mi an rel ih, midang thuhla ah rak hrawlhaw vein, an rel lo ding mi thil tla
         an rel ṭheu.
         14 Curuangah kum nodeuhpawl cun pasal nei hai sehla, fate nei in insungsang lam kilkhawi
         hai seh la, sawiselnak ding remcang zianghman ralpa cu hmuter lo hai seh la ka duh.
         15 Ziangahtile, mi hrekkhat Setan lamih an hawikir zo ruangah a si.
         16 Zumtu mipa asilole nunau in nuhmei umpi a neih asile anmah in sawmdawl hai seh la,
         kawhhran in nuhmei a si taktak mi an sawmdawl theinak dingah kawhhran buaipiter hlah
         hai seh.
         17 Ṭha teih mi kaihruai theitu elder-pawl, ahleicein thu le zirhnak lamih nasazetih
         a ṭuantupawl cu a let hnih ih sunlawih tlakih ruah si hai seh.
         18 Ziangahtile, Cathianghlim in, “Cawcang in buh a cil laiah a hmur ṭawn hlah uh,” a
         ti ih; “Hnaṭuantu cu a hlawhman ngah tlak a si,” tiah a ti fawn.
         19 Elder an heknak cu theihpitu pahnih, asilole pathum hnen ihsi lo cun rak pawm hlah.
         20 Elder thil sual tuahtupawl cu elder dangpawl khalin an ṭih theinak dingah mizapi
         hmaiah kawk aw.
         21 Pathian le Bawipa Jesu Khrih le hril mi vancungmipawl hmaiah khoh zetin thu ka lo
         pe a si. Mi pakhat duh sawnin, thleidannak thawn zianghman tuah loin hi thupawl hi
         thlun aw.
         22 Zawi par hmanah awlten na kut suang hlah aw la, midangpawlih sualnakpawl khalah va
         tel hlah. Thianghlimten nangmah le nangmah kilaw aw.
         23 Ti lawnglawng in loin, na pum ruangah le na dam lo ṭheu ruangah sabitti malten hmang
         aw.
         24 Mi hrekkhatih sualpawl cu an langsar ih, an thuhla cu thuṭhennak hmun ah anmai hlanah
         a thleng. Cule mi hrekkhat cu nehhnu lawngah an ra lang.
         25 Cutivek thothoin mi hrekkhatih hnaṭuan ṭha cu an langsar hngal ih, a langsar hngal
         lo mi hnaṭuan ṭha khal thuh theih an si cuang lo.

1 Pathian hmin le a zirhnak cu thangsiat a silonak dingah sal hngawngkawl battu hmuahhmuah
         in an bawipawl cu upatnak hmuahhmuah co tlak an si ti thei hai seh.
         2 Cun, sal, zumtu bawi neitupawl cun an bawipawl cu unau an si ruangah nautat hlah
         hai seh. Cu hnakin hlawknak cotupawl cu zumtu le duhdawt mi an si ruangah nasa sinsinin
         an bawipawl cu rian sawn hai seh. Hi thupawl hi zirh aw la, fawrh aw.
         3 Mi pakhatkhat in zirhnak phundang a zirh ih, thu hrisel, kan Bawipa Jesu Khrih thu
         le Pathian ngaihsaknak lam zirhawknak vekin a pawm lo a si ah cun,
         4 anih cu mihngal a si. Zianghman theih mi a nei lo ih, thuelawknak le ṭawngkam sullam
         thu ih elawk hiarnak hrisel lo a nei sawn. Cu mi ihsin iksiknak, tawhawknak, midang
         relsiatnak, rinhlelhawknak ṭha lo tla an suak.
         5 Cutivekih miel hmangpawl cu ruahnaklungthin bawrhhlawh le thutak pai lo, Pathian
         ngaihsak hi sumpai hlawknak lamzin a si tiih ruattupawl tla an si. Cupawl hnen ihsin
         nangmah le nangmah thiarfihlimaw aw.
         6 Asinan lungkim tawknak thawi Pathian ngaihsaknak cu hlawknak ropi a si.
         7 Ziangahtile, hi leitlun ah zianghman kan kenglut lo ih, zianghman kan kengsuak thei
         fawn lo ding.
         8 Cule, rawl le sinfen kan neih mi thawn lungkim tawk uhsi.
         9 Asinan len a duhtu cun sualfawrhnak sungah, thang sungah le thil atthlak tampi cakhiarnak
         le mi siatsuah thei cakhiarnak cak zet tampi sungah an tlu. Cumi cun siatralnak le
         hlohralnak ah mi a hlawnpil.
         10 Ziangahtile, sumpai ngainat cu ṭhatlonak hmuahhmuah ih hrampi a si. Cuvekin mi hrekkhat
         cun sumpai mi an daw ih, zumnak ihsin an fehpeng ih, riahsiatnak tampi thawn anmah
         le anmah an suntlangaw.
         11 Asinan, nang, Pathian mi, cui thilpawl cu tlansan aw la, dingfelnak, Pathian ngaihsaknak,
         zumnak, duhdawtnak, tuar theinak, nunnemnak pawl tla cu dawi aw.
         12 Zumnak doawknak ṭha cu do aw. Kumkhawnunnak cu pawk ringring aw. Cu mi hrangah kawh
         khal na si. Theihpitu tampi hmaiah phuansuahnak ṭha cu na phuang zo a si.
         13 Pathian, thil ziangkim tinungtu hmaiah le Khrih Jesu, Ponṭias Pilat hmaiih phuansuahnak
         ṭha theihtertui hmaiah thu ka lo pe.
         14 Kan Bawipa Jesu Khrih a runglang hlanlo, thianghlim le sawihnawm ding um loin hi
         thupek hi kilaw.
         15 Cucu hi thupek hi kilaw. (v 15) Cucu Pathian in amai can teah thangṭhat mi le Hukim
         umsun, siangpahrangpawl lakih Siangpahrang le bawipawl lakih Bawi cun Khrih cu a langter
         leh ding.
         16 Amah lawngin thih theilonak a nei ih, zohman ih naih theih lo tleu ah a um. Amah
         cu zohman in an hmu lo ih, a hmuh khal an hmu thei lo. A hnenah upatnak le kumkhaw
         uknak cu um seh. Amen.
         17 Tui san milianpawl kha ngaisangaw lo ding le a hnget lo mi lennakpawl cu rinsan loin,
         thil hmuahhmuah lungawinak dingih tam zetih mi petu a nung mi Pathian rinsan sawn
         dingin thu pe hai aw.
         18 Thil ṭha ti dingin, thil ṭha tinak lamih lian dingin le tirhsiang zet le midang hrangah
         ui lo dingin thu pe hai aw.
         19 Cutin anmai hrangah a ra thleng lai ding mi can hrangah ṭhumawknak ṭha an khawlkhawm
         thei ding ih, kumkhawnunnak an pawk thei ding.
         20 Maw Timothy! Na hnenih kawlter mi thil cu kil ṭha aw la, leitlun thil le sullam nei
         lo phunnawinakpawl le mi in diklo zetih theihnak an ti mi dokalhnak cu hrial aw.
         21 Mi hrekkhat in cui theihnak cu ka nei an ti ih zumnak cu an ṭhelh. Zangfahnak na
         hnenah um seh. Amen.2 TIMOTE2 TIMOTE2 TIMOTE2 TIMOTE2 TIMOTE

1 Khrih Jesu sungih um mi nunnak thutiam bangtukin, Pathian duhzawng ih Jesu Khrih-ih
         apostol keimah, Paul in,
         2 ka duhdawt zet mi ka fapa, Timothy hnenah Pa Pathian le kan Bawipa Khrih Jesu hnen
         ihsin zangfahnak, zahngainak le hnangamdaihnak cu um hram seh. Lungawithu Simnak le
         Thapeknak
         3 Pupapawl in an rak ren bangin sia le ṭha theihnak thiang thawi ka ren mi, Pathian
         hnenah ka lung a awi. Cuti cun bang loin sun le zan ka thlacamnak ah ka lo mang ringring.
         4 Lungawinak thawi ka khah theinak dingah nangmah lo hmuh ka hiar zet. Na mitthlipawl
         tla ka cing ringring.
         5 Zumnak diktak na sungih um mi cu ka cing ringring ih, cui zumnak cu atir in na pi
         Lois hnenah a um ih, cule na nu Zunis hnenah a um. Cucu nangmah khalah a um ti ka
         theifiang.
         6 Curuangah na parih ka kut ka suannak ihsin nangmah ih um mi Pathian thilpek cu semalh
         tharsal dingin ka lo theihtersal a si.
         7 Ziangahtile, Pathian in ṭihnak thlarau in pe lo ih, thiltitheinak thlarau, duhdawtnak
         thlarau le a fim mi ruahnaklungthin thlarau in pe sawn a si.
         8 Curuangah kan Bawipai thuhla theihter cu zahpi hlah aw la, amai thawngtla kei khal
         hi i zahpi hlah. Thuthangṭha ruangih harsat tuarnak Pathian huham vekin i tuarpi sawn
         aw.
         9 Anih cun kan hnaṭuan vek si loin amai tumdan le zangfahnak vek sawnin in rundam ih,
         kawhnak thianghlim in in ko a si. Cui zangfahnak cu leilung sem hlan in Khrih Jesu
         ah pek zo kan si.
         10 Asinan in Rundamtu Jesu Khrih langnak zarah, cui zangfahnak cu atu ah langter a si
         zo. Anih cun thihnak cu a hloter ih, nunnak le thih theilonak cu thuthangṭha hmang
         in a langter zo.
         11 Cui thuthangṭha simtu ah, apostol ah le Zentelpawl zirhtu ah keimah cu ruat ka si.
         12 Cu mi thu ruangah hi thilpawl hi ka tuar a si; sihmansehla, ka ning a zak lo, ziangahtile
         ka zum mi cu zo a si ti ka thei ih, cui ni hrangih a hnenih ka kawlter mi cu a kilhim
         thei ti ka theifiang.
         13 Khrih Jesu ih um zumnak le duhdawtnak in a ziktluak mi thu zohṭhim ding mi ka hnen
         ihsi na theih mi kha kaihnget aw.
         14 Cui thil ṭha na hnenih kawlter mi cu kan sungih um Thlarau Thianghlim hmang in kilhim
         aw.
         15 Asia peng ih um mipawl hmuahhmuah in in tlansan ti kha na thei. Cupawl lakah Fikel
         le Harmokens an tel.
         16 Onisiforas cun i harhtharter ṭheu. Ka cikcinpawl khal in zahpi lo ruangah Bawipa
         cun a insangpawl hnenah zahngainak pe hram seh.
         17 Rom ih a um laiah, anih cun ngunngaih zetin in hawl ih, in hmu.
         18 Cui ni ah Bawipai hnen ihsin zahngainak a hmuh theinak dingah Bawipa in pe hram seh.
         Cule, Efesa khua ah anih in ziang tluk nasain i rian ti kha na theifiang a si.

1 Curuangah nang, ka fapa, Khrih Jesu ih um zangfahnak ah cak zetin um aw.
         2 Cule, thutheitu tampi lakah ka hnen ihsin na theih mi thupawl kha mirinum, midang
         va zirhsawngsin theitu dingpawl hnenah kawlter aw.
         3 Curuangah, Jesu Khrih ralkap ṭha vekin harsatnak cu tuar aw.
         4 Ralkap si dingih amah a hriltu a lungawiter theinak dingah zohman in raldo laiah
         hi nunsung khawsaknak thupawl thawn a hnawihnihaw lo.
         5 Cun, mi pakhat in zuamawknak ah zuam ve-in, dan vekih a zuam lo asile nehnak lukhum
         pek a si lo.
         6 Lo ṭuantu bang zetih a ṭuantu cu a rah sengtu hmaisabik a si ding a si.
         7 Ka sim mi hi ruat aw. Bawipa cun thil ziangkimah theihthiamnak lo pe hram seh.
         8 Ka thuthangṭha bangtukih mithi lak ihsi kaihthawh mi David tesinfa Jesu Khrih kha
         cing ringring aw.
         9 Cui thuthangṭha ruangah thil ṭha lo tuahtu bangin cikcin ih ṭemṭawnnak tiang harsatnak
         ka tuar. Asinan Pathian thu cu ṭemṭawn a si lo.
         10 Curuangah Khrih Jesu ih a um mi rundamnak cu kumkhaw ropitnak thawn annih khalin
         an co ve theinak dingah hril mipawl hrangah thil ziangkim hi ka tuar a si.
         11 “Ziangahtile, amah thawi kan thihtlang asile, amah thawn kan nungtlang ding.
         12 Kan tuar asile, amah thawn kan uk ve ding. Amah kan phatsan asile, anih khalin in
         phatsan ve ding.
         13 Kan zum lo a si khalle, anih cu a rinum ringring, amah le amah a phatsanaw thei lo,”
         ti ṭawngkam hi rinsan tlak a si.
         14 Hi thupawl hi zumtupawl cingkengter ringring hai aw. Hlawknak si lo, a ngaithlatupawl
         siatnak sawn a si mi thu menmenih an elawklonak dingah Bawipai hmaiah na zetin thu
         pe hai aw.
         15 Pathian pawm mi vekin nangmah le nangmah Pathian hnenih peaw dingin nasazetin taima
         aw. Hnaṭuantu ningzak lo, Pathian thu dik zetih ṭhenfeltu si sawn aw.
         16 Asinan leitlun thil le sullam nei lo phunnawinakpawl cu hrial aw. Ziangahtile, cupawl
         cun Pathian ngaihsak lo sinsinnak lamah an lo hruai ding.
         17 Cun, an thu cun khensa mi ei vekin a ei ding. Cupawl lakah Haimenias le Fileṭas an
         tel.
         18 Annih cun, “Thawhsalnak cu a thleng zo,” tiin thutak cu an ṭhelh. Cuti cun mi hrekkhatpawlih
         zumnak an hloralter.
         19 Sihmansehla, Pathian lungphum cu a ding ringring ih, hi tacik hi a nei, “Bawipa in
         amai tapawl cu a thei,” ti le “Khrih hmin saltu pohpoh cun dingfellonak tlansan seh,”
         ti mi hi.
         20 Asinan inn ropi sungah sui le ngun bungbelpawl lawng an um lo ih, thing le lei bungbelpawl
         khal an um. A hrekkhat cu sunlawih ding mi an si ih, a hrekkhat cu sunlawih lo ding
         mi an si.
         21 Curuangah hi mipawl ihsin mi a thianfaiawk asile, anih cu sunlawih tlak bungbel,
         tithianhlim le Bawipai hman tlak le hnaṭuan ṭha tinkim hrangih timlam mi bungbel a
         si ding.
         22 Nolai cakhiarnakpawl khal tlansan aw la, thinlung thiang ih Bawipa a kotupawl thawn
         dingfelnak, zumnak, duhdawtnak, hnangamdaihnak cu dawi sawn aw.
         23 Sikhalsehla, atthlak le sullam nei lo thusuhnakpawl cun buainak a suakter ti na theih
         ruangah cupawl cu hrial aw.
         24 Cun, Bawipai siahhlawh cun mi a elbuai ding a si lo. Mi hmuahhmuah hnenah a nun a
         nem ding, mi a zirh thei ding ih, thinsaunak a nei sawn ding a si.
         25 Dokalhtupawl cu nunnem zetin nun sim hai aw. Cuti cun Pathian in anmah cu thutak
         theihnak lamah sirawknak a pe hai mahna.
         26 Cule, cuti cun, ṭhangharhsal in amai duhzawng ti dingih rak kaitu Diabol-ih thang
         sung ihsin an tlansuak thei ding.

1 Cule hi khal hi thei aw, ni netaah cun can ṭihnungza a ra thleng ding.
         2 Ziangahtile, mah le mah ngainaawtu, tangka ngainatu, pawrhawk hmang, mihngal, mithangsiat
         hmang, nu le pai thu lung lo, lungawi hna thiam lo, thianghlim lo,
         3 suahpi duhdawtnak nei lo, remnak siatsuahtu, diklo zetih mihek hmang, supaw thei
         lo, minunrawng, thil ṭha duhlotu,
         4 miphatsan hmang, pawisak nei lo, miduhaw, Pathian duhdawt hnakin nawmcen ngaina sawntupawl
         an si ding.
         5 Pathian ngaihsak hmel an pu nan, a huham cu an el. Cuvek mipawl cu va tlansan aw.
         6 Ziangahtile, cupawl cu innpawl ah lut thupin, nunau aapawl tla sal ah an kai ih,
         cuvek nunaupawl cu sualpawl ih nen mi le cakhiarnak phun zakipih hruai rero mi an
         si.
         7 Cupawl cu zir rero na cingih thutak theihnak ih thleng ban thei lopawl an si.
         8 Cun, Jannes le Jambres in Mawsi an do vek khan hipawl khalin thutak an do. Ruahnaklungthin
         se thluh zo mi, zumnak thu ih tling lo mi an si.
         9 Asinan, Jannes le Jambres atzia a lang vek khan an atzia mi hmuahhmuah hmaiah phuansuah
         a si ding ruangah hlapi cu an feh thei lo ding.
         10 Asinan nang cun ka zirh mi thu, ka umtudan, ka tumtah mi, ka zumnak, ka thinsaunak,
         ka duhdawtnak, ka tuarfainak,
         11 tiduhdahnakpawl le harsatnakpawl Anṭiok, Ikoniam le Listra khawpawl ah ka parih a
         thleng mi, ziang tiduhdahnakpawl ka tuar ti khal na thei thluh zo. Asinan cu mipawl
         hmuahhmuah sung ihsin Bawipa in i runsuak a si.
         12 A si, Khrih Jesu ah Pathian ngaihsak ih nun a duhtu hmuahhmuah cun tiduhdahnak an
         tuar ding.
         13 Asinan miṭhalopawl le mibum hmangpawl cu mi bum in le bum ih um in an sual sinsin
         ding.
         14 Sikhalsehla, nang cu na zir zo mi le a dik a si tiih na theih mi thilpawl kha zo
         hnen ihsin ka zir ti thei in cu mi ah um peh vivo aw.
         15 Cule, nauhakte na si lai ihsin Cathianghlim cu na rak thei zo. Cu cun Khrih Jesu
         zumnak ruangih rundamnak ngah ding tiangin a lo fimter thei a si.
         16 Cathianghlim hmuahhmuah hi Pathian thawtkhumnak in pek a si ih, zirhawknak hrangah
         si seh, kawkawknak hrangah si seh, remṭhatawknak hrangah si seh, dingfelnak zirhawknak
         hrangah si seh a hlawk a si.
         17 Cuti cun Pathian mi cu a tling mi le hnaṭuan ṭha hmuahhmuah tuah dingah thawm famkim
         a si thei ding.

1 Curuangah a runglangnak le a uknak ih mithi le minungpawl thuṭhentu ding Bawipa Jesu
         Khrih le Pathian hmaiah thu ka lo pe a si.
         2 Thu cu sim aw! A tikcu ah si seh, a tikcu lo khalah si seh tiar ringring aw; thinsaunak
         hmuahhmuah le zirhnak hmuahhmuah thawn an mawhzia theihter aw, kawk aw la, tha pe
         aw.
         3 Ziangahtile, zirhnak ziktluak minungpawl in an tuar thei lo can a ra thleng ding
         ruangah an hna za diremternak ah anmai cakhiarnak vekin zirhtupawl anmai hnenah an
         khawm sawn ding.
         4 Cule, thutak ihsin an hna cu an her ding ih, phuahcawp thuanthu lamah an fehpeng
         ding.
         5 Asinan nang cu thil ziangkimah fimkhur aw, harsatnakpawl cu tuar ṭenṭo aw, evangelist
         hna cu ṭuan aw la, na rawngbawlnak zaten hlensuak aw.
         6 Ziangahtile, kei cu atu ah in ding thilhlan vekin burh in ka rak um rero zo a si.
         Cun ka fehsuah can cu a nai zo.
         7 Doawknak ṭha cu ka do zo. Ka hna cu ka ṭheh zo ih, zumnak cu ka kilhim zo.
         8 Atu thawkin dingfelnak lallukhum cu ka hrangah ret a si zo. Cucu Bawipa, Thuṭhentu
         dingfel cun cui ni ah i pe ding. Ka hnen lawngah si loin a langnak hngakhlaptupawl
         hmuahhmuah hnen khalah a pe ding.
         9 Ka hnenih rat zang tum hramhram aw.
         10 Ziangahtile, Demas cun tulai khawvel a ngainat ruangah i tlansan ih, Thessalonika
         khua ah a feh. Kresen cu Galatia peng ah a feh ih, Tita khal Dalmaṭia peng ah a feh.
         11 Luke lawng ka hnenah a um. Mark kha sawm aw la, na zawngah rak hruai ve aw. Ziangahtile,
         anih cu rawngbawlnak ah miṭhahnem a si.
         12 Cun, Ṭaikhikas cu Efesa khua ah ka rak thlah zo.
         13 Troas khua, Karpas hnenih ka kawrcung fual ka tan mi kha, na rat tikah cazualpawl
         thawn rak keng aw la, ahleicein savun cazualpawl kha run keng aw.
         14 Dar soser thiam, Alexander in ka parah thil ṭha lo tampi a tuah. Bawipa in a hnaṭuan
         mipawl vekin thungrul seh.
         15 Kan thupawl a dodal nasat ruangah nang khal a parah ralring aw.
         16 Humawknak thu ka rel hmaisak ṭumah khan zohman in in dinpi lo ih, an zaten in tlansan
         thluh sawn. An parah mawh thleng lo dingin Pathian hnenah thla ka cam.
         17 Cuti va si hman sehla, thuthangṭha cu keimah hmang in sim kim a si theinak dingah
         le Zentelpawl hmuahhmuah in an ngaithlakngah theinak dingah Bawipa cun i dinpi ih,
         cahnak i pe. Kiosa kaa sung ihsin i runsuak.
         18 Cule, Bawipa cun hnaṭuan ṭha lo tinkim ihsin i runsuak ding ih, a vancung uknak sung
         tiang i kilhim ding. A hnenah ropitnak cu kumkhua in kumkhua tiang um seh. Amen.
         19 Prisilla le Akuila le Onisiforas tei insungsang kha cibai i buk sakaw.
         20 Erasṭas cu Korinth khua ah a cam ih, Trofimas cu Mileṭas ah dam loin ka tanta.
         21 Thlatang hlanah ra tlawn thei tum hramhram aw. Zubulas, Pudens, Linas, Klaudia le
         unaupawl hmuahhmuah in cibai an lo buk.
         22 Bawipa Jesu Khrih cu na thlarau hnenah um seh. Zangfahnak na hnenah um hram seh.
         Amen.TITASTITASTITASTITASTITAS

1 Kei, Paul cu Pathian hril mipawlih zumnak zulhin le Pathian ngaihsakzawng ih thutak
         theihnak famkim zulhin Pathian-ih ṭemṭawn sal le Jesu Khrih-ih apostol ka si.
         2 Cui Pathian ngaihsaknak cu kumkhawnunnak ruahsannak ah a ṭhumaw ih, cui kumkhawnunnak
         cu thuphan sim thei lo Pathian in san thawk hlan ihsin a rak tiamkam zo mi a si.
         3 Asinan Pathian in a thu cu thusim hmang in a can teah a langter ih, cui thusim cu
         in Rundamtu Pathian-ih thupek bangtukin kawlter ka si.
         4 Zumnak hmunkhat ih ka fapa taktak Tita hnenah, Pa Pathian le in Rundamtu Bawipa Jesu
         Khrih hnen ihsin zangfahnak, zahngainak le hnangamdaihnak cu um hram seh.
         5 Khrit tikulh ih ka lo tantanak san cu thu ka lo pek vekin thil tifel thluh lo mipawl
         tifel dingin le khaw tinah elder-pawl ruat dingin a si.
         6 Kawhhran hotu si dingah zokhal sawihnawm ding um lo, nupi pakhat nei, a fatepawl
         zumtu si mi, pawisaklonak nun ah simaw, luhlulnak thu ah simaw sawihnawm ding um lo
         an si ding a si.
         7 Ziangahtile, kawhhran hotu cu Pathian sumkiltu a si vekin sawihnawm ding um lo a
         si tengteng ding a si. Mai thu duh, thinheng awl, sabitti in duh, mihrohrang, sumpai
         duham mi a si lo ding a si.
         8 Cuhnakin mikhual duhtu, thil ṭha duhtu, supaw thiam, midingfel, mithianghlim, mah
         le mah thununaw thei mi a si sawn ding a si.
         9 Zirh a rak si zo bangin rin tlak thucah kaihngettu a si ding a si. Cuti cun zirhnak
         ziktluak hmang in tha mi a pe thei ding ih, dokalhtupawl cu a el thei hai ding.
         10 Ziangahtile, thunun harsapawl, thulolakmen ṭawngtupawl le mibum hmangpawl tampi an
         um, ahleicein cupawl cu serhtanpawl lak ihsin an si.
         11 Cupawlih kaa cu huhsak tengteng ding a si. Diklo zetih hlawk duh ruangah zirh lo
         ding mi thilpawl an zirh ih, sungkurun in mi an siatsuah.
         12 Anmai lakih mi pakhat, anmai profet rori hmanin, “Khrit tikulh mipawl cu thuphanper
         hmang, sahrang sual, mize rawl pham an si,” tiah a ti.
         13 Hi theihternak cu a dik a si. Curuangah zumnak lamah an ziktluak theinak dingah Khrit
         tikulh mipawl cu na zetin kawk hai aw.
         14 Jew-pawlih phuahcawp thuanthupawl le thutak dungtuntu minungpawlih thupekpawl cu
         ngaihsak hlah.
         15 Mithiangpawl hrangah cun ziangkim hi an thiang. Asinan mibawrhhlawh le zumlotupawl
         hrangah cun a thiang mi zianghman a um lo. An ruahnaklungthin le an sia le ṭha theihnak
         khal a bawrhhlawh ṭheh.
         16 Pathian kan thei tiah an phuang nan, an hnaṭuannak in amah an phatsan. Annih cu Pathian
         huat mi tuahtu, thulung lo le hna ṭha ṭuannak tinkim ih santlailo an si.

1 Sikhalsehla, nang cun zirhnak ziktluak hrangih a tling mi thupawl sim aw,
         2 cuti cun putarpawl cu supaw in, mizahum, thununaw thei mi, zumnak le duhdawtnak le
         tuarfainak ah ziktluak dingin zirh hai aw.
         3 Cutivek thothoin pitarpawl khal diklo ih mihektu, sabitti pham lo, thil ṭha zirhtu
         si sawnin, an nundan cu zahum zetih um dingin tha pe aw.
         4 Cutin, annih in nupinu no lai deuhpawl cu supaw thei dingin, an pasal duhdaw dingin,
         an fate duhdaw dingin,
         5 thinlung fel zet pu dingin, thianghlim dingin, insang kilkhawitu si dingin, ṭha zetih
         um dingin, an pasal thu ngai dingin an zirh thei ding. Cucu Pathian thu thangsiat
         ih a umlonak ding a si.
         6 Cutivek thothoin tlangvalpawl cu supaw dingin fawrh hai aw.
         7 Thil ziangkimah thil ṭha tuahnak in zohṭhim ding mi ah tuahaw aw: zirhnak ah na takzia,
         na zah umzia, na dikzia,
         8 thiamlo coter theih lo na thusim ziktluakpawl cu langter aw. Cuti cun a lo dodaltu
         in na thuhla ah thil ṭha lo zianghman sim ding a neih lo ruangah a ning a zak ding.
         9 Salpawl cu an bawipawlih ṭawng sawnkir loin, an thu lung sawn dingin le thil ziangkimah
         an lungawiter dingin fawrh hai aw.
         10 In Rundamtu Pathian thuhla zirhnak cu thil ziangkimah duhum zetih an langter theinak
         dingah, an bawipawlih thil ruksak loin rinumnak ṭha hmuahhmuah langter sawn dingin
         fawrh hai aw.
         11 Ziangahtile, rundamnak thlentu Pathian zangfahnak cu mi hmuahhmuah hnenah a runglang
         zo.
         12 Cui Pathian zangfahnak cun Pathian ngaihsaklonak le khawvel cakhiarnak pawl tlansan
         in tui sanah hin supaw le dingfel zet le Pathian ngaihsak ih nung ding kan si ti in
         zirh.
         13 Ruahsannak lungawium kan hngah laiah hin cutivekih nung ding kan si. Cui ruahsannak
         cu Pathian ropi, in Rundamtu Jesu Khrih-ih runglangnak sunglawi zet cu a si.
         14 Anih cun dan lo i nunnak hmuahhmuah sung ihsin in tlen theinak dingah le amah hnenih
         thenfai mi, amai mihleice, hnaṭuan ṭha hrangih ṭhahnemngai mi kan si theinak dingah
         kan hrangah amah le amah a peaw.
         15 Hi thilpawl cu thuneihnak hmuahhmuah thawn sim aw, fawrh aw la, kawk aw. Zohman in
         lo nautat hlah hai seh.

1 Uktupawl le thuneitupawl hnenah tlulut dingin, an thu ngai dingin, thilṭha tinkim
         tuah dingih tiar cia dingin zumtupawl cu theihtersal hai aw.
         2 Zo hnen hmanah ṭawng sia ṭawng lo le mi elbuai hmang mi si loin, zaidam le mi hmuahhmuah
         hnenah nunnemnak langter sawn dingin anmah cu theihtersal hai aw.
         3 Ziangahtile, kanmah rori khal hi hlanah atnak ah, thulunlonak ah, bumnak ah, cakhiarnak
         a phunphun le nawmnak a phunphun rian in, midang parah lungput siava le iksiknak,
         huatthlala le pakhat le pakhat huaawtawn in kan rak um dah.
         4 Asinan, Rundamtu Pathian-ih ngilneihnak le duhdawtnak cu minung hnenah a runglang
         zo.
         5 Dingfelnak hnaṭuan kan rak ṭuan mi ruangah si loin a zahngainak zulh sawnin hrinsalnak
         hmang ih khawlhfainak le Thlarau Thianghlim hmang ih titharsalnak cun in rundam a
         si.
         6 Cui Thlarau Thianghlim cu in Rundamtu Jesu Khrih hmang in nasazetin kan parah Pathian
         in a run burh.
         7 Cuti cun, kan ruahsan mi kumkhawnunnak zulhin ro cotu ih tuah kan si theinak dingah
         a zangfahnak in thiamcoter kan si.
         8 Pathian rak zum zotupawl cu hnaṭuan ṭha ṭuan vivo dingin ralring hai seh, ti thu
         hi milai hrangah a ṭha ih a hlawk a si. Hi ṭawngkam hi rinsan tlak a si. Hi thupawl
         hi nasazetin phuang aw la ka duh.
         9 Sikhalsehla, atthlak thusuhnakpawl, thlahtupawl zawtsalnak, tawhawknakpawl le Dan
         thu ih elawknakpawl tla cu hrial aw.
         10 Ṭhenṭhekawknak tuah ṭheutu cu vei khat nun sim aw, a vei hnihnak nun sim leh aw la,
         cui hnu cun hnawng aw.
         11 Cutivek minung cu amah le amah thiamlo cohaw in a rak fehpeng ih, thilsual a tuah
         a si ti nan thei.
         12 Arṭemas asilole Ṭaikhikas cu na hnenih ka rak thlah tikah Nikopolis khua ah ka hnenah
         rat hramhram tum aw. Ziangahtile, thlatang sung cu tawkih um ka tum.
         13 Danthiam Zenas le Apollos in an khualtlawn vivonak ah zianghman an tlaksamlonak dingah
         ṭhahnemngai zetin rak bawm hai aw.
         14 Cun, kanmai mipawl khalin rah nei lo ih an umlonak dingah, ṭulpawinak ih hman dingah
         hnaṭuan ṭha ṭuan vivo zir hai seh.
         15 Ka hnenih umpawl hmuahhmuah in cibai an lo buk. Zumnak ih in duhdawtupawl kha cibai
         in rak buksak aw. Nan zate hnenah zangfahnak um hram seh. Amen.FILEMONFILEMONFILEMONFILEMONFILEMON

1 Kei Paul, Khrih Jesu-ih thawngtla le kan unaupa Timothy in, kan duhdawt zet mi le
         kan hnaṭuanpi Filemon na hnenah le,
         2 kan duhdawt mi Afia le kan ralkap ṭuanpi Arkhippas hnenah le na inn ih kawhhran hnenah
         ca kan lo kuat.
         3 Pathian kan Pa le Bawipa Jesu Khrih hnen ihsin zangfahnak le hnangamdaihnak cu nan
         hnenah um hram seh.
         4 Ka thlacamnak ah na hmin sal ringringin, Pathian hnenah lungawithu ka sim ṭheu.
         5 Cucu Bawipa Jesu le mithianghlim hmuahhmuahpawl hnenih na duhdawtnak le na zumnak
         ka hna ih ka theih ruangah a si.
         6 Cuti cun Khrih Jesu ah nanmah ih um thil ṭha tinkim theihnak ruangah na zumnak mi
         na va hlawm tikah hmualnei thei dingin thla ka cam.
         7 Ziangahtile, mithianghlimpawlih thinlung sungril cu unaupa, nangmah in na harhtharter
         ruangah na duhdawtnak ah lungawinak le thlangamnak nasazet kan nei.
         8 Curuangah, thil dik ti dingih thu lo pek ding cu Khrih ah ralṭha zet thei si hman
         ningla,
         9 kei Paul, tar zet zo mi, atu khalih Jesu Khrih-ih thawngtla hin duhdawtnak ruangah
         a ngen in ka lo ngen sawn a si.
         10 Ṭemṭawn ka sinak ih ka hrin mi ka fapa Onesimas hrangah ka lo ngen a si.
         11 A liam cia mi canah cun na hrangah miṭhahnemlo a si, asinan atu ah cun nang le kei
         hrangah miṭhahnem a si.
         12 Amah cu na hnenah ka rak thlahsal. Curuangah amah cu ka sungmuril vek roriin cohlang
         hram aw.
         13 Amah cu thuthangṭha ih ṭemṭawn ka si sung, nangmah aiawh ih rawng i bawlsak theinak
         dingah ka hnenih umter ka duh.
         14 Sikhalsehla, na ṭhatnak cu ti lo theih lo vek si loin na duhnak hrimhrim ruang sawnah
         a si theinak dingah na lungkimnak um lo cun zianghman tuah ka duh lo.
         15 Reilote sung a lo ṭhennak san hi nang in amah cu a kumkhuaih na neih theinak dingah
         a si thei men.
         16 Sal vek si nawn loin, sal hnakih sangsawnin amah cu cohlang aw. Amah hi ka hrangah
         duh zet mi unau a si hleice ih, taksa dan ah le Bawipa ah na hrangah ziang tluk duh
         zet mi a si sinsin pei.
         17 Curuangah na hnaṭuanpi pakhat ih i ruat asile, keimah vek roriin amah cu rak cohlang
         aw.
         18 Anih in na parah tuahsual mi, asilole ziang simaw bak mi a neih a si khalle keimai
         bakah ruat aw.
         19 Kei, Paul in himi hi keimai kut roriin ka ngan a si, cumi cu ka rulhsak ding. Sikhalsehla,
         ka hnenah nangmah rori khalin bak mi na neihzia kha ka lo sim a si lo.
         20 A si, unaupa, Bawipa ah na hnen ihsin lungawinak i neihter aw la, Bawipa ah ka thinlung
         muril harhtharter aw.
         21 Ka thu na ngai ding ti zumhngehnak ka neih ruangah na hnenah hiti hin ka run ngan
         a si. Ka sim mi hnakih nasasawnin na tuah ding ti khal ka thei.
         22 Cule, cennak ding hmun khal in rak timlamsak aw, ziangahtile nan thlacamnak zarah
         nan hnenah ka ra thei ding tiah ruahsannak ka nei.
         23 Khrih Jesu ih ka thawngtlakpi Epafras in cibai a lo buk.
         24 Ka hnaṭuanpi Mark, Aristarkhas, Demas le Luke tlain cibai an lo buk.
         25 Kan Bawipa Jesu Khrih-ih zangfahnak cu na thlarau hnenah um hram seh. Amen.HEBRUHEBRUHEBRUHEBRUHEBRU

1 A liam cia zo mi canah a phunphun le lamzin dangdangin profetpawl hmang ih pupapawl
         hnenih thu rak simtu Pathian in,
         2 hi ni netapawl ah a Fapa hmang in kan hnenah thu a rak sim. Amah cu thil hmuahhmuah
         rocotu ah Pathian in a ruat ih, amah hmang thothoin leilungpawl tla hi Pathian cun
         a rak tuah.
         3 Amah cu Pathian ropitnakih tleu le a sinak mizia langsuahnak diktak a si. Thil ziangkim
         hi a thiltitheinak thu in a khaidinghnget thluh. Kan sualnakpawl tla amah roriin a
         thianfai hnuah tlun sang Cungnungbik kut vawrh lamah a to.
         4 A cungnung mi hmin cu ro ah a congah ruangah vancungmipawl hnakin a cungnungsawn
         a si.
         5 Ziangahtile, “Nangmah cu ka Fapa na si, tuisun ah ka lo hring a si,” tiin le “A hrangah
         Pa ka si ding ih, amah cu ka hrangah Fapa a si ding,” tiin vancungmi zawi hnenah saw
         a sim dah?
         6 Cun, hrin hmaisabik mi cu leitlun ih a hruai luh tikah khan, “Pathian vancungmi hmuahhmuah
         in amah cu be hai seh,” tiah a ti.
         7 Cule, vancungmipawl thu ah, “Anih in a vancungmipawl cu thlarau ah le a rawngbawltupawl
         cu meisa alh ah a cangter hai,” tiah a ti.
         8 Sihmansehla, Fapa thuhla ah cun hitin a sim, “Maw Pathian, na laltohkham cu kumkhuaih
         kumkhua tiang a si, dingfelnak kianghrawl cu na uknak ram kianghrawl a si.
         9 Dingfelnak na rak ngaina ih, dan neih lo cu na hua. Curuangah Pathian, na Pathian
         cun na rualpipawl hleih in lungawinak hriak a lo thih a si.”
         10 Cun, “Nang, BAWIPA in atir in leilung hram na rak ṭoh ih, van tla khi na kutsuak
         an si.
         11 Cupawl tla cu an hloral leh ding, asinan nang cu na hmun ringring. Cupawl hmuahhmuah
         cu sinfen bangin an hlun thluh leh ding.
         12 Cun, cupawl cu puan bangin na zual ding ih, an danglam ding. Asinan nang cu na hmun
         ringring, na kumpawl khal an cem lo ding.”
         13 Sihmansehla, vancungmi zawi hnenah saw, “Na ralpawl na kepal ih ka retngah hlanlo,
         ka kut vawrh lamah to aw,” tiih a sim dah?
         14 Annihpawl hmuahhmuah tla cu rundamnak ro cotu dingpawl hrangih rawngbawl dingih thlah
         mi rawngbawltu thlarau an si lo maw si?

1 Curuangah kan tawlhhlolonak dingah hna ih kan theih mi thilpawl kha nasa sinsinin
         kan ngaihsak ding a si.
         2 Ziangahtile, vancungmipawl hmang ih thu sim mi hman a hngeh ih dan pahbalnak le thulunlonak
         tinkim in a dik mi thungrulhnak an co a si ah cun,
         3 hi tlukih rundamnak ropi hi kan thlauthlak a si ah cun ziangtin saw kan luat thei
         ding? Cui rundamnak thu cu a hmaisabikah Bawipa in a phuang ih a theitupawl in kan
         hnenah an rak nemhnget.
         4 Pathian khalin hminsinnakpawl le mangbangzapawl in si seh, thilmak a phunphun le
         amai duhdan vekih Thlarau Thianghlim thilpekpawl thawn anmah cu a theihpi hai.
         5 Ziangahtile, kan phuan mi, a ra thleng ding mi leilung cu vancungmipawlih thu hnuaiah
         a ap lo.
         6 Asinan mi pakhat in hmun pakhat ah, “Minung hi ziang so a si ih na ngaihsak? Asilole
         minung fapa teh hi ziang so a si ih na kilkhawi ṭheu?
         7 Anih cu vancungmipawl hnakih malte niamdeuhin na tuah; ropitnak le upatnak na khumter
         ih, na kut ih tuah mipawl tlunah na ret.
         8 A thuthu ih um dingin a ke hnuaiah thil hmuahhmuah cu na ret,” tiin a phuang. Cutiih
         ziang hmuahhmuah a ke hnuaiih na ret ruangah a hnuaiih ret lo i a tan mi zianghman
         a um lo. Asinan atu ah cun thil ziangkim a hnuaiah ret in a um ti kan hmu hrih lo.
         9 Sikhalsehla, thihnak tuar ruangih ropitnak le upatnak khumter mi, Pathian zangfahnak
         ruangin mi kip hrang thihnak a teh theinak dingah vancungmipawl hnakih niamter sawn
         mi Jesu cu kan hmu a si.
         10 Fa tampi ropitnak ih hruailuh an sinak ah hin ziangkim a hrangih um le ziangkim amah
         ruangih um Pathian hrangah cun harsatnakpawl ruangih an rundamnak hrampi famkimter
         hi a awm hrimhrim a si.
         11 Ziangahtile, tithianghlimtu le tithianghlim mipawl cu an zaten mi pakhatih ta an
         si, cuiruangah annihpawl cu unaupawl tiih kawh ding a zahpi lo,
         12 “Ka unaupawl hnenah na hmin cu ka phuang ding ih, pumkhawm mipawl lakah nangmah thangṭhatnak
         hla ka sak ding,” tiah a ti.
         13 Cule, “Amah ah ka zumnak ka ṭhum ding,” tiah a tisal. Cun, “Ngai hnik uh, keimah
         le Pathian ih i pek mi nauhakpawl hi,” tiin a simsal lala.
         14 Nauhakpawl cu taksa le thisen cotu an si ruangah thihnak ruangih thihnak parih thuneitu
         Diabol cu a siatbal theinak dingah milai sinak cu a co ve.
         15 An nun sung hmuahhmuah thih ṭihnak sal ih tangpawl a runsuak theinak dingah a si.
         16 Ziangahtile, a taktak ah cun a bawm ṭheu mipawl hi vancungmipawl an si lo ih, Abraham
         cithlahpawl an si sawn.
         17 Curuangah milai sualnakpawl hrangih tlawnlungawithawinak tuah dingin, Pathian lam
         thilpawl ah zahngainak le mirinum Puithiam Lubik a si theinak dingah ziangkimah a
         unaupawl vekih tuah cu a ṭul a si.
         18 Amah roriin sualfawrhnak a tuar zo ruangah sualfawrhnak tuartupawl cu a bawm thei
         hai a si.

1 Curuangah, van lam kawhnak a cotu unau thianghlimpawl, kan phuan mi, Apostol le Puithiam
         Lubik Khrih Jesu cu ruat hnik uh.
         2 Mawsi cu Pathian insang hmuahhmuah parih a rinum bangin anih cu amah rettui parah
         a rinum a si.
         3 Ziangahtile, inn saktu cun a sak mi inn hnakin upat a hlawh sawn bangin, anih cu
         Mawsi hnakin upatnak co tlak sawnah ruah a si.
         4 Ziangahtile, inn pohpoh cu mi pakhatkhat i sak mi an si, asinan thil ziangkim a saktu
         cu Pathian a si.
         5 Mawsi cu leh hnuih an run rel leh ding mi thilpawl theihpitu a si theinak dingah,
         Pathian insang hmuahhmuah parah siahhlawh rinum taktak a si.
         6 Sihmansehla, Fapa bangin Khrih cu Pathian insang parah a rinum a si, rinhngehnak
         le ruahsannak ih lungawinak cu anet tiang kan kaihhnget a si ah cun kanmah hi Pathian
         insang cu kan si.
         7 Curuangah Thlarau Thianghlim in, “Tuisun ah a aw nan theih asile,
         8 ramṭhing i hniksaknak ni ih Pathian thin an hengter vek khan, nan thinlung hakter
         hlah uh.
         9 Nan pupapawl in in hniksak, in zuam ih, ka tuah mi thilpawl kum sawmli sung an hmu.
         10 Cuti a si ruangah hi san minungpawl parah ka thin a heng ih, kei in, ‘An thinlung
         a fehpeng ringring, ka lamzinpawl khal an thei lo,’ tiah ka ti.
         11 Cutin ka thinaithawk in, ‘Ka cawlhnak sungah an lut lo ding,’ tiah sia ka sam,” tiah
         a ti vek khan a si.
         12 U le nau tla, a nung mi Pathian tlansan dingin nan lakih zohman a thinlung sungah
         zumlonak le thinlung sual a umlonak dingah fimkhur uh.
         13 Sikhalsehla, ‘Tuisun,’ tiih kawh a si laiah pakhat le pakhat ni tin fawrhawtawn uh.
         Cu lole nan lakih mi zo simaw sual bumnak ruangah a thinlung hakter a si pang ding.
         14 Ziangahtile, a thawkih kan neih mi zumhngehnak kha a net tiang kan kaihnget asile
         Khrih ṭawmpitu kan si.
         15 Cathianghlim in, “Tuisun ah a aw nan theih asile a thin an hengter lai vek khan nan
         thinlung hakter hlah uh,” tiih a sim mi vek kha a si.
         16 Ziangahtile, hna ih an theih hnu khalih a thinhengter thothotupawl kha zo an si?
         A taktak in cupawl cu Izip ram ihsin Mawsi ih a hruaisuah mipawl kha an si lo maw?
         17 Cun, kum sawmli sung kha zawi parah saw a thin a heng? Thil sual tuahtupawl, an ruang
         khal ramṭhing ih rilpawl parah khan a si lo maw?
         18 Cule, a zumlotupawl hnenah siarlo, zo hnenah so a cawlhnak ih lut lo dingih sia a
         sam?
         19 Cuti a si ruangah an zumlonak ruangah an lut thei lo ti kan hmu a si.

1 Amai cawlhnak ih luh theinak thutiamkam a um hrih lai ruangah, cui cawlhnak ah cun
         zokhal thleng lo si lo dingin fimkhur uhsi.
         2 Ziangahtile, kan hnenih phuan a si bangin thuthangṭha cu an hnenah phuan a si. Asinan,
         cui thu a ngaithlatupawl in an theih mi thu cu zumnak thawi an kawp lo ruangah an
         hlawkpi lo.
         3 “Ka thin a heng ih, sia ka rak sam bangin, ‘Ka cawlhnak ah an lut lo ding,’ ” tiih
         a ti vek khan a si. Sihmansehla, leilung lungphum phum a si thawk ihsin hna cu ṭuan
         ṭheh a si zo ruangah kannih a rak zum zotupawl hi cui cawlhnak ah cun kan lut lai
         rero a si.
         4 Ziangahtile, hmun pakhat ah ni sarih ni thu hi, “Cun, ni sarih ni ah cun Pathian
         cu a hnaṭuannak hmuahhmuah ihsin a rak cawl,” tiih sim a si.
         5 Cun, cui hmun lala ah, “Ka cawlhnak ah an lut hrimhrim lo ding,” a ti leh fawn.
         6 Curuangah mi hrekkhat an luh theinak dingah cui cawlhnak cu a um lai hrih a si, thuthangṭha
         a rak ngaithla hmaisatupawl kha thulunlonak ruangah cawlhnak ah cun an rak lut lo.
         7 “Tuisun ah a aw nan theih asile nan thinlung hakter hlah uh,” tiah a sim zo bangin,
         can reipi hnuah David hmang i ṭawng in, ‘Tuisun,’ tiin ni dang a ruatsal.
         8 Ziangahtile, Joshua in annihpawl kha cawlhnak a rak pe hai zo si sehla cu, cu mi
         hnuah ni dang thu a sim nawn lo ding.
         9 Curuangah Pathian mipawl hrang ah cun cawlhnak cu a um lai a si.
         10 Ziangahtile, zokhal Pathian cawlhnak ah lut i, cawl zotu cun Pathian tidan bangin
         a hnaṭuannakpawl ihsin a cawl ve.
         11 Curuangah cui thulunlonak zohṭhim ih zohman kan tluklonak dingah cawlhnak ih lut
         dingin zuam uhsi.
         12 Ziangahtile, Pathian thu cu a nung ih huham a nei, ralnam kap hnih hriam hnak khalin
         a hriam sawn. Nunnak le thlarau, ruh pehzawmawknakpawl le thlik hman ṭhenphel ko in
         a sun thei. Khawruah mipawl le thinlung ih tumtah mipawl tla a thei thei.
         13 Pathian mithmuh ah a sersiam mi zianghman lang lo a um lo. Cu hnakin, kan thuhla
         kan thlennak ding pai mithmuh ah cun ziangkim hi taklawng le awngaw cia in a um thluh
         sawn a si.
         14 Cuti cun vanpawl ih fehtlang zo, Puithiam Lubik ropi, Pathian Fapa Jesu kan neih
         ruangah kan zumnak phuansuah mi hi kan kaihnget pei uh.
         15 Ziangahtile, kan cahlonakpawl in tuarpi thei lotu Puithiam Lubik nei kan si lo ih,
         kanmah vekin phunzakipih sualfawrhnak rak tawng zo na cing i sual tuah lo nei kan
         si sawn.
         16 Cuiruangah zahngainak kan co theinak dingah le kan ṭul canah in bawm dingin zangfahnak
         kan hmuh theinak dingah zangfahnak laltohkham cu ralṭha zetin naih uhsi.

1 Ziangahtile, puithiam lubik pohpoh cu minung lak ihsin hril mi an si ih, thilpekpawl
         le sualpawl hrangih thawiawknakpawl a hlan theinak dingah Pathian lam thil ah minung
         hrangah ruat an si.
         2 Anih khal cu cahlonak in a tuam ve ruangah theih mi nei lo le zinpeng zawhtupawl
         parah zawnruahnak a nei thei.
         3 Cuvek mi an si ruangah mipi sualnakpawl hrangih thawinak an hlan vek thothoin anmai
         sualnakpawl hrang khalah an hlan a ṭul a si.
         4 Aaron vekih Pathian kawhnak cotu siarlo, zohman in hi upat conak cu anmai hrangah
         an la dah lo.
         5 Cuvekin, Khrih khal Puithiam Lubik si dingin amah le amah a cawimawiaw lo. Sihmansehla,
         Pathian in a hnenah, “Nang cu ka Fapa na si, tuisun ah ka lo hring zo,” tiah a sim
         sawn a si.
         6 Cule hmun dangah, hiti khalin a sim, “Nangmah cu, Melkhizedek-ih sidan vekin, a kumkhuain
         puithiam na si,” ti khalin a sim.
         7 Anih cun taksa ih a um laiah, thihnak ihsin amah rundam theitui hnenah nasazetih
         ṭap in le mitthli thawn thlacamnak le dilnak a hlan tikah, Pathian a ṭih ruangah a
         thlacamnak cu ngaihthlaksak a si.
         8 Anih cu Fapa si ko hman sehla, a tuar mi thilpawl ihsin thulunnak a zir thotho.
         9 Cule, Pathian in famkim ko a tuah hnuah cun, a thu a ngaitupawl hmuahhmuah hrangah
         catuan rundamnak hrampi ah a cang.
         10 “Melkhizedek-ih sidan bangin,” anih cu Pathian i kawh mi Puithiam Lubik a si.
         11 Melkhizedek thu ah hin rel ding tampi kan nei. Sikhalsehla, nan thu theihthiam a
         har tuk ruangah lo simfiang ding a harsa zet.
         12 Ziangahtile, a tikcu ruat ah cun zirhtu si thei zo hial ding nan si nan, Pathian
         thu hramthawkpawl zirhtu ding nan ṭul sawn riangri ih, rawl hak si loin, hnawiti ṭul
         lai mi nan rak si.
         13 Ziangahtile, hnawiti ih a nungtu pohpoh cu, nausente a si lai ruangah, dingfelnak
         thu cu a theifiang thei lo.
         14 Asinan rawl hak cu pitlingpawl hrangah a si. Cupawl cun a sia le a ṭha thleidang
         thiam dingin an theihtheinakpawl cu an hman ṭheu ruangah an theihtheinakpawl cu an
         rak sawizawi zo.

1 Curuangah Khrih thurin hramthawkpawl cu tanta in, thilti thipawl ihsi sirawknak,
         Pathian parih zumnak,
         2 k h a w l h f a i a w k n a k p a w l zirhawknak, kut suan thu, mithi thawhsalnak
         le catuan thuṭhennak zirhawknak lungphum cu phumsal nawn loin, pitlin lam pan uhsi.
         3 Pathian in in sian asile, cucu kan ti vivo ding.
         4 Ziangahtile, vei khat tleunak rak pek zo mi, van lam thilpek tep zotu, Thlarau Thianghlim
         ṭawmpi zotu,
         5 Pathian thu ṭha le a thleng lai ding mi sanih thiltitheinakpawl a tep zotupawl cu,
         6 an tluk asile, sualsirnak ih titharsal ding cu an hrangah a cang thei lo mi a si.
         Ziangahtile, Pathian Fapa cu an khengbet tharsal ih an mualphoter a si.
         7 Ziangahtile, leilung, a parih tla ṭheu mi ruahti a intu le a ṭuantupawl hrangih a
         ṭhahnem mi thlai rahsuah ṭheutu cun Pathian hnen ihsin malsawm a dawng a si.
         8 Asinan hling le hrampi hling nei suahtu cu hnawn a si ih camsiat tuar a nai a si;
         a netnak ah urkang a si ding.
         9 Sihmansehla, duhdawt mi tla, cutin kan lo sim nan, nannih cu thil ṭhasawn, rundamnak
         thawn thlurhaw mi thilpawl nan tuah kan beisei.
         10 Ziangahtile, amai hmin ih mithianghlimpawl rawng nan bawlsak rero lai bangin, nan
         bawlsak zonak tla ah duhdawtnak hnaṭuan le nan hnaṭuan mipawl hngilh dingin Pathian
         cu mifello a si lo.
         11 Cun, rinhmainak um lo beiseinak famkim ah nan zaten a net tiang taimaknak bangrep
         nan suah fingfing kan duh.
         12 Cutin mize si lo, rinnak le thinsaunak ruangin thutiampawl congahtupawl cawngtu nan
         si sawn ding kan duh.
         13 Ziangahtile, Pathian in Abraham hnenih thu a tiam tikah, amah hnakih ropisawn hmin
         sal ih sesamnak ding a neih lo ruangah, amah le amah salaw in,
         14 “Mal ka lo sawm tengteng ding ih, cule ka lo pungzaiter tengteng ding,” tiah a ti.
         15 Cuti cun thinsau takih a tuar hnuah thutiamkam cu a congah.
         16 Ziangahtile, milaipawl cun thungaiten anmah hnakih ropisawn hmin sal in sia an sam
         ṭheu; cule an sesamnak cun an elawknak thu tinkim a cemter ih an thu rel mi a nemhnget
         ṭheu.
         17 Cutin Pathian in a thiltum a danglam thei lozia cu a thutiam ro cotupawl hnenah nasa
         sinsinih langter a duh ruangah cucu sesamnak in a nemhnget.
         18 Danglam thei lo cui thil pahnih ah cun, Pathian cu thuphanper thei a si lo ruangah
         kannih himnak hmuzotupawl hin thapeknak nasazet nei in, kan hmaiih ret mi ruahsannak
         cu kan kaihhnget theinak dingah himi hi Pathian in a tuah a si.
         19 Cui ruahsannak cu nunnak hrangah thirkawnpi vekin kan nei ih cumi cu hnget le rin
         tlak mi a si ih puanzar sungah a lut.
         20 Cu tawkah cun Melkhizedek-ih sidan vekih catuan Puithiam Lubik, hmaihruaitu, Jesu
         cu kan hrangah a lut a si.

1 Ziangahtile, hi Melkhizedek cu Salem siangpahrang, Cungnungbik Pathian-ih puithiam
         a si, siangpahrangpawl a thahnak ihsin a ra tlungkir mi Abraham cu a rak hmuak ih
         mal a sawm.
         2 Cu pai hnenah Abraham in a rallaksum hmuahhmuah ah ṭhenhra ṭhenkhat a pe. A hmaisaah
         a hmin ih sullam cu ‘dingfelnak siangpahrang,’ a si ih, cule Salem siangpahrang ti
         khal a si, cu miih sullam cu ‘daihnak siangpahrang,’ tinak a si.
         3 Amah cu pa nei lo, nu nei lo, thlahsawngawknak nei lo, um thawk ni a nei lo ih, nun
         cemnetnak a nei fawn lo, cuti cun Pathian Fapa vekih tuah mi a si ih, puithiam a si
         ringring.
         4 Atu ah anih hi ziang tluk miropi a si ti ruat hnik uh, pareng Abraham hmanin a rallaksum
         ih ṭhenhra ṭhenkhat cu a hnenah a pe.
         5 Cun puithiam sinak a cotu Levi fapapawl cun mipi hnen ihsin ṭhenhra ṭhenkhat co theinak
         cu Dan bangtukin thupek an nei taktak. An unaupawl cu Abraham ihsin suak mi si khal
         hai sehla ṭhenhra ṭhenkhat cu an unaupawl lak ihsin a si an co.
         6 Sihmansehla Levi hrin ihsin thlahsawngawknak zawi a si lo mi pa in Abraham-ih ṭhenhra
         ṭhenkhat a co ih, thutiamkampawl neitu cu mal a sawm a si.
         7 A tesawn cu a tumsawn in malsawm a pe ti hi el ding zianghman a um lo.
         8 Cun, hi tawkah a thi thei mi minungpawl in ṭhenhra ṭhenkhatpawl an co, asinan cu
         tawkah cun a nung ringring tiih phuan mi pa in ṭhenhra ṭhenkhat a co.
         9 Cun, ṭhenhra ṭhenkhat cotu Levi khalin Abraham hmang in ṭhenhra ṭhenkhat a rak pe
         ve zo ti theih a si.
         10 Ziangahtile, Melkhizedek in a rak hmuah laiah a pai ṭhalbe ah a rak um zo.
         11 Curuangah famkimnak cu Levi-ih puithiam sinak ihsin co theih si sehla cu, (cu mi
         hnuaiah mipipawl in Dan an ngah ruangah), Aaron-ih sidan vekih kawh si loin, Melkhizedek-ih
         sidan vekin puithiam dang rung um ding cu ziang saw a ṭul betnak a um?
         12 Ziangahtile, puithiam sinak cu a thlengawk ruangah Dan khal thleng a ṭul ve.
         13 A thu an sim mi pa hi hrin dang a si. Cui hrin lakah zohman in biakṭheng ah rawng
         an bawl dah lo.
         14 Ziangahtile, kan Bawipa cu Judah hrin ihsin suak mi a si ti cu a fiang. Cui hrin
         thuhla ah Mawsi in puithiam sinak thawi pehparaw mi ziang thu hman a rel lo.
         15 Melkhizedek sinak bangpi puithiam dang a rung um zo a si ah cun kan sim zo mi thu
         hi a fiang sinsin.
         16 Amah cu milai thlahsawngawknak ih a phut mi bangtuk si loin, tisiat thei lo nunnak
         thiltitheinak zulhin a ra sawn.
         17 Ziangahtile, “Nang cu Melkhizedek-ih sidan vekin a kumkhuain puithiam na si,” tiin
         a phuang.
         18 Ziangahtile, thupek um hmaisa cu a cah lo le a ṭangkai lo ruangah hnawn in a um.
         19 Ziangahtile, Dan in zianghman a tifamkim lo, asinan ruahsannak ṭhasawn a thlengter
         ih, cu mi ihsin Pathian kan naih thei a si.
         20 Cun anih cu sesamnak um loin puithiam ih tuah a si lo.
         21 Ziangahtile, annih cu sesamnak um loin puithiam ih tuah an si. Sikhalsehla Jesu cu
         sesam in puithiam ih tuah a si. A hnenah Pathian in, “BAWIPA in sia a sam zo ih, a
         lung a thleng lo ding. ‘Nang cu Melkhizedek sidan vekin a kumkhuain puithiam na si,’
         ” tiah a ti.
         22 Cuti cun, nasa sinsinin, Jesu cu thuthlung ṭhasawn hrangah amkham ah a rungcang.
         23 Cun, thihnak ruangih an pehzawm vivo thei ṭheu lo ruangah puithiam tampi an rak um
         zo a si.
         24 Asinan anih cu a nun ringring ruangah thleng theih lo mi puithiam sinak a nei.
         25 Cutin, an hrangih dilsak dingin a nun ringring ruangah, amai zarih Pathian hnenih
         ratupawl cu a net tiangin a rundam thei a si.
         26 Ziangahtile, cuvek Puithiam Lubik, thianghlim, pawitawk lo, bawrhhlawh kai lo, misualpawl
         lakih fihlim le vanpawl hnakih sangsawn cu kan hrangah a tling tawk a si.
         27 Anih cu, cui puithiam lubikpawl vekin ni tin, amai sualnak hrangah thawiawknak pek
         hmaisakta le mipi sualnak hrangih thawiawknak a pek a ṭul lo. Ziangahtile, amah le
         amah a hlanawk ah khan vei khat ah a ṭheh zo.
         28 Ziangahtile, Dan cun cahlonak nei milai cu puithiam lubik ah a tuah, asinan Dan hnu
         ih rak um sesamnak cun kumkhua ih tifamkim mi Fapa cu puithiam lubik ah a ruat a si.

1 Atu ah kan sim miih tum mi bik cu hihi a si: vanpawl ah khin Cungnungbik laltohkham
         vawrh lam ih a totu cuvek Puithiam Lubik cu kan nei.
         2 Anih cu minungih sak mi silo, Bawipai sak mi hmun thianghlim le biakbuk diktakih
         rawngbawltu a si.
         3 Ziangahtile, puithiam lubik pohpoh cu thilpekpawl le thawiawknakpawl hlan dingih
         ruat an si. Curuangah hi Puithiam Lubik khalin ziangsimaw hlan ding a neih ve a ṭul.
         4 Ziangahtile, Dan bangih thilpek hlantu puithiampawl an um ruangah, amah hi leitlun
         ih um rak si sehla puithiam a si lo ding.
         5 Cupawl cun van lam thilpawlih lem le thlam rawng an bawl, cuiruangah Mawsi in biakbuk
         a sak zik laiah khan, “Tlang parih zohṭhim ding mi hmuhter na si vekin tuah aw,” tiin
         Pathian in a hnenah thu a pe.
         6 Asinan atu ah cun amah cu thutiamkam ṭhasawnpawl parih din mi thuthlung ṭhasawn Palai
         khal a si bangin rawngbawlnak ṭhasawn a co zo a si.
         7 Ziangahtile, cui thuthlung hmaisa cu sawisel ding rak um lo ta sehla cu a pahnihnak
         hrangah can remcang hawl a ṭul lo ding.
         8 Anmah ah mawhsualnak a hmuh ruangah BAWIPA in, “Ngai hnik, Israel insang le Judah
         insang hnenih thuthlung thar ka tuahnak ding ni a thleng zik thlang.
         9 Izip ram ihsin kut in ka hruaisuah hai laiah an pupapawl hnenih ka tuah mi thuthlung
         vek a si lo ding. Ziangahtile, ka thuthlung ih an um lo ruangah a si; cun ka ngaihsak
         hai lo, tiah BAWIPA in a ti.
         10 Ziangahtile, cui nipawl hnuah cun Israel insang hnenih ka tuah ding mi thuthlung
         cu hihi a si, tiah BAWIPA in a ti. Ka danpawl cu an ruahnak ah ka ret ding ih an thinlung
         ah ka ngan ding. Cun, an Pathian ka si ding ih, annih cu ka mi an si ding.
         11 Cun, mi kipin, ‘BAWIPA cu thei aw,’ tiin an inhnen le an unau an zirh hrimhrim lo
         ding, ziangahtile a tebik ihsin a tumbik tiang keimah in thei ding.
         12 Ziangahtile, an dingfellonak parah zah ka ngai ding ih, an sualnakpawl le dan lo
         i an nunnakpawl khal ka cingkeng nawn lo ding,” tiin a sim.
         13 “Thuthlung thar,” tiih a simnak in thuthlung hmaisa cu a hlunter zo. Cun atu ih a
         hlun rero mi le ziam rero mi cu a cemral cing ding a si.

1 Thungaitein, thuthlung hmaisa khalin Pathian rawngbawlnak cin le dan pawl le leitlun
         ah hmun thianghlim a nei ve.
         2 Ziangahtile, biakbuk cu an sak ih, tawntirbik ah menorah meito, cabuai le sangserh
         a um. Cucu, “Hmun Thianghlim,” tiah an ko.
         3 Cun, puan zar pahnihnak sung lamah Hmun Thianghlimbik an ti mi pindan cu a um.
         4 Cu tawkah cun sui kheng kum, sui ti lawn mi thuthlung bawm a um, cu mi sungah mana
         an retnak sui bel, a cerh mi Aaron-ih kianghrawl le thuthlung lung phengpawl tla an
         um.
         5 Cule, cui thuthlung bawm parah cun tlawnlungawithawinak hmun khuh in Cherub ropipawl
         an um. Hi thilpawl tla hi atu ah a cipciar in kan rel thei hrih lo ding.
         6 Cui thilpawl cu cutivekih timtuah a si tikah puithiampawl cu Pathian rawngbawl in
         biakbuk tawntir ah cun an lut ṭheu.
         7 Asinan a sangtu ah cun puithiam lubik amah lawng kum tin veikhat thisen keng in a
         lut ṭheu. Cu tawkah cun amai hrangah le mipi in thei lo ih thilsual an tuah mipawl
         hrangah thisen cu a hlan ṭheu.
         8 Thlarau Thianghlim cun biakbuk hmaisa sawn a din sung cu Hmun Thianghlimbik ih luhnak
         lamzin cu langter a si hrih lo ti a theihter.
         9 Cui thil cu tui can hrangah hmuhsaknak a si. Cu tawkah cun thilpekpawl le thawiawknakpawl
         an hlan ṭheu mipawl khan a betu ih sia le ṭha theihnak a famkimter thei lo ti a hmuhsak.
         10 Cupawl cu ei le in, serh le sang khawlhfaiawkdan phunphun le tuahṭhatsalnak can a
         thlen hlanih taksapum hrangih an parih phut mi dan le dun an si.
         11 Sikhalsehla, Khrih cu thil ṭha ra thleng dingpawlih Puithiam Lubik si in a ra ih,
         biakbuk, kut ih sak lo, sersiam mipawl lakih tel lo, ropisawn le famkimsawnah cun,
         12 kan hrangah catuan tlensalnak a ngah hnuah, me thisen le caw no thisen si lo, amai
         thisen rori sawn thawn hmun thianghlimbik ah kumkhaw daih in veikhat a lut.
         13 Ziangahtile, cawcang le me thisen le cawla-ih ra ziam mi vutcam, serh le sang danih
         mibawrhhlawh parih theh mi hmanin a taksa thianghlim ko a faiter a si ah cun,
         14 catuan Thlarau zarih amah le amah bawrhhlawh kai lo ih Pathian hnenih hlanawtu, Khrih
         thisen cun a nung mi Pathian rian dingah nan sia le ṭha theihnak cu thilti thi lak
         ihsin ziang tlukin a lo faiter sinsin pei?
         15 Cun, thuthlung hmaisa hnuaiih Dan pahbaltupawl thihnak hmang in a tlen hai zo ruangah,
         kawh mipawl cun catuan ro co ding thutiam cu an co theinak dingah anih cu thuthlung
         thar Palai a si.
         16 Ziangahtile, rocahnakca a umnak ah rocahnakca tuahtu a thih a ṭul hrimhrim a si.
         17 Ziangahtile, thuthlung cu mi an thih hnu lawngah hmual a nei. A tuahtu a dam sung
         cu hmual a nei lo.
         18 Curuangah thuthlung hmaisa khal kha Pathian in thisen thawn a din a si.
         19 Ziangahtile, mi hmuahhmuah hnenah Mawsi in Dan thu bangtukin a thupek tinkim a sim
         laiah khan, caw note thisen le me thisen cu ti thawn, sahmul puan sen thawn, hisop
         fung thawn a la ih, cazual le mipi hmuahhmuah cu a theh hai.
         20 “Himi hi Pathian in nan hnenih a lo pek mi thuthlung thisen cu a si,” tiah a ti.
         21 Cuvek thothoin biakbuk le rawngbawlnak ih hman mi thilri hmuahhmuah cu thisen in
         a theh.
         22 Cule, Dan thu zulhin thil ziangkim deuhthaw hi thisen in a faiter. Cun, thisen suak
         loin ngaidamnak a um lo.
         23 Curuangah van ih thil um pianzia kengpawl hman cui thilpawl hmang ih thenfai a ṭul
         a si ah cun, van thil taktakpawl sinsin cu hipawl hnakih ṭhasawn thawiawknak in thenfai
         a ṭul a si.
         24 Ziangahtile, Khrih cu kut ih sak mi hmun thianghlimpawl, a taktak bangpi a si mi
         ah lut loin, kan aiawh in Pathian hmaiih ding dingin vancung roriah a lut sawn a si.
         25 Mai thisen si lo keng in kum tin Hmun Thianghlimbik ih lut ṭheutu puithiam lubik
         vekin, Khrih cu amah le amah hlanaw leuhleuh dingin a lut ve lo.
         26 Cu tin si lo sehla, leilung umtir ihsin a tuar leuhleuh zo ding. Asinan atu san cem
         zawngah amah rori a thawiawknak in sual hloter dingah veikhat a runglang a si.
         27 Minung cu vei khat thi dingih ruat a si. Cui hnuah thuṭhennak a um ding.
         28 Cuvek thothoin, Khrih cu mi tampi sualnak phur dingah vei khat hlan a si. Amah a
         rak hngaktupawl hnenah rundamnak ih hruailut dingin sual phur dingah si loin a vei
         hnihnak a ra lang leh ding.

1 Ziangahtile, Dan cu a ra thleng lai ding mi, thil ṭhapawlih thlam lawng a si ih,
         cui thil ṭhapawl bangpi cu a si lo. Curuangah kum tintei thawiawknak kel an hlan ṭheu
         mipawl cun a hlantupawl cu ziangtik hmanah famkim ko a tuah thei lo.
         2 Cutin rak si lo sehla, a betupawl cu vei khat ah thenfai an si ding ih, sual theihawknak
         an neih nawn lo ding ruangah thilhlan cu an bansan zo lo ding maw?
         3 Asinan cui thawiawknakpawl cun kum tinte sualpawl a thei nawntersal ṭheu.
         4 Ziangahtile, cawcangpawl thisen le mepawlih thisen in sualpawl a lahlo thei lo.
         5 Curuangah leitlun ih Jesu a rat tikah khan, “Thawinak le thilhlan cu na duh lo ih,
         ka hrangah taksaruangpum i timtuahsak sawn a si.
         6 Meiur thilhlanpawl le sual hrang thawinakpawl ah cun lungawinak na nei lo.
         7 Cu tikah, kei in, ‘Cazual sungih ka thuhla ngan a si bangin, ngai hnik, maw Pathian,
         na duh mi tuah dingah ka ra ka ti,’ ” tiah a sim.
         8 A hmaisaah, “Thawinak le thilhlan ah le meiur thawinak le sual hrang thawinak pawl
         cu na duh lo ih, cu mipawl ah lungawinak na nei fawn lo,” tiah a sim. Cuipawl cu Dan
         vekih hlan mi an si.
         9 Cun anih in, “Ngai hnik, maw Pathian, na duh mi tuah dingah ka ra,” tiah a ti. A
         pahnihnak thuthlung a din theinak dingah a hmaisa thuthlung cu a lahlo.
         10 Cui Pathian duhnak a tuahnak in Jesu Khrih in a taksa kumkhaw daih ih veikhat a hlannak
         ruangin tithianghlim kan si.
         11 Cun, puithiam pohpoh cu ni tin rawngbawl in le sualnak lahlo thei dah lo mi thawiawknak
         kel hlan leuhleuh in an ding.
         12 Asinan anih cu sualpawl hrangih thawinak pakhat kumkhaw daih in a hlan hnuah, Pathian
         kut vawrh lamah a to.
         13 Cui si thawkin a ralpawl cu a kepal vekih ret thluh an si hlanlo a hngak.
         14 Ziangahtile, thianhlimter rero a si mipawl cu thilhlan pakhat in kumkhua tiangin
         a famkimter hai a si.
         15 Cumi cu Thlarau Thianghlim khalin in theihter a si. A hmaisabikah Thlarau Thianghlim
         cun,
         16 “Himi hi, cui nipawl hnuih anmah thawi thuthlung ka tuah ding mi cu a si, tiah BAWIPA
         in a ti. An thinlung ah ka Danpawl cu ka ret ding ih, an ruahnaklungthin ah ka ngan
         ding,” tiah a ti.
         17 Cuitlunah a simbet ih, “An sualnakpawl le dan lo i an nun danpawl cu ka cing nawn
         lo ding,” tiah a ti.
         18 Atu ah, cu bangpawl ngaidamnak a umnak hmun ah sual hrangih thilhlan a um nawn lo.
         19 U le nau tla, Jesui thisen zarah hmun Thianghlimbik ih lut dingah ralṭhatnak kan
         nei ih,
         20 cucu a taksa a si mi puanzar hmang in nundan thar le nundan nung in dinsak zo ruangah
         le
         21 Pathian sungkua tlunah Puithiam Lubik kan neih ruangah,
         22 kan thinlung ih sia le ṭha theihnak ṭha lo cu thehfaisak zo a si ruangah le kan taksa
         khal cu tithianghlim ih khawlhsak zo a si ruangah zumnakhnget famkim nei in le thinlung
         dik pu in Pathian naih uhsi.
         23 Thutiamtu cu a rinum ruangah kan phuan mi kan zumnak hi hnin dualdo loin kaihnget
         uhsi.
         24 Duhdawtnak lamah le hnaṭuan ṭha ṭuannak lamah pakhat le pakhat cawkthoaw dingin ngaihtuah
         uhsi.
         25 Mi hrekkhat tidan vekin, kan khawmawknak bansan loin, pakhat le pakhat thazang peawtawn
         uhsi. Ni cu a nai deuhdeuh ti nan theih bangin thazang peaw sinsin uh.
         26 Ziangahtile, thutak theihnak kan co hnuah, kan sual hrim vivo asile, sualpawl hrangah
         thawinak a um nawn lo ih,
         27 thuṭhennak ṭihnung zet rung thleng ding mi le dodaltupawl kangraltu ding thinhengnak
         mei lawng ruahsan ding a tang sawn a si.
         28 Mawsi Dan a hmuhsuamtupawl cu theihpitu pahnih simaw, pathum simaw an um asile, zahngainak
         tel loin an thi ṭheu.
         29 Pathian Fapa a ke hnuaiih a palbettu, amah tithianhlimnak thuthlung thisen cu thil
         thianghlim lo ih a ruattu le zangfahnak Thlarau a hmuhsuamtu cu ziangvek hremnak nasasin
         tuar tlakih nan ruah?
         30 Ziangahtile, “Phuba lak cu keimai ta a si, keimah in ka thungrul ding,” tile, “BAWIPA
         in a mipawl thu a ṭhen ding,” ti lehtu Bawipa cu kan thei.
         31 A nung mi Pathian kut ih tlak cu ṭihnungza a si.
         32 Sihmansehla, tui hlan, eng nan rak co hnuih buainak nasazet nan tuar lai kha cing
         ringring uh.
         33 A canah cun hmuhsuamnak le harsatnak tuar in, miih zohnuam menah an lo tuah ih, can
         dang leh ah cun, cutiih an tuah mipawl tuarpitu nan si.
         34 Ziangahtile, ṭemṭawn ih ka um tikah ka parah lainatnak nan nei. Cun, a ṭhadeuh mi
         le rei a daih mi thil van ah nan nei ti nan theih ruangah nan thilri an lo lawnsak
         lai khalah lungawi zetin nan um.
         35 Curuangah lawmman nasazet nei, nan zumhngehnak cu hlawnhlo hlah uh.
         36 Ziangahtile, Pathian duhzawng nan tuah hnuah, a lo tiamkam mi nan co theinak dingah
         tuarfainak nan ṭul a si.
         37 Thutiam cu, “Reilote hnuah a ra ding pa cu a ra ding, a rei lo ding.
         38 Cule, midingfel cu zumnak in a nung ding, asinan a dungtawlh asile a parah ka thinlung
         cu lungawinak a nei lo,” ti hi a si.
         39 Sihmansehla, kannih cu hloral dingih dungtawlh mipawl lak i mi kan si lo ih, nunnak
         humhim dingih zumtupawl lakih mi kan si sawn a si.

1 Cule, zumnak cu ruahsan mi thilpawl a um rori a si ti theihnak, thil hmuh lo mipawl
         theihfengnak cu a si.
         2 Cuvek zumnak an neih ruangah khuahlan upapawl khan fak an hlawh.
         3 Tlolakpi tla hi Pathian kamsuak thu ih sersiam an si ih, cuti cun hmuh mi thilpawl
         tla hi hmuh thei mi thilpawl ihsi sersiam mi an si lo ti zumnak in kan thei.
         4 Zumnak in Abel cun Kain hnakin thawinak ṭhasawn Pathian hnenah a hlan ih, cu mi ruangah
         midingfel a si ti theihpinak a ngah ih, a thilpek mipawl cu Pathian in a theihpi.
         Cule, cu mi ruangah Abel cu a thi zo ko nan thu a sim rero lai thotho a si.
         5 Zumnak ruangah Enok cu thihnak hmu lo dingin lakhlo a si, “Pathian in a lakhlo ruangah
         hmuh a si nawn lo.” Lakhlo a si hlanah, anih cu Pathian lungawitertu a si ti theihpinak
         a rak nei.
         6 Sihmansehla, zumnak tel loin Pathian cu lungawiter theih a si lo. Ziangahtile, a
         hnenih a ratu cun amah cu a um rori a si ti le anih cu taima zetih amah hawltupawl
         lawmman petu a si ti a zum tengteng ding a si.
         7 Zumnak in Noah cun a hmuh dah hrih kel lo mi thilpawl thu ah ralrinnak pek a si hnuah
         Pathian ṭihzahnak thawn a sungkuapawl rundamnak dingah lawng a timtuah. Cui a zumnak
         cun leitlun mipawl cu thiamlo a coter ih, zumnak ruangih um mi dingfelnak ro cotu
         ah a cang.
         8 Zumnak in Abraham cu ro a co ding mi ram ih feh dingin kawh a si tikah, thu a lung.
         Khuiah a feh ding ti hman thei loin a pawksuak.
         9 Zumnak in Abraham cu ram tiam ah khan mi ram ah mikhual in a um. Amah thawi thutiam
         bangrep co ve mi Isak le Jakob tla thawn puanthlam ah an ceng.
         10 Pathian sak le tuah mi lungphum nei khawpi a hngah ruangah a si.
         11 Zumnak in Sarah khalin thutiamtu cu a rinum a si tiih a ruah ruangah farai theinak
         cahnak a ngah ih, farai thei nawn lo dingin a kum a luan hnuah fa a hring.
         12 Curuangah, amah cu mithi vek si hman sehla, mi pakhat ihsin, van arsi vekih tam le
         siarcawklo tifinriat kapih vunnel zatih tam an suak a si.
         13 Cuipawl hmuahhmuah cu thutiampawl congah loin zumnak ih an nun hnuah an rak thi.
         Asinan thutiampawl cu hlaral ihsin an hmu ih, zumhngehnak an nei ih an rak hmuak.
         Leitlun ih an nun laiah mikhual le khualtlawng mi an si ti khal an phuang.
         14 Ziangahtile, cuvek thu a simtupawl cun anmai ram ding an hawl a si ti an fiangter.
         15 Cun, an suahsan mi ram cu seherh taktak hai sehla, kirsalnak can remcang an rak hmu
         zo tengteng ding.
         16 Asinan annih cun ram ṭhasawn an duh, cucu van ih um mi a si. Cule Pathian cun an
         hrangah khawpi a rak timtuahsak cia zo ruangah an Pathian tiih kawh ding a ning a
         zak lo.
         17 Zumnak in Abraham cun, hniksak a si tikah khan Isak a hlan. Thutiampawl cotu cun
         a fapa neihsun cu a hlan a si.
         18 Isak thuhla ah Pathian in, “Isak ah na cithlah cu zawi a si ding,” tiah a ti.
         19 Pathian cun mithi lak ihsi hmanin Isak cu a kaitho thei a si tiin Abraham cun a ruat.
         A fapa cu thi zo hnu nungsal mi vekin a hmu lehsal.
         20 Zumnak in Isak cun thil ra thleng ding mi thu ah Jakob le Isau mal a sawm.
         21 Zumnak in Jakob in a thih zawngah, Joseph-ih fapa pahnih tla mal a sawm veve ih,
         a kianghrawl zim vawk phahin Pathian a bia.
         22 Zumnak in Joseph cun a thih zawngah, Israel thlahpawl an suah ding thu a phuang ih,
         a ruh thu thawn pehparawin thu a pe.
         23 Zumnak in Mawsi nu le pa cun Mawsi a suah tikah khan naute hmel ṭha a si ti an hmuh
         ruangah siangpahrang thupek khal ṭih loin thla thum sung an thup.
         24 Zumnak in Mawsi cun a pitlin tikah Faraw fanu-ih fapa tiih kawh ding cu a el.
         25 Reilote sung sual nawmnak cen ih um hnakin Pathian mipawl thawi tiduhdah tuar cu
         a hril sawn.
         26 Lawmman pek ding mi a thlir ruangah, Khrih ruangih hmuhsuamnak cu Izip ram ih hlawnthilpawl
         hnakin lennak ropisawnah a ruat.
         27 Zumnak in siangpahrang thinhengnak ṭih loin Izip ram a tlansan; ziangahtile, hmuh
         theih lo pa a hmuh ruangah a tuar ṭenṭo a si.
         28 Zumnak in fatir siatsuahtu in anmah a dai hai lonak dingah Lantapuai le thisen theh
         kha a hmang.
         29 Zumnak in Tipi Sen cu lei ro parih feh vekin an fehtlang, cucu Izipmipawl in ti ve
         an tum ih, an pilhlo thluh.
         30 Zumnak in Jeriko kulh kha ni sarih an hel hnuah a cim.
         31 Zumnak in hlawhhlang Rahab cu thlingthlatupawl kha ṭhatei a rak cohlan hai ruangah
         thulunglopawl thawn a hloral ve lo.
         32 Cun, ziang ka simbet hrih ding? Gideon-ih thu, Barak-ih thu, Samson-ih thu, Jepthah-ih
         thu, David-ih thu khal le Samuel le profetpawlih thuhla sim ningla can in i daih lo
         ding.
         33 Cupawl cun zumnak in ram tla an la, diktakin thu an ṭhen, thutiampawl an co, kiosa
         kaa tla an cipter,
         34 meisa thiltitheinak an mitter ih, ralnam hriam ihsin an luat ih, cahlonak ihsin cahter
         an si, raldonak ah miralṭha an si ih, ramdang ralkappawl an ṭekvaiter.
         35 Nunaupawl in an mithipawl nunnak ih kaihthawhsal in an ngah. Cun, midangpawl cu a
         ṭhasawn mi thawhsalnak an ngah theinak dingah runsuahnak el in, hrem an tuar.
         36 Cule, a dangpawl khalin hmuhsuamnak le vuaknak harsatnak an tuar. A si, cuitlunah
         ṭemṭawnnak le thawngtlak khal an tuar.
         37 Lungto ih den an si ih, ah phel in an um. Sualfawrh an si ih, ralnam ih thah an si.
         Tuu vun le me vun sin in an vakvai ih, rethei zet le tiduhdah tuar in le tuahsiat
         in an um.
         38 Cupawl hrangah cun leitlun hi umnak tlak a si lo. Thlaler le tlang lakah an vakvai
         ih, lungpuk le leikua sungah an um.
         39 Cupawl hmuahhmuah cun zumnak ruangah fak an hlawh nan thutiam mi cu an co lo.
         40 Ziangahtile, kanmah tel loin annih cu famkimter an silonak dingah, Pathian in kan
         hrangah thil ṭhasawn in pe a si.

1 Curuangah kannih khal hi tluk nasa theihpitupawl mero tlain in kulh ruangah, thilrit
         tinkim le awltei in awktu sual cu hlitthla in, kan hmaiih um mi tlanzuamawknak ah
         cun tuarfainak thawn tlan uhsi.
         2 Kan zumnak hrampi le famkimtertu Jesu lam cu zoh in tlan vivo uhsi. Anih cun a hmaiih
         um mi hlimnak ruangah ningzahnak cu zianghmanah siar loin khraws cu a tuar. Cule,
         Pathian laltohkham kut vawrh lamah a to.
         3 Ziangahtile, nan thinlung tla cau le bang ih a umlonak dingah misualpawl hnen ihsin
         cu tluk dokalhnak a tuartu, amah cu ruat uh.
         4 Sual do in thisen suak tiang nan ṭang hrih lo.
         5 Fale hnenih sim vekih nan hnenih sim mi thapeknak thu cu nan rak hngilh zo. Anih
         in, “Ka fapa, BAWIPAI nunsimnak cu hmuhsuam hlah, a lo kawk tikah na thanau fawn hlah;
         6 ziangahtile, BAWIPA in a duhdawt mi cu nun a sim ṭheu ih, a cohlan mi fa kipin a
         vaw ṭheu,” tiah a ti.
         7 Nunsimnak nan tuar asile Pathian in fale vekin a lo ruat tinak a si. Ziangahtile,
         pai nun sim lo mi fa an um dah kel maw?
         8 Asinan fale hmuahhmuah ih an tuar mi nunsimnak nan tuar lo a si ah cun fangai si
         loin, fasawn nan si tinak a si.
         9 Cuitlunah nun simtu taksa dan ah pa kan nei cio ih, cupawl cu kan ṭihzah, thlaraupawlih
         Pa hnenah nasa sinsinih tuhlutaw in, kan nung lo ding maw?
         10 Ziangahtile, tisa papawl tla cun ni malte sung cu anmai ṭha tidan in nun in sim ngai,
         asinan anih cun kan hlawknak dingah le a thianhlimnak ṭawmpitu kan si theinak dingah
         nun in sim sawn a si.
         11 Cule, ziangvek nunsimnak khal hi tuar laiah cun lungawium in a lang lo ih, riahsiatumza
         in a lang sawn ṭheu. Cuti sihmansehla, neh hnuah cu mi ih sawizawi mipawl cun hnangamumza
         dingfelnak rah an suah ṭheu.
         12 Curuangah a kham mi kut le a cak lo mi khuk cu cakter uh.
         13 Cun, nan ke hrangah lamzin dingter uh, cuti cun kebai mi cu tuahmawh ih um loin tidam
         in a um sawn ding.
         14 Thianhlimnak le mi hmuahhmuah thawi remawknak cu dawi uh, thianhlimnak loin zohman
         in Bawipa an hmu lo ding.
         15 Taima zetin zoh ringring uh, cu lo asile Pathian zangfahnak co ban loin nan um pang
         ding. A kha mi hram a cerhsuak mi in a lo buaiter pang ding ih, cumi cun mi tampi
         a bawrhhlawhter pang ding.
         16 Nu le pa sualnak tuah in simaw, rawl vei khat ei menih a fatir sinak covo a zuartu
         Isau bangih Pathian ṭih lo mi nan um pang ding.
         17 Ziangahtile, cui hnuah malsawmnak ro co duh in, mitthli tlain nasazetin dil hman
         sehla, sirawknak can remcang a hmuh lo ruangah anih cu hnawn a si ti nan thei.
         18 Ziangahtile, nannih cu tham theih mi le meisa ih kang mi, dum le thim umnak, thlipi
         hrannak tlang,
         19 cun, tawtawrawt awn le thusim thawm umnak tlang, cui thawm a theitupawl in an hnenih
         thu sim nawn lo dingih an dilnak hmun thleng nan si lo.
         20 Ziangahtile, “Ramsa hmanin cui tlang cu a dai asile lungto ih denthat, asilole thal
         ih saithat a si ding,” tiih thupek cu an tuar thei lo.
         21 Cun, an thil hmuh mi cu ṭih a nung zet ih, Mawsi khalin, “Ka ṭih tukih ka khur a
         si,” tiah a ti.
         22 Asinan nannih cu Zion Tlang, a nung mi Pathian khawpi, van Jerusalem le siarcawklo
         vancungmi burpi hnenah nan thleng zo.
         23 Van ih hmin ngan a si mi fatir kawhhran le lungawi zetih pumkhawmawpawl hnenah si
         seh, mi hmuahhmuah Thuṭhentu Pathian hnenah si seh, famkimter a si mi midikpawlih
         thlarau hnenah si seh,
         24 thuthlung thar Palai Jesu hnenah le Abel thisen hnakih thu ṭhasawn simtuih thisen
         theh mi hnenah nan thleng sawn a si.
         25 Nan hnenih thusimtu kha hnawng lo dingin fimkhur uh. Ziangahtile, lei tlunah an hnenih
         thusimtu rak hnawngtupawl cu thuṭhennak in an luat lo asile, van ihsin thu run simtu
         kan hawi sanah cun kan luat lo sinsin ding.
         26 Cu laiah a aw cun leilung a hninter. Asinan atu ah cun, “Leilung lawng si loin, van
         khal vei khat ka hninter leh ding,” tiah a rak tiamkam.
         27 Cun hi thu, “Vei khat,” ka hninter leh ding ti mi ṭawngkam in, hnin theih lo mi thilpawl
         cu an um ringring theinak dingah, a hnin thei mi, sersiam mi thilpawl ṭhawnhlo an
         sinak ding a sawh duh a si.
         28 Curuangah hnin theih lo mi ram kan co ding ruangah, zangfahnak nei uhsi, cu mi ihsin
         upatnak le Pathian ṭihzahnak thawn cohlan tlakin Pathian rawng kan bawl thei ding.
         29 Ziangahtile, kan Pathian cu meialh a si.

1 Unau duhdawtawknak cu peh vivo uh.
         2 Mikhual zoh ṭhat cu thlahthlam hlah uh. Ziangahtile, cuvek tuah in mi hrekkhatpawl
         in thei loin vancungmipawl an rak mikhual a si.
         3 Ṭemṭawn mipawl cu an hnenih ṭemṭawn si ve bangin cing ringring uh la, tuahsiat a
         tuartupawl cu nanmah khal taksa ih um nan si ve bangin cing ringring hai uh.
         4 Ziangkimah ṭhitumnak hi sunlawih si seh la, ihkhun cu bawrhhlawhter si hlah seh;
         cun nu le pa sualnak a tuahtupawl le uirepawl cu Pathian in thu a ṭhen hai ding.
         5 Nan umtlandan cu duhhamnak tel lo mi si seh; nan thil neih mipawl ah diriam tawk
         uh. Ziangahtile, amah in, “Ka lo tanta dah lo ding ih, ka lo thlauthla dah fawn lo
         ding,” tiah a ti.
         6 Curuangah, “BAWIPA cu i bawmtu a si ih, ka ṭih lo ding. Mi in ka parah ziang so an
         tuah thei ding?” tiah ralṭha zetin kan ti thei.
         7 Pathian thu nan hnenih a lo simtu, nan hotupawl cu cing ringring uh la, an nuncan
         rahsuah tla cu ruat in an zumnak cu cawng uh.
         8 Jesu Khrih cu mizan, tuisun le a kumkhua in a kel ringring a si.
         9 Zirhawknak phunphun le danglam in hruaihloawter hlah uh. Ziangahtile, thinlung zangfahnak
         ih hngehter cu thil ṭha a si; rawl in hngetter hlah uh, rawl cun a luahkhah mipawl
         hrangah hlawknak a pe lo.
         10 Biakṭheng kan nei, cu mi ah cun biakbuk rawngbawltupawl cun ei theinak an nei lo.
         11 Ziangahtile, an thisen, puithiam lubik in sual hrangah hmun thianghlimbik sungih
         a luhpi mi rannungpawlih ruang cu khemp lengah ur a si.
         12 Curuangah Jesu khalin, amai thisen roriin mipi a thianhlimter theinak dingah kulh
         kawtka leng lamah cun a tuar ve.
         13 Curuangah amah an hmuhsuamnak cu phur in, khemp lengah a hnenah feh uhsi.
         14 Ziangahtile, hi tawkah a hmun ding mi khawpi kan nei lo ih, a ra um lai ding mi khawpi
         cu kan hawl sawn a si.
         15 Curuangah Khrih zarah Pathian hnenah thangṭhatnak thawinak cu catbang loin hlan uhsi.
         Cui thawinak cu a hmin thangṭhatnak kan hmur rah cu a si.
         16 Cutivek thawinak parah Pathian a lungawi ruangah thil ṭha tuah le hlawmawknak cu
         hngilh hlah uh.
         17 Ziangahtile, annih cun an hnaṭuandan Pathian hnenih rel ṭheh leh ding an si bangin
         nan thlarau an kilkhawi a si. Thinnatnak thawn si loin, lungawinak thawn lo kilkhawi
         hai seh. Ziangahtile, an thin a nat asile nan hrangah hlawknak a um lo.
         18 Kan hrangah thla cam uh. Ziangahtile, thil ziangkimah dik zetih nun duh in sia le
         ṭha theihnak ṭha kan nei ti kan theifiang.
         19 Nan hnenah ka rat cing theinak dingah, cumi cu tuah dingin ka lo ngen nasasin a si.
         20 Atu ah hnangamdaihnak Pathian, Tuukhaltu ropi a si mi, kan Bawipa Jesu, catuan thuthlung
         thisen zarah mithi lak ihsi a kaithosaltu khan,
         21 a duhzawng nan tuah theinak dingah thil ṭha ṭuannak tinkim ah lo famkimter hram seh.
         Cule Jesu Khrih zarah, anih cu nanmah ah ṭuan hram seh, cucu a lungawizawng zet a
         si. Cui Jesu Khrih hnenah ropitnak cu kumkhua in kumkhua tiang um seh. Amen.
         22 Cun, u le nau tla, ca tawite ka lo kuat ruangah hi thapeknak thu hi ngaithla hram
         dingin ka lo ngen hai a si.
         23 Kan unaupa Timothy kha an suah zo ti rak thei uh. A rat cing asile amah thawn kan
         ra lo hmu ding.
         24 Nan hruaitupawl hmuahhmuah le mithianghlimpawl hmuahhmuah kha cibai in rak buksak
         uh. Italy ih umpawl in cibai an lo buk.
         25 Nan zate hnenah zangfahnak um hram seh. Amen.JEIMJEIMJEIMJEIMJEIM

1 Pathian le Bawipa Jesu Khrih-ih ṭemṭawn sal a si mi, keimah James in, hmun dangdangih
         a ṭekdarh mi, Israel miphun hleihnihpawl kha cibai ka lo buk.
         2 Ka u le nau tla, hniksaknak a phunphun nan tawn tikah lungawinak hlirah ruat uh.
         3 Ziangahtile, nan zumnak hniksaknak cun tuarfainak a suah ti nan thei.
         4 Nan famkim ih, nan tlamtlin thluh theinak dingah tuarfainak cun ṭuan famkim sehla,
         cuti cun zianghman nan tlasam lo ding.
         5 Nan lakah zokhal in fimnak a tlaksam asile, mi hmuahhmuah hnenih siang zet le mi
         mawhthluk lo ih pe ṭheutu Pathian hnenah dil seh, cule anih cu pek a si ding.
         6 Asinan ringhlel loin, zumnak in dil seh. Ziangahtile, a ringhleltu cu thli in tifinriat
         suar suk le so ih a hran mi vek a si.
         7 Curuangah cutivek mi cun Bawipai hnen ihsin thil zianghman ka ngah ding tiah ruat
         hlah seh.
         8 Thinlung phir a neitu cu a nun lamzin tluan hmuahhmuah ah a hnget lo.
         9 Dinhmun niam unau cu cawisan a si tikah lungawi seh.
         10 Asinan, milianpa cu a dinhmun niamter a si tikah lungawi seh; ziangahtile, hrampi
         par bangin amah cu a ziamral ding a si.
         11 Ziangahtile, ni a suak ih a sat tikah ni cun hrampi a vuaiter ih a par tla an ṭil,
         cun, a mawinak tla a hloralter. Cutivekin milian cu a lamzin tluanpawl ah a ziamral
         ding.
         12 Hniksaknak a tuar ṭenṭotu cu mihualvanṭha a si. A tuar ṭenṭo ruangah nunnak lallukhum
         a co ding. Cui lallukhum cu Bawipa in amah duhdawtupawl hnenih pe dingih a tiamkam
         mi a si.
         13 Mi pakhatkhat in sualfawrhnak a tawn tikah, “Pathian in sual i fawrh,” ti hlah seh;
         ziangahtile, Pathian cu thil ṭha lo thawi sualfawrh theih a si lo ih, mi zokhal sual
         a fawrh lo.
         14 Mi kip sualfawrhnak cu hitin a si: anmai cakhiarnak in Pathian hnen ihsin a hruaihlo
         hai ih, cutin ziang in simaw a hip hai.
         15 Cule, cakhiarnak in fa a vun hnuah sual a hring. Cui sual cu a pitlin tikah thihnak
         a hring.
         16 Ka duhdawt mi u le nau tla, bum in um hlah uh.
         17 A ṭha mi thilpek hmuahhmuah le thilpek famkim hmuahhmuah cu tlun lam ihsin an si
         ih, tleupawlih Pa hnen ihsi ra an si. Amah ah cun thlengawknak hrimhrim le thlengawknak
         hlimthlam khal a um lo.
         18 A sersiam mi lakih rah hmaisabik vek kan si theinak dingah Pathian in amai duhzawng
         in thutak thu in in hring a si.
         19 Curuangah, ka duhdawt mi u le nau tla, mi kipin thu ngaithla dingah cun zamrang mi
         si uh la, ṭawng dingah le thinheng dingah cun khulfung mi si uh.
         20 Ziangahtile, minung thinhengnak in Pathian dingfelnak a hringsuak lo.
         21 Curuangah bawrhhlawhnak hmuahhmuah le ṭhatlonak a liam mi cu hlawn uh la, nan thlarau
         a lo rundam theitu phun mi thu cu tangdawrnak thawn rak cohlang uh.
         22 Mah le mah bumaw in, thu ngaithlatu men lawng si loin, a tuahtu si sawn uh.
         23 Ziangahtile, mi zokhal tuahtu si lo ih a ngaithla mentu cu thlalang ih a suahpi hmel
         zohawtu vek a si.
         24 Ziangahtile, amah le amah a zohaw ih, a fehsal. Hmakhatteah ziangvek mi a si ti a
         hngilh.
         25 Asinan zokhal zalennak dan famkim cu zoh in, cu mi ih um peh vivo i, a thu ngaithlak
         mi hngilhsal mentu si loin a tuahtu a si ah cun, cu pa cu a thiltuah mi ah mihualvanṭha
         a si ding.
         26 Nan lakah mi pakhat in biaknak lamih zuamaw zetah a ruataw nan a lei a kil ṭha lo.
         Cu pa cun amai thinlung a bum ih, a biaknak cu zianghmanlomen a si.
         27 Pathian le Pa hmaiih biaknak thianghlim le bawrhhlawh lo cu, nu le pa nei lopawl
         le nuhmeipawl an harsat canih veh le khawvel mi sinak lak ihsin sawihnawm ding um
         lo ih mah le mah kilkhawiawk hi a si.

1 Ka u le nau tla, ropitnak Lal, kan Bawipa Jesu Khrih ah zumnak nan nei. Cui zumnak
         thawn mi thleidan nei hlah uh.
         2 Ziangahtile, nan pumkhawmnak ah mi pakhat sui zunghruk hruk in, hnipuan ṭha zet thawn
         rung lut sehla, cun mirethei hnipuan se ṭiapṭi thawn rung lut ve sehla;
         3 cule, hnipuan ṭha hruktu cu nan upat ih, a hnenah, “Nang hi tawkih hmun ṭha ah hin
         to aw,” nan ti ih, cui mirethei hnenah, “Nang cu khi tawkah khin ding aw,” asilole,
         “Ka kepal ah to aw,” nan ti a si ah cun,
         4 nanmah le nanmah lakah thleidanawknak nei in, khawruahnak ṭhalopawl hmang i thuṭhentu
         ah nan cang lo ding maw?
         5 Ka duhdawt mi u le nau tla, ngai hnik uh, Pathian in hi leitlun ih miretheipawl hi
         zumnak ih milian ah le amah duhdawtupawl hnenih a tiamkam mi Pathian uknak ro cotu
         ah a hril a si lo maw?
         6 Asinan nannih in miretheipawl cu nan hmuhsuam. Milianpawl cun an lo dekcawk ih, thuṭhennak
         hmaiah an lo dir ṭheu a si lo maw?
         7 An lo kawhnak hmin zahum cu an thangsiat a si lo maw?
         8 Cathianghlim bangtukin, “Nangmah na duhdawtawk vekin, na inhnen na duhdaw ding a
         si,” a ti mi siangpahrang dan nan thlun famkim asile nan tiṭha a si.
         9 Asinan mi thleidan nan neih ah cun sual nan tuah ih, dan cun dan pahbaltu ah a lo
         phuang a si.
         10 Ziangahtile, mi zokhal in Dan thlun thluh in pakhatte a pahbal asile a zate parih
         mawhsualnak nei ah a cang.
         11 Ziangahtile, “Uire hlah,” titu cun, “Tual that hlah,” ti khal a ti thotho. Atu ah
         na uire lo khal asile tual na thah a si ah cun nang cu Dan pahbaltu ah na cang.
         12 Cuiruangah zalennak danih thuṭhen ding mi vekin ṭawng uh la, tuah uh.
         13 Ziangahtile, zahngainak langter dahlotui parah zahngainak tel loin thuṭhensak a si
         ding. Zahngainak in thuṭhennak cu a neh.
         14 Ka u le nau tla, mi pakhat in, zumnak ka nei, ti khal sehla tuahnak a neih lo ah
         cun ziang a ṭhahnem? Cuvek zumnak cun amah a rundam thei ding maw?
         15 Unaupa asilole unaunu cu taklawng ih um in, a ni tin ei ding rawl nei loin um sehla,
         16 cule, nan lakih pakhat in an hnenah, “Hnangamten feh uh la, hlum le puar in um uh,”
         ti sehla, an taksa ṭul mipawl a pek si lo ah cun ziang a ṭhahnem?
         17 Cuvek thothoin zumnak khal tuahnak tel lo ih amah lawng a um ah cun a thi a si.
         18 A si, mi pakhat in, “Nang in zumnak na nei ih, kei in tuahnak ka nei. Na zumnak cu
         na tuahnak tel loin i hmuh aw la, cule kei in ka zumnak cu tuahnak in ka lo hmuh ding,”
         tiah a ti tla a si men ding.
         19 Pathian pakhat a um ti na zum. Na tiṭha e. Khawsepawl khalin an zum ih, an khur rero!
         20 Sikhalsehla, maw nang miaa! Tuahnak tel lo zumnak cu a thi a si ti theih na duh maw?
         21 Kan pa Abraham in a fapa Isak, biakṭheng parih a hlanlaiah khan tuahnak ruangah thiam
         a co a si lo maw?
         22 A zumnak cu a tuahnakpawl thawn hna a ṭuan ih, cule tuahnakpawl ruangah zumnak cu
         famkimter a si ti na thei!
         23 Cun, Cathianghlim in, “Abraham in Pathian a zum ih, cucu amai dingfelnak ah ruahsak
         a si,” a ti mi thu cu a kim zo. Cun, anih cu, Pathian rual, tiih kawh a si.
         24 Minung hi tuahnak in thiamcoter a sizia nan thei, zumnak lawngin a si lo.
         25 Cuvek thothoin hlawhhlang Rahab khal kha tuahnak parah ṭhumaw in thiam a co a si
         lo maw? Thuphurtupawl a rak cohlan hnuah zin dangin a rak thlah hai.
         26 Ziangahtile, thlarau tel lo taksa cu thi a si vekin, tuahnak tel lo zumnak cu thi
         a si.

1 Ka u le ka nau tla, zirhtupawl in thuṭhennak nasasawn kan tawng ding ti thei in nannih
         lakih mi tampi kha zirhtu va si hlah uh.
         2 Ziangahtile, kan zaten thil tampi ah kan tlu ṭheu. Zokhal a ṭawngkam ih a tluk lo
         asile anih cu mipitling a si ih, a taksaruangpi khal a thunun thei a si.
         3 Ngai hnik, kan thu an lun theinak dingah, rang kaa tla ah a kakharh kan bun ih, cu
         mi hmang cun an taksaruangpi cu kan herter ṭheu.
         4 Lawngpawl khal khi zoh hnik uh, an tum zet ih, a nasazet mi thli cun a fehter. Asinan
         lawng mawngtu in a duhnak lamlamah lawnghlaunak fa te zetin a her ṭheu.
         5 Cuvek thothoin lei khal hi taksa peng fa te zet a si ih, nasa zetzetin a uangaw ṭheu.
         Ngai hnik, meisa fataktein ziang tluk thiltum a kangter thei!
         6 Cun lei hi meisa a si ih, siarcawklo dingfellonak tuahtu a si. Cutivek cun kan taksa
         peng lakah a cangvai ih, kan taksa pumpuluk in a bawrhhlawhter. Lei cun kan nun lamtluan
         a kangter ṭheu. Cui mei cu Gehenna meisa ihsi ra mi a si.
         7 Ziangahtile, ramsa phun kip le vate phun zakip, bawkvak phun zakip le tifinriat sungih
         thilnung phun zakip tla cu milai in ngawingam ko an tuah ih, ngam ko an rak tuah.
         8 Sihmansehla, lei cu zohman in an ngawingamter thei lo. Lei cu khuahkhirh theih lo
         thil ṭha lo, thihnak tur thawi khat mi a si.
         9 Cu mi thawn kan Pathian le Pa cu kan thangṭhat ih, cule cu mi thawn Pathian bangnak
         nei ih tuah mi, milai kan camsiat ṭheu.
         10 Cui kaa thotho ihsin thangṭhatnak le camsiatnak a suak. Ka u le ka nau tla, hi thilpawl
         tla cu cutivekih si ding a si lo.
         11 Cirhti hna pakhat in ti thlum le ti kha a suaktlang maw?
         12 Ka u le ka nau tla, theipi kung in olif rah a rah thei maw, asilole sabit hri in
         teh theipi rah a rah thei maw si? Curuangah ziang cirhti khalin ti al le ti thiang
         a suakkawp thei lo.
         13 Nan lakah zo so mifim le theihnak neitu? Anih cun a thiltuah mipawl cu umtlandan
         ṭha in, tangdawrnak le fimnak thawn langter seh.
         14 Sihmansehla, nan thinlung sungah iksiknak nasazet le ṭhenṭhekter duhnak thinlung
         nan neih asile, tluangkhawng hlah uh, thutak dodal in thuphanper hlah uh.
         15 Hi fimnak cu tlun lam ihsin a rung lo ih, leitlun, milai le khawsia hnen ihsin a
         si sawn.
         16 Curuangah iksiknak le ṭhenṭhek duhnak thinlung a umnak hmun ah, buainak le thil ṭha
         lo phun zakip a um ṭheu.
         17 Sihmansehla, tlun lam ihsin a si mi fimnak cu a hmaisabik in a thianghlim, cule remnak
         a duh, a nun a nem, midang hnenah a tuhlutaw, zahngainak le rah ṭha tlain a khat,
         mi thleidan a nei lo ih, nun deu a nei lo.
         18 Cun, dingfelnak rah cu remnak a tuahtupawl in remnak in an tuh a si.

1 Nan lakih doawknak le tawhawknak pawl hi khui ihsin an ra? A doaw mi nan taksa pengpawl
         lakih cakhiarnak ihsi ra suak mi an si lo maw?
         2 Cakhiarnak nan nei nan, nan cakhiar mi cu nan nei lo. Lai nan that ih neih nan duh,
         asinan nan ngah thei lo. Nan toaw ih nan doaw, asinan nan nei cuang lo, ziangahtile
         nan dil lo ruangah a si.
         3 Nan dil ih nan ngah lo. Ziangahtile, nan nawmcennak hrangih hmang dingin le nan dil
         diklo ruangah a si.
         4 Nannih uire mipapawl le uire nunaupawl! Khawvel thawi rualpitawknak cu Pathian thawi
         ralawknak a si ti nan thei lo maw si? Cuiruangah mi zokhal khawvel ih rualpi si a
         duhtu cu Pathian ral a si.
         5 Cathianghlim in, “Kan sungih a ceng mi Thlarau cun thik khawp tiangin in duh a si,”
         a ti mi hi alak men i sim ah maw nan ruat?
         6 Sihmansehla, Pathian cun zangfahnak tamsin a pe. Curuangah anih in, “Pathian in mipuarthaupawl
         a do ih, tangdawrpawl hnenah zangfahnak a pe,” tiah a ti.
         7 Curuangah Pathian hnenah tlulut uh. Diabol cu do uh, cule a lo tlansan ding.
         8 Pathian naih uh la, anih khalin a lo naih ve ding. Nannih misualpawl, nan kut tla
         khawlhfai uh. Cun nannih thinlung phirneipawl, nan thinlung thianfai uh.
         9 Lungkuai in um uh, ninghanglungsia in um uh la, ṭap uh! Nan hnihnak cu ninghanlungsiatnak
         ah cang seh la, nan lungawinak cu riahsiatnak ah cang seh.
         10 Bawipai hmaiah hnuaidawr uh, cule anih in a lo khaisang ding.
         11 U le nau tla, pakhat le pakhat relseaw hlah uh. A unau a relsia ih a unau thu a ṭhentu
         cun Dan a relsia ih Dan cu thu a ṭhen a si. Dan cu thu na ṭhen asile, nang cu Dan
         thluntu si loin, Dan thuṭhentu na si sawn.
         12 Dan petu pakhat a um, amah cu mi run theitu le mi siatsuah theitu a si. Midang thu
         va ṭhentu, nang cu zo so na si?
         13 Atu ah nannih, “Tuisun ah asilole thaisun ah cu mi kha mi khawpi ah kan feh ding
         ih, cu tawkah cun kumkhat kan um ding, cule kan lei ding ih kan zuar ding, cule kan
         hlawk ding,” a titupawl, ngai hnik uh,
         14 thaisun ah ziang a cang ding ti nan thei lo. Ziangahtile, nan nunnak cu ziang a si?
         Nan nunnak cu can malte sung a lang ih a hloralsal mi mero vek a si.
         15 Curuangah, “Bawipa in rem a ti asile, kan nungdam ding ih, cu mi kha mi kan tuah
         ding,” ti ding nan si.
         16 Asinan atu ah nannih cu duhaw zetin nan tluangkhawng. Cuvek tluangkhawnnak hmuahhmuah
         cu thil ṭha lo a si.
         17 Curuangah thil ṭha tuah ding thei na cingih a tuah lo ah cun, cucu a hrangah sual
         a si.

1 Nannih milianpawl, atu ah ngai hnik uh, nan parih a ra thleng ding mi harsatnak nasazetpawl
         ruangah ṭap uh la aihram uh.
         2 Nan lennakpawl tla a siatral ih nan hnipuanpawl tla cu sunhrul in a ei.
         3 Nan sui le ngun tla a tlapsiat thluh ih, cui pawlih tlap cu nanmah lo dokalh ih theihpitu
         an si ding ih, nan titsa cu meisa kang bangin a ei ding. Ni neta can hrangah hlawnthil
         nan rak khawlkhawm a si.
         4 Ngai hnik uh, bumnak ruangah nan lo ih nan hlawhfa, fang attupawl kha an hlawh nan
         pe lo. An hlawhman tla cu an au a si. Fang hlawhfa ih aunak cu Ralkaprual Bawipai
         hna sungah a lut.
         5 Leitlun ah nun nuam zetin nan nung ih nuam nan cen; nan thinlung cu ran talh ni vekin
         nan rak cawm thau.
         6 Midik cu thiamlo nan coter ih nan that; anih cun a lo dodal hai lo.
         7 Curuangah u le nau tla, Bawipa a rat tiangin thinsau in um uh. Ngai hnik uh, lo ṭuantu
         cun thlai in ruah hmaisa le ruah neta a dawn lai hlanlo thinsau zetin a hngak ih,
         leilung rah sunglawi zet cu a hngak a si.
         8 Nannih khal thinsau in um uh. Bawipai rat ding a nai ruangah nan thinlung hngetter
         uh.
         9 U le nau tla, pakhat le pakhat phunaw hlah uh, Pathian in thiamlo a lo coh pang ding.
         Ngai hnik uh, Thuṭhentu cu sangka ah a ding a si!
         10 Ka u le nau tla, Bawipai hmin i thu a simtu profetpawl cu harsat tuardan ah le tuarfaidan
         ah zohṭhim dingah la uh.
         11 Ngai hnik uh, a tuartupawl cu milungawi ah kan ruat. Job-ih tuarfainak cu nan hna
         in nan rak thei zo ih, Bawipa in a netnakah a hrangah ziang a tuahsak ti khal nan
         hmu zo. Bawipa cun lainatnak tam zet le zahngainak tam zet a nei.
         12 Asinan, ka u le nau tla, a pawimawhbik cu hihi a si: van sal in si seh, lei sal in
         si seh, a dang ziangkhal in si seh, siasam hlah uh. “A si,” nan ti mi cu “A si,” si
         seh la, “A si lo,” nan ti mi cu “A si lo,” si seh. Cuti asilole thuṭhennak nan tawng
         pang ding.
         13 Nan lakah harsatnak tuar mi an um maw? Thla cam seh. Lungawi an um maw? Thangṭhatnak
         hla sak seh.
         14 Nan lakah mina an um maw? Elder-pawl ko seh la, Bawipai hmin in amah cu hriak hnih
         in a parah thla camter seh.
         15 Cule, zumnak ih thlacamnak cun mina a tidam ding ih, Bawipa in amah cu a kaitho ding.
         Cun sual tuah mi tla a rak neih asile, cupawl cu ngaidam an si ding.
         16 Nan dam theinak dingah pakhat le pakhat nan thil tisualpawl phuangtawnaw uh la pakhat
         le pakhat thla camsakaw uh. Midingfel ih ṭhahnemngai zet le hmualnei zetih thlacamnak
         cun thil tampi a rahsuah.
         17 Elijah cu kanmah vek mizia nei milai pakhat a rak si. Ruah sur lo dingin nasazetin
         thla a cam ih, kumthum le thlaruk sung leitlun ah ruah a sur lo.
         18 Cun, thla a camsal ih van in ruah a pe ih, leilung in rah a suah.
         19 U le nau tla, nan lakih mi pakhatkhat thutak ihsin a peng ih pakhat in cu pa cu a
         kirtersal asile,
         20 misual a lamzin pennak ihsin a kirtertu cun thihnak ihsin cu pai nunnak cu a runsuak
         ding ih, sual tampi a khuh fawn ding ti thei seh.1 PITER1 PITER1 PITER1 PITER1 PITER

1 Jesu Khrih-ih apostol, kei Peter in, Ponṭas, Galatia, Kappadosia, Asia le Bithinia
         peng pawl ih a ṭekvai mi, mikhual vekih a rak um mipawl hnenah ca ka ngan a si.
         2 Pa Pathian-ih theih cianak bangtukih hril mi nan si ih, Jesu Khrih thisen theh cotu
         dingah le thulung dingah Thlarau ih tithianghlim nan si. Nan parah zangfahnak um seh
         la, nan hnangamdaihnak cu karh seh.
         3 Pathian le kan Bawipa Jesu Khrih-ih Pa cu thangṭhat in um seh. Mithi lak ihsin Jesu
         Khrih a thawhsalnak zarah ruahsannak nung nei dingin a nasazet mi a zahngainak in
         in hringsal ih,
         4 a ṭawihral thei lo mi, a bawrhhlawh lo mi le a cuai thei lo mi ro nan co ding mi
         cu van ah ret cia in a um.
         5 Zumnak ruangih rundamnak, can netaah langter dingih timtuah cia mi cu co dingin Pathian
         huham ih kilven nan si.
         6 Cu mi ah cun nasazetin nan hlim. Atu ah a ṭul a si ah cun harsatnak phunzakip ruangah
         can reilote sung cu riahsia in nan um hrih a si men thei. Cuticing khalin nasazetin
         nan hlim thotho.
         7 Meisa ih hniksak zo mi sui hman a siatral ding. Asinan nan zumnak cu cui sui hnakin
         a man a khung sawn. Curuangah Khrih a runglang tikah nan zumnak hniksaknak cun thangṭhatnak,
         upatnak le sunlawihnak a thlen ding.
         8 Khrih cu nan hmu dah lo nan, nan duhdaw. Atu ah amah cu hmu dah lo hman uh la nan
         zum thotho ih, kaa ih rel theih lo hlimnak thawn nan hlim ih, cumi cu a sunglawi zet
         mi a si.
         9 Nan zumnak ih a hmuitin mi, nan thlarau rundamnak nan co ruangah nan hlim a si.
         10 Cui rundamnak cu profetpawl in ngunngaih zetin an rak hliakhlai ih, an rak hawl.
         Nan hnenih a thleng ding mi zangfahnak cu an rak phuang cia.
         11 Cui profetpawl hnenih um, Khrih Thlarau cun Khrih ih a tuar ding mipawl le cu mi
         hnuih sunlawih a si ding thu cu a theihter cia. Profetpawl cun cumi cu ziang a si
         ti theihsuah tum in le ziang tikah a thleng ding ti an hawl.
         12 Profetpawlih an rak phuan mi thu kha anmai hrangah si loin kanmai hrangah rawng an
         bawl sawn a si ti cu Pathian in profetpawl hnenah a rak phuanglang. Khrih thu profetpawlih
         an phuan mi cu Pathian in van ihsin a run thlah mi, Thlarau Thianghlim thawi nan hnenih
         thuthangṭha simtupawlih an sim mi thu kha a si. Vancungmipawl khalin cui thilpawl
         cu bih an hiar zet ve.
         13 Curuangah hnaṭuan dingin nan puantaiveng ih nan um vekin nan ruahnaklungthin cu fimkhur
         uh. Jesu Khrih a runglang tikih nan hnenih a run ken ding mi zangfahnak parah cun
         nan ruahsannak zaten ṭhum uh.
         14 Nan rak theih lo laiih nan hlanlai cakhiarnak bangtukih um loin, zawnlung mi fale
         vekin um uh.
         15 A lo kotu a thianhlim bangin, nannih khal nan nuntu khawsakdan hmuahhmuah ah thianghlim
         uh.
         16 Ziangahtile, “Kei ka thianhlim ruangah nannih khal thianghlim ve uh,” tiih ngan a
         si.
         17 Cun, thleidan nei loin mi tin an tuah mi vekih thu a ṭhentu, Pa hnenih thla nan cam
         asile, hi leitlun ih nan um sung hmuah amah ṭihzahtein nan can liamter uh.
         18 Nan pupapawl hnen ihsi thurosiah hmang ih nan ngah mi ṭhathnemnak nei lo nan nundan
         lak ihsin thil siatthei mi, sui le ngun ih tlen nan si lo ih,
         19 sawihnawm ding um lo le bawrhhlawh kai lo tuufano thisen vek a si mi, a sunglawi
         mi Khrih thisen thawi tlen nan rak si sawn ti nan thei.
         20 Thungaiin Pathian in leilung hram a bun hlanah acui Khrih cu a rak ruat cia nan,
         tui can neta lamah nanmai hlawknak ding hrangah a langter a si.
         21 Nan zumnak le ruahsannak cu Pathian ih a ṭhumawk theinak dingah, Khrih cu mithi lak
         ihsin Pathian in a kaitho ih, ropitnak a pe. Amah zarah Pathian zumtu nan si.
         22 Thlarau zarah thutak nan thlunnak hmang in nan thinlung cu nan thiangfaiter zo ih,
         unau duhdawtnak taktak nan nei. Curuangah thinlung thiangten pakhat le pakhat nasazetin
         duhdawaw uh.
         23 A siat thei mi ci hmang in si loin, kumkhuaih a nung mi le a hmun mi, a siat thei
         lo mi, Pathian thu hmang in hrinsal mi nan si sawn.
         24 Ziangahtile, “Taksa hmuahhmuah hi hrampi vek an si ih, an ropitnak hmuahhmuah khal
         hrampi par vek men a si. Hrampi cu an vuai ih, a par cu a ṭil.
         25 Sikhalsehla, BAWIPAI thu cu kumkhua in a hmun.” Nan hnenih phuan mi thuthangṭha cu
         cui thu cu a si.

1 Curuangah, midang parih lungput siava hmuahhmuah, bumawknak hmuahhmuah, titerawknak,
         iksiknak le midang relsiatnak hmuahhmuah tla cu bansan in,
         2 naute suakpek vekin zianghman rawi lo hnawiti thiang, Pathian thu cu hal uh, cu mi
         ah cun nan ṭhanglian thei ding.
         3 Bawipa cu zangfahnak ih khat a si ti nan teh zo ruangah cucu hal uh.
         4 A nung mi lungto hnenih feh vekin a hnenah nan thleng zo. Amah cu milaipawl in an
         rak hnawng nan Pathian in a hril, a man a khung zet.
         5 Jesu Khrih zarah Pathian cohlan tlak thlarau lam raithawinakpawl hlan dingin, nanmah
         rori khal cu a nung mi lungtopawl bangin thlarau lam inn, amai puithiam thianghlim
         si dingin amah Pathian in a lo sak rero a si.
         6 Curuangah Cathianghlim sung khalah, “Ngai hnik uh, Zion ah cun ka hril mi, a mankhung
         zet mi, a kilih lung pawimawhbik cu ka ret, amah zumtu cu an mualpho hrimhrim lo ding,”
         ti mi a um a si.
         7 Curuangah nannih a zumtu hrangah cun anih cu a sunglawi. Sikhalsehla, a zumlotupawl
         hrangah cun, “Inn saktupawl ih an hnawl mi lung cu a kilih lung pawimawhbikah a cang.”
         8 Cun, “Amah cu bahnak lung le tluknak lungpi cu a si.” Thu an lun lo ruangah thu ah
         cun an tlu ih, cu mi ding hrangih ruat mi khal an rak si.
         9 Sikhalsehla, thim sung ihsin amai tleu mak zet sungih a lo kotui tlinzia cu nan phuansuah
         theinak dingah nannih cu hril mi miphun, siangpahrang hrin puithiam, miphun thianghlim
         le amai mihleice nan si.
         10 Hlanah cun Pathian-ih minung nan rak si lo, asinan atu ah cun Pathian-ih minung nan
         si. Hlanah cun zahngainak nan rak co lo nan, atu ah cun zahngainak nan co zo.
         11 Ka duhdawt mi tla, mikhual le khual tlawng lai mi nan si ruangah, thlarau a do ṭheutu
         tisa cakhiarnakpawl ihsin thiarfihlimaw dingin ka lo ngen hai a si.
         12 Zentelpawl lakih nan nundan cu mawi zetin si seh. Atu ah thil ṭha lo tuah hmang vekin
         an lo rel, sikhalsehla, thil ṭha nan tuah mipawl an hmuh mi ruangah thuṭhen dingin
         Pathian a rat ni ah amah cu an thangṭhat leh ding.
         13 Curuangah, milai tuah mi dan hmuahhmuah ah Bawipai ruangah tuhlutaw uh. Siangpahrang
         dan cu thuneitu sangbik a si khalle tuhlutaw uh.
         14 Thil ṭha lo tuahtupawl hrem ding le thil ṭha tuahtupawl lawm dingin siangpahrang
         ih a thlah mi ram uktupawl hnen khalah tuhlutaw uh.
         15 Thil ṭha nan tuah tikah miaapawl in thei lo ih thu diklo an ṭawng mi dai ko in nan
         tuah thei ding, cucu nan tuah dingah Pathian duh mi a si.
         16 Mizalenpawl vekin um uh la, asinan, nan zalennak cu sual khuhnak ah hmang loin, Pathian
         siahhlawh vekin um sawn uh.
         17 Mi hmuahhmuah upat uh la, unaupawl cu duhdawt uh. Pathian ṭihzah uh la, siangpahrang
         cu upat uh.
         18 Salpawl, ṭihzah zetnak thawn nan bawipawl hnenah tuhlutaw uh. Miṭha le minunnem mi
         hnen lawngah si loin, mihrohrangpawl hnen khalah tuhlutaw uh.
         19 Ziangahtile, mi pakhat in Pathian a theih ruangah a tuar lo ding mi tuar in thinnatnak
         a tuar ṭenṭo asile cucu Pathian lungawizawng a si.
         20 Nan tisualnak ruangah kutthlak nan tawn tikah, tuar ṭenṭo hman uh la ziang lawmnak
         a um? Asinan thil ṭha nan tuah ih, cu mi ruangih nan tuar tikah, nan tuar ṭenṭo asile
         cucu Pathian lungawizawng a si.
         21 Ziangahtile, Khrih khalin kan hrangih a tuar ruangah cuvek ti dingih kawh nan si.
         A keneh tla nan thlun theinak dingah zohṭhim ding in tanta,
         22 “Anih cun sual a tuah lo ih, a kaa khalah hrawkhrawlnak hmuh a si lo.”
         23 Mi in an zawkzet tikah, a rak zawkzet ve lo, a tuar lai khalah a rak hro ve lo. Dik
         zetih thuṭhentui hnenah amah le amah a peaw sawn.
         24 Cutin kannih sual lamih a rak thi zo mi in, dingfelnak lamih kan nun theinak dingah
         anih cun amai taksa roriin thing parah kan sualpawl cu a phur. An vuaknak hriamhma
         in a lo tidam zo.
         25 Ziangahtile, nannih cu tuu bangin zinpeng nan rak zawh. Sikhalsehla, atu ah cun nan
         nunnak Kilvengtu le Tuukhaltu hnenah nan rak kirsal zo.

1 Cutivekin, nannih nupipawl, pasal hrekkhatpawl tla cu Pathian thu lung lo khal hai
         sehla, thusimnak si loin nupilepawlih nundan in neh an si theinak dingah nanmai pasal
         hnenah tuhlutaw cio uh.
         2 Ṭihzah zet teih nan nundan thianghlim an hmuh tikah neh an si ding.
         3 Nan ceiawknak cu leng lam ceiawkdan, samphiar simaw, sui thawi thuamawk simaw, hnipuan
         ṭha hruh simaw si loin,
         4 nunnemnak le thinlung tangdawrnak hnipuan siat thei lo cun sung lam minung cu thuam
         sawn uh. Cucu Pathian mithmuh ah a hlu zet mi a si.
         5 Ziangahtile, cuvekin hlanlaiih nunau thianghlim, Pathian rinsantupawl khal kha anmai
         pasal hnen cio ah tuhlutaw in an rak ceiaw.
         6 Annihpawl khal kha Sarah bangin an tuhlutaw. Sarah in Abraham-ih thu a ngai ih, bawipa
         tiah a ko. Thil ṭha nan tuah i, ṭih ruangah si loin nan pasal nan upat asile Sarah-ih
         fate nan si ding.
         7 Cuvek thothoin, nannih pasalletla, nan thlacamnakpawl tla kham ih a umlonak dingah
         theihthiamnak thawn nan nupipawl thawn cengtlang uh la, bel kuai awl sawn le zangfahnak
         nunnak ro lo copitu an si bangin upat uh.
         8 Netabikah, nan zaten ruahnaklungthin hmunkhat in um uh. Pakhat le pakhat lainat aw
         uh la, unau vekin duhdaw aw uh. Thinlung nem nei uh la, nelum zetin um uh.
         9 Thil ṭha lo cu thil ṭha loin thungrul hlah uh la, hmuhsuamnak cu hmuhsuamnak in thungrul
         fawn hlah uh la, mal rak sawm sawn uh. Ziangahtile, malsawmnak ro co dingin Pathian
         in a lo ko a si ti nan thei.
         10 Ziangahtile, “Nunnak a duhdawtu le ni ṭha tla hmuh a duhtu cun, thil ṭha lo ihsin
         a lei kilveng seh la, a hmur khalin hrawhhrawlnak ṭawng lo dingin kilveng seh.
         11 Thil ṭha lo tlansanin thil ṭha tuah seh. Remnak hawl in, dawi seh.
         12 Ziangahtile, BAWIPAI mit cu midingfel parah a um ih, a hna in an thlacamnak a ngaithla
         ṭheu. Asinan, BAWIPAI mithmai cun thil ṭha lo tuahtupawl a dokalh.”
         13 Cule, thil ṭha tuahtupawl cawngtu nan si ah cun zo in so a lo tina ding?
         14 Asinan dingfelnak ruangah tuar ding nan sile mihualvanṭha nan si. “Ṭih an nunnak
         cu ṭih hlah uh la, a buai khal buai hlah uh.”
         15 Cu hnakin, Bawipa Pathian cu nan thinlung in ṭihzah sawn uh. Cun, nan sungih a um
         mi ruahsannak nan neihnak san a lo suttu pohpoh hnenah nunnemnak le upatnak thawn
         sang dingin rak tiar uh.
         16 Thil ṭha lo tuahtu si vekih an lo relsiat tikah sia le ṭha theihnak thiang nei in
         sang uh la, cuti cun Khrih ih nan umdan ṭha relsetupawl cu ningzak in an um ding.
         17 Ziangahtile, Pathian remtizawng a si ah cun, thil sia tuah ruangih tuar hnakin thil
         ṭha tuah ruangih tuar cu a ṭhasawn.
         18 Ziangahtile, Pathian hnenih in hruai theinak dingah Khrih khalin sualpawl hrangah
         veikhat mi hmuahhmuah hrangah a rak tuar zo. Midingfel cun midingfel lo hrangah a
         tuar ih, taksa ah cun thah a si ko nan, Thlarau in a tinung a si.
         19 Thawnginn sungih thlaraupawl hnen khalah cui Thlarau hmang in a feh ih thu a phuang.
         20 Cui thlaraupawl cu hlanlai Noah san, lawng timlam a si lai, Pathian in thinsaunak
         thawi a hngah hai lai ih, thungailopawl kha an si. Cui lawng ah cun mi malte, mi pariat
         nunnak lawng ti hmang in rundam an si.
         21 Cu mi in a hmuhsak mi baptisma cun Jesu Khrih thawhsalnak ruangah tui canah rundam
         in kan um. Cui baptisma cu taksa bawrhhlawh hlawnhlohnak men si loin, sia le ṭha theihnak
         thiang nei in, Pathian lamih tiamkamnak hi a si sawn.
         22 Vancungmipawl, thuneihnakpawl le huhampawl cu Jesu in amai thuthu ih um dingin a
         tuah hnuah, van ah a feh ih, Pathian kut vawrh lamah a um.

1 Khrih cun a taksa in kan hrangah a rak tuar ruangah nannih khal cuvek ruahnaklungthin
         thawn thuamaw uh. Ziangahtile, taksa ih a rak tuar zotu cun sual a bansan zo a si.
         2 Cuti cun a tang lai mi a taksa nunnak can cu milai cakhiarnak lamah nung nawn loin,
         Pathian duhzawng lamah a nung sawn thlang ding.
         3 Ziangahtile, hi hlanih kan nunpi mi, Zentelpawlih duhzawng: tenumza hursual tuahnak,
         cakhiar zekzeknak, zu ritnak, zu hmun nawmcennak, zu intlangnak, tenumza milem nan
         biaknak pawl kha a liam zo.
         4 Cu mi ah anmah thawn nawmcennak ih nan um nawn lo ruangah danglam an ti ih, an lo
         thangsiat a si.
         5 Minung le mithi pawl thuṭhensak dingih a tiar tui hnenah an thuhla anmah roriin an
         thlen ding.
         6 Cu mi ruangah, Pathian duhzawng in thlarau ih an nun theinak dingah atu ih a thi
         zo mipawl khal milai dan in taksa ah thuṭhen sikhal hai sehla, thuthangṭha cu an hnenah
         sim a rak si.
         7 Sikhalsehla, thil hmuahhmuah cemnetnak cu a nai zo; curuangah fimvar uh la, cuti
         cun thla nan cam theinak dingah thununaw uh.
         8 Cule, “Duhdawtnak in sual tampi a khuh ruangah,” thil dang hmuahhmuah hnakin pakhat
         le pakhat duhdawtawknak hi uar uh.
         9 Phunzai loin pakhat le pakhat ṭha zetin mikhualawtawn uh.
         10 Mi tinin thilpek nan co fingfing bangtukin, Pathian zangfahnak lamzin phunphun kilkhawitu
         ṭha vekin pakhat le pakhat rawngbawlsakaw uh.
         11 Jesu Khrih zarah Pathian cu ziangkimah thangṭhat ih a um theinak dingah mi pakhatkhat
         in thu a sim asile Pathian thu a sinak vek roriin sim seh la, mi pakhatkhat in rawng
         a bawl asile Pathian in titheinak a pek vekin bawl seh. Ropitnak le huham cu kumkhua
         in kumkhua tiang amai ta a si. Amen.
         12 Duhdawt mi tla, nanmah hniksaknak dingih meisa vek tuarnak ra thleng mi hi, thil
         danglam zet nan parih ra thleng vekin ruat hlah uh.
         13 Sikhalsehla, a ropitnak a runglang tikah nasazetih nan lungawi sinsin theinak dingah,
         Khrih-ih tuarnakpawl tuarpitu nan si ruangah aipuang uh.
         14 Ropitnak Thlarau le Pathian Thlarau cu nanmah ih a um ruangah Khrih hmin ruangih
         hmuhsuam nan tuar asile mihualvanṭha nan si. Annih lamah cun Khrih cu thangsiat a
         si ih, nannih lamah cun sunlawih a si.
         15 Asinan nan lakih mi zokhal tualthattu a si ruangah simaw, fifir a si ruangah simaw,
         thil ṭha lo tuahtu a si ruangah simaw, midang thu ih hrawlhawk hmangtu a si ruangah
         simaw tuar hlah seh.
         16 Sikhalsehla, mi pakhatkhat in Khristian a si ruangah a tuar asile a ningzak hlah
         seh la, cu hnakin, hi thu ruangah Pathian thangṭhat sawn seh.
         17 Ziangahtile, thuṭhennak cu Pathian insang ihsin thawh a cu zo. Kanmah ihsin a thawh
         hmaisak asile Pathian thuthangṭha lunglotupawlih cemnetnak cu ziangvek a si pei?
         18 Cule, “Midingfelpawl hman harsa zetih rundam an si ah cun Pathian ngaihsaklotupawl
         le misualpawl parah cun ziangvek tak thleng pei maw?”
         19 Curuangah Pathian duhdan vekih a tuartupawl cun, thil ṭha tuah vivoin an nunnak cu
         Sersiamtu rinum hnenah ap hai seh.

1 Nan lakih elder-pawl kha kei, nan elder-pi, Khrih-ih tuarnakpawl theihpitu le a runglang
         leh ding mi ropitnak co vetu ding mi hin tha ka lo pe hai a si.
         2 Nan lakih Pathian tuu rualpawl kha kawhhran hotu nan si bangin cawm uh. Ti ding a
         si ruang men lawngih ti si loin, duhnak hrimhrim sawnin, a diklo mi hlawknak duh menah
         si loin thatho zetin rian sawn uh.
         3 Nan kilkhawi dingah Pathian in nan hnenih a lo pek mi parah lalawter loin tuu rualpawlih
         zohṭhim ding mi si sawn uh.
         4 Cule tuukhaltu Lubik a runglang tikah a ziamral thei lo mi ropitnak lallukhum nan
         ngah ding.
         5 Cuvek thothoin, nannih minopawl, kum upadeuhpawl hnenah tuhlutaw uh. A si, nan zaten
         pakhat le pakhat hnenah tuhlutawtawn uh la, tangdawrnak thawn thuamaw uh. Ziangahtile,
         “Pathian in mipuarthaupawl a do ih, tangdawrpawl hnenah zangfahnak a pe ṭheu.”
         6 Curuangah, a tikcu teih a lo khaisan theinak dingah, Pathian kutcak hnuaiah tangdawr
         uh.
         7 Anih in a lo ngaihsak ruangah nan mangbangnak hmuahhmuah cu amai parah ṭhum uh.
         8 Nan doralpa Diabol cu a huk rero mi kiosa bangin a deh ding hawl ih a tawihvah rero
         ruangah fimvar uh la, ralring uh.
         9 Leitlun hmun dangih a um mi nan unaupawl hnenah cutivek tuarnak cu a thleng ve ti
         thei in, amah cu do uh la, zumnak ah dinghnget uh.
         10 Sikhalsehla, zangfahnak hmuahhmuah ih Pathian, a kumkhaw ropitnak co dingih Khrih
         Jesu ih a lo kotu khan reilote sung nan tuar hnuah a lo tuahṭha famkim ding ih, a
         lo tungding ding. A lo cakter ding ih, a lo hngetter ding.
         11 A hnenah ropitnak le huham cu kumkhua in kumkhua tiang um seh. Amen.
         12 Nan dinhngehnak Pathian zangfahnak a dik a si ti theihter ding le tha lo pe dingin
         nan hnenah tawite ca ka run ngan a si. Cucu kan unaupa mirinum a si ti ka theihfiang
         mi Silvinas-ih bawmnak in tawitein ka run ngan a si.
         13 Nanmah thawi bangrepih hril mi, Babilon khua ih um nu in cibai a lo buk. Cuvek thothoin
         ka fapa Mark khalin cibai a lo buk hai.
         14 Duhdawtaw tei hnamawknak in pakhat le pakhat cibai bukaw uh. Nannih Khrih Jesu ih
         um mipawl hmuahhmuah hnenah hnangamdaihnak um hram seh. Amen.2 PITER2 PITER2 PITER2 PITER2 PITER

1 Jesu Khrih-ih ṭemṭawn sal le apostol a si mi, Simon Peter in, kan Pathian le Rundamtu
         Jesu Khrih dingfelnak zarih kanmai neih mi vek zumnak sunglawi neitupawl hnenah:
         2 Pathian le kan Bawipa Jesu theihnak ruangah nan hnenah zangfahnak le hnangamdaihnak
         cu tam sinsin hram seh.
         3 A ropitnak le a ṭhatnak maksak hmang ih in kotu theihnak zarah nunnak le Pathian
         ngaihsaknak hrangih kan ṭul mi hmuahhmuah cu a Pathian sinak huham cun in pe zo a
         si.
         4 Cui thilpawl hmang in a nasazet mi le a sunglawi zet mi thutiamkampawl cu in pe.
         Cakhiarnak ruangih leitlun ih siatnak thleng mi ihsin nan tlansuak ih, Pathian mizia
         ṭawmpitu nan si theinak dingah cui thutiamkampawl tla cu pek kan si.
         5 Cutivek a si ruangah nan zumnak ah ṭhatnak bet dingin nasazetin taimak suah uh la,
         nan ṭhatnak ah theihnak bet uh.
         6 Cule, nan theihnak ah cun supawknak bet uh la, supawknak ah cun tuarfainak bet uh
         la, nan tuarfainak ah cun Pathian ngaihsaknak bet uh.
         7 Cun, Pathian ngaihsaknak ah cun unau lainatawknak bet uh la, unau lainatawknak ah
         cun duhdawtnak bet uh.
         8 Ziangahtile, cui thilpawl cu nanmah ah a um ih, a ṭhan vivo asile kan Bawipa Jesu
         Khrih nan theihnak ah ṭhahnem lo le rah nei loin nan um lo ding.
         9 Asinan cui thilpawl neilotu cu mitcaw a si. Hlapi a hmu thei lo ih, hi hlanih a sualpawl
         khawlhfaisak a si ti a hngilh.
         10 Curuangah, u le nau tla, a lo kawhnak le a lo hrilnak fiang dingin taimak suah sinsin
         uh. Ziangahtile, cu mi nan tuah asile nan tlu dah riai lo ding.
         11 Ziangahtile, cuti cun, kan Bawipa le Rundamtu Jesu Khrih ih kumkhaw uknak sungih
         luh theinak cu nasazetih pek nan si ding.
         12 Cu mi ruangah, atu ih thutak nan neih mi hi nan thei ih, cu mi ah cun hngehter si
         khal uh la, cui thilpawl tla cu nannih lo theihtersal ringring ding hi ka daithlang
         lo ding.
         13 A si, hi puanthlam ih ka um sung cu lo theihtersal ṭheu ih, lo cawhphur cu dikin
         ka ruat.
         14 Ziangahtile, kan Bawipa Jesu Khrih in i hmuhter zo bangin hi ka puanthlam hi a rei
         hlanah ka hlitaw ding ti ka thei.
         15 Cuitlunah, ka feh suah hnu khalah cui thilpawl nan cin ringring theinak dingah taimak
         ka suah sinsin ding.
         16 Ziangahtile, kan Bawipa Jesu Khrih-ih huham le a ratsalnak ding thupawl kan lo theihter
         laiah khan, hrawkhrawl zetih phuahcawp thuanthu kan thlun lo ih, a cungnunnak mit
         roriih hmutu kan si sawn.
         17 Ziangah cutin ka ti tile Ropitnak Nasazet ihsi a ra suak mi aw cun, “Hihi ka duhdawt
         zet mi ka Fapa a si, a parah ka lung a awi zet,” ti thu a hnenih a rung thlen laiah
         khan Pa Pathian hnen ihsin sunlawihnak le ropitnak a dawng a si.
         18 Tlang thianghlim ah a hnenih kan um laiah, van ihsi a rung thleng mi cui aw cu kan
         rak thei.
         19 Cule, a hnget sinsin mi simsungnak thu kan nei. Khua a van hlan le deirel arsi cu
         nan thinlung sungih a suah hlanlo simsungnak thu cu thim lakih tleu mi tle vekih nan
         ngaihven asile nan tiṭha a si.
         20 Cathianghlim sung ih simsungnak thu hrimhrim hi mi pakhatkhat hrilhfiahnak ihsi ra
         um a si lo ti hi a hmaisabikah thei uh.
         21 Ziangahtile, simsungnak thu cu milai duhzawng ih ra a si dah lo. Cu hnakin, Thlarau
         Thianghlim ih a hruai hai vekin, Pathian mithianghlimpawl in an rak phuang a si sawn.

1 Sihmansehla, mipi lakah profet diklo an um vek khan nan lakah zirhtu diklo an um
         leh ding. Annih cun, mi siatsuah thei zirhnaksual cu athuptein an run kenglut ding
         ih, anmah leitu Bawipa rori hman an phatsan ding. Curuangah, anmah ten cawp le cilh
         ih siatralnak cu an parah an thlengter ding.
         2 Cule, mi tampi in an hursualnak lamzinpawl tla cu an run thlun ding ih, anmai ruangah
         thutak lamzin cu relsiat in a um ding.
         3 Duhhamnak ruangah thuphan thu in anmai hlawknak hrangah an lo hmang ding. Hlanih
         an parih thuṭhen mi cu a ding ringring ih, an siatralnak khal a itthat dah lo.
         4 Ziangahtile, sual a tuahtu vancungmipawl cu Pathian in a zuah hai lo ih, an thu ṭhen
         dingin mithi khua ah a thlak ih, thim cikcin sungah ṭawn in a khum sawn hai.
         5 Cun, amah ngaihsaklopawlih umnak leitlun cu ti a likter ih, hlanlai leilung cu a
         zuah lo. Asinan, dingfelnak thusimtu, Noah cu midang pasarih thawn a runhim a si.
         6 Cule, Sodom khawpi le Gomorrah khawpi cu vutcam ah a cangter ih, amah Pathian ngaihsak
         lo rung um leh ding pawlih zohṭhim dingah hloral dingin thiamlo a coter.
         7 Cule, cin le dan nei loin duhtawk ih hursualnak ih nungpawl ruangih thinnazettu,
         midingfel Lot cu a runsuak a si ah cun,
         8 (Ziangahtile, cui midingfelpa cu an lakih a um tikah, dan nei lo ih an nundanpawl
         tla ni tin a mit in a hmu ih, a hna in a theih tikah a dingfel mi a thinlung cu a
         na zet ṭheu a si).
         9 Bawipa cun amah ngaihsaktupawl sualfawrhnak ihsin runsuahdan le midingfellopawl thuṭhen
         ni hrangih dantat dingih retdan a thei.
         10 Asinan, thuneitupawl nautat in, cakhiarnak bawrhhlawh cu dawi in, anmah bawrhhlawhtertu
         taksa cakhiarnak vekih nungtupawl tla cu hrem dingih retdan a thei sinsin. Cupawl
         cu miralṭha le maithuduh an si ih, huham ropi neipawl relsiat khal an ṭih lo.
         11 Cahnak le huham nei nasasawn vancungmipawl hmanin miropipawl an relse dah lo ih,
         Bawipai hmaiah thuneitupawl an relse dah lo.
         12 Asinan, hi bangpawl tla hi, pianphung ihsi khawruahnak nei lo ramsa, kai tahratih
         hlohralter ding fang vek men hi an si. An theih lo mi thil an relsia ih, anmai siatnak
         ah cun nasazetin an hloral ding.
         13 An dingfellonak man cu an ngah ding. Sun ih nawmcennak tuah cu nuam an ti. Nan hnenih
         puai an hman tikah kawr rawngkai vek le bawrhhlawh kai vek hi an si ih, mibum hi nuam
         an ti zawng tak a si.
         14 An mit cu uiretnak in a khat ih, sual an bansan thei lo. Mihngetlopawl an thlemthlu
         ih, duhhamnak thinlung an zirhaw ih, annih cu camsiat fa an si.
         15 Dingfellonak hlawhman ngainatu, Bosor-ih fapa Balam-ih lamzin an thlun ih, lamzin
         dik cu tlansan in, an fehpeng.
         16 Asinan, anih cu amai sualralnak ruangah nun sim in a um ih, ṭawng thei lo mi laak
         cu minung ṭawng in a ṭawng ih, profetih atnak cu a rak kham.
         17 Cu mipawl cu ti um lo mi tikhur le thlipi ih a hran mi khawdur vek an si. Thim sah
         mepmep cu an hrangah retsak kumkhua a si.
         18 Ziangahtile, thulolakmen cu titeraw zetih rel in, sual ih a um mipawl lak ihsi tlansuak
         zo pawl cu tisa caknak le tenumza hursual tuahnak hmang in an lemkir ṭheu.
         19 Zirhtu diklopawl cun anmah rori siatnak sal ah tang cingin, midang hnenah luatnak
         ding thu an tiamkam. Ziangahtile, milai cu thil ziang in simaw a neh asile cui a nehtu
         thilih sal a si.
         20 Cuipawl cun kan Bawipa le Rundamtu Jesu Khrih theihnak ruangah khawvel bawrhhlawhnak
         ihsin an tlansuak hnuah, cu mi thothoah lutsal in, neh ih an um a si ah cun, an nundan
         netasawn cemnetnak cu a hmaisa hnakin a se sawn.
         21 Ziangahtile, dingfelnak zin theih hnuih an hnenih pek mi thupek thianghlim an tlansan
         hnakin, dingfelnak zin kha rak thei lo lawlaw hai sehla an hrangah a ṭhasawn.
         22 Sikhalsehla, “Uico cu amai luak lamah a kirsal,” cun, “A khawlhaw fai zo mi vawkpi
         cu ciarbek lakah khawlhaw dingin a kirsal,” tiah a dik mi thufim ih a ti vekin an
         parah a tlamtling a si.

1 Duhdawt mi tla, atu ah nan hnenah hi cakuat a pahnihnak hi ka ngan. A pahnih in nan
         ruahnaklungthin thiang lo cawktho dingah hi thupawl lo theihtersal dingin ka ngan
         a si.
         2 Profet thianghlimpawl in hi hlanih an rak sim mi thupawl le kannih apostolpawl hmang
         ih kan Bawipa le Rundamtui thupek cu nan cinken ringring theinak ding hrang khalah
         ka ngan a si.
         3 Hihi thei hmaisa uh: ni netapawl tla ah cun hnihsantupawl an ra suak ding ih, anmai
         cakhiarnak bangtukin an nung ding.
         4 Cule annih in, “A ratsalnak ding thutiamkam cu khuiah so a si? Ziangahtile, sersiam
         thawk ihsin thil hmuahhmuah hi anmai sidan keltein kan pupapawl an ihthah ni ihsi
         khan an um a si,” tiah an ti ding.
         5 Ziangah cutin an ti tile, Pathian kamsuak thu in hlanlaiah vanpawl tla an rung um
         ih, leilung khal ti ihsin le ti hmang in tuah a si ti hi an ngaihthah hrim a si,
         6 cui ti cun leilung cu a khuh thluh ih, cui leilung cu a siatsuahta.
         7 Sikhalsehla, cui thu thotho cun atu ih vanpawl le leilung hi meisa i urkang dingin
         Pathian ngaihsaklopawl thu a ṭhen ni le an siatral ding ni hrangah a zuah hai.
         8 Asinan, duhdawt mi tla, Bawipai ruahdan ah cun ni khat hi kum thawngkhat vek a si
         ih, kum thawngkhat khal hi ni khat vek a si ti mi thil pakhat hi hngilh hlah uh.
         9 Mi hrekkhat in muang ih an ruah bangin Bawipa cu a thutiamkam mi thu ah a muang lo;
         zohman an siatral ding a duh lo ih, mi hmuahhmuah an sual sir ding a duh sawn ruangah,
         kanmah lamah thinsau in a um hrih sawn hi a si.
         10 Sikhalsehla, Bawipai ni cu zan ih fifir a rat vekin a ra thleng ding. Cui ni ah cun
         vanpawl cu awn ring zet thawn an hloral ding ih, thil bulhrampawl tla cu meisa ih
         em zup in an um ding. Leilung le a sungih thil um mipawl cu an kangral ṭheh ding.
         11 Hi thilpawl hmuahhmuah cu cutivekin an siatral ding ruangah, Pathian ngaihsak le
         nundan thianghlim ih nung ding mi nan si lo maw?
         12 Pathian ni cu hngakhlap zetih hngak ih nan um laiah, cutivek cun nung uh. Cui ni
         ah cun vanpawl tla cu meisa in a kangral ding ih, thil bulhrampawl tla cu meisa ih
         em zup an si ding.
         13 Sikhalsehla, a thutiamkam bangin, dingfelnak umnak hmun van thar le lei thar cu kan
         hngak a si.
         14 Curuangah, duhdawt mi tla, cuvek thilpawl tla nan hngah ruangah bawrhhlawh kai lo
         le sawihnawm ding um lo le hnangam zetih nan um a hmuh theinak dingah taimak suah
         uh.
         15 Cule, kan duhdawt mi, kan unaupa Paul khalin a hnenih fimnak pek a si vekih nan hnenih
         ca a ngan vek khan kan Bawipai thinsauzia cu rundamnak ah ruat uh.
         16 A cakuat mipawl hmuahhmuah khalah hi thupawl hi a ngan. A thu ngan mi hrekkhat tla
         cu theihthiam a har ih, cupawl cu zirlo mipawl le mihngetlopawl in an siat phahnak
         dingih Cathianghlim dang an lakpen bangin an lapeng ṭheu.
         17 Curuangah, duhdawt mi tla, nannih in cui thupawl tla cu nan rak theih cia zo ruangah
         fimkhur uh. Cu lo asile nanmah khal misualralpawlih sualralnak ah hruai in nan um
         ding ih, nan dinhngehnak ihsin nan tlu pang ding.
         18 Cu hnakin, kan Bawipa le in Rundamtu Jesu Khrih-ih zangfahnak ah le theihnak ah cun
         rak ṭhang sawn uh. Atu le a kumkhua in amai hnenah ropitnak cu um seh. Amen.1 JOHAN1 JOHAN1 JOHAN1 JOHAN1 JOHAN

1 Atir ihsin a rak um mi nunnak Thu cu nan hnenah kan phuang a si. Cumi cu kan hna
         ih kan rak theih zo mi, kan mit roriih kan rak hmuh zo mi, kan zohhliah zo mi le kanmai
         kut roriih kan rak tham zo mi a si.
         2 Cui nunnak cu phuanlang a si ih kan rak hmu zo. Cui thu cu kan theihter a si. Cui
         kumkhawnunnak cu nan hnenah kan phuang a si. Cui kumkhawnunnak cu Pai hnenah a rak
         um ih, cumi cu kan hnenah a phuanglang zo.
         3 Nannih khal kanmah thawn pawlkawmawknak nan neih theinak dingah, kan rak hmuh zo
         mi le hna ih kan rak theih zo mi cu nan hnenah kan phuang a si. Kan pawlkawmawknak
         cu Pa le a Fapa Jesu Khrih thawn a si.
         4 Nan lungawinak a famkim theinak dingah cui thilpawl tla nan hnenah kan ngan a si.
         5 Fapa hnen ihsin hna ih kan rak theih mi thucah le nan hnenih kan phuan mi cu hihi
         a si: Pathian cu tleu a si ih, amah ah cun thim hrimhrim a um lo.
         6 Amah thawn kan pawlkawmaw kan ti ih, thim ih kan feh thotho asile thuphan kan per
         ih, thutak kan nunpi lo.
         7 Amah cu tleu sungih a um vekin tleu sungih kan feh asile, pakhat le pakhat kan pawlkawmaw
         a si. A Fapa, Jesu Khrih thisen in kan sualnak hmuahhmuah cu a khawlhfai.
         8 Sual kan nei lo kan ti asile, kanmah le kanmah kan bumaw ih kan sungah thutak a um
         lo.
         9 Kan sualpawl tla kan phuan asile, kan sualpawl in ngaidam ding le kan dingfellonak
         hmuahhmuah khawlhfai dingah anih cu a rinum in a dik a si.
         10 Sual kan tuah lo kan ti asile Pathian cu thuphanper ah kan tuah ih, a thu cu kan
         sungah a um lo.

1 Ka faletla, sual nan tuahlonak dingah hi thupawl tla hi nan hnenah ka ngan a si.
         Pakhatkhat in sual a tuah asile kan aiawh in Pa hnenih thu in simsaktu midingfel Jesu
         Khrih kan nei.
         2 Anih cu kan sualpawl hrangih tlawnlungawithawinak a si. Kanmai sualpawl hrang lawngah
         si loin, leitlun mipawl hmuahhmuah hrang khalah a si.
         3 A thupekpawl tla kan thlun asile, cu mi in amah Jesu Khrih kan thei ti kan thei.
         4 “Amah cu ka thei zo,” tiah a titu in a thupekpawl tla a thlun cuang lo asile, cu
         pa cu thuphanper a si ih, a sungah thutak a um lo.
         5 Sikhalsehla, zokhal Pathian thu a thlun asile, Pathian duhdawtnak cu amah ah a famkim
         taktak a si. Cuti zawngin amah ah kan um ti kan thei.
         6 Amah ah ka um a si, a titu cun Jesui nundan vekin a nung tengteng ding a si.
         7 U le nau tla, nan hnenah thupek thar ka ngan lo. Atir ihsi nan rak neih mi thupek
         hlun kha a si sawn. Cui thupek hlun cu atirte ihsin hna ih nan rak theih zo mi thu
         kha a si.
         8 Nan hnenah thupek thar ka ngansal. Cumi cu amah ah le nanmah ah a dik a si. Ziangahtile,
         thim cu a cemral rero ih, tleu diktak cu a ra vang zo.
         9 Tleu ah ka um a ti ih, a unaupa a huatu cu atu tiangin thim ah a um lai hrih.
         10 A unaupa a duhdawtu cu tleu ah a um ih, amah ah tluknak zianghman a um lo.
         11 Asinan, a unaupa a huatu cu thim ah a um ih, thim sungah a feh. Thim in a mit tla
         a cawtter zo ruangah khui tawkah ka feh ti a thei lo.
         12 Falenuh, amai hmin ruangah Pathian in nan sualpawl tla a lo ngaithiam zo. Curuangah
         nan hnenah ca ka ngan a si.
         13 Palenuh, atir ihsin a um mi pa cu nan rak theih zo ruangah, nan hnenah ca ka ngan
         a si. Minopawl, miṭhalopa cu nan rak neh zo ruangah nan hnenah ca ka ngan a si. Falenuh,
         Pa cu nan rak theih zo ruangah nan hnenah ca ka ngan a si.
         14 Falenuh, atir ihsin a um mi pa cu nan rak theih zo ruangah nan hnenah ca ka rak ngan
         zo. Minopawl, nannih cu nan cak. Pathian thu cu nanmah ah a um ringring. Miṭhalopa
         cu nan rak neh zo ruangah nan hnenah ca ka rak ngan zo.
         15 Hi leilung si seh, leilung tlun thilpawl si seh duhdaw hlah uh. Leilung a duhdawtu
         cu amah ah Pai duhdawtnak a um lo.
         16 Ziangahtile, hi leilung ih um mi thil hmuahhmuah pawl: tisa cakhiarnak, mit cakhiarnak
         le hngalnak nunpawl tla hi Pai hnen ihsin an ra lo. Leilung ihsin a ra mi an si.
         17 Hi leilung le a cakhiarnakpawl tla cu an cemral rero. Asinan, Pathian duhnak a tuahtu
         cu kumkhua in a hmun ringring ding a si.
         18 Falenuh, atu hi can netabik a si. Khrih dodaltu a ra ding tiin hna ih nan rak theih
         zo vekin atu hmanah Khrih dodaltupawl tampi an rak suak zo. Curuangah atu hi can netabik
         a si ti kan thei.
         19 Kan hnen ihsin an fehsuak, asinan annih cu kanmai mi an si lo. Ziangah cutin ka ti
         tile, kanmai mi rak si hai sehla cu kanmai hnenah an rak tang ding. An rak fehsuak
         zo ruangah an zaten kanmai mi an si lo ti cu a fiang.
         20 Mi Thianghlim Pa in hriak a lo thih zo ih, thil ziangkim nan thei.
         21 Thutak nan theih lo ruangah nan hnenah ca ka rak ngan a si lo. Asinan thutak nan
         thei ih thutak sung ihsin thuphan a suah lo ruangah nan hnenah ca ka rak ngannak a
         si sawn.
         22 Thuphanpertu cu zo a si? Jesu cu Khrih a si ti hnawngtu cu thuphanpertu a si. Pa
         le Fapa hnawngtu cu Khrih dodaltu a si.
         23 Zokhal Fapa hnawngtu cun Pa a nei lo. Asinan zokhal Fapa a ṭantu cun Pa khal a nei
         a si.
         24 Atir ihsin hna ih nan rak theih zo mi kha nanmah ah um ringring seh. Atir ihsin hna
         ih nan rak theih zo mi nanmah ih a um ringring asile nannih cu Fapa ah le Pa ah nan
         um ringring ding.
         25 Hihi Pathian in kan hnenih thu in rak tiamkam mi a si. Kan hnenah kumkhawnunnak in
         rak tiamkam.
         26 Hi thilpawl, nanmah a lo bumtupawlih thuhla tla cu nan hnenah ka rak ngan a si.
         27 Pathian in hriak a rak lo thih tikah, cui hriak thihnak cu nanmah ah a um ringring
         a si. Midang ih zirh nan ṭul lo. Hriak a rak lo thih tikah, cui hriak thihnak cun
         thil ziangkim a lo zirh a si. Cucu thudik a si, thuphan a si lo. Cu mi hriak thihnak
         ih a rak lo zirhdan vekin amah ah nan um ringring ding.
         28 Falenuh, atu ah Fapa ah cun um ringring uh. Amah a ra lang tikah a hmaiih kan ral
         a ṭhatnak ding le kan ning a zahlonak dingah amah ah um ringring uh.
         29 Anih cu midingfel a si ti nan theih asile dingfelnak a tuahtu zokhal Pathian-ih hrin
         a si ti nan thei.

1 Ngai hnik, Pa in kan hnenih in rak pek mi duhdawtnak maksak hi, Pathian faletla tiin
         amah in in kawh theinak dingah cui duhdawtnak cu kan hnenah in pe zo a si. Curuangah,
         hi leitlun mipawl in amah cu an rak theih lo ruangah, annih in kanmah in thei lo.
         2 Ka duhdawt mi tla, atu ah kannih cu Pathian fate kan si ih ziangvek kan si lai ding
         ti hmuh kan si hrih lo. Asinan Fapa a ra lang tikah cun amah kan bang leh ding ti
         kan thei. Ziangruangah tile amah cu a sinak vekin kan hmu leh ding.
         3 Mi zokhal amah ah cui ruahsannak neitu cun Khrih a thian vekin amah le amah a thianfaiaw
         ṭheu.
         4 Mi zokhal sual a tuahtu cun Pathian dan khal a pahbal a si. Ziangahtile, Pathian
         dan pahbal cu sual a si.
         5 Kan sualpawl lahlo dingah, Pathian in a Fapa a phuanglang zo ti nan thei. Amah ah
         sual zianghman a um hrimhrim lo.
         6 Mi zokhal Khrih ih a um ringringtu cun sual a tuah lo. Mi zokhal sual tuah peh vivotu
         cun Khrih cu a rak hmu dah lo ih a theih khal a thei lo.
         7 Falenuh, zohman in lo bum hlah hai seh. Dingfelnak a tuahtu cu Khrih a dingfel vekin
         a dingfel a si.
         8 Sual a tuahtu cu atir ihsin sual a rak tuahtu Diabol hnen ihsin a si. Pathian Fapa
         a runglangnak san cu Diabol-ih hnaṭuan ṭhiatbal dingah a si.
         9 Pathian-ih ci cu amah ah a um ringring ruangah, zokhal Pathian hrin mi cun sual a
         tuah peh vivo lo. Pathian hrin a si ruangah sual a tuah peh vivo thei lo.
         10 Pathian fatepawl le Diabol fatepawl an langfiangnak cu himi ah hin a si. Zokhal dingfelnak
         a tuahlotu cu Pathian hnen ihsin a si lo ih, a unaupa a duhdawlotu khal Pathian hnen
         ihsin a si lo.
         11 Atir ihsin nan rak theih mi thucah cu, pakhat le pakhat duhdawtaw ding kan si, ti
         hi a si.
         12 Kain vek si ding kan si lo. Anih cu miṭhalopa hnen ihsin a si ih, a naupa a that.
         Ziangah a naupa a that? Ziangahtile, a thiltuah mipawl cu an ṭha lo ih a naupa-ih
         thiltuah mipawl cu an dingfel.
         13 Ka u le ka nau tla, leilung tlun mipawl in an lo huat tikah nan mangbang hlah uh.
         14 Kannih cu unaupawl kan duhdawt ruangah thihnak ihsin nunnak ah kan rak lan zo ti
         kan thei. A unaupa a duhdawtlotu cu thihnak ah a tang hrih lai tinak a si.
         15 Zokhal a unaupa a huatu cu tualthat a si. Tualthat zokhal amah ah kumkhawnunnak a
         um lo ti nan thei.
         16 Jesu Khrih in kan hrangah a nunnak a pe, cu mi ah Pathian duhdawtnak hi ziang a si
         ti kan thei. Kannih khal unaupawl hrangah kan nunnak tla pe ve ding kan si.
         17 Zokhal hi leitlun thil le ri nei in, a unaupa tlasam in a hmu ih, cu pai parah lainatnak
         a neih lo asile, ziangtin Pathian duhdawtnak cu amah ah a um ringring thei ding?
         18 Falenuh, thu lawngin le kaa lawngin duhdawaw hlah uhsi. Tuahnak in le thungaingaiin
         kan duhdawaw sawn pei.
         19 Cutiin, thutak ih ta kan si ti kan thei ding ih, cu mi in Pathian hmaiah kan thinlung
         ṭihphang loten a umter ding.
         20 Kan thinlung in thiamlo in coh tinten, Pathian cu kan thinlung hnakin a tumsawn a
         si. Anih cun thil ziangkim a thei.
         21 Duhdawt miletla, kan thinlung in thiamlo in coh lo asile Pathian hmaiah ralṭhatnak
         kan nei.
         22 Kan dil mi ziangkhal, a hnen ihsin kan ngah. Ziangahtile, a thupekpawl kan thlun
         ih, a lungawitertu thilpawl tla kan tuah ringring.
         23 A thupek cu hihi a si: a Fapa Jesu Khrih hmin kan zum ding le kan hnenih thu in pek
         vekih pakhat le pakhat kan duhdawtawk ding hi a si.
         24 Pathian-ih thupekpawl a thluntu cu Pathian ah a um ringring ih, Pathian khal amah
         ah a um ringring. Kan hnenih in rak pek mi Thlarau zarin anih cu kanmah ah a um ringring
         a si ti kan thei.

1 Duhdawt mi tla, thlarau kip hi zum hlah uh. Pathian hnen ihsin an si le si lo thei
         dingah thlaraupawl tla cu zawihliah hmaisata uh. Ziangahtile, profet deu tampi hi
         leitlun ah an ra suak zo.
         2 Pathian Thlarau nan theih theidan cu hihi a si: Jesu Khrih cu milai taksa in a ra
         ti a phuangtu thlarau kip cu Pathian hnen ihsin a si.
         3 Jesu Khrih cu milai taksa in a ra ti a phuanglotu thlarau kip cu Pathian hnen ihsin
         a si lo. Cucu Khrih dodaltui thlarau a si. Khrih dodaltu a ra ding tin nan rak thei
         zo. Atu ah cui thlarau cu leitlun ah a um zo a si.
         4 Falenuh, nannih cu Pathian hnen ihsin nan si. Nan sungih umtu cu leilung ih umtu
         hnakin a ropit sawn ruangah annihpawl cu nan rak neh zo.
         5 Annih cu leilung ihsin an si. Curuangah, annih cun leilung thil thuhla an rel. Leitlun
         mipawl in an thu an ngaithla.
         6 Kannih cu Pathian hnen ihsin kan si. Pathian a theitu cun in ngaithla ih, Pathian
         hnen ihsin a si lo mi cun in ngaithla lo. Cu mi in thutak phuangtu thlarau le mi bumtu
         thlarau cu kan thei thei.
         7 Duhdawt mi tla, duhdawtnak cu Pathian hnen ihsin a si ruangah pakhat le pakhat kan
         duhdawaw ding a si. Zokhal mi a duhdawtu cu Pathian hrin a si ih, Pathian a thei.
         8 Mi a duhdawlotu cun Pathian a thei lo. Ziangahtile, Pathian cu duhdawtnak a si.
         9 Pathian in in duhdawtzia a rak langterdan cu hitin a si. A Fapa zarin kan nun theinak
         ding hrangah Pathian in a Fapa neihsun cu hi leitlun ah a thlah.
         10 Duhdawtnak cu hihi a si. Pathian kan rak duhdawt si loin, Pathian in in rak duhdaw
         ih a Fapa cu kan sualpawl hrangih tlawnlungawithawinak a si theinak dingah Pathian
         in a Fapa a thlah ti a si sawn.
         11 Duhdawt mitla, cutivekin Pathian in in rak duhdawt ruangah, pakhat le pakhat duhdawaw
         ve ding kan si.
         12 Zohman in ziangtik khalah Pathian an rak hmu dah lo. Pakhat le pakhat kan duhdawtawk
         asile Pathian cu kanmah ah a um ringring ih a duhdawtnak cu kanmah ah a rak famkimter
         zo.
         13 Pathian in kan hnenah a Thlarau in rak pek zo ruangah, cu mi in kannih cu Pathian
         ah kan um ti le kanmah ah Pathian a um ti kan thei.
         14 Pa in Fapa cu leitlun Rundamtu si dingah a rak thlah ti mi cu kan rak hmu ih, cumi
         cu kan theihter a si.
         15 Zokhal Jesu cu Pathian Fapa a si ti phuangtu cu amah ah Pathian a um ih, amah khal
         Pathian ah a um.
         16 Pathian in kan hrangih a neih mi duhdawtnak cu kan rak thei zo ih cumi cu kan rak
         zum zo. Pathian cu duhdawtnak a si. Mi zokhal cui duhdawtnak ih a um ringringtu cu
         Pathian ah a um ih, Pathian khal amah ah a um.
         17 Cuti cun Pathian in thu a ṭhen ni ih ralṭhatnak kan neih theinak dingah Pathian in
         a duhdawtnak cu kan lakah a rak famkimter zo. Ziangahtile, kannih cu amai nundan vekin
         hi leilung tlunah kan nung a si.
         18 Duhdawtnak ah ṭihnak a um lo. Duhdawtnak famkim cun ṭihnak a dawihlo. Ṭihnak cu hremnak
         thawn an fehtlang. Ṭihnak a neitu cu duhdawtnak in a famkimter hrih lo.
         19 Amah in in rak duhdawt hmaisak ruangah amah cu kan duhdaw a si.
         20 Mi pakhat in, “Pathian ka duhdaw,” ti siin a unaupa a huat asile amah cu thuphanper
         a si. Ziangahtile, a hmuh mi a unaupa hman a duhdaw lo asile, a hmuh dah lo mi Pathian
         cu ziangtin a duhdaw thei ding?
         21 Amah hnen ihsin kan neih mi thupek cu hihi a si: Pathian a duhdawtu cun a unaupa
         khal duhdaw seh.

1 Jesu cu Khrih a si ti zumtu zokhal Pathian-ih hrin mi a si. Hringtupa a duhdawtu
         cun Pai hrin mi pohpoh khal a duhdaw ringring ding a si.
         2 Pathian kan duhdawt ih a thupekpawl tla kan thlun. Cu mi in, Pathian fatepawl tla
         kan duhdaw a si ti kan thei.
         3 Hihi Pathian kan duhdawtnak cu a si, a thupekpawl tla kan thlun. A thupekpawl tla
         cu phurrit an si lo.
         4 Ziangahtile, Pathian hrin mi pohpoh cun leilung a neh. Leilung a nehtu kan nehnak
         cu kan zumnak hi a si.
         5 Leilung nehtu cu zo a si, Jesu cu Pathian Fapa a si ti zumtu a si lo maw?
         6 Anih cu ti le thisen ihsi a ra mi Jesu Khrih a si. Anih cu ti ihsi lawngin a ra lo
         ih, ti le thisen ihsin a ra a si. Thlarau cu thutak a si ruangah, theihtertu cu Thlarau
         a si.
         7 Van ah thutheitu pathum an um. Cupawl tla cu: Pa, Thu le Thlarau Thianghlim an si.
         Cui Pathumpawl cu pakhat an si.
         8 Leitlun ah thutheitu pathum an um. Cupawl tla cu: Thlarau, ti le thisen an si. Cui
         pathumpawl cu pakhat ah an lungrual.
         9 Milai thutheihternak hman kan cohlang a si ah cun Pathian thutheihternak cu a ropisawn
         a si. Ziangahtile, Pathian-ih thutheihternak cu a Fapa thu a theihter mi hi a si.
         10 Fapa a zumtu cun amah ah theihternak a nei. A zumlotu cun Pathian in a Fapa thuhla
         a rak theihter mi a zum lo ruangah Pathian cu thuphanper ah a tuah.
         11 Theihternak thu cu hihi a si. Pathian in kan hnenah kumkhawnunnak in rak pe zo. Cui
         nunnak cu a Fapa ah a um.
         12 Fapa a neitu cun nunnak a nei. Pathian Fapa a neilotu cun nunnak a nei lo.
         13 Kumkhawnunnak kan nei ti nan theihnak dingah le Pathian Fapa hmin nan zum theinak
         dingah Pathian Fapa hmin a zumtu nan hnenah hi thilpawl tla ka ngan a si.
         14 Amah ih kan neih mi ralṭhatnak cu hihi a si. Amai duhnak thawn milaw ih ziangkhal
         kan dil asile anih in in ngaithla a si.
         15 Ziangkhal a hnenih kan dil mi cu in ngaithla a si ti kan thei. Cu mi kan theih asile
         a hnenih kan dil mi cu kan ngah ding a si ti kan thei.
         16 Mi pakhatkhat in thihnak ih mi hruaitu si lo sual a unaupa in a tuah rero lai a hmuh
         asile a hrangah thla camsak seh. Cule Pathian in thihnak ih mi hruaitu sual si lo
         a tuahtui hnenah cun nunnak a pe ding. Thihnak ih mi hruaitu sual a um. Cu mi hrangah
         thla camsak seh ka ti lo.
         17 Dingfellonak hmuahhmuah hi sual a si. Thihnak ih mi hruaitu si lo sual a um.
         18 Zokhal Pathian hrin mi cun sual a tuah peh vivo lo ti kan thei. Pathian hrin mi cun
         amah le amah a kilhimaw. Miṭhalopa in amah cu a tham thei lo.
         19 Kannih cu Pathian hnen ihsin kan si ti le leitlun pumpi hi misualralpai kut sungah
         a um ti kan thei.
         20 Pathian Fapa cu a ra ih a dik mi pa kan theih theinak dingah, anih in theihthiamnak
         in rak pe zo ti kan thei. Kannih cu a dik mi pa ah kan um. Cu pa cu a Fapa Jesu Khrih
         a si. Anih cu Pathian dik le kumkhawnunnak a si.
         21 Falenuh, milempawl ihsin kilhimaw uh. Amen.2 JOHAN2 JOHAN2 JOHAN2 JOHAN2 JOHAN

1 Kei, elder John in Pathian hril mi upat tlak nunau le a falepawl hnenah ca ka ngan.
         Thutak ah ka lo duhdawt a si. Nangmah a lo duhdawtu hi keimah lawng ka si lo. Thutak
         a theitu hmuahhmuah in an lo duhdaw.
         2 Thutak kanmah ih um ringring mi ruangah le kan hnenih kumkhua um ding mi ruangah,
         ka lo duhdaw a si.
         3 Pa Pathian hnen ihsin le Bawipa Jesu Khrih, Pa-ih Fapa hnen ihsin zangfahnak, zahngainak
         le hnangamdaihnak cu nan hnenah thutak le duhdawtnak thawn um hram seh.
         4 Na fale hrekkhat thutak ah an feh rero ti ka rak hmuh ruangah, ka lung a awi zet.
         Cumi cu Pai hnen ihsin thupek kan rak cohlan zo vek khan a si.
         5 Upat tlak nunau, na hnenah thupek thar ka ngan lo. Asinan, atir ihsi kan rak neih
         mi thupek kha a si. Ka lo ngen mi cu pakhat le pakhat kan duhdawaw ding ti hi a si.
         6 A thupekpawl vekih nun hi duhdawtnak cu a si. Himi hi a thupek, cu mi sungih nan
         nun theinak dingih atir ihsin hna ih nan theih mi cu a si.
         7 Ziangahtile, mi bumtu tampi leilung tlunah an ra suak zo. Annih cun Jesu Khrih milai
         taksa in a ra ti an phuang lo. Cuvek mi cu mi bumtu le Khrih dodaltu a si.
         8 Kan rak ṭuan zo mipawl kan hloh lo ih, lawmman famkim kan ngah theinak dingah fimkhur
         uh.
         9 Mi zokhal Khrih-ih zirh mi thlunlotu le Khrih zirhnak ih um ringring lotu cun Pathian
         a nei lo a si. Khrih zirhnak ih um ringringtu cun Pa a nei ih Fapa khal a nei.
         10 Mi zokhal cui zirhnak nei loin nan hnenih a ra thlengtu cu inn sungah lutter hlah
         uh. Cibai khal buk hlah uh.
         11 Ziangahtile, cu pa cibai a buktu cu, cu pai thilti ṭha lo mi ah a tel ve a si.
         12 Nan hnenah thil tampi ngan ding ka nei. Cahnah le cati hman ka duh lo. Cu hnakin
         kan lungawinak a famkim theinak dingah nan hnenah ra in hmatawn ih lo biak ding ka
         beisei sawn.
         13 Pathian hril mi na unaunui falepawl in cibai an lo buk. Amen.3 JOHAN3 JOHAN3 JOHAN3 JOHAN3 JOHAN

1 Kei, elder John in ka duhdawt mi Kaias hnenah ca ka ngan. Ka lo duhdaw taktak a si.
         2 Duhdawt mi, thil ziangkim ih na hmuingilnak ding le harhdamnak ṭha na neihnak ding
         hrangah thla ka cam. Na nun a hmuingil vek khan hmuingil hram aw.
         3 Kan unau hrekkhatpawl an ra ih thutak ih na um vekin nangmah ih thutak thuhla an
         theihter tikah nasazetin ka lung a awi.
         4 Ka falepawl thutak ih an feh ti hna ih ka theih tikih ka lungawi hnakih nasasawn
         lungawinak ka nei lo.
         5 Duhdawt mi, unaupawl hrang le mikhualpawl hrangih na tuah mi ziangkimah rinum zetin
         na tuah ṭheu.
         6 Na duhdawtnak thuhla kawhhranpawl hmaiah an rak theihter zo. Pathian mipawlih nundan
         milin anmahpawl cu an khualtlawnnak ah na hei thlah asile na tiṭha ding.
         7 Ziangahtile, annih cu Bawipai hmin ruangah an rak fehsuak. Zentelpawl hnen ihsin
         zianghman an la lo.
         8 Curuangah thutak ih rawngbawltlang kan si theinak dingah cuvek mipawl kha kan cohlang
         ding a si.
         9 Kawhhran hnenah ca ka rak ngan. Asinan, mithupibik si a duhtu Daioṭhefes in in cohlang
         lo.
         10 Curuangah ka rat asile a tuah mi a thiltipawl kha ka phuang ding. Anih cun kanmah
         dokalh in ṭawng ṭha lo tla a ṭawng. Cui ṭawng ṭha lo lawng cu tawk a ti lo ih, unaupawl
         khal a cohlang lo. Cule cohlan a duhtupawl khal a dawn hai ih, kawhhran ihsin a suah
         hai.
         11 Duhdawt mi, thil sia kha cawng loin, thil ṭha kha cawng sawn aw. Thil ṭha a tuahtu
         cu Pathian hnen ihsin a si. Asinan thil sia a tuahtu cun Pathian a rak hmu lo.
         12 Mi kipin Demeṭrias thuhla ṭha an rak theihter. A diknak rori khalin a thu cu a fiangter.
         Kannih khalin amai thu cu kan theihter ve. Kan theihter mi thu cu a dik a si ti nan
         thei.
         13 Ngan ding thil tampi ka nei. Asinan na hnenah cafung le cati ih ngan ka duh lo.
         14 Lo hmuh cing ding ka beisei. Cule hmaitawn in kan beaw ding. Na hnenah hnangamdaihnak
         um hram seh. Hi tawkih kan rualpipawl in cibai an lo buk. Kha tawkih rualpipawl tla
         an hmin sal in cibai rak buk hai aw.JUDAJUDAJUDAJUDAJUDA

1 Jesu Khrih-ih ṭemṭawn sal le James-ih unaupa, kei Judas in, Pa Pathian ih tithianghlim
         mi, Jesu Khrih sungih kilhim mi le kawh mipawl hnenah hi ca hi ka lo kuat a si.
         2 Nan hnenah zahngainak le hnangamdaihnak le duhdawtnak cu karh sinsin hram seh.
         3 Duhdawt mi tla, kan cotlang mi, rundamnak thu nan hnenih ngan ṭenṭo ka tum tikah,
         mithianghlimpawl hnenah Pathian in kumkhaw daih in vei khat a rak pek mi zumnak hrangah
         ṭhahnemngai zetih nan beihnak dingah tha lo pe dingin nan hnenih ca ka ngan cu a ṭul
         rori a si.
         4 Ziangah cutin ka ti tile athupteih luttu mi hrekkhatpawl in Pathian zangfahnak cu
         tenumza hursualtuahnak ah an cangter ih, Bawipa Pathian umsun le kan Bawipa Jesu Khrih
         cu an phatsan fawn. Cupawl cu Pathian ngaihsak lo le hlanlaipi ihsin hivek thuṭhennak
         co dingih ngan cia mipawl an si.
         5 Bawipa in Izip ram ihsin ziangtin Israel-mipawl a runsuak ih, cu mi hnuih a zumlotupawl
         a siatsuah thupawl hi, nan theih zo mi si khal sehla lo theihtersal ka duh.
         6 Cun, vancungmi an sinak hmaisa rak kai ringring lo ih anmai umnak hmun tlansantupawl
         cu thuṭhennak ni maksak zet hrangah thim hnuaiah kumkhaw cikcin ih ṭawn in a ret hai
         a si.
         7 Cutivek thothoin Sodom khawpi le Gomorrah khawpi le an kiangkap khawpi ih a um mipawl
         cun anmah vekin an nung ve, nu le pa sualnak ah an peaw ih, tidan lo vekin an pawlaw.
         Cupawl cu kumkhaw meipi thawi hrem ding mipawlih zohṭhim dingah tarlang an si.
         8 Cuvek thothoin hipawl, thil bawrhhlawh suangtuahtupawl hin an taksa an bawrhhlawhter,
         thuneitupawl an nautat ih, huham ropi neipawl an relsia.
         9 Sikhalsehla, vancungmi cungnungbik Maikal cu Mawsi-ih ruang thu ah Diabol thawn thu
         an elawk tikah khan Diabol cu a thangsiatzawng in sual a puh ngam lo ih, “Bawipa in
         lo kawk seh!” tiah a ti.
         10 Asinan cui minungpawl cun an theih lo mi pohpoh cu an relsia. Cule, ramsa aa in thil
         a theih vekin pianphung sinak ih an theih mi thilpawl ah anmah le anmah an bawrhhlawhawter.
         11 Kain lamzin an zawh ih, hlawh hmu dingih Balam a fehsualnak ah cun duhham zetin an
         tlan ih, Korah-ih helnak sual ih an hlohral ruangah an hmakhua a pit a si!
         12 Cui minungpawl cu nan duhdawtnak puai ih hnawmbal an si. Nan hnenih rawl an ei tikah
         ṭihnak um riai loin anmahte an ei ding mi la in an ei mai. Annih cu thli in a suk
         le so ih a hran mi ruahti pai lo khawdur vek, favang canih thingkung rah nei lo vek,
         vei hnih thi zo, a hram ihsin phawisuah mi vek an si.
         13 Cupawl cu tifinriat tisuar cak zet vek an si. An mualphonak cu ti parih tiphul vekin
         a suak. Arsi zuang vek an si. Thim sah mepmep cu an hrangah retsak kumkhua a si.
         14 Cun, Adam ihsin a pasarihnak Enok khalin hipawlih thuhla cu profet vekin a rak phuang,
         “Ngai hnik, Bawipa cu siarcawklo a mithianghlimpawl thawn a ra ding.
         15 Mi hmuahhmuah parih thuṭhennak thlengter dingah le Pathian ngaihsaklotupawl hmuahhmuah
         in Pathian ngaihsaklonak hna, Pathian ngaihsak lo cingih an ṭuan mi hmuahhmuah thu
         ah le cuvek misualpawl in amah dokalh in ṭawng hrohrang an ṭawng mi hmuahhmuah an
         tisualzia theihter dingah a ra ding,” tiah a ti.
         16 Cupawl cu phunciar hmang, misawisel hmang, anmai cakhiarnak thluntupawl an si. Cule
         an kaa in pawrhawknak ṭawngkam nasa zetzet an ṭawng ih, mai hlawknak duh ruangah mi
         va fakawter an si.
         17 Sikhalsehla, duhdawt mi tla, nannih cun kan Bawipa Jesu Khrih-ih apostolpawl in hi
         hlanih an rak sim mi thupawl kha cing ringring uh.
         18 Can netaah cun mi hnihsantupawl le anmai Pathian ngaihsaklonak cakhiarnak vekih nungtu
         an um ding tiah an lo sim kha.
         19 Cupawl cu mipeureupawl, khawvel mi, Thlarau neilopawl an si.
         20 Asinan, duhdawt mi tla, nannih cu nan zumnak thianghlimbik parah nanmah ten sakṭhaaw
         vivo uh la, Thlarau Thianghlim ah thla cam uh.
         21 Kumkhawnunnak ih mi hruaitu kan Bawipa Jesu Khrih-ih zahngainak nan hngah laiah hin
         Pathian duhdawtnak ah nanmah le nanmah kilhimaw uh.
         22 Cun, mi hrekkhat parah lainatnak nei uh la, fimkhur zetin thuṭhenfel thiamnak hmang
         uh.
         23 Cule, midangpawl cu meisa sung ihsin dirsuak uh la, ṭih cingin runsuak uh; tisa ih
         tetakte a balhter mi nan hnipuan hman cu hua uh.
         24 Atu ah tluknak ihsin a lo kilhim theitu le mawh nei loin a ropitnak hmaiih hlimnak
         nasazet thawi lo dingter theitu,
         25 in Rundamtu Pathian fim umsun hnenah cun thangṭhatnak le cungnunnak, huham le thuneihnak
         cu atu le kumkhua tiang um seh. Amen.THUPHUANTHUPHUANTHUPHUANTHUPHUANTHUPHUAN

1 Hihi Jesu Khrih-ih Thuphuan a si. A siahhlawhpawl hnenih hmuh dingah Pathian in Jesu
         Khrih hnenih a pek mi, a rei hlanih thil rung thleng tengteng ding mipawl an si. Cucu
         Pathian in a vancungmi thlah in a siahhlawhpa kei, John hnenah a run theihter.
         2 Kei, John cun Pathian thu le Jesu Khrih-ih theihternak le ka hmuh mi thil hmuahhmuah
         cu ka theihter a si.
         3 Hi simsungnak thupawl a siartu le a ngaithlatu le a sungih ngan mi thupawl a thluntu
         cu mihualvanṭha an si; ziangahtile, can a nai zo.
         4 Kei, John in Asia peng ih um mi kawhhran pasarihpawl hnenah hiti hin ka ngan. A um
         lai mi le a rak um zo mi le a ra leh ding mi hnen ihsin le a laltohkham hmaiih um
         mi Thlarau pasarihpawl hnen ihsin zangfahnak le hnangamdaihnak nan hnenah um hram
         seh.
         5 Cun, theihpitu rinum a si mi, mithi lakih suak hmaisabik, leitlun siangpahrangpawl
         uktu a si mi Jesu Khrih hnen ihsin zangfahnak le hnangamdaihnak nan hnenah um hram
         seh. Anih cu in duhdawtu le amai thisen roriih kan sualnakpawl in khawlhfaisaktu a
         si.
         6 Cun, anih cu Pathian le a Pa hnen lamih siangpahrang le puithiam ih in tuahtu a si.
         A hnenah thangṭhatnak le thiltitheinak cu kumkhaw tlaitluan in um hram seh. Amen.
         7 Ngai hnik uh, anih cu mero thawn a ra ding. Cule mit hmuahhmuah in amah cu an hmu
         ding ih, amah a suntupawl rori khalin an hmu ding. Leitlun ih hrin hmuahhmuah cu amai
         ruangah an ṭap an rak ding. A si, Amen.
         8 “Kei cu Alpha le Omega, Thawknak le Cemnak, a um lai mi, a um zo mi le a ra leh ding
         mi, Ziangkimtithei ka si,” tiah Bawipa in a ti.
         9 Kei, John, nan unaupa, harsatnak le Jesu Khrih-ih uknak le tuarfainak ṭawmpitu cu
         Pathian thu ruangah le Jesu Khrih theihpinak ruangah Patmos tikulh an ti mi ah ka
         um a si.
         10 Bawipai ni ah Thlarau in ka rak um. Cun ka dung lam ihsin tawtawrawt aw vek aw ring
         zetin,
         11 “Kei cu Alpha le Omega, Hmaisabik le Netabik ka si. Cule na hmuh mi cu cazual sungah
         ngan aw la, Asia peng ih a um mi: Efesa khawpi, Smirna khawpi, Pergamos khawpi, Thiatira
         khawpi, Sardis khawpi, Filadelfia khawpi le Laodisia khawpi pawl ih a um mi kawhhran
         pasarihpawl hnenah cun kuat aw,” a ti ka thei.
         12 Cule, i betu hmu dingah ka heraw. Cun ka herawk tikah, sui meito retnak pasarih ka
         hmu.
         13 Meito retnak pasarih laifangah Minung Fapa a bang mi Pa cu a kephah tiangin kawrfual
         a hruk ih, a ṭang ah sui taikhap a khap.
         14 A lu le a sam cu tuu hmul le vur vekin a var ih, a mit cu meisa alh vek a si.
         15 Cun, a ke cu rawhtitnak meisa vam sungih rawh thianhlim zo mi dar tle vek a si ih,
         a aw cu tidai tampi aw vek a si.
         16 Cun, a vawrh lam kut ah arsi pasarih a keng ih, a kaa ihsin kap hnih hriam mi ralnam
         hriam zet a suak. Cule a hmel cu sun ni ling zet vek a si.
         17 Cun, ka hmuh tikah, a ke hramah mithi vekin ka tlu. Cu tikah anih in a vawrh lam
         kut cu ka parah a suang ih ka hnenah, “Ṭih hlah, keimah hi Hmaisabik le Netabik ka
         si.
         18 Kei cu a nung mi le a thi dah zo mi ka si, cun, ngai hnik, kei cu kumkhua in ka nung
         a si. Amen. Mithikhua le Thihnak tawhfung pawl ka nei a si.
         19 “Na hmuh zo mi thilpawl le atu ih a um rero lai mi thilpawl le leh hnuih a um leh
         ding mi thilpawl cu ngan aw.
         20 Ka kut vawrh lamih arsi pasarih um na hmuh mi le sui meito vannak pasarih na hmuh
         miih thuthup cu hihi a si: arsi pasarih cu kawhhran pasarihpawlih vancungmi an si.
         Cule meito vannak pasarih cu kawhhran pasarihpawl kha an si.

1 “Efesa kawhhran vancungmi hnenah hitin ngan aw, ‘A kut vawrh lamih arsi pasarih keng
         ih, sui meito vannak pasarih lakih vak rerotu in hi thupawl tla a sim,
         2 “Na hnaṭuan mipawl, na ṭuan bangnakpawl le na tuarfainakpawl, miṭhalopawl na zawi
         thei loziapawl tla ka thei. Apostol si si lo ih apostol tiawpawl cu na hniksak ih,
         thuphanper an si ti na rak hmu zo.
         3 Cun na rak tuar ṭenṭo zo ih, tuarfainak na nei. Ka hmin ruangah na ṭuan bang zet
         ih, na cau fawn lo.
         4 Sihmansehla, lo demnak ka nei. Cucu na duhdawtnak hmaisa na tlansan mi kha a si.
         5 Curuangah, khui tawkin na tlu ti cing ringring aw la, siraw in, na tuah mi thil hmaisapawl
         kha tuahsal aw. Cuti asilole na hnenah ka ra lohli ding ih, na sirawk lo asile na
         meito vannak cu a hmun ihsin ka ṭhawn ding.
         6 Asinan, hihi na nei, Nikolas thluntupawlih thilti mipawl na huat hi, cucu kei khalin
         ka hua ve a si.
         7 Thlarau in kawhhranpawl hnenih a sim mi hi theih theinak hna a neitu cun thei seh.
         Nehtu hnenah Pathian-ih Paradise laifangih a um mi nunnak thingrah cu a ei dingah
         ka pe ding.” ’
         8 “Cun, Smirna kawhhran vancungmi hnenah hitin ngan aw, ‘Hmaisabik le Netabik, a rak
         thi ih a nungsaltu in hi thupawl hi a sim a si,
         9 “Na hnaṭuan mipawl, na harsatnak le na retheihnak ka thei, asinan na lian a si. Jew-mi
         si lopiin Jew-mi tiawpawlih an lo relsiatnak ka thei, annih cu Setan-ih sinakok an
         si.
         10 Na tuar ding mi thilpawl hi zianghman ṭih hlah. Ngai hnik, hniksak nan si theinak
         dingah Diabol cun nan lakih mi hrekkhat cu thawng a lo thla cing ding. Cun ni hra
         sung harsatnak nan tuar ding. Thih tiang rinum in um aw. Cule nunnak lallukhum ka
         lo pe ding.
         11 Thlarau in kawhhranpawl hnenih a sim mi hi theih theinak hna a neitu cun thei seh.
         Nehtu cu veihnih thihnak in a tuahmawh hrimhrim lo ding.” ’
         12 “Cun, Pergamos kawhhran vancungmi hnenah hitin ngan aw, ‘Ralnam kaphnih hriam neitu
         in hi thupawl hi a sim a si,
         13 “Na hnaṭuan mipawl le na umnak hmun cu Setan-ih laltohkham umnak hmun a si ti ka
         thei. Cun, ka hmin cu na kaihnget ih, ka martar rinum Antipas, nan lakah Setan umnak
         hmun ih an rak thah lai khalah khan keimah i zumnak na phatsan lo.
         14 Asinan, kha tawkah Balam-ih zirhnak pawmtupawl na umpi hai ruangah lo demnak malte
         ka nei a si. Israel fatepawl hmaiah tluknak ret dingin Balam cun Balak a rak zirh.
         Cui an tluknak cu milem hnenih an hlan mi ei ding le hursualnak tuah dingin a si.
         15 Cuvek thothoin Nikolas thluntupawlih zirhnak pawmtupawl khal na umpi, cui zirhawknak
         cu ka hua a si.
         16 Siraw aw! Cu lo asile na hnenah ka ra lohli ding ih, ka kaa ih ralnam thawn cupawl
         cu ka do hai ding.
         17 Thlarau in kawhhranpawl hnenih a sim mi hi theih theinak hna a neitu cun thei seh.
         Nehtu hnenah ei dingih thuh mi mana ka pe ding. Lung var ka pe ding ih, cui lung parih
         hmin thar ngan mi cu a cotu siarlo zohman in an thei lo.” ’
         18 “Cun, Thiatira kawhhran vancungmi hnenah hitin ngan aw, ‘Pathian Fapa, a mit meisa
         bangih alh mi le a ke dar tle vek a si mi in hi thupawl hi a sim,
         19 “Na hnaṭuannak, na duhdawtnak, na rawngbawlnak, na zumnak, na tuarfainakpawl cu ka
         thei. Na hnaṭuan netabikpawl cu a hmaisabikpawl hnakin a nasasawn ti ka thei.
         20 Cuti sihmansehla, khaih nunau, Jezebel, profet tiaw nu kha na sian ruangah lo demnak
         malte ka nei. Anih cun ka siahhlawhpawl hursualnak tuah ding le milem hnenih hlan
         mi thil ei ding a zirh hai ih, a hruaipen ding na siang.
         21 Cun, a hursual tuahnak ihsin siraw dingah can ka pe nan a siraw cuang lo.
         22 Ngai hnik, amah cu mina ihkhun ah ka hlawn ding ih, amah thawi a uiretupawl khal
         an thiltuah mipawl ihsin an sirawk lo asile harsatnak rapthlak sungah ka thla hai
         ding.
         23 Cun, a fatepawl cu thihnak in ka that ding ih, cule kei cun ruahnaklungthin le thinlung
         zohtu ka si ti kawhhran hmuahhmuah in an thei ding. Cule, nan hnaṭuandan vek cioin
         ka lo rulsal ding.
         24 Asinan nanmah hnen le Thiatira khua ih a tang mipawl, cui zirhnak pawm lo ih, Setan-ih
         thuthuk an ti mipawl a theilotu nan parah phurrit dang ka ret lo ding.
         25 Nan rak neih cia mi kha cu ka rat tiangin kaihnget uh.
         26 Cule, nehtu le ka hnaṭuanpawl a cemnet tiangih a kiltu hnenah miphunpawl parih thuneihnak
         ka pe hai ding.
         27 ‘Anih cun thir kianghrawl thawn a uk hai ding ih, beltuahtupai leibelpawl bangin
         annih cu an kekkuai ṭheh ding.’ Ka Pai hnen ihsin thuneihnak ka hmuh vekin, an hnen
         khalah thuneihnak ka pe ve hai ding.
         28 Cule, amah cu deirel arsi ka pe ding.
         29 Thlarau in kawhhranpawl hnenih a sim mi hi theih theinak hna a neitu cun thei seh.”
         ’
         
            

         
      
   
      
         3
1 “Cun Sardis kawhhran vancungmi hnenah hitin ngan aw, ‘Pathian Thlarau pasarih le
         arsi pasarih neitupa in hi thupawl hi a sim a si, “Na hnaṭuan mipawl ka thei, nung
         hmin na pu nan na thi a si.
         2 Ralring aw la, a thi zikte mi, a tang mi thilpawl kha cakter aw. Ziangahtile, na
         hnaṭuan mipawl Pathian hmaiah famkim tawkin ka hmu lo.
         3 Curuangah, ziangtin na rak pawm ih na rak ngaithla ti kha cing ringring aw la, kaihnget
         aw la, siraw aw. Curuangah na ralrin lo asile na hnenah rukru bangin ka ra ding ih,
         ziangtik canah na hnenah ka ra ding ti na thei hrimhrim lo ding.
         4 Sardis khua ah an hnipuan bawrhhlawhterlotu mi malte na nei. Annih cu puan var sin
         in keimah thawn an leng ding. Ziangahtile, annih cu an tling a si.
         5 A nehtu hnenah cuvekin puan var sinter a si ding ih, nunnak cazual sung ihsin a hmin
         cu ka phiathlo hrimhrim lo ding ih, a hmin cu ka Pai hmaiah le a vancungmipawl hmaiah
         ka ṭan sawn ding.
         6 Thlarau in kawhhranpawl hnenih a sim mi hi theih theinak hna a neitu cun thei seh.”
         ’
         7 “Cun, Filadelfia kawhhran vancungmi hnenah hitin ngan aw, ‘A thianghlim mi, a dik
         mi, “David-ih tawhfung neitu, a awn mi cu zohman ih khar theih lo le a khar mi cu
         zohman ih awn theih lo mi in hi thupawl hi a sim a si.”
         8 “Na hnaṭuan mipawl ka thei, ngai hnik, na hmaiah awn mi sangka ka ret. Cucu zohman
         in an khar thei lo ding. Ziangahtile, cahnak malte na nei, ka thu na rak kilkhawi
         ih, ka hmin na phatsan lo.
         9 Ngai hnik, Setan sinakok ih mi, Jew-mi ngai si lo, Jew-mi ka si tiih thuphanpertupawl
         kha ka thlah hai ding. Ngai hnik, na ke hramah ra in, ka bawkkhupter hai ding ih,
         ka lo duhdaw ti khal ka theihter hai ding.
         10 Tuarfainak nei dingih thu ka lo pek mi na kilhim ruangah, leilung ih um mipawl hniksak
         dingah leitlun hmuahhmuah ah a ra thleng ding mi hniksaknak tikcucan ihsin kei khalin
         ka lo kilhim ve ding.
         11 Ngai hnik, ka ra cing ding! Zohman in na lallukhum an lo laksaklonak dingah na rak
         neih cia mi kha kaihnget aw.
         12 A nehtu cu ka Pathian-ih temple sungih ban ah ka tuah ding ih, cule anih cu a lengah
         a suak nawn lo ding. Cun, a parah ka Pathian hmin le ka Pathian khawpi hmin ka ngan
         ding ih, a parah ka hmin thar ka ngan ding; cumi cu, van ihsin, ka Pathian hnenin
         a rung ṭum mi Jerusalem Thar a si.
         13 Thlarau in kawhhranpawl hnenih a sim mi hi theih theinak hna a neitu cun thei seh.”
         ’
         14 “Cun, Laodisia kawhhran vancungmi hnenah hitin ngan aw, ‘Pathian sersiam miih Hrampi,
         Thutheitu Rinum le Dik, Amen in hi thupawl hi a sim a si,
         15 “Na hnaṭuan mipawl ka thei, nang cu daih khal na dai lo ih, sat khal na sa lo. Na
         daih simaw, na sat simaw ka duh a si.
         16 Cuti cun nang cu dai si lo, sa si lo, hlum fangfang na si ruangah ka kaa sung ihsin
         ka lo khak ding.
         17 ‘Ka lian, thilri thawn ka ṭhanglian ih, ṭul mi zianghman ka nei lo,’ na ti ruangah
         ka lo khaksuak ding a si. Mizawnzai, zangfahumza, mirethei, mitcaw le taklawng ih
         um na sizia na theiaw lo.
         18 Na len theinak dingah meisa sungih hniksak mi sui, na taklawng ningzahnak a langlonak
         dingah na hruh ding mi hnipuan var si seh, khua na hmuh theinak dingah na mit hnih
         ding mitna si ka hnenah lei dingin ka lo rawn a si.
         19 Ka duhdawt mi pohpoh cu ka kawk ih nun ka sim ṭheu. Curuangah fimkhur aw la, siraw
         aw.
         20 Ngai hnik, sangka hramah dingin ka king. Mi zokhal ka aw a thei ih sangka a awn ah
         cun a hnenah ka lut ding ih, a hnenah zanriah ka ei ding. Cule anih khal ka hnenah
         a ei ve ding.
         21 Kei in ka neh ih, ka Pai hnenah a laltohkham ih ka to bangin a nehtu cu ka laltohkham
         ah, ka hnenah, ka toter ve ding.
         22 Thlarau in kawhhranpawl hnenih a sim mi hi theih theinak hna a neitu cun thei seh,”
         ’ ” tiah a ti.

1 Cu mipawl hnuah ka hun zoh ih, cule, ngai hnik, vanah khin sangka a awngaw. Cun,
         a hmaisabikih ka theih mi tawtawrawt aw vekih i betu khan, “Hi tawkah hung so aw la,
         hi hnuih thil ra thleng tengteng ding mipawl ka lo hmuh ding,” tiah a ti.
         2 Cule, hmakhatteah kei cu Thlarau in ka um. Cun, ngai hnik, laltohkham pakhat cu van
         ah ret in a um ih, cui laltohkham ah totu Pa a um.
         3 Cui a totu Pa cu jasper le sardias lung mankhung vekin a lang. Cui laltohkham kimvel
         cu vangro, emerald lung mankhung vekih lang mi in a kulh.
         4 Cui laltohkham kimvelah cun laltohkham kul hluanli a um. Cui laltohkhampawl parah
         cun upa kul hluanli, puan var sin in an to kha ka hmu. Cun an lu ah sui lallukhum
         an khum.
         5 Cui laltohkham ihsi cun nimthlakau si seh, khawri si seh, aw si seh an ra suak. Cule
         laltohkham hmaiah a alh mi meito pasarih an um, cupawl cu Pathian Thlarau pasarihpawl
         kha an si.
         6 Cun, laltohkham hmaiah krisṭal vek a si mi thlalang tifinriat a um. Cule, laltohkham
         laifangah si seh, a kimvelah si seh, dung lam le hmai lamih mit thawi a khat mi thilnung
         pali an um.
         7 Cun, a pakhatnak thilnung cu kiosa vek a si ih, a pahnihnak thilnung cu cawpa note
         vek a si. Cun a pathumnak thilnung cun minung vekin mithmai a nei ih, a palinak thilnung
         cu a zam mi mupi vek a si.
         8 Cui thilnung palipawl cun thla paruk cio an nei ih, an leng lam le sung lam cu mit
         hlirin a khat. Cun annih in, “Bawipa Pathian Ziangkimtithei, a um zo mi le a um lai
         mi le a um leh ding mi cu, a thianghlim, a thianghlim, a thianghlim,” tiah sun le
         zan cawl loin an ti.
         9 Cun, cui thilnung palipawl cun kumkhua kumkhuaih a nung mi laltohkham ih a totu Pai
         hnenah thangṭhatnak, upatnak le lungawinak an hlan tikah,
         10 upa kul hluanlipawl cu laltohkham ih a totu Pai hmaiah an bawkkhup ih, kumkhua kumkhuaih
         a nung mi cu an bia. Cun an lallukhumpawl cu laltohkham hmaiah an sep ih,
         11 “Maw Bawipa, nang in ziangkim na sersiam ih, nangmai duhnak ruangih ra um le sersiam
         mi an si. Curuangah ropitnak si seh, sunlawihnak si seh, huham si seh co tlak na si,”
         tiah an ti.

1 Cule, laltohkham parih a to mi Pai vawrh lam kut sungah cun a sung lam le a leng
         lamih ngan mi cazual, tacik pasarih khen mi cu ka hmu.
         2 Cun, a cak zet mi vancungmi pakhat ka hmu ih, aw ring zetin, “Zo so hi cazual pharh
         ih, tacik khen mipawl phawih tlak um?” tiah a au.
         3 Cun, vancung ih a um mi si seh, leitlun ih a um mi si seh, lei hnuaiih a um mi khal
         si seh, zohman in cui cazual a pharh theitu an um lo ih, a sung lam zoh theitu khal
         an um lo.
         4 Cule, cui cazual cu siar dingah pharh ih a sung lam khal zohtu dingah a tlak mi zohman
         hmuh an si lo ruangah nasazetin ka ṭap.
         5 Cun, upapawl lakih pakhat in ka hnenah, “Ṭap hlah, ngai hnik, Kiosa, Judah hrin,
         David-ih Hram cun cui cazual pharh ding le tacik khen mi pasarih phawih dingah a neh
         zo,” tiah a ti.
         6 Cule, ka zoh ih, ngai hnik, laltohkham le thilnung pali le upapawlih laifangah thah
         zo mi vek Tuufano ding ka hmu. Cui Tuufano cun ki pasarih le mit pasarih a nei. Cupawl
         cu leitlun pumpuluk ih thlah mi Pathian Thlarau pasarih tla an si.
         7 Cun, anih cu a ra ih, laltohkham parih a totu Pai kut vawrh lamih cazual cu a lak.
         8 Cule, cui cazual a lakngah tikah, thilnung pali le upa kul hluanlipawl cu ṭingṭang
         le rimhmui thawi a khat mi sui kheng keng cioin Tuufano hmaiah cun an bawkkhup. Cui
         rimhmuipawl cu mithianghlimpawlih thlacamnak a si.
         9 Cule hla thar an sak ih, “Nang cu cui cazual latu dingah le tacikpawl phawihtu dingah
         na tlak a si. Ziangahtile, nang cu thah na si zo ih, nang cun na thisen in hrin kip,
         ṭawng kip, mi kip le phun kip lak ihsin Pathian hrangah in rak tlen zo.
         10 “Cule, kan Pathian hrangah siangpahrangpawl ah le puithiampawl ah in rak tuah zo.
         Cun lei parah kan uk ding,” tiah an ti.
         11 Cun, ka hun zoh ih, laltohkham le thilnungpawl le upapawlih kimvelah cun vancungmi
         tampi aw ka thei. Cui vancungmipawlih tam lam cu thawnghra ih a let thawnghra le a
         thawngtel ih thawngtel an si.
         12 Cupawl cun aw ring zetin, “Thah mi Tuufano cu huham, lennak, fimnak, cahnak, upatnak,
         thangṭhatnak le sunlawihnak co tlak a si!” tiah an ti.
         13 Cule, vancung ah si seh, leitlun le lei hnuai khalah si seh, tifinriat sungih a um
         mi si seh, cui sungih a um mi hmuahhmuah cun, “Laltohkham ih a totu le Tuufano hnenah
         cun, sunlawihnak si seh, upatnak si seh, ropitnak si seh, huham si seh kumkhua in
         kumkhua tiang um seh!” tiah an ti ka thei.
         14 Cun, thilnung palipawl cun, “Amen!” tiah an ti. Upa kul hluanlipawl khal cun kumkhua
         in kumkhua tiang a nung mi Pa cu bawkkhup in an bia.

1 Cun, Tuufano in tacik khen mi pasarih lakih pakhat a phawih lai kha ka hmu. Cule,
         thilnung palipawl lakih pakhat in khawri aw bangtukin, “Ra aw la, zoh hnik,” a ti
         ka thei.
         2 Cule, ka hun zoh ih, ngai hnik, rang raang pakhat ka hmu, a parih a totupa cun thal
         pakhat a keng. Cule, a hnenah cun lallukhum an pe ih, neh ding le neh vivo dingin
         a fehsuak.
         3 Cun, tacik pahnihnak a phawih tikah, thilnung pahnihnak in, “Ra aw la, zoh hnik,”
         a ti ka thei.
         4 Cun, a dang rang pakhat a ra suak ih, cui rang cu a sen a si. Cule, a parih a totupai
         hnenah cun mi pakhat le pakhat an thahawktawn theinak dingah leilung ihsin daihnak
         lakhlo theinak huham an pe. Cun, a hnenah ralnam tumpi khal an pe.
         5 Cun, tacik pathumnak a phawih tikah, sahrang pathumnak in, “Ra aw la, zoh hnik,”
         tiah a ti ka thei. Cun, ka zoh ih, rang dum pakhat ka hmu, cui parih a totupa cu a
         kut ah cuai thlainak pakhat a keng.
         6 Cun, thilnung palipawl laifang ihsin aw pakhat ka thei ih, “Dinari paisa pakhat in
         sangvut khoinik khat, bali sangvut khoinik thum ah dinari paisa pakhat, asinan siti
         le sabitzu cu na siatsuah lo pei,” tiah a ti kha ka thei.
         7 Cule, tacik palinak a phawih tikah, thilnung palinak in, “Ra aw la, zoh hnik,” a
         ti ka thei.
         8 Cun, ka zoh ih, ngai hnik, rang raam pakhat a um, a parih totupai hmin cu ‘Thihnak’
         a si. Cun, Mithikhua in amah cu a run thlun. Cun, anmah cu leilung tlun mi ṭhenli-ih
         ṭhenkhat pawl, ralnam in si seh, rilrawnnak in si seh, thihnak in si seh, leilung
         sahrangpawl in si seh that dingin huham pek an si.
         9 Cun, tacik panganak a phawih tikah, Pathian thu ruangah le an pawm mi theihternak
         thu ruangih thah a tuar mipawlih thlaraupawl cu biakṭheng hnuaiah ka hmu.
         10 Ring zetin, “Maw Bawipa, a thianghlim mi le a dik mi, leitlun ih a um mipawl parah
         ziang tik tiang saw thu ṭhen loin le kan thisen phuba la loin na um ding?” tiah an
         au.
         11 Cun, an hnenah kawrfual rang pek cio an si. Cule, anmah bang tukih thah a si ding
         mi an salpipawl le an unaupawl thah kim an si hlanlo can malte sung cawl hrih dingih
         sim an si.
         12 Cun, tacik paruknak a phawih tikah, ngai hnik, ling nasazet a hnin, ni cu buri hmul
         dum vekah a cang ih, thlapi cu thisen vekah a cang.
         13 Cun, theipi kung thlipi in a nuai ruangih a kuhpawl an tlak vekin van arsipawl cu
         lei ah an tla.
         14 Cun, van cu cazual vekin a zualawhlo ih, tlang le tikulh hmuahhmuah cu an umnak hmun
         ihsin an ṭhawn ṭheh.
         15 Cule, leilung ih siangpahrangpawl, mithupipawl, milianpawl, ralbawipawl, micakpawl,
         sal hmuahhmuah le miluat hmuahhmuah cu lungpuk sungah le tlang ih lungpi karlakah
         an relh.
         16 Cun, tlangpawl le lungpipawl hnenah, “In nen uh la, laltohkham parih a totupai hmai
         ihsin le Tuufano-ih thinhengnak ihsin in phen uh!
         17 Ziangahtile, a thinhengnak ni rapthlak cu a ra thleng zo a si hi, zo so a ding thei
         ding?” tiah an ti.

1 Cui thilpawl hnuah cun leilung parah le tifinriat parah le ziang thingkung par khalih
         thli hrang lo dingin lei thli pali cu kai in leilung kil li ih a ding mi vancungmi
         pali ka hmu.
         2 Cun, ni suahnak lam ihsin a hung suak mi, a nung mi Pathian-ih hminsinnak tacik a
         nei mi a dang vancungmi pakhat ka hmu. Cule, anih cun leilung le tifinriat siatsuah
         dingih thupek mi vancungmi pali hnenah aw ring zetin,
         3 “Kan Pathian siahhlawhpawl an cal ih hminsinnak tacik kan khen thluh hlanlo cu leilung
         si seh, tifinriat si seh, thingkungpawl si seh siatsuah hlah uh,” tiah a au.
         4 Cun, hminsinnak tacik khen a si mipawlih an mipum zat cu ka thei. Israel thlah ih
         hrin kip ihsin thawngzakhat le thawngsawmli le thawngli cu hminsinnak tacik khen an
         si.
         5 Judah hrin ihsin thawnghleihnih; Reuben hrin ihsin thawnghleihnih; Gad hrin ihsin
         thawnghleihnih;
         6 Asher hrin ihsin thawnghleihnih; Naphtali hrin ihsin thawnghleihnih; Manasseh hrin
         ihsin thawnghleihnih;
         7 Simeon hrin ihsin thawnghleihnih; Levi hrin ihsin thawnghleihnih; Issakhar hrin ihsin
         thawnghleihnih;
         8 Zebulon hrin ihsin thawnghleihnih; Joseph hrin ihsin thawnghleihnih; Benjamin hrin
         ihsin thawnghleihnih pawl cu hminsinnak tacik khen an si.
         9 Himi hnuah ka hun zoh ih, ngai hnik, zohman ih siarcawklo mi burpi ka hmu. Cui mi
         burpi cu phun kip le hrin kip le mi kip le ṭawng kip ihsi a ra mi an si. Kawrfual
         var hruh in an kut in tumkau hnah an keng ih, laltohkham hmai le Tuufano hmaiih an
         din kha ka hmu.
         10 Cun, annih in aw ring zetin, “Laltohkham parih a totu kan Pathian le Tuufano hnenah
         rundamnak a um!” tiah an au.
         11 Cun, vancungmi hmuahhmuah cu laltohkham le upapawl le thilnung palipawlih kimvelah
         an ding. Cule laltohkham hmaiah cun bawkkhup in, Pathian an bia.
         12 “Amen! Sunlawihnak si seh, thangṭhatnak si seh, fimnak si seh, lungawithu simnak
         si seh, upatnak si seh, huham si seh, cahnak si seh a kumkhuaih kumkhua tiang kan
         Pathian hnenah um seh. Amen,” tiah an ti.
         13 Cun, upa lakih pakhat cun a sang ih ka hnenah, “Hi kawrfual var hruhtupawl hi zo
         an si, khui tawk ihsin an ra?” tiah a ti.
         14 Cule, kei in a hnenah, “Ka pu, nangmah in na thei,” tiah ka ti. Cule, anih in ka
         hnenah, “Hipawl hi harsatnak rapthlak sung ihsi a ra suak mi an si ih, an kawrfual
         kha Tuufano thisen ah sawp in, an varter.
         15 Cuiruangah, annih cu Pathian laltohkham hmaiah an um a si. A sun a zan in a hmun
         thianghlim ah a rawng an bawl. Cun, laltohkham parih a totupa cu an lakah a um ding.
         16 “Annih cu an ril a rawng nawn lo ding ih, an ti khal a hal nawn lo ding. Ni khalin
         a sat nawn lo ding ih, ziang satnak khal an tuar lo ding.
         17 “Ziangahtile, laltohkham laifangih a um mi Tuufano in anmah cu tuukhaltu bangin a
         kilkhawi hai ding ih, cirhti nung umnak ah a hruai hai ding. Cule, Pathian in an mit
         ihsin an mitthli hmuahhmuah cu a hnulsak thluh ding,” tiah i ti.

1 Cun, Tuufano in tacik pasarihnak a phawih tikah, vancung ah nazi khuai hrawng a dai
         ṭhepṭhep.
         2 Cun, Pathian hmaiih a ding mi vancungmi pasarih ka hmu ih, an hnenah tawtawrawt pasarih
         pek an si.
         3 Cule, a dang vancungmi a ra ih, rimhmui urnak sui kheng pakhat keng in biakṭheng
         kiangah cun a ding. Cule, mithianghlimpawl hmuahhmuah ih thlacamnak thawn laltohkham
         hmai, sui biakṭheng parih a hlan theinak dingah rimhmui tam zet a hnenah pek a si.
         4 Cun, rimhmui khu cu vancungmi kut ihsin mithianghlimpawlih thlacamnak thawn Pathian
         hmaiah a hung kai.
         5 Cule, cui vancungmi cun rimhmui urnak kheng cu a lak ih, biakṭheng meisa thawn a
         khatter ih, leilung parah a hlawn. Cu veten, aw thawmpawl si seh, khawripawl si seh,
         nimthlakaupawl si seh, linghnin si seh a um.
         6 Cun, tawtawrawt pasarih kengtu vancungmi pasarihpawl cu an tawtawrawt phaw dingin
         an timtuahaw.
         7 A pakhatnak vancungmi in a tawtawrawt a phaw ih, cule thisen thawi a rawiaw mi, rial
         le meisa a umcih hngal. Cupawl cu leilung parah hlawnthlak an si. Cu tikah, thingkung
         ṭhenthumih ṭhenkhat a kang ih, hrampi hring hmuahhmuah khal an kang ṭheh.
         8 Cun, a pahnihnak vancungmi in a tawtawrawt a phaw ih, cule tlang tumpi meisa ih kang
         lai vek cu tifinriat sungah hlawnthlak a si. Cu tikah tifinriat ṭhenthumih ṭhenkhat
         cu thisen ah a cang.
         9 Cun, sersiam mi, tifinriat sungih a um mi nunnak a nei mipawl ṭhenthumih ṭhenkhat
         an thi ih, lawngpawl khal ṭhenthumih ṭhenkhat an siat thluh.
         10 Cun, a pathumnak vancungmi in a tawtawrawt a phaw ih, meito vekih alh arsi tum zet
         pakhat cu van ihsin tivapawl le cirhtipawl ṭhenthumih ṭhenkhat parah a tla.
         11 Cui arsi hmin cu Khatnak tiah an ko, tidai ṭhenthumih ṭhenkhat cu a kha. Cule, tidai
         cu a khat tuk ruangah cui tidai ruangah cun mi tampi an thi.
         12 Cule, a palitnak vancungmi in a tawtawrawt a phaw ih, ni ṭhenthumih ṭhenkhat, thlapi
         ṭhenthumih ṭhenkhat le arsi ṭhenthumih ṭhenkhat cu tidanglam an si. Cuti cun cupawlih
         ṭhenthumih ṭhenkhat cu a thim. Sun khal ṭhenthumih ṭhenkhat cu a tle lo ih, zan khal
         cuvek thothoin a si ve.
         13 Cule, ka hun zoh ih, van laifangih a zam mi vancungmi pakhat ka hmu. Cui vancungmi
         in aw ring zetin, “Vancungmi pathumpawl in an phawt lai ding mi tawtawrawt aw ruangah
         leitlun ih a um mipawl an hmakhua a pit, an hmakhua a pit, an hmakhua a pit!” tiah
         a au.

1 Cun, a panganak vancungmi in a tawtawrawt a phaw ih, arsi pakhat van ihsin leilung
         ih a tla cia mi cu ka hmu. Cule, a hnenah tawnet nei lo khur tawhfung cu pek a si.
         2 Cun, anih cun tawnet nei lo khur a awng ih, cui khur ihsin meikhu, rawhtitnak mei
         nasazet khu vek a hung suak. Cun cui khur ih meikhu ruangah ni le boruak cu an thim.
         3 Cule, cui meikhu ihsin kharbawk leilung parah an ra suak ih, cui kharbawkpawl cu
         leilung ih tlangkaikuangpawl in thuneihnak an neih vekin an hnenah thuneihnak pek
         an si.
         4 Cun, cui kharbawkpawl cu lei ih hrampipawl khal si seh, thil hring ziang khal si
         seh, thingkung ziang khal si seh, siatsuah loin, asinan an cal ih Pathian hminsinnak
         tacik a nei lo minungpawl lawng kha siatsuah dingih thupek an si.
         5 Cun, cui kharbawkpawl cu minungpawl that lo ih, thla nga sung hrem sawn dingin thuneihnak
         pek an si. Mi an hrem tikih a natzia cu tlangkaikuang in mi a hen tikih a nat vek
         kha a si.
         6 Cun, cui nipawl ah cun minungpawl in thihnak an hawl ding ih, an hmu hrimhrim lo
         ding. Thih an duh ding ih, thihnak in a tlansan hai ding.
         7 Cun, cui kharbawkpawlih pianzia cu raldonak hrangih a tiar mi rang vek an si. An
         lu parah sui lallukhum vek an khum ih, an hmai cu minung hmai vek an si.
         8 Cun, nunau sam vek an nei ih, an ha cu kiosa ha vek a si.
         9 Cun, thir awmphaw vek a si mi awmphaw an nei ih, an thla zap awn cu ral do dingih
         a tlan mi rangleng tampi awn tlurtlo vek a si.
         10 Cui kharbawkpawl cun tlangkaikuang mei vek mei an nei ih, an mei ah mi hennak hmanrua
         a um. Thla nga sung minungpawl siatsuah theinak thuneihnak an nei fawn.
         11 Cun, anmah uktu siangpahrang an nei ih, cui an siangpahrang cu tawnet nei lo khur
         ih vancungmi a si. A hmin cu Hebru ṭawng in Abaddon a si ih, Grik ṭawng in a hmin
         cu Apollyon a si.
         12 Hmakhuapihnak pakhat cu a cem zo ih, ngai hnik, hipawl hnuah hmakhuapihnak pahnih
         a ra lai ding.
         13 Cun, a paruknak vancungmi in a tawtawrawt a phaw ih, Pathian hmaiih a um mi sui biakṭheng
         ih ki pali ihsin aw pakhat ka thei.
         14 Cui aw cun tawtawrawt kengtu a paruknak vancungmi hnenah, “Zufraṭis tivapi ih ṭawn
         mi vancungmi pali kha phawih aw,” tiah a ti.
         15 Cui vancungmi pali cu thlah an si ih, annih cu hi nazi le ni le thla le kum ih minung
         ṭhenthumih ṭhenkhat that dingah rak timtuah mi an si.
         16 Cule, rang ralkap mipum zat cu million zahnih an si tiah ka hna in ka thei.
         17 Cun, larnak ah cun rangpawl le an parih totupawl cu hitivekin ka hmu hai. Meisa vekih
         sen, dumpawl le kat vekih aire awmphaw an hruk. Rangpawlih lu cu kiosa lu vek an si
         ih, an kaa ihsin mei le meikhu le kat alh a suak.
         18 Cui thil pathum, rangpawlih kaa sung ihsin a suak mi meisa, meikhu le kat meisa pawl
         in minung ṭhenthumih ṭhenkhat cu thah an si.
         19 Ziangahtile, an thuneihnak cu an kaa le an mei ah a um. Ziangahtile, an mei cu rul
         vek a si ih, an mei ah lu an nei, cu mi in mi an tuahmawh.
         20 Cun, cui hremnakpawl ih thah lo mi, a tang mipawl cu khawsepawl le sui, ngun, dar,
         lungto le thing ih tuah mi, khua a hmu thei lo mi, a thei thei lo mi, a feh thei lo
         mi milempawl be lo dingin, an kut ih tuah mi thilpawl ihsin an siraw cuang lo.
         21 An lai thahnak, an dawi hmannak, nupa sual an tuahnak le an rukruknak pawl khal an
         siraw cuang lo.

1 Cun, a cak zet mi a dang vancungmi pakhat mero thawi thuamaw, van ihsi rung ṭum ka
         hmu. A lu ah vangro a zam ih, a hmai cu ni vek a si, a ke cu meisa ban vek an si.
         2 Cule, a kut in kau cia mi, cazual fa te a keng. A vawrh lam ke cu tifinriat parah
         a ret ih, a keh lam ke cu leilung parah a ret.
         3 Cun, kiosa huk vekin, aw ring zetin cui vancungmi cu a au ih, a au ṭheh tikah, khawri
         pasarihpawl in an aw an suah.
         4 Cule, khawri pasarihpawl in an aw an suahngah tikah, ngan ka tum ih, cuti cun van
         ihsin aw pakhat in ka hnenah, “Khawri pasarihpawl ih sim mi thilpawl cu tacik khen
         aw, ngan hlah,” tiah i run ti.
         5 Cun, ka hmuh mi, tifinriat par le leilung parih ding vancungmi in a kut cu van lamah
         a phar ih,
         6 cule, kumkhua in kumkhua tiang a nung mi, van le a sungih a um mi thilpawl, leilung
         le a sungih a um mi thilpawl, cun tifinriat le a sungih a um mi a sersiam mi thilpawl
         sal in sia a sam ih, tikcucan a um nawn lo ding.
         7 Sikhalsehla, a pasarihnak vancungmi in a tawtawrawt a phawt zik tikah cun, Pathian
         thuthup, a siahhlawh a si mi profetpawl hnenih a rak phuan zo mi kha a kim thluh thlang
         ding, tiah a ti.
         8 Cun, van ihsi ka theih mi aw khan in run be lehsal ih, “Feh aw la, tifinriat par
         le leilung parih a ding mi vancungmi kut sungih kau cia mi cazual fa te kha va la
         aw,” tiah i ti.
         9 Cun, cui vancungmi hnenah cun ka va feh ih, a hnenah, “Khaih cazual fa te kha i pe
         aw,” tiah ka ti. Cule, anih in ka hnenah, “La aw la, ei thluh aw. Na pum cu a khater
         ding ih, asinan na kaa sungah cun khuaitizu bangin a thlum ding,” tiah i ti.
         10 Cun, cui cazual fa te cu vancungmi kut ihsin ka lak ih, ka ei thluh. Cui cazual fa
         te cu ka kaa sungah cun khuaitizu bangin a thlum. Cun, ka ei thluh veten ka pum cu
         a kha.
         11 Cule, anih in ka hnenah, “Minung tampi, miphunpawl, ṭawngpawl le siangpahrangpawl
         hnenah profet bangin thu na phuang lehsal tengteng ding,” tiah a ti.

1 Cun, kianghrawl vek a si mi tahnak phai kung in pe ih, cule cui a ding mi vancungmi
         cun, “Tho aw la, Pathian temple hmun thianghlim le biakṭheng le a sungih Pathian a
         betupawl cu tah aw.
         2 Asinan temple hmun thianghlim leng lamih tual cu tanta aw, tah hlah. Ziangahtile,
         cucu Zentelpawl hnenih pek a si zo. Annih cun khawpi thianghlim cu thla sawmli le
         thla hnih an ke hnuaiah an pal ding.
         3 Cun, ka thutheitu pahnih hnenah huham ka pe ding ih, annih cun buri hnipuan hruk
         in ni thawngkhat le zahnih le sawmruk sung profet vekin thu an sim ding,” tiah a ti.
         4 Cun, hite cu lei Pathian hmaiih a dingtu olif thing pahnih le meito retnak pahnih
         an si.
         5 Cun mi pakhatkhat in anmah kha tuahmawh a tum asile, an kaa ihsin meisa a suak ih,
         an ralpawl cu an kangral thluh. Cun, mi pakhatkhat in annih cu tuahmawh a tum asile,
         cutivekin thah tengteng a si ding.
         6 Hi theihpitu pahnih hin profet vekih thu an phuan sung hmuah ruah sur lo ko van khar
         theinak thuneihnak an nei. Cun, an duh tik can pohih thisen ih canter theinak tidaipawl
         parah thuneihnak le leilung hi hremnak hmuahhmuah ih tidanglam theinak thuneihnak
         an nei.
         7 Cun, an thutheihternak an ṭheh tikah, tawnet nei lo khur ihsi a hung suak mi sahrang
         in anmah kha a do ding. A neh ding ih, a that hai ding.
         8 Cule, an ruang cu khawpi ropi zin ah a um ding ih, cui khawpi ropi cu thlarau lam
         ihsin Sodom le Izip tiih kawh a si. Cui hmun ah cun, kan Bawipa khal khenbet a rak
         si.
         9 Cun, mi kip, hrin kip, ṭawng kip le mi phun kipin an ruang cu ni thum le a hrek sung
         an zoh ding ih, thlan ih phum an siang lo ding.
         10 Cule, cui profet pahnih cun leitlun ih a um mipawl hremnak an rak pek ṭheu ruangah
         an thih tikah cun leitlun ih a um mipawl cu an lung a awi ding ih, nawmnak an tuah
         ding, pakhat le pakhat thilpek an kuataw ding.
         11 Cun, ni thum le a hrek hnuah cun Pathian hnen ihsin nunnak Thlarau cu an sungah a
         rung lut ih, an ke in an ding. Anmah a hmutupawl cu ṭihnak nasazetin an khat.
         12 Cule, “Hi tawkah hung so uh,” tiin van ihsi aw ring zet an thei. Cun, mero lakah
         van ah an kai so ih, an ralpawl in an hmu.
         13 Cun, culai fangah ling nasazetin a hnin ih, khawpi cu ṭhenhra-ih ṭhenkhat a cim.
         Cule, cui linghninnak ah mi thawngsarih an thi. A tang mipawl cu an thin a phang ih
         van Pathian hnenah sunlawinak an pe.
         14 Hmakhuapihnak pahnihnak cu a cem zo, cule, ngai hnik, hmakhuapihnak pathumnak cu
         a ra thleng cing ding.
         15 Cun, a pasarihnak vancungmi in a tawtawrawt a phaw ih van ah aw ring zet a suak ih,
         “Hi leitlun uknakpawl cu kan Bawipa le a Khrih-ih uknak ah an cang zo. Amah in kumkhua
         in kumkhua tiang a uk ding!” tiah an ti.
         16 Cun, Pathian hmaiih anmai laltohkham parih a totu upa kul hluanlipawl cun bawkkhup
         in Pathian an bia.
         17 “Maw Bawipa Pathian, Ziangkimtithei, atu ih a um lai Mi le a rak um zo Mi le a ra
         lai ding Mi, na huham ropi cu na rak la zo ih, na rak uk zo ruangah na hnenah lungawithu
         kan lo sim a si.
         18 “Miphunpawl cu an thin a heng ih, cule, na thinhengnak a rung thleng ve. Mithipawl
         thu na ṭhen ding can cu a rung thleng zo ih, na siahhlawh profetpawl le mithianghlimpawl,
         na hmin a ṭihzahtu, mithupi le mithupilopawl hnenih lawmman pek can khal a rung thleng
         zo, cule leilung siatsuahtupawl siatsuah can khal a thleng a si,” tiah an ti.
         19 Cun, van ah Pathian temple cu a awngaw ih, a thuthlung bawm cu temple sungah cun
         a ra lang. Cule, nimthla a kau, awpawl a thang, khua a ri, ling a hnin ih, rial nasazetin
         a tla.

1 Cun, van ah hminsinnak ropi zet a lang. Nunau pakhat cu ni thawn a thuamaw, a ke
         hnuaiah thlapi a um ih, a lu parah arsi hleihnih nei lallukhum a khum.
         2 Cun, cu nu cun fa a rai ih, fa a hrin zikah nauhrin nat tuar in a au.
         3 Cun, van ah a dang hminsinnak a ra lang leh. Ngai hnik, lu pasarih le ki pahra nei,
         a lu parih lallukhum pasarih a khum mi rulhreng sen tumpi a um.
         4 Cule, a mei in van ih arsi ṭhenthumih ṭhenkhat kha a dir ih, leilung ah a hlawnthlak.
         Cule, cui rulhreng cu nau hring zikte nunaunui hmaiah naute a suah leveten dawlh dingin
         a ding.
         5 Cun, cu nu cun miphun hmuahhmuah thir kianghrawl thawi uktu ding mipa naute a hring.
         Cule, a naute cu Pathian hnen, a laltohkham ah cun cawisoh a si.
         6 Cule, ni thawngkhat le zahnih le sawmruk sung an cawm theinak dingah nunaunu cu ramṭhing
         ih a hmun neih mi, Pathian ih a timtuahsak mi hmun ah a tlan.
         7 Cun, van ah doawknak a um. Maikal le a vancungmipawl cun cui rulhreng cu an do ih,
         rulhreng khalin a vancungmipawl thawn a do hai ve.
         8 Asinan, rulhreng le a vancungmipawl cun an neh lo ruangah van ah umnak hmun khal
         an nei nawn lo.
         9 Cun, rulhreng maksak cu an hlawnthlak. Cui rul tar cu Diabol tiin le leilung pumpuluk
         bumtu Setan tiih kawh a si. Anih cu leilung ah an hlawnthlak ih, a vancungmipawl khal
         amah thawn hlawnthlak an si ve.
         10 Cun, van ah aw ring zet pakhat ka thei. Cui aw cun, “Atu ah cun rundamnak, cahnak,
         kan Pathian-ih uknak le a Khrih-ih thuneihnak cu a ra thleng zo. Ziangahtile, kan
         unaupawl hektu, kan unaupawl Pathian hmaiih a sun a zan hektu cu hlawnthlak a si zo.
         11 Cun, annih in Tuufano thisen le an theihternak thu in amah cu an neh. Cun, thih ngam
         tiangin an nunnak an ui lo.
         12 Cuiruangah nannih vanpawl le nannih a sungih um mipawl nan lungawi uh! Diabol cun
         can tawite lawng a nei ti thei in, nasazetih thinheng in nan hnen lamih a rung ṭum
         ruangah leilung ih a um mipawl le tifinriat sungih a um mipawl cu nan hmakhua a pit
         a si!” tiah a ti.
         13 Cun, rulhreng in leilung ah hlawn a si ti a theih tikah, fapa naute a hringtu nunau
         kha a tiduhdah.
         14 Cule, cui nunaunu cu amai umnak hmun ramṭhing ih a zam theinak dingah mupi tum zet
         thla pahnih an pek. Cu tawkah rulpi ih hmuh ban lo dingin can khat le canpawl le can
         hrek sung cawm a si ding.
         15 Cun, rulpi cun cui nunaunu kha tilian in a fenhlo theinak dingah a kaa sung ihsin
         tilian vekin nunaunu ih dungah ti a phutsuak.
         16 Asinan, leilung in cui nunaunu cu a bawm, leilung cu a kaa a ang ih, rulhreng in
         a kaa sung ihsin a suahter mi tilian kha a dawlh thluh.
         17 Rulhreng cu nunaunui parah a thin a heng tuk lawmmam ih, nunaunu-ih tesinfa a tang
         mipawl, Pathian thupek a thluntupawl le Jesu Khrih thu theihter mi a pawmtupawl kha
         do dingin a fehsuak.

1 Cun, tifinriat ih vunnel parah ka ding ih, tifinriat ihsin a hung suak mi sahrang
         pakhat, lu pasarih le ki pahra nei cu ka hmu. A kipawl ah cun lallukhum pahra a um
         ih, a lupawl parah cun Pathian thangsiatnak hmin a um.
         2 Cule, ka hmuh mi sahrang cu tlavang vek a si ih, a ke cu savawm ke vek a si. A kaa
         cu kiosa kaa vek a si. Cule, rulhreng cun a hnenah a huham le a laltohkham le thuneihnak
         nasazet cu a pe.
         3 Cun, a lu pakhat cu thihpi tlakih tuahmawh mi vek khan ka hmu. Asinan, thihpi tlak
         a si mi a hriamhma cu a dam ih, leitlun mi hmuahhmuah in cui sahrang parah an khawruah
         a har ih, amah cu an thlun.
         4 Cun, sahrang hnenih thuneihnak petu rulhreng cu an bia. Cule, “Hi sahrang vek zo
         a um? Zo in so amah cu a do thei ding?” tiah an ti.
         5 Cun, cui sahrang hnenah thil ropi zetzet le Pathian thangsiatnak thusimnak kha pek
         a si ih, thla sawmli le thla hnih sung cangvai dingin thuneihnak khal pek a si.
         6 Cule, anih in Pathian hmin le a biakbuk le van ih a um mipawl thangsiat in le Pathian
         thangsiat in a kaa a ang.
         7 Cun, mithianghlimpawl do ding le anmah neh ding cu a hnenah pek a si. Cule, hrin
         hmuahhmuah, ṭawng hmuahhmuah le miphun hmuahhmuah parih thuneihnak cu a hnenah pek
         a si.
         8 Cun, leilung tlunih a um mi hmuahhmuah, leilung sersiam thawk ihsi thah a si mi Tuufano
         nunnak cazual sungih hmin ngan a si lo mi hmuahhmuah in sahrang cu an be ding.
         9 Zokhal theihnak hna a neih asile thei seh.
         10 Sal tannak sungih mi a hruaitu cu amah khal sal tannak sungah a feh ve ding. Ralnam
         thawi mi a thattu cu amah khal ralnam ih thah a si tengteng ding. Hi tawkah hin mithianghlimpawlih
         tuarfainak le zumnak a lang.
         11 Cun, leilung sung ihsi hung suak mi sahrang dang pakhat ka hmu. Anih cun tuu ki vek
         ki pahnih a nei ih, rulhreng vekin a ṭawng.
         12 Cule, amai hlanih sahrang hmaisasawnih thuneihnak hmuahhmuah kha cui sahrang hmaisasawn
         hmaiah cun a hmang. Leilung le a parih a um mipawl cu thihpi tlak hriamhma damter
         a si mi sahrang pakhatnak kha a biakter hai.
         13 Cun, a pahnihnak sahrang cun hminsinnak nasazetpawl tla a tuah, van ihsi meisa tlakter
         tiang khal milaipawl mithmuh ah a tuah.
         14 Cun, sahrang hmaisa sawn hmaiah tuah dingih pek a si mi hminsinnakpawl hmang in lei
         ih a um mipawl cu a bum hai. Lei ih a um mipawl hnenah ralnam ih tuahmawh ih nungsal
         mi sahrang lem tuah dingin a fial hai.
         15 Cun, a pahnihnak sahrang hnenah cun cui sahrang pakhatnak lem sungih thaw pek theinak
         huham cu pek a si. Cuti cun sahrang lem cu a ṭawng thei ih, cui sahrang lem a be duhlotu
         hmuahhmuah thahter theinak a tuah thei fawn.
         16 Cun, cui sahrang in mi hmuahhmuah, mitum si seh, mite si seh, milian si seh, mirethei
         si seh, sal si seh, miluat si seh, an vawrh lam kut ah asilole an cal ah hminsinnak
         a coter hai.
         17 Cuti cun, cui hminsinnak, asilole sahrang hmin, asilole sahrang hminih nambat a neilotu
         zohman in an lei thei lo ding ih, an zuar thei fawn lo ding.
         18 Hi tawkah fimnak a um. Theihthiamnak a neitu cun sahrang nambat cu tuak seh. Ziangahtile,
         cui nambat cu mi pakhat nambat a si ih, a nambat cu zaruk le sawmruk paruk a si.
         
            

         
      
   
      
         14
1 Cun, ka hun zoh ih, ngai hnik, Zion Tlang parah Tuufano a ding ka hmu. Cule amah
         thawn mi thawngzakhat le thawngsawmli le thawngli an um ih, an cal ah a Pai hmin ngan
         a si.
         2 Cule, van ihsin aw ka thei ih, tidai tampi aw vek le khawri nasazet aw vek a si.
         Cun ṭingṭang tumtupawlih an ṭingṭang tum aw khal ka thei fawn.
         3 Cun, annih in laltohkham le sahrang pali le upapawl hmaiah cun hla thar si awm tak
         khi an sak. Cule cui hla cu leilung ihsi tlen a si mi minung thawngzakhat le thawngsawmli
         le thawngli pawl siarlo zohman in an zir thei lo.
         4 Hipawl cu nunaupawl thawi a bawrhhlawhawter lo mi an si. Ziangahtile, annih cu mihim
         an si. Hipawl cun Tuufano cu a fehnak kipah an thlun. Minungpawl lak ihsin tlen an
         si ih, Tuufano le Pathian hrangah thlai thar an si.
         5 Cun, an kaa ah mi bumnak thu a um lo. Ziangahtile, annih cu Pathian laltohkham hmaiah
         sawihnawm ding um lo an si.
         6 Cun, leitlun ih a um mipawl, miphun kip, hrin kip, ṭawng kip le mi kip hnenih phuan
         ding mi catuan thuthangṭha nei a dang vancungmi van laifangih a zam ka hmu.
         7 Anih cun aw ring zetin, “A thuṭhennak tikcucan a ra thlen zo ruangah Pathian cu ṭihzah
         uh la, a hnenah thangṭhatnak cu hlan uh. Van si seh, leilung si seh, tifinriat si
         seh, cirhtipawl si seh sersiamtu cu bia uh,” tiah a ti.
         8 Cun, a dang vancungmi in a run thlun ih, “Babilon cu a siat zo! Khaih khaw ropi cu
         a siatngah zo! Ziangahtile, miphun hmuahhmuah kha a nu le pa sualnak thinhengnak zu
         a inter thluh a si,” tiah a ti.
         9 Cun, a pathumnak vancungmi in annih cu a run thlun hai ih, aw ring zetin, “Mi zokhal
         sahrang le a milem bia ih, a cal ah simaw, a kut ah simaw a hminsinnak a neih asile,
         10 cu mi pa rori cun Pathian thinhengnak zu, a thinhengnak no sungah zianghman rawi
         lo ih thlet mi cu a in ding. A thianghlim mi vancungmipawlih hmaiah le Tuufano hmaiah
         meisa le kat ih hrem a si ding.
         11 Cun, anmah hremnak meikhu cu kumkhuaih kumkhua in tlun van ah a so ding ih, cun sahrang
         le amai lem a betupawl le mi zokhal a hmin ih hminsinnak a neitu pohpoh a sun a zan
         cawlhhahdamnak an nei lo,” tiah a ti.
         12 Hi tawkah mithianghlimpawlih tuarfainak cu a um. Hi tawkah Pathian thupekpawl a kilkhawitu
         le Jesu zumnak a kilkhawitupawl an um.
         13 Cun, van ihsin aw pakhat ka thei ih, ka hnenah, “Ngan aw, ‘Atu thawkin mithi, Bawipa
         ih a thi mipawl cu mihualvanṭha an si.’ ” “A si,” Thlarau cun, “An ṭuan bangnak ihsin
         an cawl ding ih, an hnaṭuan mipawl in a run thlun hai ding,” tiah a ti ka thei.
         14 Cun, ka hun zoh ih, cule ngai hnik, mero var ka hmu. Cui mero parah cun Mi Pakhat,
         Minung Fapa vek, a lu ah sui lallukhum a khum ih, a kut ah favah hriam zet keng in
         a to.
         15 Cun, a dang vancungmi pakhat cu temple ihsin a ra suak ih, cui mero parih a to mi
         pai hnenah aw ring zetin, “Na favah hawi aw la, at aw. Ziangahtile, na ah ding can
         a ra thleng zo. Leilung rawl khawm can a cu zo a si,” tiah a au.
         16 Cule, cui mero parih a totu cun a favah cu leilung ah a hawi ih, leilung ih ta cu
         ah a si.
         17 Cun, a dang vancungmi pakhat van temple ihsin a ra suak leh ih, anih khal cun a hriam
         zet mi favah a nei ve.
         18 Cun, a dang vancungmi pakhat, meisa tlunih thuneihnak neitu cu biakṭheng ihsin a
         ra suak. Cule, favah hriam zet a neitu vancungmi hnenah ring zetin a au ih, “Na favah
         hriam zet kha hawi aw la, sabit rahpawl kha an hmin thluh zo ruangah, leilung ih sabit
         rah bawr zetzetpawl kha khawm thlang aw,” tiah a ti.
         19 Cule, cui vancungmi cun a favah cu leilung ah a vun hawi. Cun, leilung ih sabit cu
         a khawm ih, cule, Pathian thinhengnak sabit sawrnak maksak sungah a vun thlak.
         20 Cule, khawpi lengih sabitsawrnak khur ah cun an palsawr. Cun, sabit sawrnak khur
         ihsin thisen a luangsuak. Cui thisen ih a khuh mi cu peng zahnih hrawng a kau ih,
         rang kakharh thleng tiangih thuk a si.

1 Cun, van ah a maksak zet mi le khawruahharza a si mi hminsinnak dang pakhat ka hmu.
         Cucu netabik hremnak pasarihpawl neitu vancungmi pasarih an si. Cuipawl ah cun Pathian
         thinhengnak a kim a si.
         2 Cun, thlalang le meisa rawiaw mi tifinriat vek ka hmu. Cule, sahrang le amai lem
         le a hminsinnak le a hmin nambat parih nehnak cotupawl cu Pathian ṭingṭangpawl tla
         keng in thlalang tifinriat parah ding in ka hmu hai fawn.
         3 Cun, annih in Pathian salpa Mawsi hla le Tuufano hla, “Bawipa Pathian, Ziangkimtithei,
         na hnaṭuan mipawl cu a ropi ih, khawruahharza a si. Nang, mithianghlimpawlih Siangpahrang,
         na lamzinpawl cu a dik in a hman a si.
         4 Maw Bawipa, zo so nangmah lo ṭihzah loin le na hmin thangṭhat lo ih um ding? Ziangahtile,
         nangmah lawng hi mithianghlim na si. Miphun hmuahhmuah an ra ding ih, na lairelnakpawl
         cu phuanlang an si ruangah na hmaiah an lo be ding,” ti mi an sak.
         5 Cu mi hnuah cun ka hun zoh ih, ngai hnik, van ih theihternak biakbuk hmun thianghlim
         cu awn in a um.
         6 Cun, hmun thianghlim sung ihsin hremnak pasarih nei vancungmi pasarihpawl cu a thiangfai
         mi puannem var an sin ih, an ṭang ah sui taikhap ih khapaw in an ra suak.
         7 Cun, thilnung pali lakih pakhat in vancungmi pasarihpawl hnenah kumkhua kumkhuaih
         a nung mi Pathian-ih thinhengnak thawi a khat mi sui kheng pasarih cu a pek.
         8 Cun, hmun thianghlim cu Pathian ropitnak le a huham khu in a khat. Cun vancungmi
         pasarihpawlih hremnak pasarih cu kimter a si hlanlo, zohman hmun thianghlim sungah
         an lut thei lo.

1 Cun, hmun thianghlim sung ihsin aw ring zet pakhat in, vancungmi pasarihpawl hnenah,
         “Va feh uh la, cule Pathian thinhengnak khengpawl kha leilung parah burh uh,” tiah
         a ti ka thei.
         2 Cun, a pakhatnak cu a feh ih, a kheng cu leilung parah a burh. Cule, sahrang hminsinnak
         nei milaipawl parah le amai lem betupawl parah cun a rimse zet mi le a na zet mi hma
         a suak.
         3 Cun, a pahnihnak vancungmi in a kheng kha tifinriat ah a burh. Cule cui tifinriat
         cu mithi thisen vekah a cang ih, cui tifinriat sungih um thilnung tinkim cu an thi
         ṭheh.
         4 Cun, a pathumnak vancungmi in a kheng cu tivapawl le cirhtiputpawl parah a burh.
         Cule, thisen ah an cang.
         5 Cun, tidaipawlih vancungmi in, “Atu ih a um Mi le um zo Mi le a um lai ding Mi, maw
         Bawipa, nang cu midingfel na si. Ziangahtile, hitivekin thu na rak ṭhen zo.
         6 Ziangahtile, annih cun mithianghlimpawl le profetpawlih thisen an suah. Cule nang
         in pek tlak an si ruangah annihpawl cu an in dingah thisen na pe hai,” tiah a ti ka
         thei.
         7 Cun, biakṭheng ihsin aw dang pakhat in, “A si ngai, Bawipa Pathian, Ziangkimtithei,
         na thuṭhennakpawl cu a dik ih an dingfel a si,” tiah a ti ka thei.
         8 Cun, a palitnak vancungmi in a kheng cu ni parah a burh. Cule, ni hnenah cun milaipawl
         meisa thawi kang theinak thuneihnak cu pek a si.
         9 Cun, milaipawl cu a sa zet mi nisa in a kang hai ih, cui hremnakpawl parih thuneihnak
         neitu Pathian hmin cu an thangsiat. Amah upatnak pe dingin an siraw cuang lo.
         10 Cun, a pangatnak vancungmi in a kheng cu sahrang tohkham parah a burh. Cule, a uknak
         cu thimnak in a khat ih, a nat tuk ruangah an lei an keu.
         11 Cun, an natnakpawl le an hmapawl ruangah vancung Pathian cu an thangsiat ih, an thiltuah
         mipawl ihsin an siraw cuang lo.
         12 Cun, a paruknak vancungmi in a kheng kha Zufraṭis tivapi parah a burh. Cule, ni suahnak
         lam siangpahrangpawlih lamzin timtuah a si theinak dingah a ti cu a kangcat.
         13 Cun, rulhreng kaa sung, sahrang kaa sung le profet deu kaa sung ihsin a ra suak mi
         butlak vek thlarau bawrhhlawh pathum kha ka hmu.
         14 Cupawl cu khawsepawlih thlarau, hminsinnakpawl tuah ṭheutu an si. Annih cu Ziangkimtithei
         Pathian-ih ni ropi, doawknak ih hruaikhawm dingin leitlun siangpahrangpawl hnenah
         le leitlun pumpuluk ah an fehsuak.
         15 “Ngai hnik, fifir vekin ka ra ding. Ralring ih a hnipuan a fingkhawitu cu mihualvanṭha
         a si. Cu lo asile taklawng in a um ding ih, a ningzahnak mi in an hmu ding,” tiah
         Bawipa in a ti.
         16 Cun, thlarau pathumpawl cun siangpahrangpawl cu Hebru ṭawng in Armageddon an ti mi
         hmun ah an finkhawm.
         17 Cun, a pasarihnak vancungmi in a kheng cu thli lakah a burh. Cule, van hmun thianghlim
         sungih laltohkham ihsin, “Ṭheh a si zo!” tiin aw ring zet a ra suak.
         18 Cule, awpawl si seh, khawripawl si seh, nimthlakaupawl si seh, a um. Linghnin maksak,
         cutivekih a cak mi le a maksak mi lei milai an um thawk ihsin a um dah kel lo mi linghnin
         a um.
         19 Cun, khawpi ropi cu ṭhenthum ah a ṭhenaw ih, miphunpawlih an khawpipawl khal an cim
         ṭheh. Cule, a thinling thinhengnak zu no inter dingin Babilon khaw ropi cu Pathian
         in a vun mang.
         20 Cun, tikulh hmuahhmuah an tlanhlo ṭheh ih, tlangpawl cu hmuh an si nawn lo.
         21 Cun, van ihsin rial tum pipi, pakhat ah talent khat tluk a rit mi cu milaipawl parah
         an tla. Cule, hremnak cu a nasatuk ih, cui rial hremnak ruangah milaipawl in Pathian
         cu an thangsiat.

1 Cun, kheng pasarih keng, vancungmi pasarihpawl lakih pakhat kha ka hnenah a ra ih
         hitin i sim, “Hi tawkah ra hnik, ti tampi parih to a maksak zet mi hlawhhlangnu tlunih
         thuṭhennak cu ka lo hmuh ding.
         2 Leitlun siangpahrangpawl cu amah thawn nu le pa sualnak an tuah ih, leitlun ih a
         um mi milaipawl cu a nupa sual tuahnak zu ri in an um,” tiah a ti.
         3 Vancungmi cun ramṭhing ah Thlarau in i hruai. Cun Pathian thangsiatnak hminpawl ih
         a khat mi lu pasarih le ki pahra nei sahrang sen parih to nunau pakhat ka hmu.
         4 Cun, cui nunaunu cu hnipuan sen le sendup a hruk ih, sui le lung mankhungpawl le
         keplungpawl thawn a ceimawiaw. Cun a kut ah fihnungza thilpawl le a nupa sual tuahnak
         thil bawrhhlawhpawl thawi a khat mi sui no a keng.
         5 Cun, a cal ah, “THUTHUP, A ROPI ZET MI BABILON, HLAWHHLANGPAWL LE LEITLUN FIHNUNGZA
         THILPAWLIH NU,” tiih hmin ngan mi a um.
         6 Cun, cui nunau cu mithianghlimpawlih thisen le Jesu ruangih martar tuarpawlih thisen
         ri in ka hmu. Ka hmuh tikah mak ti zetin ka mang a bang.
         7 Cun, vancungmi in ka hnenah, “Ziangah na mang a bang? Nunau le a phurtu sahrang,
         lu pasarih le ki pahra nei ih thuthup ka lo sim ding.
         8 Na hmuh mi sahrang kha hlanah a rak um dah zo, atu ah cun a um lo, tawnet nei lo
         khur sung ihsin a hung suak ding ih, siatralnak sungah a feh ding. Cule, leitlun ih
         a um mipawl, leilung hramthawk ihsin nunnak cazual sungih hmin ngan lo mipawl in,
         hlanih rak um dah zo, atu ih um lo, cun a um lehsal ding mi, sahrang an hmuh tikah
         an mang a bang ding.
         9 “Hi tawkah fimnak nei ruahnaklungthin a um. Lu pasarih cu cui nunaunui tonak tlang
         pasarih an si.
         10 Cun, siangpahrang pasarih khal an si. Panga cu an tlu zo ih, pakhat cu a um lai,
         pakhat cu a ra lang hrih lo, cun a ra lang tik khalah can tawite sung lawng a um ding.
         11 Cun, a rak um dah zo, cule atu ih um lo mi sahrang kha a pariatnak a si. Siangpahrang
         pasarih lakih tel mi a si ih, siatralnak ah a feh.
         12 “Cun, ki pahra na hmuh mi kha uknak a co hrih lo mi siangpahrang pahra an si. Asinan
         sahrang thawn nazi pakhat sung siangpahrang vekin thuneihnak an cotlang ding.
         13 Cui siangpahrang pahrapawl cu ruahnaklungthin pakhat an nei ih, an huham le an thuneihnak
         cu sahrang hnenah an pe ding.
         14 Annih cun Tuufano cu an do ding ih, Tuufano cu bawipawlih Bawi, siangpahrangpawlih
         Siangpahrang a si ruangah annih cu a neh hai ding. Cun, a hnenih um mipawl cu kawh
         mi, hril mi, mirinum an si,” tiah i ti.
         15 Cun, vancungmi cun ka hnenah, “Na hmuh mi hlawhhlangnui tonak tidaipawl cu minungpawl,
         mi burpi, miphunpawl le ṭawngpawl an si.
         16 Cun, sahrang parih na hmuh mi ki pahrapawl khan hlawhhlangnu cu an hua ding ih, zianghman
         nei lo le taklawng in an umter ding. Cun a sa an ei ding ih, meisa in an ur ding.
         17 Ziangahtile, Pathian thupawl a thlenkim lai hlanlo a tumtah mi an tuahnak dingah
         le ruahnaklungthin pakhat an neihnak dingah le an uknak sahrang hnenih an peknak dingah
         Pathian in an thinlung ah a fial hai a si.
         18 Cun, na hmuh mi nunaunu kha khawpi ropi, leitlun siangpahrangpawl uktu cu a si,”
         tiah i ti.
         
            

         
      
   
      
         18
1 Cun, cui thilpawl hnuah a dang vancungmi, van ihsin a rung ṭum ka hmu. Anih cun thuneihnak
         ropi a nei ih, a ropitnak in leilung a tlet.
         2 Cule, anih in aw ring zetin nasazetin a au ih, “Babilon khaw ropi cu a tlu zo, a
         tlu zo. Anih cu khawsepawl umnak le thlarau bawrhhlawh tinkim umkhawmnak le huatumza
         vate bawrhhlawh tinkim hrangih thawnginn ah a cang zo!
         3 Ziangahtile, miphun hmuahhmuah in a nupa sual tuah thinhengnak zu cu an in zo. Leitlun
         siangpahrangpawl cun amah thawn nu le pa sualnak an tuah ih, leitlun ih sum tuahtupawl
         cun a nawmcennak khatliam cu an lenpi phah,” tiah a ti.
         4 Cun, van ihsin aw dangin hitiih a ti ka thei, “Ka minungpawl, a sualnak ih nan tellonak
         dingah le hrem a tuarnak nan tuar ve lonak dingah a sung ihsin suak uh.
         5 Ziangahtile, cu nui sualnakpawl cu van an thleng ih, Pathian in a thil tuahsualpawl
         kha a cing ringring.
         6 Nan parih a tuah mi vekin lehrul uh la, a thiltuah mi vekin a let hnih in lehrul
         uh. Amah ih a cawhrawinak no sungah a hrangah a let hnih in cawkrawi uh.
         7 Amah le amah a rak ropitawkternak zat in le nuamcen ih a rak um zat in hremnak le
         riahsiatnak pe uh. Ziangahtile, a thinlung sungin, ‘Siangpahrangnu vekin ka to, nuhmei
         ka si lo ih, riahsiatnak cu ka hmu dah hrimhrim lo ding,’ tiah a tiaw.
         8 Curuangah hremnak a tuar ding mipawl thihnak, riahsiatnak le mangṭam pawl cu nikhat
         sungah an ra thleng ding ih, amah cu meisa ih urkang thluh a si ding. Ziangahtile,
         amah thu a ṭhentu Bawipa Pathian cu a cak a si.
         9 “Cun, amah thawi nu le pa sualnak tuah ih, nuamcen ih a rak umtu, leitlun siangpahrangpawl
         cu a kangnak meikhu an hmuh tikah amah an ṭah ding ih, an rak ding.
         10 A tuar mi ṭih ruangah a hlatnak hmun ah dingin, ‘Ala, ala, khaih Babilon khaw ropi,
         khaih a cak zet mi khawpi! Nazi pakhat sungah thuṭhen na sinak a ra thleng a si hi,’
         tiah an ti ding.
         11 “Cun, leitlun ih sum tuahtupawl zohman in an sumdawnnak thil an lei nawn lo ruangah
         cui khawpi cu an ṭah ding ih riahsia in an um ding.
         12 An zuar mi sui le ngun, lung mankhung le keplung, puan nem pate le puan sendup, pu
         puan le puan sen, thing rimhmui phunphun le vui ho ih tuah mi bungbel a phunphun,
         thing mankhung ih tuah mi bungbel a phunphun le dar, thir le marbal lungto,
         13 thinghawng hmui le rawh ci rimhmui, hriak rimhmui le frankinsense rimhmui, zu le
         siti, sangvut phut le sangvut, caw le tuu, rangpawl le ranglengpawl, salpawl le minung
         nunnakpawl tla cu an lei nawn lo.
         14 “Cun, na thlarau ih cakhiar mi rahpawl cun an lo tlan hlohsan, lennak thil hmuahhmuah
         le thil duhnung hmuahhmuah cun an lo tlan hlohsan ih, cupawl cu ziangtik hmanah na
         hmusal nawn hrimhrim lo ding.
         15 Hi thilpawlih sum tuahtupawl, amah ih a lenter mipawl cu, hrem a tuar mi an ṭih ruangah
         lamhlapi ah an ding ding, an ṭap ding ih, an riah a se ding.
         16 Cun, ‘Ala, ala, puan nem pate, puan sendup, puan sen hruh ih sui le lung mankhung
         le keplung pawl thawn a thuamaw mi khaih khaw ropi cu,
         17 nazi pakhat sungah kha tluk lennak maksak cu zianghmanlo ah a cang ta riai,’ tiah
         an ti ding. Cun, lawng mawngtu hmuahhmuah, lawng ih khualtlawng mipawl hmuahhmuah,
         lawng hnaṭuantupawl hmuahhmuah le tifinriat ih sumtuahtupawl hmuahhmuah cu hmun hlatpi
         ah an ding.
         18 Cun, a kangnak meikhu an hmuh tikah an ṭap ih, ‘Hi khawpi ropi vek hi ziang khawpi
         a um dah?’ tiah an au.
         19 “ ‘Ala, ala, hi khawpi ropi hi milian ih kan cannak a si. Kannih tifinriat parih
         lawng neitu hmuahhmuah cu a thil mankhungpawl ruangah milian ah kan cang. Nazi pakhat
         sungah zianghmanlo ah a cang tariai,’ tiah au in an lu ah leivut an phulhaw.
         20 “Maw van, nannih apostol thianghlimpawl le profet thianghlimpawl amah ruangah nan
         lungawi uh. Ziangahtile, Pathian in nan hrangah a parah phuba a la zo!” tiah a ti.
         21 Cun, a cak zet mi vancungmi pakhat in riallung tumpi vek lung pakhat a lak ih, tifinriat
         sungah a hlawn ih, “Hitivekin khawpi ropi Babilon cu nasazetih hlawnthlak a si ding
         ih, hmuhsal a si nawn hrimhrim lo ding.
         22 Cun, ṭingṭang tumtupawl, awnmawi tumtupawl, phirivau tumtupawl le tawtawrawt tumtupawl
         ih aw cu na sungah theih a si nawn lo ding. Cun kutzungthiam, ziangvek kutzungthiam
         an si khal le na sungah hmuh an si nawn lo ding ih, rialnak awnthawm khal na sungah
         theih a si nawn hrimhrim lo ding.
         23 Cun, meito tleu khal na sungah a vang nawn hrimhrim lo ding ih, na sungah mo le mo
         neitupa ih aw khal theih a si nawn hrimhrim lo ding. Ziangahtile, na sumtuahtupawl
         cu leitlun ih miropi zetzetpawl an rak si ih, na dawithiamnak in miphun hmuahhmuah
         cu bum an rak si.
         24 Cun, profetpawl, mithianghlimpawl le leilung tlunih thah mipawl hmuahhmuah ih thisen
         cu a sungah hmuh a si,” tiah a ti.

1 Cui thilpawl hnuah van ah mipi tam zet aw ring zetin, “Halleluiah, rundamnak, ropitnak,
         upatnak le huham cu Bawipa kan Pathian ta a si!
         2 “Ziangahtile, a thuṭhennakpawl cu an dik ih, an fel. A nupa sual tuahnak in leilung
         a bawrhhlawhtertu a maksak zet mi hlawhhlangnu cu thu a ṭhen zo ih, a siahhlawhpawlih
         thisen kha cu nui kut ah phuba a lak zo hi,” tiah an ti.
         3 Cun, annih in, “Halleluiah! Cui hlawhhlangnui khu cu kumkhuaih kumkhua tiang a kai
         so!” tiah an tisal.
         4 Cun, upa kul hluanlipawl le sahrang palipawl in laltohkham parih a totu Pathian cu
         bawkkhup in an bia ih, “Amen! Halleluiah!” tiah an ti.
         5 Cun, laltohkham ihsin aw a ra suak mi cun, “Nannih a siahhlawhpawl hmuahhmuah, nannih
         amah ṭihzahtu mithupi le mithupilo pawl hmuahhmuah, kan Pathian cu thangṭhat uh!”
         tiah a ti.
         6 Cun, minung tampi aw vek le tidai tampi aw vek, a cak zet mi khawri aw vek kha ka
         thei ih, “Halleluiah! Ziangahtile, Ziangkimtithei Bawipa Pathian in a uk a si!
         7 Lungawi le aipuang ih um in, amah cu upatnak pe uhsi. Ziangahtile, Tuufano nupi ṭhitpuai
         cu a ra thleng zo ih, a nupi khal amahte roriin a timtuahaw zo,” a ti kha ka thei.
         8 Cun, Tuufano nupi cu a thuamawknak dingah a ṭha zet mi puan nem pate ṭha zet, fai
         le var cu pek a si. Ziangahtile, puan nem pate cu mithianghlimpawlih dingfelnak a
         si.
         9 Cule, vancungmi cun ka hnenah, “ ‘Tuufano nupi ṭhit puai ih sawm a si mipawl cu mihualvanṭha
         an si,’ tiin ngan aw,” in ti. Cule, ka hnenah anih in, “Hi thupawl hi Pathian thudik
         an si,” tiah i ti.
         10 Cule, amah be dingah a ke hramah ka bawkkhup. Asinan anih cun ka hnenah, “Kha tin
         ti hlah! Kei cu nangmah le Jesui thu theihtertu na unaupawlih siahhlawhpi ka si. Pathian
         be aw! Ziangahtile, Jesui thutheihternak cu simsungnak thlarau hi a si,” tiah a ti.
         11 Cun, van awngaw ka hmu ih, cule ngai hnik, rang raang pakhat le a parih to Rinum
         le Dik an ti mi cu ka hmu fawn. Anih cun dingfelnak in thu a ṭhen ih, ral a do.
         12 A mitpawl cu meisa alh vek an si ih, a lu parah lallukhum tampi a khum. Cun, hmin
         ngan mi a nei ih, amah siarlo zohman in an thei lo.
         13 Cun, anih cu thisen sungih hnim mi hnipuan hrukter a si. Cule, a hmin cu ‘Pathian
         Thu’ tiih kawh a si.
         14 Cun, van ralkappawl cun puan nem pate, var le fai sin in rang raangpawl parah to
         in amah cu an run thlun.
         15 Cun, a kaa sung ihsin ralnam hriam pakhat a suak ih, cui ralnam in miphunpawl cu
         a sat hai ding. Cun, annih cu thir kianghrawl thawn a uk hai ding. Ziangkimtithei
         Pathian thinlingnak le thinhengnak sabit sawrnak khur ah cun a palsawr hai ding.
         16 Cun, a puan par le a cawn parah, “SIANGPAHRANGPAWLIH SIANGPAHRANG LE BAWIPAWLIH BAWI,”
         tiih hmin ngan a um.
         17 Cun, ni sungih a ding mi vancungmi pakhat ka hmu ih, cule, anih cun van laifangih
         a zam mi vate hmuahhmuah hnenah aw ring zetin, “Pathian ropi ih zanriah ah cun hmunkhat
         ah rakhawmaw uh.
         18 Siangpahrangpawlih sa, ralbawipawlih sa, micakpawlih sa, rangpawl le an parih a totupawlih
         sa, mi hmuahhmuah ih sa, miluat le sal pawlih sa, mithupi le mithupilo pawlih sa nan
         ei theinak dingah ra uh,” tiin a au.
         19 Cun, sahrang, leitlun siangpahrangpawl le an ralkappawl cu rang parih a totu Pa le
         a ralkappawl do dingah hmunkhat ih an khawmawk ka hmu.
         20 Cun, sahrang le sahrang mithmuh ih hminsinnak tuah ṭheutu profet deu cu kaih an si.
         Cui hminsinnakpawl hmang cun sahrang hminsinnak neitu le a milem betupawl cu a bum
         ṭheu hai. An pahnih in kat meisa thawi a alh mi mei lipi sungah nung cingin a paih
         hai.
         21 Cun a tang mipawl cu rang parih totu Pa in a kaa ihsi a suak mi ralnam in a that
         ṭheh hai. Cule vate hmuahhmuah cun cupawlih sa cu khawp zetin an ei.

1 Cun, vancungmi pakhat tawnet nei lo khur awnnak tawhfung nei le a kut ih cikcin tum
         zet pakhat keng van ihsin a rung ṭum kha ka hmu.
         2 Cun, anih cun khai rul tar, rulhreng cu a kai. Cumi cu Diabol le Setan a si. Anih
         cu kum thawngkhat sung vancungmi cun a ṭawnhrem ih,
         3 kum thawngkhat a kim hlanlo miphunpawl bum nawn lo dingin tawnet nei lo khur sungah
         a vun hlawn ih, a kharhkhum ih tacik a khen. Cui hnuah can malte sung thlahsal a si
         ding.
         4 Cun, laltohkhampawl ka hmu. Cule, cupawl parah cun mi an to ih, an hnenah thuṭhennak
         pek an si. Cun Jesui thu theihpitu an si ruangah le Pathian thu ruangah lu tan a tuar
         mipawlih thlarau tla ka hmu. Hipawl cun sahrang an be lo, a milem khal an be lo ih,
         a hminsinnak khal an cal ah si seh, an kut ah si seh, an nei ve lo. Cupawl cu an nungkirsal
         ih, Khrih thawn kum thawngkhat an uk.
         5 Sikhalsehla, mithi dangpawl cu kum thawngkhat a cem hlanlo cu an nungkirsal hrih
         lo. Himi cu thawhsalnak hmaisa a si.
         6 Thawhsalnak hmaisaih a tel mipawl cu mihualvanṭha le mithianghlim an si. An parah
         thih hnihnak in thuneihnak zianghman a nei lo. Sikhalsehla, annih cu Pathian le Khrih-ih
         puithiam an si ding ih, amah thawn kum thawngkhat an uk ding.
         7 Cun, kum thawngkhat a cem tikah, Setan cu a thawngtlaknak ihsin suah a si ding.
         8 Cule, leilung kil li ih a um mi miphunpawl bum dingah a feh ding. Cui miphunpawl
         cu Gog le Magog an si. Annihpawl cu ral do dingah hmunkhat ah a finkhawm hai ding.
         An mipum cu tifinriat ih vunnel zat an si.
         9 Cun, leilung tlun hmun zakipah an fehdarh ih, mithianghlimpawl umnak hmun le duhdawt
         mi khawpi cu an kulh. Cun van ihsin Pathian hnenin meisa a rung tla ih, anmah a kangral
         thluh hai.
         10 Cun, anmah bumtu Diabol cu sahrang le profet deu an hlawnnak mei lipi le kat meisa
         sungah an hlawn. Cule, annih cu a sun a zan in kumkhuaih kumkhua tiang hrem an si
         ding.
         11 Cun, laltohkham var ropi le a parih a totu Pa cu ka hmu. A hmai ihsin leilung le
         van cu an tlanhlo ih, an um nawn lo.
         12 Cun, mithipawl, mithupi le mithupilo khal, Pathian hmaiih ding ka hmu. Cule, cazualpawl
         cu pharh an si ih, cun cazual dang pakhat khal pharh a si, cucu nunnak cazual a si.
         Cule mithipawl cu cui cazualpawl sungih an ngan mi, an thiltuah mipawl vekin thuṭhen
         an si.
         13 Cun, tifinriat cun a sungih a um mi mithipawl kha a hun suah ih, Thihnak le Mithikhua
         khalin an sungih a um mi mithipawl kha an hun suah ve. Cule mitin an thiltuah mipawl
         vekin thuṭhen an si.
         14 Cun, Thihnak le Mithikhua cu mei lipi sungah hlawn an si. Himi cu veihnih thihnak
         a si.
         15 Cun, zokhal nunnak cazual sungih an hmin ngan hmuh a si lo mi cu mei lipi sungah
         hlawn an si.

1 Cun, van thar le lei thar ka hmu. Ziangahtile, van hmaisa le lei hmaisa cu an hloral
         ih, tifinriat khal a um nawn lo.
         2 Cule, khawpi thianghlim, Jerusalem Thar cu, a pasal hrangih mawi zetih a ceiaw mi
         mo vekin timtuahaw in van Pathian hnen ihsin a rung ṭum kha keimah John in ka hmu.
         3 Cun, van ihsin a ring zet mi aw pakhat in, “Ngai hnik, Pathian biakbuk cu minungpawl
         hnenah a um. Amah cu an hnenah a ceng ding ih, annih cu amai minung an si ding. Pathian
         amah rori cu an hnenah a um ding ih, an Pathian a si ding.
         4 Cun, Pathian in mitthli hmuahhmuah kha an mit ihsin a hnulsak thluh hai ding. Cun
         thihnak a um nawn lo ding, riahsiatnak khal a um nawn lo ding. Ṭahnak si seh, na tuar
         si seh a um nawn lo ding. Ziangahtile, thil hmaisapawl cu an hloral thluh zo,” a ti
         ka thei.
         5 Cun, laltohkham parih a totu Pa in, “Ngai hnik, thil hmuahhmuah cu ka tharter thluh
         zo,” tiah a ti. Cun, ka hnenah, “Ngan aw, ziangahtile hi ṭawngkampawl hi an dik ih,
         rin tlak an si,” tiah a ti.
         6 Cun, ka hnenah, “Ṭheh a si zo. Kei cu Alpha le Omega, Hramthawknak le Cemnak ka si.
         Tihal mi hnenah nunnak cirhti alakin ka pe ding.
         7 A nehtu cun thil hmuahhmuah ro ah a co ding. Kei cu a Pathian ka si ding ih, anih
         cu ka fapa a si ding.
         8 Asinan, miṭihhrutpawl, zumlotupawl, Pathian huat mi tuahtupawl, laithatpawl, hursualnak
         a tuahtupawl, dawithiampawl, milem betupawl le thuphanpertu hmuahhmuah pawlih an co
         ding hmun cu mei le kat thawi a kang mi mei lipi a si ding. Himi cu veihnih thihnak
         a si,” tiah a ti.
         9 Cun, vancungmi pasarih, hremnak netabik pasarih thawi a khat mi kheng pasarih kengtu
         lakih pakhat kha ka hnenah ra in i sim ih, “Hi tawkah ra aw, Tuufano nupi, mo cu ka
         lo hmuh ding,” tiah i ti.
         10 Cun, cui vancungmi cun Thlarau in tlang tum zet le sang zet parah in thiarhlo ih,
         khawpi ropi Jerusalem khaw thianghlim Pathian hnenin van ihsi a rung ṭum mi cu i hmuh.
         11 Cui khawpi cun Pathian ropitnak a nei. A tleuzia cu lung mankhungbik jasper lung
         vek le krisṭal lung vekih fai a si.
         12 Cun, kulh ropi zet le sang zet a nei ih, kawtka hleihnih a nei. Cui kawtkapawl ah
         cun vancungmi hleihnih an um ih, cui kawtkapawl parah Israel hrin hleihnihpawlih hmin
         ngan a si.
         13 Ni suahnak lamah kawtka pathum, sak lamah kawtka pathum, thlang lamah kawtka pathum,
         ni tlaknak lamah kawtka pathum a um.
         14 Cun, cui khawpi kulh cun lungphum hleihnih a nei ih, an parah Tuufano-ih apostol
         hleihnihpawlih hmin ngan a si.
         15 Cun, i simtu vancungmi cun cui khawpi le a kawtkapawl le a kulh tah dingah sui phai
         kung fung a keng.
         16 Cun, cui khawpi cu kil li nei in a um ih, a kauh lam le a sau lam a bangaw. Cun cui
         vancungmi in khawpi kha cui tahnak fung in a tah. A sau lamah peng thawngkhat le zanga
         a si ih, a kauh lam khalah peng thawngkhat le zanga, a san lam khalah peng thawngkhat
         le zanga thotho a sang.
         17 Cun, vancungmi cun khaw kulh cu minung tahnak hmang in, cumi cu vancungmi tahnak
         a si, a tah ih dawng za le sawmli le dawng li a si.
         18 Cun, a kulh cu jasper lung mankhung ih tuah a si ih, cui khawpi cu thlalang vekih
         a fim mi sui hlir ih tuah a si.
         19 Cun, cui khawpi kulh hram ṭohnakpawl cu lung mankhung a phunphun ih ceimawi an si.
         Lungphum hmaisabik cu jasper lung a si ih, a pahnihnak cu saphir lung a si. A pathumnak
         cu kalkidon lung a si ih, a palinak cu emerald lung a si.
         20 A panganak cu sardonuk lung a si ih, a paruknak cu sardion lung a si. A pasarihnak
         cu krisolait lung a si ih, a pariatnak cu birul lung a si. A pakuanak cu ṭopaz lung
         a si ih, a pahratnak cu krusopra lung a si. A hleikhatnak cu Jacinth lung a si ih,
         a hleihnihnak cu amethusto lung a si.
         21 Cun, kawtka hleihnihpawl cu keplung hleihnih an si. Kawtka pakhat ciar cu keplung
         pakhat fingfing a si. Cun cui khawpi lamzin cu sui hlir, thlalang zohtlang thei mi
         vek hi a si.
         22 Cun, cui khawpi sungah cun temple ka hmu lo. Ziangahtile, Ziangkimtithei Bawipa Pathian
         le Tuufano cu cui khawpi ih temple an si.
         23 Cun, cui khawpi cu Pathian ropitnak in a tlet ruangah a tleunak hrangah ni khal a
         ṭul lo, thlapi khal a ṭul lo. Tuufano cu cui khawpi ih tleu a si.
         24 Cun, rundam a si mi miphunpawl cu cui khawpi ih tleu sungah an feh ding ih, leitlun
         siangpahrangpawl cun an ropitnak le an zahumnakpawl cu cui khawpi sungah an kenglut
         ding.
         25 Cun, cui khawpi kawtkapawl cu sunnivu in khar an si lo ding. Ziangahtile, cu tawkah
         cun zan a um hrimhrim lo ding.
         26 Cun, miphunpawl cun an ropitnak le an zahumnakpawl kha cui khawpi sungah an kenglut
         ding.
         27 Cun, cui khawpi sungah cun ziangti lam khalin thil thiang lo zianghman a lut lo ding
         ih, Pathian huat mi a tuahtupawl si seh, thuphanpertupawl khal si seh an lut lo ding.
         Tuufano nunnak cazual sungah an hmin ngan a si mipawl lawng an lut ding.

1 Cun, vancungmi cun nunnak ti, tiva fim, krisṭal lung vekih fim Pathian le Tuufano
         laltohkham ihsi a luangsuak mi cu i hmuh.
         2 Cui khawpi lamzin laifangah le cui tiva tlang kap hnih ah phun hleihnih a rah mi
         nunnak thingkung a um ih, thla tinten rah a rah. Cui thinghnahpawl cu miphunpawl hrangah
         damnak a si.
         3 Cun, cu tawkah cun camsiatnak hrimhrim a um nawn lo ding ih, Pathian le Tuufano laltohkham
         cu cui khawpi sungah a um sawn ding. Cule, a siahhlawhpawl in amah kha an rian ding.
         4 A hmel an hmu ding ih, a hmin cu an cal ah a um ding.
         5 Cun, cu tawkah cun zan a um nawn lo ding. Cun, meito an ṭul nawn lo ding ih, ni tleu
         khal a ṭul nawn lo ding. Ziangahtile, Bawipa Pathian cun tleu a pe hai ding ih, kumkhuaih
         kumkhua in an uk ding.
         6 Cun, anih cun ka hnenah, “Hi thupawl hi zum tlak le a dik mi an si,” tiah i ti. A
         thianghlim profetpawlih Bawipa Pathian cun thil rung thleng tengteng cing ding mipawl
         cu a siahhlawhpawl hnenah hmuh dingin a vancungmi a thlah a si.
         7 “Ngai hnik, ka ra cing ding! Hi cazual sungih simsungnak ṭawngkampawl a thluntu cu
         mihualvanṭha an si,” tiah Jesu in a ti.
         8 Cun, kei, John hi cui thilpawl hmutu le hna ih a theitu cu ka si. Ka theih ih, ka
         hmuh tikah, cui thilpawl i hmuhtu vancungmi cu be dingin a ke hramah ka bawkkhup.
         9 Cule anih in ka hnenah, “Hitin ti hlah. Ziangahtile, kei cu nangmah le na unau profetpawl
         le hi cazual pawmtupawlih siahhlawhpi ka si. Pathian cu be aw,” tiah i ti.
         10 Cule, anih in ka hnenah, “Hi cazual simsungnak ṭawngkampawl hi tacik khen hlah: ziangahtile,
         can a nai zo.
         11 Midiklo cu diklo in um hrih ko seh la, mibawrhhlawh cu bawrhhlawh in um hrih ko seh.
         Cule, midingfel cu, fel in um hrih ko seh la, mithianghlim cu thianghlim in um hrih
         ko seh,” tiah i ti.
         12 “Cun ngai hnik, zamrang zetin ka ra ding. Mi kip an thiltuah mi vekih pe dingin ka
         lawmman ka hnenah a um.
         13 Kei cu Alpha le Omega, Thawknak le Cemnak, Hmaisabik le Netabik cu ka si,” tiah Jesu
         in a ti.
         14 A thupekpawl a thluntu cu mihualvanṭha an si. Nunnak thing ei theinak le kawtkapawl
         ihsin khawpi sungih luh theinak an nei ding.
         15 Ziangahtile, a lengih a um mipawl cu uicopawl, dawithiampawl, hursualnak tuahtupawl,
         laithatpawl, milem betupawl, mi zokhal thuphanper a duhtu le thuphan a pertu hmuahhmuah
         pawl an si.
         16 “Kei, Jesu in hi thilpawl hi nan hnenah kawhhranpawl sungah theihter dingin ka vancungmi
         ka run thlah a si. Keimah cu David-ih Hram le Tesinfa, Atleuzetmi le Deirel Arsi cu
         ka si,” tiah a ti.
         17 Cun, Thlarau le mo cun, “Ra aw!” an ti. A theitu in, “Ra aw!” ti seh. Tihaltu cu
         ra seh. Zokhal a duhtu cu nunnak ti alakin la seh.
         18 Hi cazual sungih simsungnak thupawl a theitu hmuahhmuah hnenah ka lo theihter a si.
         Zokhal hi thupawl tlunah a bet asile hi cazual sungih ngan mi hremnakpawl hi Pathian
         in a parah a thlengter ve ding.
         19 Cun, zokhal hi simsungnak cazual sungih thupawl a lakhlo asile nunnak cazual ih a
         co ding mi a covo si seh, khawpi thianghlim ih a co ding mi a covo si seh, hi cazual
         sungih ngan mi thilpawl a co ding mi a covo si seh, Pathian in a lahlo ve ding.
         20 Hi thilpawl a theihtertu in, “A si, zamrang zetin ka ra ding,” tiah a ti. Amen, a
         si, Bawipa Jesu, ra aw!
         21 Kan Bawipa Jesu Khrih zangfahnak cu nan zate hnenah um hram seh. Amen.
         
            

         
      
   